
Partea întâi 


Ţipetele o chemau. Ca nişte sulițe acustice, străpungeau 
toate celelalte zgomote ale nopţii din centrul oraşului Oslo: 
bâzâitul constant al maşinilor de dincolo de fereastră, 
sirenele îndepărtate care se apropiau şi apoi dispăreau, 
clopotele bisericii din apropiere care începuseră să bată. 
Plecă în căutarea hranei. Îşi ridică nasul deasupra 
linoleumului murdar de pe podeaua bucătăriei, sortând 
sunetele cu iuţeală în trei categorii: atrăgătoare, 
amenințătoare şi irelevante pentru supravieţuire. Mirosul 
înţepător de scrum de ţigară. Aroma dulce de sânge pe un 
tampon de vată. Izul amărui de /ager Ringnes din interiorul 
unui capac de sticlă. Moleculele gazoase de sulf, salpetru 
şi dioxid de carbon care ieşeau dintr-un cartuş gol de 
metal pentru un glonţ de plumb de 9x18 mm, denumit şi 


Makarov, după arma pentru care fusese adaptat iniţial 
calibrul. Fum de la o ţigară care încă mocneşte, cu filtru 
galben şi foiţă neagră, purtând pe ea simbolul vulturului 
imperial rusesc. Tutunul era comestibil. Şi iată, mai încolo: 
iz de alcool, piele, grăsime şi smoală. Un pantof. Îl mirosi. 
Şi decise că nu e la fel de uşor de mâncat ca haina din 
garderobă, cea care mirosea a petrol şi a animalul putrezit 
din care fusese croită. După asta, creierul mamei-şobolan 
se concentră asupra modului de a-şi croi drum prin ceea 
ce se găsea în faţa ei. Incercase din ambele părţi, 
încercase să se strecoare dincolo, dar, în ciuda faptului că 
avea doar douăzeci şi cinci de centimetri lungime şi 
cântărea cu mult sub o jumătate de kilogram, nu reuşise. 
Obstacolul zăcea pe o parte, cu spatele la perete, şi bloca 
intrarea în cuib, iar cei opt nou-născuţi ai ei, orbi şi lipsiţi 
de păr, ţipau din răsputeri după lapte. Muntele de carne 
mirosea a sare, sudoare şi sânge. Era un trup uman. O 
fiinţă omenească vie; urechile ei sensibile detectau bătăile 
slabe de inimă printre ţipetele de foame ale bebeluşilor ei. 

Era înfricoşată, dar n-avea de ales. Hrănirea puilor era 
mai importantă decât toate pericolele, toate eforturile, 
toate celelalte instincte. Se ridică, ţinând nasul în aer şi 
aşteptând ca soluţia să vină către ea. 

Clopotele bisericii sunau acum în acord cu inima 
omenească. O bătaie, două. Trei, patru... 

Işi dezgoli dinţii de şobolan. 


lulie. La naiba. N-ar trebui să mori în iulie. Oare chiar 
aud clopote de biserică, sau nenorocitele alea de 
gloanţe au avut halucinogene în ele? Bun, deci aici se 
opreşte totul. Şi care e diferenţa? Aici sau acolo. Acum 
sau mai târziu. Dar oare chiar merit să mor în iulie? Cu 
toate păsările cântând, sticlele ciocnindu-se una de alta, 
râsetele de la Akerselva şi toată veselia asta a verii 
auzindu-se chiar în faţa ferestrei? Oare am meritat să 


zac pe podeaua unui sălaş de drogaţi infectat, cu o 
gaură în plus în corp, din care îmi ies toate cele: viaţă, 
secunde şi imagini ale tuturor întâmplărilor care m-au 
adus aici? Toate întâmplările, mari şi mici, întreaga 
gamă de evenimente fortuite şi semideterminate; ăsta 
să fiu eu, asta să fie totul, asta să fie viaţa mea? Doar 
aveam planuri, nu? lar acum totul e doar o grămadă de 
praf, un banc fără poantă, atât de scurt, încât poate fi 
spus înainte să înceteze să mai bată clopotul ăla nebun. 
Pe focurile iadului! Nimeni nu mi-a spus că moartea 
doare aşa de tare. Eşti acolo acum, tată? Nu pleca, nu 
acum. Ascultă, uite cum sună bancul: mă cheamă 
Gusto. Am trăit până la nouăsprezece ani. Tu ai fost un 
tip rău care a regulat o femeie rea şi nouă luni mai 
târziu m-am ivit eu şi am fost expediat la o familie 
adoptivă înainte să apuc să strig „Tată”! lar acolo am 
provocat câte probleme am fost în stare. Aia au strâns 
mai tare în jurul meu pătura care mă sufoca şi m-au 
întrebat ce vreau ca să mă liniştesc. O îngheţată? Habar 
n-aveau că oamenii ca tine şi ca mine sfârşesc 
împuşcaţi la un moment dat, eradicaţi ca o molimă, că 
noi suntem contagioşi şi răspândim stricăciune şi ne 
înmulţim ca şobolanii dacă avem ocazia. Aia nu pot da 
vina decât pe ei înşişi. Însă vor lucruri. Toată lumea vrea 
ceva. Aveam treisprezece ani când am zărit în ochii 
mamei adoptive ce dorea. 


— Eşti atât de chipeş, Gusto! a zis ea. 


Intrase în baie - eu lăsasem uşa deschisă şi mă 
abţinusem să dau drumul la duş, ca să n-o avertizeze 
sunetul apei. A stat acolo o clipă prea mult înainte de a 
ieşi. lar eu am râs, deoarece acum ştiam. Asta e talentul 
meu, tată: îmi dau seama ce-şi doresc oamenii. Oare l- 
am moştenit de la tine? Şi tu erai aşa? După ce a plecat, 


m-am privit în oglinda mare. Nu fusese prima care să 
spună că sunt chipeş. Mă dezvoltasem mai devreme 
decât alţi băieţi. Înalt, zvelt, deja cu umeri largi şi plin 
de muşchi. Păr atât de negru, că sclipea, ca şi cum toată 
lumina se reflecta din el. Pomeţi înalţi. Bărbie pătrată. O 
gură mare, lacomă, dar cu buze pline ca ale unei fete. 
Piele netedă şi bronzată. Ochi căprui-închis, aproape 
negri. „Şobolanul maro”, îmi spusese unul dintre băieţii 
din clasă. Cred că îl chema Didrik. Urma să ajungă 
pianist de concert. Eu împlinisem cincisprezece ani şi el 
rostise vorbele tare în sala de clasă. „Şobolanul ăla 
maroniu nici măcar nu ştie să citească corect.” 


Eu am râs şi, evident, am ştiut de ce spusese asta. 
Ştiam ce vrea. Kamilla. O iubea în taină; iar ea mă iubea 
la modul deschis. După petrecerea clasei, am pipăit-o ca 
să simt ce avea pe sub haine. Nu cine ştie ce. Le-am 
spus asta câtorva băieţi şi presupun că Didrik a aflat şi a 
decis să-mi închidă gura. Nu mă interesa să fac parte 
din „gaşcă”, dar bullyingul e bullying. Aşa că m-am dus 
la Tutu, de la clubul MC, motocicliştii. Făcusem deja 
ceva trafic cu stupefiante pentru ei la şcoală şi le-am 
spus că aveam nevoie de respect dacă voiam să fac o 
treabă decentă. Tutu a zis că se ocupă el de Didrik. 
După aia, Didrik a refuzat să explice cum de şi-a prins 
două degete în uşa de la toaleta băieţilor, însă nu mi-a 
mai zis niciodată „şobolan maro”. Şi - mi-am amintit! - 
nici n-a mai devenit pianist. La dracu’, chestia asta 
doare enorm! Nu, nu am nevoie de consolare, tată, am 
nevoie de întremare. O ultimă doză şi promit că voi 
părăsi lumea asta fără niciun zgomot. Uite, iar a bătut 
clopotul de la biserică. Tată? 


Era aproape miezul nopţii în Gardermoen, principalul 
aeroport din Oslo, când cursa SK-459 de la Bangkok se 
încadra pe locul alocat din dreptul Porții 46. Căpitanul Tord 
Schultz frână şi opri complet avionul Airbus 340, după care 
închise rapid alimentarea cu combustibil. Scrâşnetul 
metalic al motoarelor cu reacţie se transformă într-un tors 
molcom, apoi încetă. Tord Schultz îşi notă automat timpul, 
trei minute şi patruzeci de secunde de la aterizare şi 
douăsprezece minute înainte de ora programată. El şi 
copilotul se apucară de lista de verificări pentru închiderea 
şi parcarea avionului, care avea să rămână acolo peste 
noapte. Împreună cu bunurile. Căută în geanta unde se 
afla jurnalul. Septembrie 2011. În Bangkok era încă 
sezonul ploios şi fusese extrem de cald, ca de obicei, iar lui 
îi fusese dor de casă şi de primele seri răcoroase de 
toamnă. Oslo în septembrie. Nu exista un loc mai bun pe 
întreaga planetă. Completă formularul cu combustibilul 
rămas în rezervoare. Factura de combustibil. Trebuise să 
găsească o cale să-l justifice. Asta după cursele de la 
Amsterdam sau Madrid pe care le efectuase mai rapid 
decât era rezonabil din punct de vedere economic, 
consumând combustibil în valoare de mii de coroane ca să 
reuşească. În cele din urmă, şeful lui îl admonestase. 

— De ce ai consumat atât? îl întrebase ţipând. N-ai avut 
pasageri care trebuiau să prindă zboruri de legătură! 


— Cea mai punctuală linie aeriană din lume, mormăise 
Tord Schultz ca răspuns, citând sloganul comercial al 
firmei. 

— Cea mai proastă linie aeriană din lume din punct de 
vedere economic! Asta e cea mai bună explicaţie pe care 
ai găsit-o? 

Tord Schultz ridicase din umeri. La urma urmei, nu 
putea mărturisi motivul, şi anume că deschisese larg 
conductele de combustibil pentru că avusese el ceva de 
rezolvat. Era vorba de zborul care-i fusese repartizat, cel 
către Bergen, Trondheim sau Stavanger. Era extrem de 
important să meargă el, şi nu vreun alt pilot. 

Era prea bătrân ca şefii să-i facă altceva decât să tune şi 
să fulgere la el. Evitase să comită erori serioase, firma 
avusese grijă de el şi mai avea doar câţiva ani până 
ajungea la cele două cifre cinci alăturate, la cincizeci şi 
cinci, când avea să fie scos la pensie orice s-ar fi 
întâmplat. Tord Schultz oftă. Mai avea câţiva ani ca să 
pună lucrurile la punct, să evite să sfârşească drept pilotul 
cel mai nenorocit din punct de vedere economic din lume. 

Semnă jurnalul, se ridică şi părăsi cabina ca să le arate 
pasagerilor un zâmbet larg cu dinţii lui strălucitor de albi 
pe chipul de pilot bronzat. Zâmbetul care le transmitea că 
el era însuşi domnul Încredere. Era pilot. Titlul profesional 
care pe vremuri îl făcuse să pară cineva de soi în ochii 
altora. Văzuse cum oamenii, bărbaţi şi femei, tineri şi 
bătrâni, se uitau imediat cu atenţie la el odată ce se 
pronunţa cuvântul magic „pilot” şi descopereau nu doar 
carisma, nonşalanţa şi farmecul lui tineresc, ci şi 
dinamismul şi precizia căpitanului, intelectul superior şi 
curajul unui om care sfida legile fizicii şi temerile inerente 
ale simplilor muritori. Însă asta era cu multă vreme în 
urmă. Acum, oamenii se uitau la el mai degrabă ca la un 
şofer de autobuz ce era şi îl întrebau care erau cele mai 


ieftine bilete către Las Palmas şi de ce spaţiul pentru 
picioare era mai mare la Lufthansa. 

La naiba cu ei. La naiba cu toţi. 

Tord Schultz se postă la ieşire lângă însoţitoarele de 
zbor, se îndreptă de spate şi zâmbi, spunând „Bun-venit 
înapoi, domnişoară” cu un accent texan, aşa cum învățase 
la şcoala de zbor din Sheppard. Primi zâmbete de 
mulţumire. Fusese o vreme când îşi putea aranja o 
întâlnire în sala de sosiri, cu zâmbetul lui. Şi chiar făcuse 
asta. De la Cape Town la Alta. Femei. Multe femei. Ceea ce 
fusese o problemă. Dar şi soluţia la problemă. Femei. 
Multe femei. Asta fusese problema. Şi soluţia. Femei. Multe 
femei. Femei noi. lar acum? Părul i se rărea sub şapca de 
căpitan, însă uniforma croită special îi sublinia silueta 
înaltă, cu umeri largi. Pe asta dăduse el vina că nu 
ajunsese să zboare cu avioane de vânătoare la şcoala de 
pilotaj şi ajunsese pilot pe avioane de transport de marfă 
Hercules, caii de povară ai cerurilor. Acasă le spusese că 
avea şira spinării cu câţiva centimetri prea lungă, că în 
carlinga unor avioane ca Starfighter, F-5 şi F-16 nu 
încăpeau decât pitici. Adevărul era că nu făcuse faţă 
concurenţei. Din acele vremuri reuşise să-şi menţină doar 
corpul, singurul care nu se destrămase, care nu se 
prăbuşise. Aşa cum se întâmplase cu căsniciile lui. Cu 
familia lui. Cu prietenii lui. Cum se întâmplaseră toate 
astea? Unde fusese el când se întâmplaseră? Probabil într- 
o cameră de hotel din Cape Town sau Alta, cu nasul plin de 
cocaină ca să compenseze băuturile de la bar care omoară 
potenţa şi cu scula înfiptă în vreo domnişoară ca să 
compenseze tot ce nu era el şi n-avea să fie niciodată. 

Privirea lui Tord Schultz se opri asupra unui bărbat care 
înainta spre el de-a lungul coridorului. Mergea cu capul 
aplecat, însă şi aşa tot îi depăşea ca înălţime pe ceilalţi 
pasageri. Era zvelt şi cu umerii largi, ca şi el. Insă mai 


tânăr. Părul blond tuns scurt îi stătea ridicat ca o perie. 
Părea norvegian, însă, în mod clar, nu era un turist aflat în 
drum spre casă, ci, mai degrabă, un expat cu un bronz 
şters, aproape cenuşiu, tipic albilor care au petrecut multă 
vreme în Asia de Sud-Est. Costumul maro din in, de 
comandă, îi conferea un aspect de calitate şi seriozitate. 
Poate că era un om de afaceri. Probabil, din cauza unei 
lipse de activitate înfloritoare, călătorise la clasa 
economică. Insă atenţia lui Tord Schultz nu fusese atrasă 
nici de costum, nici de înălţime, ci de cicatrice. Aceasta se 
întindea de la colţul din stânga al gurii şi aproape că îi 
ajungea la ureche, ca o seceră în formă de zâmbet. 
Grotescă şi încântător de dramatică. 

— Ne vedem. 

Tord Schultz fu uluit, însă nu reuşi să răspundă înainte 
ca individul să treacă de el şi să iasă din avion. Vocea 
fusese aspră şi răguşită, sugerând, împreună cu ochii 
injectaţi, că omul abia se trezise din somn. 

Avionul se golise. Microbuzul cu personalul de curăţenie 
era deja parcat pe pistă, în vreme ce echipajul se 
îndepărta în grup de avion. Tord Schultz observă imediat 
că rusul scund şi îndesat coborâse primul din microbuz şi îl 
urmări urcând scara către avion îmbrăcat în vesta lui 
galbenă de maximă vizibilitate, cu logoul firmei de 
curăţenie, Solox, înscris pe ea. 

Ne vedem. 

Creierul lui Tord Schultz repeta cuvintele în vreme ce 
străbătea coridorul către centrul pentru echipajele de zbor. 
— N-ai avut o geantă de voiaj deasupra? îl întrebă una 
dintre  însoţitoarele de zbor, arătând înspre trollerul 
Samsonite al lui Tord. 

Nu-şi mai amintea cum o cheamă. Mia? Maja? În orice 
caz, o regulase o dată în timpul unei escale, în secolul 
anterior. Sau nu? 


— Nu, răspunse Tord Schultz. 

Ne vedem. Adică „ne revedem?” Sau „văd că te uiţi la 
mine”? 

Trecură de despărţitura de la intrarea către centrul 
echipajelor de zbor, unde teoretic exista spaţiu suficient 
pentru un ofiţer vamal de statură mică. În nouăzeci şi nouă 
la sută din cazuri, scaunul din spatele despărţiturii era gol 
şi Tord Schultz nu fusese niciodată oprit şi inspectat în cei 
treizeci de ani de când lucra pentru compania aeriană. 

Ne vedem. 

Adică „te văd foarte bine”. Şi „îmi dau seama cine eşti”. 

Tord Schultz trecu prin uşa către centru. 


Serghei Ivanov se asigură, ca de obicei, că era primul 
care coboară din microbuz când acesta opri pe pistă lângă 
Airbus şi urcă în fugă scara de acces în avionul gol. Duse 
aspiratorul în carlingă şi încuie uşa în spatele lui. Îşi puse 
mănuşile din latex şi le trase până unde începeau 
tatuajele, basculă capacul din faţă al aspiratorului şi 
deschise dulăpiorul căpitanului. Scoase de acolo mica 
geantă de voiaj Samsonite, îi desfăcu fermoarul, scoase 
placa de metal de la fund şi verifică cele patru pachete de 
un kilogram de forma cărămizilor. După aceea, puse 
pachetele în aspirator şi le presă ca să intre între tub şi 
punga mare pentru praf, pe care o golise înainte. Apăsă la 
loc capacul frontal, descuie uşa carlingii şi porni 
aspiratorul. Totul fu gata în câteva secunde. 

După ce aranjă şi puse în ordine cabina pasagerilor, 
echipa de curăţenie părăsi avionul, aruncă sacii menajeri 
albaştri în spatele unui Daihatsu şi se întoarse în aeroport. 
Mai erau doar câteva zboruri care aterizau şi decolau 
înainte de închiderea aeroportului pe ziua de azi. Ivanov se 
uită peste umărul lui Jenny, şefa de tură. Se uită la ecranul 
computerului, unde se vedeau sosirile şi decolările. Nicio 
întârziere. 


— lau eu Bergen, rosti Serghei cu vocea lui aspră. 

Cel puţin vorbea limba; cunoştea ruşi care trăiau în 
Norvegia de zece ani şi care erau încă obligaţi să apeleze 
la engleză. Însă când Serghei ajunsese în ţară, adus de 
unchiul lui, cu aproape doi ani în urmă, acesta îi spusese 
limpede că trebuia să înveţe norvegiana şi îl consolase 
spunându-i că era posibil să fi moştenit ceva din talentul 
lui la limbile străine. 
— Bergen e acoperită, îi spuse Jenny. Poţi aştepta 
Trondheim. 
— O să iau Bergen, insistă Serghei. Poate să facă Nick 
Trondheim. 

Jenny se uită la el. 
— Cum vrei. Să nu te speteşti muncind, Serghei. 

Serghei se duse la un scaun de lângă perete şi se aşeză. 
Se lăsă cu grijă pe spate. Pielea din jurul umerilor îl durea 
încă în locurile unde îl tatuase artistul norvegian. Omul 
lucrase după schiţele pe care le primise Serghei de la 
Imre, tatuatorul din închisoarea Nijni Taghil, aşa că mai era 
câte ceva de făcut la el. Serghei se gândi la tatuajele pe 
care le aveau locotenenţii unchiului său, Andrei şi Peter. 
Liniile bleu de pe pielea celor doi cazaci din Altai vorbeau 
despre vieţile lor dramatice şi faptele lor măreţe. Numai că 
şi Serghei avea o poveste. O crimă. Fusese o crimă 
minoră, însă fusese deja transpusă în tatuaj sub forma 
unui înger. Şi poate că avea să mai existe încă o crimă. 
Una majoră de data asta. Unchiul lui spusese că /ucrul/ care 
trebuia făcut putea deveni imperativ şi îl avertizase să fie 
pregătit mental şi să continue să se antreneze cu cuțitul. li 
spusese că urma să sosească un bărbat. Nu era sigur, ci 
probabil. 

Probabil. 

Serghei Ivanov îşi privi mâinile. Îşi păstrase pe ele 
mănuşile din latex. Evident, era o coincidenţă că 


echipamentul lor standard de lucru îi permitea să nu lase 
niciun fel de amprente pe pachete dacă lucrurile mergeau 
prost într-o zi. Mâinile nu-i tremurau deloc. Făceau treaba 
de atâta amar de vreme, încât ajunsese să se alerteze 
singur din când în când asupra riscurilor. Spera doar ca 
mâinile lui să fie la fel de calme atunci când va trebui să 
realizeze ce era necesar - şto nujno. Atunci când va trebui 
să câştige tatuajul pentru care comandase deja modelul. 
Rechemă în minte imaginea: el descheindu-se la cămaşă 
în sufrageria casei din Taghil, cu toţi fraţii lui urka prezenţi, 
şi arătându-le noile lui tatuaje. Care n-aveau nevoie de 
comentarii şi vorbe. Aşa că el n-o să spună nimic. O să se 
vadă totul în ochii lor: înceta să mai fie micul Serghei. Se 
ruga deja de săptămâni întregi noaptea să vină individul. 
Şi ca necesarul să devină imperios de realizat. 

Auzi în staţia de emisie-recepţie apelul pentru curăţenie 
în avionul de Bergen. 

Serghei se ridică în picioare. Căscă. 

Procedura din a doua carlingă era şi mai simplă. 

Deschide aspiratorul şi pune conţinutul lui în geanta de 
voiaj din vestiarul copilotului. 

Pe drumul spre ieşire, se întâlni cu echipajul care venea 
către clădire. Serghei Ivanov evită privirea copilotului, se 
uită în jos şi observă că avea acelaşi gen de troller ca şi 
Schultz. Samsonite Aspire GRT. In aceeaşi nuanţă de roşu. 
Fără mica geantă roşie de voiaj care putea fi prinsă de 
partea de sus. Nu ştiau nimic unul despre celălalt, nimic 
despre motivațiile personale, nimic despre trecutul 
personal sau despre familii. Tot ce îi lega pe Serghei, 
Schultz şi tânărul copilot erau numerele telefoanelor lor 
mobile neînregistrate, achiziţionate în Thailanda, pe care 
le puteau folosi ca să-şi trimită mesaje text dacă apăreau 
modificări de program. Serghei se îndoia că Schultz şi 
copilotul ştiau unul de celălalt. Andrei limita informaţiile la 


strictul necesar. Din acest motiv, Serghei habar n-avea ce 
se întâmpla cu pachetele. Insă putea bănui. Căci atunci 
când un copilot de pe o cursă internă între Oslo şi Bergen 
pătrundea în aeroport nu existau controale vamale sau de 
securitate. Ofiţerul ducea geanta de voiaj la hotelul din 
Bergen unde stătea echipajul. O ciocănitură discretă în uşa 
camerei de hotel în toiul nopţii şi patru kilograme de 
heroină îşi schimbau proprietarii. Chiar dacă noul drog de 
pe piaţă, violina, trăsese în jos preţurile la heroină, preţul 
străzii pentru un sfert de uncie era tot cel puţin 250 de 
coroane. Asta însemna 1 000 gramul. Dat fiind faptul că 
drogul - deja diluat - era diluat din nou, suma totală 
ajungea la opt milioane de coroane. Putea şi el să 
calculeze. Destul ca să ştie că era plătit prost. Însă mai 
ştia şi că o să merite o plată mai bună după ce va fi făcut 
ce era necesar. lar după doi ani cu un salariu mărit, îşi va 
putea cumpăra o casă în Taghil, unde îşi va găsi o 
siberiană frumoasă şi poate o să-i lase pe maică-sa şi pe 
taică-su să se mute cu el când o să îmbătrânească. 

Serghei Ivanov simţi cum îl mănâncă tatuajul dintre 
omoplaţi. 

Ca şi cum pielea lui abia aştepta următoarea imprimare. 


Bărbatul în costum din in cobori din expresul de la 
aeroport în gara centrală din Oslo. Îşi spuse că ziua trebuie 
să fi fost caldă şi însorită în vechiul lui oraş natal, deoarece 
aerul era încă plăcut şi învăluitor. Ducea cu el o geantă 
mică din pânză, aproape comică. Părăsi gara prin partea 
de sud, cu paşi rapizi şi supli. Afară, inima oraşului - 
despre care unii susțineau că nu exista - bătea neobosită. 
În ritm nocturn. Cele câteva maşini care mergeau în 
Trafikkmaskinen! ieşiră, una câte una, spre est, către 
Stockholm şi Trondheim, spre nord, către alte părţi ale 
oraşului, sau spre vest, către Drammen şi Kristiansand. Ca 
dimensiuni şi formă, Trafikkmaskinen semăna cu un 
brontozaur, un gigant aflat pe moarte care avea să dispară 
în curând pentru a fi înlocuit de case şi sedii de firme în 
splendidul cartier nou al oraşului, cu splendida clădire 
nouă a Operei. Bărbatul se opri şi se uită la aisbergul alb 
dintre Trafikkmaskinen şi fiord. Câştigase deja premii 
pentru arhitectură din toată lumea; oamenii veneau de 
departe ca să se plimbe pe acoperişul din marmură albă 
italiană care cobora direct în mare. Lumina din ferestrele 
largi ale clădirii era la fel de strălucitoare ca lumina lunii 
care se reflecta în construcţie. 


1 Fost nod rutier pe trei niveluri în Bjørvika, în Oslo, tranzitat de circa 
140 000 de vehicule pe zi; a fost demolat în 2013. (N.r.) 


„lisuse, ce mai îmbunătăţire”, îşi spuse bărbatul în sinea 
lui. 

Nu promisiunile de viitor ale dezvoltării urbane le vedea 
în faţa ochilor, ci trecutul. Pentru că aici fusese sălaşul 
drogurilor, teritoriul narcomanilor, unde copiii pierduţi ai 
oraşului se injectau şi-şi trăiau momentele de euforie în 
spatele barăcilor care-i ascundeau parţial. Un paravan 
şubred între ei şi părinţii lor social-democraţi, neştiutori şi 
bine intenţionaţi. „Ce mai îmbunătăţire”, îşi spuse el din 
nou. Făceau o călătorie spre iad, dar în împrejurimi mai 
frumoase. 

Trecuseră trei ani de când fusese ultima dată acolo. 
Acum, totul era nou. În acelaşi timp, totul era neschimbat. 

Se cuibăriseră pe o fâşie de iarbă între gară şi şosea, ca 
la marginea drumului. La fel de drogaţi. Stând întinşi pe 
spate, cu ochii închişi, ca şi cum soarele era prea puternic, 
înghesuiți unii în alţii, încercând să-şi găsească o venă încă 
viabilă sau stând ghemuiţi cu genunchii îndoiţi şi rucsacuri 
în spate, fără să fie siguri dacă veneau sau plecau. 
Aceleaşi chipuri. Nu erau aceleaşi cadavre vii ca atunci 
când venea el acolo, pentru că oamenii ăia muriseră 
demult şi definitiv. Însă erau aceleaşi chipuri. 

Pe drumul către Tollbugata mai erau şi alţii. Cum aveau 
legătură cu motivul întoarcerii lui, încercă să-şi facă o 
impresie. Încercă să vadă dacă erau mai mulţi sau mai 
puţini. Observă că în Plata se făcea iarăşi trafic. Plata - 
micul pătrat de asfalt de la vest de Jernbanetorget, care pe 
vremuri era vopsit în alb, fusese o zonă de schimb liberă 
pentru droguri, înființată ca autorităţile să poată 
supraveghea ce se petrecea şi poate să-i surprindă pe 
tinerii care cumpărau stupefiante pentru prima dată. Insă 
pe măsură ce afacerile se dezvoltaseră şi Plata dezvăluise 
o altă faţă a oraşului Oslo, care se dovedise unul dintre 
cele mai nenorocite locuri din Europa pentru heroină, 


devenise o pură atracţie turistică. Cifra de afaceri pentru 
heroină şi statisticile privind supradozele erau de multă 
vreme o sursă de ruşine pentru capitala ţării, dar nu 
reprezentau nici pe departe o pată atât de vizibilă precum 
Plata. Ziarele şi televiziunile ofereau constant restului ţării 
imagini cu tineri drogaţi, hălăduind prin centrul oraşului la 
lumina zilei, ca nişte zombi. Vina era mereu dată pe 
politicieni. Când era la putere dreapta, stânga tuna: 
„Centre insuficiente de tratament”, „Sentinţele cu 
închisoarea generează utilizatori de droguri”, „Noua 
împărţire pe clase sociale naşte bande şi trafic de droguri 
în zonele cu imigranţi”. Când era la putere stânga, dreapta 
tuna: „Avem prea puţini poliţişti”, „Accesul în ţară pentru 
solicitanţii de azil e prea facil”, „Şase deţinuţi din şapte 
sunt străini”. 

Ca atare, după ce fusese atacat din toate părţile, 
consiliul orăşenesc din Oslo luase inevitabila decizie: să se 
salveze. Să ascundă gunoiul sub preş. Să închidă Plata. 

Bărbatul în costum din in zări un tânăr îmbrăcat cu un 
tricou în culorile alb şi roşu ale echipei de fotbal Arsenal, 
stând pe nişte trepte, cu patru oameni care se bâţâiau pe 
picioare în faţa lui. Capul suporterului lui Arsenal se legăna 
în stânga şi în dreapta, ca la un pui. Capetele celorlalți 
patru erau nemişcate, cu ochii fixaţi asupra traficantului 
care purta culorile echipei Arsenal şi care aştepta să mai 
vină şi alţii, iar grupul să devină o adevărată cohortă de 
cinci, poate şase clienţi. După aceea, traficantul avea să 
accepte plata comenzilor şi să-i ducă pe clienţi la droguri. 
Probabil după colţ sau în vreo curte dosnică, unde aştepta 
partenerul lui. Principiul era simplu: omul cu drogurile nu 
lua contact cu banii şi omul cu banii nu lua niciodată 
contact cu drogurile. Aşa, poliţiei îi era mai greu să obţină 
dovezi solide de trafic de droguri împotriva celor doi. Cu 
toate astea, bărbatul în costum din in era surprins, căci 


ceea ce vedea era vechea metodă de trafic folosită în anii 
'80 şi '90. Pe măsură ce poliţia renunţase să încerce să 
prindă dealerii de pe străzi, traficanţii renunţaseră la 
rutinele elaborate şi adunarea grupurilor de clienţi şi 
începuseră să le vândă direct clienţilor pe măsură ce se 
iveau; banii într-o mână, drogurile în cealaltă mână. Oare 
poliţia reîncepuse să aresteze dealerii de pe stradă? 

Pe lângă el trecu pedalând un bărbat îmbrăcat cu 
costum de biciclist, cu cască, ochelari portocalii şi un 
jerseu gros, în culori aprinse. Muşchii coapselor i se 
evidenţiau pe sub pantalonii scurţi mulaţi, iar bicicleta 
părea scumpă. Probabil de aceea o luase cu el când grupul 
de clienţi îl urmase pe suporterul Arsenal pe după colţul 
clădirii. Acum, totul era nou. În acelaşi timp, totul era 
neschimbat. Însă acum erau mai puţini, nu? 

Prostituatele de la colţul cu Skippergata i se adresară în 
jargon englezesc - Hey, baby! Wait a minute, handsome! 
-, însă el se mulţumi să clatine din cap. Se părea că 
zvonurile despre lipsa lui de dorinţă, sau poate despre 
problemele lui financiare, se răspândeau mai repede decât 
mergea el, deoarece alte fete nu se mai arătară interesate 
de el. Pe vremea lui, prostituatele din Oslo se îmbrăcau cu 
haine practice, cu blugi şi jachete groase. Nu erau multe 
pe atunci; cererea depăşea oferta. Insă acum concurenţa 
era mai acerbă şi fetele purtau fuste scurte, tocuri înalte şi 
ciorapi de plasă. Africancelor părea să le fie deja frig. 
„Stati să vedeţi în decembrie”, le zise el în gând. 

Pătrunse mai adânc în Kvadraturen, primul centru al 
oraşului Oslo, ajuns acum un deşert din asfalt şi cărămidă, 
cu clădiri administrative şi birouri pentru mai bine de un 
sfert de milion de furnici lucrătoare care plecau spre casă 
la 4 sau 5 după-amiaza, cedând cartierul rozătoarelor 
nocturne. Când regele Christian al IV-lea construise oraşul 
cu cvartale pătrate, conform idealurilor renascentiste de 


ordine geometrică, populaţia era ţinută sub control de 
incendii. Legendele spuneau că în anii bisecți puteai vedea 
acolo oameni în flăcări care alergau printre case, le puteai 
auzi urletele, îi vedeai cum ard şi dispar, lăsând în urmă un 
pumn de cenuşă pe jos, iar dacă reuşeai s-o strângi înainte 
s-o împrăştie vântul, casa în care locuiai nu avea să ardă 
niciodată. Din pricina riscului de incendii, Christian al IV- 
lea construise drumuri largi după standardele sărăcimii din 
Oslo. Casele erau ridicate din cărămidă, un material de 
construcţie complet atipic Norvegiei. Mergând de-a lungul 
unuia dintre aceste ziduri de cărămidă, omul în costum din 
in trecu pe lângă uşa deschisă a unui bar. Fumătorii care 
stăteau în picioare în jurul intrării erau învăluiţi de muzică, 
o variantă a melodiei „Welcome to the Jungle” a trupei 
Guns N'Roses, o versiune de tip reggae dansant care îşi 
bătea joc de Marley şi Rose, Slash şi Stradlin. Se opri în 
dreptul unui braţ întins. 

— Ai un foc? 

O cucoană durdulie, cu sânii mari, spre patruzeci de ani, 
ridică privirea spre el. Ţigara i se plimba provocator în sus 
şi în jos între buzele roşii. 

Bărbatul ridică o sprânceană şi se uită la prietena 
femeii, care râdea stând în spatele ei, cu o ţigară aprinsă 
în gură. Durdulia remarcă şi izbucni şi ea în râs, făcând un 
pas în lateral ca să se echilibreze mai bine pe picioare. 

— Nu mai fi atât de lent, zise femeia cu un accent de 
Sørland, similar cu al prinţesei moştenitoare. 

Bărbatul auzise că exista pe piaţa neagră o prostituată 
care se îmbogăţise arătând ca prinţesa, vorbind ca ea şi 
îmbrăcându-se ca ea. Şi că onorariul ei de 5 000 de 
coroane pe oră includea un sceptru din plastic pe care 
clientul îl putea folosi cum voia. 


Femeia îi puse mâna pe braţ când încercă să treacă mai 
departe, se aplecă spre el şi îi suflă un damf de vin roşu 
direct în faţă. 

— Eşti un tip arătos. Ce-ar fi să-mi dai... un foc? 

Bărbatul întoarse spre ea celălalt obraz. Cel oribil. 
Obrazul de tip care-nu-e-deloc-arătos. Simţi cum femeia 
tresare şi îşi ia mâna când vede urma lăsată de cui din 
perioada când era în Congo. Se întindea de la gură la 
ureche, ca o ruptură prost cusută. 

Bărbatul se îndepărtă când muzica trecu pe Nirvana. 
„Come As You Are”. Versiunea originală. 

— Haşiş? 

Vocea venea dinspre o poartă, însă bărbatul nu se opri 
şi nici nu se întoarse. 
— Speed? 

Era curat de trei ani şi n-avea intenţia să se apuce din 
nou. 

— Violină? 

Cu atât mai puţin acum. 

Un tânăr se oprise pe trotuar, în faţa lui, lângă doi 
traficanţi; le arăta ceva în timp ce vorbea. Tânărul îşi ridică 
privirea la apropierea lui, privindu-l cu ochii lui cenuşii 
scrutători. „Ochi de poliţist”, îşi zise el în gând, lăsând 
capul în jos şi traversând strada. Poate că fusese un pic 
paranoic; în definitiv, era puţin probabil să-l recunoască un 
ofiţer de poliţie atât de tânăr. 

lată şi hotelul. Bordelul. Leon. 

Era aproape pustiu pe partea asta a străzii. Pe cealaltă 
parte, sub un felinar, îl zări pe ciclistul care vindea droguri 
lângă bicicleta lui, împreună cu un alt ciclist, îmbrăcat tot 
în echipament profesionist. Dealerul îl ajuta pe celălalt să- 
şi injecteze drogul în gât. 

Bărbatul în costum din in clătină din cap şi se uită la 
faţada clădirii din faţa lui. 


Acelaşi banner, cenuşiu de la atâta mizerie, atârnând 
sub ferestrele de la etajul trei şi ultimul etaj. „Patru sute 
de coroane pe noapte!” Acum, totul era nou. În acelaşi 
timp, totul era neschimbat. 


Recepţionerul de la hotel Leon era nou. Un tinerel, care 
îl întâmpină pe bărbatul în costum din in cu un zâmbet 
uimitor de politicos şi o lipsă de neîncredere uluitoare, cel 
puţin pentru hotelul Leon. Tânărul îi ură un „Bun-venit” din 
inimă, fără urmă de ironie în voce, şi îi ceru paşaportul. 
Bărbatul în costum din in presupuse că era luat drept 
străin datorită tenului bronzat şi a costumului şi îi dădu 
recepţionerului paşaportul norvegian roşu, uzat şi plin de 
ştampile. Prea multe ca să reflecte o viaţă bună. 

— A, da, zise recepţionerul, şi i-l dădu înapoi. 

Omul puse un formular pe tejghea şi îi dădu un pix. 
— Secţiunile marcate sunt suficiente. 

„Formular de cazare la Leon?” îşi zise bărbatul surprins. 
Poate că până la urmă se schimbase câte ceva. Luă pixul 
şi îl zări pe receptioner holbându-se la mâna lui, mai exact 
la degetul mijlociu. Care fusese cel mai lung deget al lui 
până ce fusese retezat într-o casă de pe Holmenkollen. 
Acum, prima articulaţie era înlocuită de o proteză gri- 
albăstruie din titan. Nu era de mare ajutor, însă conferea 
echilibru pentru celelalte degete când trebuia să prindă 
ceva şi nu-l deranja deloc, pentru că era foarte scurtă. 
Singurul dezavantaj era că trebuia să dea explicaţii nesfâr- 
şite la controalele de securitate din aeroporturi. 

Completă rubricile Prenume şi Nume. 

Data naşterii. 

O completă ştiind că acum arăta mai mult a om de 
patruzeci şi ceva de ani decât fosila distrusă care plecase 
din Norvegia cu trei ani înainte. Se supusese unui regim 
strict de exerciţii, hrană sănătoasă, mult somn şi - evident 
- niciun fel de substanţe care să dea dependenţă. Scopul 


regimului nu fusese să pară mai tânăr, ci să evite moartea. 
În plus, îi plăcuse. De fapt, îi plăcuseră întotdeauna rutina, 
disciplina, ordinea. Şi atunci, de ce fusese viaţa lui haotică, 
autodistructivă şi formată dintr-un şir de relaţii destrămate 
printre perioadele negre de intoxicare? Căsuţele goale de 
pe formular îl priveau întrebător. Numai că erau prea mici 
pentru răspunsurile pe care le cereau. 

Adresa stabilă. 

Ei bine, apartamentul de pe Sofies gate fusese vândut 
cu trei ani înainte, imediat după ce plecase, ca şi casa 
părinţilor lui din Oppsal. În cazul ocupaţiei lui curente, să 
aibă o adresă oficială ar fi implicat un anumit risc. Aşa că 
scrise ceea ce scria de obicei când se caza în alte hoteluri: 
Chungking Mansion, Hong Kong. Ceea ce nu era mai puţin 
adevărat decât orice altceva. 

Ocupația. 

Crimă. Nu scrise nimic aici. Secţiunea nu fusese 
marcată. 

Număr de telefon. 

Scrise un număr fictiv. Telefoanele mobile puteau fi 
urmărite, ca şi conversațiile şi locurile de unde efectuai 
apelul. 

Număr de telefon cea mai apropiată rudă 

Cea mai apropiată rudă? Ce soţ ar dezvălui de bunăvoie 
numărul soţiei când se caza la hotelul Leon? In definitiv, 
era tot ce puteai găsi mai apropiat de un bordel în Oslo. 

Recepţionerul îi citea evident gândurile. 

— În caz că vă simţiţi rău şi trebuie să sunăm pe cineva, 
zise el. 

Harry dădu din cap. Dacă sufereai un infarct în timpul 
actului sexual. 

— Nu trebuie să treceţi nimic dacă nu... 
— Nu, răspunse bărbatul, uitându-se la cuvinte. 


Cea mai apropiată rudă. O avea pe Sis. O soră suferind 
de ceea ce ea însăşi numea „un pic de sindrom Down”, dar 
care se descurcase mereu în viaţă mult mai bine decât 
fratele ei mai mare. În afară de Sis, nu mai exista nimeni. 
Absolut nimeni. Toţi ceilalţi erau la fel, cele mai apropiate 
rude. 

Bifă „Numerar” la modul de plată, semnă formularul şi i- 
| înapoie recepţionerului. Care îl parcurse rapid cu privirea. 
După care Harry zări iluminarea şi neîncrederea pe chipul 
tânărului. 

— Sunteţi... sunteţi Harry Hole? 
Harry Hole încuviinţă. 
— E vreo problemă? 

Tânărul clătină din cap şi înghiţi în sec. 
— Perfect, zise Harry. Îmi daţi şi o cheie? 
— O, îmi cer scuze! lată. Camera 301. 

Harry luă cheia şi observă că pupilele tânărului se 
lărgiseră, iar vocea i se gâtuise. 

— E... e vorba de unchiul meu, zise tânărul. El conduce 
hotelul. Stătea aici înainte de mine. Mi-a povestit de 
dumneavoastră. 

— Sper că doar lucruri frumoase, zise Harry, apucând 
geanta de pânză şi pornind spre scară. 

— Liftul... 

— Nu-mi plac lifturile, replică Harry fără să se întoarcă din 
drum. 

Camera era la fel ca înainte. Ponosită, mică şi mai mult 
sau mai puţin curată. Nu, de fapt draperiile erau noi. Verzi. 
Băţoase. Probabil dintr-un material care nu se şifona. Asta 
îi aduse aminte de ceva. Işi atârnă costumul în baie şi 
porni duşul, astfel încât aburii să netezească cutele. 
Costumul îl costase 800 de dolari Hong Kong la Punjab 
House de pe Nathan Road, însă în munca lui reprezenta o 
investiţie esenţială; nimeni nu respecta un om îmbrăcat în 


zdrenţe. Se băgă sub duş. Apa fierbinte îi dădea 
furnicături. După aceea, străbătu gol încăperea şi deschise 
fereastra. Etajul doi. Spre curtea din spate. Printr-o 
fereastră deschisă se auzeau gemete de entuziasm 
simulat. Se prinse de bara draperiei şi se aplecă în afară. 
Privi drept în jos către un tomberon deschis şi recunoscu 
izul dulceag al gunoiului. Scuipă şi auzi flegma cum se 
loveşte de hârtiile din tomberon. Însă foşnetul care urmă 
nu era de hârtie. Se auzi o pârâitură, după care draperiile 
verzi băţoase căzură pe podea în jurul lui. La naiba! 
Scoase bara subţire de prindere din tivul draperiei. Era 
tipul vechi, cu două capete rotunjite; bara se mai rupsese 
înainte şi cineva încercase s-o repare cu bandă adezivă 
maro. Harry se aşeză pe pat şi deschise sertarul noptierei. 
înăuntru erau o Biblie cu o copertă din piele sintetică bleu 
şi o trusă de cusut care conţinea aţă neagră înfăşurată pe 
o bucată de carton şi un ac înfipt în el. Gândindu-se mai 
bine, Harry îşi dădu seama că ideea nu era deloc proastă. 
După ce îşi făceau treaba, oaspeţii îşi puteau coase la loc 
nasturii de la prohab smulşi şi puteau citi despre iertarea 
păcatelor. Se întinse pe pat şi se uită la tavan. Acum, totul 
era nou. Totul... Închise ochii. Nu aţipise deloc în timpul 
zborului, aşa că acum, cu sau fără diferenţa de fus orar, cu 
sau fără draperii la fereastră, va trebui să doarmă. Incepu 
să viseze acelaşi vis pe care-l avusese în fiecare noapte în 
ultimii trei ani: alerga de-a lungul unui coridor, fugind din 
calea unei avalanşe cumplite care înghiţea tot aerul din 
jur, lăsându-l pe el incapabil să respire. 

Totul era doar o chestiune de mers mai departe şi ţinut 
ochii închişi încă un pic. 

Pierdu şirul gândurilor; acestea se îndepărtau de el. 

Cea mai apropiată rudă. 

Rudă. Kith. 

Cea mai apropiată rudă. 


Asta era el. De aceea se întorsese. 


Serghei conducea pe E6 către Oslo. Abia aşteptând să 
ajungă în patul din apartamentul lui din Furuset. Avea grijă 
să nu depăşească 120 la oră, chiar dacă şoseaua era 
practic pustie la ora aia. Îi sună telefonul mobil. Telefonul 
mobil. Discuţia cu Andrei dură puţin. Acesta vorbise cu 
unchiul lui, atamanul - şeful -, aşa cum îi spunea Andrei 
Unchiului. După ce încheie conversaţia, Serghei nu se mai 
putu abţine. Apăsă pedala până la podea. [ipă de 
încântare. Sosise omul. Acum, în seara aceea. Era acolo! 
Deocamdată, Serghei nu trebuia să facă nimic, căci Andrei 
spusese că situaţia s-ar putea rezolva de la sine. Numai că 
acum trebuia să fie şi mai bine pregătit, mental şi fizic. 
Trebuia să exerseze cu cuțitul, să doarmă, să fie în alertă. 
În cazul în care ceea ce trebuia făcut devenea imperativ. 


Tord Schultz abia dacă auzi avionul care vuia deasupra 
lui în vreme ce se aşeza pe canapea respirând cu greutate. 
Avea o peliculă subţire de transpiraţie pe torsul dezgolit, 
iar ecoul zgomotului produs de fier pe fier încă mai răsuna 
din pereţii goi ai sufrageriei. În spatele lui erau greutăţile 
şi bancheta tapisată cu imitație de piele, pe care luceau 
urmele de sudoare. Pe ecranul televizorului, Donald 


Draper privea prin norul de fum al ţigării şi sorbea whiskey 
dintr-un pahar. Un alt avion vui pe deasupra clădirii. Mad 
Men. Anii '60. Femei îmbrăcate cu haine decente. Băuturi 
decente servite în pahare decente. Ţigări decente, fără 
aromă de mentol şi fără filtru. Zilele când ceea ce nu te 
omora te făcea mai puternic. Cumpărase doar primul 
sezon al serialului şi se uitase la el de mai multe ori. Nu 
era deloc sigur că aveau să-i placă şi celelalte sezoane. 

Tord Schultz privi dunga albă de pe măsuţa de cafea şi 
îşi şterse marginea cardului de identitate. Îl folosise ca să 
mărunţească drogul, ca de obicei. Cardul pe care îl ataşa 
de buzunarul uniformei sale de căpitan, cardul care îi 
dădea acces la spaţiul aerian, la carlinga piloților, la cer, la 
salariu. Cardul care îl făcea să fie ce era. Cardul care i-ar fi 
fost luat, împreună cu toate celelalte, dacă ar fi fost 
descoperit. Tocmai de aceea i se părea în regulă să-l 
folosească. In toată minciuna în care trăia, cardul avea în 
el ceva onest. 

Plecau înapoi către Bangkok a doua zi dis-de-dimineaţă. 
Două zile de odihnă la Sukhumvit Residence. Bine. Avea să 
fie bine acum. Mai bine ca înainte. Nu-i plăcuse 
aranjamentul când zbura dinspre Amsterdam. Prea multe 
riscuri. După ce se descoperise cât de implicate erau 
echipajele sud-americane în traficul cu cocaină de la 
Schiphol, toate echipajele, indiferent de companie, 
ajunseseră să rişte să li se verifice bagajele de mână şi să 
fie supuse controalelor corporale. În plus, aranjamentul 
fusese să ducă el pachetele la aterizare şi să le ţină în 
geanta lui până când zbura, în aceeaşi zi, pe o cursă 
internă până la Bergen, Trondheim sau Stavanger. Curse 
interne pe care trebuia să zboare el, chiar dacă asta 
însemna că era nevoit să compenseze întârzierile de la 
Amsterdam şi să consume mai mult combustibil. Când 
ajungea pe Gardermoen, se afla, bineînţeles, tot timpul în 


zona restricţionată, aşa că nu avea parte de verificări 
vamale, însă uneori trebuia să ţină drogurile în geanta de 
voiaj şi şaisprezece ore înainte de a le livra. Şi nici aceste 
livrări nu erau mereu lipsite de riscuri. Parcări publice. 
Restaurante cu prea puţini clienţi. Hoteluri cu recepţionere 
curioase. 

Rulă o bancnotă de 1 000 de coroane pe care o scosese 
dintr-un plic primit ultima oară când fusese aici. Existau 
tuburi de plastic special confecţionate în acest scop, însă 
el nu era de genul să folosească aşa ceva: nu era 
consumatorul înrăit despre care îi spusese ea avocatului 
de divorţuri că e. Nemernica susţinuse că vrea divorţul 
deoarece nu dorea să-şi vadă copiii crescând alături de un 
tată dependent de droguri şi n-avea niciun chef să vadă 
cum se duc pe droguri casa şi căminul lor. Şi nu avea de-a 
face cu stewardesele, căci nu dădea doi bani pe asta, 
încetase să-şi mai facă griji de ani buni, când începuse să 
se ocupe de asta vârsta lui. Însă ea şi avocatul îi dăduseră 
un ultimatum. Ea urma să ia casa, copiii şi resturile 
moştenirii pe care el nu le risipise încă. Dacă nu, îl 
reclamau pentru posesie şi uz de cocaină. Strânsese 
suficiente dovezi ca până şi avocatul lui să spună că risca 
să fie condamnat şi dat afară de la serviciu. 

Alegerea fusese simplă. Nu-l lăsase să păstreze decât 
datoriile. 

Se ridică în picioare, se duse la fereastră şi se uită afară. 
Cu siguranţă aveau să ajungă în curând, nu? 

Aranjamentul de acum era nou. Trebuia să transporte 
un pachet pe o cursă externă, către Bangkok. Dumnezeu 
ştia de ce. Să vândă castraveți grădinarului, cum ar veni. 
În fine, era cea de-a şasea călătorie, iar până atunci totul 
decursese fără probleme. 

În casele din jur se vedeau lumini, dar erau departe. 
„Locuinţe singuratice”, îşi spuse el. Când Gardermoen era 


bază militară, casele fuseseră ocupate de ofiţeri. Nişte 
cutii identice, fără etaj şi cu pajişti largi şi golaşe între ele. 
Cea mai mică înălţime posibilă, astfel încât să nu fie lovite 
de nicio aeronavă care zbura jos. Cea mai mare distanţă 
posibilă între case, astfel încât să nu se întindă un incendiu 
provocat de o prăbuşire. 

Locuiseră aici în timpul stagiului lui militar obligatoriu, 
când pilota avioane de transport Hercules. Copiii 
alergaseră printre case, mergând în vizită la alţi copii. 
Sâmbetele, vara. Bărbaţi în jurul grătarelor, purtând şorţuri 
şi ţinând în mână pahare cu tărie. Discuţii răsunând 
dinspre ferestrele deschise, dincolo de care femeile 
pregăteau salate şi beau Campari. Ca într-o scenă din 
Cursa spațială, filmul lui favorit, cel cu primii astronauți şi 
pilotul de teste Chuck Yeager. Ale naibii de atrăgătoare 
nevestele piloților. Chiar dacă erau doar piloţi de avioane 
Hercules. Fuseseră fericiţi pe atunci, nu? Oare de-aia 
venise înapoi? O nevoie inconştientă de a se întoarce în 
timp? Sau de a descoperi când o luase totul razna, ca să 
repare trecutul? 

Zări maşina apropiindu-se şi se uită din reflex la ceas. 
Constată că întârziaseră 18 minute. 

Se duse la măsuţa de cafea. Inspiră de două ori, apoi 
puse bancnota rulată la capătul de jos al liniei, se aplecă şi 
trase praful pe nas. Simti usturimea în mucoase. Îşi linse 
vârful degetului, îl plimbă peste praful rămas, după care îşi 
frecă gingiile. Avea un gust amar. În acea clipă se auzi 
soneria. 

Erau aceiaşi mormoni ca de obicei. Unul scund, unul 
înalt, îmbrăcaţi amândoi cu cele mai bune haine de 
duminică. De sub mânecile hainelor li se vedeau însă 
tatuajele. Imaginea era aproape comică. 

Cei doi îi dădură pachetul. Jumătate de kilogram 
înfăşurat ca un cârnat lung, care se potrivea perfect în 


interiorul plăcii de metal din jurul mânerului telescopic al 
genţii de cabină. Trebuia să scoată pachetul după ce 
aterizau în Suvarnabhumi şi să-l bage sub mocheta din 
spatele dulapului din carlingă al piloților. După care nu mai 
avea treabă cu pachetul; de restul avea să se ocupe 
probabil echipa de la sol. 

Când Mr. Small şi Mr. Big veniseră cu propunerea să 
ducă pachete în Bangkok, i se păruse o tâmpenie. La urma 
urmelor, în Oslo erau cele mai mari preţuri pe stradă 
pentru narcotice, aşa că de ce să exporţi? Nu insistase, 
căci ştia că n-avea să primească răspuns, însă îi convenea. 
Subliniase însă că traficul de heroină în Thailanda se 
pedepsea cu moartea dacă erai prins, aşa că voia mai 
mulţi bani. 

Râseseră. Mai întâi cel scund, apoi cel înalt. lar Tord se 
întrebase dacă nu cumva canalele nervoase mai scurte 
generau reacţii mai rapide. Poate de aceea se construiau 
carlingile avioanelor de luptă cu reacţie atât de joase, ca 
să fie excluşi piloţii înalţi şi lenți. 

Tipul scund îi explicase lui Tord în engleza lui aspră cu 
accent rusesc că nu era vorba de heroină, ci de ceva nou, 
atât de nou, încât nici măcar nu exista vreo lege care să 
interzică produsul. Însă când Tord îi întrebase de ce era 
nevoie să transporte în secret o substanţă legală, ei 
râseseră şi mai tare şi îi spuseseră să tacă şi să răspundă 
da sau nu. 

Tord Schultz răspunsese da, deoarece îi dădea târcoale 
un alt gând. Care ar fi fost consecinţele dacă ar fi refuzat? 

Toate astea se petrecuseră cu şase zboruri în urmă. 

Tord Schultz cercetă pachetul. Se gândise de câteva ori 
să şteargă cu detergent de vase prezervativele şi pungile 
pe care le foloseau, însă i se spusese că nu-i aşa uşor să 
păcăleşti câinii, care fac distincţia între mirosuri. Secretul 
era să te asiguri că punga de plastic e perfect etanşă. 


Tord Schultz aşteptă. Nu se întâmplă nimic. Îşi drese 
glasul. 

— O, aproape că am uitat, zise Mr. Small. Livrarea de 
ieri... 

Îşi strecură mâna în interiorul hainei cu un rânjet 
diavolesc pe faţă. Sau poate că nu era diavolesc, poate că 
ăsta era umorul celor din blocul estic. Tord simţi impulsul 
să-l pocnească, să-i sufle fum de ţigară direct în faţă, să-i 
scuipe whiskey vechi de 12 ani direct în ochi. Umor 
occidental. În loc de toate astea, îngăimă un „mulţumesc” 
şi luă plicul. Îl simţea subţire între degete. Înăuntru erau 
probabil bancnote mari. 

După aceea se postă iarăşi la fereastră şi urmări maşina 
dispărând în beznă, auzind motorul acoperit de vuietul 
unui Boeing 737. Poate un 600. Oricum, de generaţie 
nouă. Cu un sunet mai ascuţit decât versiunile clasice. Işi 
zări reflecţia în geam. 

Da, le luase banii. Şi va continua să-i ia. Va continua să 
ia orice îi aruncă viaţa în cale. Căci el nu era Donald 
Draper. Nu era Chuck Yeager şi nici Neil Armstrong. El era 
Tord Schultz. Un pilot cu şira lungă şi datorii. Şi cu o 
problemă legată de cocaină. Trebuia să... 

Gândurile îi fură înăbuşite de zgomotul următorului 
avion. 


Ale naibii clopote de biserică! Le poţi vedea, tată, pe 
aşa-zisele mele rude apropiate stând lângă sicriul meu? 
Plângând cu lacrimi de crocodil, cu expresii sobre care 
spun „Gusto, de ce n-ai învăţat să fii ca noi?”. Ei bine, 
ipocriţi nenorociţi ce sunteţi, n-am putut! N-am putut să 
fiu ca mama mea adoptivă, o toantă răsfăţată cu capul 
în nori, care îndruga mereu cât de minunat este totul 
dacă citeşti cartea potrivită, dacă îl asculţi pe gurul 
potrivit, dacă mănânci nenorocitele de ierburi potrivite. 
lar când cineva contrazicea înţelepciunea aia de doi 


bani pe care şi-o însuşise, juca întotdeauna pe aceeaşi 
carte: „Dar uită-te la lumea pe care am creat-o: război, 
nedreptate, oameni care nu mai trăiesc în armonie cu ei 
înşişi”. Am trei lucruri să-ţi spun, baby. Unu: războiul, 
nedreptatea şi lipsa de armonie sunt fireşti. Doi: tu eşti 
cea mai puţin armonioasă din toată mica noastră familie 
dezgustătoare. Ţi-ai dorit doar iubirea care ţi se refuza 
şi n-ai dat doi bani pe iubirea care ţi se oferea. Îmi pare 
rău, Rolf, Stein şi lrene, dar ea avea loc doar pentru 
mine. lar asta face punctul numărul trei cu atât mai 
amuzant: nu te-am iubit niciodată, baby, oricât de mult 
ai considerat tu că o meriţi. Îţi spuneam mamă pentru 
că asta te făcea fericită şi îmi uşura mie viaţa. Când am 
făcut ce am făcut a fost pentru că m-ai lăsat tu, pentru 
că nu mă puteam abţine. Pentru că aşa sunt eu. 


Rolf. Cel puţin tu mi-ai zis să nu îţi spun tată. Ai 
încercat pe bune să mă iubeşti. Însă nu ai putut să 
păcăleşti natura; ţi-ai dat seama că iubeai mai mult 
ceea ce însemna sângele şi carnea ta: Stein şi Irene. 
Când le spuneam altora că sunteţi „părinţii mei 
adoptivi”, vedeam expresia de suferinţă din ochii 
mamei. Şi pe cea de ură din ochii tăi. Nu pentru că 
expresia „părinţi adoptivi” te reducea la unica funcţiune 
pe care o aveai în viaţa mea, ci pentru că am rănit-o pe 
femeia pe care tu, greu de înţeles, o iubeai. Cred că erai 
suficient de onest ca să te vezi aşa cum te vedeam eu: 
o fiinţă care, la un moment dat în viaţa ei, intoxicată de 
idealism, şi-a luat sarcina de a creşte copilul altcuiva, 
dar care a înţeles repede că are probleme financiare. 
Suma lunară pe care o primeai ca să ai grijă de mine nu 
acoperea cheltuielile reale. Atunci ai descoperit că ai de- 
a face cu un cuc aciuat în cuibul tău. Că mănânc tot. Tot 
ce îţi plăcea ţie. Şi pe toţi cei pe care îi iubeai. Ar fi 
trebuit să-ţi dai seama mai devreme şi să mă dai afară, 


Rolf! Ai fost primul care şi-a dat seama că fur. Iniţial au 
fost doar 100 de coroane. Am negat. Am zis că mi-i 
dăduse mama. „Nu-i aşa, mamă? Tu mi-ai dat banii.” lar 
mama a dat din cap după oareşce ezitări, cu lacrimi în 
ochi, şi a zis că probabil a uitat. După aia a fost vorba 
de 1 000. Din sertarul de la biroul tău. Bani care erau 
pentru vacanţa noastră, ai zis tu. „Singura vacanţă pe 
care mi-o doresc e să stau fără tine”, ţi-am răspuns eu. 
Atunci m-ai plesnit prima dată. Şi parcă a declanşat 
ceva în tine, pentru că ai continuat să loveşti. Eram deja 
mai înalt şi mai lat în umeri decât tine, dar n-am putut 
să lupt niciodată. Nu cu muşchii şi pumnii. M-am luptat 
cu tine în alt mod, unul în care să câştig. Numai că ai 
continuat să dai în mine, de data asta cu pumnul 
încleştat. lar eu ştiam motivul. Voiai să-mi distrugi faţa. 
Să-mi iei puterea. Însă a intervenit femeia căreia îi 
spuneam mamă. Aşa că ai rostit cuvântul. Hoţule. 
Suficient de adevărat. Însă asta însemna că eram 
obligat să te zdrobesc, micuţule. 


Stein. Fratele mai mare cel tăcut. Primul care a 
recunoscut cucul după pene, dar suficient de isteţ ca să 
păstreze distanţa. Lupul singuratic inteligent şi şmecher 
care şi-a luat tălpăşiţa şi a plecat într-un oraş 
studenţesc, cât de departe era posibil şi imediat ce a 
fost în stare. Care a încercat să o convingă pe lrene, 
draga lui soră mai mică, să vină cu el. S-a gândit că îşi 
putea termina şcoala în nenorocitul de Trondheim, că i- 
ar face bine să plece departe de Oslo. Însă mama a 
împiedicat evacuarea lui lrene. Evident, ea nu ştia 
nimic. Nu dorea să ştie. 


lrene. Atrăgătoarea, pistruiata, încântătoarea, fragila 
lrene. Erai prea bună pentru lumea asta. Tu erai tot ce 
nu eram eu. Şi, cu toate astea, mă iubeai. M-ai fi iubit 


dacă ai fi ştiut? M-ai fi iubit dacă ai fi ştiut că o regulez 
pe maică-ta de la vârsta de 15 ani? Dacă ai fi ştiut că o 
regulez pe mama ta smiorcăită, îmbibată de vin roşu, că 
o penetrez pe la spate în timp ce se sprijinea de uşa 
toaletei, de uşa pivniţei sau de uşa bucătăriei, iar eu îi 
şopteam „mami” în ureche pentru că asta ne excita pe 
amândoi? Ea îmi dădea bani, îmi păzea spatele dacă se 
întâmpla ceva, spunea că doar vrea să mă împrumute 
până ce ajungea bătrână şi urâtă, iar eu cunoşteam 
vreo fată dulce. lar când îi răspundeam „Dar, mami, tu 
chiar eşti bătrână şi urâtă”, râdea şi mai voia. 


Mai am încă urme de la pumnii şi picioarele pe care 
mi le-a dat tatăl meu adoptiv în ziua când l-am sunat la 
muncă şi i-am spus să vină acasă la ora 15, că trebuie 
să-i spun ceva important. Am lăsat uşa de la intrare 
întredeschisă ca să nu-l audă şi ea când intră. Şi i-am 
vorbit la ureche ca să înăbuş zgomotul paşilor lui; i-am 
spus nimicurile dulci pe care-i plăcea să le audă. 


Am văzut în fereastra bucătăriei reflecţia lui stând în 
pragul uşii de la bucătărie. 


S-a mutat a doua zi. Lui lrene şi lui Stein li s-a spus că 
mami şi tati nu se înțelegeau de ceva vreme şi 
deciseseră să se separe pentru o vreme. lrene a fost 
devastată. Stein se afla în oraşul lui studenţesc şi a 
răspuns cu un mesaj text: „Trist. Unde vreţi să merg de 
Crăciun?” 


lrene a plâns şi a tot plâns. Mă iubea. Evident că m-a 
căutat după aia. L-a căutat pe Hot. 


Clopotele bisericii răsună a cincea oară. Plânsete şi 
nasuri trase dinspre strane. Cocaină, câştiguri 
incredibile. Inchiriază un apartament în centrul oraşului, 


în West End, înregistrează-l pe numele unui drogat pe 
care îl plăteşti cu o doză, apoi începe să vinzi cantităţi 
mici prin scări de bloc şi pe la porţi, iar după aia creşte 
preţul când încep să se simtă în siguranţă; consumatorii 
de cocaină plătesc oricât pentru siguranţă. Ridică-te în 
picioare, ieşi, renunţă la droguri, devino cineva. Nu muri 
ca un amărât de ratat. Preotul tuşeşte. 


— Ne aflăm aici ca să-l comemorăm pe Gusto Hanssen. 
O voce din spate: 
— H-h-hoţul. 


Gaşca lui Tutu stând acolo în jachete de motociclişti şi 
cu bandane. lar mult mai în spate, scâncetul unui câine. 
Rufus. Bunul şi credinciosul Rufus. Te-ai întors? Sau eu 
sunt cel care a plecat deja? 


Tord Schultz îşi puse valiza Samsonite pe banda 
transportoare ce şerpuia înspre aparatul cu raze X lângă 
care se afla, zâmbitor, ofiţerul de securitate. 

— Nu pricep de ce i-ai lăsat să-ţi dea un astfel de orar, 
zise însoţitoarea de zbor. Bangkok de două ori într-o 
săptămână. 
— Eu le-am cerut, răspunse Tord, trecând prin detectorul 
de metale. 

Cineva de la sindicat propusese ca membrii echipajelor 
să intre în grevă pentru că erau obligaţi să se expună la 
radiaţii de câteva ori pe zi. Nişte studii americane 
arătaseră că procentul de piloţi şi membri ai echipajelor de 
zbor care mureau de cancer era mai mare decât în cazul 
restului populaţiei. Numai că agitatorii în favoarea grevei 
nu spuseseră nimic despre speranţa lor de viaţă mai mare. 
Echipajele de zbor mureau de cancer deoarece nu prea 


existau alte motive să moară. Duceau cele mai sigure vieţi 
din lume. Cele mai plictisitoare vieţi din lume. 

— Chiar vrei să zbori atât de mult? 

— Sunt pilot. Imi place să zbor, minţi Tord, dându-şi jos 
valiza de pe bandă, întinzând mânerul şi plecând mai 
departe. 

Insoţitoarea de zbor ajunse lângă el în câteva secunde, 
ţăcănitul tocurilor ei pe pardoseala de marmură cenuşiu- 
închis a aeroportului din Oslo aproape acoperind larma 
glasurilor sub grinzile arcuite de lemn şi oţel. Din 
nefericire, nu reuşi să acopere şi întrebarea ei aproape 
şoptită. 

— Pentru că te-a părăsit, Tord? Pentru că ai prea mult 
timp la dispoziţie şi n-ai cu ce să-l umpli? Pentru că nu vrei 
să stai acasă... 

— Pentru că am nevoie de orele suplimentare, o 
întrerupse el. 

Cel puţin asta nu era o minciună sfruntată. 

— Ştiu exact cum e. Ştii că am divorţat iarna trecută. 

— A, da, zise Tord, care nici măcar nu ştia că fusese 
căsătorită. 

li aruncă o privire. 50 de ani? Se întrebă cum arăta 
dimineaţa fără machiaj şi bronzul fals. O însoţitoare de 
zbor trecută, cu un vis destrămat de însoțitor de zbor. Era 
destul de sigur că n-o încălecase niciodată. Cel puţin nu 
din faţă. Oare cine glumise aşa? Unul dintre piloţii bătrâni. 
Unul dintre piloţii ăia de avioane de luptă cu ochi albaştri 
şi duri. Unul dintre cei care reuşiseră să se retragă înainte 
ca situaţia lor să se prăbuşească. Mări pasul când cotiră pe 
coridorul care ducea spre centrul echipajelor de zbor. Ea 
respira tot mai greu, dar tot ţinea pasul cu el. Poate că, 
dacă îşi menținea ritmul, rămânea fără suflare şi nu mai 
putea vorbi. 


— Ăăă, Tord, dacă tot stăm peste noapte în Bangkok, 
poate că... 

El căscă zgomotos. Şi îşi dădu seama imediat că femeia 
se simţise ofensată. Era încă un pic ameţit după noaptea 
de dinainte - se mai lăsase cu ceva vodcă şi prafuri după 
plecarea celor doi mormoni. Nu aşa de mult ca să cadă la 
vreun test, însă suficient ca să-i fie groază de lupta cu 
somnul în cele unsprezece ore de zbor. 

— Uite! exclamă ea pe tonul acela idiot folosit de femei 
atunci când vor să spună că au văzut ceva incredibil, 
absolut, minunat de drăguţ. 

lar el se uită. Venea spre ei. Un câine mic, cu păr 
deschis şi urechi lungi, cu ochi trişti şi o coadă din care 
dădea cu entuziasm. Un springer spaniel. Era dus în lesă 
de o femeie cu păr blond, cercei mari, ochi blânzi, căprui şi 
un zâmbet universal de scuze întipărit pe chip. 

— Nu e un scump? toarse ea lângă el. 
— Mmm, răspunse Tord cu un ton grav. 

Câinele îşi înfipse botul în pântecul pilotului din faţa lor, 
după care îşi continuă drumul. Omul se întoarse cu o 
sprânceană ridicată şi un zâmbet strâmb în colţul gurii, ca 
pentru a sugera o expresie neobrăzată, copilărească. 
Numai că Tord nu putea continua raţionamentul ăsta. Nu 
putea continua niciun raţionament în afara celui propriu. 

Câinele purta o vestă galbenă pe corp. Acelaşi gen de 
vestă cu care era îmbrăcată femeia cu cercei lungi. Pe 
ambele veste scria VAMĂ. 

Câinele se apropie şi ajunse la doar cinci metri de ei doi. 

Nu ar fi trebuit să fie o problemă. Nici nu putea fi o 
problemă. Drogurile erau puse în prezervative, cu un strat 
dublu de pungi etanşe pe deasupra. Nu putea scăpa nici 
măcar o moleculă de acolo. Aşa că trebuia doar să 
zâmbească. Să se relaxeze şi să zâmbească. Nici prea 
mult, nici prea puţin. Tord se răsuci câtre vocea care 


sporovăia lângă el, ca şi cum cuvintele rostite i-ar fi 
solicitat o concentrare profundă. 
— Scuzaţi-mă. 
Trecuseră de câine, iar Tord merse mai departe. 
— Scuzaţi-mă! 

Vocea era mai fermă. 

Tord privi înainte. Uşa de la centrul echipajelor de zbor 
se găsea la mai puţin de zece metri distanţă. Siguranţă. 
Zece paşi. Obiectiv îndeplinit. 

— Scuzaţi-mă, domnule! 

Şapte paşi. 

— Cred că despre tine e vorba, Tord. 
— Ce? 

Tord se opri. Trebuia să se oprească. Privi în urmă cu o 
expresie care spera să nu trădeze surprinderea mimată. 
Femeia cu vestă galbenă venea spre ei. 

— Câinele v-a marcat. 
— Zău? 

Tord se uită la câine. „Cum?” se întrebă el. 

Câinele se uită la el, dând nebuneşte din coadă, ca şi 
cum Tord era noul lui amic de joacă. 

Cum? Strat dublu de pungi etanşe şi prezervative. Cum? 
— Asta înseamnă că trebuie să vă verificăm. Vă rog să 
veniţi cu noi. 

Amabilitatea nu dispăruse din ochii ei căprui, însă vocea 
devenise imperativă. În acel moment, îşi dădu seama cum. 
Aproape că-şi atinse cardul de identitate de la piept cu 
degetele. 

Cocaina. 

Uitase să şteargă cardul după ce mărunţise ultima 
liniuţă. Asta trebuia să fie. 

Însă era vorba doar de câteva grame, pe care le putea 
explica uşor spunând că împrumutase cuiva cardul la o 
petrecere. Nu era cea mai mare problemă acum. Valiza. 


Avea să fie cercetată. Ca pilot, fusese instruit şi practicase 
procedurile de urgenţă atât de des, încât acestea 
deveniseră aproape automatisme. Asta era intenţia, 
evident, chiar când te cuprindea panica, asta făceai, 
creierul intervenea în lipsa altor ordine: procedurile de 
urgenţă. De câte ori nu văzuse cu ochii minţii această 
situaţie, în care vameşii îi cereau să meargă cu ei? De câte 
ori nu se gândise ce era de făcut? De câte ori nu exersase 
totul în mintea lui? Se întoarse către însoţitoarea de zbor 
cu un zâmbet resemnat, zări ecusonul cu numele ei şi zise: 
— Se pare că am fost marcat, Kristin. Poţi tu să-mi duci 
bagajul? 

— Bagajul vine cu noi, replică vameşa. 

Tord Schultz se răsuci pe călcâie. 

— Credeam că aţi spus că animalul m-a indicat pe mine, 
nu bagajul. 

— Aşa e, dar... 

— înăuntru sunt documente de zbor care trebuie 
verificate de echipaj. Asta dacă nu doriţi să vă asumaţi 
responsabilitatea pentru întârzierea unui Airbus 340 plin 
către Bangkok. 

Observă fără să vrea că îşi umflase literalmente 
pectoralii pe sub haina lui de căpitan. 

— Dacă pierdem intervalul orar alocat, ar putea însemna 
o întârziere de câteva ore şi o pierdere de sute de mii de 
coroane pentru linia aeriană. 

— Mă tem că regulile... 

— Trei sute patruzeci şi doi de pasageri, i-o reteză 
Schultz. Mulţi dintre ei copii. 

Spera ca femeia să audă îngrijorarea din vocea 
căpitanului, şi nu începutul de panică al unui traficant de 
stupefiante. 

Vameşa mângâie câinele pe cap şi îl privi pe Tord. 


„Arată ca o gospodină”, îşi zise el. O femeie cu copii şi 
responsabilităţi. O femeie care ar trebui să înţeleagă 
situaţia neplăcută în care se afla el. 

— Valiza vine cu noi, spuse ea. 

Undeva în spate apăru un alt funcţionar al aeroportului. 
Se postă acolo, cu picioarele desfăcute şi cu braţele 
încrucişate. 

— Haideţi să terminăm cu povestea asta, oftă Tord. 


Şeful Diviziei de Criminalistică din Oslo, Gunnar Hagen, 
se lăsă pe spate în scaunul rotativ şi îl studie cu privirea pe 
bărbatul în costum din in. Trecuseră trei ani de când 
tăietura cusută de pe faţa lui era roşie ca focul, iar el arăta 
ca un om aflat la capătul puterilor. Însă acum fostul lui 
subordonat arăta sănătos, pusese pe el câteva kilograme 
mai mult decât necesare, iar umerii costumului nu mai 
atârnau pe el. Costum. Hagen şi-l amintea pe anchetatorul 
criminalist în blugi şi bocanci, niciodată îmbrăcat cu 
altceva. Cealaltă diferenţă era ecusonul de pe rever care 
spunea că e vizitator, nu angajat: HARRY HOLE. 

Postura pe scaun era însă aceeaşi, mai mult orizontală 
decât în poziţie aşezată. 

— Arăţi mai bine, zise Hagen. 

— Şi oraşul tău arată mai bine, răspunse Harry, plimbând 
o ţigară neaprinsă printre dinţi. 

— Aşa ţi se pare? 

— Minunată clădirea Operei. Mai puţini drogaţi pe străzi. 

Hagen se ridică şi se duse la fereastră. De la etajul şase 
al sediului poliţiei putea vedea noul cartier din Oslo, 
Bjørvika, scăldat în razele soarelui. Curăţenia era în plină 
desfăşurare; demolările se încheiaseră. 

— S-a înregistrat o scădere masivă a numărului de 
supradoze fatale anul trecut. Preţurile au crescut, 
consumul a scăzut. lar Consiliul orăşenesc a obţinut ce 


dorea. Oslo nu mai e în fruntea statisticilor europene la 
numărul de supradoze. 

— Happy days are here again. 

Harry îşi duse mâinile la ceafă, părând cât pe ce să 
alunece de pe scaun. 
Hagen oftă. 

— Nu mi-ai zis ce te aduce în Oslo, Harry. 

— Nu? 

— Nu. Sau, mai exact, la Divizia de Criminalistică. 

— Nu e firesc să le fac o vizită foştilor colegi? 

— Ba da, e firesc, însă pentru alţi oameni, normali şi 
sociabili. 

— Ei bine... 

Harry muşcă din filtrul ţigării Camel. 

— Eu mă ocup cu crimele. 

— Adică te ocupai cu crimele, nu? 

— Hai să reformulez: profesia mea, domeniul meu sunt 
crimele. Şi este în continuare singurul domeniu despre 
care mai ştiu câte ceva. 

— Şi ce vrei? 

— Să-mi practic meseria. Să anchetez crime. 

Hagen ridică o sprânceană. 
— Ţi-ar plăcea să lucrezi din nou pentru mine? 
— De ce nu? Dacă nu mă înşel prea mult, eram printre cei 
mai buni. 
— Rectificare, zise Hagen, întorcându-se din nou spre 
fereastră. Erai ce/ mai bun. 
Repetă ce spusese, cu ton mai scăzut: 

— Cel mai bun şi cel mai rău. 

— Mă interesează una dintre crimele legate de narcotice. 
Hagen zâmbi sec. 

— Care dintre ele? Am avut patru în ultimele şase luni. N- 
am înaintat un milimetru cu niciuna dintre ele. 

— Gusto Hanssen. 


Hagen nu răspunse, privind mai departe la oamenii 
întinşi pe iarbă. Gândurile ţâşniră libere în mintea lui. 
Escroci care obțineau necuvenit ajutor social. Hoţi. 
Terorişti. De ce vedea aşa ceva în loc să vadă angajaţi 
care muncesc din greu şi care se bucurau de câteva ore 
binemeritate de soare în septembrie? Privire de poliţist. 
Orbire de poliţist. Abia dacă auzi vocea lui Harry în spatele 
lui. 

— Gusto Hanssen, 19 ani. Cunoscut de poliţie, traficanţi şi 

consumatori. Descoperit mort într-un apartament de pe 
Hausmanns gate pe 12 iulie. Hemoragie masivă letală 
după ce a fost împuşcat în piept. 

Hagen izbucni în râs. 

— De ce vrei singura crimă lămurită? 

— Cred că ştii de ce. 

— Da, ştiu, oftă Hagen. Dar dacă ar fi să te angajez din 
nou, ţi-aş da una dintre celelalte crime. Cazul poliţistului 
sub acoperire. 

— O vreau pe asta. 

— În mare, sunt vreo sută de motive pentru care n-o să 
primeşti niciodată cazul ăsta, Harry. 

— Cum ar fi? 

Hagen se întoarse spre Harry. 

— Poate că e suficient să-l menţionez pe primul. Cazul a 
fost deja soluţionat. 

— Şi în afară de ăsta? 

— Cazul nu e la noi. E la Kripos. N-am niciun post liber. 
Dimpotrivă, încerc să reduc personalul. Nu eşti eligibil. Să 
continui? 

— Hmm. Unde e? 

Hagen arătă spre fereastră. Peste peluză, către clădirea 
din piatră cenuşie aflată dincolo de frunzele galbene ale 
teilor. _ 

— Botsen, răspunse Harry. In custodie. 


— Deocamdată. 
— Vizitele sunt interzise? 
— Cine te-a găsit în Hong Kong ca să-ţi spună de caz? A 
fost...? 
— Nu, i-o reteză Harry. 
— Şi atunci? 
— Şi atunci. 
— Deci cine? 
— Poate că am citit pe net. 
— Mă îndoiesc, replică Hagen zâmbind subţire, cu ochi 
lipsiţi de expresie. Cazul a apărut în ziare doar o zi înainte 
să fie uitat. Şi n-au fost date nume. Doar un articol despre 
un drogat care a împuşcat alt drogat pentru o doză. Nimic 
de interes pentru nimeni. Nimic care să scoată cazul în 
evidenţă. 
— In afară de faptul că drogaţii erau adolescenţi, zise 
Harry. 19 ani. Şi 18. 

Vocea lui îşi schimbase timbrul. 

Hagen ridică din umeri. 
— Suficient de mari să omoare, suficient de mari să 
moară. La anul poate că ar fi fost recrutaţi în armată. 
— Poţi să-mi aranjezi o întâlnire? 
— Cine ţi-a spus, Harry? 

Harry îşi frecă bărbia. 
— Un amic de la Krimteknisk. 

Hagen zâmbi. De data asta, zâmbetul i se reflectă şi în 
ochi. 
— Eşti foarte amabil, Harry. Din câte ştiu eu, ai trei 
prieteni în poliţie. Printre ei, Bjørn Holm de la Krimteknisk. 
Şi Beate Lann de la Krimteknisk. Deci care a fost? 
— Beate. Îmi aranjezi o vizită? 

Hagen se aşeză pe marginea biroului şi se uită lung la 
Harry. Privi apoi spre telefon. 


— Cu o condiţie, Harry. Să promiţi că te ţii cât se poate de 
departe de cazul ăsta. Între noi şi Kripos sunt toate bune şi 
frumoase acum şi nu vreau necazuri cu ei. 

Harry se strâmbă. Se lăsase atât de mult pe scaun, că 
îşi putea vedea catarama de la curea. 

— Deci tu şi regele Kripos aţi devenit amici? 

— Mikael Bellman nu mai lucrează acolo, răspunse 
Hagen. De aici şi toate cele bune şi frumoase. 

— Aţi scăpat de psihopat? Happy days... 

— Dimpotrivă, replică Hagen cu un râset forţat. Bellman e 
mai prezent ca oricând. E chiar în clădirea asta. 

— O, la dracu’. Aici, la Criminalistică? 

— Doamne fereşte. Conduce Orgkrim de mai bine de un 
an. 

— Înţeleg că aveţi acronime noi. 

— Crimă organizată. S-au unit o mulţime din 
departamentele vechi. Jafuri, trafic, droguri. Toate sunt la 
Orgkrim acum. Mai mult de două sute de angajaţi, cea mai 
mare unitate din Departamentul de Infracţiuni. 

— Hmm. Mai mulţi decât avea el la Kripos. 

— Dar salariul i-a scăzut. Şi ştii ce înseamnă când oamenii 
acceptă slujbe mai prost plătite, nu? 

— Vor mai multă putere, răspunse Harry. 

— El a fost cel care a adus sub control piaţa drogurilor, 
Harry. După o muncă susţinută sub acoperire. Arestări şi 
raiduri. Acum sunt mai puţine bande şi nu mai avem 
războaie între ele. Cifrele legate de supradoze sunt, cum 
am mai spus, în scădere... 

Hagen îndreptă un deget spre tavan. 

— lar Bellman e pe val. Se duce în sus, Harry. 

— Şi eu, replică Harry, ridicându-se în picioare. La Botsen. 
Mă aştept să găsesc un permis de vizitator la recepţie 
când ajung acolo. 

— Adică ne-am înţeles? 


— Sigur că da, zise Harry, apucând mâna întinsă a 
fostului său şef. 

O scutură cu putere de două ori, după care porni spre 
uşă. Hong Kong însemnase o şcoală bună pentru minciuni. 
Il auzi pe Hagen ridicând receptorul telefonului, însă când 
ajunse în pragul uşii se răsuci pe călcâie. 

— Cine e al treilea? 
— Cum? 

Hagen se uita telefon în vreme ce apăsa tastele cu 
degetul greoi. 

— Cel de-al treilea prieten pe care îl am în poliţie? 

Şeful de secţie duse receptorul la ureche, se uită la 
Harry cu o privire obosită şi rosti, oftând: 

— Tu cine crezi că e? 

După care: 

— Alo? Aici e Hagen. Vreau un permis de vizitator... Da? 

Hagen îşi puse o palmă peste receptor. 

— Nicio problemă. Acum s-au dus la masă, dar să fii acolo 
în jur de 12. 

Harry zâmbi, rosti un „mulţumesc” din vârful buzelor şi 

închise încet uşa în urma lui. 


Tord Schultz stătea în picioare în cabina vameşilor, 
încheindu-se la pantaloni şi punându-şi haina pe el. 
Vameşii numai că nu-i examinaseră şi orificiile corpului. 
Acum, un vameş - femeia care îl oprise - aştepta afară. Ca 
un examinator extern după o probă orală. 

— Vă mulţumim pentru cooperare, zise ea, arătându-i 
ieşirea. 

Tord bănuia că avuseseră loc discuţii lungi între vameşi 
dacă să-şi ceară scuze pentru că fusese marcat de câine, 
iar apoi asupra lui nu fuseseră găsite stupefiante. Orice 
persoană astfel oprită, întârziată din drum, suspectată şi 
făcută de ruşine ar fi considerat fără îndoială că i se cuvin 
scuze. Insă chiar trebuia să te plângi de cineva care îşi 


face treaba? Câinii indicau mereu oameni nevinovaţi, iar 
scuzele ar fi însemnat o recunoaştere parţială a faptului că 
exista o hibă în procedură, o problemă a sistemului. Pe de 
altă parte, puteau să-şi dea seama după epoleţi că e 
căpitan. Nu un simplu membru al echipajului, nu un ratat 
de cincizeci şi ceva de ani care era tot copilot, pe locul din 
dreapta, pentru că se alesese praful de cariera lui. Nu, el 
avea patru trese pe umăr, ceea ce arăta oricui că el dădea 
ordinele şi deţinea controlul; era un om care stăpânea 
situaţiile şi era stăpân peste propria lui viaţă. Tresele 
arătau că aparţinea castei brahmanice a aeroportului. Un 
căpitan era genul de persoană care ar fi trebuit să 
primească scuze de la un vameş, indiferent că acestea 
erau potrivite sau nu. 

— Nicio problemă, e bine să ştii că stă cineva de veghe, 
replică Tord, uitându-se după bagaj. 

În cel mai rău caz, vameşii cercetaseră deja bagajul, iar 
câinele nu detectase nimic acolo. Razele X nu puteau trece 
prin plăcuţele metalice din jurul ascunzătorii pentru 
pachet. 

— Ajunge şi bagajul imediat, zise femeia. 

Trecură câteva secunde în care cei doi se uitară în 
tăcere unul la altul. 

„Divorţată”, îşi spuse Tord. 

În acea clipă apăru alt vameş. 

— Bagajul dumneavoastră... zise omul. 

Tord îl privi şi citi totul în ochii lui. Simţi un nod în 
stomac, apoi îl simţi urcând şi lovindu-l în esofag. Cum? 
Cum? 

— Am scos totul din el şi l-am cântărit, explică vameşul. O 

valiză Samsonite Aspire GRT goală de 26 de inchi 
cântăreşte 5,8 kilograme. Geanta dumneavoastră 
cântăreşte 6,3 kilograme. Vreţi să ne explicaţi de ce? 


Vameşul era prea bun profesionist ca să zâmbească 
larg, însă Tord Schultz îi văzu expresia de triumf de pe 
faţă. Omul se aplecă un pic în faţă şi îşi cobori vocea: 

— ... sau o facem noi? 


Harry ieşi în stradă după ce mâncase la Olympen. 
Ospătăria veche, uşor dărăpănată, pe care şi-o aducea 
aminte fusese renovată şi transformată într-o versiune 
scumpă de local din estul oraşului transplantată în vestul 
lui, cu picturi impunătoare ale fostului cartier muncitoresc 
din Oslo. Nu că localul n-ar fi fost atrăgător, cu candelabre 
şi toate cele. Ba chiar macroul fusese bun. Doar că nu 
era... Olympen. 

Işi aprinse o ţigară şi traversă parcul Bots, care se afla 
între sediul poliţiei şi zidurile vechi şi cenuşii ale închisorii. 
Trecu pe lângă un bărbat care prindea un poster roşu pe 
scoarţa unui tei bătrân şi protejat, cu un aparat de capsat. 
Nu părea conştient că tocmai comite o infracţiune gravă 
chiar sub geamurile de pe faţada clădirii care adăpostea 
cel mai mare număr de poliţişti din Norvegia. Harry se opri 
câteva clipe. Nu ca să oprească infracţiunea, ci ca să vadă 
posterul. Anunţa un concert al formaţiei Russian Amcar 
Club la Sardines. Harry îşi amintea formaţia, demult 
destrămată, şi clubul părăginit. Olympen. Harry Hole. In 
mod clar era anul învierii morţilor. Dădu să plece mai 
departe, când auzi o voce tremurătoare în spatele lui. 

— Ai ceva violină? 

Harry se întoarse. Bărbatul din spatele lui era îmbrăcat 
cu o geacă G-Star nouă şi curată. Era aplecat, ca şi cum 
era împins de la spate de un vânt puternic, şi avea postura 
tipică de consumator de heroină, cu genunchii îndoiţi. 
Harry era cât pe ce să răspundă, dar îşi dădu seama că G- 
Star i se adresa băiatului cu posterul, care însă îşi văzu de 
drum fără să zică nimic. Acronime noi pentru 


departamente, termeni noi pentru droguri. Trupe vechi, 
cluburi vechi. 

Fațada închisorii districtuale Oslo, cunoscută în termeni 
populari ca Botsen, era construită la mijlocul secolului al 
XIX-lea şi avea o intrare înghesuită între două aripi mai 
largi, care-l ducea întotdeauna cu gândul la un deţinut 
îngrămădit între doi poliţişti. Apăsă pe butonul soneriei, se 
uită în camera video, auzi băzâitul şi deschise uşa. 
Inăuntru îl aştepta un gardian în uniformă, care îl escortă 
în sus pe scări, apoi printr-o uşă, pe lângă alţi doi gardieni, 
şi în sala pentru vizitatori, o încăpere dreptunghiulară fără 
ferestre. Harry mai fusese acolo. Aici se întâlneau deţinuţii 
cu persoanele dragi. Cineva încercase, cam fără tragere 
de inimă, să creeze o atmosferă confortabilă. Harry evită 
canapeaua şi se aşeză pe un scaun, perfect conştient de 
cele ce se petreceau acolo în cele câteva minute în care 
un deţinut avea voie să stea împreună cu soţia sau iubita. 

Aşteptă. Observă că încă avea ecusonul poliţiei pe 
gulerul hainei, aşa că îl scoase şi îl băgă în buzunar. Visul 
de azi-noapte cu coridorul îngust şi avalanşa fusese mai 
rău decât de obicei; fusese îngropat de viu şi i se umpluse 
gura cu zăpadă. Insă nu din acest motiv îi bătea lui inima 
tare acum. Să fi fost din pricina aşteptării? Sau a groazei? 

Uşa se deschise înainte să ajungă la o concluzie. 

— Douăzeci de minute, rosti gardianul, după care plecă 
trântind uşa în urma lui. 

Băiatul care stătea în faţa lui era atât de schimbat, încât 
Harry fusese cât pe ce să strige că-i aduseseră pe 
altcineva, că nu era el. Băiatul era îmbrăcat cu blugi şi un 
hanorac negru pe care scria Machine Head, iar Harry îşi 
dădu seama - după ce calculă timpul scurs - că nu era o 
referire la vechiul album Deep Purple, ci la o nouă trupă de 
heavy metal. Evident că ideea de heavy metal constituia 
un indiciu, însă adevărata dovadă se afla în ochii şi pomeţii 


înalţi ai băiatului. Mai exact, ochii căprui şi pomeţii înalţi ai 
lui Rakel. Asemănarea dintre ei era aproape şocantă. In 
mod cert, băiatul nu moştenise frumuseţea mamei lui - 
căci avea o frunte mult prea proeminentă, ceea ce îi dădea 
o înfăţişare aproape agresivă. Care era întărită de silueta 
subţiratică pe care Harry bănuise dintotdeauna că o 
moştenise de la tatăl lui de la Moscova. Un alcoolic pe care 
băiatul nu îl cunoscuse niciodată cu adevărat - avea doar 
câţiva ani când Rakel îl adusese cu ea la Oslo. Unde 
ulterior avea să-l cunoască pe Harry. 

Rakel. 

Marea iubire a vieţii lui. Cât se poate de simplu. Şi cât 
se poate de complicat. 

Oleg. Oleg cel inteligent şi serios. Oleg, care era atât de 
introvertit şi care nu se deschidea faţă de nimeni în afară 
de Harry. Harry nu-i spusese niciodată lui Rakel, dar ştia 
mai multe decât ea despre ce gândea, simţea şi dorea 
Oleg. Oleg şi el jucând Tetris pe Game Boy, amândoi la fel 
de nerăbdători să doboare recordul. Oleg şi el patinând la 
Valle Hovin; perioada când Oleg îşi dorise să devină 
alergător pe distanţe mari şi se dovedise că avea şi talent. 
Oleg, care zâmbea, răbdător şi îngăduitor, de câte ori 
Harry îi promitea că la toamnă sau la primăvară aveau să 
se ducă la Londra ca să vadă meciul lui Tottenham pe 
White Hart Lane. Oleg, care uneori îi spunea „tati” atunci 
când era târziu, era somnoros şi nu se mai concentra. 
Harry nu-l mai văzuse de ani buni, ani buni de când Rakel 
îl dusese departe de Oslo, departe de amintirile oribile ale 
Omului de zăpadă, departe de lumea plină de violenţă şi 
crime a lui Harry. 

lar acum stătea acolo, lângă uşă, avea 18 ani, era pe 
jumătate maturizat şi se uita la Harry fără nicio expresie 
pe chip sau, cel puţin, fără nicio expresie pe care să o 
poată interpreta Harry. 


— Bună, zise Harry. 

La dracu', nu-şi testase vocea; sunase ca un horcăit 
aspru. Băiatul putea crede că era cât pe ce să plângă sau 
ceva de genul ăsta. Ca să se distragă, sau să-i distragă 
atenţia lui Oleg, Harry scoase un pachet de Camel şi îşi 
băgă o ţigară între buze. 

Işi ridică privirea şi văzu că Oleg se înroşise la faţă. ŞI 
furia. Furia aceea explozivă, care apărea din senin, 
întunecându-i privirea şi făcându-i vasele de sânge de pe 
gât şi de pe frunte să se umfle şi să tremure ca nişte corzi 
de chitară. 

— Stai liniştit, n-o s-o aprind, zise el, dând din cap înspre 
afişul cu FUMATUL INTERZIS de pe perete. 

— Mama e, nu? 

Şi vocea era mai matură. Şi îngroşată de furie. 

— Ce e? 

— Ea a trimis după tine. 

— Nu, am... 

— Ba sigur că ea a fost. 

— Nu, Oleg, de fapt, nici nu ştie că am venit în ţară. 

— Minti! Minţi ca de obicei! 

Harry căscă gura de uimire. 

— Ca de obicei? 

— Aşa cum minţeai că o să fii mereu alături de noi şi 
toate tâmpeniile alea. Dar acum e prea târziu. Aşa că poţi 
să te întorci în... Timbuktu! 

— Oleg! Ascultă-mă... 

— Nu! Nu te ascult! N-ai ce căuta aici! Nu poţi să vii acum 
şi să faci pe tăticul, înţelegi? 

Harry îl văzu pe băiat înghițind un nod. Văzu 
dezlănţuirea furiei şi un nou val de întunecime învăluindu- 
l. 

— Nu mai însemni nimic pentru noi. Ai fost cineva care a 
apărut, a stat prin preajmă câțiva ani, după care... 


Oleg încercă să pocnească din degete, dar acestea 
alunecară unul pe lângă celălalt fără sunet. 
— Ai dispărut. 

— Nu-i adevărat, Oleg. Şi ştii foarte bine. 

Harry îşi auzi vocea, fermă şi sigură acum, care îi 
spunea că era la fel de calm şi sigur ca un portavion. Insă 
nodul din stomac îi spunea altceva. Era obişnuit să se tipe 
la el în cursul interogatoriilor şi asta n-avea nicio 
importanţă, cel mult îl făcea să fie mai calm şi mai analitic. 
Dar cu băiatul ăsta, cu Oleg... împotriva lui n-avea nicio 
apărare. 

Oleg râse amar. 

— Vrei să vedem dacă îmi reuşeşte acum? 

Îşi apăsă din nou degetul mijlociu de degetul mare. 
— Dispărut... gata, am reuşit! 

Harry ridică mâinile. 

— Oleg... 

Băiatul clătină din cap şi bătu în uşa din spatele lui, fără 
să-şi ia privirea de la Harry. 

— Paznic! Vizita s-a terminat! Lasă-mă să ies! 

Harry rămase lipit de scaun câteva momente după 
plecarea lui Oleg. După aceea se ridică anevoie în picioare 
şi ieşi în parcul scăldat de razele soarelui. 

Se opri şi se uită la sediul poliţiei. Gândindu-se. După 
care porni spre clădirea unde se ţineau dovezile. Se opri la 
mijlocul drumului, se sprijini de un copac şi închise 
pleoapele aşa de strâns, că simţi cum lăcrimează. Lumina 
aia nenorocită. Nenorocita de diferenţă de fus orar. 


— Vreau doar să le văd. Nu iau nimic, zise Harry. 

Ofiţerul de serviciu de la biroul de probe se uită la Harry 
şi ezită. 

— Haide, Tore, doar mă cunoşti. 

Nilsen îşi drese glasul. 

— Da, dar lucrezi din nou aici, Harry? 

Harry ridică din umeri. 

Nilsen îşi înclină capul şi îşi cobori pleoapele până când 
pupilele deveniră doar pe jumătate vizibile. Ca şi cum filtra 
ceea ce vedea. Căuta să elimine ceea ce nu era important. 
lar ceea ce rămase era evident în favoarea lui Harry. 

Nilsen oftă din rărunchi, se făcu nevăzut şi se întoarse 
cu o cutie. Aşa cum presupusese Harry, în cutie se găseau 
lucrurile găsite asupra lui Oleg când fusese arestat. Numai 
când se lua decizia că persoanele reţinute vor rămâne în 
custodie mai mult de câteva zile erau mutate la Botsen, 
dar nu erau transferate întotdeauna şi efectele lor 
personale. 

Harry studie conţinutul cutiei. Monede. Un inel cu două 
chei, un craniu miniatural şi o insignă cu trupa Slayer. Un 
briceag cu o singură lamă, iar în rest, şurubelniţe şi chei 
imbus. O brichetă. Şi încă un obiect. 

Obiect care îl cutremură pe Harry, chiar dacă ştia deja 
de existenţa lui. Ziarele vorbiseră despre „o reglare de 
conturi în lumea drogurilor”. 


Era o seringă de unică folosinţă, î 
plastic. 
— Asta e tot? întrebă Harry, luând inelul cu chei. 

ÎI tinu sub tejghea şi cercetă cheile. Lui Nilsen în mod 
clar nu-i plăcea că Harry ţinea ceva în afara razei sale 
vizuale, aşa că se aplecă peste tejghea. 

— Niciun portofel? întrebă Harry. Niciun card bancar sau 
act de identitate? 

— Aşa se pare. 

— Poţi verifica lista cu conţinutul, te rog? 

Nilsen luă lista împăturită de pe fundul cutiei, îşi puse 
ochelarii şi se uită la foaia de hârtie. 

— Mai era un telefon mobil, însă a fost luat. Probabil că au 
vrut să vadă dacă a sunat-o pe victimă. 
— Hmm, făcu Harry. Altceva? 
— Ce să mai fie? zise Nilsen, uitându-se pe foaie şi 
ajungând la concluzia că verificase tot. Nimic. 
— Mersi, asta a fost tot. Mersi de ajutor, Nilsen. 
Nilsen dădu încet din cap. Tot cu ochelarii pe nas. 
— Cheile. 
— Da, corect. 

Harry le puse înapoi în cutie. Îl urmări pe Nilsen cum se 
asigură că erau amândouă. 

Harry plecă, traversă parcarea şi intră pe Åkebergveien; 
merse mai departe spre Tayen şi Urtegata. Micul Karachi. 
Mici băcănii, hijaburi şi bătrâni pe scaune de plastic în faţa 
cafenelelor. Apoi o luă spre Fyrlyset, localul Armatei 
Salvării pentru săracii oraşului. Harry ştia că într-o zi ca 
aceea locul era liniştit, însă imediat ce venea iarna şi se 
lăsa frigul o să vină grămadă. Cafea şi sendvişuri 
proaspete. Un rând de haine curate, din colecţiile de cu un 
an în urmă şi bluze albastre de trening din surplusul aflat 
în depozitele armatei. În infirmeria de la etajul întâi: 
îngrijirea celor mai proaspete răni de pe câmpul de bătălie 


ncă în ambalajul de 


al narcoticelor sau - dacă situaţia era serioasă - o injecție 
cu vitamina B. Harry se gândi o clipă dacă să treacă pe la 
Martine. Poate că încă lucra acolo. Un poet scrisese odată 
că, după marea dragoste, în viaţă urmau doar iubiri 
minore. Martine fusese o iubire minoră. Insă nu ăsta era 
motivul real. Oslo nu era un oraş mare, iar marii 
consumatori de droguri se adunau fie acolo, fie la 
cafeneaua Mission de pe Skippergata. Nu era deloc 
imposibil să-l fi cunoscut pe Gusto Hanssen. Şi pe Oleg. 

Harry decise însă să ia lucrurile în ordinea firească, aşa 
că porni din nou la drum. Trecu de Akerselva. Se uită în jos 
de pe pod. Apa maronie pe care şi-o amintea din copilărie 
era limpede ca un pârâu de munte. Se spunea chiar că 
acum puteai prinde păstrăvi acolo. Acolo erau şi ei, pe 
cărările de pe ambele maluri ale râului: dealerii. Acum, 
totul era nou. În acelaşi timp, totul era neschimbat. 

O luă pe Hausmanns gate. Trecu de Jakobskirke. Se uită 
la numerele caselor. Un indicator spre Teatrul Cruzimilor. 
O uşă acoperită de graffiti cu o faţă râzăreaţă pe ea. O 
casă arsă complet, deschisă şi curățată. Acolo era. O 
clădire de apartamente tipică pentru Oslo, construită în 
anii 1800, de culoare deschisă, sobră, cu patru etaje. Harry 
împinse uşa de la intrare, care se deschise. Nu era încuiată 
şi dădea direct spre scară. Care mirosea a urină şi gunoi. 

Urcând treptele, Harry observă semnele codificate. 
Balustradele desprinse. Uşi care purtau cicatricile 
broaştelor smulse, alături de încuietori suplimentare, mai 
noi şi mai solide. Se opri la etajul doi şi îşi dădu seama că 
ajunsese la locul crimei. Bandă alb cu portocaliu lipită pe 
uşă. 

Băgă mâna în buzunar şi scoase cele două chei pe care 
le extrăsese de pe inelul lui Oleg cât Nilsen citea 
inventarul cutiei. Habar n-avea pe care dintre cheile 
proprii le folosise ca să le înlocuiască pe acestea, însă, în 


definitiv, Hong Kong nu era locul unde să fie cel mai dificil 
să faci unele noi. 

O cheie Abus, despre care Harry ştia că este o cheie de 
securitate, căci îşi cumpărase şi el odată una similară. Insă 
cealaltă cheie era un model Ving. O introduse în broască, 
unde intră pe jumătate, apoi se opri. Impinse mai tare. 
Incercă să o răsucească. 

— La naiba. 

Işi scoase telefonul mobil. Numărul ei apărea la contacte 
la litera B. Cum erau stocate doar opt nume, o singură 
literă era îndeajuns. 

— Lønn. 

Ce îi plăcea lui Harry cel mai mult la Beate Lønn, dincolo 
de faptul că era unul dintre cei mai buni doi ofițeri de 
analiză criminalistică cu care lucrase, era că întotdeauna 
rezuma informaţiile la esenţă şi că - aşa cum făcea şi el- 
nu folosea cuvinte de prisos când era vorba despre un caz. 

— Bună, Beate. Sunt în Hausmanns gate. 

— Locul crimei? Ce cauţi...? 

— Nu pot intra. Ai cheia? 

— Dacă am cheia? 

— Tu te ocupi de toată povestea de-aici, nu? 

— Evident că am cheia. Dar n-am de gând să ţi-o dau ţie. 
— Bineînţeles că nu. Numai că sunt câteva lucruri pe care 
trebuie să le verifici de două ori la locul unei crime, nu? Imi 
amintesc ceva despre un guru care spunea că, în cazurile 
de crimă, un ofiţer de analiză criminalistică nu poate fi 
niciodată suficient de minuţios. 

— Deci asta ţii minte, nu? 

— A fost primul lucru pe care li l-a spus cursanților. Cred 
că aş putea să vin şi eu cu tine şi să văd cum lucrezi. 

— Harry... 

— Nu ating nimic. 


Tăcere. Harry ştia că o exploatează. Era mai mult decât 
o colegă, era o prietenă şi, cel mai important, era ea însăşi 
mamă. 

Beate oftă. 
— În 20. 

Pentru ea era de prisos să mai adauge şi „de minute”. 

Pentru el era de prisos să spună „mulţumesc”. Aşa că 
închise telefonul. 


Polițistul Truls Berntsen mergea încet pe coridoarele de 
la Orgkrim. Asta deoarece, din experienţa lui, cu cât erau 
mai lenți paşii, cu atât trecea mai repede timpul. Şi timp 
avea din belşug. În birou îl aşteptau un scaun hodorogit şi 
un birou mic cu o stivă de rapoarte, care se aflau acolo în 
principal de dragul aparenţelor. Mai exista un computer pe 
care îl folosise mai ales ca să navigheze pe net, însă şi 
asta devenise plictisitor după ce apăruseră restricţiile 
legate de site-urile la care aveau voie să se uite. Şi cum el 
se ocupa de narcotice, şi nu de delicte sexuale, s-ar fi 
putut trezi în scurt timp că trebuie să dea explicaţii. 
Berntsen îşi duse ceaşca plină ochi cu cafea până la birou. 
Fu extrem de atent să nu o verse peste broşura cu noul 
Audi Q5. 211 cai-putere. Un SUV, dar nu maşină de 
pakistanezi. O maşină de bandiți. Lăsa în urmă vehiculul 
de patrulă Volvo V70. Era o maşină care arăta că erai 
cineva. li demonstra ei, cu noua ei casă din Høyenhall, că 
el era important. Că nu mai era un nimeni. 

„Menţinerea statutului actual. Ăsta e obiectivul acum. 
Am avut realizări certe”, spusese Mikael la şedinţa cu 
toată lumea de luni. Ceea ce însemna: asiguraţi-vă că nu- 
şi bagă nasul nimeni din afară. 

— Sigur că ne dorim întotdeauna să fie şi mai puţine 
droguri pe străzi. Insă atunci când realizezi atât de multe 
într-un timp atât de scurt, apare mereu pericolul unei 


recidive. Amintiţi-vă de Hitler şi de Moscova. N-ar trebui să 
ne lăcomim. 

Berntsen ştia în linii mari ce însemna asta. Zile lungi cu 
picioarele pe birou. 

Uneori îşi dorea să fi fost tot la Kripos. Crimele nu erau 
ca stupefiantele, nu însemnau politică, însemnau doar 
rezolvarea unui caz şi atât. Numai că Mikael Bellman 
insistase ca Truls să vină cu el de la Bryn la sediul central 
al poliţiei, spunând că avea nevoie de aliaţi acolo, pe 
teritoriu inamic, avea nevoie de cineva în care să poată 
avea încredere, de cineva care să-l acopere dacă era 
atacat. Restul se subînţelegea: aşa cum Mikael îl acoperise 
pe Truls. Cum se întâmplase recent, în cazul băiatului aflat 
în custodie cu care Truls fusese un pic cam dur şi care, din 
mare nefericire, se alesese cu o rană pe faţă. Evident, 
Mikael îl mustrase public pe Truls, spunând că detesta 
violenţa în rândul poliţiei, că nu voia aşa ceva în 
departamentul lui şi că acum, din păcate, era 
responsabilitatea lui de şef să-l raporteze pe Truls la 
avocata poliţiei, care să evalueze dacă era cazul să 
meargă mai departe la Unitatea Specială. Însă vederea 
băiatului aproape că revenise la normal, Mikael se ocupase 
de avocatul băiatului, acuzaţia de posesie de droguri 
fusese anulată, iar după aceea nu se mai întâmplase 
nimic. 

La fel cum nu se întâmpla nimic acolo. 

Zile lungi cu picioarele pe birou. 

Şi tocmai pe birou era Truls pe cale să-şi pună picioarele 
- aşa cum făcea de cel puţin zece ori pe zi -, când se uită 
înspre parcul Bots şi şirul de tei bătrâni de pe mijlocul aleii 
care ducea înspre închisoare. 

Era acolo. 

Posterul roşu. 


Simţi furnicături pe piele şi pulsul crescând. lar starea 
de spirit i se modifică brusc. 

Intr-o fracțiune de secundă se îndreptă de spate, îşi 
puse haina şi lăsă în plata Domnului cafeaua. 


Biserica Gamlebyen se afla la opt minute de mers alert 
de sediul central al poliţiei. Truls Berntsen o luă pe Oslo 
gate către parcul Minne, lăsă în urmă podul Dyvekes şi 
ajunse în inima oraşului, unde se aflase iniţial Oslo. 
Biserica era lipsită de podoabe, astfel încât părea săracă, 
fără a avea ornamentele în exces ale noii biserici în stil 
romantic de lângă sediul central al poliţiei. Numai că 
biserica Gamlebyen avea o istorie mult mai interesantă. 
Asta dacă măcar jumătate din ceea ce îi povestise bunica 
lui în copilăria petrecută în Manglerud era adevărat. 
Familia Berntsen se mutase dintr-un bloc dărăpănat din 
centrul oraşului către oraşul-satelit Manglerud când fusese 
ridicat acesta, la sfârşitul anilor '50. Ciudat, dar tocmai ei - 
familia autentică de Oslo, muncitori de trei generaţii - se 
simţiseră acolo ca nişte imigranţi, pentru că majoritatea 
locuitorilor din oraşele-satelit erau fermieri sau oameni 
veniţi de departe pentru a-şi clădi o viaţă nouă. lar când 
tatăl lui începuse să bea zdravăn în anii '70 şi '80 şi să 
stea în apartament ţipând la oricine şi orice, Truls se 
ducea de câte ori putea la Mikael, cel mai bun - şi singurul 
- prieten al lui. Sau la bunica lui din Gamlebyen. Ea îi 
povestise că biserica Gamlebyen fusese construită peste o 
mănăstire din anii 1200, unde călugării se izolaseră ca să 
se roage în timpul ciumei, deşi lumea spunea că de fapt 
voiseră să scape de îndatorirea creştină de a-i îngriji pe 
bolnavi. După opt luni în care călugării nu dăduseră niciun 
semn de viaţă, cancelarul spărsese porţile mănăstirii, unde 
găsise  şobolanii  înfruptându-se din cadavrele în 
putrefacție ale călugărilor. 


Povestea favorită pe care bunica i-o spunea la culcare 
era despre azilul de boli psihice - cunoscut pe plan local 
drept „Casa de nebuni” - construit în acelaşi loc, unde unii 
bolnavi se plângeau că pe coridoare umblă noaptea 
oameni cu glugi pe cap. Şi că atunci când gluga unuia 
dintre ei fusese dată jos, se zărise o faţă palidă, cu 
muşcături de şobolan şi găvane goale. Insă povestea care 
îi plăcea cel mai mult lui Truls era cea despre Askild 
Gregod, Askild Urechi Bune. Askild trăise şi murise cu mai 
bine de o sută de ani în urmă, în vremea când Kristiania, 
cum era cunoscut pe atunci Oslo, devenise un oraş în 
adevăratul sens al cuvântului, iar acolo exista de multă 
vreme o biserică. Se spunea că stafia lui hoinărea prin 
cimitir, pe străzile alăturate, prin cartierul portului şi prin 
Kvadraturen. Însă niciodată mai departe de-atât, pentru că 
avea un singur picior şi trebuia să se întoarcă în mormânt 
înainte de ivirea zorilor, îi spusese bunica lui. Askild 
Gregod îşi pierduse piciorul sub roata unei căruţe când 
avea trei ani, însă bunica lui Truls spunea că porecla 
legată de urechile mari era un exemplu de umor din estul 
oraşului. Erau vremuri grele, iar pentru un copil cu un 
singur picior era evident cu ce se putea ocupa. Aşa că 
Askild Bregod era cerşetor şi devenise o privelişte 
familiară, ţopăind prin oraşul înfloritor, întotdeauna 
prietenos şi dispus la palavre. Mai ales cu cei care şedeau 
prin baruri ziua. Care n-aveau slujbă. Cu toate astea, 
uneori aceştia apăreau brusc cu bani la ei. Şi atunci 
primea şi Askild adesea câte un ban. Numai că uneori avea 
nevoie de ceva mai mult, şi se apuca să le spună 
poliţiştilor care dintre ei se dovedise generos din cale afară 
în ultima vreme. Şi care, aflat la al patrulea pahar - şi fără 
să-l bănuiască pe cerşetorul inofensiv de-alături -, le 
spunea celorlalţi că i se oferise ocazia să-l jefuiască pe 
aurarul de pe Karl Johans gate sau pe un negustor de 


cherestea din Drammen. Aşa începuse să se răspândească 
zvonul că avea într-adevăr urechi bune, iar după ce a fost 
arestată o bandă de hoţi din Kampen, Askild a dispărut. N- 
a mai fost văzut niciodată, însă pe treptele bisericii 
Gamlebyen au apărut într-o dimineaţă de iarnă o cârjă şi 
două urechi retezate. Askild fusese îngropat undeva în 
cimitir, însă nu fusese binecuvântat de niciun preot, aşa că 
spiritul lui încă bântuia. lar după lăsarea nopţii, în 
Kvadraturen sau în jurul bisericii, puteai să dai peste un 
băiat care ţopăia cu şapca trasă bine pe cap şi cerşea doi 
are. Şi aducea ghinion să nu-i dai cerşetorului un bănut. 

Asta îi povestise bunica lui. Cu toate astea, Truls 
Berntsen îl ignoră acum pe cerşetorul înalt şi subţire cu 
haină străină şi piele bronzată care stătea la poarta 
cimitirului şi porni numărând pe aleea dintre morminte, 
făcând stânga când ajunse la şapte, apoi dreapta când 
ajunse la trei şi se opri la al patrulea mormânt. 

Numele săpat în piatră nu-i spunea nimic. A.C. Rud. 
Omul murise în 1905, când Norvegia îşi câştigase 
independenţa, la doar 29 de ani, însă în afară de nume şi 
de dată nu exista niciun alt text, niciun îndemn la odihnă 
veşnică sau vreun citat. Poate pentru că mormântul 
sărăcăcios era atât de mic. Insă suprafaţa goală şi aspră a 
pietrei era perfectă pentru mesaje şi probabil că ăsta 
fusese motivul pentru care fusese ales mormântul. 

Truls descifră textul, folosind codul simplu pe care-l 
puseseră la punct, astfel încât cineva care trecea din 
întâmplare pe-acolo să nu înţeleagă mesajul. incepu de la 
sfârşit şi citi literele în perechi, mergând înapoi de-a lungul 
textului până ce ajunse la ultimele trei litere. 

Truls Berntsen nu-şi scrise mesajul. Nu era nevoie. Avea 
o memorie bună a numelor, care îl aducea tot mai aproape 
de scaunele de piele din manualul de prezentare al unui 
Audi model Q5 2.0 cu şase viteze. Se folosi de mâneca 
hainei pentru a şterge literele. 

Când ieşi din cimitir, cerşetorul ridică privirea. Ochi 
căprui mari. Probabil că era o bandă de cerşetori şi o 
maşină mare care aştepta undeva. Mercedes, nu asta le 
plăcea lor? Se auzi clopotul bisericii. Preţul de listă pentru 
un Q5 era de 666 000 de coroane. Dacă numărul conţinea 
vreun mesaj ascuns, Truls Berntsen nu-l vedea. 


— Arăţi bine, zise Beate în timp ce vâra cheia în broască. 
Ţi-ai făcut rost şi de un deget nou. 

— Made in Hong Kong, replică Harry, mângâind ciotul 
scurt din titan. 

Se uită la femeia mică şi palidă care descuia uşa. Părul 
blond, scurt şi rărit, prins într-o bentiţă. Pielea atât de 
fragilă şi străvezie, că i se vedea reţeaua de vene fine de 
la tâmple. li amintea de şoarecii fără păr folosiţi în 
experimentele pentru studii legate de cancer. 

— Când mi-ai scris că Oleg locuia la locul crimei, am 
crezut că pot să intru cu cheile lui. 

— Broasca aia a fost probabil distrusă cu multă vreme în 
urmă, zise Beate, deschizând uşa. Tu ai venit direct aici. 
Noi a trebuit să reparăm broasca asta, ca să nu se întoarcă 
vreunul dintre drogaţi şi să intervină la locul crimei. 

Harry dădu din cap. Era tipic pentru locurile de consum. 
N-avea rost să montezi broaşte, pentru că erau distruse 
imediat. În primul rând, dependenţii spărgeau orice casă 
unde ştiau că s-ar putea să existe droguri. În al doilea 
rând, chiar şi cei care locuiau acolo furau unii de la alţii. 

Beate trase într-o parte banda de protecţie şi Harry se 
strecură înăuntru. În cuierul din hol erau atârnate haine şi 
pungi de plastic. Harry se uită într-una dintre pungi. Role 


de şerveţele de hârtie, cutii goale de bere, un tricou ud 
pătat de sânge, bucăţi de folie de aluminiu, un pachet de 
ţigări. Lângă un perete era o stivă de cutii de Grandiosa, 
un turn de pizza înclinat care se înălța până la jumătatea 
peretelui. Patru cuiere albe identice. Harry fu nedumerit de 
ele până îşi dădu seama că era vorba probabil de obiecte 
furate, pe care nu reuşiseră să le transforme în bani 
gheaţă. Îşi aminti că în apartamentele drogaţilor dădeau 
mereu peste lucruri pe care crezuseră că le pot vinde la un 
moment dat. Găsiseră undeva 60 de telefoane mobile 
complet depăşite într-o pungă, iar în altă parte, un moped 
parţial dezasamblat parcat în bucătărie. 

Harry intră în sufragerie. Mirosea a amestec de sudoare, 
lemn îmbibat în bere, cenuşă udă şi ceva dulce, pe care 
nu-l putea identifica. Încăperea nu avea mobilier în sensul 
convenţional al cuvântului. Pe podea erau întinse patru 
saltele, ca în jurul unui foc de tabără. Dintr-una din ele 
ieşea o bucată de sârmă îndoită la 90 de grade şi 
modelată în formă de Y la capăt. Pătratul de podea de 
lemn dintre saltele era plin de semne de arsură în jurul 
unei scrumiere goale. Harry presupuse că echipa de 
anchetă o golise. 

— Gusto era lângă peretele bucătăriei, aici, zise Beate. 

Se oprise în cadrul uşii dintre sufragerie şi bucătărie şi îi 
arăta ceva cu degetul. 

În loc să se ducă în bucătărie, Harry rămase lângă uşă şi 
privi în jur. Era un obicei. Nu obiceiul analiştilor, care 
începeau cercetările dinspre exterior, cu analiza zonelor 
periferice ale locului crimei, şi apoi avansau pas cu pas 
spre cadavru. Nu era nici obiceiul poliţiştilor în uniformă 
sau a poliţiştilor de patrulă, primii care ajungeau la locul 
crimei şi care erau conştienţi că ar putea contamina 
dovezile cu propriile amprente sau, şi mai rău, le-ar putea 
distruge pe cele existente. Oamenii lui Beate făcuseră deja 


de mult ce aveau de făcut. Obiceiul ăsta era al 
anchetatorului. Care ştia că are o singură ocazie să 
surprindă impresiile senzoriale, detaliile aproape 
imperceptibile, să le lase să-şi pună amprenta înainte să 
se limpezească situaţia. Aşa trebuia să se întâmple şi 
acum, înainte să reintre în funcţie zona analitică a 
creierului, partea care cerea fapte clare. Harry obişnuia să 
definească intuiţia drept o serie de concluzii simple, logice, 
trase din impresiile normale pe care creierul era incapabil 
sau prea lent să le convertească în ceva inteligibil. 

Însă acest loc al crimei nu-i spunea lui Harry prea multe 
despre omorul care avusese loc. 

Tot ce vedea, auzea şi adulmeca era un loc unde 
chiriaşii temporari se adunau, se drogau, dormeau, rareori 
mâncau şi, după o vreme, dispăreau. Spre un alt adăpost, 
o cameră de hostel, un parc, un container, un sac de 
dormit ieftin sub un pod sau un loc de odihnă din lemn alb, 
sub o piatră de mormânt. 

— Bineînţeles că a trebuit să facem ceva curăţenie, rosti 
Beate, răspunzând unei întrebări pe care Harry nici nu mai 
trebuise s-o pună. Era mizerie peste tot. 

— Droguri? 

— O pungă de plastic cu tampoane nefierte de vată. 

Harry dădu din cap. Drogaţii cei mai chinuiţi sau ajunşi 
în faze finale păstrau vata pe care o foloseau ca să curețe 
impurităţile din droguri când le trăgeau în seringă. După 
aceea, în perioadele mai negre, fierbeau tampoanele şi îşi 
injectau amestecul rezultat. 

— Plus un prezervativ plin cu spermă şi heroină. 

— Da? întrebă Harry, ridicând o sprânceană. Ceva util? 

Harry o văzu îmbujorându-se, o umbră a poliţistei timide 
abia ieşite de pe băncile şcolii de care încă îşi aducea 
aminte. 


— Resturi de heroină, mai exact. Presupunem că 
prezervativul era folosit pentru depozitarea drogului, iar 
după ce se termina, era folosit în scopul lui principal. 

— Hmm, făcu Harry. Drogaţi care-şi fac griji pentru 
contracepţie. Nu-i rău. Ai aflat cine...? 

— Mostrele de ADN din interiorul şi exteriorul 
prezervativului corespund cu două cunoştinţe mai vechi. O 
suedeză şi Ivar Torsteinsen, mai cunoscut poliţiştilor sub 
acoperire ca Hivar. 

— Hivar? 

— Obişnuia să amenințe poliţiştii cu ace infectate şi 
susţinea că are HIV. 

— Hmm, aşa se explică prezervativul. Acte de violenţă în 
cazier? 

— Nu. Doar sute de furturi, posesie şi vânzare de droguri. 
Plus un pic de trafic. 

— Dar a ameninţat cu moartea cu o seringă? 

Beate oftă şi intră în sufragerie, cu spatele la el. 

— Scuze, Harry, dar în cazul ăsta toate aspectele sunt 
lămurite. 

— Oleg n-a făcut niciodată rău nici măcar unei muşte, 
Beate. Pur şi simplu nu-i stă în fire. In vreme ce acest 
Hivar... 

— Hivar şi fata suedeză sunt... în fine, au fost eliminaţi din 
anchetă, dacă se poate spune aşa. 

Harry se uită la spatele ei. 

— Morți? 

— Supradoză. Cu o săptămână înainte de crimă. Heroină 
impură amestecată cu fentanil. Presupun că nu şi-au 
permis violină. 

Harry îşi plimbă privirea în jur. Majoritatea depen- 
denţilor fără un adăpost stabil aveau o rezervă, două, un 
loc secret unde puteau ascunde sau încuia câteva doze. 
Uneori şi bani. Poate şi alte lucruri valoroase. Era exclus să 


poarte cu ei asemenea lucruri, căci un drogat vagabond 
trebuia să se injecteze în public şi, în momentul în care 
narcoticele îşi făceau efectul, devenea pradă sigură. Asta 
era motivul pentru care ascunzătorile erau sacre. Un 
dependent de droguri altfel complet apatic putea da 
dovadă de atâta energie şi imaginaţie când venea vorba 
să-şi ascundă lucrurile, încât nici poliţiştii cu experienţă şi 
câinii special antrenați nu reuşeau să le găsească. 
Narcomanii nu dezvăluiau niciodată altcuiva, nici măcar 
celor mai buni prieteni, unde se află ascunzătorile. 
Deoarece ştiau din experienţă că nimeni nu le putea fi mai 
aproape decât o doză de codeină, morfină sau heroină. 

— Aţi căutat vreo ascunzătoare? 

Beate clătină din cap. 

— De ce nu? întrebă Harry, ştiind că e o întrebare stupidă. 
— Pentru că presupun că ar fi trebuit să dezmembrăm tot 
apartamentul ca să găsim ceva şi oricum nu ar fi fost 
relevant pentru anchetă, răspunse Beate cu răbdare. 
Pentru că trebuie să stabilim priorităţi pentru nişte resurse 
limitate. Şi pentru că aveam toate dovezile care ne 
trebuiau. 

Harry dădu din cap. Primise răspunsul meritat. 

— Şi dovezile? continuă el cu voce înceată. 
— Credem că ucigaşul a tras de unde stau eu acum. 

Era un obicei în rândul criminaliştilor să nu folosească 
nume. Beate întinse braţul în faţă. De la distanţă mică. 

— Mai puţin de un metru. Pulbere în şi în jurul orificiilor de 
intrare. 

— Au fost mai multe? 

— Două focuri. 

Beate se uită la el cu o expresie compătimitoare, care 
spunea că ştie la ce se gândea Harry: se dusese şansa 
apărării de a susţine că arma se descărcase accidental. 

— Ambele gloanţe i-au pătruns în piept. 


Beate îşi desfăcu arătătorul şi mijlociul de la mâna 
dreaptă şi le lipi de partea stângă a bluzei, ca şi cum ar fi 
folosit limbajul semnelor. 

— Presupunând că atât victima, cât şi ucigaşul erau în 
picioare şi ucigaşul a tras instinctiv, prima rană de ieşire 
arată că victima avea între 1,80 m şi un 1,85 m. Suspectul 
are 1,83 m. 

lisuse. Se gândi la băiatul pe care îl văzuse stând în uşa 
camerei pentru vizitatori. Parcă mai ieri se luptau în joacă 
unul cu celălalt şi Oleg abia dacă ajungea la pieptul lui 
Harry. 

Beate se întoarse în bucătărie. Arătă înspre peretele de 
lângă soba unsuroasă. 

— Gloanţele au intrat aici şi aici, după cum poţi vedea. 
Ceea ce confirmă ideea că al doilea foc l-a urmat rapid pe 
primul, în vreme ce victima cădea. Primul glonţ a străpuns 
un plămân, al doilea a trecut prin partea de sus a 
pieptului, atingând umărul. Victima... 

— Gusto Hanssen, zise Harry. 

Beate se opri şi se uită la el, după care încuviinţă. 

— Gusto Hanssen nu a murit pe loc. S-au găsit 
amprentele lui în balta de sânge şi avea sânge şi pe haine, 
ceea ce arată că s-a mişcat după ce a căzut. Dar n-are 
cum să fi durat mult. 

— Inţeleg. Şi ce...? 

Harry îşi trecu mâna peste faţă. Trebuia neapărat să 
încerce să doarmă câteva ore. 

— Ce îl leagă pe Oleg de crimă? 

— Două persoane au sunat la dispecerat la ora 9 fără trei 
minute să anunţe că au auzit ceva, probabil focuri de 
armă, venind dinspre bloc. Una dintre ele stă pe 
Møllergata, dincolo de trecere, cealaltă stă vizavi. 

Harry miji ochii şi privi prin geamul care dădea spre 
Hausmanns gate. 


— Nu-i rău să fii în stare să auzi aşa ceva de la un bloc la 
altul chiar în centrul oraşului. 
— Nu uita că era iulie. O seară caldă. Toate ferestrele 
erau deschise. Era vacanţa de vară, abia dacă treceau 
maşini. Vecinii au încercat să convingă poliţia să închidă 
adăpostul ăsta, aşa că s-ar putea spune că pragul la care 
erau reclamate zgomotele era destul de jos. Polițistul de la 
dispecerat le-a spus să-şi păstreze calmul şi să nu piardă 
din ochi blocul până ajunge patrula. Au fost alertate 
imediat patrulele în uniformă. Au ajuns două maşini la 9 şi 
20 şi au rămas în aşteptarea cavaleriei. 
— Delta? 
— Durează întotdeauna un pic până-şi pun băieţii căştile 
şi echipamentul blindat. După aceea, dispeceratul a 
informat maşinile de patrulă că vecinii văzuseră un băiat 
ieşind pe uşa principală şi înconjurând blocul către 
Akerselva. Aşa că doi ofiţeri s-au dus până la râu, unde au 
dat peste... 

Beate se opri până ce văzu cum Harry dă aproape 
imperceptibil din cap. 
— ... Oleg. N-a opus rezistenţă. Era atât de drogat, că 
abia mai ştia ce face. Am descoperit urme de praf de 
puşcă pe mâna şi braţul drept. 
— Arma crimei? 
— De vreme ce e vorba de un calibru neobişnuit, un 
Makarov de 9x18 mm, nu sunt prea multe variante. 
— Păi, Makarovul este arma favorită a crimei organizate 
din fostele ţări sovietice. Ca şi Fort-12, care e folosit de 
poliţia din Ucraina. Plus alte câteva. 
— Aşa e. Am descoperit cartuşele goale pe podea, cu 
reziduuri de praf de puşcă. Pulberea de Makarov conţine 
un amestec diferit de salpetru şi sulf, aşa că se foloseşte şi 
un pic de alcool, ca în pulberile fără sulf. Compoziţia 
chimică a prafului de puşcă din cartuşul gol şi din jurul 


rănii de intrare în corp corespunde cu reziduurile de pe 
mâna lui Oleg. 

— Hmm. Şi arma? 

— Nu a fost recuperată. Am apelat la echipaje şi scafandri 
care să caute în râu şi în jurul lui, dar fără succes. Asta nu 
înseamnă că arma nu e acolo, cu tot mâlul şi mizeria... în 
fine, îţi imaginezi. 

— Da. 

— Doi dintre cei care stăteau aici au spus că Oleg avea un 
pistol şi se lăuda că e tipul folosit de mafia rusească. 
Niciunul nu se pricepea la arme, dar după ce le-au arătat 
poze cu circa o sută de arme, ambii au indicat un model 
Odessa. Care foloseşte, după cum probabil ştii... 

Harry  încuviinţă. Makarov, 9x18 mm. Era de 
neconfundat. Prima dată când văzuse un Odessa îşi 
amintise de pistolul vechi cu aspect futurist de pe coperta 
Foo Fighters, unul dintre multele CD-uri care ajunseseră la 
Rakel şi Oleg. 

— Şi presupun că martorii sunt beton, doar cu probleme 
minore legate de droguri? 

Beate nu-i răspunse. Nici nu era nevoie. Harry era sigur 
că ea ştie ce avea de gând, că încerca să se agaţe de 
orice. 

— Probele de sânge şi de urină ale lui Oleg, zise Harry, 
îndreptându-şi mânecile hainei, ca şi cum ar fi fost 
important, chiar atunci şi acolo, ca ele să nu se ridice. Ce 
au dezvăluit? 

— Violina era un ingredient activ. Evident, se poate 
considera circumstanţă atenuantă dacă eşti sub influenţa 
drogurilor. 

— Hmm. Asta presupune că era drogat înainte de a-l 
împuşca pe Gusto Hanssen. Dar cum rămâne atunci cu 
motivaţia? 

Beate se uită la Harry cu o privire goală. 


— Motivația? 

Ştia la ce se gândea Beate: oare e posibil să-ţi imaginezi 
că un dependent ucide un altul din alt motiv decât 
drogurile? 

— Dacă Oleg era deja drogat, de ce ar fi ucis pe cineva? 
se miră el. Crimele legate de droguri ca asta sunt de 
regulă nişte acte spontane, disperate, motivate de nevoia 
de narcotice sau de debutul simptomelor de sevraj. 

— Motivația intră în domeniul tău, zise Beate. Eu mă ocup 
de analiză criminalistică. 

Harry inspiră adânc. 

— Bine. Altceva? 
— Mi-am închipuit că o să vrei să vezi fotografiile, rosti 
Beate, deschizând o mapă subţire din piele. 

Harry luă teancul de poze. Îl izbi în primul rând 
frumuseţea lui Gusto. Nu găsea un alt termen potrivit. 
Cuvinte precum „chipeş” sau „atrăgător” nu erau 
suficiente. Chiar şi mort, cu ochii închişi şi cămaşa 
îmbibată de sânge, Gusto Hanssen îşi păstra frumuseţea 
greu de definit, dar evidentă, a unui Elvis Presley tânăr, 
genul de înfăţişare care atrage atât bărbaţi, cât şi femei, 
ca în cazul idolilor androgini înfrumuseţaţi pe care-i găseşti 
în orice religie. Răsfoi fotografiile. După câteva cadre cu 
tot corpul, fotograful se oprise la prim-planuri ale feţei şi 
rănilor produse de gloanţe. 

— Ce-i asta? întrebă el, arătând spre o poză a mâinii 
drepte a lui Gusto. 

— Avea sânge sub unghii. Am folosit beţişoare, dar mă 
tem că au fost distruse. 

— Distruse? 

— Se mai întâmplă, Harry. 

— Nu şi în departamentul tău. 

— Sângele a fost distrus pe drumul spre laboratorul de 
testare ADN de la Patologie. De fapt, nici n-am fost foarte 


supăraţi. Sângele era destul de proaspăt, însă suficient de 
închegat ca să nu fie relevant pentru ora crimei. În plus, 
având în vedere că victima folosea ace, era foarte probabil 
să fi fost propriul ei sânge. Dar... 

— ... Dar dacă nu, ar fi fost interesant de ştiut cu cine se 
luptase el în ziua aia. Uită-te la pantofii lui... urmă el, 
arătându-i una dintre fotografiile cu întregul corp. Nu sunt 
pantofi Alberto Fasciani? 

— Habar n-aveam că ştii aşa multe despre pantofi, Harry. 

— li produce unul dintre clienţii mei din Hong Kong. 

— Client, ai? Din câte ştiu eu, pantofii originali Fasciani 
sunt produşi doar în Italia. 

Harry ridică din umeri. 

— Diferenţa e imposibil de remarcat. Dar dacă sunt 
Fasciani, atunci nu se prea potrivesc cu restul hainelor. 
Arată ca o ţinută de la Fyrlyset. 

— Pantofii ar putea fi furaţi, zise Beate. Porecla lui Gusto 
Hanssen era Hoţul. Era celebru pentru că fura orice, mai 
ales droguri. Umblă vorba că ar fi furat un câine de 
adulmecat droguri retras din activitate în Suedia, pe care îl 
folosea ca să depisteze ascunzători de droguri. 

— Poate că a dat peste ascunzătoarea lui Oleg, zise 
Harry. A spus ceva la interogatoriu? 

— Nu scoate niciun sunet. N-a spus decât că totul e un vid 
în mintea lui. Nici măcar nu ţine minte să fi fost în 
apartament. 

— Poate că nici n-a fost. 

— l-am găsit ADN-ul, Harry. Fire de păr, pete de 
transpiraţie. 

— Locuia şi dormea aici. 

— Pe cadavru, Harry. 

Harry rămase tăcut, privind în zare. 
Beate ridică o mână, poate ca să şi-o lase pe umărul lui, 
însă se răzgândi şi o lăsă să cadă. 


— Ai discutat cu el? 
Harry clătină din cap. 
— M-a dat afară. 
— Îi e ruşine. 
— Cred că da. 
— Vorbesc serios. Eşti idolul lui. Pentru el e umilitor să-l 
vezi aşa. 
— Umilitor? l-am şters lacrimile şi i-am îngrijit zgârieturile. 
Am alungat demonii şi am lăsat lumina aprinsă. 
— Băiatul ăla nu mai există, Harry. Oleg din prezent nu 
vrea să-l ajuţi; vrea să se ridice la înălţimea ta. 
Harry călcă pe podeaua de lemn şi se uită la perete. 
— Nu merit, Beate. Ştie foarte bine. 
— Harry... 
— Nu vrei să coborâm la râu? 


x kK x 


Serghei stătea în faţa oglinzii, cu ambele braţe atârnând 
pe lângă corp. Trase siguranţa şi apăsă pe buton. Lama 
tâşni, reflectând lumina. Era un cuţit atrăgător, un cuţit cu 
arc siberian, un „fier”, cum îl numeau urka - interlopii din 
Siberia. Era cea mai bună armă din lume pentru 
înjunghiat. Un mâner lung şi îngust, care ascundea o lamă 
lungă şi subţire. Tradiţia cerea să primeşti arma de la un 
criminal mai bătrân din familie, când făceai ceva care să 
merite. Numai că tradiţiile începeau să dispară; acum 
puteai cumpăra, fura sau copia cuțitul. Cuţitul lui Serghei 
însă fusese un dar de la unchiul lui. Din ce spunea Andrei, 
atamanul păstrase arma sub saltea până ce i-o dăduse lui 
Serghei. Se gândi la legenda care spunea că, dacă băgai 
fierul sub salteaua unui bolnav, acesta absorbea durerea şi 
suferinţa bolnavului şi le transfera către următoarea 
persoană înjunghiată cu el. Era una dintre legendele pe 
care urka le îndrăgeau foarte mult; cum era şi cea care 


spunea că oricine intra în posesia cuţitului tău avea să 
aibă curând un accident şi să moară. Vechi superstiții şi 
tradiţii romantice, care erau pe cale de dispariţie. Oricum, 
Serghei primise darul cu o venerație enormă, poate chiar 
exagerată. Şi de ce n-ar fi făcut-o? Îi datora totul unchiului 
său. El fusese cel care îl scosese din beleaua în care 
intrase şi se ocupase de documente ca să poată veni în 
Norvegia; unchiul lui îi găsise chiar şi slujba de om de 
curăţenie de la Gardermoen. Era un serviciu bine plătit şi 
uşor de găsit, însă părea genul de slujbă refuzată de 
norvegieni, care preferau să trăiască din ajutoarele 
sociale. Nici măcar delictele minore din Rusia nu fuseseră 
o problemă; unchiul lui îi aranjase cazierul. Aşa că Serghei 
sărutase inelul albastru al binefăcătorului său când primise 
darul. Şi trebuia să recunoască: cuțitul din mâna lui era 
splendid. Un mâner maroniu-închis, confecţionat din corn 
de cerb, incrustat cu o cruce ortodoxă de culoarea 
fildeşului. 

Serghei împinse din şold, aşa cum fusese instruit, şi 
simţi că arma este bine echilibrată, apoi împinse tare în 
sus. Loveşte şi scoate. Loveşte şi scoate. Rapid, dar nu 
atât de rapid ca lama să nu pătrundă până la plăsele de 
fiecare dată. 

Trebuia să ucidă cu cuțitul deoarece omul pe care avea 
să-l omoare era poliţist. lar când erau ucişi poliţişti, 
vânătoarea era întotdeauna mai aprigă, aşa că era 
esenţial să lase în urmă cât mai puţine indicii. Un glonţ 
putea fi întotdeauna legat de locuri, arme sau oameni. O 
tăietură cu un cuţit curat şi neted era anonimă. 
Injunghierea nu era la fel de anonimă, deoarece putea 
dezvălui lungimea şi forma lamei, şi de aceea Andrei îi 
spusese să nu-l înjunghie pe poliţist în inimă, ci să-i taie 
artera carotidă. Serghei nu mai tăiase gâtul nimănui şi nici 
nu înjunghiase pe cineva în inimă, ci doar împunsese cu 


cuțitul în coapsă un georgian, pentru simplul motiv că era 
georgian. Aşa că decisese că are nevoie de ceva viu pe 
care să se antreneze. Vecinul lui pakistanez avea trei pisici 
şi în fiecare dimineaţă când intra în holul blocului mirosul 
de pipi de pisică îi asalta nările. 

Serghei îşi cobori cuțitul, rămase cu capul plecat şi îşi 
îndreptă privirea în sus, ca să se vadă în oglindă. Arăta 
bine: atletic, ameninţător, periculos, pregătit. Ca pe un 
poster de film. lar tatuajul avea să dezvăluie că omorâse 
un ofiţer de poliţie. 

Avea să se posteze în spatele poliţistului. Să păşească în 
faţă. Cu mâna stângă avea să-l apuce de păr şi să-i tragă 
capul pe spate. Avea să-i pună vârful cuţitului pe gât, în 
stânga, să străpungă pielea, apoi să tragă lama cu forţă 
de-a latul gâtului într-o semilună. Chiar aşa. 

Inima avea să pompeze o grămadă de sânge; trei bătăi 
şi fluxul avea să scadă. Creierul omului avea să fie deja 
mort. 

Închise cuțitul cu arc şi îl strecură în buzunar în vreme 
ce ieşea repede, dar nu în goană. Nu privi pe nimeni în 
ochi. Mergi şi simte-te liber. 

Se dădu înapoi un pas. Se îndreptă de spate şi inspiră 
adânc. Vizualiză întreaga scenă. Expiră. Păşi înainte. Mişcă 
lama până luci minunat, ca o bijuterie prețioasă. 


Beate şi Harry ieşiră în Hausmanns gate, cotiră la 
stânga, ocoliră colţul blocului şi străbătură locul unde se 
afla clădirea arsă, încă acoperit de moloz cu cioburi de 
sticlă înnegrită şi cărămizi arse. În spate era o pantă plină 
de vegetaţie care ajungea la râu. Harry observă că blocul 
lui Oleg nu avea uşi în spate şi că, deşi nu existau alte căi 
de ieşire, se vedea o scară de incendiu îngustă coborând 
de la ultimul etaj. 

— Cine stă în apartamentul de-alături? întrebă Harry. 

— Nimeni, răspunse Beate. Spaţii goale de birouri. Acolo 
era Anarkisten, un ziar mic care... 

— Îl ştiu. Nu era o revistă rea. Jurnaliştii de la secţiunea 
de cultură lucrează acum la ziarele mari. Camerele erau 
descuiate? 

— Sparte. Probabil deschise de multă vreme. 

Harry se uită la Beate, care dădu din cap cu un aer 
resemnat, confirmând ceea ce Harry nu mai trebuise să 
spună cu glas tare: în apartamentul lui Oleg s-ar fi putut 
afla cineva care scăpase nevăzut. Alt fir de păr de care să 
se agaţe. 

Coborâră către aleea care mergea pe lângă Akerselva. 
Harry constată că râul era suficient de îngust ca un băiat 
cu o forţă decentă în braţ să poată arunca arma pe malul 
celălalt. 

— Dacă n-aţi găsit arma încă... începu el. 


— Procuratura nu avea nevoie de armă, Harry. 

El dădu din cap. Reziduuri de praf de puşcă pe mâini. 
Martori care îl văzuseră lăudându-se cu arma. ADN-ul lui 
pe cadavrul băiatului. 

In faţa lor, sprijinindu-se de o bancă verde din fier, doi 
tineri albi îmbrăcaţi cu hanorace gri îi zăriră, îşi apropiară 
capetele şi plecară în josul aleii. 

— Se pare că dealerii încă mai adulmecă polițistul din 
tine, Harry. 

— Hmm. Credeam că doar marocanii vând haşiş pe aici. 

— A apărut concurenţa. Albanezi din Kosovo, somalezi, 
est-europeni. Solicitanţi de azil care vând toată gama. 
Speed, metamfetamină, ecstasy, morfină. 

— Heroină. 

— Mă îndoiesc. În Oslo, heroina standard este aproape de 
negăsit. Contează violina, iar pe asta o obţii doar pe lângă 
Plata. Asta dacă nu vrei să mergi până în Göteborg sau 
Copenhaga, unde se pare că a apărut recent violina. 

— Tot aud despre această violină. Ce e? 

— Un nou drog sintetic. Nu afectează respiraţia la fel de 
tare ca heroina standard, aşa că sunt mai puţine 
supradoze, chiar dacă distruge vieţi. Dă dependenţă mare. 
Toţi cei care o încearcă vor mai mult. Însă e atât de 
scumpă, că nu şi-o permit mulţi. 

— Aşa că îşi cumpără alte droguri în schimb? 

— Aici e raiul morfinei. 

— Un pas înainte, doi înapoi. 

Beate clătină din cap. 

— Important e războiul contra heroinei. Şi pe ăsta l-a 
câştigat. 

— Bellman? 

— Deci ai auzit? 

— Hagen a spus că a făcut praf cele mai multe bande de 
traficanţi de heroină. 


— Bandele de pakistanezi. Vietnamezii. Dagbladet l-a 
botezat „generalul Rommel” după ce a distrus o reţea 
majoră de nord-africani. Banda MC din Alnabru. Sunt cu 
toţii închişi. 

— Motocicliştii? Pe vremea mea, ăştia vindeau speed şi îşi 
injectau heroină ca nebunii. 

— Los Lobos. Aspiranţi Hell's Angels. Credem că erau una 
dintre cele două reţele care vindeau violină. Insă au fost 
prinşi în timpul unei razii masive, urmată de un raid în 
Alnabru. Ar fi trebuit să vezi rânjetul lui Bellman în ziare. 
Era acolo când a avut loc operaţiunea. 

— Let's do some good? 

Beate râse. O altă trăsătură care îi plăcea la ea: era 
suficient de pasionată de filme ca să reacționeze când cita 
el replici aproape bune din filme aproape proaste. Harry îi 
oferi o ţigară, pe care ea o refuză. El îşi aprinse una. 

— Hmm. Cum naiba a reuşit Bellman ce n-a reuşit nici pe 
departe divizia de narcotice atâţia ani cât am fost la sediul 
central? 

— Ştiu că nu-ţi place, dar adevărul e că e un bun lider. La 
Kripos îl iubeau şi sunt ofticaţi pe şeful poliţiei pentru că l- 
a luat la sediul central. 

— Hmm, spuse Harry, şi trase fumul în piept. 

Simţi cum îi linişteşte foamea sângelui. Nicotina. Un 

cuvânt din mai multe silabe, ca şi heroina, ca şi violina. 

— Şi cine a mai rămas? 

— Asta e chestia când extermini molima. Deranjezi un 
întreg lanţ alimentar şi nu ştii dacă nu cumva n-ai făcut 
decât să laşi loc pentru altceva. Ceva mai rău decât ceea 
ce tocmai ai eliminat... 

— Vreo dovadă în sensul ăsta? 

Beate ridică din umeri. 

— Dintr-odată nu am mai primit informaţii de pe stradă. 
Informatorii noştri nu ştiu nimic. Sau îşi ţin gura. Au apărut 


doar zvonuri despre omul din Dubai. Nu l-a văzut nimeni, 
nimeni nu ştie cum îl cheamă, e ca un soi de păpuşar 
invizibil. Vedem că se vinde violină, dar nu-i putem localiza 
sursa. Dealerii pe care-i prindem declară că au luat-o de la 
alţi vânzători de acelaşi calibru cu ei. Nu e firesc ca urmele 
să fie atât de bine acoperite. lar asta ne spune că avem 
de-a face cu o reţea simplă, foarte profesionistă, care 
controlează importurile şi distribuţia. 

— Omul din Dubai. Inteligența misterioasă. N-am mai 
auzit noi povestea asta? lar la final se dovedeşte a fi un 
escroc de doi bani. 

— Acum e altceva, Harry. În ultimul an au fost mai multe 
crime legate de droguri. Comise cu o brutalitate pe care n- 
am mai văzut-o. Şi nimeni nu scoate o vorbă. Doi dealeri 
vietnamezi au fost găsiţi spânzurați cu capul în jos de o 
grindă în apartamentul unde operau. |lnecaţi. Aveau pe cap 
câte o pungă de plastic plină cu apă. 

— Asta nu e metodă arăbească, ci rusească. 

— Poftim? 

— Ei spânzură oameni cu capul în jos, după care le pun pe 
cap o pungă de plastic şi o leagă lejer la gât. După aceea 
toarnă apă pe la călcâie. Apa se scurge pe trup în pungă şi 
o umple. Metoda se numeşte Omul de pe Lună. 

— De unde ştii? 

Harry ridică din umeri. 

— Era un chirurg bogat pe care-l chema Biraiev. În anii 
'80, a pus mâna pe unul dintre costumele originale de 
astronaut de pe Apollo 11. Două milioane de dolari pe 
piaţa neagră. Oricine încerca să-i tragă clapa lui Biraiev 
sau nu-şi plătea datoria era băgat în costum. Filmau chipul 
amărâtului în timp ce turnau apă. După aceea filmul era 
trimis altor datornici. 

Harry suflă fumul spre tavan. 
Beate se uită lung la el şi clătină din cap. 


— Cu ce te-ai ocupat în Hong Kong, Harry? 

— M-ai întrebat şi la telefon. 

— Şi n-ai răspuns. 

— Exact. Hagen a zis că mi-ar putea da un alt caz în locul 
ăstuia. A pomenit ceva despre un tip sub acoperire care a 
fost ucis. 

— Da, spuse Beate, părând uşurată că nu mai discutau 
despre cazul Gusto şi despre Oleg. 

— Despre ce a fost vorba? 

— Un agent tânăr sub acoperire, de la Narcotice. A fost 
aruncat la mal unde coboară spre apă Opera. L-au văzut 
turişti, copii şi aşa mai departe. Mare scandal. 

— Impuşcat? 

— Înecat. 

— Şi de unde ştiţi că a fost crimă? 

— Fără răni exterioare; de fapt, arăta ca şi cum ar fi căzut 
accidental în mare - zona lui de acţiune era în jurul clădirii 
Operei. Numai că Bjørn Holm i-a verificat plămânii. Plini cu 
apă dulce. lar în fiordul Oslo e, aşa cum ştii şi tu, apă 
sărată. Se pare că l-a aruncat cineva în mare ca să pară că 
s-a înecat acolo. 

— Ei bine, zise Harry, ca agent la Narcotice, ar fi trebuit 
să se plimbe în susul şi în josul râului. Râul are apă dulce şi 
se varsă în mare lângă clădirea Operei. 

Beate zâmbi. 

— Ce bine că te-ai întors, Harry. Însă Bjørn s-a gândit la 
asta şi a comparat flora bacteriană, conţinutul de 
microorganisme şi aşa mai departe. Apa din plămânii lui 
era prea curată ca să fie din Akerselva. Fusese filtrată. Eu 
cred că s-a înecat într-o cadă de baie. Sau într-un bazin în 
aval de uzina de purificare a apei. Sau... 

Harry aruncă chiştocul pe alee în faţa lui. 

— O pungă de plastic. 

— Da. 


— Omul din Dubai. Ce ştii despre el? 
— Ce tocmai ţi-am spus, Harry. 
— Nu mi-ai spus nimic. 
— Exact. 
Se opriră lângă podul Anker. Harry se uită la ceas. 
— Te duci undeva? întrebă Beate. 
— Nu, răspunse Harry. M-am uitat la ceas ca să-ţi ofer un 
pretext să spui că trebuie să pleci fără să ai impresia că 
mă laşi baltă. 

Beate zâmbi. „E atrăgătoare când zâmbeşte”, îşi spuse 
Harry. Ciudat că n-avea pe nimeni. Sau poate că avea. 
Unul dintre cele opt nume din lista lui de contacte şi nici 
măcar atât nu ştia despre ea. 

B de la Beate. 

H era de la Halvorsen, fostul coleg al lui Harry şi tatăl 
copilului lui Beate. Mort la datorie. Însă numărul lui nu 
fusese şters. 

— Ai luat legătura cu Rakel? întrebă Beate. 

R. Harry se întrebă dacă numele ei apăruse în discuţie 
pentru că folosise el expresia „lăsat baltă”. Clătină din 
cap. Beate aştepta. Numai că el nu avea nimic de adăugat. 

Incepură să vorbească amândoi în acelaşi timp. 

— Presupun că ai... 
— De fapt, trebuie... 

Beate zâmbi. 

— ... trebuie să o şterg. 
— Evident. 

Harry se uită după ea cum se îndreaptă spre şosea. 

Apoi se aşeză pe o bancă şi privi apele râului şi rațele 
care se bălăceau într-un ochi cu apă liniştită. 

Cele două hanorace se întoarseră. Veniră drept spre el. 
— Eşti five-0? 

Jargon american pentru poliţişti, furat probabil dintr-un 
serial TV. O bănuiseră pe Beate, nu pe el. 


Harry clătină din cap. 
— Şi cauţi nişte...? 
— Nişte linişte, completă Harry. Linişte şi pace. 

Scoase o pereche de ochelari de soare Prada din 
buzunarul interior al hainei. Îi primise de la proprietarul 
unui magazin de pe Canton Road care rămăsese un pic în 
urmă cu plăţile, dar care se considera tratat corect. Erau 
de damă, dar lui Harry nu-i păsa; îi plăceau. 

— Apropo, strigă el în urma lor, aveţi nişte violină? 

Unul dintre ei răspunse pufnind. 

— În centru, zise celălalt, arătând peste umăr cu mâna. 
— Unde, mai exact? 
— Caută la Van Persie sau Fàbregas. 

Râsul lor se estompă în vreme ce se îndepărtau către 
Blă, clubul de jazz. 

Harry se lăsă pe spate şi studie mişcările ciudat de 
eficiente cu labele ale rațelor, care le permiteau să 
alunece pe apă ca nişte patinatori de viteză pe gheaţă. 

Oleg îşi ţinea gura. Aşa cum îşi ţin gura vinovatii. Era 
privilegiul lor şi unica strategie raţională. Aşa că încotro s- 
o apuce? Cum să anchetezi ceva deja rezolvat, cum să 
răspunzi la întrebări care şi-au găsit deja răspunsuri 
corespunzătoare? Oare ce credea că poate realiza? Să 
înfrângă adevărul negându-l? Aşa cum, ca detectiv 
criminalist, văzuse rude ale suspecţilor rostind jalnicul 
refren: „Fiul meu? Nici vorbă!” Ştia de ce dorea să 
ancheteze crime. Deoarece era singurul lucru pe care îl 
putea face. Singurul lucru la care putea contribui cu ceva. 
El era gospodina care insista să gătească la priveghiul 
fiului ei, muzicianul care îşi aducea instrumentul la 
înmormântarea prietenului său. Din nevoia de a face ceva, 
ca o diversiune sau ca un gest de liniştire. 

Una dintre rațe alunecă înspre el, sperând poate să 
capete câteva firimituri de pâine. Nu pentru că era 


convinsă, ci pentru că nu se ştia niciodată. Pasărea îşi 
calculase consumul de energie versus probabilitatea de 
recompensă. Speranţă. Gheaţă. 

Harry se aşeză mai drept pe bancă. Scoase cheile din 
buzunarul hainei. Tocmai îşi amintise de ce cumpărase 
atunci cheia de securitate. Nu pentru el. Ci pentru 
patinatorul de viteză. Pentru Oleg. 


Polițistul Truls Berntsen avusese o discuţie scurtă cu 
inspectorul de serviciu de la aeroport. Berntsen spusese că 
da, ştie că aeroportul ţine de poliţia districtului Romerike şi 
că el, personal, nu avea nimic de-a face cu arestarea, dar, 
în calitatea lui de detectiv de la Operaţiuni Speciale, îl 
supraveghea pe arestat de ceva vreme şi fusese recent 
avertizat de una dintre sursele lui că Tord Schultz a fost 
prins cu narcotice asupra lui. Îşi prezentase legitimaţia 
care demonstra că era ofiţer de poliţie de nivelul 3 şi că 
lucrează la poliţia districtuală Oslo pentru departamentele 
de Operaţiuni Speciale şi Orgkrim. Inspectorul ridicase din 
umeri şi îl dusese fără alte comentarii pe Berntsen la una 
dintre cele trei celule de arest provizoriu. 

După ce uşa celulei se închise în urma lui, Truls privi în 
jur ca să se asigure că nu mai e nimeni în celelalte două 
celule şi pe coridor. După aceea, se aşeză pe capacul 


toaletei şi se uită la patul cu stinghii şi la bărbatul care îşi 
ţinea capul îngropat în palme. 
— Tord Schultz? 

Bărbatul îşi ridică privirea. Îşi scosese haina şi, dacă nu 
ar fi fost insignele de pe cămaşă, Berntsen nu şi-ar fi dat 
seama că era căpitan de aeronavă. Căpitanii nu ar fi 
trebuit să arate aşa. Nu îngroziţi, palizi, cu pupilele ochilor 
mărite din cauza şocului. Pe de altă parte, aşa arătau 
majoritatea oamenilor când erau reţinuţi prima dată. 
Durase ceva până îl localizase pe Tord Schultz în aeroport. 
Restul însă fusese simplu. Conform STRASAK, registrul 
oficial al infracţiunilor, Schultz nu avea cazier, nu avusese 
niciodată de-a face cu poliţia şi - conform registrului 
neoficial al poliţiei - nu se ştia să aibă legături cu 
comunitatea drogurilor. 

— Cine eşti? 

— Mă aflu aici în numele oamenilor pentru care lucrezi, 
Schultz, şi nu mă refer la compania aeriană. Restul nu 
contează. In regulă? 

Schultz arătă înspre legitimaţia care atârna de un şnur 
la gâtul lui Berntsen. 

— Eşti poliţist. Încerci să mă păcăleşti. 

— Ar fi bine dacă aş încerca să te păcălesc, Schultz. Ar fi 
o încălcare a procedurilor şi o şansă pentru avocatul tău 
să-ţi obţină achitarea. Insă o să rezolvăm problema asta 
fără avocaţi. In regulă? 

Căpitanul continuă să se holbeze cu pupilele dilatate 
absorbind toată lumina pe care o puteau absorbi şi orice 
urmă vagă de optimism pe chipul celuilalt. Truls Berntsen 
oftă. Nu putea decât să spere că Schultz avea să înţeleagă 
ce urma să-i spună. 

— Ştii ce e un „arzător”? întrebă Berntsen, făcând o 
scurtă pauză ca să vadă dacă primeşte răspuns. Este o 
persoană care distruge cazurile poliţiei. Se asigură că 


probele sunt contaminate sau dispar, că se comit erori în 
privinţa procedurilor legale, împiedicând astfel aducerea 
cazului în instanţă, sau că se comit abuzuri în cursul 
anchetei, permițându-i astfel suspectului să plece liber. 
înţelegi? 
Schultz clipi de două ori şi dădu încet din cap. 
— Excelent, continuă Berntsen. În situaţia de-acum, 
suntem doi oameni în cădere liberă care au o singură 
paraşută. Eu am sărit din avion ca să te salvez şi 
deocamdată mă poţi scuti de manifestări de recunoştinţă, 
dar trebuie să ai încredere în mine sută la sută, căci altfel 
ne vom zdrobi amândoi de sol. Capisce? 
Alte clipiri. Evident că nu înţelegea. 

— A fost odată un poliţist german, un „arzător”. Lucra 
pentru o bandă de albanezi kosovari care importau 
heroină pe ruta balcanică. Drogurile erau aduse cu 
camionul de pe câmpurile de opiu din Afganistan în Turcia, 
apoi erau transportate prin fosta lugoslavie şi până la 
Amsterdam, de unde albanezii o trimiteau în Scandinavia. 
Multe graniţe de trecut, o mulţime de oameni de plătit. 
Printre ei, şi acest „arzător”. Într-o zi, un tânăr albanez 
kosovar a fost prins cu un rezervor de combustibil plin cu 
opiu brut, bulgării nici măcar nu erau împachetaţi, doar 
puşi direct în combustibil. Băiatul a fost reţinut, iar în 
aceeaşi zi albanezii kosovari l-au contactat pe „arzătorul” 
lor german. S-a dus la tânăr, i-a explicat că el era 
„arzătorul” lui şi că putea să stea liniştit, că problema se 
rezolvă. „Arzătorul” i-a spus că se întoarce a doua zi ca să- 
i spună ce să declare la poliţie. Nu trebuia decât să-şi ţină 
gura. Numai că tipul, care fusese prins în flagrant delict, 
nu mai fusese niciodată la închisoare. Probabil că auzise 
prea multe poveşti cu aplecatul după săpun la duş; în orice 
caz, la primul interogatoriu a ciripit ca un pui şi le-a spus 
poliţiştilor totul despre „arzător”, în speranţa că va avea 


parte de un tratament favorabil din partea judecătorului. 
Aşa. Ca să obţină dovezi împotriva „arzătorului”, poliţia a 
ascuns un microfon în celulă. Numai că „arzătorul”, 
polițistul corupt, nu a apărut aşa cum spusese. L-au găsit 
şase luni mai târziu. Împrăştiat în bucăţi pe un câmp de 
lalele. Eu sunt băiat de la oraş, dar am auzit că şi 
cadavrele umane pot deveni un îngrăşământ bun. 

Berntsen se opri şi îl privi pe pilot, aşteptând întrebarea 
obişnuită. 

Între timp, pilotul se îndreptase pe pat, îşi recăpătase 
parţial culoarea în obraji şi acum îşi drese cu putere glasul. 
— De ce... ăăă, „arzătorul”? Nu el fusese cel care a vorbit. 
— Deoarece nu există dreptate, Schultz. Există doar 
soluţii necesare la probleme practice. „Arzătorul” care 
urma să distrugă dovezile devenise el însuşi o dovadă. 
Fusese dat în gât, iar dacă îl prindea poliţia, îi putea duce 
pe anchetatori la albanezii kosovari. Cum nu era fratele 
lor, ci doar un poliţist corupt, era logic să fie expediat pe 
lumea cealaltă. În plus, ştiau că era vorba de uciderea unui 
poliţist căreia poliţiştii n-aveau să-i acorde prioritate. De ce 
ar fi făcut-o? „Arzătorul” îşi primise deja pedeapsa, iar 
poliţia n-ar fi început o anchetă al cărei singur obiectiv ar fi 
fost să informeze publicul despre corupţia din rândurile 
poliţiei. De acord? 

Schultz nu răspunse. 

Berntsen se aplecă în faţă. Vocea îi scăzu în volum, dar 
crescu în intensitate. 

— Eu nu vreau să fiu descoperit pe un câmp de lalele, 
Schultz. Singura cale să ieşim din porcăria asta este să 
avem încredere unul în celălalt. O singură paraşută. Ai 
priceput? 

Pilotul îşi drese iar glasul. 

— Ce s-a întâmplat cu tânărul albanez kosovar? l-a fost 
comutată sentinţa? 


— Greu de spus. A fost găsit spânzurat de peretele celulei 
înainte să ajungă în instanţă. Cineva îi zdrobise ţeasta de 
un cârlig pentru haine. 

Chipul căpitanului îşi pierdu din nou culoarea. 

— Respiră, Schultz, zise Truls Berntsen. 

Asta îi plăcea cel mai mult la misiunea asta. Sentimentul 
că, măcar de data asta, e/controla situaţia. 

Schultz se lăsă pe spate şi îşi lipi capul de perete. 
Închise ochii. 

— Şi dacă refuz ajutorul tău şi pretind că n-ai fost 
niciodată aici? 

— Nu merge. Cel care ne-a angajat, şi pe tine, şi pe mine, 
nu te vrea în boxa martorilor. 

— Aşadar, ce spui tu e că n-am de ales? 

Berntsen zâmbi. Şi rosti fraza lui favorită: 

— Schultz, de multă vreme nu mai ai de ales. 


Stadionul Valle Hovin. O mică oază de beton în mijlocul 
unui deşert de pajişti verzi, mesteceni, grădini şi ghivece 
cu flori pe verande. larna, pista era folosită ca ring de 
patinaj, vara, ca arenă de concerte, în principal pentru 
dinozauri ca Rolling Stones, Prince şi Bruce Springsteen. 
Rakel chiar îl convinsese pe Harry să meargă cu ea la un 
concert U2, deşi el fusese mereu un om al cluburilor şi ura 
concertele pe stadion. După aceea, îl tachinase pe Harry 
că în adâncul sufletului era de fapt un fundamentalist al 
muzicii care-şi ascundea adevăratele sentimente. 

În cea mai mare parte a timpului însă, Valle Hovin era 
ca acum, pustiu, jerpelit, ca o fabrică veche care 
produsese ceva ce nu mai era folosit. Cele mai frumoase 
amintiri ale lui Harry erau cele de când îl urmărea pe Oleg 
antrenându-se pe gheaţă. Când şedea şi îl urmărea pe 
băiat cum încearcă din răsputeri. Cum se luptă. Cum cade. 
Cum cade. Apoi cum reuşeşte. Nu fuseseră cine ştie ce 
realizări: un nou record personal, locul doi la un concurs 


pentru categoria lui de vârstă. Însă mai mult decât 
suficient ca lui Harry să-i crească inima naivă aşa de tare, 
că fusese nevoit să adopte un aer de indiferenţă ca să nu 
se facă de râs şi pe el, şi pe Oleg. 

— N-a fost rău, Oleg. 

Harry privi în jur. Nimeni. Introduse cheia Ving în 
broasca vestiarului de sub standuri. Inăuntru, totul era 
neschimbat, cu excepţia patinei timpului. Pe podeaua 
vestiarului se vedea praful; în mod clar nu mai fusese 
nimeni acolo de multă vreme. Era un loc unde puteai fi 
singur. Harry se plimbă printre dulapuri. Cele mai multe 
erau descuiate. Într-un târziu găsi ce căuta, broasca Abus. 

Împinse vârful cheii în broasca zimţată. Nu intra. La 
naiba. 

Harry se întoarse. Îşi plimbă privirea de-a lungul 
dulapurilor masive de fier. Se opri şi se duse la următorul. 
Din nou o broască Abus. lar în vopseaua verde se vedea 
un cerc. Un „O”. 

Primele obiecte pe care le observă când deschise fură 
patinele de curse ale lui Oleg. Lamele lungi şi subţiri aveau 
un soi de roşeaţă pe margine. 

Pe interiorul uşii dulapului, lipite de grilajul de ventilare, 
erau două fotografii. Două poze de familie. Intr-una se 
vedeau cinci chipuri. Două feţe de copii şi feţele celor care 
probabil le erau părinţi îi erau necunoscute. Pe al treilea 
copil îl recunoscu. Deoarece îl văzuse în alte poze. Poze de 
la locul crimei. 

Era vorba de puştiul arătos. Gusto Hanssen. 

Harry se întrebă dacă nu cumva tocmai aspectul 
băiatului îi dăduse pe loc senzaţia că Gusto Hanssen nu-şi 
avea locul în acea poză. Sau, mai exact, că nu aparţinea 
acelei familii. 

Ciudat, dar acelaşi lucru se putea spune şi despre 
bărbatul înalt şi blond care stătea în spatele femeii 


brunete şi al fiului ei în cea de-a doua poză. Fotografia 
fusese făcută într-o zi de toamnă, cu câţiva ani în urmă. 
leşiseră la o plimbare în Holmenkollen, hălăduiseră printre 
copacii cu frunze ruginii, iar Rakel îşi pusese aparatul foto 
pe un bolovan mare şi apăsase butonul de autodeclanşare 
cu întârziere. 

Oare chiar el era în poza aia? Harry nu-şi amintea să fi 
avut vreodată astfel de trăsături blânde. 

Ochii lui Rakel sclipeau, iar el îşi închipui că-i aude râsul, 
acel râs pe care îl iubea, de care nu se plictisea niciodată 
şi pe care încerca mereu să şi-l amintească. Rakel râdea şi 
cu alţii, însă cu el şi cu Oleg nuanţa era diferită, rezervată 
doar pentru ei. 

Harry inspectă restul dulapului. 

Un pulover alb cu o bordură bleu. Nu era în genul lui 
Oleg, căci el purta jachete scurte şi tricouri negre 
inscripţionate cu Slayer şi Slipknot. Harry mirosi 
puloverul. Urme vagi de parfum de damă. Pe raftul pentru 
caschete se vedea o pungă de plastic. Harry o deschise. 
Adulmecă rapid. Trusa unui narcoman: două seringi, o 
lingură, o bandă de cauciuc, o brichetă şi nişte tampoane 
de vată. Nu lipseau decât drogurile. Harry dădu să pună 
punga la loc, când zări ceva. Un tricou în fundul dulapului. 
Cu roşu şi alb. Îl scoase de-acolo. Era un tricou de fotbal cu 
un slogan imperativ pe piept: Fly Emirates. Arsenal. 

Se uită la poză, la Oleg. Până şi el zâmbea. Zâmbea ca 
şi cum era convins, cel puţin în acel moment, că e vorba 
de trei fiinţe umane care stau acolo şi sunt de acord că e 
minunat, că totul va fi bine, că aşa vor sta lucrurile. Şi 
atunci, de ce o luaseră razna? De ce omul de la volan 
intrase în decor? 

„Aşa cum minţi că o să fii mereu alături de noi.” 

Harry dezlipi pozele de pe uşa vestiarului şi le strecură 
în buzunarul hainei. 


Când plecă de acolo, soarele cobora dincolo de Ullern. 


Vezi cum sângerez, tată? Scot sângele tău rău. Şi 
sângele tău, Oleg. Pentru tine ar trebui să bată 
clopotele bisericii. Te blestem, blestem ziua în care te- 
am cunoscut. Fuseseşi la un concert Judas Priest, la 
Spectrum. Eu mă învârteam pe acolo şi m-am băgat în 
mulţimea care pleca. 


— Uau, mişto tricou, am zis eu. De unde l-ai luat? 
Te-ai uitat ciudat la mine. 

— Din Amsterdam. 

— Ai fost la Judas Priest în Amsterdam? 

— De ce nu? 


Nu ştiam nimic despre Judas Priest, dar am cercetat 
niţel şi am aflat că era o trupă, nu un tip, iar solistul se 
numea Rob-nu-ştiu-cum. 


— Excelent. Priest sunt cei mai tari. 


Te-ai crispat o secundă şi te-ai uitat la mine. 
Concentrat, ca un animal care a adulmecat o urmă. Un 
pericol, o pradă, un partener de antrenament. Sau - în 
cazul tău - un posibil suflet pereche. Căci îţi purtai 
singurătatea ca pe o haină grea şi udă, Oleg, mergeai 
aplecat şi îţi târşâiai picioarele. Te-am ales tocmai din 
pricina singurătăţii tale. Ţi-am zis că îţi cumpăr o Cola 
dacă îmi povesteşti despre concertul de la Amsterdam. 


Aşa că ai vorbit despre Judas Priest, concertul care 
avusese loc cu doi ani în urmă la Heineken Music Hall şi 
despre doi prieteni de 18 şi 19 ani care se împuşcaseră 
după ce ascultaseră un album Priest cu mesajul ascuns 
„Fă-o”. Doar că unul dintre ei a supravieţuit. Priest era o 
trupă de heavy metal, după ce fusese de speed metal. 
lar douăzeci de minute mai târziu vorbeai aşa de mult 
despre muzica gotică şi moarte, că venise timpul să 
aduc vorba despre metamfetamine. 


— Hai să ajungem pe culmi, Oleg. Să sărbătorim 
întâlnirea asta dintre două minţi la fel. Ce zici? 


— Ce vrei să spui? 


— Cunosc nişte tipi haioşi care o să fumeze un pic în 
parc. 


— Zău? 
Erai sceptic. 
— Nu chestii grele, doar nişte „gheaţă”. 


— Nu iau aşa ceva, scuze. 


— La naiba, nici eu. Putem să fumăm un pic de pipă. Tu 
şi cu mine. „Gheaţă” adevărată, nu porcăria de pulbere. 
Ca Rob. 


Te-ai oprit şi ai căscat gura. 
— Rob? 
— Da. 
— Rob Halford? 


— Sigur. Amicul lui cumpără de la tipul de la care o să 
cumpăr şi eu acum. Ai ceva bani? 


Am vorbit aşa de natural, aşa de firesc şi de precis, că 
în ochii aceia serioşi pe care i-ai fixat asupra mea nu se 
vedea nici urmă de bănuială. 


— Rob Halford fumează „gheaţă”? 


Mi-a dat hârtia de 500 de coroane pe care i-o 
cerusem. l-am spus să aştepte, m-am ridicat şi am 
plecat. Am luat-o spre podul Vaterland. lar când am ieşit 
din raza lui vizuală, în dreapta, am traversat şoseaua şi 
am parcurs cei trei sute de metri până la gara centrală 
din Oslo în câteva minute. Gândindu-mă că n-aveam să- 
| mai văd niciodată pe nenorocitul de Oleg Fauke. 


Abia când stăteam în tunelul de sub platforme cu o 
pipă în gură mi-am dat seama că noi doi nu 
terminaserăm. Nici pe departe. S-a postat deasupra 
mea fără să scoată o vorbă. S-a sprijinit de perete şi s-a 
lăsat în jos lângă mine. A întins mâna. l-am dat pipa. A 
tras din ea. A tuşit. După care a întins cealaltă mână. 


— Restul. 


Cu asta şi-a început existenţa echipa Gusto-Oleg. 
Zilnic, după ce îşi termina treaba la Clas Ohlson, unde 
lucra peste vară la depozit, ne duceam în centrul 
oraşului, prin parcuri, ne îmbăiam în apa jegoasă din 
parcul Middelalder şi ne uitam cum se construieşte un 
cartier nou al oraşului, în jurul Operei. 


Ne povesteam unul altuia ce aveam să facem şi ce 
aveam să ajungem, despre locurile în care aveam să ne 
ducem, fumând şi trăgând pe nas tot ce puteam 
cumpăra cu banii din slujba lui de vară. 


l-am povestit despre tatăl meu adoptiv şi cum mă 
dăduse afară deoarece mama mea adoptivă se dăduse 
la mine. lar tu, Oleg, vorbeai despre un tip cu care 
fusese maică-ta, un copoi pe nume Harry, despre care 
pretindeai că e „cel mai tare”. Cineva în care puteai 
avea încredere. Numai că se petrecuse ceva rău. Mai 
întâi, între el şi maică-ta. După aia, ai fost târât într-un 
caz de crimă la care lucra el. Atunci tu şi maică-ta v-aţi 
mutat în Amsterdam. Am zis că tipul era probabil „cel 
mai tare”, însă expresia era jalnică. lar tu ai zis că 
„nenorocit” era şi mai jalnic. Oare îmi spusese cineva 
vreodată că termenul mai bun era „nemernic”? Chiar şi 
ăsta era copilăresc. Şi oare de ce vorbeam o norvegiană 
atât de exagerat de argotică? Nici măcar nu eram din 
estul oraşului. Am zis că exagerarea era un principiu de- 
ale mele, că sublinia o idee, iar „nenorocit” era un 
termen atât de greşit, că devenea corect. Soarele 
strălucea şi mi-am zis că ăsta era cel mai bun lucru pe 
care îl zisese cineva despre mine. 


Am cerşit amândoi bani pe Karl Johans gate ca să ne 
distrăm. Eu am şpanlit un skateboard de pe 
Rådhusplassen şi l-am schimbat pe speed în 


Jernbanetorget juma’ de oră mai târziu. Am luat barca 
spre Hovedøya, unde am înotat şi am băut bere. Câteva 
tipe au vrut să merg cu ele pe iahtul lu’ tăticu şi tu ai 
sărit de pe catarg şi abia ai reuşit să nu cazi pe punte. 
Am luat tramvaiul către Ekeberg ca să vedem asfinţitul 
soarelui şi acolo am dat peste un meci din Cupa 
Norvegiei şi peste un amărât de antrenor de fotbal din 
Trøndelag, care se uita lung la mine, iar eu i-am zis că i- 
o sug pentru 1 000 de coroane. A dat banul şi eu am 
aşteptat până şi-a dat jos pantalonii ca s-o şterg. Şi tu 
mi-ai spus după că păruse „complet pierdut” şi s-a 
întors spre tine, ca şi cum ţi-ar fi cerut să faci tu treaba. 
lisuse, ce am mai râs! 


Vara aia nu se mai termina. Însă s-a terminat până la 
urmă. Am cheltuit ultimul tău salariu pe cuie cu 
marijuana, din care suflam fumul înspre cerul palid şi 
pustiu al nopţii. Ai spus că o să te întorci la şcoală, o să 
iei note mari şi o să te duci la Drept, ca maică-ta. Şi că 
după aia o să te duci la nenorocitul de colegiu de poliţie! 
Am râs de ne-au dat lacrimile. 


Însă după ce a început şcoala, te-am văzut mai rar. 
Apoi, şi mai rar. Stăteai cu maică-ta pe Holmenkollen, în 
vreme ce eu dormeam pe o saltea în sala de repetiţii a 
unei trupe care mi-a spus că pot să rămân acolo dacă 
stau cu ochii pe instrumentele lor şi dispar când făceau 
repetiţii. Aşa că am renunţat la tine, gândindu-mă că te 
simţi bine odată revenit în viaţa convenţională 
nenorocită. Cam atunci am început să fac trafic. 


A fost ceva întâmplător. Mulsesem ceva de la o 
femeie cu care stăteam, după care m-am dus până în 
gara din Oslo şi l-am întrebat pe Tutu dacă are ceva 
„gheaţă”. Tutu era cam bâlbâit şi era sclavul lui Odin, 


capul Los Lobos din Alnabru. Îşi căpătase numele din 
vremea când Odin, care avea nevoie să spele o valiză 
de bani din droguri, îl trimisese la un agent din Italia ca 
să parieze pe un meci despre care ştia că era aranjat. 
Echipa gazdă trebuia să bată cu 2 la 0. Odin îl instruise 
pe Tutu cum să spună „two nill”, şi aici a fost punctul de 
cotitură. Tutu era aşa de agitat şi se bâlbâia atât de rău, 
că, atunci când a încercat să plaseze pariul, agentul a 
auzit doar „tu-tu” şi asta a scris pe cupon. Cu zece 
minute înainte de final, echipa gazdă conducea, evident, 
cu 2-0 şi totul era în regulă. Cu excepţia lui Tutu, care 
văzuse pe cupon că pariase pe tu-tu: 2-2. Ştia că Odin 
avea să-i zdrobească genunchii. Omul avea o idee fixă 
cu zdrobitul genunchilor. Însă atunci s-a ivit momentul 
de cotitură numărul doi. Pe banca de rezerve a 
oaspeţilor se afla un înaintaş nou din Polonia, care 
vorbea italiană la fel de prost cum vorbea Tutu engleză, 
aşa că nu se prinsese că meciul era aranjat. Când 
antrenorul l-a trimis în teren, a jucat cât de bine a 
considerat el că trebuie pentru banii primiţi ca salariu: a 
înscris. De două ori. Tutu era salvat. Însă în noaptea aia, 
când a aterizat Tutu la Oslo şi s-a dus direct la Odin ca 
să-i spună despre fericitul concurs de împrejurări, l-a 
părăsit norocul. A început dându-i lui Odin vestea că 
făcuse o gafă şi pariase pe rezultatul greşit. Şi era aşa 
de surescitat şi se bâlbâia aşa de tare, că Odin şi-a 
pierdut răbdarea, a luat un revolver dintr-un sertar şi - 
momentul de cotitură numărul trei - l-a împuşcat pe 
Tutu în genunchi cu mult înainte să ajungă el la partea 
cu polonezul. 


În fine, în ziua aia, la gara centrală, Tutu mi-a spus că 
nu mai a-a-avea „gheaţă” şi că trebuia să mă descurc 
cu p-p-pulbere. Era mai ieftină şi ambele sunt 
metamfetamină, dar eu n-o suport. „Gheaţa” înseamnă 


nişte bucăţi albe minunate de cristal care îţi fac capul să 
explodeze, în vreme ce rahatul galben puturos pe care îl 
iei în Oslo e amestecat cu praf de copt, zahăr rafinat, 
aspirină, vitamina B12 şi naiba mai ştie ce. Sau, pentru 
cunoscători, analgezice zdrobite care au gust de speed. 
Insă am cumpărat ce avea, cu un mic discount pentru 
volum şi mi-au mai rămas ceva biştari pentru nişte A. ŞI 
cum  amfetaminele sunt hrană sănătoasă prin 
comparaţie cu metamfetaminele, doar un pic mai lente, 
am tras pe nas nişte speed, am diluat metamfetaminele 
cu praf de copt şi le-am vândut în Plata cu un adaos 
fantastic. 


A doua zi m-am întors la Tutu şi am repetat isprava, şi 
încă ceva în plus. Am tras pe nas o parte, am diluat 
marfa şi am vândut restul. La fel şi ziua următoare. l-am 
zis că puteam lua mai multă marfă dacă îmi dădea pe 
datorie, dar a râs. Când m-am întors a patra zi, Tutu mi- 
a spus că şeful lui se gândea să lucrăm pe baze mai sta- 
sta-stabile. Mă văzuseră vânzând şi le plăcuse. Dacă 
vindeam două pachete pe zi, însemna 5 000 direct, fără 
întrebări. Şi aşa am devenit dealer pentru Odin şi Los 
Lobos. Luam marfa de la Tutu dimineaţa şi îi livram pe 
la 5 după-amiaza banii şi ce mai rămânea nevândut. 
Schimb de zi. Nu rămânea niciodată ceva nevândut. 


Totul a mers bine vreo trei săptămâni. Într-o miercuri, 
pe cheiul Vippetangen, vândusem deja două pachete, 
aveam buzunarele pline de biştari şi nasul plin cu speed, 
când brusc n-am mai văzut niciun motiv să mă întâlnesc 
cu Tutu la gară. Aşa că i-am trimis mesaj să-i spun că 
plec în vacanţă şi m-am urcat pe feribotul de 
Danemarca. Asta e genul de inconştienţă cu care 
trebuie să te confrunţi când iei prafuri prea mult timp şi 
prea des. 


La întoarcere, am auzit că mă căuta Odin. M-a speriat 
un pic, mai ales că ştiam cum s-a ales Tutu cu porecla. 
Aşa că am stat la fereală şi m-am învârtit pe lângă 
Grunerlgkka. Aşteptând Ziua Judecăţii. Insă Odin avea 
pe cap lucruri mai importante decât un mic traficant 
care îi datora câteva mii. În oraş apăruse concurenţa. 
„Omul din Dubai”. Nu pe piaţa amfetaminelor, ci cu 
heroină, care era mai importantă decât orice altceva 
pentru Los Lobos. Unii spuneau că era vorba de ruşi 
albi, alţii că erau lituanieni, iar alţii că era un pakistanez 
norvegian. Toţi erau însă de acord că era vorba de o 
organizaţie profesionistă, care nu se temea de nimeni, 
şi era bine să ştii prea multe decât prea puţine. 


Era o toamnă de rahat. 


Eram lefter de multă vreme, nu mai aveam slujbă şi 
eram obligat să stau la fereală. Găsisem un cumpărător 
pentru instrumentele trupei în Bispegata, omul venise 
să le vadă şi l-am convins că erau ale mele; la urma 
urmelor, stăteam acolo! Se punea doar problema să 
stabilim momentul să vină să le ia. Atunci a apărut 
Irene, ca un înger salvator. Drăguţa şi pistruiata de 
lrene. Era o dimineaţă de octombrie şi eu eram ocupat 
cu nişte tipi în parcul Sofienberg, când a apărut ea, 
aproape plângând de fericire. Am întrebat-o dacă are 
ceva bani şi ea mi-a fluturat în faţă un card Visa. Cardul 
tatălui ei, Rolf. Ne-am dus la cel mai apropiat bancomat 
şi i-am golit contul. La început, lrene nu a vrut, însă 
când i-am explicat că viaţa mea depindea de asta, a 
ştiut că trebuie să o facem. Ne-am dus la Olympen şi 
am mâncat şi am băut, apoi am cumpărat câteva grame 
de speed şi ne-am întors acasă în Bispegata. Mi-a zis că 
se certase cu maică-sa. A rămas la mine în noaptea aia. 
A doua zi am luat-o cu mine la gară. Tutu şedea pe 


motorul lui, îmbrăcat cu o jachetă de piele cu un cap de 
lup pe spate. Avea barbişon, o eşarfă de pirat în jurul 
capului şi tatuaje care îi ieşeau la iveală de sub guler, 
dar tot arăta ca un nenorocit de lacheu. Era cât pe ce să 
sară de pe motor şi s-o ia la fugă când şi-a dat seama că 
mă îndreptam spre el. l-am dat cei 20 000 datoraţi, plus 
alţi 5 000 ca dobândă. l-am mulţumit că mi-a 
împrumutat bani de vacanţă şi am zis că sper să putem 
s-o luăm de la capăt. Tutu l-a sunat pe Odin, cu ochii la 
lrene. Îmi dădeam seama ce vrea. Şi m-am uitat din nou 
la lrene. Biata lrene, cea frumoasă şi palidă. 


— Odin spune că vrea încă c-c-cinci, a zis Tutu. Dacă 
nu, am ordin să-ţi dau o b-b-b-bă-bă-bă... 


A inspirat profund. 
— Bătaie, am completat eu. 
— Chiar acum, a zis el. 
— Bine. O să vând două pachete pentru tine azi. 
— Va trebui să p-p-plăteşti pentru ele. 
— Haide, le pot vinde în două ore. 


Tutu s-a uitat la mine. A dat din cap spre lrene, care 
stătea în capul scărilor de la Jernbanetorget şi aştepta. 


— Ş-şi-şi ea? 
— O să mă ajute. 
— Fetele se pricep la v-v-vândut. la droguri? 


— Nu încă, i-am răspuns eu. 


— H-hoţule, a zis Tutu, zâmbind cu toată gura lui fără 
dinţi. 


Mi-am numărat banii. Ultimii. Întotdeauna erau 
ultimii. Sângele care se scurge din mine. 


O săptămână mai târziu, un băiat s-a oprit în faţa 
mea şi a lui lrene lângă cafeneaua Elm Street Rock 
Cafe. 


— Fă cunoştinţă cu Oleg, am zis eu, sărind de pe zid. 
Fă cunoştinţă cu sora mea, Oleg. 


După care l-am îmbrăţişat. Îmi dădeam seama că nu 
îşi plecase capul; se uita peste umărul meu. La Irene. lar 
prin jachetă i-am simţit inima bătând mai repede. 


Berntsen stătea cu picioarele pe birou şi receptorul la 
ureche. Sunase la secţia de poliţie din Lillestram, districtul 
de poliţie Romerike, şi se prezentase ca fiind Thomas 
Lunder, asistent de laborator de la Kripos. Polițistul cu care 
discuta tocmai confirmase că primiseră punga cu ceea ce 
presupuneau că e heroină de la Gardermoen. Procedura 
standard cerea ca toate drogurile confiscate în ţară să fie 
trimise pentru analize la laboratorul Kripos din Bryn, Oslo. 
O dată pe săptămână, o maşină Kripos trecea să colecteze 
probele de la toate secţiile din Østland. Alte districte 
trimiteau substanţele cu propriii curieri. 

— Bine, zise Berntsen, jucându-se cu legitimaţia falsă pe 
care se vedea o fotografie şi semnătura lui Thomas 
Lunder, Kripos. Oricum ajung în Lillestram, aşa că iau eu 
pachetul pentru Bryn. Am vrea să testăm odată o cantitate 
aşa de mare. Bun, ne vedem mâine-dimineaţă. 

Închise şi se uită pe fereastră. Privi zona nouă ridicată în 
jurul cartierului portuar Bjørvika înălțându-se către cer. Se 
gândi la toate detaliile minore: dimensiunile şuruburilor, 


filetul piuliţelor, calitatea mortarului, flexibilitatea sticlei, 
tot ce trebuia să fie în regulă ca întregul să funcţioneze. ÎI 
încercă o satisfacţie profundă. Deoarece chiar funcţiona. 
Oraşul ăsta chiar funcţiona. 


Ramurile lungi şi subţiri, aproape feminine, ale pinilor se 
ridicau din liziera verde care arunca umbre neclare de 
după-amiază pe aleea cu pietriş din faţa casei. Harry 
stătea în capătul aleii, ştergându-şi transpiraţia după ce 
urcase panta abruptă din Holmendammen şi cercetând 
casa întunecată. Grinzile masive, pătate cu negru, 
exprimau soliditate, securitate, un bastion împotriva 
naturii şi intruşilor. Nu fusese suficient. Casele din jur erau 
mari, nişte clădiri detaşate lipsite de eleganţă, care se 
aflau într-un proces continuu de îmbunătăţire şi extindere. 
Øystein, care apărea ca Ø în lista lui de contacte din 
telefon, spusese că bârnele îmbinate cu scoabe erau o 
declaraţie a dorului burghez de natură, simplitate şi 
sănătate. Însă Harry vedea doar ceva malefic, pervertit, o 
familie asediată de un criminal în serie. Cu toate astea, ea 
decisese să păstreze casa. 

Harry se duse până la uşă şi apăsă butonul soneriei. 

Dinăuntru se auziră paşi grei, iar Harry îşi dădu seama 
că ar fi trebuit să dea telefon înainte. 


Uşa se deschise. 

Bărbatul din faţa lui avea un breton blond, genul de 
breton care fusese des în tinereţe şi fără îndoială îl 
avantajase şi pe care-l păstrase şi mai târziu, sperând că o 
să aibă efect şi versiune mai ciufulită. Purta o cămaşă bleu 
călcată, despre care Harry bănuia că e genul pe care-l 
purtase şi în tinereţe. 

— Da? rosti bărbatul. 

Trăsături deschise şi prietenoase. Ochi care păreau să 
nu fi întâlnit niciodată decât amabilitate. Un mic poloist 
brodat pe buzunarul de la piept. 

Harry simţi cum i se usucă gâtul. Aruncă o privire spre 
plăcuţa cu numele locatarului de sub sonerie. 

Rakel Fauke. 

Cu toate astea, în faţa lui stătea acest bărbat cu un chip 
atrăgător, care ţinea uşa deschisă ca şi cum ar fi fost casa 
lui. Harry ştia că dispune de mai multe variante pentru o 
introducere bună, însă alese să întrebe: 

— Cine eşti dumneata? 

Bărbatul din faţa lui adoptă o expresie care lui Harry nu- 
i reuşise niciodată. Se încruntă şi zâmbi în acelaşi timp. 
Amuzamentul condescendent al persoanei superioare faţă 
de obrăznicia persoanei inferioare. 

— De vreme ce dumneata eşti afară, iar eu sunt înăuntru, 
mi s-ar părea mai firesc să fii primul care spune cine e. Și 
ce doreşti. 

— Cum vrei, răspunse Harry cu un căscat zgomotos. 

Evident, putea da vina pe diferenţa de fus orar. 

— Am venit să vorbesc cu doamna al cărei nume este 
scris sub sonerie. 

— Şi de unde eşti? 

— Martorii lui lehova, zise Harry, uitându-se la ceas. 

Bărbatul îşi mută automat privirea ca să îl caute pe cel 
de-al doilea membru obligatoriu al echipei. 


— Mă numesc Harry şi vin din Hong Kong. Unde e? 

Bărbatul ridică o sprânceană. 

— Acel Harry? 

— Cum numele ăsta a fost unul dintre cel mai puţin 
folosite nume în Norvegia în ultimii 50 de ani, probabil 
putem presupune că da. 

Bărbatul îl cercetă pe Harry cu o încuviinţare scurtă şi 
un zâmbet abia schiţat pe buze, ca şi cum creierul lui 
procesa informaţiile pe care le primise despre personajul 
din faţa lui. Însă fără niciun indiciu că avea de gând să se 
dea la o parte din cadrul uşii sau să răspundă la vreuna 
dintre întrebările lui Harry. 

— Ei bine? insistă Harry, mutându-şi greutatea de pe un 
picior pe altul. 
— O să-i spun că ai fost aici. 

Piciorul lui Harry răspundea repede la comenzi. Ridică 
instinctiv laba piciorului, astfel că uşa se opri în talpă, şi nu 
în faţa pantofului. Era genul de truc pe care îl învățase în 
noua lui meserie. Bărbatul cobori privirea spre piciorul lui 
Harry, apoi se uită la faţa lui.  Amuzamentul 
condescendent dispăruse. Dădu să spună ceva. O remarcă 
acidă, care să restabilească ordinea. Insă Harry ştia că se 
va răzgândi. Când vedea expresia de pe chipul lui Harry, 
cea care îi determina pe oameni să se răzgândească. 

— Ar fi mai bine... zise bărbatul. 

Tăcu. Clipi o dată. Harry aşteptă. Confuzia. Ezitarea. 
Retragerea. A doua clipire. Bărbatul tuşi. 

— E plecată. 

Harry rămase nemişcat. Lăsă tăcerea să vorbească în 
locul lui. Două secunde. Trei secunde. 
— Nu... ăă, nu ştiu când se întoarce. 

Pe faţa lui Harry nu se clinti niciun muşchi, în vreme ce 
chipul celuilalt trecu de la o expresie la alta, de parcă ar fi 


căutat una în spatele căreia să se ascundă. În final, reveni 
la cea de la început: cea prietenoasă. 

— Mă cheamă Hans Christian. Îmi... îmi cer scuze că am 
fost nevoit să fiu atât de negativist. Insă au apărut o 
mulţime de cereri bizare legate de caz şi e foarte 
important ca Rakel să aibă parte de linişte acum. Sunt 
avocatul ei. 

— Al ei? 

— Al lor. Al ei şi al lui Oleg. Vrei să intri? 

Harry încuviinţă. 

Pe masa din living se vedeau teancuri de documente. 
Harry se duse spre ele. Documente legate de caz. 
Rapoarte. Înălţimea teancului sugera că nu se zgârciseră 
cu cercetările. 

— Să îndrăznesc să te întreb ce te-a adus aici? întrebă 
Hans Christian. 

Harry frunzări printre hârtii. Teste ADN. Declaraţii ale 

martorilor. 

— Ei bine, dar tu? 

— Eu ce anume? 

— De ce eşti tu aici? Nu ai un birou unde să pregăteşti 
apărarea? 

— Rakel vrea să fie implicată. E şi ea avocat. Ascultă, 
Hole. Ştiu foarte bine cine eşti şi ştiu că ai fost apropiat de 
Rakel şi de Oleg, dar... 

— Şi tu cât de apropiat eşti? 

— Eu? 

— Da, pare că ţi-ai asumat responsabilitatea pentru 
îngrijirea lor permanentă. 

Harry ignoră tonul ridicat al propriei voci, ştiind că s-a 
dat de gol, ştiind că bărbatul îl privea uluit. Şi ştiind şi că-şi 
pierduse avantajul. 

— Rakel şi cu mine suntem prieteni vechi, răspunse Hans 
Christian. Am crescut în apropiere, am fost împreună la 


Drept şi... în fine. Când petreci cei mai buni ani din viaţă 
împreună, se creează, evident, legături. 

Harry dădu din cap. Ştia că ar fi trebuit să tacă. Ştia că 
orice ar fi spus ar fi înrăutățit situaţia. 

— Hm. Cu astfel de legături, e ciudat că nu am auzit 
niciodată de tine şi nici nu te-am văzut când eram cu 
Rakel. 

Hans Christian nu reuşi să răspundă, pentru că se 
deschise uşa. Şi apăru ea. 

Harry simţi o gheară strângându-i inima şi răsucind-o. 

Silueta ei era neschimbată: dreaptă, zveltă. Chipul era 
neschimbat: în formă de inimă, cu ochi căprui-închis şi 
gura largă căreia îi plăcea atât de mult să râdă. Părul era 
aproape neschimbat: lung, deşi culoarea părea un pic mai 
deschisă. Însă ochii erau schimbaţi. Erau ochii unui animal 
vânat, măriţi, înnebuniţi. Dar când se opriră asupra lui 
Harry, parcă reveni ceva. Ceva din fiinţa care fusese ea. 
Ceva din ceea ce fuseseră ei doi. 

— Harry, zise ea. 

Auzindu-i vocea, Harry simţi cum revine totul. 

Făcu doi paşi mari şi o luă în braţe. Parfumul părului ei. 
Degetele ei pe spatele lui. Ea se desprinse prima din 
îmbrăţişare. Harry se dădu un pas în spate şi o privi. 

— Arăţi bine, zise el. 
— Şi tu. 
— Mincinoaso. 

Rakel zâmbi scurt. În ochi îi apăruseră deja lacrimi. 

Rămaseră în picioare. Harry o lăsă să-l studieze, o lăsă 
să-i cerceteze chipul îmbătrânit cu cicatricea nouă. 

— Harry, repetă ea, înclinându-şi capul şi izbucnind în râs. 

Prima lacrimă îi tremură pe gene şi se prelinse pe obraz, 
lăsând o dâră pe pielea ei moale. 

Undeva din încăpere, un bărbat cu un mic poloist brodat 
pe cămaşă tuşi şi zise că trebuie să ajungă la o întâlnire. 


Rămaseră singuri. 


În timp ce Rakel făcea cafea, Harry o văzu uitându-se fix 
la degetul lui de metal, dar niciunul dintre ei nu comentă 
nimic. Între ei exista un acord nescris să nu pomenească 
niciodată despre Omul de zăpadă. Aşa că Harry se aşeză la 
masa din bucătărie şi vorbi despre viaţa lui în Hong Kong. 
Îi povesti ce putea să povestească. Ce voia el să relateze. 
Că slujba de „consultant pentru împrumuturi” pentru 
conturile speciale ale lui Herman Kluit însemna de fapt 
întâlniri cu clienţi care întârziau plata şi cărora le 
împrospăta memoria prieteneşte. Pe scurt, consultanţa 
însemna că-i sfătuia să dea bani cât mai repede posibil. 
Harry spuse că principala şi practic singura lui calificare 
era că avea un metru şi nouăzeci şi doi de centimetri fără 
pantofi, avea umeri largi, ochi injectaţi şi o cicatrice nou 
dobândită. 

— Prietenos, profesionist. Costum, cravată, multinaționale 
din Hong Kong, Taiwan şi Shanghai. Hoteluri cu room- 
service. Clădiri elegante de birouri. Bănci private civilizate, 
în stil elveţian cu o nuanţă chinezească. Strângeri de mână 
occidentale şi expresii de curtoazie. Şi zâmbete asiatice. In 
general, plătesc a doua zi. Herman Kluit e mulţumit. Ne 
înţelegem unul cu celălalt. 

Rakel turnă cafea pentru amândoi şi se aşeză. Inspiră 
adânc. 

— Mi-am găsit o slujbă la Curtea Internaţională de Justiţie 
de la Haga, cu biroul în Amsterdam. Am crezut că dacă 
lăsăm în urmă casa asta, oraşul ăsta, toată atenţia... 

„Şi pe mine”, îşi zise Harry. 

— ... amintirile, totul va fi bine. Şi o vreme a fost. Însă 
după aceea a început. Întâi crizele de nervi lipsite de sens. 
În copilărie, Oleg n-a ridicat niciodată vocea. Era 
morocănos, da, dar niciodată... aşa. Spunea că i-am 
distrus viaţa când l-am luat din Oslo. Spunea aşa fiindcă 


ştia că nu mă pot apăra. lar când începeam să plâng, 
plângea şi el. Mă întreba de ce te-am alungat. Doar ne 
salvaseşi de... de... 

Harry dădu din cap, ca să nu fie nevoită să rostească 
numele. 

— A început să vină târziu acasă. Spunea că se întâlneşte 
cu prieteni, dar erau prieteni pe care eu nu-i cunoşteam. 
Într-o zi, a recunoscut că a fost la o cafenea din 
Leidseplein şi a consumat haşiş. 

— Palatul Bulldog cu toţi turiştii ăia? 

— Da. Mi-am zis că probabil e parte din viaţa în 
Amsterdam. Însă, în acelaşi timp, mă temeam. Tatăl lui... 
în fine, ştii tu. 

Harry încuviinţă. Genele aristocratice ruseşti ale lui Oleg 
moştenite de la taică-su. Momente de beatitudine, 
momente de furie şi momente de depresie. Lumea lui 
Dostoievski. 

— Stătea mult în camera lui şi asculta muzică. Chestii 
grele şi sumbre. Mă rog, ştii trupele astea... 

Harry încuviinţă din nou. 

— Dar şi discurile tale. Frank Zappa. Miles Davis. 
Supergrass. Neil Young. Supersilent. 

Numele ieşeau de pe buzele ei atât de rapid şi de firesc, 
încât Harry bănui că trăsese cu urechea. 

— Pe urmă, într-o zi făceam curat în camera lui şi am 
găsit două pastile cu feţe zâmbitoare pe ele. 

— Ecstasy? 

Rakel încuviinţă. 

— După două luni, mi-am depus candidatura pentru un 
post la Procuratura Generală şi m-am mutat înapoi. 

— În vechiul, sigurul şi nevinovatul Oslo. 

Ea ridică din umeri. 

— Aveam nevoie de o schimbare de peisaj. De un nou 
început. Şi a funcţionat. Oleg nu e genul care să aibă mulţi 


prieteni, după cum ştii, dar s-a întâlnit cu câţiva amici 
vechi şi mergea bine la şcoală până când... 

| se frânse vocea. Harry aşteptă. Luă o gură de cafea şi 
se pregăti pentru ce urma. 

— Lipsea zile în şir. Nu ştiam ce să fac. Făcea ce voia. Am 

sunat la poliţie, am sunat la psihologi, la sociologi. Legal, 
nu era adult, însă nimeni nu putea face nimic dacă nu 
existau dovezi de consum de droguri sau de încălcare a 
legii. Mă simţeam atât de neajutorată! Eu! Care crezusem 
mereu că părinţii sunt de vină şi care aveam întotdeauna o 
soluţie la îndemână când o luau razna copiii altora. Nu fi 
apatic, nu reprima. Acţionează! 

Harry se uită la mâna ei, aflată pe măsuţa de cafea, 
lângă a lui. La degetele delicate. La vinişoarele fine de pe 
pielea palidă, care în mod normal era bronzată la începutul 
toamnei. Nu-şi urmă impulsul de a-şi pune mâna peste a 
ei. Ceva stătea în cale. Oleg. 

Rakel oftă. 

— Aşa că m-am dus în centru să-l caut. Noapte de noapte. 
Până când l-am găsit. Stătea la un colţ pe Tollbugata şi s-a 
bucurat să mă vadă. Zicea că era fericit. Avea o slujbă şi 
stătea într-un apartament cu nişte prieteni. Avea nevoie 
de libertate. Nu trebuia să-i mai pun atâtea întrebări. 
„Călătorea.” Era versiunea lui de an sabatic în care să 
navigheze în jurul lumii, ca toţi ceilalţi puşti din 
Holmenkollen. Făcea un voiaj în jurul lumii din centrul 
oraşului Oslo. 

— Cu ce era îmbrăcat? 

— Cum adică? 

— Nimic. Zi-i mai departe. 

— A zis că o să vină acasă în curând. Şi o să termine 
şcoala. Aşa că am convenit să vină şi să ia prânzul cu mine 
duminica. 

— Şi a venit? 


— Da. Şi când a plecat, am observat că fusese în 
dormitorul meu şi îmi furase cutia cu bijuterii. 

Inspiră adânc şi tremurat. 

— În cutie era inelul pe care mi l-ai cumpărat în 
Vestkanttorget. 

— Vestkanttorget? 

— Nu mai ţii minte? _ 

Harry încercă să-şi amintească în mare viteză. In mintea 
lui existau câteva găuri negre, câteva pete albe pe care le 
reprimase şi întinderi mari şi pustii consumate de alcool. 
Însă erau şi zone care aveau culoare şi textură. Ca ziua 
când se plimbaseră prin târgul de vechituri Vestkanttorget. 
Oare Oleg fusese cu ei? Da, fusese. Bineînţeles. Fotografia. 
Declanşatorul cu întârziere al aparatului. Frunzele de 
toamnă. Sau astea fuseseră în altă zi? Se plimbaseră de la 
tarabă la tarabă. Jucării vechi, bibelouri, cutii ruginite de 
trabuc, discuri de vinil cu şi fără copertă, brichete. Şi un 
inel de aur. 

Părea foarte singuratic acolo. Aşa că Harry îl cumpărase 
şi i-l pusese pe deget. Ca să-i ofere un cămin nou, spusese 
el. Sau ceva de genul ăsta. Ceva frivol, pe care ştia că ea 
avea să-l perceapă ca pe o dovadă de sfiiciune, ca pe o 
declaraţie mascată de iubire. Şi poate că asta şi era - 
oricum, râseseră amândoi. De gest, de inel, de faptul că 
amândoi ştiau că celălalt ştie. Şi, mai presus de toate, 
pentru că era în regulă. Deoarece tot ce îşi doreau şi, în 
acelaşi timp, nu-şi doreau, se afla în acel inel vechi şi 
ieftin. Un jurământ de a se iubi unul pe celălalt cu pasiune, 
pentru câtă vreme se putea, şi de a se despărţi când 
iubirea dispărea. Bineînţeles, când Rakel plecase, avusese 
alte motive. Mai bune. Însă Harry înţelese că avusese grijă 
de inelul lor ţipător şi-l ţinuse în cutia cu bijuteriile 
moştenite de la mama ei austriacă. 

— leşim un pic cât mai e soare? întrebă Rakel. 


— Da, răspunse Harry, întorcându-i zâmbetul. Hai să 
ieşim. 


O luară pe drumul care urca în serpentine către culme. 
Foioasele dinspre est erau atât de roşii, încât păreau 
cuprinse de flăcări. Lumina care cădea în fiord făcea apa 
să pară metal lichid. Insă, ca de obicei, Harry era fascinat 
de elementele construite de om ale oraşului de dedesubt. 
Perspectiva asupra furnicarului. Casele, parcurile, şoselele, 
macaralele, navele din port, luminile care începeau să se 
aprindă. Maşinile şi trenurile care alergau încoace şi încolo. 
Suma activităţilor noastre. Şi întrebarea pe care doar 
cineva care are timp să se oprească şi să privească spre 
furnicile harnice îşi poate permite să o pună: De ce? 

— Visez la pace şi linişte, zise Rakel. Nu la mai mult. Dar 
tu? Tu ce visezi? 

Harry ridică din umeri. 

— La un coridor îngust în care mă aflu şi peste care vine o 
avalanşă şi mă îngroapă. 

— Uau. 

— În fine, ştii claustrofobia mea. 

— Visăm adesea despre ceea ce ne temem şi dorim. Să 
dispărem, să fim îngropaţi. Intr-un fel, asta îţi dă un 
sentiment de securitate, nu? 

Harry îşi vâri mâinile mai adânc în buzunare. 

— Acum trei ani am fost îngropat de o avalanşă. Hai să 
spunem că asta-i tot. 

— Deci n-ai scăpat de fantomele tale chiar dacă ai ajuns 
până în Hong Kong? 

— A, ba da, am scăpat, răspunse Harry. Drumul le-a mai 
rărit rândurile. 

— Zău? 

— Ei bine, să ştii că e posibil să laşi lucrurile în urma ta, 
Rakel. Arta de a trata cu fantomele presupune să 


îndrăzneşti să te uiţi la ele ferm, până ştii că asta sunt. 
Fantome. Nişte fantome lipsite de viaţă şi de putere. 

— Aşa, zise Rakel pe un ton care îl făcu pe Harry să-şi dea 
seama că nu-i plăcea subiectul. E vreo femeie în viaţa ta? 

Intrebarea venise uşor, atât de uşor, încât lui nu-i veni 
să creadă. 

— Păi... 
— Povesteşte-mi. 

Rakel îşi pusese ochelarii de soare. Era greu să-ţi dai 
seama cât de mult voia să audă. Harry decise să schimbe 
ceva. Era greu să-şi dea seama dacă voia e/să audă. 

— Era chinezoaică. 
— Era? A murit? 

li aruncă un zâmbet jucăuş. Harry îşi zise că părea în 
stare să suporte adevărul. Însă ar fi preferat să fi dat 
dovadă de un pic mai multă sensibilitate. 

— O femeie de afaceri din Shanghai. Are grijă de guanxi, 
reţeaua ei de legături utile. Şi de soţul ei chinez plin de 
bani şi de-a dreptul antic. Şi - când îi convine - de mine. 

— Cu alte cuvinte, exploatezi firea ei grijulie. 

— Aş vrea să pot spune aşa. 

— Da? 

— Are cereri specifice legate de unde şi când. Şi cum. i 
place... 

— Destul! răbufni Rakel. 

Harry zâmbi ironic. 

— Aşa cum ştii, am avut mereu o slăbiciune pentru 
femeile care ştiu ce vor. 

— Destul, am zis. 

— Recepţionat. 

Continuară să se plimbe în tăcere. Până ce, în fine, 
Harry rosti cuvintele care pluteau în jurul lor de la început. 

— Ce e cu tipul ăsta, Hans Christian? 
— Hans Christian Simonsen? Este avocatul lui Oleg. 


— N-am auzit niciodată de vreun Hans Christian Simonsen 
când mă ocupam de cazuri de crimă. 

— E din zonă. Am fost în acelaşi an la Drept. A venit şi şi-a 
oferit serviciile. 

— Hmm. Aşa. 

Rakel râse. 

— Mi se pare că m-a invitat o dată sau de două ori în oraş 
în studenţie. Voia să mergem împreună la un curs de dans 
pe muzică de jazz. 

— Doamne fereşte. 

Rakel râse din nou. Doamne, ce dor îi fusese de râsul 
asta! 

— Aşa cum ştii, eu am avut mereu o slăbiciune pentru 
bărbaţi care ştiu ce vor, zise ea înghiontindu-l. 

— Înî, făcu Harry. Şi cu ce te-ai ales de pe urma lor? 

Rakel nu-i răspunse. Nu era nevoie. In schimb, între 
sprâncenele late şi negre îi apăru încreţitura pe care o 
mângâiase de multe ori cu arătătorul, atunci când o 
observa. 

— Uneori e mai important să ai lângă tine un avocat 
dedicat decât unul atât de experimentat, că ştie rezultatul 
dinainte. 

— Hm. Vrei să spui cineva care ştie că e o cauză pierdută. 

— Adică ar fi trebuit să apelez la unul dintre bătrânii ăia 
obosiţi? 

— Păi, cei mai buni chiar sunt dedicați. 

— Aici e vorba de o crimă măruntă legată de droguri, 
Harry. Cei mai buni sunt ocupați cu cazuri de răsunet. 

— Aşadar, ce i-a spus Oleg avocatului său dedicat în 
legătură cu ce s-a întâmplat? 

Rakel oftă. 

— Că nu-şi aminteşte. În afară de asta, nu vrea să spună 
nimic despre absolut nimic. 

— Şi pe asta îţi bazezi tu apărarea? 


— Uite ce e, Hans Christian e un avocat strălucit. Ştie bine 
care e miza. E consiliat de cei mai buni avocaţi. ŞI 
munceşte zi şi noapte. 

— Cu alte cuvinte, îi exploatezi firea grijulie? 

De data asta, Rakel nu mai râse. 

— Sunt mamă. E simplu. Sunt dispusă să fac orice e 
nevoie. 

Se opriră unde începea pădurea şi se aşezară pe câte 
un butuc. Spre apus, soarele se afunda în coroanele 
copacilor ca un balon ostenit de Ziua Independenţei. 

— Ştiu de ce ai venit, evident, zise Rakel. Dar ce ai de 
gând mai exact? 

— Să aflu dacă Oleg e vinovat mai presus de orice 
îndoială. 

— Şi asta pentru că...? 

Harry ridică din umeri. 

— Pentru că sunt detectiv. Pentru că aşa este organizat 
muşuroiul ăsta de furnici. Nimeni nu poate fi condamnat 
până nu suntem siguri. 

— Şi tu nu eşti sigur? 

— Nu, nu sunt sigur. 

— Şi ăsta e singurul motiv pentru care eşti aici? 

Peste ei se lăsă umbra molizilor. Harry se înfioră în 
costumul lui de in; era clar că termostatul lui intern încă 
nu se ajustase la latitudinea de 59,9 grade nord. 

— E ciudat, zise el. Am probleme să-mi amintesc diverse 
lucruri cu excepţia unor momente fragmentare de când 
eram împreună. Imi amintesc atunci când mă uit la o 
fotografie. Imi aduc aminte cum eram când am făcut poza. 
Chiar dacă ştiu că nu e adevărat. 

Se uită la ea. Rakel şedea cu bărbia sprijinită în palmă, 
iar soarele îi lucea în ochii mijiţi. 

— Dar poate că de-asta facem instantanee, continuă 
Harry. Ca să dispunem de dovezi false care să susţină 


pretenţia falsă că eram fericiţi. Pentru că gândul că n-am 
fost fericiţi, măcar o perioadă în cursul vieților noastre, 
este de nesuportat. Adulții îi pun pe copii să zâmbească în 
poze, îi implică în minciună, aşa că zâmbim şi mimăm 
fericirea. Însă Oleg nu putea zâmbi niciodată dacă nu era 
fericit, nu putea minţi, nu avea darul minciunii. 

Harry se întoarse către soare, prinzând ultimele raze, 
întinse ca nişte degete galbene printre cele mai înalte 
ramuri de pe culme. 

— Am găsit pe uşa dulapului lui de la Valle Hovin o poză 
cu noi trei. Şi ştii ce, Rakel? În poza aia zâmbea. 

Harry se uită atent la molizi. Puţina culoare rămasă se 
ştergea iute, iar acum rămăseseră ca nişte şiruri de siluete 
de străjeri în uniforme negre. O auzi pe Rakel apropiindu- 
se, îi simţi mâna luându-l de braţ, îi simţi capul sprijinindu- 
i-se de umăr şi obrazul fierbinte prin stofa de in a 
costumului; îi inspiră parfumul părului. 

— Eu n-am nevoie de nicio poză ca să-mi amintesc cât 
eram de fericiţi, Harry. 

— Hmm. 

— Poate că s-a învăţat singur să mintă. Ni se întâmplă 
tuturor. 

Harry încuviinţă. O pală de vânt îl făcu să tremure. Oare 
el când se învățase să mintă? Când Sis întrebase dacă 
mama lor îi poate vedea din ceruri? IÎnvăţase atât de 
devreme în viaţă? Oare de-asta găsea că-i vine atât de 
uşor să mintă când susţinea că nu ştia cu ce se ocupa 
Oleg? Oleg îşi pierduse inocenţa nu pentru că învățase să 
mintă şi să-şi injecteze heroină sau să-i fure maicăzsii 
bijuteriile. Îşi pierduse inocenţa pentru că învățase, fără 
riscuri şi eficient, să vândă droguri care mănâncă sufletul, 
fac trupul să se dezintegreze şi trimit consumatorul în 
iadul rece şi umed al dependenţei. Dacă Oleg nu se făcea 


vinovat de uciderea lui Gusto, el tot ar fi vinovat. El le 
trimisese cu avionul. În Dubai. 

Fly Emirates. 

Dubaiul este în Emiratele Arabe Unite. 

Nu existau arabi, ci doar dealeri îmbrăcaţi cu tricouri 
Arsenal care vindeau violină. Tricouri pe care le primiseră 
împreună cu instrucţiuni despre cum să vândă corect 
heroina: un om cu banii, un om cu drogurile. Un tricou 
ciudat şi totuşi banal, care arăta ce vând şi din ce 
organizaţie fac parte. Nu era una dintre bandele obişnuite 
cu viaţă scurtă, care erau doborâte întotdeauna de propria 
lăcomie, prostie, indolenţă şi nesăbuinţe, ci o organizaţie 
care nu-şi asuma riscuri inutile, care nu-şi expunea 
susţinătorii şi care părea să deţină monopolul asupra 
noului drog favorit al consumatorilor. lar Oleg făcea parte 
din ea. Harry nu ştia multe despre fotbal, dar era destul de 
sigur că Van Persie şi Făbregas jucau la Arsenal. Şi era 
absolut sigur că niciun suporter Spurs nu s-ar fi gândit să- 
şi cumpere un tricou cu Arsenal dacă nu avea un motiv 
special. Oleg reuşise să-l înveţe măcar atâta lucru. 

Oleg avea un motiv bun să nu vorbească nici cu el, nici 
cu poliţiştii. Lucra pentru cineva sau ceva despre care 
nimeni nu ştia nimic. Cineva sau ceva care-i făcea pe toţi 
să-şi ţină gura. De acolo trebuia să înceapă Harry. 

Rakel începuse să plângă şi îşi îngropase faţa în gâtul 
lui. Lacrimile ei îi încălzeau pielea, scurgându-i-se pe sub 
cămaşă, peste piept şi inimă. 

intunericul se lăsă rapid. 


Serghei stătea întins pe pat şi se uita în tavan. 

Secundele treceau, una câte una. 

Era partea cea mai lentă: aşteptarea. Şi el nici măcar nu 
ştia sigur dacă avea să se întâmple. Dacă avea să fie 
necesar. Dormise prost. Visase urât. Trebuia să ştie. Aşa 
că îl sunase pe Andrei şi întrebase dacă poate să stea de 


vorbă cu Unchiul. Însă Andrei îi răspunsese că atamanul nu 
era disponibil. Atât şi nimic mai mult. 

Aşa fusese întotdeauna cu Unchiul. Cea mai mare parte 
a vieţii lui, Serghei nici măcar nu ştiuse că exista. Începuse 
să se intereseze abia după ce Unchiul - sau omul lui de 
paie armean - îşi făcuse apariţia şi făcuse ordine. Era 
grăitor cât de puţine ştia restul familiei despre această 
rudă. Serghei aflase că Unchiul venise din Vest şi se 
însurase cu cineva din familie în anii '50. Unii spuneau că 
venise din Lituania, dintr-o familie de kulaci, ţăranii care 
aveau pământuri şi care fuseseră deportaţi masiv de 
Stalin, iar familia Unchiului fusese dusă în Siberia. Alţii 
spuneau că făcea parte dintr-un mic grup de Martori ai lui 
lehova care fusese dus din Moldova în Siberia în 1951. O 
mătuşă bătrână spusese că, deşi fusese un om citit, cu 
talent lingvistic şi plin de curtoazie, Unchiul se adaptase 
rapid la stilul lor simplu de viaţă şi adoptase vechile tradiţii 
urka siberiene ca şi cum ar fi fost ale lui. Şi că poate exact 
capacitatea lui de a se adapta, împreună cu talentul lui 
evident pentru afaceri fuseseră cele care îi determinaseră 
în scurtă vreme pe alţi urka să-l accepte ca lider. În scurtă 
vreme, ajunsese să conducă una dintre cele mai profitabile 
operaţiuni de contrabandă din sudul Siberiei. În anii '80, 
afacerea lui se extinsese aşa de mult, că până la urmă 
autorităţile nu mai putuseră fi mituite ca să închidă ochii. 
Un vecin care-şi aducea aminte de Unchiul spunea că 
atunci când venise poliţia, în momentul în care Uniunea 
Sovietică se prăbuşea în jurul lor, raidul fusese atât de 
violent şi de sângeros, încât păruse mai degrabă un 
război-fulger decât o măsură de aplicare a legii. La 
început, se spusese că Unchiul ar fi murit. Se zicea că 
fusese împuşcat în spate, şi poliţiştii, temându-se de 
represalii, se descotorosiseră discret de cadavru în fluviul 
Lena. Unul dintre poliţişti îi furase cuțitul şi nu se putuse 


abţine să nu se laude. Cu toate astea, după un an, Unchiul 
dăduse un semn de viaţă, tocmai din Franţa. A spus că se 
ascunsese şi nu voia decât să ştie dacă soţia lui era 
gravidă sau nu. Nu era, iar după asta, nimeni din Taghil nu 
mai avusese veşti despre el ani buni. Până când murise 
soţia Unchiului. Apăruse la înmormântare, spusese Tatăl 
nostru. Plătise pentru tot, iar o înmormântare ortodoxă 
rusă nu e deloc ieftină. Tot el le dăduse bani rudelor ei 
care aveau nevoie de ajutor. Tatăl nu se numărase printre 
ele, însă la el se dusese Unchiul când voise un inventar cu 
rudele rămase în Taghil ale soţiei lui. Şi atunci îi fusese 
prezentat nepotul său, micul Serghei. A doua zi dimineaţă, 
Unchiul dispăruse, la fel de misterios şi de inexplicabil cum 
apăruse. Anii trecuseră, Serghei devenise adolescent, apoi 
adult, şi cei mai mulţi credeau probabil că Unchiul - pe 
care şi-l aminteau ca fiind bătrân încă de când fusese 
trimis în Siberia - era de mult oale şi ulcele. Numai că 
atunci când Serghei fusese arestat pentru contrabandă cu 
haşiş, apăruse brusc un bărbat, un armean care se 
prezentase drept omul Unchiului, şi rezolvase situaţia, iar 
apoi se ocupase de invitaţia în Norvegia din partea 
Unchiului. 

Serghei se uită la ceas. Şi se lămuri că trecuseră exact 
douăsprezece minute de când se uitase ultima dată. 
Inchise ochii şi încercă să-l vizualizeze. Pe poliţist. 

De fapt, mai exista un detaliu despre povestea aşa-zisei 
morţi a unchiului său. Polițistul care furase cuțitul fusese 
descoperit ulterior în taigaua siberiană, de fapt, ce mai 
rămăsese din el - căci restul fusese mâncat de un urs. 

Era întuneric şi afară, şi înăuntru când sună telefonul. 

Era Andrei. 

Tord Schultz descuie uşa casei, scrută bezna dinăuntru 
şi ascultă o vreme liniştea profundă. Se aşeză pe canapea 
fără să aprindă lumina şi aşteptă vuietul liniştitor al 
următorului avion. 

Îi dăduseră drumul. 

Un bărbat care se prezentase ca fiind inspector intrase 
în celulă, se lăsase pe vine în faţa lui şi îl întrebase de ce 
naiba ascunsese făină în bagajul lui. 

— Făină? 
— Asta spun tehnicienii de la Kripos că au descoperit. 

Tord Schultz repetase acelaşi lucru pe care îl spusese la 
arestare, procedura de urgenţă, anume că nu ştia cum 
ajunsese punga de plastic în posesia lui şi nici ce conţinea 
aceasta. 

— Minţiţi, zisese inspectorul. Şi n-o să vă scăpăm din ochi. 

După care deschisese uşa celulei şi îi făcuse semn din 
cap că poate pleca. 

Tord tresări când un sunet ascuţit umplu camera pustie 
şi întunecată. Se ridică şi îşi croi drum către telefonul aflat 
pe un scaun de lemn, lângă banca de antrenament. 

Era directorul de operaţiuni. Acesta îi spuse lui Tord că 
fusese retras de pe cursele internaţionale pentru viitorul 
previzibil şi mutat pe cursele interne. 

Tord întrebă de ce. 


Şeful lui îi spuse că avusese loc o şedinţă de 
management în care fusese discutată situaţia lui. 

— Trebuie să înţelegi că nu te putem lăsa pe curse 
externe când asupra ta planează o asemenea bănuială. 

— Atunci de ce nu mă suspendaţi? 

— Păi... 

— Păi? 

— Dacă te suspendăm şi presa află despre arestare, o să 
ajungă imediat la concluzia că te considerăm vinovat şi 
asta le va da apă la moară... fără supărare. 

— Şi voi? 

Urmă o scurtă pauză înainte de răspuns. 

— Compania ar avea de suferit dacă am recunoaşte că 
ne-am bănuit unul dintre piloţi că face trafic de droguri, nu 
crezi? 

Răspunsul fusese intenţionat dat ca să-l enerveze. 

Restul se pierdu în zgomotul făcut de un TU-154. 

Tord puse receptorul în furcă. A 

Bâjbâi până la canapea şi se aşeză. Işi trecu degetele 
peste măsuţa de cafea. Simţi urme de mucus uscat, salivă 
şi cocaină. Şi acum? Ceva de băut sau o liniuţă? Ceva de 
băut și o liniuţă? 

Se ridică. Tupolevul se apropia la mică înălţime. 
Luminile inundară întregul living şi Tord se uită o secundă 
la reflexia lui în fereastră. 5 

După care se lăsă iarăşi bezna. Insă el văzuse. O văzuse 
în ochii lui şi ştia că avea să o vadă şi pe feţele colegilor. 
Dispreţul, condamnarea şi - mai rău decât toate - mila. 

Rute interne. N-o să te scăpăm din ochi. Ne vedem. 

Dacă nu putea zbura în străinătate, nu mai avea nicio 
valoare pentru ei. N-avea să mai fie decât un element de 
risc, disperat, plin de datorii şi dependent de cocaină. Un 
om aflat pe radarul poliţiei, un om sub presiune. Nu ştia 
multe, dar tot ştia mai mult decât suficient ca să fie 


conştient că putea distruge infrastructura pe care o 
construiseră. lar ei vor face ce trebuia făcut. Tord Schultz 
îşi duse mâinile la ceafă şi gemu zgomotos. Nu era născut 
să piloteze un avion de luptă. Intrase în vrie şi nu era în 
stare să recapete controlul; nu făcea decât să stea şi să se 
uite cum se apropie şi se învârte pământul. Şi ştia că 
singura lui şansă de supravieţuire era să sacrifice avionul. 
Trebuia să se catapulteze. Să se arunce. Acum. 

Trebuia să se ducă la cineva de la vârful poliţiei, cineva 
despre care să fie sigur că este mai presus de banii 
bandelor de traficanţi de droguri. Trebuia să ajungă la cel 
mai înalt nivel. 

„Da”, îşi zise Tord Schultz. Expiră cu putere şi simţi cum 
i se relaxează muşchi despre care nici nu-şi dăduse seama 
că sunt încordaţi. Avea să se ducă la cel mai înalt nivel. 

Însă întâi avea să bea ceva. 

Şi să tragă o liniuţă. 


Harry primi cheia camerei de la acelaşi băiat de la 
recepţie. 

Îi mulţumi şi urcă treptele cu paşi mari. Pe drumul de la 
staţia de metrou din Egertorget până la hotelul Leon nu 
văzuse niciun tricou Arsenal. 

Încetini pasul când se apropia de camera 301. Două 
dintre becurile de pe coridor dispăruseră, aşa că era atât 
de beznă, încât abia vedea lumina pe sub uşa camerei lui. 
În Hong Kong, preţurile la electricitate erau aşa de mari, că 
renunţase la prostul obicei norvegian de a lăsa lumina 
aprinsă când ieşea, dar acum nu putea fi sigur dacă nu 
cumva le aprinsese menajera. Dacă aşa era, atunci femeia 
uitase şi să încuie uşa. 

Harry era cu cheia în mâna dreaptă, când uşa se 
deschise singură. În lumina singurei lămpi de tavan zări o 
siluetă. Era cu spatele la el, aplecată deasupra valizei lui 
de pe pat. Când uşa se izbi de perete cu un pocnet, silueta 


se întoarse calm. Un bărbat cu faţa prelungă, ridată se uită 
la Harry cu ochi de St. Bernard. Era înalt, aplecat de spate 
şi purta o haină lungă, un pulover de lână şi un guler 
murdar de preot la gât. Prin părul lung şi neîngrijit se 
vedeau pe chip cei mai mari ochi pe care îi văzuse Harry 
vreodată. Bărbatul avea probabil cel puţin 70 de ani. El şi 
Harry nu puteau fi mai diferiţi, dar în prima clipă i se păru 
că se uita la o reflexie a sa. 
— Ce naiba faci? întrebă Harry de pe coridor. 
Procedură de rutină. 
— Ce ţi se pare că fac? 

Vocea era mai tânără decât faţa, sonoră, cu accentul 
suedez pe care, nu se ştie de ce, îl adoră trupele suedeze 
de dance şi predicatorii. 

— Am spart uşa ca să văd dacă ai ceva de valoare, 
evident. 

Nu doar accentul era suedez, omul chiar vorbea 
suedeza. Ridică ambele mâini. In dreapta avea un adaptor 
universal, în stânga, o ediţie broşată din Pastorala 
americană de Philip Roth. 

— N-ai absolut nimic, nu? 

Bărbatul aruncă obiectele pe pat. Se uită în valiză, apoi 
privi întrebător spre Harry. 

— Nici măcar un aparat de ras. 
— Ce... 

Harry ignoră procedurile de rutină, intră în cameră şi 

trânti capacul valizei. 
— Uşurel, fiule, rosti intrusul, ridicând palmele în sus. Nu 
o lua personal. Eşti nou în clădirea asta. Singura întrebare 
era cine avea să te jefuiască primul. 
— Cine? Te referi...? 
Bătrânul întinse o mână. 
— Bun-venit. Eu sunt Cato. Stau la 310. 
Harry se uită la mâna lată ca o tigaie înnegrită. 


— Haide, zise Cato. Mâinile mele sunt singura parte a 
mea pe care e recomandat să le atingi. 

Harry îşi rosti numele şi strânse mâna omului. Era o 
mână surprinzător de moale. 

— Mâini de preot, spuse individul parcă citindu-i 
gândurile. Ai ceva de băut, Harry? 

Harry dădu din cap înspre valiză şi uşile deschise ale 
dulapului. 

— Ştii deja. 
— Că n-ai nimic, da. Mă refer la tine. În buzunarul hainei, 
de exemplu. 

Harry scoase o consolă Game Boy şi o aruncă pe pat, 
unde erau împrăştiate toate celelalte lucruri ale lui. 

Cato se uită la Harry înclinând capul până când urechea 
i se lipi de umăr. 

— Cu costumul ăsta, aş fi zis că eşti unul dintre oaspeţii 
cu ora, nu pe termen lung. Oricum, ce faci pe aici? 
— Cred că asta ar trebui să te întreb eu pe tine. 

Cato îşi puse o mână pe braţul lui Harry şi se uită în 
ochii lui. 

— Fiule, zise el cu vocea lui sonoră, mângâind cu două 
degete stofa costumului. Costumul e foarte frumos. Cât ai 
dat pe el? 

Harry era cât pe ce să răspundă. Un amestec de 
curtoazie, ripostă şi ameninţare. Însă îşi dădu seama că n- 
avea rost. Renunţă. Şi zâmbi. 

Cato zâmbi şi el. 

Ca o reflexie. 

— N-am timp să sporovăiesc. Trebuie să plec la muncă, 
zise Cato. 

— Anume? 

— lată. Eşti şi tu interesat un pic de semenii tăi muritori. 
Le propovăduiesc nefericiţilor cuvântul Domnului. 

— Acum? 


— Chemarea mea n-are orar de funcţionare. La revedere. 

Cu o plecăciune galantă, bătrânul se întoarse şi se 
îndepărtă. Când trecea pragul uşii, Harry zări unul dintre 
pachetele lui nedesfăcute de Camel ieşind din buzunarul 
hainei lui Cato. Închise uşa în urma lui. În încăpere 
rămăsese un miros de bătrâneţe şi cenuşă. Se duse să 
deschidă fereastra. Imediat, încăperea se umplu de 
sunetele oraşului: zumzetul îndepărtat şi constant al 
traficului, muzică de jazz venind pe o fereastră deschisă, o 
sirenă îndepărtată de poliţie, un nefericit care îşi striga 
durerea printre case, urmat de zgomot de sticlă spartă, 
vântul foşnind printre frunze uscate, ţăcănitul tocurilor 
femeilor. Zgomotele oraşului Oslo. 

O mişcare uşoară îl făcu să se uite în jos. Lumina 
felinarului din curte cădea direct pe tomberon. Zări 
mişcarea unei cozi maro. Un şobolan stătea pe margine şi 
adulmeca înspre el cu un nas lucios. Lui Harry îi aminti de 
ceva ce spusese înțeleptul lui patron, Herman Kluit, şi care 
făcea poate referire la slujba lui: „Un şobolan nu e nici 
bun, nici rău. Face doar ceea ce trebuie să facă un 
şobolan”. 


Asta era cea mai neplăcută parte a iernii în Oslo. 
Partea de dinainte să îngheţe apele fiordului, când 
vântul suflă, sărat şi îngheţat, pe străzile din centrul 
oraşului. Ca de obicei, stăteam pe Dronningens gate şi 
vindeam speed, Stesolid şi Rohypnol. Băteam cu 
picioarele în pământ ca să mă încălzesc. Nu-mi mai 
simţeam degetele de la picioare şi mă întrebam dacă 
profitul din acea zi ar fi trebuit investit în cizmele 
Freelance oribil de scumpe pe care le văzusem în vitrină 
la Steen & Strøm. Sau în „gheaţă”, căci auzisem că era 
de vânzare în Plata. Poate că era mai bine să şutesc 
nişte speed - Tutu n-avea cum să observe - şi să 
cumpăr cizmele. Insă gândindu-mă mai bine, am zis că 


e mai sigur să şutesc cizmele şi să mă asigur că Odin 
primea ce i se cuvenea. În definitiv, stăteam mai bine 
decât Oleg, care fusese nevoit să înceapă de la zero 
vânzând haşiş în iadul îngheţat de pe malurile râului. 
Tutu îi dăduse zona de sub podul Nybrua, unde intra în 
competiţie cu oameni din toate locurile nenorocite ale 
lumii şi era probabil singura persoană care vorbea fluent 
norvegiană între podul Anker şi port. 


Am văzut în susul străzii un tip cu tricou Arsenal. De 
obicei acolo stătea Bisken, un tip din Sarland, plin de 
bube şi cu o zgardă de câine la gât. Omul era nou, dar 
procedura era la fel: îşi aduna un grup în jurul lui. Până 
atunci strânsese trei tipi care aşteptau. Dumnezeu ştie 
de ce erau ăia atât de înfricoşaţi. Copoii lăsaseră zona în 
pace, iar dacă îi luau pe sus pe dealerii de pe stradă, o 
făceau doar de dragul aparenţelor, când dădea din gură 
vreun politician. 


Un tip îmbrăcat de parcă se ducea la ceremonia de 
confirmare a trecut de grup şi i-am văzut pe el şi pe 
Arsenal schimbând nişte gesturi abia perceptibile cu 
capul. Tipul s-a oprit în faţa mea. Purta un trenci de la 
Ferner Jacobsen, costum Ermengildo Zegna şi avea 
cărare pe o parte à la Silver Boys. Era un tip masiv. 


— Vrea cineva să te vadă, a spus el în engleză, cu un 
ton gutural rusesc. 


Am crezut că e vorba de povestea obişnuită. Îmi 
văzuse faţa, credea că sunt de închiriat şi voia o felaţie 
sau curul meu de adolescent. Trebuie să mărturisesc că 
în zile ca asta mă gândeam serios să îmi schimb 
profesia; scaune de maşină încălzite şi un tarif pe oră de 
patru ori mai mare. 


— Nu, mersi, i-am răspuns în engleză. 


— Răspunsul corect este da, vă rog, a replicat el, 
prinzându-mă de braţ şi trăgându-mă aproape pe sus 
către o limuzină neagră, care în clipa următoare a tras 
aproape fără zgomot la marginea trotuarului. 


S-a deschis portiera din spate şi, cum orice rezistenţă 
era inutilă, am început să mă gândesc la un preţ 
corespunzător. În definitiv, violul plătit e mai bun decât 
cel neplătit. 


Am fost împins pe bancheta din spate şi am auzit 
portiera închizându-se cu un pocnet uşor, de maşină 
scumpă. Prin geamurile care din afară păruseră negre şi 
impenetrabile, am văzut că ne îndreptam spre vest. La 
volan era un tip micuţ, cu un cap mult prea mic pentru 
toate chestiile alea mari care trebuiau să încapă acolo: 
un nas imens, o gură fără buze, ca de rechin, şi ochi 
bulbucaţi care păreau lipiţi cu clei. Şi el avea un costum 
ca de înmormântare elegant şi o cărare ca de băiat de 
cor. S-a uitat la mine în oglinda retrovizoare. 


— Vânzări bune, ei? 
— Ce vânzări, cretinule? 


Micuţul mi-a zâmbit prietenos şi a dat din cap. În 
sinea mea mă hotărâsem să le fac reducere de grup 
dacă îmi cereau, dar acum vedeam în ochii lui că nu pe 
mine mă voiau. Era vorba de altceva, dar deocamdată 
nu îmi dădeam seama ce. Am văzut primăria apărând şi 
dispărând în urma noastră. Ambasada americană. 
Slottsparken. Mai departe spre vest. Kirkeveien. Sediul 
radioteleviziunii. Apoi case şi locuinţe de bogătaşi. 


Am oprit în faţa unei construcţii masive de lemn 
aflate pe un deal şi cei doi directori de pompe funebre 
m-au condus la poartă. In vreme ce păşeam pe pietriş 
către uşa de stejar, m-am uitat în jur. Proprietatea era 
de dimensiunile unui teren de fotbal, cu meri şi peri, un 
turn de ciment ca un buncăr, ca magaziile mari din 
ţările deşertice, şi un garaj dublu cu bare de fier, care 
dădea impresia că adăpostea maşini de intervenţie. 
Toată adunătura era înconjurată de un zid înalt de 2-3 
metri. Deja aveam o presimţire legată de locul către 
care ne îndreptam. Limuzină, engleză mâărâită, „vânzări 
bune”, casă ca o fortăreață. 


În hol, cel mai mare dintre cei doi costumaţi m-a 
percheziţionat, după care el şi micuțul s-au dus într-un 
colţ, unde era o măsuţă acoperită cu postav roşu şi 
grămezi de icoane vechi şi crucifixuri pe tot peretele. Şi- 
au scos armele din tocurile de pe umăr, le-au pus pe 
fetrul roşu şi au aşezat câte o cruce pe fiecare pistol. 
După care s-a deschis uşa către un salon. 


— Ataman, a zis bărbatul, arătându-mi pe unde s-o iau. 


Bătrânul trebuie să fi avut cel puţin aceeaşi vârstă ca 
fotoliul din piele pe care stătea. M-am holbat la el. 
Degete îmbătrânite, încovoiate în jurul unei ţigări negre. 


Dinspre căminul imens se auzeau pârâituri vesele, 
aşa că am avut grijă să mă aşez suficient de aproape de 
foc ca să simt căldura în spate. Lumina flăcărilor juca pe 
cămaşa albă de mătase şi pe faţa moşului. Şi-a lăsat 
ţigara jos şi a ridicat mâna ca şi cum s-ar fi aşteptat să-i 
sărut piatra mare albastră pe care o purta pe inelar. 


— Safir birmanez, a zis el. 6,6 carate, 4 000 şi jumate 
de dolari pe carat. 


Avea accent. Nu îl sesizai uşor, dar era acolo. Polonia? 
Rusia? Oricum, ceva estic. 


— Cât face? a continuat el, sprijinindu-şi bărbia pe inel. 


Mi-au trebuit câteva secunde ca să pricep la ce se 
referă. 


— Puțin sub 30 000, am zis eu. 
— Cât de mult sub? 
M-am gândit. 
— Pe-aproape de 29 700. 
— Cursul de schimb pentru dolar e 5,83. 
— În jur de 170 000. 
Moşul a dat din cap. 
— Mi-au spus că eşti bun. 


Ochii îi străluceau mai albaştri decât nenorocitul de 
safir birmanez. 


— Au creiere, am replicat eu. 
— Te-am urmărit la treabă. Ai multe de învăţat, dar îmi 
dau seama că eşti mai deştept decât ceilalţi imbecili. Iți 


dai seama când ai de-a face cu un client şi ştii cât e 
dispus să plătească. 


Am ridicat din umeri. Mă întrebam ce era el dispus să 
plătească. 


— Dar mi-au spus şi că furi. 


— Doar atunci când merită efortul. 


Moşul a râs. În fine, cum era prima dată când îl 
vedeam, am crezut că râsul ăla e mai degrabă un acces 
de tuse, cum e când ai cancer de plămâni. Se auzea un 
soi de gâlgâit din gât, ca pufăiturile scoase pe vremuri 
de ambarcaţiunile cu motor. După aia şi-a fixat ochii lui 
reci şi albaştri de evreu asupra mea şi a rostit, pe un ton 
care sugera că îmi explica a doua lege a lui Newton: 


— Ar trebui să poţi să te descurci şi cu următorul 
calcul. Dacă furi de la mine, te omor. 


Îmi curgea sudoarea pe spate. M-am silit să-i susţin 
privirea. Parcă mă holbam la nenorocita de Antarctică. 
Nimic. Pustiu rece şi îngheţat. Dar eu ştiam ce vreau. 
Numărul unu: bani. 


— Gaşca de motociclişti te lasă să vinzi zece grame pe 

cont propriu la fiecare 50 de grame vândute pentru ei. 
Şaptesprezece la sută. Pentru mine vinzi doar marfa 
mea şi eşti plătit cu bani gheaţă. Cincisprezece la sută. 
Ai propriul tău colţ de stradă. Sunteţi trei care lucraţi. 
Omul cu banii, omul cu drogurile şi iscoada. Şapte la 
sută pentru omul cu drogurile, trei la sută pentru 
iscoadă. Te socoteşti cu Andrei la miezul nopţii. 


A dat din cap înspre gorila mai scundă. 
Colț de stradă. Iscoadă. Cartelul drogurilor toată ziua. 
— S-a făcut, am zis eu. Dă-mi tricoul. 


Moşul a zâmbit, genul de zâmbet de reptilă care are 
darul de a-ţi arăta clar ce loc ocupi în ierarhie. 


— Se ocupă Andrei. 


Am continuat să sporovăim. M-a întrebat despre 
părinţii şi prietenii mei, dacă aveam unde să locuiesc. l- 
am spus că locuiam cu sora mea adoptivă şi am minţit 
doar cât era necesar, căci aveam senzaţia că ştia deja 
răspunsurile. O singură dată m-a lăsat fără grai, când a 
întrebat de ce vorbeam un soi de dialect depăşit din 
estul oraşului, dacă am crescut într-o familie educată 
din nord, şi am răspuns că din pricina tatălui meu 
adevărat, care era din estul oraşului. Dracu' ştie dacă 
aşa e, dar aşa mi te-am închipuit mereu, tată, 
plimbându-te prin est, lovit de ghinion, şomer, dur, cu 
un apartament îngheţat nepotrivit să creşti un copil. Sau 
poate că vorbeam aşa ca să-i enervez pe Rolf şi pe 
copiii vecinilor plini de bani. După care am descoperit că 
îmi oferea un soi de avantaj, ca un tatuaj; lumea se 
speria, fugea, îmi lăsa spaţiu de manevră. In vreme ce 
turuiam despre viaţa mea, moşul îmi studia faţa şi tot 
lovea cu inelul de safir în braţul fotoliului, fără încetare, 
ca şi cum era un soi de numărătoare inversă. Când a 
apărut o pauză în interogatoriu şi singurul sunet care se 
auzea era bătaia aia, am avut senzaţia că o să 
explodăm dacă nu rup tăcerea. 


— Mişto cocioabă, am zis. 
A sunat atât de tupeist, că am roşit. 


— A fost reşedinţa şefului Gestapoului din Norvegia 
între 1942 şi 1945. Hellmuth Reinhard. 


— Cre' că vecinii nu te deranjează. 


— Casa de alături e tot a mea. Acolo a stat locotenentul 
Reinhard. Sau viceversa. 


— Viceversa? 


— Pe aici nu totul e uşor de înţeles, a zis moşul. 
Şi-a arătat zâmbetul lui de şopârlă. Varanul uriaş. 


Ştiam că trebuie să fiu prudent, dar nu m-am putut 
abţine. 


— Nu pricep un lucru. Odin îmi dă şaptesprezece la 
sută şi cam asta e regula peste tot. Dar tu vrei o echipă 
de trei oameni şi dai în total douăzeci şi cinci la sută. De 
ce? 


Ochii moşului s-au fixat pe o parte a feţei mele. 


— Pentru că e mai sigur cu trei decât cu unul, Gusto. 
Riscurile vânzătorilor mei sunt riscurile mele. Dacă 
pierzi toţi pionii, e doar o chestiune de timp până ce eşti 
făcut şah-mat, Gusto. 


Părea să-mi repete numele ca să se delecteze de 
sunet. 


— Dar profitul... 
— Nu-ţi bate tu capul cu asta, a ripostat el tăios. 
După care a zâmbit şi vocea i s-a înmuiat din nou. 


— Marfa noastră provine direct de la sursă, Gusto. E de 
şase ori mai pură decât aşa-zisa heroină care e mai întâi 
diluată în Istanbul, apoi în Belgrad şi după aia în 
Amsterdam. Cu toate astea, noi plătim mai puţin pe 
gram. Pricepi? 


Am încuviinţat. 


— Poţi să o diluezi de şapte sau de opt ori mai mult 
decât ceilalţi. 


— O diluăm, dar mai puţin decât ceilalţi. Noi vindem 
ceva ce poate fi numit heroină. Deja ştii asta, şi de-asta 
ai zis aşa de repede da la un procent mai mic. 


Lumina flăcărilor lucea pe dinţii lui albi. 


— Deoarece ştii că o să vinzi cel mai bun produs din 
oraş, o să ajungi să ai profit de trei până la patru ori mai 
mare decât ai cu făina lui Odin. Ştii asta pentru că vezi 
în fiecare zi: cumpărători care trec pe lângă şirul de 
dealeri de heroină ca să-l găsească pe cel îmbrăcat cu... 


— ... tricoul Arsenal. 


— Clienţii vor şti din prima zi că marfa ta e cea mai 
bună, Gusto. 


După care m-a condus afară. 


Cum şezuse cu o pătură de lână peste genunchi, am 
presupus că era schilod sau avea ceva, dar s-a dovedit 
surprinzător de vioi. S-a oprit în uşă, în mod clar 
nedorind să-şi arate faţa pe afară. Şi-a pus o mână pe 
braţul meu, deasupra cotului. Mi-a strâns uşor muşchiul. 


— Ne vedem în curând, Gusto. 


Am dat din cap. Ştiam că mai vrea ceva. Te-am văzut 
la treabă. Dintr-o limuzină cu geamuri fumurii, 
studiindu-mă ca şi cum aş fi fost un nenorocit de tablou. 
Aşa mi-am dat seama că am să obţin ce vreau. 


— Iscoada trebuie să fie sora mea adoptivă. lar omul cu 
drogurile, un băiat pe care-l cheamă Oleg. 


— Pare în regulă. Altceva? 
— Vreau numărul 23 pe tricou. 
— Arşavin, a mormăit mulţumită gorila masivă. Rus. 
Evident că nu auzise niciodată de Michael Jordan. 
— O să vedem, a chicotit moşul. 
A ridicat privirea spre cer. 


— Acum, Andrei o să-ţi arate ceva şi după aia poţi să 
începi. 


Mă tot bătea cu mâna pe braţ, iar zâmbetul părea o 
trăsătură permanentă. Eram speriat. Şi entuziasmat. 
Speriat şi entuziasmat ca un vânător de varani uriași. 


Gorilele m-au dus cu maşina la debarcaderul pustiu 
din Frognerkilen. Aveau cheile unei porţi şi am mers mai 
departe printre ambarcaţiunile mici lăsate acolo peste 
iarnă. La capătul unui chei, ne-am oprit şi ne-am dat jos. 
Am rămas uitându-mă la apa calmă şi neagră, în vreme 
ce Andrei a deschis portbagajul. 


— Vino încoace, Arşavin. 
M-am dus într-acolo şi m-am uitat înăuntru. 


Purta încă zgarda cu ţepi şi tricoul Arsenal. Bisken 
fusese dintotdeauna urât, însă când l-am văzut, aproape 
mi-a venit să vomit. Pe toată faţa lui plină de coşuri se 
vedeau găuri mari negre de sânge închegat, o ureche 
era ruptă pe jumătate, iar într-una dintre orbite nu se 
mai afla ochiul, ci ceva care semăna cu o budincă de 
orez. După ce am reuşit în cele din urmă să-mi desprind 


privirea de terciul ăla, am văzut că avea o găurică în 
tricou, deasupra „m”-ului de la Emirates. Ca o gaură de 


glonţ. 
— Ce s-a întâmplat? am îngăimat eu. 
— A vorbit cu polițistul cu beretă. 


Ştiam la cine se referă. Un poliţist sub acoperire - sau 
cel puţin aşa credea el că e - se învârtea prin 
Kvadraturen. 


Andrei a aşteptat, m-a lăsat să mă uit bine, apoi a 
întrebat: 


— Ai priceput mesajul? 


Am dat din cap. Nu mă puteam abţine să nu mă uit la 
ochiul distrus. Ce mama dracului îi făcuseră? 


— Peter, a spus Andrei. 


Au ridicat împreună cadavrul din portbagaj, i-au scos 
tricoul Arsenal şi l-au aruncat peste marginea cheiului. 
Apa neagră l-a înghiţit fără un sunet şi şi-a închis fălcile 
peste el. Gata, dispărut. 


Andrei mi-a aruncat tricoul. 
— Ăsta-i al tău de-acum. 


Mi-am băgat degetul prin gaura de glonţ. Am întors 
tricoul şi m-am uitat la spatele lui. 


52. Bendtner. 

Era 6:30 dimineața, cu un sfert de oră înainte de 
răsăritul soarelui, conform ultimei pagini din Aftenposten. 
Tord Schultz împături ziarul şi îl lăsă pe scaunul de lângă 
el. Aruncă din nou o privire peste atriumul pustiu înspre 
ieşire. 

— De obicei vine devreme, zise paznicul de la Securitas 
din spatele recepţiei. 

Tord Schultz luase un tren de dimineaţă până în Oslo şi 
privise oraşul trezindu-se în timp ce mergea dinspre gara 
centrală pe Grønlandsleiret. Trecuse pe lângă o maşină de 
gunoi. Oamenii tratau tomberoanele de gunoi cu o 
asemenea duritate, că Tord socotea că spune mai multe 
despre atitudine decât despre eficienţă. Piloţi de F-16. Un 
zarzavagiu pakistanez scosese lădiţele cu legume în faţa 
magazinului şi se oprise acolo, ştergându-şi mâinile de 
şorţ, şi îl salutase zâmbind. Pilot de Hercules. După 
biserica Grønland, cotise la stânga. O faţadă enormă de 
sticlă, proiectată şi construită în anii '70, se înălța 
deasupra lui. Sediul central al poliţiei. 

La ora 6:37, se deschise uşa. Paznicul tuşi, iar Tord 
ridică privirea. Primi o încuviinţare tăcută de la paznic şi se 
ridică în picioare. Omul care venea era mai scund decât el. 

Mergea cu pas alert şi avea părul mai lung decât s-ar fi 
aşteptat Tord de la omul care răspundea de cea mai mare 
unitate de narcotice din Norvegia. Când se apropie, Tord 


observă dungile roz şi albe de pe faţa bronzată, aproape 
feminin de atrăgătoare a omului. Îşi aminti de o însoţitoare 
de bord care avea un defect de pigmentare, o dungă albă 
care se întindea în jos de la gâtul bronzat la solar, printre 
sâni, până la pubisul ras. Dunga făcea ca restul pielii să 
arate ca un ciorap de nailon bine întins. 
— Mikael Bellman? 
— Da, cu ce vă pot ajuta? 

Omul zâmbi fără să încetinească pasul. 
— Cu o discuţie privată. 
— Mă tem că trebuie să mă pregătesc pentru o şedinţă la 
prima oră, dar dacă sunaţi la... 
— Trebuie să discut cu dumneata acum, zise Tord, el 
însuşi surprins de tonul propriei voci. 
— Chiar aşa? 

Şeful Orgkrim îşi trecuse deja legitimaţia prin poarta de 
acces, dar se opri ca să-l cerceteze. 

Tord Schultz se apropie. Îşi cobori vocea, deşi în sala 
vastă nu se mai afla decât paznicul. 

— Mă numesc Tord Schultz, sunt pilot la cea mai mare 
companie aeriană scandinavă şi am informaţii despre 
contrabandă cu droguri care sunt aduse în Norvegia via 
Gardermoen. 

— Înţeleg. Despre ce cantitate vorbim? 

— Opt kile pe săptămână. 

Tord simţi fizic privirea omului iscodindu-l. Ştia că 
mintea lui aduna şi procesa toate datele disponibile: 
limbajul trupului, hainele, postura, expresia facială, 
verigheta, pe care din cine ştie ce motiv o mai purta, 
cercelul pe care nu-l avea în ureche, pantofii lustruiţi, 
vocabularul, fermitatea privirii. 

— Poate că ar trebui să vă înregistrăm, zise Bellman, 
dând din cap înspre paznic. 

Tord Schultz clătină încet din cap. 


— Aş prefera ca această întâlnire să rămână confiden- 
ţială. 

— Regula spune că toată lumea trebuie să se 
înregistreze, dar vă pot asigura că informaţiile rămân aici, 
în sediul central al poliţiei. 

Bellman îi făcu semn paznicului. 

În liftul cu care urcară, Schultz îşi trecu degetul peste 
ecusonul pe care-l printase paznicul şi îi spusese să-l 
poarte pe rever. 

— S-a întâmplat ceva? întrebă Bellman. 

— Absolut nimic, răspunse Tord, care însă continuă să 
frece ecusonul cu degetul, sperând să-şi poată şterge 
numele. 

Biroul lui Bellman era surprinzător de mic. 

— Mărimea nu contează, rosti Bellman cu un ton care 
sugera că era obişnuit cu reacţiile altora. De aici s-au 
înfăptuit lucruri măreţe. 

Arătă înspre o poză de pe perete. 

— Lars Axelsen, şeful departamentului pentru jafuri de 
pe-atunci. A distrus banda Tveita în anii '90. 

Îi făcu semn lui Tord să ia loc. Scoase un carneţel, însă 
văzu încruntătura lui Tord şi îl puse deoparte. 

— Ei bine? zise el. 

Tord inspiră adânc. Şi vorbi. Începu cu divorţul lui. Avea 
nevoie de asta. Trebuia să înceapă cu motivul. După care 
trecu la când şi unde. Apoi la „cine” şi „cum”. lar la final, 
vorbi despre „arzător”. 

Bellman stătu aplecat în faţă, urmărindu-l cu atenţie. 
Abia când Tord pomeni de „arzător” îşi pierdu expresia 
concentrată, deşi profesională. După surpriza iniţială, 
petele depigmentate de pe piele i se colorară în roşu. 
Priveliştea era bizară, ca şi cum s-ar fi aprins o flacără pe 
dinăuntru. Tord Schultz pierdu contactul vizual cu Bellman, 


care îşi pironi privirea pe peretele din spate, uitându-se 
poate la poza lui Lars Axelsen. 

După ce termină, Bellman oftă şi ridică privirea. 

Tord observă că în ochii lui apăruse o nouă expresie. 
Dură şi sfidătoare. _ 

— Îmi cer scuze, rosti şeful de departament. In numele 
meu, al profesiei mele şi al forţelor de poliţie. Imi cer scuze 
că nu l-am dat afară pe nemernic. 

Tord îşi spuse că Bellman vorbise probabil pentru sine, 
şi nu pentru el, un pilot care făcuse contrabandă cu opt 
kile de heroină pe săptămână. 

— Apreciez îngrijorarea dumneavoastră, zise Bellman. Mi- 
aş dori să pot spune că nu aveţi de ce să vă temeţi. Insă 
experienţa amară îmi spune că, atunci când este expus 
public genul ăsta de corupţie, scandalul nu se rezumă la o 
singură persoană. 

— Inţeleg. 

— Aţi povestit şi altcuiva despre chestia asta? 

— Nu. 

— Mai ştie cineva că sunteţi aici şi vorbiţi cu mine? 

— Nu. 

— Absolut nimeni? 

Tord se uită la el. Zâmbi amar, fără să spună ce-i trecea 
prin cap: cui să spună aşa ceva? 

— Bine, zise Bellman. Chestiunea pe care mi-aţi adus-o la 
cunoştinţă este importantă, gravă şi extrem de delicată. 
Va trebui să acţionez cu mare prudenţă ca să nu-i alertez 
pe cei care nu trebuie alertaţi. Asta înseamnă că va trebui 
să merg cu problema la nivel mai înalt. Să ştiţi că ar trebui 
să vă rețin pentru ceea ce mi-aţi spus, dar arestarea 
dumneavoastră acum ne-ar putea expune pe amândoi. 
Aşa că, până la clarificarea situaţiei, ar trebui să vă duceţi 
acasă şi să rămâneţi acolo. Înţelegeţi? Nu povestii 
nimănui despre această întâlnire, nu ieşiţi din casă, nu 


deschideţi uşa străinilor, nu răspundeţi la apeluri 
telefonice de la numere necunoscute. 

Tord dădu încet din cap. 

— Cât va dura? 

— Maximum trei zile. 

— Recepţionat. 

Bellman păru pe cale să mai spună ceva, dar se opri şi 
ezită înainte de a se decide într-un final. 

— E ceva ce n-am reuşit niciodată să înţeleg, rosti el. 
Cum de sunt unii dispuşi să distrugă vieţile altora pentru 
bani. Mă rog, poate că dacă eşti un ţăran afgan sărac... 
Dar un norvegian cu salariu de comandant de zbor... 

Tord Schultz îl privi în ochi. Se pregătise pentru aşa 
ceva; aproape că se simţea uşurat acum. 

— Cu toate astea, faptul că aţi venit aici de bunăvoie şi că 
aţi pus toate cărţile pe masă reprezintă un act de curaj. De 
acum înainte nu veţi avea o viaţă prea uşoară, Schultz. 

Cu asta, şeful Orgkrim se ridică şi îi întinse mâna. lar în 
mintea lui Tord apăru aceeaşi idee ca atunci când îl văzuse 
apropiindu-se de el în hol: Mikael Bellman avea înălţimea 
perfectă pentru un pilot de vânătoare. 


x kK x 


Când Tord Schultz părăsea sediul central al poliției, 
Harry Hole suna la uşa lui Rakel. Aceasta deschise, 
îmbrăcată cu o rochie de casă, cu ochii mijiţi şi căscând. 

— O să arăt mai bine mai încolo, zise ea. 

— E bine că unul dintre noi o să arate mai bine, glumi 
Harry, păşind înăuntru. 

— Succes, zise ea, oprindu-se în faţa mesei din living 
încărcate cu documente. Aici e totul. Rapoarte. Poze. 
Articole de ziar. Declaraţii ale martorilor. E un avocat 
meticulos. Trebuie să plec la serviciu. 


Până să plece ea trântind uşa, Harry îşi făcuse deja 
prima ceaşcă de cafea şi se pusese pe treabă. 

După trei ore de lectură, trebui să facă o pauză ca să 
alunge descurajarea care începuse să-l copleşească. Luă 
ceaşca şi se duse la fereastra din bucătărie. Işi spuse că se 
afla acolo ca să pună sub semnul întrebării vinovăția, nu 
ca să confirme nevinovăția. /naoiala era suficientă. ŞI 
totuşi... Dovezile n-aveau nicio urmă de ambiguitate. lar 
toţi anii de experienţă ca anchetator criminalist se 
întorceau împotriva lui: lucrurile erau surprinzător de des 
exact aşa cum păreau. 

După alte trei ore, concluzia era aceeaşi. Nimic din 
documente nu sugera o altă explicaţie. Işi zise că asta nu 
însemna că nu există una, ci doar că nu se află aici. 

Plecă înainte să se întoarcă Rakel acasă, spunându-şi că 
era încă afectat de diferenţa de fus orar şi că trebuia să 
doarmă. Însă ştia care e adevărul. Nu se putea decide să 
recunoască faptul că, din ce citise, era şi mai greu să se 
agate de vreo îndoială, îndoiala care era calea, adevărul, 
viaţa şi singura speranţă de mântuire. 

Aşa că îşi luă haina şi plecă. Parcurse pe jos drumul din 
Holmenkollen, trecând de Ris, Sogn, Ullevål şi Bolteløkka, 
până la restaurantul Schrøder. Se gândi să intre, însă se 
răzgândi. O luă spre est, peste râu, spre Tøyen. 

Când deschise uşa de la Fyrlyset, lumina zilei începuse 
deja să se estompeze. Totul era aşa cum ţinea el minte. 
Ziduri deschise la culoare, decor de cafenea în culori 
palide, ferestre mari care lăsau să intre cantitatea maximă 
de lumină. În această lumină de după-amiază, clienţii 
şedeau în jurul meselor, cu cafea şi sendvişuri. Unii îşi 
ţineau capetele aplecate deasupra farfuriilor, ca şi cum 
tocmai ajunseseră la linia de finiş după o cursă de cincizeci 
de kilometri, alţii purtau discuţii repezite în jargonul de 
neînțeles al narcomanilor, iar pe alţii n-ai fi fost surprins 


să-i vezi bând un espresso amestecați în mulţimea 
burgheză de cărucioare de la United Bakeries. 

Unii dintre ei primiseră haine second-hand, pe care le 
purtau acum sau le ţineau în saci de plastic. Alţii semănau 
cu nişte agenţi de asigurări sau directori de şcoală de 
provincie. 

Harry se duse la tejghea, unde o fată plinuţă, cu 
zâmbetul pe buze şi îmbrăcată cu un hanorac cu emblema 
Armatei Salvării îi oferi cafea la filtru gratuită şi pâine 
integrală cu brunost. 

— Azi nu, mersi. Martine e aici? 
— Lucrează în clinică. 

Fata arătă cu degetul înspre tavan şi sala de prim ajutor 
a Armatei Salvării de deasupra. 

— Dar ar fi trebuit să termine... 
— Harry! 

Se întoarse. 

Martine Eckhoff era la fel de minionă ca întotdeauna. 
Faţa ei de pisicuţă zâmbitoare avea aceeaşi gură dispro- 
porţionat de largă şi un nas care semăna cu un dâmb pe 
chipul micuţ. lar pupilele păreau să fi ajuns până la 
marginea irisurilor căprui, căpătând formă de gaură a 
cheii. Îi explicase odată că era vorba de un sindrom 
congenital cunoscut sub numele de colobom ocular. 

Martine se ridică în vârful picioarelor şi îl îmbrăţişă lung 
şi afectuos. lar după aceea, continuă să-l ţină strâns de 
ambele mâini, ridicând privirea spre el. Harry zări umbra 
care îi întunecă zâmbetul când îi văzu cicatricea de pe 
faţă. 

— Ce... ce slab eşti! 

Harry râse. 

— Mersi. Dar în vreme ce eu am slăbit... 


— Ştiu, ştiu, replică imediat Martine. Eu m-am îngrăşat. 
Toată lumea se îngraşă, Harry. Cu excepţia ta. Apropo, am 
o scuză să fiu grasă... 

Se bătu cu palma pe abdomen, unde puloverul din lână 
neagră stătea să plesnească. 

— Mmmh. Rikard e vinovatul? 

Martine râse şi încuviinţă cu entuziasm. Avea faţa roşie 
şi emana căldură ca un ecran cu plasmă. 

Se duseră la singura masă liberă. Harry se aşeză şi se 
uită la semisfera neagră a abdomenului umflat în timp ce 
încerca să se lase în jos pe scaun. Părea o imagine 
nelalocul ei pe fundalul vieților date peste cap şi lipsei de 
speranţă din încăpere. 

— Gusto, zise el. Ştii ceva despre caz? 

Martine scoase un oftat din rărunchi. 

— Evident. Toţi de-aici ştiu. Făcea parte din comunitate. 
Nu venea des, dar îl vedeam din când în când. Toate fetele 
care lucrează aici îl iubeau. Arăta foarte bine. 

— Ce ştii de Oleg, tipul despre care se spune că l-a ucis? 

— Venea câteodată, împreună cu o fată. 

Martine se încruntă. 

— Se spune că l-a ucis? Deci există îndoieli? 

— Asta încerc să stabilesc. O fată, zici? 

— Drăguţă, dar cam ştearsă. Ingunn? lriam? 

Se întoarse spre tejghea. 

— Hei! Cum o cheamă pe sora adoptivă a lui Gusto? 

Inainte să apuce să răspundă cineva, îşi aduse ea 
aminte: 

— lrene! 

— Păr roşcat şi pistrui? întrebă Harry. 

— Era atât de palidă, că, dacă n-ar fi fost părul, ar fi fost 
invizibilă. Vorbesc serios. Spre sfârşit, trecea lumina 
soarelui prin ea. 

— Spre sfârşit? 


— Da, vorbeam chiar adineauri. E ceva vreme de când n- 
a mai trecut pe la noi. l-am întrebat pe mulţi dintre cei 
care vin aici dacă a plecat din oraş sau ce s-a întâmplat cu 
ea, dar nimeni nu pare să ştie unde e. 

— Îţi aduci aminte să se fi întâmplat ceva cam în perioada 
crimei? 

— Nimic aparte, în afara serii ăleia. Am auzit sirenele 
poliţiei şi am ştiut că veneau probabil după vreunul dintre 
tinerii noştri enoriaşi, când unul dintre colegii tăi de aici a 
primit un telefon şi a ieşit în fugă afară. 

— Credeam că există o regulă nescrisă că poliţiştii sub 
acoperire nu au voie să lucreze aici, în cafenea. 

— Nu cred că era la lucru, Harry. Stătea singur la masa de 
colo, prefăcându-se că citeşte K/assekampen. Poate sună 
vanitos din partea mea, dar cred că era aici ca să mă 
supravegheze pe mine. 

Martine îşi puse cochetă mâna pe piept. 

— Presupun că încă atragi poliţiştii singuri. 

Ea râse. 

— Eu am fost cea care te-a cercetat, sau ai uitat? 

— O fată dintr-o familie creştină ca tine? 

— De fapt, privirea lui fixă m-a excitat, însă a încetat când 
a început să se vadă sarcina. În fine, în seara aia a trântit 
uşa după el şi l-am văzut îndreptându-se către Hausmanns 
gate. Locul crimei era la doar câteva sute de metri. 
Imediat după aceea au început să circule zvonuri că Gusto 
a fost împuşcat. Şi că Oleg a fost arestat. 

— Ce ştii despre Gusto, în afară de faptul că era atrăgător 
pentru femei şi că provenea dintr-o familie adoptivă? 

— |Ì se spunea Hoţul. Vindea violină. 

— Pentru cine lucra? 

— El şi Oleg vindeau droguri pentru motocicliştii din 
Alnabru, Los Lobos. Însă cred că s-au lipit de Dubai. Toţi 
care erau abordaţi făceau aşa. Aveau cea mai pură 


heroină, iar când a apărut violina, dealerii lui Dubai au 
avut-o primii. Presupun că aşa e şi acum. 
— Ce ştii despre Dubai? Cine e? 

Martine clătină din cap. 
— Nici măcar nu ştiu dacă e o persoană sau o bandă. 
— Atât de vizibili pe străzi şi totuşi invizibili în culise. Nu 
ştie nimeni? 
— Probabil că ştie cineva, dar cine ştie nu spune. 

Cineva strigă numele lui Martine. 
— Stai acolo, zise Martine, chinuindu-se să se ridice. Mă 
întorc imediat. 
— De fapt, trebuie să plec, replică Harry. 
— Unde? 

Urmă o secundă de tăcere în care amândoi îşi dădură 
seama că n-avea un răspuns plauzibil la întrebarea ei. 


Tord Schultz şedea la masa de bucătărie, lângă 
fereastră. Soarele coborâse la orizont, însă era încă 
suficientă lumină ca să vadă pe oricine trecea pe drumul 
dintre case. Numai că nu putea vedea drumul. Luă o 
îmbucătură de pâine cu servelat. 

Avioanele zburau pe deasupra acoperişurilor. Aterizau şi 
decolau. Aterizau şi decolau. 

Tord Schultz asculta diversele sunete de motor. Era ca o 
cronologie: motoare vechi care sunau corect, aveau 
vuietul potrivit, strălucirea caldă care evoca amintirile 
frumoase, care-i dădeau un sens, ca o coloană sonoră ce 
avea o semnificaţie: slujbă, punctualitate, familie, 
mângâierile unei femei, recunoaştere din partea colegilor. 
Motoarele din noua generaţie deplasau mase de aer mai 
mari, însă erau precipitate, zburau mai rapid cu mai puţin 
combustibil, aveau eficienţă mai mare şi timp mai puţin 
pentru chestii neesenţiale. Ca şi pentru ceea ce era 
esenţial din chestiile neesenţiale. Tord se uită din nou la 
ceasul mare de pe frigider. Ticăia ca o mică inimă 


înfricoşată, rapid şi frenetic. Şapte. Încă 12 ore. Curând 
avea să se întunece. Auzi un Boeing 747. Clasic. Cel mai 
bun. Sunetul tot crescu în intensitate până ce deveni un 
vuiet care zgâlţâia geamurile şi făcea paharul de pe masă 
să tremure, lovindu-l de sticla pe jumătate goală. Tord 
Schultz închise ochii. Era sunetul optimismului legat de 
viitor, al puterii brute, al aroganţei binemeritate. Sunetul 
invincibilităţii pentru un bărbat în floarea vârstei. 

După ce sunetul se stinse, îşi dădu seama că liniştea din 
casă era diferită. Ca şi cum aerul avea o altă densitate. 

Ca şi cum s-ar mai fi aflat cineva acolo. 

Se întoarse spre dreapta, către living. Vedea prin uşă 
bancheta de exerciţii cu greutăţi şi capătul îndepărtat al 
măsuţei de cafea. Se uită la podeaua acoperită cu parchet 
şi la umbrele din partea de living pe care nu o putea 
vedea. Îşi ţinu răsuflarea şi ascultă. Nimic. Doar ceasul 
care ticăia pe frigider. Aşa că mai luă o îmbucătură de 
pâine, sorbi din pahar şi se lăsă pe spătarul scaunului. Se 
apropia un avion mare. Îl auzea venind din spate. Sunetul 
acoperi complet ticăitul ceasului. Se gândea că va trece 
printre casă şi soare, când peste el şi masă căzu o umbră. 


Harry merse pe Urtegata şi apoi o luă pe Platous gate, 
înspre Grønlandsleiret. Mergea ca un automat către sediul 
central al poliţiei. Se opri în parcul Bots. Privi spre 
închisoare şi zidurile ei cenuşii şi solide. 

— Unde? întrebase ea. 

Oare chiar avea vreo îndoială în legătură cu cine îl 
omorâse pe Gusto Hanssen? 

SAS avea zilnic un zbor direct de la Oslo spre Bangkok, 
care decola puţin înainte de miezul nopţii. De acolo, erau 
cinci zboruri pe zi către Hong Kong. Putea să se ducă la 
hotel Leon chiar acum. Ca să-şi facă bagajul şi să predea 
camera. Ar fi durat exact cinci minute. Expresul spre 
Gardermoen. Bilet cumpărat la ghişeul SAS. Ceva de 


mâncare şi ziare în atmosfera de tranzit relaxantă şi 
impersonală din aeroport. 

Harry se întoarse. Văzu că posterul roşu cu concertul de 
cu o zi în urmă dispăruse. Merse mai departe pe Oslo gate 
şi tocmai trecea pe lângă parcul Minne de lângă cimitirul 
Gamlebyen, când auzi o voce venind dinspre zona 
întunecoasă de lângă poartă. 

— Ai două sutare de dat de pomană? rosti vocea în 
suedeză. 

Harry încetini pasul şi cerşetorul ieşi la lumină. Avea o 
haină lungă şi ponosită, iar urechile mari îi aruncau umbre 
pe faţă în lumina felinarului. 

— Presupun că vrei un împrumut? zise Harry, căutând 
portofelul din buzunar. 

— Colectă, zise Cato, întinzând mâna. N-o să vezi 
niciodată banii înapoi. Mi-am lăsat portofelul la hotelul 
Leon. 

În respiraţia bătrânului nu se simţea nici urmă de alcool 
sau bere, ci doar un iz de tutun şi ceva care îi amintea lui 
Harry de copilărie, de vremurile când se juca de-a v-aţi 
ascunselea la bunicul lui şi se ascundea în dulapul de 
haine, unde inhala mirosul dulce, igrasios de haine care 
stau atârnate acolo ani buni. Probabil că erau la fel de 
vechi cum era şi casa. 

Harry dădu peste o bancnotă de cinci sute şi i-o dădu lui 
Cato. 

— Uite. 

Cato se uită la bani. Îşi plimbă mâna peste bancnotă. 

— Am auzit nişte chestii, zise el. Se spune că eşti copoi. 
— Da? 

— Şi că bei. Care e otrava ta? 

— Jim Beam. 

— A, Jim. Amic cu Johnnie al meu. Şi că îl cunoşti pe băiat, 
Oleg. 


— Dar tu îl cunoşti? 

— Pârnaia e mai rea ca moartea, Harry. Moartea e simplă, 
îţi eliberează sufletul. Însă pârnaia îţi consumă sufletul 
până ce nu mai rămâne nimic uman din tine. Până ce devii 
o fantomă. 

— Cine ţi-a spus de Oleg? 

— Congregația mea e mare şi am mulţi enoriaşi, Harry. 
Eu îi ascult. Se spune că eşti pe urmele individului ăluia. 
Dubai. 

Harry se uită la ceas. În perioada asta a anului existau 
de obicei locuri din belşug la zboruri. Din Bangkok se 
putea duce şi în Shanghai. Zhan Yin îi scrisese că era 
singură săptămâna asta. Se puteau duce împreună la casa 
de la ţară. 

— Sper să nu dai de el, Harry. 

— N-am spus că... 

— Cine dă de el moare. 

— Cato, în noaptea asta o să... 

— Ai auzit de Cărăbuş? 

— Nu, dar... 

— Şase picioare de insectă care îţi găuresc faţa. 

— Trebuie să plec, Cato. 

— Am văzut cu ochii mei. 

Cato îşi sprijini bărbia pe gulerul lui de preot. 

— Sub podul Älvsborg de lângă portul Göteborg. Un copoi 
care căuta o bandă de traficanţi de heroină. l-au înfipt o 
cărămidă plină cu cuie în faţă. 

Harry îşi dădu seama la ce se referea. Zjuk. Cărăbuşul. 

Metoda fusese iniţial rusească şi era folosită pentru 
informatori. Mai întâi, urechea informatorului era prinsă în 
cuie de podea, sub o bârnă. Apoi erau bătute pe jumătate 
şase cuie lungi într-o cărămidă, cărămida era legată de o 
frânghie atârnată de bârnă, iar informatorul era pus să 
ţină capătul frânghiei între dinţi. Ideea - şi simbolismul 


metodei - era că, atâta vreme cât îşi ţinea gura închisă, 
informatorul trăia. Harry văzuse efectele zjuk-ului 
practicate de Triada din Taipei pe un amărât pe care îl 
găsiseră pe o stradă dosnică din Tanshui. Folosiseră cuie 
cu floare mare, care nu făceau găuri prea mari când 
intrau. Când veniseră paramedicii şi ridicaseră cărămida 
de pe cadavru, se desprinsese şi pielea de pe faţă odată 
cu ea. 

Cato îndesă bancnota de cinci sute în buzunarul 

pantalonilor cu una din mâini şi şi-o puse pe cealaltă pe 
umărul lui Harry. 
— Înţeleg că vrei să-ţi protejezi fiul. Dar cum rămâne cu 
celălalt? Şi el avea un tată, Harry. Se spune că e sacrificiu 
de sine când părinţii se luptă pentru copiii lor, dar de fapt 
se apără pe ei, cei care au fost clonaţi. lar asta nu necesită 
curaj moral; e doar egoism genetic. În copilărie, tata ne 
citea din Biblie, şi mie mi s-a părut că Avraam a fost laş 
când Domnul i-a cerut să-şi sacrifice fiul şi el s-a supus. 
Crescând, am înţeles că un tată cu adevărat lipsit de 
egoism e dispus să-şi sacrifice fiul dacă asta serveşte unui 
scop mai înalt decât simpla relaţie tată-fiu. Dacă există 
unul. 

Harry îşi aruncă mucul de ţigară pe jos. 

— Greşeşti. Oleg nu e fiul meu. 
— Nu? Atunci de ce eşti aici? 
— Sunt poliţist. 

Cato râse. 

— A şasea poruncă, Harry. Să nu minţi. 
— Nu ea opta? 

Harry călcă pe mucul nestins. 

— Şi, din câte ţin minte, porunca spune să nu depui 
mărturie mincinoasă împotriva aproapelui tău, ceea ce 
înseamnă că e în regulă să minţi despre tine. Dar poate că 
nu ţi-ai terminat studiile teologice? 


Cato ridică din umeri. 

— lisus şi cu mine nu avem certificări oficiale. Suntem 
oameni ai Cuvântului. La fel ca toţi vracii, ghicitoarele şi 
şarlatanii, uneori dăm naştere unor speranţe false şi 
mângâieri autentice. 

— Nici măcar nu eşti creştin, nu? 

— Dă-mi voie să-ţi spun acum şi aici că mie credinţa nu 
mi-a adus nimic bun, ci doar îndoială. Aşa că îndoiala a 
devenit testamentul meu. 

— Îndoiala. 

— Exact. 

Dinţii galbeni ai lui Cato luciră în lumina felinarului. 

— Eu întreb: Este chiar atât de sigur că nu există un 
Dumnezeu, că n-are un plan? 

Harry râse încetişor. 

— Nu suntem atât de diferiţi, Harry. Eu am un guler fals 
de preot; tu ai o insignă falsă de poliţist. De fapt, cât de 
nezdruncinată e credinţa în evanghelia ta? Să-i aperi pe 
cei care şi-au găsit calea şi să te asiguri că cei care şi-au 
pierdut-o sunt pedepsiţi în funcţie de păcatele lor? Nu eşti 
şi tu cineva care are îndoieli? 

Harry scoase o ţigară din pachet. 

— Din păcate, în cazul ăsta nu există nicio îndoială. Mă 
duc acasă. 

— Dacă aşa stau lucrurile, îţi urez drum bun. Eu am o 
slujbă de ţinut. 

Se auzi un claxon de maşină şi Harry se întoarse 
automat. Farurile îl orbiră până să ia maşina curba. 
Luminile de poziţie semănau cu licărul ţigărilor în întuneric 
când maşina de poliţie încetini ca să intre în garajul de la 
sediul central al poliţiei. Când Harry se întoarse la loc, Cato 
dispăruse. Bătrânul preot părea să se fi topit în noapte; 
Harry nu mai auzea decât zgomot de paşi îndreptându-se 
către cimitir. 


Avu nevoie de fix cinci minute ca să împacheteze şi să 
predea camera de la hotelul Leon. 

— Clienţii care plătesc cu bani gheaţă beneficiază de o 
mică reducere, zise tânărul de la recepţie. 

Nu chiar totul era nou. 

Harry se uită în portofel. Dolari Hong Kong, yuani, dolari 
americani, euro. Îi sună telefonul mobil. Harry îl duse la 
ureche în vreme ce scotea bancnotele şi i le întindea 
tânărului. 

— Spune. 
— Eu sunt. Ce faci? 

La naiba. Avusese de gând să aştepte şi să o sune de la 
aeroport. Astfel încât despărţirea să fie cât mai simplă şi 
brutală cu putinţă. O desprindere rapidă. 

— Predau camera. Pot să te sun eu în câteva minute? 

— Am vrut doar să-ţi spun că Oleg l-a contactat pe 
avocatul lui. Aăă... Adică pe Hans Christian. 

— Coroane norvegiene, vă rog, zise tânărul de la recepţie. 
— Oleg spune că vrea să se întâlnească cu tine, Harry. 

— La dracu'! 

— Pardon? Harry, mai eşti acolo? 

— Accepţi Visa? 

— E mai ieftin dacă vă duceţi la un ATM şi retrageţi 
numerar. 

— Să se întâlnească cu mine? 

— Asta a spus. Cât mai repede. 

— Nu se poate, Rakel. 

— De ce nu? 

— Pentru că... 

— E un ATM la doar o sută de metri mai încolo pe 
Tollbugata. 

— Pentru că? 

— Luaţi cardul, bine? 

— Harry? 


— În primul rând, nu se poate, Rakel. Nu are dreptul la 
vizite, iar eu nu mai am cum să aranjez şi a doua oară. 

— Şi în al doilea rând? 

— Nu văd rostul, Rakel. Am citit documentele. Şi... 

— Şi ce? 

— Cred că el l-a împuşcat pe Gusto Hanssen, Rakel. 

— Nu acceptăm Visa. Mai aveţi şi altele? MasterCard, 
American Express? 

— Nu! Rakel? 

— Atunci să zicem dolari şi euro. Rata de schimb nu e 
foarte bună, dar e mai bine decât cu cardul. 

— Rakel? Rakel? La dracu'! 

— S-a întâmplat ceva, herr Hole? 

— Mi-a închis. Ajunge? 

Stăteam pe Skippergata şi mă uitam cum plouă cu 
găleata. larna nu se instalase încă, însă plouase mult. 
Cu toate astea, cererea nu se redusese. Oleg, Irene şi 
cu mine scoteam într-o zi mai mult decât făceam într-o 
săptămână întreagă pentru Odin şi Tutu. Rotunjit, 
câştigam 6 000 pe zi. Numărasem toate tricourile 
Arsenal din centru. Moşul trebuia să scoată mai bine de 


două milioane de coroane pe săptămână, şi era doar o 
estimare prudentă. 


În fiecare noapte, înainte să ne facem socotelile cu 
Andrei, Oleg şi cu mine adunam cu grijă toţi banii 
încasaţi şi îi potriveam cu marfa. N-a lipsit niciodată nici 
măcar o coroană. N-ar fi meritat. 


Puteam avea încredere sută la sută în Oleg. Nu cred 
că avea destulă imaginaţie să se gândească să fure sau 
nici nu înţelegea conceptul. Sau poate că avea mintea şi 
inima prea pline de lrene. Era aproape distractiv să-l 
vezi cum se gudura pe lângă ea. Şi cât de oarbă era ea 
la manifestările lui de adoraţie. Pentru că Irene nu 
vedea decât un singur lucru. 


Pe mine. 


Nu mă deranja şi nici nu mă mulțumea; aşa stăteau 
lucrurile şi aşa stătuseră mereu. 


O cunoşteam foarte bine, ştiam exact cum să-i fac 
inimioara nepătată să tresalte, gurita ei dulce să 
zâmbească şi - dacă asta voiam - cum să-i umplu de 
lacrimi ochii albaştri. Aş fi putut-o elibera, aş fi putut 
deschide uşa şi să-i spun să plece. Insă eu sunt un hoţ, 
şi hoţii nu renunţă la nimic din ce cred ei că ar putea fi 
transformat în bani gheaţă. lrene era a mea, însă două 
milioane pe săptămână aparţineau moşului. 


E amuzant cum fac picioare 6 000 pe zi când pui 
cristale de metamfetamină sub formă de cuburi în 
băutură şi porţi haine care nu sunt cumpărate de la 
Cubus. De aceea încă dormeam în sala de repetiţii 
împreună cu lrene, care se culca pe o saltea în spatele 
tobelor. Însă ea se descurca, nu se atingea nici măcar 


de o ţigară asezonată, mânca rahaturi vegane şi îşi 
deschisese un nenorocit de cont bancar. Oleg stătea la 
mă-sa, aşa că se scălda probabil în bani. Se îndreptase, 
începuse să se pună pe învăţat şi chiar să se antreneze 
la Valle Hovin. 


În timp ce stăteam pe Skippergata, mă gândeam şi 
făceam socoteli în minte, am zărit o siluetă venind spre 
mine în ploaia torențială. Ochelari aburiţi, păr rar lipit de 
țeastă, canadiană impermeabilă de genul pe care-l 
cumpără iubita ta grasă şi urâtă pentru amândoi de 
Crăciun. Mă rog, fie iubita era urâtă, fie nu exista. Mi-am 
dat seama după mersul lui. Şchiopăta. Probabil că s-a 
inventat vreo expresie mai elegantă, dar eu îi zic picior 
strâmb; însă eu spun şi „schilod” şi „negrotei”. 


S-a oprit în faţa mea. 


Chestia e că nu mai eram deloc surprins de genul de 
oameni care cumpărau heroină, însă ăsta clar nu 
aparţinea categoriei obişnuite de clienţi. 


— Cât...? 

— Trei sute cincizeci sfertul. 

— ... plătiţi pentru un gram de heroină? 
— Să plătim? Noi vindem, dobitocule. 
— Ştiu. Făceam un pic de cercetare. 


M-am uitat la el. Jurnalist? Asistent social? Sau poate 
politician? Când lucram pentru Odin şi Tutu, apăruse un 
idiot din ăsta şi zisese că e dintr-un consiliu şi nişte 
comitete care se cheamă RUNO şi m-a întrebat politicos 
dacă vreau să merg la o întâlnire despre „droguri şi 


tineret”. Aia voiau să audă „vocile străzii”. M-am dus ca 
să mă distrez şi i-am ascultat pălăvrăgind despre ceva 
numit Oraşele Europene împotriva Drogurilor şi un mare 
plan internaţional pentru o Europă fără droguri. Am 
primit un suc şi o chiflă şi am râs de mi-au dat lacrimile. 
Însă tipa care conducea întâlnirea era genul MILF, 
blondă oxigenată, cu trăsături ca de bărbat, ţâţe imense 
şi o voce de sergent-major. O clipă m-am întrebat dacă 
nu-şi făcuse operaţii şi prin alte locuri, nu doar la ţâţe. 
După întâlnire a venit la mine, mi-a zis că e secretara 
consiliului pentru servicii sociale şi că vrea să mai stea 
de vorbă cu mine despre chestiile alea, am putea să ne 
întâlnim la ea într-o zi, dacă am „ocazia”. Până la urmă 
s-a dovedit că era o MILF fără M. Stătea singură la o 
fermă, când mi-a deschis uşa, era îmbrăcată cu 
pantaloni strâmţi de călărie şi dorea ca „povestea” să 
aibă loc într-un grajd. Nu mă deranja deloc dacă 
avusese puţă înainte şi îşi schimbase sexul. O 
aranjaseră frumos şi îi puseseră o pereche de balcoane 
care se legănau de mama focului. Insă e un pic ciudat 
să i-o tragi unei tipe care geme ca un aeromodel, la 
doar doi metri de nişte armăsari masivi şi focoşi, care-ţi 
aruncă priviri semiinteresate. După aia a trebuit să-mi 
scot paie dintre buci. Am întrebat-o dacă are să-mi 
împrumute 1 000 de coroane. Am continuat să ne 
vedem până ce am început să scot 6 000 pe zi, iar 
printre futaiuri a avut timp să-mi explice că o secretară 
nu stă toată ziua să scrie scrisori pentru şeful ei, ci are 
de-a face cu chestii practice de politică. Chiar dacă era 
o sclavă în acel moment, era persoana care punea 
lucrurile în mişcare. lar după ce oamenii care trebuie 
înțelegeau asta, avea să fie rândul ei să ajungă 
consilier. Din ce spunea ea despre primărie, am aflat că 
toţi politicienii - mărunți sau de rang înalt - voiau 


aceleaşi două lucruri: putere şi sex. În ordinea asta. 
Când îi şopteam la ureche „membru al cabinetului” în 
vreme ce îi băgam două degete până sus, o făceam să 
ejaculeze până la cocină. Nu glumesc. lar pe faţa tipului 
din faţa mea puteam citi cam aceleaşi dorinţe intense şi 
perverse. 


— Dispari de aici. 
— Cine e şeful tău? Vreau să discut cu el. 


să-l duc la şef? Tipul fie era nebun, fie era de-a 
dreptul idiot. 


— Întinde-o. 


Nu s-a clintit, a rămas acolo cu şoldul oarecum 
strâmb şi a scos ceva din buzunarul canadienei. O 
pungă de plastic cu un praf alb - părea să fie cam 
jumate de gram. 


— Asta e o mostră. Du-o şefului tău. Preţul e de 800 de 
coroane pe gram. Atenţie la dozare, împarte chestia 
asta în zece. Mă întorc poimâine, la aceeaşi oră. 


Mi-a dat punga, s-a întors şi a plecat şchiopătând. 


În mod normal, aş fi aruncat punga în cel mai 
apropiat coş. Nici măcar nu puteam s-o vând ca să fac 
ceva bani pentru mine; aveam o reputaţie de păstrat. 
Însă licărul din ochii nebunului avea ceva. Ca şi cum ar 
fi ştiut ceva. Aşa că, după ce am terminat lucrul şi ne- 
am făcut socotelile cu Andrei, m-am dus cu Oleg şi lrene 
în Heroinparken. Acolo am întrebat dacă e cineva dispus 
să testeze o marfă nouă. Mai făcusem aşa şi cu Tutu. 
Dacă apărea ceva marfă nouă în oraş, te duceai acolo 


unde se învârteau cei mai disperaţi drogaţi, cei dispuşi 
să testeze orice câtă vreme era gratuit, cei cărora nu le 
păsa dacă îi omoară, pentru că oricum îi pândea 
moartea după colţ. 


S-au oferit patru voluntari, dar au spus că vor o 
optime de heroină reală pe deasupra. Le-am zis că nu 
era o ofertă, şi am rămas cu trei. Am împărţit marfa. 


— Nu-i destul! a urlat unul dintre ei, cu dicţia unui om 
lovit de apoplexie. 


l-am spus să-şi ţină gura dacă vrea desert. 


lrene, Oleg şi cu mine am stat şi ne-am uitat cum îşi 
caută vene care să mai fie viabile şi apoi se injectează 
cu mişcări surprinzător de eficiente. 


— O, lisuse, a gemut unul dintre ei. 
— Fffff... a urlat altul. 


După care s-a lăsat tăcerea. O linişte deplină. Ca şi 
cum am fi trimis o rachetă în spaţiu şi am fi pierdut 
orice contact cu ea. Insă eu ştiam deja, căci le văzusem 
extazul în ochi înainte de a dispărea: Houston, n-avem 
nicio problemă. Când au revenit pe pământ, se lăsase 
întunericul. Transa durase mai bine de cinci ore, de 
două ori mai mult decât la o doză normală de heroină. 
Grupul de test era unanim. Nu mai încercaseră niciodată 
ceva cu asemenea efect. Voiau mai mult, voiau restul 
pungii, acum, te rog, şi se împleticeau spre noi ca nişte 
zombi din Thriller. Am izbucnit în râs şi am fugit de 
acolo. 


juma’ de oră mai târziu, când ne-am aşezat pe 
salteaua mea din sala de repetiţii, ne-am gândit un pic. 
Un narcoman versat foloseşte de obicei un sfert de 
gram de heroină de pe stradă la fiecare doză, iar 
drogaţii cei mai înrăiţi din Oslo intraseră în cea mai a 
naibii transă cu doar un sfert de doză! Tipul îmi dăduse 
marfă pură. Dar ce era? Arăta şi mirosea ca heroina, 
avea consistenţa heroinei, dar să călătoreşti în paradis 
cinci ore cu o doză atât de mică? În fine, mi-am dat 
seama că nimerisem peste o mină de aur. Opt sute de 
coroane pe gram, care putea fi diluat de trei ori şi 
vândut cu 1 400. Cincizeci de grame pe zi, 30 000 direct 
în buzunar. In buzunarul meu. Şi în buzunarele lui Oleg 
şi lrene. 


Le-am descris propunerea de afaceri. Le-am explicat 
cifrele. 


S-au uitat unul la altul. Nu păreau pe cât de 
entuziasmați mă aşteptasem. 


— Dar Dubai... a început Oleg. 


Am minţit şi le-am spus că nu era niciun pericol câtă 
vreme nu-l păcăleam pe moş. Întâi ne duceam la el şi îi 
spuneam că noi ne oprim, că l-am cunoscut pe lisus sau 
o altă tâmpenie de genul ăsta. Apoi aşteptam un pic 
înainte să începem pe cont propriu, pe scară mică. 


S-au uitat iar unul la celălalt. Mi-am dat brusc seama 
că era ceva acolo, ceva despre care nu-mi dădusem 
încă seama. 


— Doar că... a zis Oleg, luptându-se să se concentreze 
asupra unui punct de pe perete. lrene şi cu mine, noi... 


— Voi ce? 


S-a foit ca un vierme tras în ţeapă, apoi i-a cerut din 
priviri ajutor lui lrene. 


— Oleg şi cu mine am decis să trăim împreună, a 
intervenit lrene. Economisim bani ca să dăm avansul pe 
un apartament în Bøler. Ne-am gândit să lucrăm până la 
vară, după care... 


— După care? 


— După care ne terminăm şcoala, a zis Oleg. Apoi 
începem să învăţăm pentru facultate. 


— Drept, a zis lrene. Oleg are note foarte mari. 

A zâmbit aşa cum zâmbea când credea că a spus 
vreo tâmpenie, însă obrajii ei de obicei palizi erau roşii 
şi înfierbântaţi de plăcere. 


Se furişaseră şi intraseră în cârdăşie pe la spatele 
meu! Cum reuşisem să nu mă prind? 


— Drept, am repetat eu, deschizând punga unde se 
afla mai mult de un gram de praf. Asta nu e pentru ăia 
care vor să ajungă şefii copoilor? 


Nu mi-a răspuns niciunul dintre ei. 


Am găsit lingura cu care mâncam fulgi de porumb şi 
am şters-o de coapsă. 


— Ce faci? m-a întrebat Oleg. 


— Trebuie sărbătorit, am răspuns eu, turnând praful în 
lingură. În plus, trebuie să testăm marfa înainte să i-o 
recomandăm moşului. 


— Deci e în regulă? a exclamat lrene cu o voce uşurată. 
Mergem mai departe ca înainte? 


— Evident, draga mea. 

Am pus bricheta sub lingură. 
— Asta e pentru tine, lrene. 
— Pentru mine? Dar nu cred că... 
— De dragul meu, surioară. 


M-am uitat la ea şi am zâmbit. Zâmbetul despre care 
ea ştia că eu ştiu că nu are antidot. 


— E plicticos să intri în transă de unul singur, să ştii. Te 
simţi cam singur. 


Praful sfărâia în lingură. Nu aveam vată, aşa că m-am 
întrebat dacă să n-o trec printr-un filtru de ţigară rupt. 
Numai că părea foarte curată. Albă, consistentă. Am 
lăsat-o să se răcorească vreo câteva secunde înainte s-o 
trag în seringă. 


— Gusto... a început Oleg. 


— Mai bine să fim atenţi să nu luăm o supradoză, e 
marfă suficientă pentru trei. Eşti şi tu invitat, prietene. 
Dar poate că vrei doar să priveşti? 


Nu era nevoie să ridic privirea. Îl cunoşteam prea 
bine. Inimă pură, orbit de dragoste şi îmbrăcat cu 


armura curajului care îl determinase să sară de pe stâlpi 
înalţi de 15 metri direct în apa fiordului Oslo. 


— Bine, a zis el, şi a început să-şi ridice mâneca. Mă 
bag şi eu. 


Aceeaşi armură care avea să-l tragă la fund şi să-l 
înece ca pe un şobolan. 


Când m-am trezit, se auzeau bubuituri în uşă. Aveam 
senzaţia că am în cap o mină de cărbune în funcţiune şi 
mi-era groază să risc şi să deschid un ochi. Lumina 
dimineţii se strecura prin crăpăturile dintre tocul 
ferestrei şi scândurile bătute la geamuri. lrene era 
întinsă pe salteaua ei şi am văzut pantofii albi Puma 
Speed Cat ai lui Oleg ivindu-se dintre două 
amplificatoare. Mi-am dat seama că oricine o fi fost la 
uşă, începuse să bată cu picioarele. 


M-am ridicat şi m-am dus clătinându-mă către uşă, 
încercând să-mi amintesc dacă am primit vreun mesaj 
despre repetițiile trupei sau echipamente care urmau să 
fie luate de-acolo. Am întredeschis uşa şi din instinct mi- 
am proptit piciorul în ea. N-a folosit la nimic. Lovitura m- 
a împins în spate şi am căzut peste tobe. Hărmălaia 
naibii. După ce am mutat din loc standurile talgerelor şi 
toba mică, am ridicat privirea şi m-am trezit uitându-mă 
la moaca dragului meu frate adoptiv, Stein. 


Să ştergem „dragului”. 


Se făcuse mai mare, însă tunsoarea de soldat în 
regimentul de paraşutişti şi ochii negri, plini de ură, 
rămăseseră la fel. L-am văzut deschizând gura şi rostind 
ceva, însă în urechi îmi răsuna zgomotul făcut de 
talgere. Când am observat că se apropie de mine, mi- 


am dus automat mâinile la faţă. Însă a trecut pe lângă 
mine, a păşit peste ansamblul de tobe şi s-a dus drept 
spre Irene, pe saltea. Ea a scos un țipăt când a prins-o 
de un braţ şi a ridicat-o în picioare. 


A tinut-o strâns cu o mână în vreme ce îi îndesa 
câteva lucruri personale în rucsac cu cealaltă. Când a 
început să o tragă după el spre uşă, lrene a încetat să 
mai opună orice rezistenţă. 


— Stein... am dat eu să zic. 


S-a oprit în prag şi m-a privit cu o expresie 
întrebătoare, dar eu n-aveam nimic de adăugat. 


— Ai făcut destul rău familiei ăsteia, a zis el. 


Arăta ca nenorocitul de Bruce Lee când a ridicat 
piciorul şi a trântit uşa de fier. S-a cutremurat aerul. 
Oleg şi-a iţit capul deasupra amplificatorului şi a zis 
ceva, dar eu eram tot surd. 


Stăteam cu spatele la şemineu şi simţeam cum mă 
furnică pielea de căldură. Flăcările şi o nenorocită de 
veioză de anticariat erau singura sursă de lumină din 
cameră. Moşul şedea în fotoliul de piele şi îl cerceta pe 
tipul pe care îl adusesem cu noi în limuzină de pe 
Skippergata. Purta tot canadiana impermeabilă. Andrei 
stătea în spatele lui şi îi dezlega eşarfa de la ochi. 


— Aşa, a zis moşul. Dumneata furnizezi acest produs 
despre care am auzit atâtea. 


— Da, a răspuns el, punându-şi ochelarii şi privind cu 
ochii mijiţi prin încăpere. 


— De unde provine? 


— Mă aflu aici ca să-l vând, nu ca să dau informaţii 
despre el. 


Moşul şi-a mângâiat barba cu degetul mare şi 
arătătorul. 


— În cazul ăsta, nu mă interesează. În domeniul ăsta, 
când iei lucruri furate de la alţii, se lasă întotdeauna cu 
cadavre. lar cadavrele înseamnă necazuri şi afectează 
afacerile. 


— Nu sunt lucruri furate. 


— Îndrăznesc să sugerez că am o idee destul de bună 
despre canalele de aprovizionare, iar ăsta e un produs 
pe care nu l-a mai văzut nimeni. Aşa că repet: nu 
cumpăr nimic până nu primesc asigurări că povestea 
asta n-o să se întoarcă împotriva noastră. 


— M-am lăsat adus aici legat la ochi pentru că înţeleg 
nevoia de discreţie. Sper să daţi dovadă de aceeaşi 
receptivitate faţă de mine. 


| se aburiseră ochelarii de la căldură, dar nu i-a dat 
jos. Andrei şi Peter îl percheziţionaseră în maşină, în 
vreme ce eu îi cercetasem privirea, limbajul corpului, 
vocea, mâinile. Nu descoperisem decât singurătate. Nu 
exista nicio iubită urâtă şi grasă, ci doar acest individ şi 
drogul lui fantastic. 


— Ai putea fi şi poliţist, a zis moşul. 
— Cu ăsta? a ripostat individul, arătând spre picior. 


— Dacă imporţi marfa, cum de n-am auzit de tine până 
acum? 


— Deoarece sunt nou. Nu am cazier şi nu mă cunoaşte 
nimeni, nici la poliţie, nici în branşă. Am o profesie aşa- 
zis respectabilă şi până acum am dus o viaţă normală. 


A făcut o grimasă prudentă, despre care mi-am dat 
seama că ar fi trebuit să fie un zâmbet. 


— O viaţă anormal de normală, ar putea spune unii. 
— Hmm. 


Moşul şi-a mângâiat de mai multe ori bărbia. Apoi m-a 
prins de mână şi m-a tras spre fotoliul lui, până am 
ajuns să stau lângă el, cu faţa spre străin. 


— Ştii ce cred eu, Gusto? Cred că face chiar el 
produsul. Tu ce crezi? 


M-am gândit. 
— S-ar putea, am rostit eu. 


— Ştii, Gusto, nu e nevoie să fii chiar un Einstein al 
chimiei. Pe net sunt reţete detaliate despre prelucrarea 
opiului în morfină şi apoi în heroină. Să spunem că ai 
zece kile de opiu brut. După aia faci rost de nişte 
echipamente de fierbere, un frigider, un pic de metanol 
şi un ventilator şi, ce să vezi, te trezeşti imediat cu opt 
kile jumate de cristale de heroină. Le diluezi şi obţii 1,2 
kile de heroină de vândut pe stradă. 


Bărbatul în canadiană a tuşit discret. 
— E nevoie de ceva mai mult decât atât. 


— Întrebarea e, a continuat moşul, cum obţii opiul. 


Străinul a clătinat din cap. 


— Aha, a exclamat moşul, mângâindu-mă pe braţ. Nu-i 
opiaceu. E opioid. 


Străinul nu a răspuns. 
— Ai văzut ce a recunoscut, Gusto? 


Moşul a arătat cu degetul spre piciorul beteag al 
omului. 


— Face un drog complet sintetic. Nu are nevoie de 
ajutorul naturii sau al Afganistanului, aplică doar chimia 
simplă şi produce totul pe masa de bucătărie. Control 
total şi fără contrabandă riscantă. Şi e cel puţin la fel de 
tare ca heroina. Avem un băiat isteţ printre noi, Gusto. 
Genul ăsta de întreprindere impune respect. 


— Respect, am mormăit eu. 
— Cât poţi produce? 
— În jur de două kile pe săptămână. Depinde. 
— lau tot, a rostit moşul. 
— Tot? 
Vocea bărbatului era egală şi nu trăda surprindere. 


— Da, tot ce produci. Pot să-ţi fac o propunere de 
afaceri, herr...? 


— Ibsen. 


— Ibsen? 


— Dacă nu vă deranjează. 


— Absolut deloc. Ibsen era şi un mare artist. Vreau să-ţi 

propun un parteneriat, herr Ibsen. Integrare verticală. 
Noi controlăm piaţa şi fixăm preţul. Profituri mai mari 
pentru amândoi. Ce zici? 


Ibsen a scuturat din cap. 


Moşul şi-a înclinat capul zâmbind cu gura lui fără 
buze. 


— De ce nu, herrlbsen? 


L-am văzut pe omuleţ îndreptându-se de spate; părea 
să se înalțe brusc în canadiana lui lăbărţată, demnă de 
cea mai plictisitoare persoană din lume. 


— Dacă vă dau monopolul, herr... 
Moşul şi-a unit degetele. 
— Îmi poţi spune cum doreşti, herr Ibsen. 


— Nu vreau să depind de un singur cumpărător, herr 
Dubai. E prea riscant. Şi ar însemna că puteţi forţa 
scăderea preţului. Pe de altă parte, nu vreau prea mulţi 
cumpărători, deoarece atunci ar creşte riscul să dea de 
mine poliţia. Am venit la dumneavoastră pentru că 
sunteţi cunoscut ca fiind invizibil, dar îmi doresc încă un 
cumpărător. Am luat deja legătura cu Los Lobos. Sper să 
înţelegeţi. 


Moşul a râs. 


— Ascultă şi învaţă, Gusto. Avem aici nu doar un 
chimist, ci şi un om de afaceri. Bine, herr Ibsen. Aşa 
rămâne atunci. 


— Preţul... 


— O să plătesc cât ai cerut. Vei descoperi că în genul 
ăsta de afacere nu pierzi timpul cu târguieli, herr Ibsen. 
Viaţa e prea scurtă şi moartea prea aproape. Să spunem 
că prima livrare va fi joia viitoare? 


Pe drumul spre ieşire, moşul s-a comportat ca şi cum 
avea nevoie să se sprijine de mine. Unghiile lui mi-au 
zgâriat pielea de pe braţ. 


— Te-ai gândit să exporţi, herr Ibsen? Să ştii că 
verificările la exporturile de droguri din Norvegia sunt 
inexistente. 


Ibsen n-a răspuns. Însă mi-am dat seama. Ce dorea. 
Mi-am dat seama din felul în care se sprijinea pe piciorul 
beteag, cu şoldul în afară. Mi-am dat seama din felul 
cum îi lucea fruntea plină de sudoare pe sub părul rărit. 
Ochelarii i se dezaburiseră, iar în ochi avea acelaşi licăr 
pe care îl zărisem pe Skippergata. Răzbunare, tată. 
Omul voia răzbunare. Răzbunare pentru toate lucrurile 
de care nu avusese parte: respect, dragoste, admiraţie, 
acceptare, tot ce se spune că nu poţi cumpăra cu bani. 
Deşi poţi, evident. Nu-i aşa, tată? Viaţa îţi datorează 
chestii, dar uneori trebuie să fii propriul tău recuperator 
de datorii. lar dacă trebuie să ardem în iad pentru asta, 
raiul ar avea o populaţie foarte rară. Nu-i aşa, tată? 


Harry şedea lângă şosea şi privea. Urmărea avioanele 
intrând şi ieşind de pe pistă. 
Avea să fie în Shanghai în mai puţin de optsprezece ore. 


Îi plăcea Shanghaiul. Îi plăcea mâncarea, îi plăcea să 
meargă prin Bund de-a lungul râului Huangpu, către Peace 
Hotel, îi plăcea să se ducă în Old Jazz Bar şi să-i asculte pe 
bătrânii muzicieni care se străduiau din greu să respecte 
standardele, îi plăcea ideea că stăteau acolo şi cântau fără 
vreo pauză vizibilă încă de la revoluţia din 1949. Îi plăcea 
ea. Îi plăcea ce aveau împreună şi ce nu aveau, dar nu 
luau în seamă. 

Capacitatea de a nu lua în seamă. Era o calitate 
minunată, cu care el nu era înzestrat în mod natural, dar 
pe care o exersase în ultimii trei ani. Nu te dădeai 
niciodată cu capul de pereţi dacă nu trebuia neapărat. 

Cât de nezdruncinată e credința în evanghelia ta? Nu 
eşti şi tu cineva care are îndoieli? 

Avea să fie în Shanghai în optsprezece ore. 

Putea fi în Shanghai în optsprezece ore. 

La naiba. 

Îi răspunse când telefonul sună a doua oară. 

— Ce vrei? 

— Să nu închizi din nou, bine? 

— Sunt aici. 

— Ascultă, cât de tare îl ţii în frâu pe Nils Christian? 

— Hans Christian. 

— E suficient de ataşat de tine ca să-l convingi să mă 
ajute cu o cascadorie dubioasă? 

Plouase toată noaptea, iar de unde stătea acum, în faţa 
închisorii districtuale din Oslo, Harry putea vedea un strat 
proaspăt de frunze aşezat ca o plapumă umedă şi galbenă 
peste parc. Nu dormise mai deloc după ce se dusese direct 
de la aeroport la Rakel. Venise şi Hans Christian, care nu 
protestase prea tare şi plecase din nou. După aceea Rakel 
şi Harry se aşezaseră să bea ceai şi vorbiseră despre Oleg. 
Despre cum fusese înainte. Despre cum fusese, dar nu şi 
despre cum ar fi putut să fie. Către dimineaţă, Rakel îi 
spusese că poate să doarmă în camera lui Oleg. Inainte să 
se culce, Harry folosise computerul lui Oleg pentru a găsi 
articole vechi despre ofiţerul de poliţie găsit mort sub 
podul Alvsborg din Göteborg. Ziarele confirmau ce îi 
spusese Cato şi mai găsise un articol şi în 
Goteborgstidningen, cu nişte zvonuri că decedatul ar fi 
fost un „arzător”, pe care tabloidul îl definea drept o 
persoană folosită de infractori ca să distrugă dovezile 
împotriva lor. Trecuseră doar două ore de când Rakel îl 
trezise cu o ceaşcă de cafea aburindă şi o şoaptă. 
Intotdeauna făcuse aşa, începând ziua cu şoapte, adresate 
lui şi lui Oleg, ca pentru a îndulci trecerea de la vis la 
realitate. 

Harry se uită direct la camera de supraveghere, auzi 
bâzâitul şi împinse uşa, intrând repede. Ridică servieta în 


faţă ca să o vadă toată lumea şi îşi puse legitimaţia pe 
tejghea, întorcând spre ofiţerul de serviciu obrazul bun. 

— Hans Christian Simonsen... mormăi ofiţerul fără a-şi 
ridica privirea şi parcurgând cu privirea lista din faţa lui. 
Gata, găsit. Pentru Oleg Fauke. 

— Corect, zise Harry. 

Un alt poliţist îl conduse pe coridoarele care duceau 
spre galeria deschisă din mijlocul închisorii. Pe drum, 
polițistul vorbi despre cât de caldă fusese toamna, 
zăngănind imensul lanţ de chei de câte ori mai deschidea 
câte o uşă. Trecură prin sala comună, unde Harry zări o 
masă de ping-pong, cu două palete şi o carte deschisă 
pusă deasupra, şi o chicinetă, unde se aflau o pâine 
integrală, tot felul de pateuri de uns pe pâine şi un cuţit. 
Nu se vedea însă niciun deţinut. 

Se opriră, iar polițistul descuie o uşă albă. 

— Credeam că uşile celulelor sunt deschise la ora asta, 
rosti Harry. 

— Celelalte sunt, însă deţinutul de aici are regimul 171, 
răspunse ofiţerul. Are voie să iasă o singură oră pe zi. 

— Şi atunci unde sunt toţi ceilalţi? 

— Dumnezeu ştie. Poate că au prins din nou Hustler 
Channel la televizor. 

După ce ofiţerul îl conduse înăuntru, Harry rămase 
lângă uşă până ce auzi paşii gardianului estompându-se în 
depărtare. Celula era una obişnuită. Zece metri pătraţi. Un 
pat, un dulăpior, un birou şi un scaun, rafturi pentru cărţi, 
un televizor. Oleg stătea la birou şi ridică surprins privirea. 
— Ai vrut să mă vezi, rosti Harry. 

— Credeam că n-am voie să primesc vizitatori, zise Oleg. 
— Nu e vizită. Este o consultaţie cu avocatul tău. 
— Avocat? 

Harry încuviinţă. Şi zări licărul de înţelegere din ochii lui 

Oleg. Deştept băiat. 


— Cum...? 

— Genul de crimă pentru care eşti suspectat nu te califică 
pentru o închisoare de maximă securitate. N-a fost aşa de 
greu. 

Harry deschise servieta, scoase jocul Game Boy alb şi i-l 
dădu lui Oleg. 

— Uite. E pentru tine. 

Oleg îşi plimbă degetele pe ecran. 

— Unde l-ai găsit? 

Harry avu impresia că vede o urmă de zâmbet pe chipul 
serios al băiatului. 

— Model de epocă cu baterie. L-am găsit în Hong Kong. 
Aveam de gând să te zdrobesc la Tetris data următoare 
când ne vedeam. 

— Niciodată! exclamă Oleg, râzând. Nici la Tetris, nici la 
înot subacvatic. 

— Atunci, în Frogner Lido? Mmm. Parcă ţin minte că eram 
cu un metru în faţa ta... 

— Mai degrabă cu un metru în urma mea! Mama a fost 
martor. 

Harry rămase nemişcat, ca să nu strice nimic, bucuros 
că vede fericirea pe faţa tânărului. 

— Despre ce voiai să vorbeşti cu mine, Oleg? 

Chipul tânărului se umbri din nou. Se jucă un pic cu 
consola, întorcând-o pe toate feţele, ca şi cum ar fi căutat 
butonul de pornire. 

— Nu te grăbi, Oleg, dar, de multe ori, cel mai simplu e să 
începi cu începutul. 

Tânărul ridică privirea şi se uită la Harry. 

— Pot să am încredere în tine? Indiferent despre ce ar fi 
vorba? 

Harry dădu să răspundă, dar se opri. Se mulţumi să dea 
din cap. 

— Trebuie să-mi faci rost de ceva... 


Harry simţi că parcă îi răsuceşte cineva un cuţit în 
inimă. Ştia deja ce-o să spună Oleg în continuare. 
— Pe aici nu au decât speed, însă eu am nevoie de 
violină. Poţi să mă ajuţi, Harry? 
— De-asta m-ai chemat? 
— Eşti singura persoană care a reuşit să treacă de 
interdicţia de vizite. 
Oleg se uită fix la Harry cu ochii lui negri şi solemni. Un 
uşor zvâcnet sub ochi îi trăda disperarea. 
— Ştii că nu pot, Oleg. 
— Bineînţeles că poţi! 
Vocea lui Oleg era aspră şi metalică între zidurile 
celulei. 
— Cum e cu oamenii pentru care vindeai, nu-ţi pot face ei 
rost? 
— Ce să vând? 
— Nu mă minţi! 
Harry lovi cu palma peste capacul servietei. 
— Am găsit un tricou Arsenal în vestiarul tău din Valle 
Hovin. 
— Ai spart...? 
— Am găsit şi asta. 
Harry puse fotografia de familie pe birou. 
— Fata din poză - ştii unde e? 
— Cine...? 
— lrene Hanssen. Prietena ta. 
— Cum...? ` 
— Aţi fost văzuţi împreună la Fyrlyset. In dulapul tău e un 
pulover care miroase a flori sălbatice şi un kit de droguri 
pentru două persoane. Să împarţi ascunzătoarea de 
droguri e ceva mai intim decât să împarţi patul conjugal, 
nu? Plus că maică-ta mi-a spus că te-a văzut în oraş, 
arătând ca un idiot fericit. Diagnosticul meu: îndrăgostit. 
Mărul lui Adam se ridică şi cobori în gâtul tânărului. 


— Ei bine? insistă Harry. 

— Nu ştiu unde e! Bine? A dispărut pur şi simplu. Poate că 
a luat-o iar frati-su. Poate că e la dezintoxicare pe undeva. 
Poate că a luat un avion şi s-a uşchit din tot rahatul ăsta. 

— Sau poate că veştile nu sunt aşa de bune, zise Harry. 
Când ai văzut-o ultima dată? 

— Nu-mi amintesc. 

— Ba îţi aminteşti cu detalii. 

Oleg închise ochii. 

— Acum 122 de zile. Cu mult înainte de chestia cu Gusto, 
aşa că nu văd ce legătură are asta cu cazul? 

— Se leagă totul, Oleg. O crimă este ca o balenă albă. O 
persoană dispărută este ca o balenă albă. Dacă vezi de 
două ori o balenă albă, atunci e vorba de aceeaşi balenă. 
Ce poţi să-mi spui despre Dubai? 

— E cel mai mare oraş, dar nu şi capitala Emiratelor 
Arabe U... 

— De ce îi protejezi, Oleg? Ce nu-mi poţi spune? 

Oleg descoperise butonul de pornire de la Game Boy şi 
îl apăsă de mai multe ori. Apoi scoase bateriile, deschise 
coşul de gunoi metalic de lângă birou şi le aruncă acolo, 
după care îi întinse jocul înapoi lui Harry. 

— E mort. 

Harry se uită la Game Boy şi îl strecură în buzunar. 

— Dacă nu-mi poţi face rost de violină, o să-mi injectez 
rahatul diluat care e pe aici. Ai auzit de fentanil şi heroină? 

— Fentanilul este o reţetă sigură pentru o supradoză, 
Oleg. 

— Corect. Aşa că după aia îi poţi spune mamei că a fost 
vina ta. 

Harry nu-i răspunse. Tentativa jalnică de manipulare nu- 
| înfuriase; îi venea să-l îmbrăţişeze pe băiat şi să-l ţină 
strâns la piept. Nu avea nevoie să-i vadă lacrimile ca să-şi 
dea seama de bătălia care avea loc în trupul şi în mintea 


băiatului; aproape că simţea foamea sâcâitoare care îl 
măcina pe Oleg - era ceva fizic. Şi atunci nu mai exista 
nimic, nici moralitate, nici dragoste, nici consideraţie, ci 
doar gândul chinuitor la transă, la pace, la plăcere. Harry 
fusese o singură dată pe punctul de a accepta o doză de 
heroină, însă o clipă de limpezime a minţii îl determinase 
să refuze. Poate că fusese vorba de certitudinea că 
heroina avea să reuşească ce nu reuşise alcoolul - să-l 
ucidă. Poate că fusese vorba de fata care îi povestise cum 
devenise dependentă de la prima doză, deoarece nimic, 
nimic din ce îşi imaginase sau trăise nu putea depăşi acel 
nivel de extaz. Poate că fusese vorba de amicul lui din 
Oppsal care intrase la dezintoxicare ca să-şi aducă nivelul 
de toleranţă la zero, în speranţa că după aceea, când avea 
să ia o doză, o să fie la fel ca prima. Şi care spusese că 
atunci când vedea semnul de vaccin pe coapsa fiului său 
de trei luni începea să plângă, pentru că-i declanşa o 
asemenea dorinţă de drog, încât era dispus să sacrifice 
totul ca să fugă din clinică direct până în Plata. 

— Hai să cădem la o învoială, zise Harry, conştient că 
vorbea răguşit. Îţi fac rost de ceea ce îmi ceri, iar tu îmi 
spui tot ce ştii. 

— Excelent! replică Oleg, iar Harry văzu cum i se dilată 
pupilele. 

Citise undeva că, la consumatorii de heroină înrăiţi, 
anumite zone din creier se puteau activa chiar dinainte să- 
şi ia doza, că erau deja în transă din punct de vedere fizic 
când se înţepau în venă. lar Harry ştia şi că acum vorbeau 
exact aceste zone din creierul lui Oleg, că singurul răspuns 
era „Excelent!”, indiferent dacă era o minciună sau 
adevărul. 

— Dar nu vreau să o cumpăr de pe stradă, zise Harry. Ai 
violină în ascunzătoare? 

Oleg păru să ezite o secundă. 


— Ai fost la ascunzătoare. 

Harry îşi aminti din nou că nu era adevărat că un 
heroinoman n-are nimic sfânt. Ascunzătoarea era sacră. 

— Fii serios, Oleg. Nu ţii droguri unde au acces şi alţi 
drogaţi. Unde e cealaltă ascunzătoare, rezervele? 

— N-am decât una. 

— N-am de gând să fur de la tine. 

— N-am altă ascunzătoare, îţi spun! g 

Harry îşi dădea seama că băiatul minte. Insă nu era 
prea important; însemna doar că s-ar putea să nu aibă 
violină acolo. 

— Mă întorc mâine, zise Harry. _ 

Se ridică, ciocăni în uşă şi aşteptă. Insă nu veni nimeni 
să deschidă. În cele din urmă, răsuci mânerul, iar uşa se 
deschise. Clar nu era o închisoare de maximă securitate. 

Harry se întoarse pe unde venise. Nu era nimeni nici pe 
coridor, nici în sala comună unde observă că pâinea era 
tot pe masă, însă cuțitul fusese pus la locul lui. Merse mai 
departe spre galerie şi, spre surprinderea lui, descoperi că 
şi aceasta era descuiată. _ 

Dădu de uşi încuiate abia în zona de primire. li spuse 
poliţistei din spatele geamului de la recepţie despre uşile 
deschise, iar ea ridică dintr-o sprânceană şi aruncă o 
privire spre monitoarele de deasupra ei. 

— Oricum nimeni nu ajunge mai departe de-atât. 
— În afară de mine, sper. 

— Cum? 

— N-are importanţă. 

Harry parcursese aproape o sută de metri prin parc 
către Grønlandsleiret când avu revelaţia. Încăperile goale, 
uşile deschise, cuțitul de pâine. Încremeni. Inima începu 
să-i bată atât de tare, că aproape i se făcu rău. Auzi o 
pasăre cântând. Mirosul de iarbă. Se răsuci pe călcâie şi o 


luă la goană înapoi spre închisoare. Îşi simţi gura uscată 
de frică şi inima pompând adrenalină în tot corpul. 

Violina a lovit oraşul ca un nenorocit de asteroid. Oleg 
îmi explicase diferenţa dintre un meteorit şi un 
meteoroid şi toate celelalte porcării care puteau să ne 
cadă oricând în cap, iar ăsta era un asteroid, o namilă 
imensă şi urâtă care putea face Pământul plat cu... La 
naiba, ştii ce vreau să zic, tată, aşa că nu râde. Stăteam 
acolo şi vindeam optimi, sferturi, grame întregi şi doze 
de cinci grame la un loc, de dimineaţa până noaptea. 
Centrul oraşului era întors cu fundu' în sus. Atunci am 
mărit preţul din nou. lar cozile erau şi mai lungi. Şi dup' 
aia am mărit iar preţul. Şi cozile erau la fel de lungi. Și 
atunci am mai mărit preţul o dată. Şi atunci s-a 
dezlănţuit iadul. 


O bandă de albanezi kosovari ne-a jefuit echipa din 
spatele Bursei. Erau doi fraţi estonieni care lucrau fără 
iscoadă, iar albanezii kosovari au folosit bâte de 
baseball şi boxuri. Au luat banii şi marfa şi le-au zdrobit 
şalele. După încă două nopţi, o bandă de vietnamezi a 
atacat în Prinsens gate, cu zece minute înainte să vină 


Andrei şi Peter să colecteze câştigurile zilei. L-au atacat 
pe omul cu marfa în curtea din spate, dar nici omul cu 
banii, nici iscoada n-au observat. Şi toată lumea se 
întreba „ce urmează?” 


Întrebarea a primit răspuns două zile mai târziu. 


Locuitorii din Oslo care s-au trezit devreme şi erau pe 
drum spre serviciu au zărit, înainte să vină poliţia, un 
gălbejit atârnat cu capul în jos de podul Sanner. Era 
îmbrăcat ca un ţăcănit, cu cămaşă de forţă şi un căluş în 
gură. Frânghia legată în jurul gleznelor nu-i permitea să- 
şi ţină capul deasupra apei. Cel puţin nu după ce îl lăsau 
muşchii stomacului. 


În seara aia, Oleg şi cu mine am primit o armă de la 
Andrei. Era rusească, pentru că Andrei avea încredere 
doar în lucrurile ruseşti. Fuma ţigări negre ruseşti, 
folosea un telefon mobil rusesc (Nu glumesc, tată; 
Gresso, un model scump de lux din lemn african, dar se 
pare că e rezistent la apă şi nu emite semnale când e 
pornit, aşa că nu poate fi depistat de copoi) şi adora 
armele ruseşti. Ne-a explicat că era marca Odessa, o 
versiune ieftină de Stecikin, de parcă noi am fi avut 
habar ce însemnau astea. In fine, Odessa era specială 
pentru că putea să tragă rafale automate. Avea o 
magazie în care încăpeau 20 de cartuşe de Makarov, 
9x18 mm, la fel cum foloseau Andrei, Peter şi alţi câţiva. 
Am primit o cutie cu gloanţe, iar Andrei ne-a arătat cum 
să încărcăm, să ridicăm piedica şi să tragem cu arma 
aia ciudată şi butucănoasă. Ne-a zis că trebuie să o 
ţinem strâns şi să ţintim un pic mai jos decât locul în 
care vrem să tragem. Şi că n-ar trebui să ţintim capul, 
cum credeam noi, ci oriunde în partea de sus a 
pieptului. Dacă răsuceam levierul mic la C, trecea pe foc 


automat şi doar o uşoară apăsare pe trăgaci era 
suficientă ca să tragem trei sau patru focuri la rând. 
Insă ne-a asigurat că în nouă cazuri din zece era 
suficient să arăţi arma. După ce a plecat, Oleg a zis că 
arăta de parcă ar fi fost o armă de pe coperta vreunui 
disc cu Foo Fighters şi că să fie el al naibii dacă o să 
împuşte pe cineva, că ar trebui s-o aruncăm la gunoi. 
Aşa că i-am zis că o țin eu. 


Ziarele au luat-o razna. Urlau despre război între 
bande, măcel pe străzi, Los Angeles şi aşa mai departe. 
Opoziția o tot ţinea cu eşecul politicii împotriva 
infracţiunilor, eşecul politicii antidrog, eşecul preşedin- 
telui Consiliului municipal, eşecul întregului Consiliu 
municipal. Un nebun de la Partidul Centrist a spus că 
Oslo era un oraş eşuat şi că ar trebui şters de pe hartă, 
că era o ruşine pentru ţară. Cel mai rău a încasat-o şeful 
poliţiei, dar, după cum ştim, rahatul se îngroapă, aşa că 
după ce un somalez şi-a împuşcat cu sânge-rece doi 
membri ai tribului lângă Plata, ziua în amiaza mare, 
şeful Orgkrim şi-a dat demisia. Consiliera pentru Servicii 
Sociale - care era şi şefa Comisiei pentru Poliţie - a zis 
că infracţionalitatea, drogurile şi poliţia cădeau în 
responsabilitatea statului, dar consideră că e de datoria 
ei să se asigure că toţi cetăţenii din Oslo puteau umbla 
pe străzi în siguranţă. A fost drăguţ din partea ei. lar în 
spatele ei stătea secretara. Vechea mea amică. MILF 
fără M. Părea serioasă şi profesionistă. Deşi eu nu 
vedeam decât o căţea în călduri cu pantalonii de călărie 
în vine. 


Într-o seară, Andrei a venit devreme, ne-a zis că am 
terminat pe ziua aia şi că trebuie să merg cu el la 
Blindern. 


Când am trecut de casa moşului, am început să am 
nişte gânduri foarte negre. Însă, din fericire, tocmai 
atunci Andrei a intrat pe terenul vecinului, care evident 
că era tot al lui. Andrei m-a condus înăuntru. Casa nu 
era atât de pustie cum părea de-afară. In spatele 
zidurilor coşcovite şi al ferestrelor crăpate, era mobilată 
şi încălzită. Moşul stătea într-o cameră cu o bibliotecă 
din podea până în tavan, iar din boxele mari de pe 
podea se auzea ceva muzică clasică. M-am aşezat pe 
singurul scaun liber din cameră, şi Andrei a plecat 
închizând uşa după el. 


— Am decis să îţi cer să faci ceva pentru mine, Gusto, a 
zis moşul, punându-şi o mână pe genunchiul meu. 


Am aruncat o privire spre uşa închisă. 
— Suntem în război, a continuat el, ridicându-se. 


S-a dus la bibliotecă şi a scos o carte groasă cu o 
copertă maronie şi pătată. 


— Textul ăsta a fost scris cu şase sute de ani înainte de 
naşterea lui Hristos. Eu nu pot citi în chineză, aşa că nu 
am decât această traducere franţuzească, făcută acum 
mai bine de două sute de ani de un iezuit pe nume Jean 
Joseph Marie Amiot. M-am dus la o licitaţie şi oferta mea 
de 190 000 a fost acceptată. Cartea este despre cum să 
păcăleşti duşmanul în război şi este cea mai citată 
operă pe subiectul ăsta. A fost ca o biblie pentru Stalin, 
Hitler şi Bruce Lee. Şi ştii ce? 


A pus cartea la loc şi a scos alta. 


— Eu o prefer pe asta, a adăugat aruncând-o spre 
mine. 


Era un volum subţire, cu o copertă albastră lucioasă, 
evident destul de nouă. Am citit titlul: Şah pentru 
începători. 


— Şaizeci de coroane la reduceri, a zis moşul. Noi o să 
facem o mutare numită rocadă. 


— Rocadă? 


— O mutare defensivă laterală între rege şi tură. O să 
formăm o alianţă. 


— Cu o tură? 
— Gândeşte-te la turnurile primăriei. 
M-am gândit. 


— Consiliul municipal, a continuat moşul. Consiliera 
pentru Servicii Sociale are o secretară pe nume Isabelle 
Skayen, care se ocupă de fapt de politica antidrog 
municipală. Am verificat cu o sursă de-ale mele şi tipa e 
perfectă. Inteligentă, eficientă şi extrem de ambițioasă. 
Conform sursei mele, motivul pentru care nu a ajuns 
mai sus ţine de stilul ei de viaţă, care atrage atenţia 
presei. E doar o chestiune de timp. Dă petreceri, spune 
ce are pe suflet şi are amanți şi în estul, şi în vestul 
oraşului. 


— Sună absolut îngrozitor, am zis eu. 


Moşul s-a uitat la mine cu o privire mustrătoare 
înainte de a continua: 


— Tatăl ei a fost purtător de cuvânt al Partidului 
Centrist, dar a fost dat afară când a încercat să intre în 
politică la nivel naţional. lar sursa mea îmi spune că 


Isabelle a moştenit visurile lui, şi cum cele mai mari 
şanse le are Partidul Socialist, a părăsit partiduleţul de 
fermieri al tatălui ei. Pe scurt, totul este flexibil la 
Isabelle Skøyen şi poate fi adaptat ca să corespundă 
ambițiilor ei. Mai mult, e singură, cu o datorie deloc 
neglijabilă de achitat pentru ferma familiei. 


— Şi noi ce o să facem? am întrebat eu, ca şi cum 
făceam parte din consiliul de administraţie pentru 
violină. 


Moşul a zâmbit, ca şi cum considera fermecătoare 
remarca mea. 


— O să o ameninţăm ca să vină la masa negocierilor, 
unde o vom ademeni într-o alianţă. lar tu eşti 
responsabil de partea cu amenințările, Gusto. De-asta te 
afli aici acum. 


— Eu? Să ameninţ o femeie politician? 


— Exact. O femeie politician cu care te-ai regulat, 
Gusto. Un angajat al consiliului care şi-a folosit poziţia şi 
statutul pentru exploatarea sexuală a unui adolescent 
cu probleme sociale considerabile. 


Întâi nu mi-a venit să-mi cred urechilor. Până a scos o 
poză din haină şi a pus-o pe masa din faţa mea. Părea 
să fi fost făcută dintr-o maşină cu geamuri fumurii. Era 
din Tollbugata şi arăta un băiat care urca într-un Land 
Rover. Se vedea numărul de înmatriculare. Băiatul eram 
eu. Maşina îi aparţinea lui Isabelle Skayen. 


M-a trecut un fior rece pe şira spinării. 


— De unde ştii...? 


— Dragul meu Gusto, ţi-am spus că te supravegheam. 
Ce vreau eu să faci e să iei legătura cu Isabelle Skøyen 
pe numărul ei privat, pe care sunt sigur că îl ai, şi să-i 
spui povestea pe care am pregătit-o pentru presă. Apoi 
să-i ceri o întâlnire extrem de privată între noi trei. 


Moşul s-a dus la fereastră şi s-a uitat la vremea 
mohorâtă. 


— O să constaţi că-şi găseşte un loc liber în agendă. 

În cursul ultimilor trei ani petrecuţi în Hong Kong, Harry 
alergase mai mult decât în toată viaţa. Cu toate astea, în 
cele treisprezece secunde în care străbătu cei 100 de 
metri până la intrarea în închisoare, mintea lui parcurse 
diverse scenarii posibile, cu o temă comună: era prea 
târziu. 

Sună la sonerie şi se abţinu să zguduie uşa cât aştepta 
să se deschidă. In sfârşit, se auzi un bâăzâit, uşa se 
deschise şi el alergă la recepţie. 

— Aţi uitat ceva? îl întrebă poliţista. 


— Da, răspunse Harry, aşteptând-o să-i descuie uşa. Sună 
alarma! strigă el, aruncând servieta pe jos şi luând-o la 
fugă. Celula lui Oleg Fauke. 

Paşii lui stârneau ecouri pe coridoarele pustii şi în sala 
comună mult prea goală. Nu rămăsese fără suflu, însă 
respiraţia îi răsuna ca un vuiet în cap. 

Urletul lui Oleg ajunse la el când se afla pe ultimul 
coridor. Uşa de la celulă era pe jumătate deschisă, iar 
secundele până să ajungă acolo i se părură un coşmar, o 
avalanşă, picioare care nu se mişcau destul de repede. 

Ajunse în celulă şi cercetă scena. 

Biroul era răsturnat, iar hârtiile şi cărţile erau 
împrăştiate pe jos. Oleg era în celălalt capăt al încăperii, 
cu spatele la dulăpior. Avea tricoul negru cu Slayer îmbibat 
cu sânge şi ţinea capacul metalic al coşului de gunoi în 
faţa lui; ţinea gura deschisă şi urla fără oprire. Harry zări 
partea din spate a unui maiou mulat Gym Tech, deasupra 
lui, o ceafă lată de taur năduşită, mai sus, o ţeastă 
lucioasă şi, peste ea, o mână ridicată care ţinea un cuţit de 
pâine. Auzi lovitura metalică în momentul în care lama 
cuţitului se izbi de capacul coşului de gunoi. Probabil că 
bărbatul observase schimbarea de luminozitate din 
încăpere, deoarece se răsuci pe călcâie. Cobori capul şi 
lăsă cuțitul în jos, îndreptându-l spre Harry. 

— Afară! şuieră el. 

Harry îşi înăbuşi tentaţia de a se uita la cuţit; se 
concentră, în schimb, asupra picioarelor. Observă că, în 
spatele bărbatului, Oleg alunecase pe podea. Prin 
comparaţie cu  practicanţii de arte marţiale, Harry 
dispunea de un repertoriu lamentabil de redus de mişcări 
ofensive. De fapt, dispunea doar de două. Şi tot de două 
reguli. Prima: nu există reguli. A doua: atacă primul. lar 
când trecu la acţiune, Harry recurse la mişcările mecanice 
ale cuiva care învățase, exersase şi repetase doar două 


metode de atac. Se îndreptă spre cuţit, astfel încât 
atacatorul se văzu obligat să se retragă ca să poată lovi. ŞI 
până să-şi ridice braţul, Harry ridică piciorul drept şi-şi roti 
şoldul. Când cuțitul venea înainte, piciorul lui Harry deja 
cobora. Îl lovi pe bărbat în genunchi, chiar deasupra 
rotulei. Şi cum anatomia omenească nu e foarte bine 
protejată în faţa violenţei din unghiul ăsta, cvadricepsul 
cedă pe loc, urmat de ligamentele genunchiului şi - cum 
rotula fusese presată în faţa tibiei - tendonul patelar. 

Bărbatul se prăbuşi cu un țipăt şi-şi duse mâinile la 
rotulă, lăsând cuțitul să cadă zăngănind pe podea. Şi făcu 
ochii cât cepele când o văzu într-o poziţie cu totul diferită. 

Harry împinse cuțitul şi ridică piciorul ca să încheie 
atacul, aşa cum fusese instruit: calcă pe muşchii coapsei 
adversarului, ca să-i provoci o hemoragie internă atât de 
masivă, încât să nu se mai poată ridica. Văzu însă că 
treaba era deja terminată, aşa că renunţă. 

Auzi zgomot de paşi alergând şi zăngănit de chei pe 
coridor. 
— Aici! strigă Harry, păşind peste bărbatul care ţipa la 
Oleg. 

Auzi gâfâieli dinspre uşă. 
— Scoateţi-l pe bărbatul ăsta şi aduceţi un doctor. 

Harry era nevoit să strige ca să fie auzit peste urletele 
neîntrerupte. 
— La naiba, ce... 
— Lăsaţi asta acum, aduceţi medicul. 

Harry sfâşie tricoul cu Slayer şi căută rana. , 
— lar medicul trebuie să vină întâi aici. Ala are doar 
genunchiul sucit. 

Harry prinse faţa lui Oleg în mâinile pătate de sânge, în 
timp ce auzea cum e târât afară bărbatul care urla. 
— Oleg? Mă auzi? Oleg? 


Băiatul îşi dădu ochii peste cap, iar cuvântul care-i 
scăpă de pe buze era aşa de slab, că Harry abia îl auzi. Şi 
simţi o gheară în piept. 

— Oleg, o să fie bine. N-a atins nimic vital. 

— Harry... 

— În curând o să ai parte de Crăciun. O să-ţi dea morfină. 
— Taci din gură, Harry. 

Harry tăcu, iar Oleg deschise ochii, care aveau o lucire 

febrilă, disperată. Vorbi răguşit, dar destul de clar. 
— Ar fi trebuit să-l laşi să-şi termine treaba, Harry. 
— Ce spui tu acolo? 
— Trebuie să mă laşi s-o fac. 
— Ce să faci? 
Niciun răspuns. 
— Ce să faci, Oleg? 

Oleg îl prinse de ceafă, îi trase capul în jos şi şopti: 

— Nu poţi s-o opreşti, Harry. S-a întâmplat deja. Trebuie 
să-şi urmeze calea. Dacă te amesteci, o să mai moară şi 
alţii. 

— Cine o să moară? 

— E prea mare, Harry. O să te înghită, o să înghită pe 
toată lumea. 

— Cine o să moară? Pe cine protejezi, Oleg? Pe lrene? 

Oleg închise ochii. Buzele abia i se mişcau, apoi nu se 
mai mişcară deloc. Harry avu senzaţia că băiatul arăta ca 
atunci când avea unsprezece ani şi tocmai adormise după 
o zi lungă. Apoi Oleg vorbi: 

— De tine e vorba, Harry. Pe tine o să te omoare. 


Când plecă de la închisoare, ambulanţele ajunseseră 
deja. Se gândi la cum erau lucrurile înainte. Cum era 
oraşul înainte. Cum era viaţa lui înainte. Când folosise 
computerul lui Oleg, căutase Sardines şi Russian Amcar 
Club. Nu descoperise niciun indiciu că renăscuseră. In 
general, probabil că era prea mult să speri la o renaştere. 


Poate că viaţa nu te învaţă prea multe, în afară de un 
singur lucru: nu există cale de întoarcere. 

Harry îşi aprinse o ţigară, iar înainte de a trage primul 
fum, când creierul lui sărbătorea deja momentul în care 
nicotina avea să inunde sângele, auzi din nou acel sunet 
vag, sunetul pe care ştia că-l va reauzi în minte toată 
seara şi toată noaptea, acel cuvânt aproape de neauzit 
care scăpase de pe buzele lui Oleg în celulă: 

— Tată. 


Partea a doua 

Mama şobolan linse metalul. Avea gust de sare. Tresări 
când frigiderul se trezi la viaţă şi începu să bâzăie. 
Clopotele bisericii continuau să bată. Mai exista o cale de 
intrare în cuib pe care n-o încercase. Nici nu îndrăznise să 
încerce, pentru că fiinţa umană care bloca intrarea nu era 


moartă încă. Însă tipetele ascuţite ale puilor o aduceau la 
disperare. Aşa că încercă. Urcă pe mâneca hainei. Se 
simţea un miros vag de fum. Nu fum de ţigară sau de lemn 
ars, ci altceva. Ceva sub formă de gaz care intrase în 
haine, dar fusese spălat, aşa că mai rămăseseră doar 
câteva molecule de aer între cele mai adânci fibre ale 
ţesăturii. Se apropie de cot, dar era prea îngust acolo. Se 
opri şi ascultă. Undeva în depărtare se auzea o sirenă de 
poliţie. 


Au existat clipe scurte şi alegeri, tată. Cele pe care le- 
am crezut lipsite de importanţă, azi aici, mâine 
dispărute, cum s-ar zice. Numai că se adună. Şi nici nu- 
ţi dai seama când ajung ca un râu care te duce cu el. Şi 
aşa mergi. Aşa mergeam şi eu. În acel iulie nenorocit. 
Nu, nu mergeam încolo! Voiam să merg altundeva, tată. 


Când am luat-o spre clădirea principală, Isabelle 
Skøyen stătea pe alee, îmbrăcată cu pantalonii ei 
strâmţi de călărie şi cu picioarele depărtate. 


— Tu aşteaptă aici, Andrei, a zis moşu'. Peter, tu 
verifică zona. 


Ne-am dat jos din limuzină în miros de grajd, bâzâit 
de muşte şi sunete îndepărtate de talangă. l-a strâns 
rigidă mâna moşului, m-a ignorat pe mine şi ne-a invitat 
înăuntru la o cafea, accentuând pe „o”. 


Pe coridor atârnau poze cu căluţi de rasă pură, cupe 
câştigate la curse şi dracu' mai ştie ce. Moşul s-a uitat la 
poze şi a întrebat dacă vreunul dintre cai era pursânge 
englez,  lăudându-i picioarele zvelte şi pieptul 
impresionant. M-am întrebat dacă se referea la cal sau 
la ea. Cu toate astea, a funcţionat. Expresia lui Isabelle 
s-a mai înmuiat şi ea a devenit mai puţin băţoasă. 


— Hai să ne aşezăm în salon şi să stăm de vorbă, a 
spus moşul. 


— Cred că o să mergem în bucătărie, a replicat ea, din 
nou cu o voce de gheaţă. 


Ne-am aşezat şi ea a pus ibricul cu cafea în mijlocul 
mesei. 


— Toarnă tu pentru toată lumea, Gusto, a cerut moşul, 
uitându-se pe fereastră. Aveţi o fermă drăguță aici, fru 
Skayen. 


— Pe aici nu există nicio „fru”. 


— Unde am copilărit eu, le spuneam fru tuturor 
femeilor care puteau să se ocupe de o fermă, indiferent 
dacă erau văduve, divorţate sau necăsătorite. Era 
socotit un termen care arăta respectul. 


S-a întors spre ea cu un zâmbet larg, iar ea i-a 
susţinut privirea. Preţ de câteva clipe, s-a lăsat o linişte 
atât de profundă, că nu se auzea decât musca idioată 
care se lovea de geam încercând să iasă. 


— Mulţumesc, a răspuns ea. 


— Bun. Haideţi să uităm deocamdată de pozele alea, 
fru Skayen. 


Isabelle s-a îmbăţoşat pe scaun. În cursul discuţiei 
telefonice pe care o avusesem cu ea, încercase întâi să 
râdă de sugestia că am putea să trimitem presei 
fotografiile cu noi doi. A zis că era o femeie singură, 
activă sexual, care se culcase cu un bărbat mai tânăr, şi 
ce dacă? In primul rând, era o secretară fără importanţă 
a unui consilier, iar în al doilea rând, eram în Norvegia. 


Ipocrizia era un subiect vânat în alegerile prezidenţiale 
americane. Aşa că i-am zugrăvit ameninţarea în culori 
vii, cu nuanţe exacte. Mă plătise pentru favoruri şi 
puteam demonstra. Plătea ca să aibă parte de sex, iar în 
presă vorbea despre prostituție şi droguri în numele 
comitetului pentru Servicii Sociale, nu? 


Două minute mai târziu, stabileam locul şi ora 
întâlnirii. 


— Presa scrie şi aşa suficient despre vieţile private ale 
politicienilor, a zis moşul. În loc de asta, haideţi să 
vorbim despre o propunere de afaceri, fru Skayen. Spre 
deosebire de şantaj, o propunere bună poate aduce 
avantaje ambelor părţi. De acord? 


Isabelle s-a încruntat. Moşul zâmbea. 


— Prin propunere de afaceri nu vreau, evident, să se 
înţeleagă că sunt bani la mijloc. Chiar dacă ferma asta 
probabil că nu se întreţine singură. Asta ar însemna 
corupţie. Ce vă ofer eu este o tranzacţie pur politică. 
Discretă, vă asigur, dar e o chestie care se practică 
zilnic la primărie. Şi este şi în interesul public, nu? 


Skøyen a dat din cap, alertă. 


— Chestia asta trebuie să rămână între dumneavoastră 

şi noi, fru Skayen. De ea va beneficia în primul rând 
oraşul, deşi, dacă aveţi ambiţii politice, pot să întrevăd 
un avantaj personal pentru dumneavoastră. Dacă aşa 
stau lucrurile, atunci calea spre un loc în conducerea 
primăriei va deveni mai scurtă. Ca să nu mai vorbim de 
un rol în politica naţională. 


Ceaşca de cafea a lui Isabelle s-a oprit la jumătatea 
drumului spre gură. 


— Nu m-am gândit să vă cer să faceţi ceva lipsit de 
etică, fru Skøyen. Vreau doar să scot în evidenţă 
interesele noastre comune, după care vă las să vă 
hotărâți dacă faceţi ce cred eu că e bine. 


— Să fac ce credeţi dumneavoastră că e bine? 


— Consiliul orăşenesc este într-o situaţie dificilă. Chiar 
şi înainte de evenimentele nefericite de luna trecută, 
obiectivul comitetului de conducere era să scoată Oslo 
de pe lista oraşelor europene cu cel mai ridicat nivel de 
utilizare a heroinei. Trebuia să reduceţi profiturile din 
droguri, dependenţa în rândul tinerilor şi, nu în ultimul 
rând, numărul cazurilor de supradoză. În acest moment, 
pare foarte improbabil. Corect, fru Skayen? 


Isabelle n-a răspuns. 


— E nevoie de un erou, sau de o eroină, care să rezolve 
problemele de jos în sus. 


Ea a dat încet din cap. 


— Şi ce trebuie să facă este să elimine bandele şi 
cartelurile. 


Isabelle a pufnit. 


— Mersi, dar asta au încercat toate oraşele din Europa. 
Bandele noi răsar ca buruienile. Unde există cerere, vor 
exista mereu noi furnizori. 


— Exact, a zis moşul. Ca buruienile. Văd că aveţi 
căpşuni, fru Skayen. Folosiţi mulci? 


— Da, trifoi fragifer. 


— Pot să vă ofer eu un mulci, a zis moşul. Trifoi fragifer 
îmbrăcat cu tricouri Arsenal. 


Isabelle s-a uitat la el. Vedeam cum creierul ei lacom 
lucrează cu turație maximă. Moşul părea mulţumit. 


— Mulciul, dragul meu Gusto, a rostit moşul, luând o 
gură de cafea, este o buruiană pe care o plantezi şi o 
laşi să crească nestingherită ca să împiedice apariţia 
altor buruieni. Pentru că trifoiul este un rău mai mic 
decât alternativa. Pricepi? 


— Cred că da, am zis eu. Dacă buruienile cresc oricum, 
e o idee bună să plantezi o buruiană care nu distruge 
căpşunile. 


— Exact. lar în această mică analogie, viziunea 
consiliului municipal pentru un Oslo mai curat reprezintă 
căpşunile, iar toate bandele care vând heroină 
periculoasă şi generează anarhie pe străzi reprezintă 
buruienile. In vreme ce noi şi violina suntem mulciul. 


— Şi? 


— Şi mai întâi trebuie să înlături buruienile. După care 
poţi lăsa mulciul în pace. 


— Şi de ce e mult mai bine pentru căpşuni? a întrebat 
ea. 


— Noi nu împuşcăm pe nimeni. Acţionăm cu discreţie. 
Vindem un drog care nu duce la supradoze. Având 
monopolul asupra straturilor de căpşuni, putem ridica 
preţul atât de mult, încât vor fi recrutaţi tot mai puţini 
tineri. Fără ca profiturile noastre totale să scadă, trebuie 


să recunosc. Mai puţini utilizatori şi mai puţini vânzători. 
Narcomanii nu vor mai umple parcurile şi străzile din 
centrul oraşului. Pe scurt, Oslo va deveni încântător 
pentru turişti, politicieni şi alegători. 


— Eu nu sunt în comitetul pentru Servicii Sociale. 


— Nu încă, fru Skøyen. Însă nu comitetele elimină 
buruienile. Pentru asta au secretare. Ca să ia toate 
acele decizii mărunte, zilnice, care devin măsuri reale. 
Evident că urmaţi politicile adoptate de consiliu, dar 
dumneavoastră sunteţi persoana care are zilnic legătură 
cu poliţia, care discută activităţile şi operaţiunile din 
Kvadraturen, de exemplu. Evident, va trebui să vă 
definiţi ceva mai bine rolul, dar păreţi a avea talent 
pentru aşa ceva. Un mic interviu despre politica legată 
de droguri din Oslo aici, o declaraţie despre supradoze 
colo. Aşa că atunci când succesul devine evident, presa 
şi colegii dumneavoastră de partid vor şti cine e 
eminenţa cenuşie - îşi întinse pe faţă zâmbetul de varan 
-, adică mândrul câştigător pentru cele mai mari 
căpşuni de pe piaţă din acest an. 


Am rămas cu toţii nemişcaţi. Musca renunţase la 
tentativa de evadare când descoperise borcanul cu 
zahăr. 


— Discuţia asta n-a avut loc niciodată, a zis Isabelle. 
— Evident că nu. 
— Nu ne-am întâlnit niciodată. 


— Trist, dar adevărat, fru Skayen. 


— Şi cum vă gândiţi că ar trebui aplicată... acţiunea de 
eliminare a buruienilor? 


— Vă putem oferi noi o mână de ajutor. În această 
branşă există o lungă tradiţie a turnătoriei pentru 
eliminarea rivalilor, iar noi vă vom oferi informaţiile 
necesare. Evident, dumneavoastră veţi oferi comitetului 
pentru Servicii Sociale sugestii pentru comisia Poliţiei, 
dar veţi avea nevoie de o persoană de încredere în 
poliţie. Poate cineva care să aibă de câştigat dacă e 
implicat în această poveste de succes. O persoană... 


— O persoană ambițioasă care poate fi pragmatică atât 
timp cât este în interesul oraşului să fie aşa? 


Isabelle Skøyen îşi ridică ceaşca în chip de salut. 


— Ne mutăm în salon? 


Serghei stătea întins, nemişcat, pe bancă, în vreme ce 
omul cu tatuajele studia desenele în tăcere. 

Când ajunsese, la ora fixată, la micul atelier de tatuaje, 
artistul desena un dragon uriaş pe spatele unui băiat care 
stătea întins, cu dinţii încleştaţi, în timp ce o femeie, 
evident, mama lui, îl liniştea şi îl întreba dacă tatuajul 
chiar trebuia să fie aşa de mare. La sfârşit plătise şi, când 
ieşeau, îl întrebase pe băiat dacă e bucuros că acum are 
un tatuaj mai mişto decât ale lui Preben şi Kristoffer. 

— Ăsta vi s-ar potrivi mai bine pe spate, zise artistul, 
arătând spre unul dintre desene. 
— Tupoi, mormăi Serghei. 
Idiot. 
— Poftim? 
— Totul trebuie să fie exact ca în desen. Trebuie să-ți 
spun asta de fiecare dată? 
— Mda, bine, dar nu-l pot face pe tot azi. 


— Ba da, poţi, îl faci pe tot. Plătesc dublu. 
— E urgent, ai? 

Serghei răspunse dând scurt din cap. Andrei îl sunase 
zilnic, ţinându-l la curent. Aşa că, atunci când sunase puţin 
mai devreme, Serghei nu era pregătit. Pregătit pentru 
ceea ce urma să spună Andrei. 

Ce trebuia făcut devenise imperativ. 

lar Serghei ştiuse că nu există cale de ieşire. 

Se corectase singur imediat: cale de ieșire? Cine voia să 
iasă? 

Poate că se gândise să scape pentru că îl avertizase 

Andrei. li spusese că polițistul a reuşit să-l dezarmeze pe 
deţinutul plătit de ei să-l omoare pe Oleg Fauke. E drept că 
deţinutul era norvegian şi nu mai omorâse pe nimeni cu 
cuțitul până atunci, însă asta însemna că acum lucrurile nu 
vor mai fi la fel de simple. Când îl împuşcaseră pe dealerul 
lor, fusese o simplă execuţie. De data asta, trebuia să se 
furişeze lângă poliţist, să aştepte până ce acesta ajunge în 
poziţia dorită şi apoi să-l ucidă, când se aştepta cel mai 
puţin. 
— Nu vreau să vă stric bucuria, dar tatuajele pe care le 
aveţi deja nu sunt chiar nişte opere de calitate. Liniile nu 
sunt clare, iar cerneala e proastă. N-ar trebui să le 
împrospătăm un pic? 

Serghei nu răspunse. Ce ştia individul ăla despre opere 
de calitate? Liniile nu erau clare deoarece cel care făcuse 
tatuajele în închisoare fusese nevoit să folosească o 
coardă de chitară ataşată unui aparat electric de ras pe 
post de ac, iar cerneala fusese realizată din tălpi de 
pantofi topite amestecate cu urină. 

— Desenul, zise Serghei, arătând cu degetul Acum! 
— Şi sunteţi sigur că vreţi un pistol? E alegerea 
dumneavoastră, dar din experienţa mea oamenii sunt 
şocaţi de simboluri violente. Asta ca să fiţi avertizat. 


În mod cert, omul nu ştia nimic despre tatuajele 
criminalilor ruşi. Habar n-avea că pisica însemna că omul 
fusese condamnat pentru furt, iar silueta bisericii cu două 
cupole însemna că fusese condamnat de două ori. Nu ştia 
că semnele de arsură de pe piept fuseseră făcute de un 
bandaj cu praf de magneziu pe care-l pusese direct pe 
piele ca să şteargă un tatuaj. Reprezenta organele 
genitale feminine şi i-l făcuseră, când îşi ispăşea a doua 
condamnare, membrii bandei georgiene Svart Sâkorn, 
care credeau că le datorează bani după o partidă de cărţi. 

După cum tatuatorul nu ştia nici că pistolul din desen, 
un Makarov, arma de serviciu a poliţiştilor ruşi, arăta că el, 
Serghei Ivanov, a ucis un poliţist. 

Omul nu ştia nimic, însă era în regulă, căci era mai bine 
pentru toată lumea să le facă tatuaje cu fluturi, simboluri 
chinezeşti şi dragoni colorați tinerilor norvegieni bine 
hrăniţi, care credeau că tatuajele lor de catalog însemnau 
o declaraţie legată de ceva. 

— Atunci începem? întrebă artistul. 

Serghei ezită. Tatuatorul avusese dreptate, chiar era 
urgent. Dar de ce era atât de urgent, nu putea aştepta 
până murea polițistul? Deoarece dacă era prins după 
crimă şi trimis într-o închisoare norvegiană, unde, spre 
deosebire de Rusia, nu existau tatuatori, n-ar mai fi putut 
să-şi facă nenorocitul de tatuaj de care avea nevoie. 

Însă mai exista şi alt răspuns. 

Oare îşi făcea tatuajul înainte de crimă pentru că, 
undeva în adâncul sufletului, îi era teamă? Atât de teamă, 
încât nu era sigur că putea duce treaba până la capăt? De- 
asta trebuia să-şi facă tatuajul acum, ca să distrugă toate 
punţile în urma lui, să taie toate căile de retragere, astfel 
încât să fie nevoit să comită crima? Niciun urka siberian nu 
poate trăi cu o minciună imprimată pe piele, asta se 


subînţelegea. lar el fusese fericit, ştia că fusese fericit, aşa 
că de unde gândurile astea, de unde apăruseră? 
Ştia de unde apăruseră. 
De la vânzătorul de droguri. Băiatul cu tricou Arsenal. 
Care începuse să-i apară în vise. 
— Da, să începem, rosti Serghei. 

— Medicul crede că Oleg se va pune pe picioare în câteva 
zile, zise Rakel. 

Se sprijinea de frigider şi ţinea în mână o ceaşcă de 
ceai. 

— Atunci o să trebuiască mutat undeva unde să nu 
ajungă la el absolut nimeni, răspunse Harry. 

Stătea la fereastra din bucătăria ei şi privea spre oraş, 
unde maşinile prinse în aglomeraţia orei de vârf de după- 
amiază formau nişte viermi luminoşi care abia se târau pe 
arterele principale. 

— Poliţia trebuie să aibă astfel de locuri pentru protecţia 
martorilor, rosti ea. 

Rakel nu se isterizase. Primise aproape cu resemnare 
vestea despre atacul asupra lui Oleg. Ca şi cum aproape 
că se aşteptase la aşa ceva. In acelaşi timp, Harry îi zărea 
indignarea pe chip. Pe chipul încordat. 

— Trebuie să rămână într-o închisoare, dar o să discut cu 
procurorul despre un transfer, zise Hans Christian 
Simonsen. 


Avocatul venise imediat ce-l sunase Rakel, iar acum 
şedea la masa din bucătărie, cu pete de transpiraţie la 
subsuorile cămăşii. 

— Vezi dacă poţi ocoli canalele oficiale, zise Harry. 

— Cum adică? întrebă avocatul. 

— Uşile erau descuiate, aşa că trebuie să fi fost implicat 
cel puţin unul dintre gardieni. Câtă vreme nu ştim exact 
despre cine e vorba, trebuie să presupunem că putea fi 
oricine. 

— Nu eşti un pic paranoic acum? 

— Paranoia salvează vieţi, replică Harry. Poţi aranja, 
Simonsen? 

— O să văd ce pot face. Acum unde e? 

— E la spitalul Ullevål şi m-am asigurat că e păzit de doi 
poliţişti în care am încredere. Încă ceva: cel care l-a atacat 
pe Oleg e şi el în spital, dar după aceea i se vor 
restricționa drepturile. 

— Fără corespondenţă sau vizitatori? întrebă Simonsen. 
— Da. Poţi să te asiguri că aflăm ce-i spune avocatului 
sau ce zice în declaraţia pentru poliţie? 

— Asta e mai problematic. 

Simonsen se scărpină în creştetul capului. 

— Probabil că nu vor scoate nicio vorbă de la el, dar tu 
încearcă oricum, zise Harry, încheindu-se la haină. 

— Unde te duci? întrebă Rakel, prinzându-l de braţ. 

— La sursă, răspunse Harry. 

Era 8 seara şi traficul din capitala ţării cu cea mai scurtă 
zi de lucru se descongestionase deja de mult. Băiatul care 
stătea pe treptele de pe Tollbugata era îmbrăcat cu tricoul 
cu numărul 23. Arşavin. Avea gluga pe cap şi era încălţat 
cu tenişi albi Air Jordan supradimensionaţi. Blugii Girbaud 
erau călcaţi şi atât de băţoşi, că aproape ar fi putut sta 
singuri în picioare. Echipament complet de băiat din 
bandele de stradă, copiat până la ultimul detaliu după cel 


mai nou material video Rick Ross, iar Harry presupuse că, 
atunci când pantalonii alunecau în jos, se ivea un şort de 
tip boxer, nicio cicatrice de rană de cuţit sau glonţ, însă 
dezvăluind cel puţin un tatuaj care glorifica violenţa. 

Harry se duse la el. 

— Violină, un sfert. 

Băiatul îl privi de sus pe Harry, fără să-şi scoată mâinile 
din hanorac şi dădu din cap. 
— Ei bine? zise Harry. 

— Va trebui să aştepţi, boraz. 

Băiatul vorbea cu un accent pakistanez pe care Harry 
presupunea că îl lăsa la o parte când înghiţea chiftelele 
maică-sii în casa lor sută la sută norvegiană. 

— N-am timp să aştept ca să strângeţi un grup. 
— Calmo, nu durează mult. 
— lţi plătesc cu o sută în plus. 

Băiatul îl măsură cu privirea. Harry ştia cam ce-i trecea 
prin cap: un om de afaceri urât cu un costum bizar, 
consum regulat, speriat de moarte că l-ar fi putut vedea 
familia şi colegii. Cineva care cerea să fie jumulit. 

— Şase sute, zise băiatul. 

Harry oftă şi încuviinţă. 

— Idra, rosti băiatul, şi se puse în mişcare. 

Harry presupuse că trebuie să-l urmeze. 

Dădură colţul şi pătrunseră printr-o poartă deschisă într- 
o curte dosnică. Omul cu marfa era negru, probabil un 
nord-african, şi se sprijinea de o stivă de paleţi din lemn. 
Capul i se mişca în sus şi în jos, în ritmul muzicii de la un 
iPod, şi îi atârna una dintre căşti. 

— Sfert, ceru Rick Ross cu tricou Arsenal. 

Omul cu marfa scoase ceva dintr-un buzunar adânc şi i-l 
întinse lui Harry cu palma în jos, ca să nu poată fi văzut. 
Harry se uită la punga pe care o primise. Praful era alb, 
dar conţinea şi fărâme mărunte, negre. 


— Am o întrebare, zise Harry, băgând punga în buzunarul 
hainei. 

Cei doi se încordară, iar Harry zări mâna omului cu 
marfa îndreptându-se spre spate. Probabil avea un pistol 
de calibru mic în betelia pantalonilor. 

— A văzut-o vreunul dintre voi pe fata asta? 

Ridică poza familiei Hanssen. 

Cei doi se zgâiră şi clătinară din capete. 

— Am 5 000 pentru oricine poate să-mi dea vreun indiciu, 
vreun zvon, orice. 

Cei doi se uitară unul la celălalt. Harry aşteptă. Băieţii 
ridicară din umeri şi-şi întoarseră privirea spre Harry. 
Poate că îl lăsaseră să pună întrebarea pentru că mai 
trecuseră prin astfel de situaţii, când un tată îşi căuta fiica 
printre drogaţii din Oslo. Cu toate astea, le lipsea cinismul 
sau imaginaţia necesară pentru a inventa o poveste ca să 
încaseze recompensa. 

— Bine, zise Harry. Dar salutaţi-l pe Dubai din partea mea 

şi spuneţi-i că am nişte informaţii care s-ar putea să-l 
intereseze. Despre Oleg. Spuneţi-i că poate veni la hotelul 
Leon şi să întrebe de Harry. 

În clipa următoare apăru arma. lar Harry avusese 
dreptate, arăta ca o Beretta seria Cheetah. Armă de 9 mm, 
teşită, o jucărie periculoasă. 

— Eşti baosj? 

Kebap norvegian. Adică poliţist. 

— Nu, răspunse Harry, încercând să stăpânească greata 
care apărea de câte ori era în faţa ţevii unei arme. 

— Minti. Nu tragi violină, eşti copoi sub acoperire. 

— Nu mint. 

Omul cu marfa îi făcu un semn din cap lui Rick Ross, 
care veni la Harry şi-i ridică mâneca hainei. Harry încercă 
să-şi ia privirea de la armă. Se auzi un fluierat uşor. 


— Se pare că, până la urmă, norskie ăsta îşi bagă în venă, 
zise tânărul. 

Harry folosise un ac de cusut obişnuit, pe care îl ţinuse 
la flacăra unei brichete. Işi făcuse înţepături adânci, 
mişcase acul înăuntru pe antebraţ în patru sau cinci locuri 
şi se frecase cu săpun cu amoniu ca să pară mai inflamate. 
La sfârşit, îşi perforase vena de la cot ca să-i dea sângele 
sub piele şi să creeze nişte vânătăi impresionante. 

— Tot cred că minte, zise omul cu marfa, depărtându-şi 
picioarele şi apucând arma cu ambele mâini. 

— De ce? Uite, are în buzunar şi o seringă, şi folie de 
aluminiu. 

— Nu îi e frică. 

— Ce naiba spui acolo? Uită-te la el! 

— Nu-i e destul de frică. Hei, baos/, arată-ne o seringă 
acum. 

— Te-ai ţăcănit, Rage? 

— Taci din gură! 

— Calmo. De ce eşti aşa ofticat? 

— Nu cred că lui Rage îi place că i-ai spus pe nume, zise 
Harry. 

— Taci şi tu! O doză! Şi foloseşte punga ta. 

Harry nu se mai injectase până atunci, cel puţin nu când 
era treaz, însă folosise opiu şi ştia ce înseamnă: să 
topească substanţa până devenea fluidă şi s-o tragă într-o 
seringă. Cât de greu putea fi? Se ghemui şi turnă praf în 
folia de aluminiu. O parte din praf căzu pe jos, aşa că îşi 
linse degetul, culese praful căzut şi şi-l frecă de gingii, 
încercând să pară nerăbdător. Avea un gust amar, ca şi 
alte prafuri pe care le testase ca poliţist. Dar se mai 
simţea şi alt gust. O urmă aproape imperceptibilă de 
amoniac. Nu, nu de amoniac. Izul îi aduse aminte de 
mirosul de papaya răscoaptă. Aprinse bricheta, sperând că 


dealerii or să considere că e aşa de stângaci pentru că 
avea o armă aţintită asupra lui. 

In două minute, seringa era încărcată şi pregătită. ` 

Rick Ross îşi recăpătase calmul de băiat de cartier. Işi 
suflecase mânecile până la coate şi stătea acum cu 
picioarele depărtate, brațele încrucişate la piept şi capul 
dat pe spate. 

— Trage! ordonă el. 

Imediat se strâmbă şi ridică mâna. 
— Nu tu, Rage! 

Harry se uită la ei. Rick Ross nu avea semne pe 
antebraţele goale, iar Rage părea un pic prea impacientat. 
Hole ridică de două ori pumnul stâng spre umăr, îşi îndoi 
antebraţul şi băgă acul seringii în unghiul de treizeci de 
grade corespunzător. Speră ca totul să arate profesionist 
pentru cineva care nu se injecta. 

— Ahhh, gemu Harry. 

Suficient de profesionist ca să nu aibă niciunul dintre cei 
doi motive să se întrebe dacă acul pătrunsese în venă sau 
doar în muşchi. 

Îşi dădu ochii peste cap şi se prăbuşi în genunchi. 

Cu destul profesionalism ca să-i păcălească. 

— Nu uita să-i spui lui Dubai, şopti el. 

După care ieşi împleticindu-se în stradă şi porni 
legănându-se spre vest, către Palatul Regal. 

Se îndreptă de spate abia pe Dronningens gate. 

Pe Prinsens gate simţi efectul întârziat. Declanşat de 
urmele de drog care scăpaseră în sânge, care ajunseseră 
la creier pe căile ocolite ale capilarelor. Era ca o umbră 
îndepărtată a transei provocate de un ac înfipt direct în 
arteră. Şi totuşi, Harry simţi cum i se umplu ochii de 
lacrimi. Era ca şi cum te întâlneai cu o iubită pe care 
credeai că n-o s-o mai vezi niciodată. | se umplură urechile 


nu cu muzică divină, ci cu lumină divină. Şi îşi dădu seama 
dintr-odată de ce se numea violină. 


Era 10 seara, iar luminile din birourile de la Orgkrim 
erau stinse şi coridoarele erau pustii. Dar în biroul lui Truls 
Berntsen ecranul computerului arunca o lumină albăstruie 
asupra poliţistului, care şedea cu picioarele întinse pe 
birou. Pariase 1 500 pe victoria lui Manchester City şi era 
pe cale să piardă banii. Acum aveau însă o lovitură liberă. 
Optsprezece metri şi Tevez. 

Auzi uşa deschizându-se şi duse automat arătătorul de 
la mâna dreaptă pe tasta escape. Dar era prea târziu. 

— Sper că nu din bugetul meu e plătită vizionarea. 

Mikael Bellman se aşeză pe singurul scaun liber din 
birou. Truls observase că, pe măsură ce avansase în grad 
şi ierarhie, Bellman îşi modificase pronunția cu care 
crescuseră împreună Manglerud. Doar când vorbea cu 
Truls mai revenea uneori la rădăcini. 

— Ai citit ziarul? 

Truls încuviinţă. Cum nu avea nimic altceva de citit, 
citise şi restul după ce terminase paginile cu infracţiuni şi 
sport. Văzuse destul de multe despre secretara consiliului, 
Isabelle Skøyen. Incepuse să fie fotografiată la premiere şi 
evenimente sociale după ce Verdens Gang îi publicase în 
vară un portret, cu titlul „Femeia care face curăţenie pe 
străzi”. Fusese descrisă drept eminenţa cenuşie a 
operaţiunilor de eliminare a drogurilor de pe străzile din 
Oslo, simultan cu lansarea ei în politica naţională. În orice 
caz, comitetul făcuse progrese. Truls avea senzaţia că 
decolteurile ei se lărgeau în ritm cu căderea opoziţiei, iar 
zâmbetul din poze devenise rapid la fel de generos ca şi 
posteriorul. 

— Am avut o discuţie complet neoficială cu comisara 
poliţiei, zise Bellman. O să mă numească şef al poliţiei, în 
subordinea directă a ministrului de justiţie. 


— La dracu'! sări Truls. 

Tevez lovise cu mingea transversala porţii din lovitura 
liberă. 

Bellman se ridică. 

— Apropo, m-am gândit că ai vrea să ştii. Ulla şi cu mine 
o să invităm câteva persoane la noi sâmbăta viitoare. 

Truls simţi în inimă acelaşi junghi pe care îl simţea 
mereu când auzea numele Ullei. 

— Ştii tu, casă nouă, slujbă nouă. lar tu ne-ai ajutat să 
facem terasa. 

„V-am ajutat?” îşi spuse Truls. „Eu am construit toată 
drăcia aia.” 

— Aşa că, dacă nu eşti foarte ocupat... zise Bellman, 
arătând spre ecranul monitorului. Eşti invitat. 

Truls îi mulţumi şi acceptă invitaţia. Aşa cum făcea 
mereu de când erau mici, fusese de acord să stea pe lângă 
cei doi, să fie spectator la fericirea evidentă a lui Mikael 
Bellman şi a Ullei. Acum era de acord cu o altă seară în 
care trebuia să ascundă cine era şi ce simţea. 

— Încă un lucru, zise Bellman. Îl mai ţii minte pe tipul pe 
care te-am rugat să-l ştergi din registrul vizitatorilor de la 
recepţie? 

Truls încuviinţă fără să clipească. Bellman îl sunase şi îi 
explicase că un anume Tord Schultz venise ca să-i ofere 
informaţii despre contrabanda cu droguri şi să-i spună că 
aveau un tip care distrugea dovezile, un „arzător”, printre 
ei. Bellman îşi făcea griji pentru siguranţa lui, iar numele 
trebuia eliminat din registru, pentru cazul în care 
„arzătorul” lucra în sediul central şi avea acces la astfel de 
date. 

— Am încercat să-l sun de câteva ori, dar n-a răspuns. 
Sunt un pic îngrijorat. Eşti absolut sigur că agentul de pază 
i-a şters numele şi nu a aflat nimeni altcineva de vizita lui? 


— Categoric da, domnule şef al poliţiei, replică Truls. 

Apropo, ai mai auzit ceva de la inspectorul ăla agasant de 

la aeroport? 

— Nu, răspunse Bellman. Se pare că a acceptat că era 

vorba probabil de făină de cartofi. De ce? 

— Mă întrebam doar, domnule şef al poliţiei. Salutări 

balaurului de acasă. 

— Aş prefera să nu mai foloseşti termenul ăsta, bine? 
Truls ridică din umeri. 

— Aşa îi spui tu. 

— Mă refer la chestia cu şeful poliţiei. O să se anunţe 

oficial abia peste câteva săptămâni. 


Directorul de operaţiuni oftă. Ofiţerul de la controlul 
traficului aerian sunase să anunţe că zborul de Bergen 
întârzia deoarece căpitanul nu se prezentase şi nici nu 
sunase, aşa că erau nevoiţi să găsească rapid pe 
altcineva. 

— Schultz trece prin clipe grele acum, zise directorul. 

— Nu răspunde nici la telefon, rosti ofiţerul. 

— Mă temeam de asta. Poate că face nişte drumuri singur 
în timpul lui liber. 

— Aşa am auzit şi eu, da. Însă acum nu este în timpul lui 
liber. Aproape că am fost nevoiţi să anulăm zborul. 

— Are ceva probleme acum, aşa cum am zis. O să discut 
cu el. 

— Cu toţii avem probleme, Georg. Va trebui să scriu un 
raport, înţelegi? 

Directorul de operaţiuni dădu să spună ceva, dar 
renunţă. 

— Evident. 

După ce convorbirea se încheie, directorul de operaţiuni 
îşi aduse aminte ceva. O după-amiază, vară, grătar. 
Campari, Budweiser şi fripturi imense, aduse direct din 
Texas de un cursant. Nimeni nu-l văzuse furişându-se 


împreună cu Else într-un dormitor. Ea gemea încet, 
suficient de încet ca să nu fie auzită peste ţipetele copiilor 
care se jucau, peste zgomotul avioanelor care aterizau şi 
peste râsetele lipsite de griji care veneau pe fereastra 
deschisă. Avioane aterizând şi decolând. Râsul răsunător 
al lui Tord la sfârşitul unei alte poveşti clasice despre 
zborurile lui. Şi gemetele joase ale nevestei lui Tord. 

— Ai cumpărat violină? 

Beate Lønn se uită neîncrezătoare la Harry, care stătea 
în colţul biroului ei. Trăsese scaunul din calea luminii 
puternice a dimineţii şi ţinea cu ambele mâini cana pe 
care i-o dăduse ea. lşi atârnase haina pe spătarul 
scaunului, iar pe faţă avea broboane de sudoare. 

— Doar n-ai...? 
— Eşti nebună? 
Harry sorbi din cafeaua fierbinte. 
— Beţivii nu sunt în stare să se apuce de aşa ceva. 
— Bine, pentru că altfel aş zice că a fost o doză ratată, 
zise ea, arătând spre el. 

Harry îşi privi antebraţul. În afară de costumul de pe el, 
nu-şi luase decât trei perechi de chiloţi, o pereche de 
şosete şi două cămăşi cu mânecă scurtă. Se gândise să-şi 
cumpere hainele de care avea nevoie în Oslo, însă până 
atunci nu avusese nicio clipă liberă. lar în dimineaţa aia se 
trezise cu o senzaţie atât de asemănătoare unei 
mahmureli, încât aproape vomase în toaletă din 
obişnuinţă. Locul unde făcuse injecţia intramusculară avea 


acum forma şi culoarea hărţii SUA la realegerea lui 
Reagan. 

— Vreau să mă ajuţi şi să analizezi chestia asta, zise 
Harry. 

— De ce? 

— Din cauza fotografiilor de la locul crimei în care se vede 
punguţa pe care aţi găsit-o asupra lui Oleg. 

— Da? 

— Aveţi nişte camere foto fantastice. Se vede clar că 
praful era alb curat. Praful de aici are fragmente maro. 
Vreau să ştiu ce e. 

Beate scoase o lupă din sertar şi se aplecă deasupra 
prafului pe care-l presărase Harry pe coperta Forensic 
Magazine. 

— Ai dreptate, zise ea. Mostrele pe care le-am avut erau 
albe, însă în ultimele luni nu s-a mai făcut nicio captură, 
aşa că e interesant. Mai ales că un inspector de la poliţia 
de la Gardermoen a sunat zilele trecute şi a zis ceva 
similar. 

— Ce anume? 

— Că au găsit un pachet cu praf în bagajul de mână al 
unui pilot. Inspectorul se întreba cum de am ajuns noi la 
concluzia că era vorba de făină de cartofi. Văzuse cu ochii 
lui bucăţelele maro. 

— Credea că pilotul face contrabandă cu violină? 

— N-am avut nicio captură de violină la graniţe, aşa că 
inspectorul probabil că n-a văzut niciodată aşa ceva. 
Heroina albă este rară. Cea mai mare parte a mărfii care 
ajunge pe aici este maro, aşa că inspectorul s-a gândit 
probabil că erau amestecate. Şi, apropo, pilotul nu venea, 
ci pleca. 

— Pleca? 

— Da. 

— Încotro? 


— Bangkok. 

— Ducea făină de cartofi în Bangkok? 

— Poate că era pentru nişte norvegieni, să-şi facă sos alb 
la chiftelele de peşte. 

Beate zâmbi, roşind din pricina încercării de a fi 
amuzantă. 

— Hmm. În altă ordine de idei, tocmai am citit despre un 
bărbat care lucra sub acoperire şi a fost găsit mort în 
portul Göteborg. Au apărut zvonuri că era „arzător”. A 
apărut vreun zvon despre el şi în Oslo? 

Beate clătină din cap. 

— Nu. Dimpotrivă. Era mai cunoscut pentru dorinţa lui 
nebună de a-i prinde pe infractori. Inainte să fie ucis, 
spunea că a prins un peşte mare, pe care vrea să-l scoată 
singur. 

— Singur? 

— N-a vrut să spună mai multe, nu avea încredere în 
nimeni. Sună familiar, Harry? 

El zâmbi, se ridică şi îşi îmbrăcă haina. 

— Unde te duci? 

— Să vizitez un vechi prieten. 

— Nu ştiam că ai aşa ceva. 

— Vorba vine. L-am sunat pe şeful Kripos. 

— Heimen? 

— Da. L-am întrebat dacă poate să-mi dea o listă cu 
oamenii cu care a vorbit Gusto pe mobil înainte de crimă. 
Mi-a răspuns că, în primul rând, cazul e cu totul închis, aşa 
că nici măcar n-au lista. În al doilea rând, şi dacă ar fi avut, 
n-ar fi dat-o unui... cum a zis? 

Harry închise ochii şi numără pe degete... 

— Poliţist dat afară, beţiv sau trădător ca mine. 

— După cum spuneam, nu ştiam să ai prieteni vechi. 

— Aşa că acum trebuie să încerc în altă parte. 

— Bine. O să analizez azi praful ăsta. 


Harry se opri în uşă. 
— Ai spus că violina a apărut recent în Göteborg şi 
Copenhaga. Asta înseamnă că a apărut după Oslo? 
— Da. 
— Nu se întâmplă invers de obicei? Drogurile noi apar 
întâi în Copenhaga, după care se întind spre nord? 
— Probabil că ai dreptate. De ce? 
— Incă nu sunt sigur. Cum spuneai că îl cheamă pe pilot? 
— N-am spus. Schultz. Tord. Altceva? 
— Da. Te-ai gândit cumva că omul ăla sub acoperire avea 
dreptate? 
— Dreptate? 
— Să-şi ţină gura şi să nu aibă încredere în nimeni. Poate 
că ştia că există pe undeva un „arzător”. 


Harry privi în jur la zona de recepţie imensă, cu aer de 
catedrală, a sediului Telenor din Fornebu. La biroul aflat la 
zece metri depărtare aşteptau doi bărbaţi. Harry îi văzu 
primind ecusoane de acces şi fiind preluaţi de la barieră de 
persoana pe care o vizitau. În mod clar, Telenor avea 
măsuri de acces mai stricte, aşa că planul lui de a da 
buzna în biroul lui Klaus Torkildsen nu mai era valabil. 

Harry cântări situaţia. 

Cu certitudine că Torkildsen nu avea să aprecieze vizita. 
Din simplul motiv că fusese prins într-o situaţie jenantă în 
public şi, deşi reuşise să păstreze secretul faţă de şefi, 
Harry folosise câţiva ani incidentul ca să-l determine să-i 
dea acces la informaţii, uneori dincolo de ceea ce avea 
dreptul legal o companie de telefonie să facă. Cu toate 
astea, fără autoritatea unei legitimaţii de poliţist, probabil 
că Torkildsen nici nu ar fi acceptat să-l vadă pe Harry. 

In dreapta celor patru porţi de acces către lifturi era o 
poartă mai mare, care tocmai fusese deschisă pentru a 
permite accesul unui grup de vizitatori. Harry luă rapid o 
decizie. Grăbi pasul şi se strecură în mijlocul vizitatorilor, 


îndreptându-se odată cu ei spre reprezentantul Telenor 
care ţinea poarta deschisă. Harry se întoarse către vecinul 
lui, un om scund cu trăsături asiatice. 
— Nin hao. 
— Poftim? 

Harry zări numele de pe ecuson. Yuki Nakazawa. 

— A, japonez. 

Harry râse şi îl bătu uşor cu palma pe umăr, ca şi cum 
ar fi fost un vechi amic. Yuki Nakazawa îi răspunse cu un 
zâmbet timid. 

— Frumoasă zi, zise Harry, continuând să ţină mâna pe 
umărul tipului. 

— Da, răspunse Yuki. La ce companie eşti? 

— TeliaSonera, răspunse Harry. 

— Foarte, foarte bună. 

Trecură de angajatul Telenor, iar Harry îl văzu cu coada 
ochiului venind spre ei şi ştiu cam ce avea să spună. Avu 
dreptate. 

— Imi cer scuze, domnule. Nu vă pot lăsa să intraţi fără 
un ecuson cu numele. 

Yuki Nakazawa îl privi surprins. 


Torkildsen primise un birou nou. După ce merse 
aproape un kilometru printr-un spaţiu de birouri deschis, 
Harry zări în fine o siluetă masivă familiară, aflată într-un 
cub de sticlă. 

Intră direct. 

Omul stătea cu spatele la el, cu un telefon lipit de 
ureche. Harry vedea şuvoiul de picături de salivă 
împrăştiate pe geam. 

— Pune naibii mai repede în funcţiune serverul SW2! 

Harry tuşi. 

Scaunul se roti. Klaus Torkildsen era şi mai gras. 
Costumul surprinzător de elegant şi de bine croit reuşea 
parţial să ascundă şuncile care se revărsau, însă nimic nu 


putea ascunde expresia de spaimă care se lăţi pe chipul 
extraordinar al bărbatului. Ce era extraordinar la acel chip 
era că, în ciuda spaţiului imens avut la dispoziţie pe faţă, 
ochii, nasul şi gura erau atât de apropiate, încât semănau 
cu o mică insulă într-un ocean. Privirea i se opri asupra 
ecusonului lui Harry. 

— Yuri... Nakazawa? 

— Klaus. 

Harry zâmbi larg şi îşi desfăcu braţele pentru o îmbră- 
ţişare. 

— Ce naiba cauţi aici? şopti Torkildsen. 

Harry îşi lăsă braţele în jos. 

— Şi eu mă bucur să te văd. 

Se cocoţă pe marginea biroului. Locul unde se aşeza 
întotdeauna. Invadează şi găseşte punctul strategic. O 
cale simplă şi eficientă de a domina. Torkildsen înghiţi în 
sec şi Harry văzu cum îi apar pe frunte broboane mari şi 
strălucitoare de sudoare. 

— Reţeaua mobilă din Trondheim, mormăi Torkildsen, 
arătând spre telefon. Ar fi trebuit să instaleze serverul ăla 
de săptămâna trecută. Nu mai poţi avea încredere în 
nimeni. Sunt presat de timp. Ce doreşti? 

— Lista de apeluri telefonice de la şi spre mobilul lui 
Gusto Hanssen, începând din mai. 

Harry luă un pix şi scrise numele pe un post-it galben. 
— Acum sunt director. Nu mai lucrez la operaţiuni. 

— Nu, dar tot poţi face rost de numere. 

— Ai vreo autorizaţie? 

— Dacă aş fi avut, m-aş fi dus direct la cineva din poliţie 
în loc să apelez la tine. 

— Atunci de ce nu autorizează chestia asta avocatul 
poliţiei? 

Vechiul Torkildsen nu ar fi îndrăznit să întrebe aşa ceva. 
Devenise mai dur. Avea mai multă încredere în el. Să fi 


fost promovarea? Sau altceva? Harry văzu spatele unei 
fotografii înrămate de pe birou. Genul de fotografie 
personală pe care o foloseşti ca să-ţi aminteşti că ai pe 
cineva. Aşadar, în afară de cazul în care era vorba de un 
câine, în poză era o femeie. Poate chiar cu un copil. Cine 
ar fi crezut? Bătrânul exhibiţionist îşi găsise o femeie. 

— Nu mai lucrez pentru poliţie, zise Harry. 

Torkildsen rânji. 

— Şi tot vrei informaţii despre convorbiri? 

— Nu-mi trebuie mult, doar numărul ăsta de mobil. 

— De ce aş face-o? Dacă ar afla cineva că ţi-am dat genul 
ăsta de informaţii, aş fi dat afară. Şi oricum n-ar fi greu de 
descoperit dacă am căutat ceva în sistem. 

Harry nu răspunse. 
Torkildsen râse amar. 

— Înţeleg. Acelaşi şantaj murdar şi laş. Dacă nu-ți fac rost 
de informaţii, încălcând regulamentul, te asiguri că află 
colegii mei despre condamnare. 

— Nu, răspunse Harry. N-o să vorbesc. Doar îţi cer o 
favoare, Klaus. E o chestie personală. Băiatul fostei mele 
iubite riscă închisoarea pe viaţă pentru ceva ce n-a făcut. 

Harry văzu bărbia dublă a lui Torkildsen tremurând şi 
stârnind un val care-i cutremură carnea pornind de la gât 
şi dispărând apoi în trupul masiv. Harry nu i se adresase 
niciodată lui Klaus Torkildsen pe numele de botez până 
atunci. Torkildsen se uită la el. Clipi. Concentrat. Picăturile 
de sudoare luciră şi Harry aproape că văzu calculele pe 
care şi le făcea în cap, adunând, scăzând şi - într-un târziu 
- obţinând un rezultat. Torkildsen îşi aruncă braţele în sus 
şi se lăsă pe spătarul scaunului, care gemu sub greutatea 
lui. 

— Îmi pare rău, Harry, aş vrea să te fi putut ajuta. Însă 
acum nu-mi permit genul ăsta de compasiune. Sper că 
înţelegi. 


— Bineînţeles, zise Harry, frecându-şi bărbia. Este de 
înţeles. 

— Mulţumesc, răspunse Torkildsen, vizibil uşurat şi 
începând să se ridice greoi de pe scaun, ca pentru a-l 
însoţi pe Harry afară din cuşca lui de sticlă şi din viaţa lui. 
— Bine, zise Harry. Dacă nu-mi faci rost de numere, nu 
vor afla de isprava ta doar colegii, ci şi soţia. Ai copii? Da? 
Unul, doi? 

Torkildsen se prăbuşi înapoi pe scaun. Se uită la Harry 
cu o privire uluită. Era din nou vechiul Klaus Torkildsen 
care tremura. 

— AI... ai zis că n-o să... 

Harry ridică din umeri. 

— Îmi pare rău. Însă acum nu-mi permit genul ăsta de 
compasiune. 


x k x 


Era 10 şi 10 seara şi Schrøder era pe jumătate plin. 

— Nu voiam să vii la birou, zise Beate. M-a sunat Heimen 
şi mi-a zis că ai întrebat de o listă de apeluri telefonice, şi 
că a auzit că ai venit să mă vezi. M-a avertizat să nu mă 
amestec în cazul Gusto. 

— Păi, e bine că ai putut veni măcar aici, zise Harry. 

Îi prinse privirea Ritei, care servea clienţii cu bere în 
celălalt capăt al încăperii. Ridică două degete, iar Rita 
dădu din cap că a înţeles. Trecuseră trei ani de când nu 
mai venea pe-acolo, însă ea continua să înţeleagă limbajul 
semnelor transmise de fostul ei client regulat: o bere 
pentru însoțitor şi o cafea pentru alcoolic. 

— Prietenul tău te-a ajutat cu lista? 

— Enorm. 

— Şi ce ai aflat? 

— Probabil că Gusto era falit; a avut contul blocat de mai 
multe ori. Nu folosea prea mult telefonul, dar a avut 


câteva discuţii scurte cu Oleg. A sunat-o de mai multe ori 
pe sora lui adoptivă, lrene, însă convorbirile au încetat 
brusc cu câteva săptămâni înainte de moartea lui. Altfel, 
multe dintre apeluri erau la Pizza Xpress. O să mă duc de- 
aici la Rakel şi o să caut pe internet celelalte nume. Tu ce- 
mi poţi spune despre analiză? 

— Substanţa cumpărată de tine este aproape identică cu 
primele mostre de violină examinate de noi. Dar e o mică 
diferenţă în compusul chimic. Şi, pe urmă, sunt 
fragmentele maronii. 

— Da? 

— Nu e un ingredient farmaceutic activ. Sunt pur şi 
simplu fragmente de înveliş folosit la pastile. Ştii tu, ca să 
fie mai uşor de înghiţit sau să aibă gust mai bun. 

— Se poate depista producătorul? 

— Teoretic, da. Însă am verificat şi se pare că producătorii 
de medicamente îşi fabrică singuri învelişul, ceea ce 
înseamnă că sunt câteva mii în toată lumea. 

— Deci nu ajungem nicăieri pe pista asta? 

— Nu cu învelişul, răspunse Beate. Insă pe interiorul 
unora dintre ele mai sunt urme de conţinut. A fost 
metadonă. 

Rita aduse cafeaua şi berea. Harry îi mulţumi şi femeia 
plecă. 

— Credeam că metadona e lichidă şi vine în sticluţe. 

— Metadona folosită la aşa-numita dezintoxicare prin 
tratament medicamentos a dependenţilor de droguri vine 
în sticluţe. Aşa că am sunat la spitalul St. Olav, unde fac 
cercetări pe opioide şi opiacee. Mi-au spus că în 
tratamentul durerii se folosesc pastile de metadonă. 

— Şi în violină? 

— Au spus că e posibil să fie folosită în procesul de 
producţie metadona asta modificată. 


— Asta înseamnă doar că violina nu e produsă de la zero, 
dar cu ce ne ajută pe noi? 

Beate prinse paharul de bere în palmă. 
— Ne ajută, pentru că sunt foarte puţini producători de 
pastile de metadonă. lar unul dintre ei e din Oslo. 
— AB? Nycomed? 
— Spitalul Radium. Au propriul institut de cercetare şi au 
produs o pilulă de metadonă pentru tratamentul durerilor 
severe. 
— Cancer. 

Beate încuviinţă. Cu o mână îşi duse paharul la gură, iar 
cu cealaltă luă ceva de pe masă. 
— De la spitalul Radium? 

Beate încuviinţă din nou. 

Harry luă pastila. Era rotundă, mică şi avea un R ştanţat 
pe învelişul maroniu. 
— Ştii ceva, Beate? 
— Ce? 
— Cred că Norvegia tocmai şi-a creat o nouă ramură de 
export. 


— Vrei să spui că e cineva în Norvegia care produce şi 
exportă violină? întrebă Rakel. 

Se sprijinea cu braţele încrucişate la piept de tocul uşii 
de la camera lui Oleg. 
— Cel puţin sunt câteva elemente care sugerează că ar fi 
posibil, răspunse Harry, tastând următorul nume de pe 
lista primită de la Torkildsen. În primul rând, utilizarea 
drogurilor se extinde dinspre Oslo. Nimeni de la Interpol n- 
a văzut sau auzit de violină înainte să apară în Oslo şi abia 
acum o poţi găsi pe străzile din Suedia şi Danemarca. În al 
doilea rând, substanţa conţine pastile de metadonă 
zdrobite, care sigur sunt produse în Norvegia. 

Harry apăsă pe butonul de căutare. 


— În al treilea rând, la Gardermoen a fost arestat un pilot 
cu o marfă care s-ar putea să fi fost violină, dar care 
ulterior a fost schimbată. 

— Schimbată? 

— În care caz avem un „arzător” de dovezi în sistem. 
Ideea e că pilotul pleca spre Bangkok. 

Harry îi simţi parfumul şi îşi dădu seama că se apropiase 
şi stătea lângă umărul lui. Ecranul computerului era 
singura sursă luminoasă din camera întunecată. 

— Ce vulpiţă! Cine e? 

Îi auzea vocea chiar lângă ureche. 

— Isabelle Skøyen. Consiliul municipal. Una dintre 
persoanele pe care le-a sunat Gusto. Sau, mai exact, ea l-a 
sunat pe el. 

— Tricoul cu donarea de sânge îi e o idee cam mic, nu? 

— Face probabil parte din treaba unui politician să 
participe la campanii de donare de sânge. 

— Eşti politician dacă eşti doar secretara consiliului? 

— Mă rog, femeia spune că are grupa AB negativ, aşa că 
e o simplă datorie civică. 

— Da, e o grupă rară. De-aia te uiţi aşa de lung la 
imaginea asta? 

Harry zâmbi. 

— Pagina a fost accesată de multe ori. Crescătoare de 
cai. „Cea care face curăţenie pe străzi.” 

— | se atribuie meritele pentru închiderea bandelor de 
traficanţi de droguri. 

— Nu a tuturor, e evident. Mă întreb despre ce putea să 
discute cu Gusto. 

— Păi, ea conduce eforturile comitetului pentru Servicii 
Sociale împotriva drogurilor, aşa că poate l-a folosit ca să 
obţină informaţii. 

— La 1 şi jumătate noaptea? 

— Hopa! 


— Mai bine aş întreba-o. 
— Da, sunt convinsă că ţi-ar face plăcere. 

Harry îşi înclină capul spre ea. Faţa ei era atât de 
aproape, încât cu greu se mai putea concentra. 
— Aud oare ce cred eu că aud, dragostea mea? 

Ea râse încet. 

— Deloc. Pare de proastă calitate. 

Harry inspiră încet. Rakel nu se mişcase din loc. 

— Şi ce te face să crezi că nu-mi place proasta calitate? 
— De ce vorbeşti în şoaptă? 

Buzele lui Rakel se apropiaseră atât de mult, încât îi 
simţea răsuflarea. 

Preţ de câteva secunde, Harry nu auzi decât bâzâitul 
ventilatorului de la computer. Apoi Rakel se îndreptă brusc 
de spate. Îi aruncă o privire absentă, distantă, şi îşi duse 
palmele la obraji ca pentru a-i răcori. După care se răsuci 
pe călcâie şi plecă. 

Harry se lăsă pe spătarul scaunului, închise ochii şi 
înjură încet. O auzi zdrăngănind ceva prin bucătărie. 
Inspiră adânc de câteva ori. Hotări că nimic din ce tocmai 
se petrecuse nu se petrecuse în realitate. Încercă să-şi 
adune gândurile. Apoi merse mai departe. 

Căută pe internet restul numelor. Unele rezultate erau 
de-acum zece ani, de la competiţii de schi sau relatări de 
la reuniuni de familie, altele nici măcar atât. Erau oameni 
care nu mai existau, care se retrăseseră din lumina 
reflectoarelor societăţii moderne, care găsiseră adăposturi 
izolate, unde aşteptau următoarea doză de drog şi nimic 
altceva. 

Harry îşi pironi privirea pe perete, pe un poster cu un tip 
cu pene pe cap. Sub poster era scris „JOnsi”. Harry ţinea 
vag minte că era ceva în legătură cu trupa islandeză Sigur 
R6s. Sunete eterice şi cântat într-un falset neabătut. 
Destul de departe de Megadeth şi Slayer. Dar sigur că 


gusturile lui Oleg s-ar fi putut schimba. Sau fusese 
influenţat. Harry îşi duse mâinile la ceafă. 

lrene Hanssen. 

Fusese surprins de numărul de apeluri. Gusto şi lrene 
vorbiseră la telefon aproape zilnic, apoi încetaseră brusc. 
După aceea, nici măcar nu mai încercase să o sune. Ca şi 
cum s-ar fi despărţit. Sau poate Gusto ştia că nu mai putea 
lua legătura telefonic cu lrene. Şi apoi, cu doar câteva ore 
înainte să fie împuşcat, Gusto sunase pe telefonul fix de la 
ea de-acasă. Şi i se răspunsese. Conversaţia durase un 
minut şi douăsprezece secunde. Oare de ce i se părea 
ciudat lui Harry? Incercă să meargă pe firul gândului şi să- 
şi dea seama de unde pornise. Dar se văzu nevoit să 
renunţe. Formă numărul de telefon fix. Niciun răspuns. 
încercă numărul de mobil al lui Irene. O voce îi spuse că 
numărul era blocat temporar. Facturi neplătite. 

Bani. 

Totul începea şi se sfârşea cu bani. Aşa era întotdeauna 
cu drogurile. Harry încercă să-şi amintească numele pe 
care i-l spusese Beate. Pilotul arestat cu prafuri în bagajul 
de mână. Memoria de poliţist încă îi funcţiona. Tastă TORD 
SCHULTZ în bara de căutare. 

Apăru un număr de mobil. 

Harry deschise un sertar de la biroul lui Oleg ca să caute 
un pix. Scoase de acolo Masterful Magazine şi privirea îi 
căzu peste o tăietură de ziar băgată în folie de plastic. Işi 
recunoscu imediat propriul chip, mai tânăr. Scoase folia de 
plastic şi frunzări articolele. Erau toate despre cazuri la 
care lucrase Harry şi în care îi apăreau numele sau poza. 
Era şi un vechi interviu dintr-o publicaţie de psihologie în 
care răspundea - nu fără o oarecare iritare, din câte ţinea 
el minte - la întrebări despre crime în serie. Harry închise 
sertarul. Privi în jur. Simţea nevoia să lovească în ceva. 
După aceea închise computerul, îşi strânse valijoara, ieşi 


pe hol şi îşi puse sacoul. leşi şi Rakel şi-i scutură un fir 
invizibil de praf de pe guler. 
— E foarte ciudat, zise ea. Nu te-am văzut de ani buni, 
abia începusem să te uit şi acum iată-te din nou. 
— Da, răspunse el. Şi asta-i bine? 

Un zâmbet schiţat. 
— Nu ştiu. E şi bine, şi rău. Pricepi? 

Harry dădu din cap şi o trase lângă el. 
— Eşti cel mai rău lucru care mi s-a întâmplat vreodată, 
zise ea. Şi cel mai bun. Chiar şi acum, doar fiind aici, mă 
faci să uit de orice altceva. Nu, nu sunt sigură că e de 
bine. 
— Ştiu. 
— Ce-i aia? întrebă ea, arătând spre valiză. 
— Mă duc la hotel Leon. 
— Dar... 
— Vorbim mâine. Noapte bună, Rakel. 

Harry o sărută pe frunte, deschise uşa şi ieşi în seara 
caldă de toamnă. 


Băiatul de la recepţie îi spuse că nu era nevoie să 
completeze un formular nou de cazare şi îi oferi tot 
camera 301. Harry îi atrase atenţia că era în regulă câtă 
vreme era reparată bara draperiei. 
— lar s-a rupt? se miră băiatul. De la chiriaşul precedent. 
Mă tem că era cam nervos. 

Îi dădu lui Harry cheia de la cameră. 
— Şi el era poliţist. 
— Chiriaş? 
— Da, era un client permanent. Un agent sub acoperire, 
cum îi spuneţi voi. 
— Hmm. Se pare că nu avea cine ştie ce acoperire dacă 
tu Ştiai. 

Băiatul zâmbi. 


— Mă duc să văd dacă am o bară de rezervă în magazie, 
spuse el, şi plecă. 

— Omul cu Bereta semăna bine cu tine, rosti o voce 
suedeză profundă. 

Harry se întoarse. 

Cato şedea pe un scaun în ceea ce cu multă îngăduinţă 
putea fi numit holul clădirii. Privea în jos şi clătina încet din 
cap. 

— Semăna foarte bine, Harry. Foarte pasionat. Foarte 
răbdător. Foarte încăpățânat. Din păcate. Nu la fel de înalt 
ca tine, bineînţeles, şi avea ochi cenușii. Insă cu aceeaşi 
expresie de poliţist în ei, şi la fel de singur. A murit în 
acelaşi loc în care vei muri şi tu. Ar fi trebuit să pleci, 
Harry. Ar fi trebuit să iei avionul. 

Făcu un semn de neînțeles cu degetele lui lungi. Avea o 
expresie aşa de tristă, că Harry se întrebă o clipă dacă n- 
avea să înceapă să plângă. Se ridică încet în picioare, în 
vreme ce Harry se întorcea spre băiatul de la recepţie. 

— E adevărat ce spune? 

— Cine ce spune? se miră băiatul. 

— EI, zise Harry, întorcându-se să arate spre Cato. 

Numai că acesta dispăruse deja. Probabil că se pierduse 
în bezna de lângă scară. 

— Polițistul sub acoperire a murit aici, în camera mea? 

Băiatul se uită lung la Harry înainte de a răspunde. 

— Nu, a dispărut. A fost scos la mal lângă Operă. Mă tem 
că n-am o bară de rezervă, dar ce spuneţi de firul ăsta de 
nailon? Îl puteţi trece prin găicile draperiei şi îl legaţi după 
aia de suporturile barei. 

Harry dădu încet din cap. 


x k x 


Trecuse de ora 2 dimineaţa. Harry era încă treaz şi îşi 
fuma ultima ţigară. Pe podea zăceau draperia şi firul 


subţire de nailon. O putea vedea pe femeia din cealaltă 
parte a curţii interioare; femeia dansa lent un vals fără 
sunet şi fără partener. Harry ascultă sunetele oraşului şi 
urmări fumul de ţigară ridicându-se spre tavan. Studie cu 
atenţie fuiorul şerpuit, siluetele aparent aleatorii desenate 
de fum şi încercă să descopere un şablon în ele. 

Au trecut două luni de la întâlnirea dintre moşu' şi 
Isabelle ca să înceapă operaţiunea de curăţenie. 


Primii săltaţi au fost vietnamezii. Ziarele au scris că 
poliţia a făcut raiduri în nouă locuri simultan, a găsit 
cinci depozite de heroină şi a arestat treizeci şi şase de 
gălbejiţi. Săptămâna următoare a fost rândul albanezilor 
kosovari. Copoii au folosit trupe de elită Delta ca să ia 
cu asalt un apartament din Helsfyr, despre care şeful 
ţiganilor credea că n-are nimeni habar. Apoi a venit 
rândul nord-africanilor şi al lituanienilor. Şeful de la 
Orgkrim, genul top-model cu gene lungi şi arătos, a zis 
în ziare că primiseră ponturi anonime. În următoarele 
câteva săptămâni, vânzătorii de pe străzi, de la 
somalezi negri ca tăciunele la norvegieni albi ca laptele, 
au fost săltaţi şi băgaţi la bulău. Insă niciunul dintre noi, 
care eram îmbrăcaţi cu tricouri Arsenal. Era deja 
limpede că aveam spaţiu mai mare de manevră şi cozile 
deveneau mai lungi. Moşu' recruta o parte din dealerii 


rămaşi şomeri, însă şi-a respectat partea lui de 
înţelegere: traficul cu heroină devenea mai puţin vizibil 
în centrul oraşului Oslo. Am redus importurile de 
heroină, căci câştigam mai mult cu violina. Violina era 
scumpă, aşa că unii au încercat să o dea pe morfină, dar 
s-au întors repede. 


Vindeam mai repede decât putea produce Ibsen. 


Într-o marţi, am rămas fără marfă pe la 12 jumate şi, 
cum era strict interzisă folosirea mobilelor - moşu' 
credea că Oslo era nenorocitu' de Baltimore -, m-am 
dus la gară şi am apelat telefonul rusesc Gresso dintr- 
una din cabinele telefonice. Andrei a zis că era ocupat, 
dar o să vadă ce poate face. Oleg, Irene şi cu mine ne- 
am aşezat pe treptele de la Skippergata, alungând 
clienţii şi relaxându-ne. După vreo oră, am văzut o 
siluetă şchiopătând spre noi. Era chiar Ibsen. Furios. 
Ţipa şi înjura. Până ce a văzut-o pe Irene. Atunci, parcă 
furtuna s-ar fi potolit şi tonul a devenit mai domol. A 
venit după noi în curtea din spate, unde ne-a dat o 
pungă de plastic în care erau o sută de pachete. 


— Douăzeci de mii, a zis el, întinzând laba. De data 
asta, banii în mână la livrare. 


L-am luat deoparte şi i-am zis că data viitoare când 
rămâneam fără marfă puteam să venim noi la el. 


— Nu vreau vizitatori, a zis el. 


— Aş putea plăti mai mult de două sute pachetul, am 
zis eu. 


M-a privit suspicios. 


— Ai de gând să începi pe cont propriu? Ce ar zice şeful 
tău? 


— Chestia asta este între tine şi mine, i-am răspuns. 
Vorbim de mărunţiş. Intre zece şi douăzeci de pachete 
pentru prieteni şi cunoştinţe. 


A izbucnit în râs. 
— Aduc şi fata, i-am zis eu. Apropo, o cheamă Irene. 


N-a mai râs. S-a uitat la mine. Apoi Picior Plat a 
încercat să râdă din nou, dar n-a mai putut. | se citea 
totul în ochi. Singurătatea. Lăcomia. Ura. Şi dorinţa. 
Nenorocita de dorinţă. 


— Vineri seară, a zis el. La 8. Bea gin? 
Am încuviinţat. Din clipa aia, avea să bea. 
Mi-a dat adresa. 


După două zile, moşu' m-a invitat la masa de prânz. 
O clipă am crezut că mă pârâse Ibsen, deoarece tineam 
minte expresia lui. Am fost serviţi de Peter şi am stat la 
masa lungă din sufrageria rece, iar moşu' mi-a spus că 
eliminase importurile de heroină în întreaga ţară şi din 
Amsterdam, iar acum importa doar din Bangkok prin 
intermediul câtorva piloţi de avion. A vorbit despre cifre, 
s-a asigurat că înţeleg şi a repetat obişnuita lui 
întrebare: mă tineam departe de violină? Stătea în 
penumbră şi mă privea fix, după care l-a chemat pe 
Peter şi i-a spus să mă ducă acasă cu maşina. Pe drum 
m-am gândit să-l întreb dacă nu cumva moşu' era 
impotent. 


Ibsen locuia într-un apartament tipic de burlac dintr- 
un bloc din Ekeberg. Televizor mare cu plasmă, frigider 
mic şi nimic pe pereţi. Ne-a turnat gin ieftin cu apă 
tonică răsuflată, fără lămâie feliată, dar cu trei cuburi de 
gheaţă. lrene îl privea. Zâmbea, era dulce şi a lăsat 
discuţia pe seama mea. Ibsen şedea cu un zâmbet de 
idiot pe faţă şi se holba la lrene, deşi reuşea să-şi 
închidă gura când ameninţa să i se scurgă saliva. 
Pusese o nenorocită de muzică clasică. Mi-am luat 
pachetele şi am stabilit să mai trec pe la el peste două 
săptămâni. Cu lrene. 


Apoi a apărut primul raport despre numărul în 
scădere de supradoze. Ce nu s-a scris acolo a fost că ăia 
care luau violină pentru prima dată ajungeau, după doar 
câteva săptămâni, să stea la coadă cu ochi ficşi şi 
spasme vizibile de sevraj. Şi când stăteau acolo cu 
hârtiile boţite de o sută de coroane în mână şi 
descopereau că preţul crescuse din nou, începeau să 
plângă. 


La a treia vizită, Ibsen m-a luat deoparte şi a zis că 
data următoare voia să vină doar Irene. l-am spus că e 
în regulă, dar că atunci voiam cincizeci de pachete, la o 
sută de coroane bucata. A încuviinţat. 


A fost nevoie de ceva efort ca s-o conving pe lrene, şi 
de data asta n-au mai mers vechile trucuri. A trebuit să 
fiu dur. Să-i explic că asta era şansa mea. Şansa 
noastră. Să o întreb dacă vrea să continue să doarmă pe 
o saltea într-o sală de repetiţii. In cele din urmă, a 
mormăit că nu asta voia. Insă nu voia nici să... lar eu i- 
am zis că nu era nevoită să o facă, trebuia doar să fie 
drăguță cu bietul singuratic, pentru că el probabil nu 
prea avea parte de distracţie cu piciorul ăla beteag al 


lui. A dat din cap şi mi-a zis că trebuie să-i promit că nu- 
i spun lui Oleg. După ce a plecat spre vizuina lui Ibsen, 
m-am simţit atât de distrus, că am diluat un pachet de 
violină şi am fumat ce rămăsese dintr-o ţigară. M-am 
trezit cu cineva care mă scutura. lrene era deasupra 
saltelei mele şi plângea aşa de tare, că lacrimile îmi 
cădeau pe faţă şi îmi intrau în ochi. Ibsen încercase să i- 
o pună, dar ea reuşise să scape. 


— Ai luat pachetele? am întrebat eu. 


A fost evident o întrebare proastă. S-a pierdut cu 
totul. Aşa că mi-am zis că trebuie să fac ceva să rezolv 
situaţia. Am pregătit o seringă şi ea s-a uitat la mine cu 
ochi mari şi umezi, în vreme ce eu găseam o venă 
albastră pe pielea ei fină şi albă şi introduceam acul. Am 
simţit cum spasmele ei se transplantează în corpul meu 
când am apăsat pe piston. Gura i s-a deschis într-un 
orgasm mut. Apoi extazul i-a adus o cortină 
strălucitoare în faţa ochilor. 


Poate că Ibsen era un ticălos, dar ştia meserie. 


Am ştiut şi că o pierdusem pe lrene. Am zărit asta pe 
chipul ei când am întrebat-o de pachete. Lucrurile nu 
mai puteau fi niciodată la fel ca înainte. În noaptea aia 
am văzut-o cum alunecă într-o uitare binecuvântată, 
împreună cu şansa mea de a deveni milionar. 


Moşu' continua să facă milioane. Şi totuşi, voia mai 
mult şi mai repede. Ca şi cum avea ceva de stins, o 
datorie care urma să ajungă curând la termen. Nu părea 
să aibă nevoie de bani; casa era la fel, limuzina era 
curată, dar neschimbată, iar personalul era compus din 
aceiaşi doi oameni: Andrei şi Peter. Tot mai aveam un 
concurent - Los Lobos -, care îşi extinsese operaţiunile 


de vânzare pe stradă. Recrutase vietnamezi şi marocani 
care nu fuseseră săltaţi deja şi vindea violină nu doar în 
centrul oraşului, ci şi în Kongsvinger, Tromsø, 
Trondheim şi - se zicea - în Helsinki. Poate că Odin şi 
Los Lobos câştigau mai mult decât moşu'”, dar 
împărțeau piaţa, nu existau conflicte pentru teritoriu şi 
se îmbogăţeau şi unii, şi alţii. Orice om de afaceri cu 
mintea la locul ei ar fi fost fericit cu situaţia aia. 


Existau doar doi nori pe acest cer senin şi strălucitor. 


Unul era polițistul sub acoperire cu şapca lui idioată. 
Ştiam că poliţia fusese informată că tricourile Arsenal nu 
reprezentau deocamdată o ţintă prioritară, însă Omul cu 
Bereta tot îşi vâra nasul. Celălalt era că Los Lobos 
începuse să vândă violină în Lillestrøm şi Drammen mai 
ieftin decât în Oslo, ceea ce însemna că unii dintre 
clienţi se duceau acolo. 


Într-o zi, am fost chemat la moşu' şi am primit sarcina 
să duc un mesaj unui copoi. Îl chema Truls Berntsen, iar 
treaba trebuia să fie discretă. L-am întrebat de ce nu-i 
putea folosi pe Andrei sau pe Peter, însă moşu' mi-a 
explicat că nu voia să existe niciun contact care să 
poată pune poliţia pe urmele lui. Era unul dintre 
principiile lui. Şi chiar dacă eu aveam informaţii care îl 
puteau da în vileag, eram singura persoană în afară de 
Peter şi Andrei în care avea încredere. Da, din multe 
puncte de vedere, avea încredere în mine. Mi-am zis 
atunci că Baronul Drogurilor are încredere în Hoţ. 


Mesajul era că aranjase o întâlnire cu Odin ca să 
discute despre Lillestram şi Drammen. Urmau să se 
întâlnească joi seara, la ora 7, la McDonald's în 
Kirkeveien, Majorstuen. Rezervaseră tot etajul întâi 


pentru o petrecere privată cu copii. Îmi şi imaginam 
scena, cu baloane, panglici, pălării de hârtie şi un 
nenorocit de clovn. Căruia îi îngheţa faţa când vedea 
cine erau oaspeţii: motociclişti masivi cu priviri 
criminale şi ţepi pe încheieturile degetelor, doi metri şi 
jumătate de beton cazac, şi pe Odin şi moşu' ţintuindu- 
se cu priviri ucigaşe peste farfuriile cu cartofi prăjiţi. 


Truls Berntsen locuia singur într-un bloc de 
apartamente din Manglerud, dar, când am trecut pe- 
acolo într-o duminică dimineaţă, nu era nimeni acasă. 
Vecinul, care în mod evident auzise soneria lui Berntsen, 
şi-a iţit capul de pe verandă şi a strigat că Truls era la 
Mikael, unde construia o terasă. În vreme ce mă 
îndreptam spre adresa pe care mi-o dăduse, m-am 
gândit că Manglerud trebuie să fie un loc groaznic. În 
mod clar, toată lumea cunoştea pe toată lumea. 


Mai fusesem în Høyenhall şi înainte. E un fel de 
Beverly Hills al Manglerudului. Case mari, cu vedere 
spre Kvaernerdalen, centrul oraşului şi Holmenkollen. M- 
am oprit în drum, uitându-mă la scheletul pe jumătate 
terminat al unei case. In faţă erau câţiva tipi la bustul 
gol, cu cutii de bere în mâini, râzând şi arătând spre 
structura care în mod evident avea să fie terasa. L-am 
recunoscut imediat pe unul dintre ei. Tipul ca un model, 
cu gene lungi. Şeful nou de la Orgkrim. Când m-au zărit, 
au tăcut toţi. Ştiam de ce. Erau toţi poliţişti şi mirosiseră 
un bandit. O situaţie nasoală. Nu-l întrebasem pe moşu', 
dar mi-a trecut prin minte că Truls Berntsen făcea parte 
din alianţa cu poliţia pe care o sfătuise pe Isabelle 
Skøyen să o încheie. 


— Da? a zis omul cu gene lungi. 


Era în formă bună. Muşchi abdominali ca nişte pietre. 
Încă aveam ocazia să mă retrag şi să mă duc la 
Berntsen mai târziu. Aşa că nu prea ştiu de ce am făcut 
ce-am făcut. 


— Am un mesaj pentru Truls Berntsen, am rostit eu 
tare şi limpede. 


Ceilalţi s-au întors către un bărbat care şi-a lăsat 
berea jos şi a venit spre mine mergând crăcănat. Nu s-a 
oprit decât când a ajuns atât de aproape, încât ceilalţi 
nu-l puteau auzi. Avea părul blond şi o mandibulă 
puternică, ieşită în afară, care arăta ca un sertar tras 
afară. Ochii mici porcini aruncau priviri suspicioase 
încărcate de ură. Dacă ar fi fost un animal de casă, ar fi 
fost eutanasiat pe temei pur estetic. 


— Nu ştiu cine eşti, a şoptit el, dar pot să bănuiesc, şi 
n-am chef de astfel de vizite. Bine? 


— Bine. 
— Repede, zi ce ai de zis. 


l-am spus de întâlnire şi de oră. Şi că Odin avertizase 
că avea să apară cu toată banda. 


— Nici n-ar îndrăzni altfel, a zis Berntsen, şi a gemut. 


— Avem informaţii că tocmai a primit o cantitate 
imensă de cai, am zis eu. 


Tipii de pe terasă se întorseseră la berile lor, însă îl 
vedeam pe şeful Orgkrim aruncând priviri spre noi. Am 
vorbit încet şi m-am concentrat să transmit toate 
detaliile. 


— Sunt ţinuţi în clubul din Alnabru, dar vor fi expediaţi 
mai departe în câteva zile. 


— Sună a câteva arestări, urmate de un mic raid. 


Berntsen a gemut din nou, şi abia atunci mi-am dat 
seama că sunetul ăla era de fapt un râs. 


— Asta e tot, am zis eu, întorcându-mă să plec. 


Abia mă depărtasem câţiva metri, când am auzit că 
strigă cineva. Nu era nevoie să mă întorc ca să ştiu cine 
era. Văzusem totul imediat în privirea lui. În definitiv, 
asta e specialitatea mea. A venit lângă mine şi eu m-am 
oprit. 


— Cine eşti? m-a întrebat el. 
— Gusto. 

Mi-am dat părul din ochi ca să-i vadă mai bine. 
— Tu? 


O secundă m-a privit surprins, ca şi cum îi pusesem o 
întrebare grea. Apoi a răspuns cu un mic zâmbet: 


— Mikael. 

— Bună, Mikael. Unde te antrenezi? 
A tuşit. 

— Ce cauţi aici? 


— Ce am zis. Îi transmit un mesaj lui Truls. Pot să iau o 
gură de bere? 


Petele albe şi ciudate de pe faţa lui au părut să se 
lumineze brusc. Când a vorbit din nou, avea un ton 
încordat de furie: 


— Dacă ai rezolvat ce aveai de rezolvat, îţi sugerez să 
o ştergi. 


M-am uitat în ochii lui. O privire furioasă. Mikael 
Bellman era atât de uluitor de frumos, că îmi venea să-i 
pun mâna pe piept. Ca să-i simt pielea asudată şi 
încălzită de soare. Ca să-i simt muşchii încordaţi 
mecanic din cauza îndrăznelii mele. Sfârcul care s-ar fi 
întărit când îl strângeam între degete. Durerea 
încântătoare când m-ar fi pocnit ca să-şi protejeze 
numele şi reputaţia. Mikael Bellman. Simţeam dorinţa. 
Nenorocita mea de dorinţă. 


— Ne mai vedem, am zis eu. 


În noaptea aia am avut o revelaţie. Cum să reuşesc 
ceva ce bănuiesc că tu n-ai reuşit niciodată. Căci dacă ai 
fi făcut-o, nu m-ai fi abandonat, nu? Cum să devin 
întreg. Cum să devin uman. Cum să devin milionar. 

Soarele strălucea aşa de tare în fiord, că Harry era 
nevoit să mijească ochii apăraţi de ochelarii de soare de 
damă. 


Oslo nu avea parte doar de o operaţie estetică facială în 
Bjarvika, ci îi şi creştea un cartier nou, ca un sân de silicon 
înfipt în fiord, într-o zonă înainte plată şi ternă. Minunea de 
silicon se numea Tjuvholmen şi părea scumpă. 
Apartamente scumpe, cu privelişti exclusive spre fiord, 
cheiuri scumpe, magazine scumpe de bijuterii cu articole 
exclusiviste, galerii de artă cu podele din parchet adus din 
jungle de care nu auzise nimeni, mai spectaculoase ele 
însele decât operele artistice expuse. lar sfârcul de pe 
vârful cel mai ieşit al fiordului era un restaurant cu preţuri 
de genul celor care făcuseră Oslo să detroneze Tokio în 
topul celor mai scumpe oraşe din lume. 

Harry intră şi fu întâmpinat de un ospătar-şef amabil. 

— O caut pe Isabelle Skøyen, zise Harry, cercetând cu 
privirea sala care părea plină până la refuz. 

— Ştiţi cumva pe ce nume este rezervată masa? întrebă 
chelnerul, cu un zâmbet care îi spunea lui Harry că toate 
mesele fuseseră rezervate cu săptămâni înainte. 

Femeia care îi răspunsese lui Harry atunci când sunase 
la biroul comitetului de Servicii Sociale de la primărie 
fusese la început dispusă să-i zică doar că Isabelle Skøyen 
ieşise să ia prânzul. Însă după ce Harry îi spusese că 
tocmai ăsta era motivul pentru care suna, căci el stătea la 
Continental şi o aştepta, secretara îngrozită se scăpase şi-i 
spusese că prânzul era la Sjamagasinet! 

— Nu, răspunse Harry acum. E-n regulă dacă intru să 
arunc o privire? 

Chelnerul ezită. Îi cercetă costumul. 

— Nu-ţi face griji, zise Harry. O văd deja. 

Trecu pe lângă chelner înainte să apuce acesta să ia o 
decizie. 

Recunoscuse chipul şi postura din imaginile de pe 
internet. Femeia se sprijinea de bar, cu coatele pe tejghea 
şi cu faţa către sala de mese. Probabil că aştepta pe 


cineva, dar arăta mai degrabă ca şi cum se afla pe scenă. 
lar când Harry se uită la bărbaţii de la mese, înţelese că 
probabil făcea ambele lucruri în acelaşi timp. Faţa ei 
aspră, aproape masculină, era despicată în două de un nas 
drept ca o lamă. Cu toate astea, Isabelle Skøyen era 
atrăgătoare într-un mod convenţional pe care alte femei |- 
ar fi putut considera drept „eleganţă”. Avea ochii machiaţi 
din belşug, cu o constelație de steluțe în jurul irisurilor reci 
şi albastre, care îi dădeau un aer de animal de pradă. Din 
acest motiv, părul îi ieşea în evidenţă prin contrast comic: 
o claie blondă, de păpuşă, aranjată în bucle largi de-o 
parte şi de alta a feţei masculine. Însă cel care atrăgea 
toate privirile era corpul ei. 

Femeia avea o statură atletică, impozantă, cu umeri şi 
şolduri late. Pantalonii negri strâmţi scoteau în evidenţă 
coapsele masive, musculoase. Harry hotărî că sânii erau 
cumpăraţi de gata, susținuți de un sutien deosebit de 
inteligent sau, pur şi simplu, impresionanţi. Căutările pe 
Google arătaseră că femeia creştea cai la o fermă din 
Rygge; divorțase de două ori, ultima dată de un finanţist 
care făcuse avere de patru ori şi o pierduse de trei ori; 
participase la competiţii naţionale de tir; era donatoare de 
sânge şi avea probleme pentru că îi dăduse papucii unui 
coleg de partid fiindcă „era pămpălău”; în plus, poza mai 
mult sau mai puţin bucuroasă pentru diverşi fotografi la 
premiere de film sau teatru. Pe scurt: o femeie ahtiată 
după bani. 

Harry intră în câmpul ei vizual, iar până la jumătatea 
drumului, ea tot nu-şi mutase privirea de la el. Ca o 
persoană care consideră că are dreptul să se uite. Harry se 
duse direct spre ea, conştient că atrăgea cel puţin o 
duzină de perechi de ochi. 

— Eşti Isabelle Skøyen, zise el. 


Femeia păru imediat pe punctul să-l repeadă, dar se 
răzgândi şi îşi înclină capul. 

— Asta e problema cu restaurantele astea prea scumpe 
din Oslo, nu? Toată lumea e cineva. Aşa că... 

Lungi cuvântul în timp ce-l privea din cap până în 
picioare. 

— Cine eşti? 

— Harry Hole. 

— Mi se pare că ai ceva familiar. Ai apărut la televizor? 

— Acum mulţi ani. Înainte de asta. 

Arătă înspre cicatricea de pe faţă. 

— A, da, tu eşti polițistul care l-a prins pe asasinul în 
serie, nu? 

Avea două moduri să meargă mai departe. Alese să fie 
direct. 

— Da. 

— Şi acum ce faci? întrebă ea dezinteresată, cu privirea 
rătăcind peste umărul lui, spre ieşire. 

Îşi strânse buzele roşii şi făcu ochii mari de câteva ori. 

De încălzire. Probabil că avea un prânz important. 

— Haine şi pantofi, răspunse Harry. 

— Văd şi eu. Mişto costum. 

— Mişto cizme. Rick Owens? 

Femeia îl privi, parcă redescoperindu-l. Dădu să spună 
ceva, dar surprinse cu privirea o mişcare în spatele lui. 

— Mi-a venit partenerul de prânz. Poate ne mai vedem, 
Harry. 

— Hmm. Speram să discutăm ceva acum. 

Ea râse şi se aplecă în faţă. 

— Îmi place mişcarea asta, Harry. Dar e ora 12, sunt 
trează ca o judecătoare şi am deja o întâlnire la prânz. O zi 
bună. 

Se îndepărtă pe tocurile ei înalte. 
— Gusto Hanssen a fost amantul tău? 


Harry rosti întrebarea cu ton scăzut, iar femeia se afla 
deja la trei metri distanţă. Cu toate astea, se încordă, ca şi 
cum ar fi găsit o frecvenţă care trecea prin larma de 
tocuri, glasuri şi Diana Krall, care fredona în fundal, şi o 
nimerise direct în timpan. 

Se răsuci pe călcâie. 

— L-ai sunat de patru ori într-o noapte, ultima dată la 2 
fără 26 de minute. 

Harry se aşezase pe un scaun de la bar. Isabelle Skøyen 
străbătu înapoi cei trei metri. Era înaltă şi îl domina. Lui 
Harry, scena îi amintea de Scufiţa Roşie şi Lupul. Şi nu ea 
era Scufita Roşie. 

— Ce doreşti, Harry, băiete? întrebă ea. 
— Vreau să aflu tot ce ştii despre Gusto Hanssen. 

Nările îi fremătară, iar sânii ei maiestuoşi se ridicară. 
Harry observă că avea pori negri mari, ca nişte puncte 
dintr-o bandă desenată. 

— Ca unul dintre puţinii oameni din oraşul ăsta preocupaţi 
să ţină dependenţii de droguri în viaţă, sunt şi unul dintre 
puţinii oameni care îşi amintesc de Gusto Hanssen. L-am 
pierdut, şi asta e trist. Apelurile există deoarece am 
numărul lui de mobil salvat în telefonul meu. Il invitaserăm 
la o reuniune a comitetului RUNO. Am un bun prieten cu 
un nume asemănător, şi uneori apăs pe tasta greşită. Se 
întâmplă. 

— Când te-ai întâlnit ultima dată cu el? 

— Ascultă, Harry Hole, şuieră ea printre dinţi, apăsând pe 
Hole şi apropiindu-şi faţa de el. Dacă am înţeles bine, nu 
eşti poliţist, ci o persoană care lucrează cu haine şi 
pantofi. Nu văd niciun motiv să vorbesc cu tine. 

— Chestia e, zise Harry, sprijinindu-se cu spatele de 
tejgheaua barului, că sunt extrem de dornic să discut cu 
cineva. Aşa că dacă nu cu tine, atunci cu un ziarist. lar 


ăştia sunt întotdeauna dispuşi să afle despre scandaluri cu 
celebrităţi şi alte chestii asemănătoare. 

— Celebrităţi? rosti ea, afişând un zâmbet radios, adresat 
nu lui Harry, ci unui bărbat îmbrăcat în costum care stătea 
lângă chelnerul-şef şi îi făcea semn. Eu sunt doar secretara 
consiliului, Harry. Pozele din ziare nu te fac o celebritate. 
Ai văzut şi tu cât de repede eşti uitat. 

— Cred că ziarele te socotesc o vedetă în ascensiune. 

— Chiar aşa? Poate, însă şi cele mai nenorocite tabloide 
au nevoie de ceva concret, iar tu nu ai nimic. Să apelezi 
numărul greşit este... 

— ... ceva ce se mai întâmplă. Ce nu se prea întâmplă 
însă... 

Harry inspiră adânc. Femeia avea dreptate; n-o avea cu 
nimic la mână. Şi de-asta nu fusese o idee grozavă să 
joace deschis. 

—... este ca sângele AB cu Rh negativ să apară 
întâmplător în două locuri în acelaşi caz de crimă. Grupa 
asta apare la o persoană din două sute. Aşa că atunci când 
raportul legiştilor arată că sângele de sub unghiile lui 
Gusto este AB cu Rh negativ, iar ziarele afirmă că tu ai 
această grupă de sânge, un detectiv bătrân nu poate 
decât să pună faptele cap la cap. Tot ce trebuie să fac este 
să cer un test ADN, după care vom şti cu certitudine de 
sută la sută în cine şi-a înfipt ghearele Gusto înainte de a 
muri. Asta ţi se pare un titlu de ziar oarecum de interes, 
Skayen? 

Secretara consiliului clipi, ca şi cum pleoapele încercau 
să-i activeze gura. 

— Spune-mi, nu cumva prinţul moştenitor e în Partidul 
Socialist? întrebă Harry, îngustând ochii. Cum ziceai că îl 
cheamă? 

— Putem avea o discuţie, zise Isabelle Skayen. Mai târziu. 
Dar va trebui să juri că-ţi ţii gura. 


— Când şi unde? 
— Dă-mi numărul de telefon şi te sun după serviciu. 
Afară, apele fiordului luceau şi scânteiau. Harry îşi puse 
ochelarii de soare şi îşi aprinse o ţigară ca să 
sărbătorească o cacealma reuşită. Se aşeză pe marginea 
golfului, bucurându-se de fiecare fum. Refuză să accepte 
senzaţia sâcâitoare care nu se dădea dusă şi se concentră 
asupra jucăriilor scumpe şi inutile pe care membrii cei mai 
bogaţi ai clasei muncitoare le amaraseră de-a lungul 
cheiului. Apoi strivi chiştocul cu piciorul, scuipă în apa 
fiordului şi se pregăti de următoarea vizită de pe listă. 


Harry îi confirmă recepţionerei de la spitalul Radium că 
avea o programare, iar ea îi dădu un formular. Harry 
completă rubrica pentru nume şi număr de telefon, dar 
lăsă rubrica „Companie” goală. 

— O vizită privată? 

Harry clătină din cap. Ştia că ăsta era un obicei al 
recepţionerelor bune: să ştie care e situaţia, să strângă 
informaţii despre cei care veneau şi plecau şi despre cei 
care lucrau acolo. lar dacă el, ca detectiv, ar fi avut nevoie 
să ştie cum stă treaba cu toată lumea dintr-o instituţie, se 
ducea şnur la recepţioneră. 

Femeia îl îndrumă spre biroul din capătul coridorului. Pe 
drum, Harry trecu pe lângă uşi închise şi panouri de sticlă 
care dădeau înspre camere mari unde se vedeau oameni 
în halate albe, mese pline de eprubete şi standuri pentru 
eprubete de testare şi lacăte masive pe dulapuri metalice, 
despre care Harry bănuia că ar fi un adevărat eldorado 
pentru orice dependent de droguri. 

Harry se opri în capul holului şi, ca să fie sigur, citi 
numele de pe plăcuţă înainte de a ciocăni în uşă: Stig 
Nybakk. Aproape instantaneu se auzi dinăuntru o voce: 

— Intră! 


Nybakk era în picioare în spatele biroului, cu un telefon 
la ureche, însă îi făcu semn lui Harry şi îi arătă un scaun. 
După trei de „Da”, doi de „Nu”, un „Măi, să fiu al naibii” şi 
un hohot de râs, omul puse receptorul jos şi aţinti doi ochi 
strălucitori asupra lui Harry, care nu se dezminţise şi se 
prăbuşise într-un scaun, cu picioarele întinse. 

— Harry Hole. Probabil că nu mă ţii minte, dar eu îmi 
amintesc de tine. 

— Am arestat mulţi oameni, replică Harry. 

Un alt hohot sănătos de râs. 

— Am fost împreună la şcoala din Oppsal. Eram cu câţiva 
ani mai mic decât tine. 

— Cei tineri îi ţin minte pe cei mai mari. 

— Adevărat. Dar, ca să fiu sincer, nu te ţin minte din 
şcoală. Ai apărut la televizor şi cineva mi-a spus că ai fost 
la Oppsal şi erai amic cu Tresko. 

— Hmm. 

Harry îşi studie vârfurile pantofilor ca pentru a semnala 
că nu era interesat să discute lucruri personale. 

— Deci ai ajuns detectiv? Ce crimă anchetezi acum? 

— Anchetez un deces legat de droguri, începu Harry, ca 
să fie cât mai aproape de adevăr. Te-ai uitat la chestiile pe 
care ţi le-am trimis? 

— Da. 

Nybakk ridică din nou receptorul, tastă un număr şi se 
scărpină în dosul urechii în vreme ce aştepta. 

— Martin, poţi veni până aici? Da, e în legătură cu testul. 

Nybakk închise, după care urmară câteva secunde de 
tăcere. Nybakk zâmbi; Harry ştia că mintea lui căuta cu 
febrilitate un subiect pentru a umple tăcerea. Nu zise 
nimic. Nybakk tuşi. 

— Stăteai în casa galbenă de lângă aleea pietruită. Eu am 
crescut în casa roşie din vârful dealului. Familia Nybakk? 


— Corect, minţi Harry, demonstrându-şi din nou cât de 
puţine lucruri îşi amintea din copilărie. 
— Mai ai casa aia? 

Harry îşi încrucişă picioarele. Ştia că nu poate să scape 
până ajungea Martin. 

— Taică-meu a murit acum câţiva ani. Vânzarea a durat 
ceva vreme, dar... 

— Fantome. 

— Poftim? 

— E important să laşi fantomele să plece înainte să vinzi, 
nu? Maică-mea a murit anul trecut, dar casa este încă 
goală. Căsătorit? Copii? 

Harry clătină din cap. Şi pasă mingea în terenul celuilalt. 
— Însă văd că tu eşti însurat. 

— Cum? 
— Verigheta. 

Harry dădu din cap înspre mâna celuilalt. 
— Am avut şi eu una identică. 

Nybakk ridică mâna cu verigheta şi zâmbi. 
— Ai avut? Sunteţi separați? 

Harry înjură în sinea lui. De ce naiba trebuiau oamenii 
să sporovăiască? Separaţi? Bineînţeles că era separat. 
Separat de persoana iubită. De cei pe care îi iubea. Harry 
tuşi. 

— lată-te, exclamă Nybakk. 

Harry se întoarse. O siluetă încovoiată, îmbrăcată cu un 
halat albastru de laborator, care îl privea cu ochii îngustaţi 
din uşă. Breton lung, negru, care atârna deasupra unei 
frunţi înalte şi palide, aproape albă ca zăpada. Ochi 
înfundaţi în orbite. Harry nici măcar nu-l auzise venind. 

— El este Martin Pran, unul dintre cei mai buni oameni de 
ştiinţă ai noştri, zise Nybakk. 

„Ăsta e Cocoşatul de la Notre-Dame”, îşi zise Harry. 

— Ei, Martin? întrebă Nybakk. 


— Ceea ce dumneavoastră numiţi violină nu e heroină, ci 

un drog similar cu levorfanolul. 
Harry îşi notă denumirea. 

— Care ce e? 

— Un opioid foarte puternic, interveni Nybakk. Un 
analgezic remarcabil. De şase până la opt ori mai puternic 
decât morfina. De trei ori mai puternic decât heroina. 

— Chiar aşa? 

— Chiar aşa, replică Nybakk. Şi are efect dublu faţă de 
morfină. Intre opt şi douăsprezece ore. Dacă iei doar trei 
miligrame de  levorfanol, iei un anestezic complet. 
Jumătate din doză prin injectare. 

— Hmm. Pare periculos. 

— Nu e chiar aşa de periculos cum ţi-ai închipui. Dozele 
moderate de opioide pure cum e heroina nu distrug corpul. 
Nu, în principal dependenţa este cea care distruge. 

— Corect. Dependenţii de heroină mor ca muştele. 

— Da, dar din două motive principale. În primul rând, 
heroina este amestecată cu alte substanţe care o 
transformă într-o adevărată otravă. De exemplu, amestecă 
heroină cu cocaină şi... 

— Speedball, replică Harry. John Belushi... 

— Odihnească-se în pace. A doua cauză obişnuită de 
deces este că heroina inhibă respiraţia. Dacă iei o doză 
prea mare, pur şi simplu încetezi să mai respiri. Şi, cum 
nivelul de toleranţă creşte, iei doze din ce în ce mai mari. 
Insă asta e interesant la levorfanol - nu inhibă respiraţia 
atât de mult. Aşa e, Martin? 

Cocoşatul încuviinţă fără să-şi ridice ochii. 

— Hmm, făcu Harry, uitându-se la Pran. Mai puternic 
decât heroina, cu efect mai îndelungat şi risc redus de 
supradoză. Pare visul oricărui narcoman. 

— Dependenţă, mormăi Cocoşatul. Şi preţul. 

— Poftim? 


— Vedem asta la pacienţi, oftă Nybakk. Devin dependenţi 
imediat. 

Pocni din degete. 

— Insă pentru pacienţii de cancer dependenţa nu este o 
problemă.  Administrăm progresiv tipul şi doza de 
analgezic conform unui grafic. Scopul e să prevenim 
durerea, nu să o combatem. lar levorfanolul este scump de 
produs şi de importat. Poate că ăsta e motivul pentru care 
nu-l vedem pe străzi. 

— Asta nu e levorfanol. 

Harry şi Nybakk se întoarseră către Martin Pran. 

— Este modificat. 

Pran ridică privirea, iar Harry crezu că-i vede ochii 
strălucind, ca şi cum tocmai se aprinsese o lumină în ei. 

— Cum? întrebă Nybakk. 

— O să dureze până descoperim cum, dar se pare că una 
dintre moleculele de clorină a fost înlocuită cu o moleculă 
de fluorină. S-ar putea să nu fie atât de scump de produs. 

— lisuse, rosti Nybakk. Vorbim despre Dreser? 

— Posibil, replică Pran cu un zâmbet aproape 
imperceptibil. 

— Doamne, Dumnezeule! exclamă Nybakk, scărpinându- 
se cu ambele mâini la ceafă de entuziasm. Atunci avem 
de-a face cu opera unui geniu. Sau un noroc fenomenal. 

— Mă tem că nu mă prind, băieţi, zise Harry. 

— O, scuze, replică Nybakk. Heinrich Dreser. A descoperit 
aspirina în 1897. După aia, a lucrat la modificarea 
diacetimorfinei. Nu a trebuit să facă multe, o moleculă aici, 
o moleculă colo şi gata, se fixează de alţi receptori din 
corpul uman. Unsprezece zile mai târziu, Dreser a 
descoperit un nou medicament. Care a fost vândut ca 
medicament de tuse până în 1913. 

— Şi medicamentul era? 


— Numele trebuia să fie un joc de cuvinte pornind de la o 
femeie curajoasă. 

— Heroina, zise Harry. 

— Corect. 

— Dar cum e cu îmbrăcămintea? întrebă Harry, 
răsucindu-se către Pran. 

— Se numeşte înveliş, preciză Cocoşatul. Ce e cu el? 

Stătea cu faţa către Harry, dar privirea lui era îndreptată 
altundeva, pe perete. „Ca un animal care caută înnebunit 

o cale de scăpare”, îşi zise Harry. Sau ca un animal de 
turmă care nu vrea să accepte provocarea ierarhică a 
creaturii care o priveşte drept în ochi. Sau pur şi simplu ca 
un om cu inhibiţii sociale uşor peste medie. Însă lui Harry îi 
atrăsese atenţia şi altceva, ceva legat de felul cum stătea, 
de postura lui încovoiată. 

— Păi, zise Harry, criminaliştii spun că particulele maro 
din violină provin de la învelişul mărunţit fin al unei pastile. 
Şi este acelaşi... înveliş folosit la pastilele de metadonă 
produse aici, la spitalul Radium. 

— Şi ce-i cu asta? ripostă Pran. 

— Este posibil ca violina să fie produsă aici, în Norvegia, 
de cineva care are acces la pastilele voastre de 
metadonă? 

Stig Nybakk şi Martin Pran schimbară o privire. 

— In prezent livrăm pastile de metadonă şi altor spitale, 
aşa că au acces la ele destul de mulţi, zise Nybakk. Însă 
violina înseamnă chimie de mare clasă. 

Expiră cu putere printre buze. 

— Tu ce zici, Pran? Dispunem în cercurile ştiinţifice 
norvegiene de competenţa necesară ca să descoperim o 
asemenea substanţă? 

Pran clătină din cap. 
— Dar din întâmplare? întrebă Harry. 
Pran ridică din umeri. 


— Sigur că se poate şi ca Brahms să fi scris ein deutsches 
Requiem din întâmplare. 

În încăpere se lăsă liniştea. Nici măcar Nybakk nu părea 

să mai aibă ceva de adăugat. 

— Bine, zise Harry, ridicându-se de pe scaun. 

— Sper că ţi-am fost de ajutor, spuse Nybakk, întinzându-i 
mâna lui Harry peste birou. Salută-l pe Tresko. Presupun 
că încă mai face ture de noapte la Hafslund Energy şi ţine 
degetul pe întrerupătorul de curent al oraşului, nu? 

— Ceva de genul ăsta. 

— Nu-i place lumina zilei? 

— Nu-i place agitația. 

Nybakk schiţă un zâmbet. 

Pe drumul spre ieşire, Harry se opri de două ori. O dată 
ca să cerceteze laboratorul gol în care fusese stinsă 
lumina peste zi. A doua oară, în faţa uşii pe care era 
plăcuţa cu numele lui Martin Pran. Pe sub uşă se vedea 
lumină. Harry apăsă cu grijă clanţa. Încuiată. 

Când ajunse la maşina pe care o închiriase, Harry îşi 
verifică întâi telefonul mobil. Văzu un apel pierdut de la 
Beate Lønn, dar nimic de la Isabelle Skøyen. În dreptul 
stadionului Ullevål, Harry îşi dădu seama că îşi programase 
prost călătoria în afara oraşului. Cetăţenii cu cea mai 
scurtă zi de muncă se îndreptau deja spre casă. Făcu 
cincizeci de minute până în Karihaugen. 

Serghei stătea în maşină şi bătea darabana cu degetele 
în volan. Teoretic, serviciul lui îl ferea de ora de vârf, dar, 
când lucra în tura de noapte, tot rămânea blocat în traficul 
de ieşire din oraş. Maşinile se scurgeau către Karihaugen 
ca o revărsare de lavă. Il căutase pe poliţist pe Google. 
Citise articole vechi. Cazuri de crimă. Prinsese un asasin în 
serie în Australia. Lui Serghei îi sărise în ochi pentru că în 


dimineaţa aceea urmărise pe Animal Planet un 
documentar din Australia. Era vorba despre inteligenţa 
crocodililor din Teritoriile de Nord, despre cum învățau 
obiceiurile prăzii lor. Când campau în zonă, turiştii o luau 
de obicei de-a lungul unui torent ca să strângă apă 
dimineaţa. Pe cărare, erau feriţi de crocodilii care stăteau 
în apă şi priveau. Dacă rămâneau şi a doua noapte în 
acelaşi loc, ritualul se repeta şi a doua zi. Dacă stăteau şi a 
treia noapte, mai mergeau o dată de-a lungul cărării, dar 
de data asta nu mai vedeau niciun crocodil. Decât când 
sărea dintr-un tufiş şi-şi trăgea prada în apă. 

Polițistul părea stânjenit în pozele de pe internet. Ca şi 
cum nu-i plăcea să fie fotografiat. Sau urmărit. 

Sună telefonul. Andrei. Care trecu direct la subiect. 

— Stă la hotelul Leon. 

Dialectul din sudul Siberiei suna de fapt ca o mitralieră, 
sacadat, însă Andrei îl făcea să pară moale şi curgător. 
Rosti adresa de două ori, încet şi clar, iar Serghei o 
memoră. 

— Bine, spuse el, încercând să pară dornic de acţiune. O 
să cer numărul camerei. Şi dacă nu e în capul unui coridor, 
o să aştept acolo, în capăt. Ca să trebuiască să-mi întoarcă 
spatele când pleacă din cameră şi se duce spre scări sau 
spre lift. 

— Nu, Serghei. 

— Nu? 

— Nu în hotel. La Leon o să se aştepte să venim. 

Serghei era surprins. 

— O să se aştepte? 

Schimbă banda de mers şi se strecură în spatele unei 
maşini închiriate, în timp ce Andrei îi povesti că polițistul 
luase legătura cu doi vânzători şi-l invitase pe ataman la 
hotelul Leon. Mirosea de la o poştă a capcană. Atamanul 


dăduse ordine clare ca Serghei să execute misiunea în altă 
parte. 

— Unde? 

— Aşteaptă-l în stradă, în faţa hotelului. 

— Dar unde să o fac? 

— La alegerea ta, răspunse Andrei. Dar eu personal prefer 
o ambuscadă. 

— Ambuscadă? 

— Intotdeauna o ambuscadă, Serghei. Şi încă ceva... 

— Da? 

— Începe să intre în zone în care nu vrem să intre. Ceea 
ce înseamnă că devine o urgenţă. 

— Ce... înseamnă asta? 

— Atamanul spune să stai cât ai nevoie, dar nu mai mult. 
Azi e mai bine decât mâine. Care e mai bine decât 
poimâine. Pricepi? 

Când închise, Serghei era tot blocat în trafic. Nu se 
simţise niciodată în viaţa lui atât de singur. 


Ora de vârf era la apogeu şi ambuteiajul nu începu să se 
degajeze decât la Berger, chiar înainte de intersecţia din 
Skedsmo. Harry stătea deja de o oră în maşină şi scanase 
toate canalele radio până rămăsese la NRK Classical, în 
semn de protest. Douăzeci de minute mai târziu, văzu 
ieşirea spre Gardermoen. Sunase de vreo zece ori la Tord 
Schultz în cursul zilei, fără să dea de el. Colegul lui Schultz, 
pe care-l găsise în cele din urmă la linia aeriană, îi spusese 
că habar n-avea unde putea fi Schultz şi că în general 
acesta stătea acasă când nu zbura. li confirmase adresa 
pe care Harry o descoperise pe internet. 

Când deduse după indicatorul stradal că ajunsese unde 
trebuia, afară se lăsa noaptea. Merse încet cu maşina 
printre clădiri ca nişte cutii de pantofi identice, situate de o 
parte şi de alta a drumului proaspăt asfaltat. Unele case 
erau suficient de luminate ca să poată citi numerele şi aşa 


reuşi să-şi dea seama care era a lui Tord Schultz. Era 
complet întunecată. 

Harry parcă maşina şi ridică privirea. Pe cerul negru se 
ivi o săgeată argintie, un avion, tăcut ca o pasăre de 
pradă. Luminile măturară acoperişurile, apoi avionul 
dispăru în spatele lui Harry, ducând zgomotul după el ca o 
trenă de mireasă. 

Harry se duse la uşa de la intrare, se aşeză în faţa 
geamului şi sună. Aşteptă. Sună din nou. Mai aşteptă un 
minut. 

După care lovi geamul. 

Băgă mâna înăuntru, găsi zăvorul şi deschise uşa. 

Păşi peste cioburi şi merse mai departe către living. 

Primul lucru care-l izbi fu bezna - era mai întuneric 
decât ar trebui să fie într-o încăpere, chiar şi neluminată. 
Îşi dădu seama că draperiile erau trase. Draperii grele de 
camuflaj, de genul celor folosite în tabăra militară de la 
Finnmark ca să nu lase să intre lumina soarelui de la 
miezul nopţii. 

În al doilea rând, îl frapă impresia că nu era singur. Şi 
cum experienţa îi spunea că astfel de impresii erau 
aproape întotdeauna însoţite de senzaţii mai tangibile, 
Harry se strădui să-şi dea seama ce ar putea fi şi-şi 
reprimă reacţia firească: puls mai grăbit şi nevoia să plece 
pe unde venise. Ascultă, dar nu auzea decât un ceas 
ticăind undeva, probabil în camera de-alături. Adulmecă. 
Un miros pătrunzător, stătut, însă mai era ceva, 
îndepărtat, dar familiar. Închise ochii. De regulă, le simţea 
înainte să ajungă la el. De-a lungul anilor, îşi dezvoltase 
strategii să se apere de ele. Însă acum îl asaltau înainte să 
apuce s-o ia la goană spre uşă. Fantomele. Mirosea ca 
locul unei crime. 

Deschise ochii şi fu ameţit. Lumina. Se plimba peste 
podeaua livingului. După care se auzi zgomotul de avion, 


iar în clipa următoare camera se cufundă iarăşi în beznă. 
Însă văzuse. lar acum nu-şi mai putea controla pulsul rapid 
şi nevoia imperioasă de a ieşi de acolo. 

Era Cărăbuşul. Zjuk. Plutea în aer chiar în faţa lui. 

Faţa era desfigurată. 

Harry aprinsese lumina din living şi se uita acum în jos 
la bărbatul mort. 

Urechea dreaptă fusese bătută în cuie de parchet, iar pe 
faţă se vedeau şase cratere negre, pline cu sânge 
închegat. Harry nu avea nevoie să caute arma crimei; 
atârna la înălţimea capului, chiar în faţa lui. La capătul 
unei frânghii agăţate de o bârnă era suspendată o 
cărămidă. lar din cărămidă ieşeau şase cuie pline de 
sânge. 

Harry se ghemui şi întinse mâna. Cadavrul era rece şi 
era clar că se instalase rigiditatea cadaverică, în ciuda 
căldurii din cameră. La fel şi lividitatea cadaverică; 
combinaţia dintre gravitație şi absenţa tensiunii arteriale 
lăsase sângele să se acumuleze în părţile de jos ale 
corpului şi dăduse o culoare uşor roşiatică braţelor pe 
partea dinspre podea. Harry bănuia că omul era mort de 
mai bine de douăsprezece ore. Cămaşa albă, călcată, se 
încreţise şi se vedea o bucată din abdomen. Nu avea încă 
nuanţa verzuie care arăta că bacteriile au început să 
consume cadavrul; ospăţul începea, în general, după 
patruzeci şi opt de ore şi pornea dinspre stomac. 


În afară de cămaşă, bărbatul purta cravată, care fusese 
slăbită, pantaloni negri de costum şi pantofi lustruiţi. Ca şi 
cum venise direct de la o înmormântare sau de la o slujbă 
unde uniforma era obligatorie. 

Harry îşi scoase telefonul şi se întrebă dacă să sune în 
centrală sau direct la Criminalistică. Tastă numărul 
centralei în timp ce privea în jur. Nu observase niciun 
semn de spargere şi nici urme de luptă. In afară de 
cărămidă şi de cadavru, nu existau acolo niciun fel de 
probe, iar Harry ştia că atunci când aveau să ajungă, 
criminaliştii nu aveau să găsească nimic. Nici amprente, 
nici urme de pantofi, nici ADN. Şi nici detectivii nu aveau 
să reuşească mai multe; niciun vecin care să fi văzut ceva, 
nicio cameră de supraveghere la benzinăriile din zonă care 
să fi surprins figuri cunoscute, nicio convorbire telefonică 
relevantă de pe sau către telefonul lui Schultz. Nimic. Cât 
aştepta să-i răspundă cineva la telefon, Harry se duse în 
bucătărie. Se mişcă instinctiv cu grijă şi evită să atingă 
ceva. Privirea i se opri asupra mesei din bucătărie şi a unei 
farfurii cu o bucată de pâine şi un cârnat pe jumătate 
mâncate. Pe spătarul scaunului se vedea un sacou care se 
potrivea cu pantalonii de pe cadavru. Harry inspectă 
buzunarele şi găsi patru sute de coroane, un ecuson de 
vizitator, un bilet de tren şi o legitimaţie de pilot. Tord 
Schultz. Zâmbetul profesional al chipului din poză semăna 
cu rămăşiţele pe care le văzuse în living. 

— Dispeceratul. 
— Am un cadavru aici. Adresa este... 

Lui Harry îi atrase atenţia ecusonul de vizitator. 
— Da? 

| se părea ceva familiar. 

— Alo? 

Harry ridică ecusonul. În partea de sus scria OSLO 

POLITIDISTRIKT. Dedesubt scria TORD SCHULTZ şi o dată. 


Fusese la sediul central al poliţiei sau la o secţie cu două 
zile înainte. lar acum era mort. 
— Alo? 

Harry închise. 

Se aşeză. 

Se gândi. 

Petrecu nouăzeci de minute cercetând casa. După 
aceea, şterse cu atenţie toate locurile unde ar fi putut lăsa 
amprente şi îşi scoase punga de plastic pe care şi-o 
prinsese în jurul capului cu un elastic ca să nu lase fire de 
păr. Regula stabilită de multă vreme le cerea tuturor 
detectivilor şi altor poliţişti care ar fi putut ajunge la locul 
unei crime să-şi înregistreze amprentele şi ADN-ul în baza 
de date a poliţiei. Dacă lăsa acum vreun indiciu, poliţia ar 
fi aflat în cinci minute că Harry Hole fusese acolo. Roadele 
eforturilor lui erau trei pacheţele de cocaină şi patru sticle 
cu ceva ce bănuia a fi băutură de contrabandă. Altfel, 
situaţia era exact aşa cum presupusese el: nimic. 

Închise uşa în urma lui, se urcă în maşină şi plecă. 

Oslo Politidistrikt. 

La naiba, la naiba, la naiba. 


Când ajunse în centru, parcă maşina şi rămase uitându- 
se în gol prin parbriz. După care formă numărul lui Beate. 
— Bună, Harry. 
— Două chestii. Aş vrea să-ţi cer o favoare. Şi să-ţi ofer un 
pont anonim că a mai apărut un mort în cazul ăsta. 
— Tocmai mi s-a spus. 
— Deci ştii? rosti Harry surprins. Metoda se numeşte Zjuk. 
„Cărăbuş” în rusă. 
— La ce te referi? 
— La cărămidă. 
— Ce cărămidă? 

Harry inspiră adânc. 
— Dar tu la ce te referi? 


— La Gojke Tošić. 

— Cine mai e şi ăsta? 

— Tipul care l-a atacat pe Oleg. 

— Şi? 

— A fost descoperit mort în celula lui. 

Harry privi drept spre nişte faruri care se îndreptau spre 
el. 

— Cum...? 

— Acum verifică. Se pare că s-a spânzurat. 

— S-a eliminat singur. L-au ucis şi pe pilot. 

— Ce? 

— Tord Schultz zace pe podeaua livingului din casa lui din 
Gardermoen. 

Trecură două secunde înainte să răspundă Beate. 

— O să informez dispeceratul. 

— Bine. 

— Ce e a doua chestie? 

— Cum? 

— Spuneai că vrei să-mi ceri o favoare? 

— A, da. 

Harry scoase din buzunar permisul de vizitator. 

— Mă întreb dacă ai putea verifica registrul vizitatorilor de 
la recepţia sediului central al poliţiei. Ca să vezi dacă Tord 
Schultz a fost acolo acum două zile. 

Tăcere din nou. 

— Beate? 

— Eşti sigur că vreau să fiu amestecată în povestea asta, 
Harry? 

— Sunt sigur că e o poveste În care n-ai vrea să fii 
amestecată. 

— Du-te dracului. 

Harry închise. 


Îşi lăsă maşina în parcarea supraetajată din Kvadraturen 
şi se îndreptă spre hotelul Leon. Trecu pe lângă un bar, iar 


cântecul care se auzea prin uşa deschisă îi aduse aminte 
de seara în care ajunsese: Nirvana cântând îmbietor 
„Come As You Are”. Nu-şi dădu seama că a intrat în bar 
decât când se trezi că stătea în faţa tejghelei din 
încăperea sinuoasă. 

Pe scaunele de la bar stăteau aplecaţi trei clienţi. Arăta 
ca un priveghi care începuse de o lună şi încă nu plecase 
nimeni. Mirosea a cadavre şi carne stricată. Barmanul îi 
aruncă o privire care spunea comandă-acum-sau-pleacă- 
dracului în timp ce scotea încet un dop dintr-un tirbuşon. 
Pe gâtul lui lat erau tatuate trei litere gotice mari. EAT. 

— Ce să fie? strigă barmanul, reuşind să-l acopere pe Kurt 
Cobain, care îi cerea lui Harry să vină ca prieten. 
Harry îşi umezi buzele, care deveniseră brusc uscate ca 
iasca. Se uită la mâinile barmanului care răsuceau 
tirbuşonul. Era un dispozitiv simplu, care necesita o mână 
fermă, exersată, dar intra cu doar câteva răsuciri, urmate 
de o smulgere rapidă. Dopul era străpuns chiar prin mijloc. 
Insă acolo nu era o vinotecă. Deci ce altceva se mai 
servea? lşi zări imaginea distorsionată în oglinda din 
spatele barmanului. Faţa desfigurată. Dar nu doar faţa lui; 
toate feţele lor, toate stafiile, erau şi ele acolo. lar Tord 
Schultz era ultimul care li se alătura. Privirea lui cercetă 
sticlele de pe raft şi descoperi ţinta, ca o rachetă cu 
senzori de căldură. Vechiul inamic. Jim Beam. 
Kurt Cobain nu avea nicio armă. 
Harry tuşi scurt. Doar unul. 
Fără armă. 
Dădu comanda. 
— Ei? ţipă barmanul, aplecându-se înainte. 
— Jim Beam. 

Nu era nicio armă. 
— Gin cum? 


Harry înghiţi în sec. Cobain repeta cuvântul „memorie”. 
Harry auzise melodia de o sută de ori înainte, dar îşi dădu 
seama că îşi închipuise întotdeauna că solistul spunea „the 
more”, după care mai urma ceva. 

In memoriam. Unde văzuse asta? Pe o piatră funerară? 

Zări o mişcare în oglindă. Şi în acelaşi moment începu 
să-i vibreze telefonul din buzunar. 

— Gin cum? strigă barmanul, punând tirbuşonul pe 
tejghea. 

Harry îşi scoase telefonul. Se uită la ecran. R. Răspunse. 
— Bună, Rakel. 

— Harry? 

Încă o mişcare în spatele lui. 

— Aud doar zgomot, Harry. Unde eşti? 

Harry se întoarse şi se îndreptă cu paşi mari spre ieşire. 
Inspiră adânc aerul plin de noxe, şi totuşi mai curat. 

— Ce faci? întrebă Rakel. 

— Mă întreb dacă s-o iau la stânga sau la dreapta, 
răspunse Harry. Tu? 

— Mă duc la culcare. Eşti treaz? 

— Cum? 

— M-ai auzit. Şi te aud şi eu. Îmi dau seama când eşti 
stresat. lar zgomotul ăla pare de bar. 

Harry scoase un pachet de Camel. Luă o ţigară şi văzu 
că-i tremură mâna. 

— Mă bucur că ai sunat, Rakel. 
— Harry? 
Îşi aprinse ţigara. 
— Da? 
— Hans Christian a aranjat ca Oleg să fie plasat în 
custodie într-o locaţie secretă. E undeva în Østland, dar 
nimeni nu ştie exact unde. 
— Nu-i rău. 
— E un om bun, Harry. 


— Nu mă îndoiesc. 
— Harry? 
— Sunt aici. 
— Dacă am putea planta nişte dovezi? Dacă iau eu crima 
asupra mea? M-ai ajuta? 
Harry inspiră fumul. 
— Nu. 
— De ce nu? g 
În spatele lui Harry se deschise uşa. Însă nu auzi paşi 
îndepărtându-se. 
— Te sun de la hotel. Bine? 
Harry închise şi porni pe stradă fără a arunca nicio 
privire înapoi. 


Serghei îl privi pe bărbat traversând grăbit strada. 

Îl urmări intrând la hotelul Leon. i 

Fusese foarte aproape. Foarte aproape. Intâi în bar şi 
acum acolo, pe stradă. 

Avea încă mâna apăsată pe mânerul din corn de cerb al 
cuţitului din buzunar. Lama era scoasă şi acum tăia 
căptuşeala. De două ori fusese pe punctul de a face un pas 
în faţă ca să-i prindă părul cu mâna stângă şi să-i taie o 
semilună pe gât cu cealaltă. E drept, polițistul era mai înalt 
decât îşi imaginase el, dar asta nu era o problemă. 

N-avea să fie nicio problemă. Pe măsură ce pulsul îi 
revenea la normal, simţi cum se calmează. Calmul pe care 
şi-l pierduse, calmul pe care îl alungase groaza. Acum 
simţea din nou că abia aşteaptă să-şi îndeplinească 
misiunea, să devină una cu povestea care fusese spusă 
deja. 

Căci acela era locul pentru ambuscadă. Serghei zărise 
privirea poliţistului când se uitase la sticle. Aceeaşi privire 
pe care o avusese taică-său când se întorsese de la 
închisoare. Serghei era crocodilul din torent, crocodilul 
care ştia că omul avea să meargă pe aceeaşi cărare ca să 


ia ceva de băut, crocodilul care ştia că totul era o 
chestiune de aşteptare. 


Harry stătea întins pe patul din camera 301, suflând 
fumul de la ţigară spre tavan şi ascultându-i vocea la 
telefon. 

— Ştiu că ai făcut lucruri mai grave decât plantarea unor 
dovezi, zise ea. Deci de ce nu? De ce nu pentru cineva pe 
care-l iubeşti? 

— Bei vin alb, zise el. 

— De unde ştii că nu e vin roşu? 

— Aud. 

— Explică-mi de ce nu mă ajuţi. 

— Îmi dai voie? 

— Da, Harry. 

Harry stinse ţigara în ceaşca goală de cafea de pe 
noptieră. 

— Eu, omul care încalcă legea şi polițistul lăsat pe tuşă, 
consider că legea înseamnă ceva. Sună ciudat? 

— Zi-i mai departe. 

— Legea este zidul pe care l-am înălţat noi la marginea 
prăpastiei. Cel care încalcă legea dărâmă zidul. Aşa că 
trebuie să-l reparăm. Vinovatul trebuie să ispăşească. 

— Nu, cineva trebuie să ispăşească. Cineva trebuie să fie 
pedepsit ca să arătăm societăţii că omorul este 
inacceptabil. Orice ţap ispăşitor poate reconstrui zidul. 

— Foloseşti elemente din lege cum îţi convine. Eşti 
avocat. Tu ştii mai bine. 

— Sunt mamă. Muncesc ca avocat. Dar cu tine cum e, 
Harry? Eşti poliţist? Asta ai ajuns? Un robot, un sclav în 
muşuroiul de furnici şi de idei avute de alţii? Acolo ai 
ajuns? 

— Hmm. 

— Ai un răspuns? 

— Păi, tu de ce crezi că am venit în Oslo? 


Pauză. 
— Harry? 
— Da? 
— Scuze. 
— Nu plânge. 
— Ştiu. Scuze. 
— Nu spune asta. 
— Noapte bună, Harry. Eu... 
— Noapte bună. 


Harry se trezi. Auzise ceva. Ceva care înăbuşea 
zgomotul paşilor lui în timp ce alerga pe coridor şi 
avalanşa. Se uită la ceas. Ora 01:34. Bara ruptă a 
draperiei se sprijinea de cadrul ferestrei şi forma silueta 
unei lalele. Se ridică, se duse la fereastră şi se uită în 
curtea din spate. Un tomberon era răsturnat pe o parte şi 
încă se rotea. Harry îşi lipi fruntea de geam. 

Era devreme şi traficul de dimineaţă se târa către 
Grønlandsleiret în timp ce Truls mergea pe jos către sediul 
central al poliţiei. Zări posterul roşu de pe tei chiar înainte 
de a ajunge la uşile cu geamuri ciudate. Se întoarse şi o 
luă calm către cimitir, pe lângă coloanele de maşini care 
abia se mişcau pe Oslo gate. 

Cimitirul era pustiu, ca de obicei la ora asta. Cel puţin în 
ceea ce priveşte fiinţele vii. Se opri în faţa mormântului lui 


A.C. Rud. Nu era niciun mesaj scris pe piatra funerară, deci 
însemna că e ziua plăţii. 

Se ghemui şi scormoni pământul de lângă piatra 
funerară. Puse mâna pe plicul maro şi îl scoase afară. 
Rezistă tentaţiei de a-l deschide pentru a număra banii pe 
loc şi îl băgă în buzunar. Era cât pe ce să se ridice, însă 
avu dintr-odată senzaţia că e privit şi rămase pe vine 
câteva clipe, ca şi cum s-ar fi gândit la A.C. Rud şi 
caracterul efemer al vieţii sau alte prostii de-astea. 

— Rămâi pe loc, Berntsen. 

O umbră se lăsă peste el. Şi, odată cu ea, frigul, ca şi 
cum soarele s-ar fi ascuns în spatele unui nor. Truls 
Berntsen avea senzaţia că se află în cădere liberă şi că i se 
strânge stomacul. Deci aşa era. Când erai demascat. 

— Avem alt fel de treabă pentru tine de data asta. 

Truls simţi din nou pământul ferm sub picioare. Vocea. 
Accentul uşor. El era. Se uită într-o parte şi văzu silueta 
stând cu capul plecat la două morminte mai încolo şi 
părând să se roage. 

— Trebuie să afli unde l-au ascuns pe Oleg Fauke. Uită-te 
drept în faţă! 

Truls fixă cu privirea piatra din faţa lui. 

— Am încercat, zise el. Însă mutarea nu a fost înregistrată 
nicăieri. Sau nicăieri unde să am eu acces. Şi nimeni dintre 
cei cu care am discutat nu a auzit nimic despre el, aşa că 
bănuiesc că i-au dat alt nume. 

— Vorbeşte cu cei care au habar. Vorbeşte cu avocatul 
apărării. Simonsen. 

— De ce nu cu mama? Ea trebuie... 

— Fără femei! 

Cuvintele răsunaseră ca un bici. Dacă ar fi fost şi alţii în 
cimitir, cu siguranţă le-ar fi auzit. Apoi, pe un ton mai 
potolit: 

— Încearcă întâi cu avocatul apărării. Şi dacă nu merge... 


În pauza care urmă, Berntsen auzi şuieratul vântului 
printre copaci. Probabil că vântul era; de-asta era totul 
brusc aşa de rece. 

— ... atunci există un individ pe nume Chris Reddy, 
continuă vocea. Pe străzi e cunoscut ca Adidas. Face trafic 
de... 

— Speed. Adidas înseamnă amfeta... 

— Gura, Berntsen. Ascultă doar. 

Truls tăcu. Şi ascultă. Aşa cum tăcuse de fiecare dată 
când cineva cu o voce asemănătoare îi spunea să tacă. 
Ascultă cum i se spune să răscolească în rahat. Cum i se 
spune... 

Vocea îi dădu o adresă. 

— Ai auzit un zvon că Adidas se laudă că el l-a împuşcat 
pe Gusto Hanssen. Aşa că l-ai săltat pentru interogatoriu. 
lar el ţi-a făcut o mărturisire de bunăvoie. Las în seama ta 
să stabileşti amănuntele, ca să fie totul sută la sută 
credibil. Întâi însă încearcă să-l faci pe Simonsen să 
vorbească. Ai înţeles? 

— Da, dar de ce ar face Adidas... 

— „De ce” nu e problema ta, Berntsen. Singura ta 
problemă ar trebui să fie „cât de mult”. 

Truls Berntsen înghiţi în sec. Şi înghiţi încă o dată. 
Răscoleşte rahatul. Înghite rahatul. 

— Cât de mult? 
— Corect, da. Şaizeci de mii. 
— O sută de mii. 
Niciun răspuns. 
— Alo? 

Însă nu mai auzi decât şoapta îndepărtată a traficului 
congestionat. 

Berntsen rămase nemişcat. Privi într-o parte. Nimeni. 
Simţi cum începe din nou să-l încălzească soarele. Şi 
şaizeci de mii era bine. Chiar era. 


Ceaţa încă se ridica din pământ când Harry apăru în faţa 
clădirii principale a fermei Skayen, la ora 10 dimineaţa. 
Isabelle Skayen stătea pe trepte, zâmbind şi izbindu-şi cu 
o cravaşă coapsa îmbrăcată cu pantaloni negri de călărie. 
Când cobora din maşină, Harry auzi pietrişul scârţâind sub 
cizmele ei. 

— Neaţa, Harry. Ce ştii despre cai? 

Harry trânti portiera. 

— Am pierdut mulţi bani cu ei. Ajută la ceva? 

— Deci şi tu pariezi? 

— Şi eu? 

— Am făcut şi eu un pic de muncă de detectiv. Realizările 
tale sunt umbrite de vicii. Cel puţin asta susţin colegii tăi. 
Ai pierdut bani în Hong Kong? 

— Cursa de la Happy Valley. S-a întâmplat o singură dată. 

Isabelle porni către o clădire roşie joasă, iar Harry trebui 
să grăbească pasul ca să nu rămână în urmă. 

— Ai călărit vreodată, Harry? 

— Bunicul avea un cal zdravăn în Åndalsnes. 

— Deci eşti un călăreț experimentat. 

— O altă ocazie unică. Pentru bunicul meu, caii nu erau 
jucării. Zicea că să călăreşti de plăcere înseamnă lipsă de 
respect pentru animalele care munceau. 

Isabelle se opri în faţa unui suport de lemn pe care se 
găseau două şei înguste din piele. 

— Niciunul dintre caii mei nu a văzut vreodată şi nici nu 
va vedea vreun plug sau vreo căruţă. Cât pun eu şaua pe 
cai, ţi-aş sugera să porneşti într-acolo... 

Arătă înspre casă. 

— O să găseşti în dulapul din hol nişte haine potrivite, 
care au fost ale soţului meu. Nu vrem să-ţi strici costumul 
elegant, nu-i aşa? 

In dulap, Harry găsi un pulover şi o pereche de blugi 
suficient de mari. Probabil că fostul soţ avea picioare mai 


mici, pentru că nu găsi nicio pereche de încălțări potrivite, 
până ce dădu peste o pereche de tenişi militari albaştri 
uzati. 

Când se întoarse în curte, Isabelle era gata şi-l aştepta 
cu doi cai înşeuaţi. Harry deschise portiera din dreapta a 
maşinii închiriate, se aşeză pe scaun cu picioarele afară, îşi 
dădu jos pantofii, scoase branţurile tenişilor, le lăsă pe 
podeaua maşinii şi luă ochelarii de soare din 
compartimentul pentru mănuşi. 

— Gata. 

— Ea e Medusa, zise Isabelle, bătând uşor cu palma botul 
unei iepe cafenii. E un Oldenburger din Danemarca, rasa 
perfectă pentru dresaj. Are zece ani şi e şefa hergheliei. lar 
el e Balder, are cinci ani şi e castrat, aşa că o să se ţină 
după Medusa. 

li dădu lui Harry hăţurile lui Balder şi ea se urcă în şaua 
Medusei. 

Harry îşi vâri piciorul stâng în scăriţa din stânga şi se 
urcă în şa. Fără a aştepta vreo comandă, calul porni în pas 
vioi după Medusa. 

Harry fusese modest când spusese că nu călărise decât 
o singură dată, dar acum era cu totul altceva decât gloaba 
stabilă ca o corabie de război a lui bunică-su. Trebuia să-şi 
ţină echilibrul în şa, iar când strângea cu genunchii 
flancurile suple ale calului, îi simţea coastele şi muşchii în 
mişcare. lar când Medusa grăbi pasul pe poteca peste 
câmp, iar Balder reacţionă, chiar şi această accelerare 
minoră îl făcu pe Harry să simtă că se află pe un cal de 
Formula 1. Unde se termina câmpul, intrară pe o cărare ce 
dispărea în pădure şi către creastă. La o bifurcaţie a 
potecii în jurul unui copac, Harry încercă să-l conducă pe 
Balder spre stânga, însă calul nu-l băgă în seamă şi o luă 
pe urmele Medusei, prin dreapta. 

— Credeam că armăsarii domină herghelia, zise Harry. 


— De regulă, aşa e, răspunse Isabelle peste umăr. Însă 
este vorba şi despre caracter. O iapă puternică, 
ambițioasă şi inteligentă poate întrece toate celelalte 
animale dacă vrea. 

— Şi tu vrei. 

Isabelle Skayen râse. 

— Evident. Dacă îţi doreşti ceva, trebuie să fii dispus să 
concurezi. Politica se referă în întregime la obţinerea 
puterii. 

— Şi ţie îţi place să concurezi? 

Harry o văzu ridicând din umeri în faţa lui. 

— Competiţia e sănătoasă. Înseamnă că deciziile sunt 
luate de cei mai puternici şi mai buni, iar asta este în 
beneficiul întregului grup. 

— Şi se poate împerechea cu cine vrea ea? 

Isabelle nu răspunse. Harry îşi îndreptă privirea spre ea. 
Avea spatele mlădios, iar fesele ferme păreau să maseze 
iapa, mişcându-se dintr-o parte în alta cu mişcări uşoare 
de şold. Ajunseră într-un luminiş. Soarele strălucea pe cer, 
iar dedesubtul lor se vedeau norişori de ceaţă împrăştiaţi 
pe câmp. 

—O să-i lăsăm să se odihnească, rosti Isabelle, 
descălecând. 

După ce priponiră caii de un copac, Isabelle se aşeză pe 
iarbă şi îi făcu semn să o urmeze. Harry se aşeză lângă ea 
şi îşi potrivi ochelarii de soare. 

— Ăia sunt ochelari bărbăteşti? îl tachină ea. 

— Te apără de soare, zise Harry, scoțând un pachet de 
ţigări. 

— Îmi place. 

— Ce anume? 

— Îmi plac bărbaţii siguri de masculinitatea lor. 

Harry îşi întoarse privirea spre ea. Isabelle se sprijinea în 
coate şi îşi deschisese un nasture al bluzei. Harry spera 


doar că lentilele ochelarilor lui de soare erau suficient de 
întunecate. Ea zâmbi. 

— Deci ce-mi poţi spune despre Gusto? întrebă Harry. 

— Imi plac bărbaţii autentici, răspunse ea, iar zâmbetul i 
se lăţi. 

O libelulă maronie trecu pe lângă ei, într-un ultim zbor 
al toamnei. Lui Harry nu-i plăcea ce vedea în ochii femeii. 
Ce văzuse de când sosise acolo. Anticipare plină de poftă. 
Şi nici urmă din neliniştea chinuită a cuiva care se 
confrunta cu un scandal care i-ar fi pus în pericol cariera. 
— Nu-mi place falsitatea, zise ea. Cum ar fi bluful, de 
exemplu. 

In ochii ei albaştri rimelaţi strălucea triumful. 

— Vezi tu, mi-am sunat o cunoştinţă din poliţie. În afară 
de faptul că mi-a spus câteva ceva despre legendarul 
detectiv Harry Hole, mi-a mai zis şi că în cazul Gusto 
Hanssen nu s-au făcut analize de sânge. Se pare că 
mostrele au fost distruse. Nu există unghii cu sânge din 
grupa mea sub ele. A fost un bluf, Harry. 

Harry îşi aprinse o ţigară. Fără obraji sau urechi înroşite. 
Se întrebă dacă devenise prea bătrân ca să mai roşească. 
— Hmm. Dacă toate contactele pe care le-ai avut cu 
Gusto s-au rezumat la câteva discuţii nevinovate, atunci 
de ce ai fost aşa de înspăimântată că aş putea trimite 
sângele la analiză? 

Isabelle chicoti. 

— Cine spune că eram înspăimântată? Poate că voiam 
doar să vii aici. Să te bucuri de natură şi aşa mai departe. 

Confirmând că nu era prea bătrân ca să mai roşească, 
Harry se întinse pe iarbă şi suflă fumul spre cerul obscen 
de albastru. Inchise ochii şi încercă să găsească un motiv 
bun pentru care să n-o reguleze pe Isabelle Skøyen. 
Existau multe. 


— Am greşit? se miră ea. Tot ce spun e că sunt o femeie 
adultă singură, cu nevoi fireşti. Asta nu înseamnă că nu 
sunt serioasă. Nu m-aş cupla cu cineva pe care să nu-l 
consider egalul meu, aşa cum era Gusto. 

Harry auzi vocea ei apropiindu-se. 
— Pe de altă parte, cu un bărbat adult şi înalt... 

Îşi puse o palmă fierbinte pe abdomenul lui. 

— Tu şi Gusto aţi stat întinşi aici, unde stăm noi? întrebă 
Harry cu voce moale. 

— Cum? 

Harry se ridică în coate şi dădu din cap înspre încălţările 
albastre. 

— Garderoba ta era plină de pantofi bărbăteşti de lux, 
mărimea 42. Şalupele astea erau singurele 45. 

— Şi ce-i cu asta? Nu pot garanta că n-am avut la vreun 
moment dat un vizitator masculin care purta 45. 

Mâna i se plimba înainte şi înapoi. 

— Încălţările astea au fost făcute cu ceva vreme în urmă 
pentru armată, iar când au schimbat modelul, stocul 
rămas a fost preluat de organizaţii caritabile care l-au 
distribuit săracilor. În poliţie, le spunem „tenişi de drogaţi”, 
pentru că erau donați de Armata Salvării la Fyrlyset. 
Întrebarea este, desigur, cum de şi-a uitat un musafir 
ocazional, care purta 45, pantofii aici. Explicaţia evidentă e 
că probabil a căpătat o pereche nouă. 

Mâna lui Isabelle Skøyen se opri. Aşa că Harry urmă: 

— Am văzut o fotografie de la locul crimei. Când a murit, 
Gusto purta pantaloni ieftini, însă avea în picioare o 
pereche de pantofi extrem de scumpi. Alberto Fasciani, 
dacă nu mă înşel. Un cadou generos. Cât ai dat pe ei? 
Cinci mii? 

— Habar n-am despre ce vorbeşti. 

Isabelle îşi retrase de tot mâna. 


Harry se uită dezaprobator la propria erecţie, care 
apăsa deja în interiorul pantalonilor împrumutaţi. Işi 
întinse picioarele. 

— Am lăsat branţurile tenişilor în maşină. Ştiai că 
transpiraţia tălpilor este excelentă pentru analiza ADN? 
Probabil că o să găsim şi resturi microscopice de piele. lar 
în Oslo nu pot exista prea multe magazine care vând 
pantofi Alberto Fasciani. Să fie unu, două? Oricum, va fi 
simplu să verificăm cu cardul tău de credit. 

Isabelle Skayen se ridicase în capul oaselor şi privea în 
zare. 

— Vezi fermele? întrebă ea. Nu sunt frumoase? Îmi plac 
peisajele cultivate. Şi urăsc pădurile. In afară de cele 
plantate. Urăsc haosul. 

Harry îi cercetă profilul. Nasul ca o lamă de topor era 
aplecat ameninţător în jos. 

— Povesteşte-mi despre Gusto Hanssen. 

Ea ridică din umeri. 

— De ce? În mod evident, ţi-ai dat seama de cea mai 
mare parte a poveştii. 
— Cine preferi să te întrebe? Eu sau Verdes Gang? 
Isabelle râse scurt. 
— Gusto era tânăr şi arătos. Genul ăla de armăsar tânăr e 
o privelişte pe cinste, dar genele lui sunt dubioase. 
Conform tatălui adoptiv, tatăl biologic e infractor, iar 
mama e dependentă de droguri. Nu un cal pe care să-l 
creşti, dar pe care e distractiv să-l călăreşti dacă... 
Inspiră profund. 
— A venit aici şi am făcut sex. Din când în când îi dădeam 
bani. Se întâlnea şi cu alte persoane, nu era vorba de 
nimic special. 
— Şi erai geloasă din cauza asta? 
— Geloasă? 

Isabelle clătină din cap. 


— N-am fost niciodată geloasă din cauza sexului. Şi eu 
mă întâlneam şi cu alţii. lar după un timp, m-am întâlnit 
doar cu cineva special. Atunci l-am abandonat pe Gusto. 
Sau poate că mă abandonase el deja. Oricum, nu părea să 
mai aibă nevoie de bani de buzunar de la mine. După care 
a luat iarăşi legătura cu mine. A devenit iritant. Cred că 
avea probleme financiare. Şi o problemă cu drogurile. 
— Cum era? 
— Egoist, fermecător, nu puteai pune bază pe el. Un 
ticălos încrezut. 
— Şi ce voia? 
— Arăt eu a psiholog, Harry? 
— Nu. 
— Nu. Nu mă interesează aşa de tare oamenii. 
— Zău? 

Isabelle Skayen clătină din cap şi privi în depărtare, cu 
ochii lucind. 
— Gusto era singur, zise ea. 
— De unde ştii? 
— Ştiu ce înseamnă singurătatea, bine? Şi era plin de ură 
de sine. 
— Încrezut şi se ura pe sine? 
— Nu e o contradicţie. Ştii ce poţi obţine, dar asta nu 
înseamnă că te vezi ca pe o persoană pe care o pot iubi 
alţii. 
— Şi unde duce asta? 
— Ţi-am spus, nu sunt psiholog. 
— Da, aşa e. 

Harry aşteptă, iar Isabelle îşi drese glasul. 
— Părinţii au renunţat la el. Ce efect crezi că are aşa ceva 
asupra unui băiat? Dincolo de gesturi şi chipul dur, era o 
fiinţă care nu credea că valorează prea mult. La fel de 
puţin precum cei care îl abandonaseră. Nu e vorba de 
simplă logică aici, herr cvasipoliţist? 


Harry se uită la ea şi încuviinţă. Observă că privirea lui o 
stânjenea. Dar se abţinu să îi pună întrebările despre care 
ea ştia că sunt deja pe buzele lui: care era povestea ei? 
Cât de singură era şi cât de mult se ura pe sine în spatele 
acelei faţade? 

— Cum e cu Oleg? L-ai cunoscut? 

— Cel arestat pentru crimă? Nu. Însă Gusto a pomenit de 
câteva ori de un Oleg; zicea că e cel mai bun prieten al lui. 
Cred că era singurul lui prieten. 

— Şi lrene? 

— A pomenit şi de ea. Îi era ca o soră. 

— Chiar era sora lui. 

— Nu de sânge, Harry. Nu e niciodată acelaşi lucru. 

— Nu? 

— Oamenii sunt naivi şi cred că sunt capabili de dragoste 
dezinteresată. Insă totul se rezumă la transferul genelor 
care sunt cât mai apropiate de genele tale. Văd asta la cai 
în fiecare zi, crede-mă. Şi, da, oamenii sunt precum caii. 
Suntem animale de turmă. Un tată îşi va proteja fiul 
biologic, un frate, sora biologică. În orice conflict, luăm 
instinctiv partea celor care ne seamănă cel mai mult. 
Imaginează-ţi că eşti în junglă şi dai brusc peste un alt alb, 
îmbrăcat ca tine, care se luptă cu un negru pe jumătate 
despuiat, vopsit în culori de război. Au amândoi cuțite şi se 
luptă pe viaţă şi pe moarte. Tu ai o armă de foc. Care e 
primul tău instinct? Să-l împuşti pe alb ca să-l salvezi pe 
negru? Categoric nu, nu-i aşa? 

— Hmm. Şi ce vrei să spui cu asta? 

— Ce vreau să spun e că loialitatea noastră este 
determinată biologic. E vorba de cercuri care se extind din 
centrul format din noi şi genele noastre. 

— Aşadar, ai împuşca pe unul dintre ei ca să-ţi protejezi 
genele? 

— Fără să stau pe gânduri. 


— Dar dacă i-ai omori pe amândoi, ca să fii sigură? 
Isabelle îşi îndreptă privirea spre el. 
— Cum adică? 
— Ce făceai în noaptea în care a fost ucis Gusto? 
— Cum? 
Miji un ochi în soare şi îi zâmbi lui Harry. 
— Mă suspectezi că l-am omorât pe Gusto, Harry? Şi că îl 
urmăream pe acest... Oleg? 
— Răspunde-mi. 
— Ţin minte unde eram pentru că la asta m-am gândit 
când am citit în ziar despre crimă. Eram la o întrunire cu 
reprezentanţii unităţii de narcotice a poliţiei. Ar trebui să 
fie martori de încredere. Vrei nume? 
Harry clătină din cap. 
— Altceva? întrebă ea. 
— Păi, Dubai ăsta. Ce ştii de el? 
— Dubai, hm. La fel de puţine ca toată lumea. Umblă 
zvonuri, dar poliţia nu reuşeşte să facă niciun progres. E 
tipic; profesioniştii din spatele escrocheriilor scapă mereu. 
Harry căută o schimbare a dimensiunii pupilelor, a 
culorii din obraji. Dacă femeia minţea, era foarte 
pricepută. 
— Întreb pentru că ai eliminat traficanţii de droguri din 
stradă, cu excepţia lui Dubai şi a câtorva bande minore. 
— Nu eu, Harry. Sunt doar o secretară de consiliu care 
urmează dispoziţiile comitetului de Servicii Sociale şi 
politicile consiliului. lar ceea ce tu numeşti eliminarea 
traficanţilor de pe străzi, în sensul strict al expresiei, e 
treaba poliţiei. _ 
— Hmm. Norvegia e un mic tărâm al basmelor. Insă eu 
mi-am petrecut ultimii câţiva ani în lumea reală, Skayen. 
lar lumea reală e împinsă înainte de două categorii de 
oameni. Cei care vor putere şi cei care vor bani. Primii îşi 
doresc o statuie, ceilalţi, distracţie. lar moneda pe care o 


folosesc când negociază unii cu alţii pentru a obţine ce vor 
se numeşte corupţie. 

— Am treabă, Hole. Unde vrei să ajungi? 

— Acolo unde altora le-a lipsit în mod evident curajul sau 
imaginaţia să ajungă. Dacă trăieşti multă vreme într-un 
oraş, vezi, de obicei, situaţia ca pe un mozaic de detalii pe 
care le cunoşti bine. Insă cineva care se întoarce în oraş şi 
nu cunoaşte detaliile vede doar tabloul de ansamblu. lar 
acest tablou arată că în Oslo situaţia este favorabilă 
pentru două grupuri de oameni: dealerii care au piaţa doar 
pentru ei şi politicienii cărora li se atribuie acţiunea de 
curăţenie. 

— Vrei să spui că sunt coruptă? 

— Eşti? 

Harry zări o scânteie de furie în ochii ei. Autentică, fără 
îndoială. Se întrebă doar dacă era vorba de furia omului 
corect sau a celui prins cu mâţa în sac. Apoi, din senin, 
Isabelle izbucni în râs. Un râs melodios, surprinzător de 
feciorelnic. 

— Imi placi, Harry, zise ea, şi se ridică în picioare. Cunosc 
bărbaţii şi sunt nişte pămpălăi când trebuie să treacă la 
acţiune. Insă cred că tu eşti o excepţie. 

— Ei bine, spuse Harry, cel puţin acum ştii cum stăm. 

— Ne cheamă realitatea înapoi, dragul meu. 

Harry se întoarse ca să vadă mişcările lascive al 
posteriorului voluminos al lui Isabelle Skøyen în vreme ce 
ea se îndrepta spre cai. 

O urmă. Puse piciorul în scară şi urcă pe Balder. Privi în 
sus şi văzu privirea lui Isabelle. Pe chipul acela dur şi 
frumos sculptat se zărea un mic zâmbet provocator. 
Isabelle îi dărui un sărut virtual din vârful buzelor. Scoase 
un sunet obscen ca de supt şi îşi înfipse călcâiele în burta 
Medussei. lar spatele i se undui când animalul mare porni în 


galop. 


Balder reacţionă fără avertisment, însă Harry reuşi să se 
ţină în şa. 

Isabelle era din nou în faţă, iar copitele Medusei aruncau 
în urmă bucăţi umede de pământ. Apoi iapa grăbi şi mai 
mult pasul, iar Harry văzu coada lui Isabelle fluturând când 
dispărea la o cotitură. Prinse mai bine hăţurile, aşa cum îl 
învățase bunică-su, fără să le strângă. Cărarea era atât de 
îngustă, încât îl biciuiau ramurile copacilor, însă se ghemui 
în şa şi strânse bine calul cu genunchii. Ştia că n-o să se 
poată opri, aşa că se concentră să-şi ţină picioarele bine în 
scări şi capul aplecat. Vedea cu coada ochiului copacii 
trecând în viteză ca nişte dungi galbene şi roşii. Se ridică 
din instinct în şa şi îşi lăsă greutatea în genunchi şi scări. 
Simţea muşchii animalului unduindu-se şi vălurindu-se şi 
avea senzaţia că stă pe un boa constrictor. Om şi animal 
intrară într-un soi de ritm, însoţit de bubuiturile copitelor 
care muşcau din sol. Groaza se lupta cu obsesia. Cărarea 
se îndreptă şi Harry le zări la cincizeci de metri în faţa lui 
pe Isabelle şi pe Medusa. Pentru o clipă, imaginea lor păru 
încremenită, ca şi cum cele două s-ar fi oprit, ca şi cum, 
cal şi călăreț, pluteau pe deasupra solului. Apoi Medusa îşi 
reluă galopul. Trecu încă o secundă înainte ca Harry să-şi 
dea seama. 

O secundă extrem de valoroasă. 

La şcoala de poliţie citise rapoarte ştiinţifice care arătau 
că în timpul evenimentelor catastrofice creierul uman 
încearcă să proceseze cantităţi imense de date în fracțiuni 
de secundă. Pentru unii poliţişti, o astfel de situaţie putea 
să ducă la paralizie; altora le dădea senzaţia că timpul se 
scurge mai încet, că le trece prin faţa ochilor toată viaţa, şi 
reuşeau să facă un număr uluitor de mare de observaţii şi 
evaluări ale situaţiei. Cum ar fi că la o asemenea viteză, de 
aproape 70 de kilometri pe oră, parcurseseră 20 de metri 


şi mai erau doar 30 de metri şi o secundă până la râpa 
peste care tocmai sărise Medusa. 

Că era imposibil să vadă cât de lată era. 

Că Medusa era un cal de dresaj adult şi antrenat, cu un 
instructor experimentat, în vreme ce Balder era mai tânăr, 
mai mic şi avea în spate un novice de aproape 90 de 
kilograme. 

Că Balder era un animal de turmă şi evident că Isabelle 
Skøyen ştia asta. 

Că era prea târziu să mai oprească. 

Harry slăbi hăţurile şi îşi înfipse călcâiele în coastele lui 
Balder. Simti o ultimă accelerare. Apoi totul încremeni. 
Bubuitul încetă. Pluteau. Mult sub ei, Harry zări vârful unui 
copac şi un pârâu. Apoi fu aruncat în faţă şi se izbi cu 
capul de gâtul animalului. Căzură împreună. 

Şi tu ai fost hoţ, tată? Deoarece eu ştiusem 
dintotdeauna că o să ajung milionar. Mottoul meu era să 
fur doar când merită, aşa că am avut răbdare şi am 
aşteptat. Şi am aşteptat. Am aşteptat atâta, că, atunci 
când s-a ivit, în fine, ocazia, mi-am zis că o meritam din 
plin. 


Planul era pe cât de simplu, pe atât de inteligent. În 
vreme ce gaşca de motociclişti a lui Odin se întâlnea cu 
moşu' la McDonald's, Oleg şi cu mine urma să furăm o 
parte din proviziile lor de heroină din Alnabru. În primul 


rând, în clădire n-avea să fie nimeni, deoarece Odin îşi 
lua toate gorilele la întâlnire. În al doilea rând, Odin n- 
avea să afle niciodată că fusese jefuit, pentru că urma 
să fie arestat la McDonald's. Când avea să stea în boxa 
martorilor, urma, de fapt, să ne mulţumească mie şi lui 
Oleg că reduseserăm numărul de kilograme de heroină 
descoperite de mascaţi în timpul raidului. Singura 
problemă: copoii şi moşu'. Dacă poliţiştii şi-ar fi dat 
seama că le-o luase cineva înainte şi şutise marfa, iar 
chestia asta ajungea la urechile moşului, eram amândoi 
beliţi. Problema se rezolva de la sine aşa cum mă 
învățase chiar moşu': rocada, o alianţă strategică. M-am 
dus direct la blocul din Manglerud, iar de data asta Truls 
Berntsen era acasă. 


M-a privit cu scepticism când i-am explicat, dar nu mi- 
am făcut griji. Deoarece o zărisem în ochii lui. Lăcomia. 
Era unul dintre oamenii ahtiaţi după răzbunare, care 
cred că pot cumpăra cu bani medicamente pentru 
disperare, singurătate şi amărăciune. Că justiţia nu e 
ceva care există pur şi simplu, ci este un fel de produs 
de consum. l-am explicat că aveam nevoie de 
cunoştinţele lui ca să elimine orice indiciu pe care l-am 
fi lăsat în urmă şi l-ar fi găsit poliţia şi să ardem orice 
dovadă. Poate chiar să îndrepte bănuielile asupra 
altcuiva, dacă era nevoie. l-am zărit lucirea din ochi 
când i-am zis că aveam să furăm cinci din cele douăzeci 
de kile din ascunzătoare. Câte două pentru mine şi el, 
unul pentru Oleg. L-am urmărit cum calculează în minte, 
1,2 milioane ori doi, adică 2,4 milioane pentru el. 


— lar Oleg ăsta e singura persoană cu care ai discutat? 
m-a întrebat el. 


— Jur pe ce am mai sfânt. 


— Aveţi vreo armă? 

— O Odessa amândoi. 

— Ce? 

— Versiunea H&M a unui Stecikin. 


— Bine. Probabil că detectivii n-o să se gândească la 
câte kile sunt dacă nu se văd urme de spargere, dar 
bănuiesc că ţi-e teamă că o să vină Odin după tine. 


— Nu, am răspuns eu. Mă doare undeva de Odin. De 
şeful meu mă tem. Habar n-am cum, dar ştie până la 
nivel de grame câtă heroină e depozitată acolo. 


— Vreau jumătate, a zis el. Tu şi Boris puteţi împărți 
restul. 


— Oleg. 


— Să fii fericit că am memorie slabă. Funcţionează în 
ambele sensuri. Ar dura jumătate de zi să te găsesc şi 
nu m-ar costa nimic să te distrug. 


A rostogolit „r”-ul din „distrug” în gură cu o imensă 
plăcere. 


Oleg a fost cel care şi-a dat seama cum să mascăm 
jaful. Era atât de simplu şi de evident, că nu ştiu cum de 
nu m-am gândit eu la asta. 


— Înlocuim ce şutim cu făină de cartofi. Poliţia o să 
raporteze câte kile confiscă, nu şi puritatea conţinutului, 
nu? 


Planul era, aşa cum am mai spus, pe cât de 
inteligent, pe atât de simplu. 


În noaptea în care Odin şi moşu' participau la o 
aniversare la McDonald's şi discutau preţul violinei în 
Drammen şi Lillestram, Berntsen, Oleg şi cu mine 
stăteam în beznă lângă gardul din jurul clubului 
motocicliştilor din Alnabru, iar Berntsen preluase 
controlul. Purtam ciorapi de nailon pe cap, jachete 
negre şi mănuşi. În rucsacuri aveam arme, o bormaşină, 
o şurubelniţă, o rangă şi şase kile de făină de cartofi 
băgate în pungi de plastic. Oleg şi cu mine explicaserăm 
unde îşi plasaseră Los Lobos camerele de supraveghere, 
iar dacă săream gardul şi alergam până la zidul din 
stânga, rămâneam în afara razei lor. Ştiam că putem 
face cât zgomot aveam chef, căci traficul intens de pe 
E6 avea să acopere totul, aşa că Berntsen a dat o gaură 
în zid în vreme Oleg a stat de şase, iar eu am îngânat 
„Been Caught Stealing”, de pe coloana sonoră a jocului 
GTA al lui Stein, care zicea că era un cântec al trupei 
Jane's Addiction, iar eu am ţinut minte deoarece era un 
nume mişto de trupă, mai mişto chiar decât cântecele. 
Oleg şi cu mine ne aflam pe teritoriu cunoscut şi 
interiorul clubului era simplu: consta dintr-o singură 
încăpere mare. Însă cum toate ferestrele fuseseră 
inteligent acoperite cu jaluzele de lemn, planul era să 
dăm o gaură de control şi să ne asigurăm că nu era 
nimeni înăuntru înainte să intrăm. Berntsen insistase, 
căci refuzase să creadă că Odin putea lăsa nepăzite 
douăzeci de kile de heroină, care valorau pe stradă 
douăzeci şi cinci de milioane. Noi îl cunoşteam mai bine 
pe Odin, dar am cedat. Siguranţa pe primul loc. 


— Gata, a zis Berntsen, ţinând bormaşina, care a murit 
cu un scrâşnet. 


Mi-am lipit ochiul de gaură. Nu vedeam nimic. Fie 
cineva stinsese toate luminile dinăuntru, fie gaura nu 
era destul de adâncă. M-am răsucit către Berntsen, care 
ştergea bormaşina. 


— Ce naiba izolaţie mai e şi asta? a zis el, ţinând un 
deget în sus. 


Părea un amestec de gălbenuş de ou şi păr. 


Ne-am dus câţiva metri mai încolo şi am mai dat o 
gaură. M-am zgâit prin ea. Şi am văzut clubul cunoscut. 
Cu aceleaşi scaune din piele, acelaşi bar şi aceeaşi poză 
a lui Karen McDougal, Playmate of the Year, pusă 
deasupra unor motociclete tunate. Nu mi-am dat seama 
niciodată ce le dădea ăstora o erecţie mai puternică: 
femeile sau motocicletele. 


— Liber, am zis eu. 
Uşa din spate era plină de broaşte şi zăvoare. 
— Parcă ziceai ceva de un singur zăvor! a zis Berntsen. 


— Aşa era înainte, am răspuns eu. Clar că pe Odin l-a 
apucat paranoia. 


Planul era să scoatem zăvorul cu bormaşina şi să 
punem şuruburile la loc când plecam, ca să nu rămână 
indicii că ar fi avut loc o spargere. Încă mai era posibil, 
dar ar fi durat mai mult decât calculaserăm noi. Am 
trecut la treabă. 


După douăzeci de minute, Oleg s-a uitat la ceas şi a 
zis că trebuie să ne grăbim. Nu ştiam exact când urma 
să aibă loc raidul, ci doar că o să aibă loc la un moment 
dat după arestări, iar aceste arestări aveau să se 


petreacă repede, deoarece Odin probabil că n-o să vrea 
să mai piardă vremea când o să-şi dea seama că moşu' 
nu vine. 


Am pierdut jumătate de oră ca să facem curat, de trei 
ori mai mult decât calculaserăm. Ne-am scos armele, 
ne-am tras ciorapii pe faţă şi am intrat, cu Berntsen în 
frunte. Abia intraserăm pe uşă, când ne-am trezit că 
Berntsen pune un genunchi în pământ şi ridică pistolul 
cu ambele mâini, de parcă era din nenorocitele alea de 
echipe SWAT. 


Lângă peretele dinspre vest, era un bărbat aşezat pe 
un scaun. Odin îl lăsase pe Tutu pe post de câine de 
pază, cu o carabină cu ţeava retezată în poală. Câinele 
de pază avea însă ochii închişi, gura larg căscată şi 
ţeasta lipită de zid. Umblau zvonuri că Tutu se bâlbâia 
chiar şi când sforăia, dar acum dormea ca un prunc. 


Berntsen s-a ridicat în picioare şi s-a apropiat tiptil de 
Tutu, cu arma îndreptată spre el. Oleg şi cu mine l-am 
urmat, tot în vârful picioarelor. 

— E o singură gaură, mi-a şoptit Oleg. 
— Cum? am răspuns eu, tot în şoaptă. 


Şi atunci mi-am dat seama. 


Vedeam doar a doua gaură de bormaşină. Mi-am dat 
seama unde trebuie să fi fost prima. 


— O, la dracu’, am şoptit eu, chiar dacă nu mai aveam 
niciun motiv să vorbim în şoaptă. 


Berntsen ajunsese lângă Tutu şi i-a dat un ghiont. 
Tutu s-a rostogolit într-o parte şi a căzut de pe scaun. A 


rămas întins cu faţa în jos pe beton şi atunci am văzut 
orificiul de intrare din ceafă. 


— Burghiul a trecut chiar prin el, a zis Berntsen. 
Şi-a băgat degetul în gaura din perete. 


— La dracu', i-am şoptit eu lui Oleg. Ce şanse sunt să 
se întâmple aşa ceva, ei? 


Nu mi-a răspuns. Se holba la cadavru ca şi cum nu 
ştia dacă să vomite sau să plângă. 


— Gusto, a rostit el în cele din urmă. Ce-am făcut? 


Nu ştiu ce m-a apucat, dar am început să râd. Mi-era 
imposibil să mă abţin. Mişcarea mişto de şold a 
copoiului cu dinţii încălecaţi, disperarea de pe chipul lui 
Oleg, aplatizat de ciorapul de nailon, şi Tutu, care se 
dovedise până la urmă că avea creier şi care zăcea cu 
gura larg deschisă. Am râs atât de mult, că am început 
să urlu. Până ce am primit o palmă de am văzut luminiţe 
în faţa ochilor. 


— Revino-ţi dacă nu vrei încă una, a zis Berntsen, 
frecându-şi palma. 


— Mersi, am răspuns eu, vorbind serios. Hai să găsim 
drogurile. 


— Mai întâi trebuie să vedem ce facem cu găuritul de 
aici, a replicat Berntsen. 


— E prea târziu, am zis eu. O să descopere oricum că a 
fost o spargere. 


— Nu şi dacă îl ducem pe Tutu în maşină şi înşurubăm 
zăvoarele la loc, a scâncit Oleg cu glas plângăcios. Dacă 
o să îşi dea seama că lipseşte o parte din marfă, o să 
creadă că a fugit cu ea. 


Berntsen s-a uitat la Oleg şi a dat din cap. 
— Ai un partener isteţ, Wussto. Să-i dăm drumul. 
— Întâi marfa, am zis eu. 
— Întâi Găuritul, a replicat Berntsen. 
— Marfa, am repetat eu. 
— Găuritul. 
— Vreau să devin milionar în seara asta, copoiule. 
Berntsen a ridicat mâna. 
— Găuritul. 
— Gura! 
Era Oleg. Ne-am holbat amândoi la el. 


— Logica e simplă. Dacă Tutu nu e în portbagaj înainte 

să vină poliţia, pierdem şi marfa, şi libertatea. Dacă în 
portbagaj ajunge Tutu, dar nu şi marfa, pierdem doar 
banii. 


Berntsen s-a răsucit spre mine. 


— Se pare că Boris e de acord cu mine, Wussto. Doi la 
unu. 


— Bine, am acceptat eu. Voi căraţi corpul şi eu caut 
marfa. 


— Greşit, a ripostat Berntsen. Noi cărăm corpul şi tu 
cureţi mizeria după noi. 


Mi-a arătat chiuveta de lângă bar. 


Am turnat apă într-o găleată, în vreme ce Oleg şi 
Berntsen l-au apucat pe Tutu de câte un picior şi l-au 
târât spre uşă, lăsând în urma lor o dâră subţire de 
sânge. Sub privirea provocatoare a lui Karen McDougal, 
m-am apucat să şterg creieri şi sânge de pe zid, apoi de 
pe podea. Tocmai terminasem şi voiam să încep să caut 
drogurile, când am auzit zgomot dinspre uşa care dădea 
spre E6. Am încercat cu disperare să mă conving singur 
că se îndepărta. Faptul că se auzea din ce în ce mai tare 
putea fi doar o festă a imaginaţiei mele. Sirene de 
poliţie. 


Am verificat barul, biroul şi toaleta. Era doar un spaţiu 
simplu, fără etaj, fără pivniţă, aşa că nu erau prea multe 
locuri unde să se ascundă douăzeci de kile de droguri. 
Apoi privirea mi-a căzut pe cutia de scule. Pe lacăt. Care 
nu fusese acolo înainte. 


— Daţi-mi ranga, am strigat eu. 

— Trebuie să plecăm acum! Au ajuns în capătul străzii! 
— Ranga! 

— Acum, Gusto! 


Ştiam că drogurile sunt acolo. Douăzeci şi cinci de 
milioane de coroane, chiar în fața mea, într-o cutie de 
lemn de rahat. Am început să dau cu picioarele în lacăt. 


— Să ştii că trag, Gusto! 


M-am întors către Oleg. Ţinea nenorocita aia de 
Odessa îndreptată spre mine. Nu că aş fi crezut că o să 
mă nimerească de la distanţa aia, erau mai mult de 
zece metri, însă mă deranja ideea că e în stare să 
îndrepte o armă spre mine. 


— Dacă te prind pe tine, ne prind şi pe noi! a strigat el 
cu lacrimi în gât. 


— Haide! 


Am izbit din nou broasca. Sirenele păreau tot mai 
aproape. Totuşi, sirenele se aud întotdeauna mai 
aproape decât sunt. Am auzit un zgomot ca de bici pe 
perete, deasupra mea. M-am uitat spre uşă şi mi-a 
îngheţat sângele în vine. Era Berntsen. Stătea acolo cu 
un pistol de poliţie care fumega. 


— Următorul glonţ n-o să rateze, a rostit el calm. 
Am mai dat un picior în cutie. După aia am fugit. 


Abia reuşiserăm să ne căţărăm peste zid şi să ne 
scoatem ciorapii de pe feţe, când ne-am trezit uitându- 
ne drept în farurile maşinilor de poliţie. Am pornit fără 
să ne grăbim spre ele. 


Maşinile au trecut în viteză pe lângă noi şi au cotit în 
faţa clubului. 


Am urcat mai departe dealul către locul unde îşi 
lăsase Berntsen maşina. Ne-am urcat şi am plecat de 
acolo. Când am trecut pe lângă club, m-am întors şi m- 
am uitat în spate la Oleg. Lumini albastre îi măturau 
faţa umflată de lacrimi şi de strânsoarea ciorapului. 


Părea complet stors, uitându-se în gol în întuneric ca şi 
cum era gata să moară. 


Niciunul n-a mai rostit vreo vorbă până ce Berntsen a 
oprit maşina într-o staţie de autobuz din Sinsen. 


— Ai dat-o în bară, Wussto, a zis el. 
— N-aveam de unde să ştiu de zăvoare. 


— Se numeşte pregătire, a replicat Berntsen. 
Recunoaşterea locului. Sună cunoscut? O să dăm peste 
o uşă deschisă cu un zăvor care a fost deşurubat. 


Mi-am dat seama că se referea la poliţie. Ciudat 
personaj. 


— Am luat broasca şi zăvoarele, a zis Oleg smiorcăit. O 

să pară că Tutu a luat-o la fugă când a auzit sirenele şi 
n-a mai apucat să încuie. lar urmele de şuruburi pot fi 
de la o spargere care a avut loc oricând în cursul 
ultimului an, nu? 


Berntsen s-a uitat la Oleg în oglinda retrovizoare. 


— Învață de la amicul tău, Wussto. De fapt, nu. Oslo nu 
are nevoie de alţi hoţi isteţi. 


— Corect, am zis eu. Dar poate că nu e o idee aşa de 
isteaţă nici să parchezi pe linia dublă într-o staţie de 
autobuz cu un cadavru în spate. 


— De acord, a zis Berntsen. Hai, plecaţi de aici. 
— Cadavrul... 


— Mă descurc eu cu Găuritul. 


— Unde...? 
— Nu e treaba voastră. Afară! 


Ne-am dat jos şi ne-am uitat cum demarează în 
trombă Saabul lui Berntsen. 


— De-acum înainte trebuie să ne ferim de individul 
ăsta, am zis eu. 


— De ce? 


— A omorât un om, Oleg. Trebuie să elimine toate 
dovezile fizice. Întâi trebuie să găsească un loc unde să 
ascundă cadavrul. Insă după aia... 


— Trebuie să elimine martorii. 


Am dat din cap. Mă simţeam groaznic de deprimat. 
După aia mi-au trecut gânduri mai optimiste prin minte: 
„Pare că avea în minte un rol mare pentru Tutu, nu?” 


— Aveam de gând să cheltuiesc banii ca să mă mut în 
Bergen cu lrene, a zis Oleg. 


M-am uitat la el. 


— Am un loc la universitatea de acolo ca să fac 
Dreptul. lrene e în Trondheim cu Stein. Mă gândeam să 
mă duc acolo şi s-o conving să vină cu mine. 


Am luat autobuzul spre oraş. Nu mai suportam 
privirea goală a lui Oleg. Trebuia înlocuită cu altceva. 


— Haide, i-am zis eu. 


Cât îi preparam o doză în sala de repetiţii, l-am văzut 
aruncându-mi priviri nerăbdătoare, ca şi cum ar fi dorit 


să se ocupe el, ca şi cum mă considera neîndemânatic. 
lar când şi-a suflecat mâneca, am ştiut şi motivul. 
Băiatul avea urme de ac pe tot antebraţul. 


— Doar până se întoarce lrene, a zis el. 

— Ai şi o rezervă proprie? l-am întrebat eu. 
A clătinat din cap. 

— A fost furată. 


Aia a fost noaptea când l-am învăţat cum şi unde să- 
şi plaseze o ascunzătoare ca lumea. 


Truls Berntsen aştepta de mai bine de o oră în parcarea 
cu mai multe niveluri, când în spaţiul liber cu o plăcuţă 
care preciza că este un loc rezervat pentru firma de 
avocatură Bach & Simonsen intră, în cele din urmă, o 
maşină. Hotărâse că locul era potrivit; în ora de când 
stătea acolo veniseră doar două maşini în partea asta a 
parcării, iar în jur nu erau camere de supraveghere. Truls 
se asigură că numărul de înmatriculare era cel pe care îl 
găsise pe AUTOSYS. Lui Hans Christian Simonsen îi plăcea 
să stea în pat până târziu dimineaţa. Sau poate că nu 
dormise, fusese cu vreo femeie. Bărbatul care cobora din 
maşină avea un breton blond, băieţesc, în genul în care se 
tundeau pramatiile din Oslo West când era el adolescent. 

Truls Berntsen îşi puse ochelarii de soare, îşi înfundă 
mâinile în buzunarele hainei şi strânse patul armei, un 
Steyr, un semiautomat austriac. Renunţase la pistolul 
standard de poliţie, astfel încât avocatul să nu primească 
niciun indiciu inutil. Se îndreptă cu pas grăbit să-i taie 
calea lui Simonsen cât încă se mai afla între două maşini. 
O ameninţare dă cele mai bune rezultate dacă e rapidă şi 
agresivă. Dacă victima nu are timp să se gândească la 


altceva în afară de teama pentru propria viaţă, atunci ai 
toate şansele să obţii pe loc ce vrei. 

Parcă ar fi avut ceva carbonatat în sânge - simţea un 
şuierat şi un bubuit în urechi, pântec şi gât. Văzu cu ochii 
minţii ce avea să se întâmple. Arma înfiptă în faţa lui 
Simonsen, aşa de aproape, că avocatul nu-şi va aminti 
decât ţeava. „Unde-i Oleg Fauke? Răspunde-mi repede şi 
exact, altfel te omor.” Răspunsul. Apoi: „Dacă avertizezi 
pe cineva sau recunoşti că am avut discuţia asta, ne 
întoarcem să te omorâm. Priceput?” Da. Sau un semn cu 
capul. Poate şi urinare involuntară. Truls zâmbi la această 
idee. Grăbi pasul. Bubuitul ajunsese şi la stomac. 

— Simonsen! 

Avocatul ridică privirea. lar chipul i se lumină. 
— A, bună! Berntsen. Truls Berntsen, nu? 

Mâna dreaptă a lui Truls încremeni în buzunar. Probabil 
că pe chip i se aşternuse o expresie de uimire, deoarece 
Simonsen începu să râdă. 

— Am memorie bună a feţelor, Berntsen. Tu şi şeful tău, 
Mikael Bellman, aţi anchetat cazul de fraudă de la muzeul 
Heider. Eu eram avocatul apărării. Aţi câştigat cazul, o 
spun cu părere de rău. 

Simonsen râse din nou. Un râs jovial, naiv, tipic pentru 
cei din vestul oraşului. Râsul celor crescuţi într-un mediu 
unde toţi îşi fac urări de bine, într-un loc suficient de bogat 
ca să poată face aşa ceva. Truls îi ura pe toţi Simonsenii 
din lume. 

— Te pot ajuta cu ceva, Berntsen? 
— AŞ... 

Truls Berntsen se chinui să-şi găsească cuvintele. Nu 
era punctul lui forte să decidă ce să facă atunci când era 
pus în faţa... în faţa cui? A oamenilor care gândeau mai 
repede ca el? Atunci, în Alnabru, fusese în regulă, când 
erau doar doi copii şi el preluase comanda. Însă Simonsen 


avea un costum, o educaţie, un alt fel de a vorbi, 
superioritate, era... o, la dracu'! 

— Voiam doar să te salut. 

— Să mă saluţi? se miră Simonsen, cu un mare semn de 
întrebare în voce şi pe chip. 

— Salut, reluă Berntsen, chinuindu-se să zâmbească. 
Păcat de cazul ăla. Ne baţi data viitoare. 

După care porni spre ieşire cu pas vioi. Simţi privirea lui 
Simonsen în ceafă. Să sapi în noroi, să mănânci rahat. La 
naiba cu toţi. 

Incearcă întâi cu avocatul apărării, şi, dacă nu merge, 
atunci există un individ pe nume Chris Reddy, pe care îl 
ştie toată lumea de Adidas. 

Dealerul de speed. Truls nu mai spera decât să aibă un 
pretext pentru a fi violent în timpul arestării. 


Harry înotă spre lumină, spre suprafaţa apei. Lumina 
deveni tot mai intensă. Apoi ieşi la lumină. Deschise ochii. 
Şi se uită drept în sus la cer. Era întins pe spate. Ceva 
apăru în câmpul lui vizual. Un cap de cal. Apoi altul. 

Işi acoperi ochii cu palma. Cineva stătea călare pe un 
cal, dar Harry era orbit de lumină. 

Vocea veni de undeva departe. 

— Credeam că ai spus că ai mai călărit, Harry. 

Harry gemu şi se chinui să se ridice în picioare, 
amintindu-şi ce se petrecuse. Balder plutise peste hău şi 
aterizase pe sol cu picioarele din faţă, Harry fusese 
aruncat în faţă, se lovise de grumazul calului, picioarele îi 
ieşiseră din scări şi alunecase într-o parte, ţinându-se 
strâns de hăţuri. Işi amintea vag că îl trăsese pe Balder 
după el, însă îl împinsese cu picioarele, ca să nu ajungă cu 
un cal de jumătate de tonă peste el. 

Işi simţea spatele deplasat, însă altfel părea întreg. 

— Gloaba bunicului nu sărea peste prăpăstii, zise Harry. 
— Prăpăstii? 


Isabelle Skøyen râse, dându-i hăţurile lui Balder. 

— E doar un şanţ de cinci metri. Pot să sar mai mult de 
atât fără cal. Nu ştiam că eşti genul care se sperie din 
orice, Harry. Facem întrecere cine ajunge primul înapoi la 
fermă? 

— Balder, zise Harry, bătând uşor grumazul calului în 
vreme ce se uita cum Isabelle Skøyen şi Medusa 
galopează înspre spaţiul deschis, ştii ce înseamnă în limbaj 
ecvestru „mers la pas”? 


Harry se opri la o benzinărie de pe autostrada E6 şi îşi 
cumpără o cafea. Se urcă înapoi în maşină şi privi în 
oglinda retrovizoare. Isabelle îi oferise un bandaj pentru 
zgârietura de pe frunte, ocazia de a o însoţi la premiera 
spectacolului Don Giovanni de la Operă (,... e imposibil să 
găsesc pe cineva care să-mi ajungă mai sus de bărbie 
când port tocuri... dă prost în ziare...”) şi o îmbrăţişare 
fermă de despărţire. Harry îşi scoase telefonul mobil şi 
accesă mesageria. 

— Unde ai fost? îl întrebă Beate. 

— Un pic de muncă de teren, răspunse Harry. 

— Nu prea e nimic de ajutor la locul crimei din 
Gardermoen. Oamenii mei au periat locul. Nada. Singurul 
lucru pe care l-am aflat e că sunt cuie standard de oţel, cu 
capete extralargi de 16 milimetri din aluminiu, iar 
cărămida probabil provine de la o proprietate din Oslo 
construită pe la finele secolului al XVIII-lea. 

— Cum? 

— Am găsit sânge de porc şi păr de cal în mortar. În Oslo 
era un cărămidar bine cunoscut care folosea amestecul, 
sunt tone în blocurile din centrul oraşului. Poţi face mortar 
practic din orice. 

— Hmm. 

— Deci nicio pistă nici aici. 

— Nici aici? 


— Da, vizita despre care vorbeai tu. Probabil că a fost în 
altă parte, nu la sediul central al poliţiei, deoarece nu a 
fost înregistrat niciun Tord Schultz. Pe permisul de vizitator 
scrie doar Oslo Politidistrikt, şi mai există aşa ceva şi în 
multe alte secţii de poliţie. 

— Bine. Mulţumesc. 

Harry scotoci în buzunare până găsi ce căuta. Permisul 
de vizitator al lui Tord Schultz. Şi permisul lui, cel pe care îl 
primise când îl vizitase pe Hagen, în prima lui zi din Oslo. 
Le puse unul lângă celălalt pe bordul maşinii. Le cercetă. 
Trase propriile concluzii, după care băgă permisele înapoi 
în buzunar. Porni motorul, trase aer în piept, constată că 
mirosul de cal nu dispăruse, şi decise să-şi viziteze un 
vechi rival în Høyenhall. 

Pe la ora 5, începu să plouă, iar când Harry sună la uşa 
casei mari, la ora 6, era întuneric beznă, ca într-o seară de 
Crăciun în Høyenhall. Casa purta toate semnele unei 
construcţii noi; se mai vedeau încă resturi de materiale de 
construcţie stivuite lângă garaj, iar sub scară erau cutii de 
vopsea şi pachete cu materiale de izolaţie. 

Harry zări o siluetă mişcându-se în spatele geamului 
decorativ şanfrenat şi simţi cum i se ridică părul de pe 
ceafă. 

Apoi uşa se deschise cu fermitate şi rapiditate, trădând 
mişcările unui om care nu se teme de nimic din partea 
nimănui. Cu toate astea, bărbatul se crispă când îl văzu pe 
Harry. 


— Bună seara, Bellman, zise Harry. 
— Harry Hole. Măi, să fie! 
— Ce anume? 

Bellman chicoti. 

— E o surpriză să te văd aici, la uşa mea. Cum ai aflat 
unde stau? 

— Toată lumea cunoaşte maimuța, dar maimuța nu 
cunoaşte pe nimeni. Aproape în toate celelalte ţări, şeful 
Crimei Organizate ar fi avut o gardă de corp, ştiai? Te 
întrerup din ceva? 

— Deloc, răspunse Bellman, scărpinându-se în bărbie. Mă 
întreb dacă să te invit înăuntru sau nu. 

— Păi, afară e ud, zise Harry. În plus, am venit cu gânduri 
paşnice. 

— Tu nu ştii ce înseamnă cuvântul ăsta, replică Bellman, 
deschizând larg uşa. Şterge-te pe picioare. 

Mikael Bellman îl conduse pe Harry prin hol, pe lângă 
muntele de cutii de carton, pe lângă o bucătărie în care nu 
se vedea încă niciun fel de aparatură, apoi într-un living. 
Casa nu era luxoasă ca unele locuinţe pe care le văzuse 
Harry în vestul oraşului, dar era solidă şi suficient de 
încăpătoare pentru o familie. Priveliştea asupra văii 
Kværner, a gării centrale şi a centrului oraşului era 
fantastică. Harry remarcă asta cu glas tare. 

— Locul a costat aproape cât casa, zise Bellman. Scuză 
mizeria. Abia ne-am mutat. Săptămâna viitoare dăm o 
petrecere de inaugurare. 

— Şi ai uitat să mă inviţi şi pe mine? zise Harry, dându-şi 
jos jacheta udă. 

Bellman zâmbi. 

— Îţi pot oferi ceva de băut acum. Ce zici de... 
— Nu beau alcool, replică Harry, tot zâmbind. 
— O, fir-ar, spuse Bellman fără nicio remuşcare în glas, ce 
repede uiţi chestiile astea! Vezi dacă dai peste vreun 


scaun pe undeva, iar eu mă duc să caut un ibric de cafea 
şi două ceşti. 

După zece minute, şedeau amândoi la fereastra dinspre 
terasă. Harry trecu direct la subiect. Mikael Bellman îl 
ascultă fără să-l întrerupă, chiar dacă Harry citea 
neîncrederea în ochii lui. Când Harry încheie, Bellman făcu 
un rezumat. 

— Deci tu crezi că pilotul, Tord Schultz, încerca să scoată 
violină din ţară. A fost arestat, dar i s-a dat drumul după ce 
un „arzător” cu legitimaţie de poliţist a schimbat violina cu 
făină de cartofi. Şi că Schultz a fost executat după 
eliberare chiar la el acasă, probabil pentru că angajatorul 
lui a descoperit că fusese la poliţie şi s-a temut să nu 
spună ce ştie. 

— Hmm. 

— Şi îţi bazezi afirmaţia că a fost la sediul central al 
poliţiei pe faptul că avea un permis de vizitator pe care 
scria Oslo Politidistrikt? 

— L-am comparat cu permisul pe care l-am primit eu 
când am fost la Hagen. Cerneala de pe litera „H” e ştearsă 
pe ambele. Categoric aceeaşi imprimantă. 

— N-o să te întreb cum ai pus mâna pe permisul de 
vizitator al lui Schultz, ci cum de eşti aşa de sigur că nu a 
fost vorba de o vizită normală. Poate că voia să explice 
făina de cartofi, să se asigure că îl credem. 

— Pentru că numele a fost şters din registrul de vizitatori. 
Era important ca vizita să rămână secretă. 

Mikael Bellman oftă. 

— Asta am zis dintotdeauna, Harry. Ar fi trebuit să lucrăm 
împreună, nu unul împotriva celuilalt. Ţi-ar fi plăcut la 
Kripos. 

— Ce vrei să spui? 

— Înainte să mai spui orice, trebuie să te rog ceva. Te rog 
să nu vorbeşti despre ce o să-ţi spun. 


— Bine. 

— Cazul ăsta m-a pus deja într-o situaţie jenantă. La mine 
a fost Schultz. Şi ai dreptate, voia să-mi spună ce ştie. 
Printre altele, mi-a povestit ce bănuiam de multă vreme: 
că avem un „arzător” printre noi. Cineva, cred eu, care 
lucrează în sediul central, aproape de cazurile Orgkrim. l- 
am cerut să aştepte acasă până vorbesc cu şeful meu. 
Trebuia să mă mişc cu prudenţă, ca să nu-l alertez pe 
„arzător”. Dar prudenta înseamnă de multe ori că lucrurile 
merg greu. Am discutat cu şeful poliţiei, care se 
pensionează, însă m-a lăsat pe mine să găsesc o cale să 
rezolv problema. 

— De ce? 

— Cum am zis, se pensionează. Nu vrea să aibă pe post 
de cadou de bun-rămas un caz în care este implicat un 
poliţist corupt. 

— Aşa că voia să ţină povestea la sertar până la plecare? 

Bellman se uită lung în ceaşca de cafea. 

— E foarte probabil ca eu să fiu noul şef al poliţiei, Harry. 

— Tu? 

— Şi atunci probabil şi-a zis că aş putea începe treaba cu 
un caz de rahat. Problema e că am reacţionat prea încet. 
Am stat să mă gândesc. Il puteam pune pe Schultz să 
dezvăluie identitatea „arzătorului” chiar atunci. Însă, după 
aia, toţi ceilalţi s-ar fi dat la fund. M-am gândit să-i punem 
microfon, ca să ne conducă la ceilalţi. Cine ştie, poate 
chiar la actualul mare mahăr din Oslo. 

— Dubai. 

Bellman încuviinţă. 

— Problema era aşa: în cine puteam avea încredere din 
sediul central şi în cine nu? Tocmai alesesem personal un 
grup mic de poliţişti, pe care i-am verificat cu atenţie, când 
a venit vestea, sub forma unui pont anonim... 

— Tord Schultz fusese găsit mort, rosti Harry. 


Bellman îl privi cu duritate. 

— lar acum, continuă Harry, problema ta e că, dacă se 
află ce ai făcut, s-ar putea să ai probleme cu numirea ca 
şef al poliţiei. 

— Da, şi asta, replică Bellman. Dar nu asta mă 
îngrijorează cel mai tare. Problema e că nimic din ce mi-a 
spus Schultz nu poate fi folosit. Nu am înaintat cu niciun 
pas. Acest presupus poliţist care l-a vizitat pe Schultz în 
celulă şi poate că a schimbat drogurile... 

— Da? 

— S-a prezentat ca poliţist. Inspectorul de la Gardermoen 
pare să-şi aducă aminte că îl chema Thomas nu ştiu cum. 
Avem cinci Thomas la sediul central. Niciunul dintre ei nu 
lucrează la Orgkrim, apropo. l-am trimis poze cu toţi cinci, 
însă nu l-a recunoscut pe niciunul. Ca atare, din câte ştim, 
este posibil ca „arzătorul” să nici nu facă parte din forţele 
de poliţie. 

— Hmm. Deci o persoană cu o legitimaţie falsă de poliţist. 
Sau, mai probabil, cineva ca mine, un fost poliţist. 

— De ce? 

Harry ridică din umeri. 

— Doar un poliţist poate păcăli alt poliţist. 

Se auzi uşa de la intrare. 

— Draga mea! strigă Bellman. Suntem aici. 

Se deschise uşa şi în cadrul ei apăru chipul dulce şi 
bronzat al unei femei de treizeci şi ceva de ani. Avea părul 
blond prins într-o coadă de cal, care îi aduse aminte lui 
Harry de fosta soţie a lui Tiger Woods. 

— l-am lăsat pe copii la mama. Vii, dulceaţă? 

Bellman tuşi. 

— Avem un musafir. 

Femeia îşi înclină capul. 

— Văd şi eu acum, dragă. 


Bellman se uită la Harry cu o expresie resemnată de 
genul: ce poţi să mai faci? 

— Bună, zise femeia, măsurându-l pe Harry cu privirea. 
Tata şi cu mine am mai adus un camion. Vrei să...? 

— Mă doare spatele şi mi s-a făcut brusc dor de casă, 
mormăi Harry, golindu-şi ceaşca de cafea şi sărind în 
picioare. 

Când ajunse, împreună cu Bellman, pe verandă, 
adăugă: 

— Incă ceva. Vizita despre care ţi-am pomenit, de la 
spitalul Radium? 

— Da? 

— E cineva acolo, un cercetător. Martin Pran. E doar un 
instinct, dar mă întreb dacă îl poţi verifica. 

— Pentru tine? 

— Scuze, obiceiuri vechi. Pentru poliţie. Pentru patrie. 
Pentru întreaga omenire. 

— Instinct zici? 

— Cam asta e tot ce am de oferit în privinţa acestui caz. 
Dacă eşti amabil să-mi dai de ştire ce afli... 

— O să mă gândesc. 

— Mersi, Mikael. 

Harry simţea pe vârful limbii cât de ciudat suna numele 
de botez al tipului. Se întrebă dacă mai simţise asta şi 
înainte. Mikael deschise uşa verandei şi aerul rece, 
încărcat de picături de apă, năvăli înăuntru. 

— Îmi pare rău pentru băiat, zise Bellman. 

— Care dintre ei? 

— Amândoi. 

— Hmm. 

— Ştii ceva? L-am întâlnit o dată pe Gusto Hanssen. A 
venit aici. 

— Aici? 

— Da. Un băiat extrem de atrăgător. Genul... 


Bellman căută termenul potrivit. Renunţă. 
— Îl iubeai pe Elvis când erai mic? Dragoste masculină la 
prima vedere, cum spun americanii. 
— Ei bine, nu, replică Harry, scoțând un pachet de ţigări. 
Ar fi putut să jure că zărise o urmă de roşeaţă pe petele 
albe de pe faţa lui Mikael Bellman. 
— Băiatul avea genul ăla de faţă. Şi carismă. 
— Ce căuta aici? p 
— Voia să stea de vorbă cu un polițist. In ziua aia mă 
ajutau o mulţime de colegi. Ştii, când ai doar un salariu de 
poliţist, trebuie să faci singur mare parte din lucruri. 
— Cu cine a vorbit? 
— Cu cine? 
Bellman se uită la Harry, deşi privirea lui era fixată în 
altă parte, pe ceva ce văzuse. 
— Nu-mi amintesc. Drogaţii ăştia sunt mereu în stare să 
toarne pe cineva dacă primesc o mie de coroane pentru o 
doză. Noapte bună, Harry. 


Harry trecea prin Kvadraturen. Puțin mai încolo, opri o 
rulotă, lângă o prostituată de culoare. Se deschise uşa şi 
coborâră trei tineri, care nu puteau avea mai mult de 
douăzeci de ani. Unul dintre ei filma, în vreme ce al doilea 
se întoarse către femeie. Aceasta clătină din cap. Probabil 
că n-avea chef să facă un film porno cu sex în grup care să 
ajungă pe YouPorn. Aveau internet şi de unde venea ea. 
Familie, rude. Care poate credeau că banii pe care-i 
trimitea ea erau din salariul de chelneriţă. Sau poate că 
nu, dar preferau să nu întrebe. Când se apropie Harry, 
unul dintre tineri scuipă pe asfalt în faţa femeii şi zise cu 
voce ascuţită, de om beat: 

— Negresă jegoasă! 

Harry zări privirea obosită a femeii de culoare. Dădură 
amândoi din cap ca şi cum văzuseră ceva cunoscut. 
Ceilalţi doi tineri îl observară pe Harry şi se îndreptară de 


spate. Erau masivi, bine hrăniţi. Obraji dolofani, bicepşi 
lucraţi la sală, poate un an de kickboxing sau karate în 
spate. 
— Bună seara, oameni buni, zise Harry zâmbind, fără să 
încetinească pasul. 

Apoi trecu de ei şi auzi uşa rulotei trântindu-se şi 
motorul pornind. 

Era aceeaşi melodie care se auzea tare. „Come As You 
Are”. Invitaţia. 

Harry încetini. Pentru o clipă. 

După care grăbi din nou pasul şi merse mai departe fără 
să arunce o privire în urmă. 


A doua zi dimineaţă, îl trezi soneria mobilului. Se ridică 
în capul oaselor, miji ochii în lumina care se strecura prin 
fereastra fără draperie, întinse braţul după haina care 
atârna pe scaun şi căută în buzunare până găsi telefonul. 

— Spune. 
— Rakel sunt. 

Gâfâia de emoție. 

— l-au dat drumul lui Oleg. E liber, Harry! 

Harry stătea în mijlocul camerei de hotel, scăldat în 
lumina dimineţii. Cu excepţia telefonului care-i acoperea 
urechea dreaptă, n-avea nimic pe el. În camera din 
cealaltă parte a curţii interioare, o femeie se uita la el cu 
ochi somnoroşi şi cu capul uşor înclinat, în timp ce 
mesteca încet o felie de pâine. 


— Lui Hans Christian nu i s-a spus decât acum 
cincisprezece minute, când a ajuns la birou, zise Rakel. L- 
au eliberat pe Oleg ieri după-amiază târziu. A mărturisit 
altcineva că l-a omorât pe Gusto Hanssen. Nu e fantastic, 
Harry? 

„Da, aşa e”, îşi zise Harry. Era fantastic. Şi de ne-cre- 
zut. 
— Cine a mărturisit? 
— Cineva pe nume Chris Reddy, alias Adidas. E un 
narcoman. L-a împuşcat pe Gusto pentru că îi datora bani 
pentru amfetamine. 
— Unde e Oleg acum? 
— Nu ştim. Abia am aflat. 
— Gândeşte-te, Rakel! Unde ar putea fi? 

Vocea lui Harry sunase mai dur decât ar fi vrut el. 
— Ce... ce s-a întâmplat? 
— Mărturisirea. Mărturisirea s-a întâmplat, Rakel. 
— Ce e cu ea? 
— Nu pricepi? Mărturisirea e o invenție! 
— Nu, nu, nu. Hans Christian spune că e amănunțită şi 
extrem de credibilă. De-asta i-au dat deja drumul lui Oleg. 
— Acest Adidas spune că l-a împuşcat pe Gusto pentru că 
îi datora bani. Aşadar, avem de-a face cu un asasin cu 
sânge-rece şi cinic. Pe care-l loveşte brusc un atac de 
conştiinţă şi trebuie pur şi simplu să mărturisească? 
— Dar când a văzut că urma să fie condamnat un 
nevinovat pentru... 
— Las-o baltă! Un dependent disperat are un singur lucru 
în minte: să se drogheze. Nu există loc de conştiinţă, 
crede-mă. Acest Adidas e atât de disperat, încât, pentru o 
recompensă potrivită, e mai mult decât dornic să 
mărturisească o crimă, după care să-şi retragă 
mărturisirea când e eliberat suspectul principal. Nu vezi 


planul? Dacă pisica ştie că nu se poate apropia de pasărea 
aflată în colivie... 
— Încetează! ţipă Rakel în lacrimi. 
Numai că Harry nu încetă. 
— ... atunci pasărea trebuie să iasă din colivie. 

O auzi plângând. Işi dădu seama că probabil rostise cu 
voce tare ceva la care se gândise şi ea. 

— Nu poţi spune ceva ca să mă linişteşti, Harry? 

El nu răspunse. 

— Nu mai vreau să fiu înspăimântată, şopti ea. 

Harry inspiră adânc. 

— Ne-am descurcat înainte, o să ne descurcăm şi acum, 
Rakel. 

Inchise telefonul. Şi fu izbit din nou de acelaşi gând. 
Ajunsese un mincinos genial. 

Femeia de la fereastra din cealaltă parte a curţii îi făcu 
semn leneşă cu trei degete. 

Harry îşi trecu palma peste faţă. 

Acum se punea doar problema cine ajungea primul la 
Oleg, Harry sau ceilalţi. 

Gândeşte. 

Oleg fusese eliberat ieri după-amiază, undeva în 
Østland. Un dependent de droguri care avea nevoie 
disperată de violină. Probabil că s-ar fi dus şnur în Oslo, în 
Plata, dacă nu cumva avea ceva provizii ascunse undeva. 
Nu s-ar fi putut duce în Hausmanns gate, pentru că poliţia 
nu eliberase încă locul crimei. Deci unde ar fi dormit, fără 
bani şi fără prieteni? Urtegata? Nu, Oleg ştia că ar fi fost 
văzut acolo şi ar fi început să circule zvonurile. 

Exista un singur loc unde putea fi. 

Harry se uită la ceas. Era esenţial să ajungă înainte să 
zboare pasărea din colivie. 


Stadionul era la fel de pustiu ca ultima dată când fusese 
în Valle Hovin. Primul lucru pe care îl văzu când coti spre 


vestiare fu unul dintre panourile de la nivelul străzii 
distrus. Trase cu ochiul înăuntru şi văzu cioburi împrăştiate 
pe podea. Se duse la uşă, o descuie cu cheia care era încă 
la el şi intră. 

Avu senzaţia că l-a lovit un marfar. 

Icni după aer în vreme ce se zbătea pe podea cu ceva 
deasupra lui. Ceva care puţea, era ud şi disperat. Harry se 
răsuci şi încercă să se elibereze din strânsoare. Rezistă 
reflexului de a lovi; în schimb, prinse un braţ, o mână, şi o 
îndoi spre spate. Se strădui să ajungă în genunchi, folosind 
punctul de prindere ca să-şi trântească agresorul cu faţa la 
pământ. 

— O, la dracu’! Dă-mi drumul! 
— Eu sunt. Sunt Harry, Oleg. 

li dădu drumul lui Oleg, îl ajută să se ridice şi-l trânti pe 
bancheta din vestiar. 

Băiatul arăta groaznic. Palid. Slab. Cu ochii ieşiţi din cap. 
Şi degaja un amestec greu de descris de miros de dentist 
şi excremente. Insă nu era drogat. 

— Credeam... începu Oleg. 
— Credeai că sunt ei. 

Oleg îşi acoperi faţa cu palmele. 

— Haide, zise Harry. Să ieşim de aici. 

Se aşezară în tribună şi stătură în lumina palidă care 
lucea pe podeaua crăpată din beton. Harry se gândi la 
toate momentele când stătuse acolo şi îl urmărise pe Oleg 
cum patinează, auzind lamele de oţel şuierând înainte de a 
muşca din nou din gheaţă, cu reflectoarele răspândind 
lumină pe suprafaţa verde ca marea la început, apoi albă 
ca laptele. 

Stăteau aproape unul de altul, ca şi cum ar fi fost 
aglomeraţie în tribună. 

Harry ascultă câteva clipe respiraţia lui Oleg înainte de 
a începe. 


— Cine sunt, Oleg? Trebuie să ai încredere în mine. Dacă 
te pot găsi eu, te pot găsi şi ei. 
— Şi tu cum m-ai găsit? 
— Printr-un proces cunoscut sub numele de deducție. 
— Ştiu ce e. Elimină imposibilul şi vezi cu ce ai rămas. 
— Când ai ajuns aici? 
Oleg ridică din umeri. 
— Aseară, la un moment dat. Pe la 9. 
— De ce nu ai sunat-o pe maică-ta când te-au eliberat? 
Ştii că e foarte periculos pentru tine aici. 
— N-ar fi făcut decât să mă ascundă undeva. Ea şi Nils 
Christian ăla. 
— Hans Christian. O să te găsească, să ştii. 
Oleg îşi privi mâinile. 
— Am crezut că ai venit în Oslo pentru o doză, reluă 
Harry. Dar nu eşti drogat. 
— Sunt aşa de mai bine de o săptămână. 
— De ce? 
Oleg nu-i răspunse. 
— Ea e cauza? Irene? 
Oleg privi betonul ca şi cum s-ar fi văzut în el. Ca şi cum 
ar fi auzit fâşâitul patinelor. Încuviinţă încet. 
— Sunt singurul care încearcă să dea de ea. Nu are pe 
nimeni în afară de mine. 
Harry nu zise nimic. 
— Cutia cu bijuterii pe care am furat-o de la mama... 
— Da? 
— Am vândut-o pe droguri. În afară de inelul pe care i l-ai 
cumpărat tu. 
— De ce nu l-ai vândut şi pe ăsta? 
Oleg zâmbi. 
— În primul rând, nu valorează cine ştie ce. 
— Cum? 


Harry se îndreptă de spate cu o expresie de groază pe 
chip. 

— Am fost tras pe sfoară? 

Oleg râse. 

— Un inel de aur cu o crestătură neagră? E cupru coclit. 
Cu un pic de plumb, pentru greutate. 

— Atunci de ce nu l-ai lăsat? 

— Mama nu-l mai purta. Aşa că am vrut să i-l dau lui 
lrene. 

— Cupru, plumb şi vopsea aurie. 

Oleg ridică din umeri. 

— Mi s-a părut potrivit. Ţin minte ce fericită a fost mama 
când i l-ai pus tu pe deget. 

— Ce altceva îţi mai aduci aminte? 

— Duminică. Vestkanttorget. Soarele cobora şi noi ne 
plimbam prin frunzele ruginii de toamnă. Tu şi mama 
zâmbeaţi şi râdeaţi de ceva. Voiam să te ţin de mână. Insă 
bineînţeles că nu mai eram un băieţaş. Ai cumpărat inelul 
de la o tarabă unde se vindeau produse de curăţenie. 

— Ţii minte toate astea? 

— Da. Şi mi-am zis că dacă lrene o să fie măcar pe 
jumătate la fel de fericită ca mama... 

— A fost? 

Oleg se uită la Harry şi clipi. 

— Nu-mi amintesc. Probabil că eram drogaţi când i l-am 
dat. 

Harry înghiţi în sec. 

— A pus laba pe ea, zise Oleg. 

— Cine? 

— Dubai. A pus mâna pe lrene. O ţine ostatică fiindcă 
vrea să se asigure că nu vorbesc. 

Harry îl privi lung pe Oleg, care-şi lăsase capul în jos. 

— De-asta n-am spus nimic. 


— Tu ştii toate astea? Şi te-au ameninţat cu ceea ce va 
păţi Irene dacă vorbeşti? 

— Nu era nevoie. Ştiu şi ei că nu sunt idiot. În plus, 
trebuie să-i închidă şi ei gura. Au pus mâna pe ea, Harry. 

Harry îşi schimbă poziţia. Işi aminti că stăteau exact la 
fel înainte de competiţiile importante. Cu capetele plecate, 
în tăcere, într-un fel de concentrare comună. Oleg nu 
dorise niciodată sfaturi. lar Harry nu avusese ce sfaturi să-i 
dea. Insă lui Oleg îi plăcea pur şi simplu să stea acolo. 

Harry tuşi. Acum nu era competiţia lui Oleg. 

— Dacă e să avem o şansă s-o salvăm pe Irene, trebuie 
să mă ajuţi să-l găsesc pe Dubai, zise Harry. 

Oleg se uită la Harry. Işi băgă mâinile sub coapse şi îşi 
mişcă picioarele pe loc. Aşa cum făcea când era mic. După 
care încuviinţă. 

— Incepe cu crima, zise Harry. Nu te grăbi. 

Oleg închise ochii câteva secunde. După care îi 
redeschise. 

— Eram drogat, îmi injectasem violină lângă râu, în 
spatele adăpostului nostru din Hausmanns gate. Era mai 
sigur. Dacă aveam o doză în apartament şi vreunul dintre 
ceilalţi era disperat, ar fi sărit pe mine să mi-o fure. 
înţelegi? 

Harry încuviinţă. 

— Primul lucru pe care l-am văzut când am urcat a fost 
uşa biroului de vizavi. Fusese spartă. Din nou. Nu m-am 
mai gândit la asta. M-am dus în sufrageria noastră şi l-am 
văzut pe Gusto. Şi un bărbat cu cagulă, care ţinea o armă 
îndreptată spre Gusto. Nu ştiu dacă din cauza drogurilor 
sau a discuţiei, dar am ştiut că nu era un jaf. Gusto urma 
să fie omorât. Aşa că am reacţionat din instinct. M-am 
aruncat spre mâna cu arma. Insă era prea târziu şi a reuşit 
să tragă un foc. Am căzut la podea şi când am ridicat 


capul, eram întins lângă Gusto, cu ţeava armei la cap. 
Bărbatul n-a scos o vorbă şi eram convins că o să mor. 

Oleg se opri şi inspiră adânc. 

— Dar parcă nu reuşea să se hotărască. După aia şi-a 
trecut degetul peste gât ca să-mi arate ce-o să se 
întâmple dacă nu-mi ţin gura. 

Harry dădu din cap. 

— A repetat mesajul şi i-am făcut semn că am înţeles. 
După care a plecat. Gusto sângera ca un porc înjunghiat şi 
ştiam că are nevoie urgent de ajutor. Numai că nu 
îndrăzneam să mă mişc; eram sigur că bărbatul cu arma 
era încă afară şi aştepta, fiindcă nu-i auzisem paşii pe 
scară. Şi dacă mă vedea, poate se răzgândea şi mă 
împuşca şi pe mine până la urmă. 

Picioarele lui Oleg se agitau frenetic în sus şi în jos. 

— Am încercat să-i iau pulsul lui Gusto, am încercat să 
vorbesc cu el, i-am zis că aduc ajutoare. Dar nu mi-a 
răspuns. După aia nu i-am mai simţit pulsul. Şi n-am mai 
suportat să stau acolo. Am fugit. 

Oleg se îndreptă de spate ca şi cum l-ar fi săgetat o 
durere, îşi împreună palmele şi le duse la ceafă. Pe măsură 
ce vorbea, vocea i se îngroşa tot mai tare: 

— Eram drogat, nu puteam gândi limpede. M-am dus la 
râu. M-am gândit să înot. Poate aveam noroc şi mă 
înecam. Apoi am auzit sirenele. Şi după aia au venit... Nu 
mă gândeam decât la degetul ăla trecut peste gât. Şi că 
trebuia să-mi ţin gura. Pentru că ştiu cum sunt oamenii 
ăia, i-am auzit vorbind despre ce fac. 

— Şi ce fac? 

— Atacă în punctul cel mai vulnerabil. La început, mi-a 
fost teamă pentru mama. 

— Dar era mai simplu să o ia pe Irene, zise Harry. O 
vreme, nimeni n-ar fi reacţionat la dispariţia unei fete de 
pe străzi. 


Oleg se uită la Harry şi înghiţi în sec. 
— Deci mă crezi? 

Harry ridică din umeri. 
— Ţie ţi-e uşor să mă abureşti, Oleg. Presupun că aşa e 
când eşti... când... ştii tu. 

Lui Oleg i se umplură ochii de lacrimi. 
— Dar... dar e neplauzibil. Toate dovezile... 
— Lucrurile se aşază la locul lor, zise Harry. Reziduurile de 
pe braţ le ai de când te-ai aruncat asupra atacatorului. 
Sângele lui Gusto, de când i-ai luat pulsul. Şi tot atunci ţi-ai 
lăsat şi amprentele pe el. Şi nimeni n-a văzut pe cineva 
plecând după focurile de armă pentru că ucigaşul s-a dus 
în biroul de vizavi, a ieşit pe fereastră şi a coborât pe scara 
de incendiu care dă spre râu. De-asta n-ai auzit paşi pe 
scară. 

Oleg îşi fixase privirea gânditoare undeva pe pieptul lui 
Harry. 
— Dar de ce a fost ucis Gusto? Şi cine l-a ucis? 
— Nu ştiu. Insă cred că a fost ucis de cineva pe care-l 
cunoşti. 
— Cineva pe care-l cunosc? 
— Da. De-asta a făcut doar gesturi şi n-a vorbit. Ca să nu-i 
recunoşti vocea. lar cagula arată că se temea că ar putea 
fi recunoscut şi de alţii din lumea drogurilor. Ar putea fi 
cineva pe care-l mai văzuserăţi majoritatea care stăteaţi 
acolo. 
— Dar pe mine de ce m-a cruțat? 
— Habar n-am. 
— Nu pricep. Au încercat să mă omoare mai târziu, în 
puşcărie. Deşi nu scosesem nicio vorbă. 
— Poate că asasinul nu primise instrucţiuni detaliate 
despre ce avea de făcut cu posibilii martori. 

Harry ezită. 


— Pe de o parte, l-ai putea recunoaşte după conformaţie, 
limbajul corpului şi gesturi dacă l-ai mai văzut de multe ori 
înainte. Pe de altă parte, erai atât de drogat, că probabil 
nu observai mare lucru. 

— Deci drogurile salvează vieţi? întrebă Oleg cu un 
zâmbet şovăitor. 

— Da. Deşi s-ar putea ca şeful lui să nu fi fost de acord cu 
decizia lui atunci când i-a dat raportul. Dar atunci era deja 
prea târziu. Aşa că au răpit-o pe lrene ca să se asigure că 
nu dai din gură. 

— Ştiau că o să-mi ţin gura câtă vreme o au pe Irene, de 
ce să mă omoare? 

— Am apărut eu, zise Harry. 

— Tu? 

— Da. Au ştiut că sunt în Oslo din secunda în care am 
aterizat. Ştiau că eu sunt cel care te poate face să 
vorbeşti. Nu mai era suficient s-o ţină ostatică pe lrene. 
Aşa că Dubai a dat ordin să fii redus la tăcere în 
închisoare. 

Oleg dădu încet din cap. 

— Povesteşte-mi despre Dubai, îi ceru Harry. 

— Nu l-am cunoscut niciodată. Dar cred că am fost la el 
acasă o dată. 

— Şi unde e? 

— Nu ştiu. Gusto şi cu mine am fost luaţi de locotenenţii 
lui şi duşi cu maşina la o casă, numai că eu eram legat la 
ochi. 

— Dar ştii că era casa lui Dubai, nu? 

— Aşa mi-a spus Gusto. Şi părea locuită. Părea o casă cu 
mobilă, covoare şi draperii dacă ştii... 

— Ştiu ce spui. Zi mai departe. 

— Ne-au dus într-o pivniţă şi atunci mi-au scos legătura 
de la ochi. Pe podea zăcea un bărbat mort. Au spus că 
asta îi fac ei cui încearcă să-i înşele. Uită-te bine, mi-au zis. 


După aia a trebuit să le povestim ce se întâmplase la 
Alnabru. De ce nu era uşa încuiată când ajunsese poliţia. 
Şi de ce dispăruse Tutu. 
— Alnabru? 
— Ajung şi la asta. 
— Bine. Omul ăla cum fusese omorât? 
— Cum adică? 
— Avea răni de cuţit pe faţă? Sau fusese împuşcat? 
— Păi, n-am ştiut cum a murit până nu i s-a urcat Peter cu 
picioarele pe burtă. Atunci a început să-i curgă apă pe la 
colţul gurii. 

Harry îşi umezi buzele. 
— Ştii cine era mortul? 
— Da. Un poliţist sub acoperire care-şi pierdea vremea pe 
la noi. Îi spuneam Omul cu Beretă, pentru că purta o 
şapcă. 
— Hmm. 
— Harry? 
— Da? 

Oleg dădea acum frenetic din picioare. 
— Nu ştiu multe despre Dubai. Nici măcar Gusto nu 
vorbea despre el. Dar ştiu că o să mori dacă încerci să-l 
prinzi. 


Partea a treia 

Mama şobolan orbecăia cu nerăbdare pe podea. Inima 
omului bătea, dar tot mai slab. Se opri din nou lângă 
pantof. Muşcă din piele. Piele moale, dar groasă, solidă. 
Trecu din nou peste corp. Hainele nu miroseau doar a 
pantofi, miroseau a sudoare, mâncare şi sânge. Omul - 
putea mirosi că era un mascul - zăcea în aceeaşi poziţie, 
nu se mişcase şi tot bloca intrarea. Scurmă cu ghearele 
abdomenul omului. Ştia că era cea mai scurtă rută. Bătaie 
slabă a inimii. Nu avea să mai dureze mult până putea să 
înceapă. 


Nu e vorba că trebuie să nu mai trăieşti, tată. Dar 
trebuie să mori ca să pui capăt rahatului. Ar trebui să 
existe o cale mai bună, nu crezi? O evadare fără durere 
în lumină în loc de blestematul ăsta de întuneric rece 
care pare să se închidă peste tine. În mod clar, cineva ar 
fi trebuit să pună o grăunţă de opiaceu în gloanţele 
pentru Makarov, ar fi trebuit să facă aşa cum am făcut 
eu pentru Rufus, câinele râios, ar fi trebuit să-mi 
cumpere un bilet doar dus spre Euforia şi drum bun, 
pentru numele lui Dumnezeu! Dar tot ce e bun în lumea 
asta de rahat e fie pe reţetă, fie epuizat sau atât de 
scump, că trebuie să-ţi vinzi sufletul ca să guşti. Viaţa e 
un restaurant pe care nu ţi-l poţi permite. Moartea, nota 
de plată pentru mâncarea pe care nici măcar n-ai avut 
ocazia să o mănânci. Aşa că o să comanzi ce e mai 
scump din meniu, oricum ai încurcat-o, nu? Şi poate 
apuci să iei o gură. 


Bine, tată, n-o să mă mai văicăresc, aşa că nu pleca 
acum, n-ai auzit şi restul. Restul e bun. Unde 
rămăsesem? Da, la câteva zile după spargerea din 
Alnabru, Peter şi Andrei au venit după mine şi după 
Oleg. l-au legat o eşarfă la ochi lui Oleg, am mers cu 
maşina acasă la moşu' şi ne-au dus jos, în pivniţă. Nu 
mai fusesem niciodată acolo. Ne-au dus pe un coridor 
lung şi îngust, unde am fost nevoiţi să lăsăm capul în jos 
şi umerii ni se frecau de pereţi. Mi-am dat seama că nu 
era o pivniţă, ci un tunel subteran. Poate o cale de fugă. 
Care nu-l ajutase pe Omul cu Beretă, care arăta ca un 
şobolan înecat. Mă rog, chiar era un şobolan înecat. 


După aia l-au dus pe Oleg înapoi la maşină, iar eu am 
fost chemat la moşu'. Stătea pe un scaun în faţa mea, 
fără nicio masă între noi. 

— Aţi fost amândoi acolo? m-a întrebat el. 

L-am privit drept în ochi. 


— În caz că mă întrebaţi dacă am fost în Alnabru, 
răspunsul e nu. 


M-a cercetat în tăcere. 


— Eşti ca mine, a zis el în cele din urmă. E imposibil să- 
ţi dai seama dacă minţi. 


N-aş putea să jur, dar am crezut că sesizez un 
zâmbet. 


— Ei bine, Gusto, ai înţeles ce era jos? 
— Polițistul sub acoperire. Omul cu Beretă. 


— Corect. Şi de ce? 


— Nu ştiu. 
— Încearcă să ghiceşti. 


Îmi închipui că fusese un profesor de rahat într-o 
viaţă anterioară. Insă i-am răspuns: 


— A şterpelit ceva. 
Moşul a clătinat din cap. 


— A descoperit că locuiesc aici. Ştia că n-are motive 
suficiente să ceară un mandat de percheziţie. După 
arestarea Los Lobos şi ultima captură din Alnabru, a 
avut un presentiment că n-o să obţină niciodată mandat 
de percheziţie, oricât de solide ar fi fost argumentele 
lui... 


Moşu' a zâmbit. 


— Îi dădusem un avertisment care credeam că-l va 
opri. 


— Da? 


— Copoii de teapa lui se bazează pe identitatea lor 
falsă. Îşi imaginează că e imposibil să descoperi cine 
sunt în realitate. Ce familie au. Însă poţi găsi totul în 
arhivele poliţiei dacă ai parolele potrivite. Şi le ai dacă 
ai, de exemplu, un post de încredere la Orgkrim. Şi cum 
l-am avertizat? 


Am răspuns fără să mă mai gândesc. 
— l-aţi lichidat copiii? 


Chipul moşului s-a întunecat. 


— Nu suntem monştri, Oleg. 
— Scuze. 
— În plus, n-avea copii. 
Râsetul lui de locomotivă. 
— Însă avea o soră. Sau poate că era doar soră vitregă. 


Am dat din cap. Îmi era imposibil să-mi dau seama 
dacă minte. 


— Am spus că va fi violată şi apoi o să i se scurteze 
suferinţa. Numai că l-am subapreciat. In loc să ia în 
considerare că mai avea şi alte rude de care să aibă 
grijă, a trecut la atac. Un atac singuratic, dar disperat. A 
reuşit să intre prin efracţie aici noaptea trecută, şi noi 
nu eram pregătiţi. Probabil că şi-a iubit mult sora. Era 
înarmat; am coborât în pivniţă, iar el a venit după mine. 
După care a murit. 


Moşu’ şi-a înclinat capul. 
— De ce a murit? 
— Îi curgea apă pe gură. Înec? 
— Corect. Dar înecat unde anume? 
— A fost adus aici de la un lac sau aşa ceva? 
— Nu. A intrat prin efracţie şi s-a înecat. Deci? 
— Atunci nu ştiu... 


— Gândeşte! 


Cuvântul a plesnit ca un bici. 


— Dacă vrei să supravieţuieşti, trebuie să fii în stare să 
gândeşti, să tragi concluzii din ceea ce vezi. Asta e viaţa 
reală. 


— Bine, bine. 
Am încercat să mă gândesc. 

— Pivniţa nu e o pivniţă, ci un tunel. 
Moşu’ şi-a încrucişat braţele. 

— Şi? 


— E mai lung decât proprietatea asta. Ar putea ieşi, 
bineînţeles, pe un câmp. 


— Dar? 


— Dar mi-aţi spus că deţineţi proprietatea vecină, aşa 
că probabil ajunge până acolo. 


Moşu’ a zâmbit satisfăcut. 
— Ghiceşte cât de vechi e tunelul. 
— Vechi. Zidurile erau acoperite cu muşchi. 


— Alge. După ce mişcarea de rezistenţă a atacat fără 
succes casa de patru ori, şeful Gestapoului a pus să fie 
săpat un tunel. Au reuşit să ţină totul secret. După- 
amiaza, când venea acasă, Reinhard intra pe uşa de- 
aici, ca să-l vadă toată lumea. Aprindea luminile, după 
care străbătea tunelul până la adevărata lui locuinţă de- 
alături şi-l trimitea aici pe locotenentul german despre 
care toată lumea credea că locuieşte dincolo. Acesta 


începea să se învârtă prin casă, adesea pe lângă 
ferestre, îmbrăcat cu acelaşi gen de uniformă ca şeful 
lui de la Gestapo. 


— Era o momeală. 
— Corect. 
— De ce îmi spuneţi toate astea? 


— Pentru că vreau să ştii cum e viaţa reală, Gusto. Cei 
mai mulţi oameni din ţara asta nu ştiu nimic despre ea, 
habar n-au de preţul supravieţuirii în viaţa reală. Îţi spun 
toate astea pentru că vreau să ţii minte că am avut 
încredere în tine. 


S-a uitat la mine ca şi cum ar fi spus ceva foarte 
important. M-am prefăcut că înţeleg; voiam să mă duc 
acasă. Poate că îşi dădea şi el seama. 


— Mă bucur că te-am văzut, Gusto. O să vă ducă 
Andrei înapoi. 


Când maşina a trecut pe lângă universitate, mi-am 
dat seama că în campus se ţinea, probabil, o petrecere 
studenţească. Auzeam sunetele scoase de chitarele 
unei trupe rock, pe o scenă în aer liber. Pe 
Blindernveien, venea spre noi un şuvoi de tineri. Chipuri 
vesele, pline de aşteptări, de parcă li se promisese 
ceva, un viitor sau aşa ceva. 


— Ce-i asta? a întrebat Oleg, încă legat la ochi. 


— Asta e viaţa nereală, i-am răspuns eu. 


— Şi n-ai idee cum s-a înecat? întrebă Harry. 
— Nu, răspunse Oleg. 


Bătea tot mai tare din picioare; îi trepida tot corpul. 

— Bun, deci erai legat la ochi, dar spune-mi tot ce-ţi 
aminteşti din drumul spre şi dinspre locul ăla. Toate 
sunetele. Când te-ai dat jos din maşină, de exemplu, ai 
auzit un tren sau un tramvai? 

— Nu. Dar ploua când am ajuns, aşa că în principiu asta 
am auzit. 

— Ploaie uşoară sau în ropote? 

— Uşoară. Abia dacă am simţit-o când am coborât din 
maşină. Dar atunci am auzit-o. 

— Bun, dacă ploaia uşoară nu face de obicei mult zgomot, 
se pot auzi picăturile când cad pe frunze? 

— Posibil. 

— Ce-ai simţit sub picioare când te îndreptai spre uşă? 
Asfalt? Pietre? larbă? 

— Pietriş. Cred. Da, s-a auzit un zornăit. Aşa am ştiut 
unde era Peter. El e mai greu, aşa că făcea cel mai mult 
zgomot. 

— Bun. Trepte la uşa de la intrare? 

— Da. 

— Câte? 

Oleg gemu. 

— Bine, rosti Harry. Când ai ajuns la uşă, mai ploua? 

— Da, bineînţeles. 

— Vreau să spun, te ploua pe păr? 

— Da. 

— Deci fără terasă acoperită. 

— Ai de gând să cauţi locurile din Oslo fără terasă 
acoperită? 

— Păi, zone diferite din Oslo au fost construite în perioade 
diferite şi au un număr de caracteristici comune. 

— Şi care e perioada istorică pentru case din lemn, cu alei 
de pietriş şi trepte până la uşă, fără o copertină sau linii de 
tramvai în apropiere? 


— Parcă ai fi inspector-şef. 

Harry nu reuşi să-i smulgă băiatului zâmbetul sau 
hohotul de râs la care spera. 

— Când ai plecat, ai remarcat vreun sunet în apropiere? 

— Cum ar fi? 

— Cum ar fi ţiuitul unei treceri de pietoni. 

— Nu, nimic de genul ăsta. Însă se auzea muzică. 

— Înregistrată sau live? 

— Cred că live. Talgerele se auzeau clar. Se auzeau şi 
chitarele, un sunet care plutea şi dispărea în bătaia 
vântului. 

— Sună a muzică live. Bună memorie. 

— Ţin minte doar pentru că se auzea una dintre melodiile 
tale. 

— Melodiile me/e? 

— De pe unul dintre discurile tale. Ţin minte pentru că 
Gusto a spus că aia era viaţă nereală, iar eu am crezut că 
a fost o asociere inconştientă. Probabil că auzise versul pe 
care tocmai îl cântau. 

— Ce vers? 

— Ceva despre un vis. Am uitat, dar tu puneai tot timpul 
cântecul ăla. 

— Haide, Oleg, e important. 

Oleg se uită la Harry. Picioarele încetaseră să i se mai 
agite. Închise ochii şi încercă să fredoneze o melodie. 

— It's just a dreamy Gonzales... 

Deschise ochii, cu faţa roşie. 

— Ceva de genul ăsta. 

Harry fredonă pentru sine. Şi clătină din cap. 

— Îmi pare rău, zise Oleg. Nu sunt sigur şi a durat doar 
câteva secunde. 

— E-n regulă, încercă să-l liniştească Harry, bătându-l 
uşor pe umăr. Atunci spune-mi ce s-a întâmplat la Alnabru. 


Picioarele lui Oleg începură să se agite din nou. Băiatul 
inspiră profund de două ori, aşa cum învățase să 
procedeze la linia de pornire înainte de a se ghemui pentru 
start. Apoi vorbi. 

După aceea, Harry rămase locului multă vreme, fre- 
cându-şi ceafa. 

— Deci aţi găurit un om până a murit? 
— Nu noi. Un poliţist. 
— Pe care nu ştii cum îl chema. Sau unde lucra. 
— Nu, şi Gusto, şi el au fost foarte atenţi cu asta. Gusto a 
zis că e mai bine să nu ştiu. 
— Şi n-ai idee ce s-a întâmplat cu cadavrul? 
— Nu. O să mă denunţi? 
— Nu. 
Harry îşi scoase o ţigară din pachet. 
— Primesc şi eu una? întrebă Oleg. 
— Imi pare rău, fiule. lţi face rău la sănătate. 
— Dar... 
— Cu o condiţie. Să-l laşi pe Hans Christian să te ascundă 
şi să mă laşi pe mine să o găsesc pe Irene. 

Oleg se uită înspre blocurile de pe dealul din spatele 
stadionului, cu ghivece de flori atârnate la balcoane. Harry 
îi cercetă profilul. Mărul lui Adam urcând şi coborând pe 
gâtul subţire. 

— S-a făcut, acceptă Oleg. 
— Bine. 

Harry scoase încă o ţigară şi le aprinse pe amândouă. 

— Acum înţeleg ce e cu degetul de metal, zise Oleg. Ca 
să poţi fuma. 

— Da, zise Harry, ţinând ţigara între proteza din titan şi 
arătător, în timp ce căuta numărul lui Rakel pe mobil. 

Nu avu nevoie să-i ceară numărul lui Hans Christian, 
pentru că era cu ea şi spuse că vine imediat. 

Oleg se aplecă, de parcă s-ar fi făcut brusc mai frig. 


— Unde o să mă ascundă? 

— Nu ştiu şi nici nu vreau să ştiu. 

— De ce? 

— Am testicule extrem de sensibile. Spun tot doar când 
aud cuvintele baterie de maşină. 

Oleg râse. Scurt, dar râse. 

— Nu te cred. l-ai lăsa să te omoare înainte să scoţi o 
vorbă. 

Harry se uită la băiat. Ar fi fost în stare să spună glume 
proaste toată ziua doar ca să vadă o urmă de zâmbet pe 
faţa lui. 

— Ai avut mereu aşteptări mari de la mine, Oleg. Prea 
mari. lar eu mi-am dorit întotdeauna să mă vezi mai bun 
decât sunt. 

Oleg îşi privi mâinile. 

— Nu-şi văd toţi băieţii taţii ca pe nişte eroi? 

— Poate că da. Şi n-am vrut să mă vezi ca pe un dezertor, 
cineva care spală putina. Însă lucrurile tot s-au petrecut 
aşa cum s-au petrecut. Ce voiam să spun e că, deşi n-am 
fost alături de tine, nu înseamnă că n-ai fost important 
pentru mine. Nu ne putem trăi vieţile aşa cum am dori. 
Suntem prizonierii... chestiilor. Prizonierii a ceea ce 
suntem. 

Oleg îşi ridică bărbia. 

— Prizonierii porcăriilor şi rahaturilor. 
— Şi asta. 

Traseră din ţigări la unison. Şi urmăriră fumul dus de 
vânt înspre cerul albastru, întins şi senin. Harry ştia că 
nicotina nu putea compensa dorinţele acute ale băiatului, 
dar, cel puţin, era o diversiune. La asta se rezumă totul în 
următoarele câteva minute. 

— Harry? 
— Da? 
— De ce nu te-ai întors? 


Harry mai trase un fum înainte de a răspunde. 

— Fiindcă maică-ta considera că nu sunt bun nici pentru 
tine, nici pentru ea. Şi avea dreptate. 

Harry continuă să fumeze, privind în zare. Ştia că acum 
Oleg nu voia să fie văzut. Băieţilor de optsprezece ani nu 
le place să fie priviţi când plâng. Şi nu voia nici să-i pună 
un braţ în jurul umerilor şi să spună ceva. Voia să fie lângă 
el. Fără distrageri. Să se gândească alături de el la cursa 
care urma. 

Când auziră maşina apropiindu-se, coborâră din tribună 
şi se duseră în parcarea stadionului. Harry îl văzu pe Hans 
Christian punându-şi mâna pe braţul lui Rakel când era pe 
punctul de a ţâşni din maşină. 

Oleg se întoarse către Harry, se îndreptă de spate, îşi 
prinse arătătorul de arătătorul lui şi îşi lipi umărul drept de 
umărul lui. Însă Harry nu-l lăsă să scape aşa de uşor. |l 
trase aproape de el. li şopti la ureche: 

— Câştigă. 


Ultima adresă cunoscută a lui Irene era locuinţa 
părinţilor, care se afla în Grefsen şi era o casă cuplată. O 
mică grădină neîngrijită, cu meri, dar fără fructe, şi un 
leagăn. 

Îi deschise un tânăr, despre care Harry aprecie că avea 
în jur de douăzeci de ani. Chipul lui îi era familiar şi 
creierul de poliţist al lui Harry căută o fracțiune de 
secundă în baza de date personală, obţinând două 
rezultate. 

— Mă numesc Harry Hole. lar dumneata eşti cumva Stein 
Hanssen? 
— Da? 

Chipul lui trăda o combinaţie de inocenţă şi alertă, tipică 
pentru un tânăr care trecuse prin bune şi prin rele, însă 
care încă şovăia între o deschidere exagerată şi o 


prudenţă descurajantă exagerată în confruntarea cu restul 
lumii. 

— Te recunosc dintr-o poză. Sunt prieten cu Oleg Fauke. 

Harry căută o reacţie în ochii cenuşii ai lui Stein 
Hanssen, dar aceasta nu se ivi. 

— Poate că ai auzit că a fost eliberat? Cineva a mărturisit 
că l-a ucis pe fratele tău vitreg. 

Stein Hanssen clătină din cap. Aceeaşi expresie 
minimală. 

— Sunt fost poliţist. Încerc să dau de sora dumitale, Irene. 

— De unde şi până unde? 

— Vreau să mă asigur că e-n regulă. l-am promis lui Oleg. 

— Minunat. Ca să-i dea el în continuare droguri? 

Harry îşi mută greutatea de pe un picior pe altul. 

— Oleg e curat acum. După cum poate ştii, aşa ceva te 
costă. Insă e curat pentru că a vrut să încerce s-o 
găsească. O iubeşte, Stein. Dar eu aş vrea să încerc să o 
găsesc pentru noi toţi, nu doar pentru el. Şi sunt 
considerat destul de priceput când e vorba de găsit 
oameni. 

Stein Hanssen se uită la Harry, ezită, după care 
deschise uşa. 

Harry îl urmă în living. Încăperea era curată, ordonată, 
frumos mobilată şi părea complet nelocuită. 

— Părinţii tăi... 

— Nu locuiesc aici acum. lar eu stau aici doar atunci când 
nu sunt în Trondheim. 

Vorbea cu un „r” cântat, care odinioară era socotit 
simbol al statutului social pentru familiile care îşi 
permiteau bone din Sørland. „Genul de «r» din cauza 
căruia vocea ta e uşor de ţinut minte”, îşi zise Harry, fără 
să ştie de ce-i trecuse aşa ceva prin cap. 

Pe pianul care părea să nu fi fost folosit niciodată se afla 
o fotografie, probabil de-acum şase sau şapte ani. lrene şi 


Gusto erau mai tineri, versiuni mai mici ale lor, afişând 
haine şi tunsori cu care Harry presupunea că le-ar fi fost 
ruşine să se afişeze acum. Stein era în spate, cu o expresie 
de seriozitate. Mama stătea cu braţele încrucişate, având 
pe buze un zâmbet condescendent, aproape sarcastic. 
Tatăl avea un zâmbet care-l făcu pe Harry să creadă că el 
fusese cu ideea acestei fotografii de familie. Măcar el era 
singurul care dădea dovadă de un pic de entuziasm. 
— Deci asta e familia? 
— A fost. Părinţii mei sunt divorţaţi. Taică-meu s-a mutat 
în Danemarca. Cred că „fugit” ar fi mai corect. Mama e în 
spital. Restul... în fine, evident că îi ştiţi pe ceilalţi. 

Harry încuviinţă. Unul mort. Unul dispărut. Mari pierderi 
pentru o singură familie. 

Se aşeză neinvitat pe unul dintre fotoliile adânci. 
— Imi poţi spune ceva care să mă ajute să o găsesc pe 
lrene? 
— N-am nici cea mai vagă idee. 

Harry zâmbi. 
— Încearcă. 
— lrene s-a mutat la mine, în Trondheim, după ce a avut 
o experienţă despre care n-a vrut să-mi povestească. Dar 
sunt sigur că a fost mâna lui Gusto. Ea îl idolatriza, era în 
stare de orice pentru el, îşi închipuia că ţine la ea pentru 
că o mângâia din când în când pe obraz. Însă după câteva 
luni a primit un telefon şi a zis că trebuie să se întoarcă în 
Oslo. A refuzat să spună de ce. Asta s-a întâmplat acum 
patru luni, iar de atunci n-am mai văzut-o şi nici n-am mai 
auzit de ea. Două săptămâni mai târziu, când am văzut că 
nu pot să iau legătura cu ea, m-am dus la poliţie şi am dat- 
o dispărută. Poliţia a luat notă, a făcut nişte verificări şi 
după aia nu s-a mai întâmplat nimic. Nimănui nu-i pasă de 
o drogată care trăieşte pe străzi. 
— Vreo teorie? întrebă Harry. 


— Nu. Însă n-a plecat de bunăvoie. Nu e genul care s-o 
şteargă aşa... ca alţii. 

Harry habar n-avea la cine se referea, însă remarca îl 
afectă. Stein Hanssen îşi piguli o cojiţă de pe antebraţ. 

— Ce naiba vedeţi toţi la ea? Pe fata voastră? Chiar 
credeţi că le puteţi avea pe fetele voastre? 

Harry se uită surprins la el. 

— Voi? La ce te referi? 
— Voi, bătrânii, cărora le curg balele după ea. Doar 
pentru că arată ca o Lolita de 14 ani. 

Harry îşi aduse aminte de poza de pe uşa dulapului din 
vestiar. Stein Hanssen avea dreptate. lar ideea prinse 
rădăcini. Poate că se înşelase. Poate că lrene era victima 
unei infracţiuni care n-avea nimic de-a face cu cazul lui. 

— Înveţi în Trondheim. La Universitatea de Ştiinţă şi 
Tehnologie? 
— Da. 
— În ce domeniu? 
— Tehnologia informaţiei. A 
— Hmm. Şi Oleg voia să meargă la facultate. Il ştii? 
Stein clătină din cap. 
— N-ai vorbit niciodată cu el? 
— Probabil că ne-am întâlnit de câteva ori. Întâlniri foarte 
scurte, s-ar putea spune. 

Harry  cercetă cu privirea antebraţul lui Stein. 
Deformaţie profesională. Insă în afară de cojiţă nu se 
vedeau alte semne. Bineînţeles că nu, Stein Hanssen era 
un supravieţuitor, unul dintre cei care puteau face faţă. 
Harry se ridică în picioare. 

— În orice caz, îmi pare rău de fratele tău. 

— Frate adoptiv. _ 

— Hmm. Îmi poţi da numărul tău de mobil? În caz că 
apare ceva. 

— Cum ar fi? 


Se priviră în ochi. Răspunsul plutea între ei, inutil de 
lămurit şi insuportabil de formulat. Cojiţa se rupsese şi pe 
braţul lui Stein se prelingea acum înspre palmă un firişor 
de sânge. 

— Ştiu ceva care ar putea fi de ajutor, zise Stein Hanssen 

când Harry ajunsese pe treapta de la intrare. Locurile unde 
intenţionaţi să o căutaţi. Urtegata. Matestedet Kafé. 
Parcurile. Hostelurile. Adăposturile drogaţilor. Cartierul 
prostituatelor. Uitaţi de ele. Am fost eu deja. 

Harry încuviinţă şi îşi puse ochelarii de soare. 

— Ţine-ţi mobilul deschis, bine? 


Harry se duse la Lorry Kafe la prânz, însă pe treptele de 
la intrare simţi o poftă bruscă de bere şi se întoarse în 
prag. Se duse într-un local nou, vizavi de Casa Literaturii. 
Plecă de acolo după ce inspectă rapid clientela şi ajunse 
până la urmă în Pla, unde comandă o variantă thailandeză 
de tapa. 

— Băutură? Singha? 
— Nu. 

— Tiger? 

— Nu ai decât bere? 

Chelnerul înţelese aluzia şi se întoarse cu apă. 

Harry mâncă nişte creveţi uriaşi şi pui, dar refuză 
cârnaţii în stil thailandez. Apoi o sună pe Rakel acasă şi îi 
ceru să se uite prin CD-urile pe care le dusese el de-a 
lungul anilor în Holmenkollen şi pe care le lăsase acolo. Pe 
unele îşi dorise să le asculte de plăcere, cu altele voise să- 
şi răscumpere păcatele. Elvis Costello, Miles Davis, Led 
Zeppelin, Count Basie, Jayhawks, Muddy Waters. Nu 
răscumpăraseră nimic. 

Rakel păstrase într-o secţiune separată de pe raftul cu 
discuri ceea ce ea numea, fără ironie, „muzica lui Harry”. 

— Te rog să citeşti toate titlurile, zise el. 
— Glumeşti? 


— Îţi explic mai târziu. 
— Bine. Primul este Aztec Camera. 


— Cumva ai... 
— Da, le-am aşezat alfabetic, răspunse Rakel, părând 
jenată. 


— E o chestie masculină. 
— E o chestie de tip Harry. lar CD-urile sunt ale tale. Le 
pot citi acum? 

După douăzeci de minute, ajunseră la W şi la Wilco, fără 
să găsească vreo asociere. Rakel oftă, dar merse mai 
departe. 

— „When You Wake Up Feeling Old”. 

— Hmm. Nu. 

— „Summerteeth”. 

— Hmm. Următorul. 

— „In a Future Age”. 

— Stai! 

Rakel se opri, iar Harry începu să râdă. 

— Ce-i aşa de amuzant? întrebă Rakel. 

— Corul din „Summerteeth”. Cântă ceva de genul... /t's 
just a dream he keeps having. 

— Nu sună extraordinar, Harry. 

— Ba da! Adică originalul sună bine. Aşa de bine, că i-am 
pus melodia de mai multe ori lui Oleg. Însă el credea că 
versurile erau /t's just a dreamy Gonzalez. 

Harry râse din nou. Şi începu să cânte: 

— It's just a dreamy Gonz... 

— Te rog, Harry. 

— Bine. Poţi să te duci la computerul lui Oleg şi să-mi 
cauţi ceva pe internet? 

— Ce anume? 

— Caută pe Google Wilco şi du-te pe pagina lor. Vezi dacă 
au avut concerte în Oslo anul ăsta. Şi dacă da, când. 

Rakel reveni după şase minute. 


— Unul singur. 
Îi spuse lui Harry unde anume. 
— Mersi, zise Harry. 
— lar ai vocea aia. 
— Ce voce? 
— Aia excitată. Vocea de băieţel. 


Ca o armada ostilă, norii cenuşii rău-prevestitori se 
năpustiră pe la ora 4 asupra fiordului Oslo. Harry coti 
dinspre Skayen către parcul Frogner şi parcă maşina pe 
Thorvald Erichsens Vei. După ce sunase de trei ori, fără 
succes, pe mobilul lui Bellman, încercase şi la sediul 
central al poliţiei, de unde i se comunicase că Bellman 
plecase devreme ca să se antreneze cu fiul lui la Oslo 
Tennisklubb. 

Harry privi norii, apoi intră şi se uită la complexul 
clubului de tenis. 

O clădire superbă, terenuri cu suprafaţă dură, terenuri 
cu zgură, chiar un teren central cu tribune. Cu toate astea, 
erau ocupate doar două dintre cele douăsprezece terenuri. 
In Norvegia, joci fotbal sau schiezi. Dacă te declari jucător 
de tenis, te alegi cu şuşoteli şi priviri bănuitoare. 

II găsi pe Bellman pe un teren cu suprafaţă dură. Scotea 
mingi dintr-un coş şi le arunca uşor spre un băiat care 
probabil că exersa loviturile pe diagonală; era greu de 
spus, deoarece mingile zburau peste tot. 

Harry intră pe poarta din spatele lui Bellman şi se opri 
pe teren, lângă acesta. 

— Pare să aibă probleme, zise Harry, scoţându-şi pachetul 
cu ţigări. 

— Harry, spuse Mikael Bellman, fără să se oprească sau 
să-şi ia privirea de la băiat. O să înveţe. 

— Se vede o oarecare asemănare. Este...? 

— Fiul meu. Filip. Zece ani. 

— Ce zboară timpul! E talentat? 


— Are ceva din taică-său, dar am încredere. Trebuie doar 
un pic împins de la spate. 

— Nu credeam că mai e legal. 

— Vrem ce e mai bun pentru copiii noştri, Harry, dar e 
posibil să le facem un deserviciu. Mişcă-ţi picioarele, Filip! 
— Ai aflat ceva de Martin Pran? 

— Pran? 

— Cocoşatul ciudat de la spitalul Radium. 

— A, da, tipul cu instinctul. Da şi nu. Adică, da, am 
verificat. Şi nu, n-avem nimic despre el. Absolut nimic. 

— Hmm. Mă gândeam să te mai rog ceva. 

— Îndoaie genunchii! Ce să fie? 

— Un mandat de exhumare a lui Gusto Hanssen, ca să 
vedem dacă găsim ceva sânge sub unghii, pentru încă un 
test. 

Bellman îşi mută privirea de la fiul lui, evident ca să 
vadă dacă Harry vorbea serios. 

— Avem o mărturisire foarte plauzibilă, Harry. Cred că pot 
spune cu oarecare certitudine că un astfel de mandat ar fi 
respins. 

— Gusto avea sânge sub unghii. Mostra a dispărut înainte 
de a fi analizată. 

— Se mai întâmplă. 

— Foarte rar. 

— Şi al cui e sângele ăla, după tine? 

— Nu ştiu. 

— Nu ştii? 

— Nu. Dar dacă prima mostră a fost sabotată, înseamnă 
că e periculoasă pentru cineva. 

— De exemplu, pentru traficantul ăsta care a mărturisit, 
Adidas? 

— Pe numele real: Chris Reddy. 

— Oricum, n-ai terminat cu cazul ăsta, acum, că Oleg 
Fauke a fost eliberat? 


— Oricum, băiatul n-ar trebui să ţină racheta cu ambele 
mâini la rever? 
— Ştii ceva despre tenis? 
— Am văzut câte ceva la televizor. 
— Reverul cu o singură mână dezvoltă caracterul. 
— Nici măcar nu ştiu dacă sângele are ceva de-a face cu 
crima. Poate s-a speriat cineva să nu fie asociat cu Gusto? 
— Cum ar fi? 
— Poate Dubai. În plus, nu cred că Adidas l-a ucis pe 
Gusto. 
— De ce nu? 
— Un traficant înrăit care face mărturisiri din senin? 
— Înţeleg ce vrei să spui, zise Bellman. Dar este o 
mărturisire. Şi încă una bună. 
— Şi e doar o crimă legată de droguri, continuă Harry, 
ferindu-se de o minge rătăcită. lar tu ai destule cazuri de 
rezolvat. 

Bellman oftă. 
— Situaţia e neschimbată, Harry. Resursele noastre sunt 
prea limitate ca să ne permitem să acordăm prioritate 
cazurilor pentru care avem deja o soluţie. 
— O soluţie? De ce nu solutia? 
— Ca şef, eşti obligat să foloseşti formulări ambigue. _ 
— Bine, atunci dă-mi voie să-ţi ofer două soluţii de caz. In 
schimb, mă ajuţi să găsesc o casă. 

Bellman se opri şi nu mai aruncă mingi. 
— Cum? 
— O crimă din Alnabru. Un motociclist pe nume Tutu. O 
sursă mi-a spus că i-a fost găurită ţeasta. 
— Şi sursa asta e dispusă să depună mărturie? 
— Poate. 
— Şi a doua? 
— Tipul sub acoperire adus de apă lângă Operă. Aceeaşi 
sursă l-a văzut mort pe podeaua pivniţei lui Dubai. 


Bellman miji un ochi. Petele pigmentare străluciră, 
ducându-l pe Harry cu gândul la un tigru. 
— Tată! 
— Du-te şi umple sticla cu apă la vestiar, Filip. 
— Vestiarul e încuiat, tată! 
— Şi care e codul? 
— Anul în care s-a născut regele, dar nu-mi amintesc... 
— Aminteşte-ţi şi potoleşte-ţi setea, Filip. 

Băiatul îşi târşâi picioarele prin poarta de acces, cu 
braţele atârnate pe lângă corp. 
— Ce vrei, Harry? 
— Vreau o echipă care să scotocească pe lângă 
Frederikkeplassen, la universitate, pe o rază de un 
kilometru. Vreau o listă cu toate casele care corespund cu 
această descriere. 

Îi întinse lui Bellman o foaie de hârtie. 
— Ce s-a întâmplat în Frederikkeplassen? 
— Un concert. 

Dându-şi seama că n-o să mai afle şi altceva, Bellman 
se uită la foaia de hârtie şi citi cu voce tare: 
— „Casă veche din lemn cu alee lungă cu pietriş, foioase 
şi trepte până la uşa de la intrare, fără copertină?” Pare 
descrierea pentru jumătate din casele din Blinden. Ce 
cauţi? 

Harry îşi aprinse o ţigară. 
— O gaură de şobolan. Un cuib de vultur. 
— Şi dacă o găsim? 
— Tu şi poliţiştii tăi aveţi nevoie de mandat de percheziţie 
ca să faceţi ceva, pe când un civil obişnuit ca mine s-ar 
putea rătăci într-o seară de toamnă şi ar fi nevoit să se 
adăpostească în cea mai apropiată casă. 
— Bun, să văd ce pot face. Dar, mai întâi, explică-mi de 
ce eşti aşa de dornic să-l prinzi pe acest Dubai. 

Harry ridică din umeri. 


— Deformaţie profesională, probabil. Fă rost de listă şi 
trimite-o la adresa din josul paginii. După aia vedem ce pot 
obţine pentru tine. 

Filip se întoarse fără apă când Harry pleca. Pe drum 
spre maşină, auzi mingea lovind lemnul rachetei şi o 
înjurătură. 

Tunete îndepărtate bubuiau dinspre armada de nori, iar 
când Harry urcă în maşină, era întuneric beznă. Porni 
motorul şi îl sună pe Hans Christian Simonsen. 

— Harry sunt. Care sunt în prezent pedepsele pentru 
profanare de morminte? 

— Ăă, cred că între patru şi şase ani. 

— Eşti dispus să rişti aşa ceva? 

O pauză scurtă. Apoi: 

— În ce scop? 

— Ca să-l prinzi pe cel care l-a ucis pe Gusto. Şi poate şi 
pe cel care e pe urmele lui Oleg. 

— Şi dacă nu sunt dispus? 

O pauză foarte scurtă. Apoi: 

— Bine, mă bag. 

— Bun, află unde este îngropat Gusto şi adu nişte 
cazmale, o lanternă, foarfeci de unghii şi două şurubelniţe. 
Mergem mâine-noapte. 

Când traversa Solli plass cu maşina, începu ploaia. 
Răpăia pe acoperişuri, pe străzi, peste bărbatul care stătea 
în Kvadraturen, vizavi de uşa deschisă a barului. 


Băiatul de la recepţie îi aruncă o privire morocănoasă lui 

Harry când îl văzu intrând. 

— Vreţi să vă împrumut o umbrelă? 

— Doar dacă aveţi scurgeri în hotel, răspunse Harry, 
trecându-şi o mână prin părul tuns perie şi împroşcând în 
jur cu picături de apă. Vreun mesaj? 

Tânărul râse ca şi cum ar fi auzit o glumă. 


Când urca la etajul al doilea, Harry avu impresia că aude 
paşi în apropiere şi se opri. Ascultă. Linişte. Fie fusese 
ecoul paşilor lui, fie cealaltă persoană se oprise şi ea. 

Harry merse încet mai departe. Ajuns pe coridor, grăbi 
pasul, băgă cheia în broască şi deschise uşa. Cercetă cu 
privirea camera întunecată şi se uită dincolo de curtea 
interioară, înspre camera luminată a femeii. Nu era nimeni 
acolo. Nimeni acolo, nimeni aici. 

Aprinse lumina. 

Îşi văzu propria reflecţie în fereastră. Şi mai văzu pe 
cineva stând în spatele lui. Simţi imediat o mână grea 
strângându-l de umăr. 

„Doar o fantomă poate fi atât de rapidă şi de tăcută”, îşi 
zise Harry, răsucindu-se. Ştia însă că e prea târziu. 

— l-am văzut. O dată. Era ca un priveghi. 
Cato încă îşi ţinea mâna mare şi murdară pe umărul lui. 
Harry se auzi icnind şi îşi simţi plămânii apăsându-i 
coastele. 
— Pe cine? 
— Vorbeam cu cineva care vindea drăcovenia. Îl chema 
Bisken şi purta o zgardă de câine. Venise la mine pentru 
că era înspăimântat. Poliţia îl găbjise pentru posesie de 
heroină, iar el îi spusese Omului cu Beretă unde stătea 
Dubai. Omul cu Beretă îi promisese protecţie şi amnistie în 
schimbul unei mărturii în instanţă. Şi, cât stăteam acolo, 
au venit cu o maşină neagră. Costume negre, mănuşi 
negre. Era bătrân. Faţă lată. Arăta ca un aborigen alb. 


— Cine? 
— L-am văzut, dar... nu era acolo. Ca o fantomă. lar când 
l-a zărit Bisken, n-a mişcat, n-a încercat să fugă sau să se 
lupte când l-au luat cu ei. După ce-au plecat, parcă 
visasem totul. 
— De ce nu mi-ai povestit până acum? 
— Pentru că sunt un laş. Ai un tutun? 

Harry îi dădu pachetul, iar Cato se lăsă să cadă pe 
scaun. 
— urmăreşti o fantomă şi eu nu vreau să fiu implicat. 
— Dar? 

Cato ridică din umeri şi întinse mâna, iar Harry îi dădu 
bricheta. 
— Sunt un bătrân pe moarte. N-am nimic de pierdut. 
— Eşti pe moarte? 

Cato îşi aprinse ţigara. 
— Nu e ceva acut poate, dar toţi murim, Harry. Vreau 
doar să te ajut. 
— Cu ce? 
— Nu ştiu. Ce planuri ai? 
— Pot să am încredere în tine? 
— lisuse, nu, nu poţi avea încredere în mine. Dar eu sunt 
şaman. Şi mă pot face invizibil. Pot veni şi pleca fără să 
observe cineva. 

Harry îşi frecă bărbia. 
— De ce? 
— Ţi-am spus de ce. 
— Te mai întreb o dată. 

Cato se uită la Harry, mai întâi cu reproş. Apoi, când 
văzu că nu-i foloseşte, scoase un oftat profund de iritare. 
— Poate că am avut şi eu un fiu odinioară. Pe care nu l- 
am tratat aşa cum ar fi trebuit. Poate că e o nouă ocazie. 
Nu crezi în ocazii noi, Harry? 


Harry se uită la bătrân. Ridurile de pe faţa lui păreau şi 
mai adânci în întuneric, ca nişte văi, ca nişte tăieturi de 
cuţit. Harry întinse mâna, iar Cato scoase, ezitând, 
pachetul de ţigări din buzunar şi i-l dădu înapoi. 

— Apreciez oferta, Cato. Îţi spun dacă o să am nevoie de 

tine. Dar ce am de gând acum e să fac legătura între 
Dubai şi moartea lui Gusto. De acolo, indiciile vor duce 
direct spre „arzătorul” din poliţie şi uciderea poliţistului 
sub acoperire care a fost înecat acasă la Dubai. 

Cato clătină încet din cap. 

— Ai o inimă curată şi curajoasă, Harry. Poate că te vei 
duce în rai. 

Harry îşi vâri o ţigară între buze. 

— Deci, până la urmă, va exista un soi de final fericit. 

— Care trebuie sărbătorit. Pot să-ţi ofer ceva de băut, 
Harry Hole? 

— Cine plăteşte? 

— Eu, evident. Dacă dai banul. Îl poţi saluta pe Jim al tău, 
iar eu îl pot saluta pe Johnnie al meu. 

— Piei de-aici! 

— Haide. În adâncul sufletului, Jim e băiat bun. 

— Noapte bună. Somn uşor. 

— Noapte bună. Şi să nu dormi prea profund, în caz că... 
— Noapte bună. 


Fusese acolo tot timpul, dar Harry reuşise să o înăbuşe. 
Până acum, până la invitaţia lui Cato. Dintr-odată, îi era 
imposibil să mai ignore sâcâiala. Începuse cu doza de 
violină, care pusese lucrurile în mişcare şi dezlănţuise 
dulăii. lar acum aceştia urlau şi sfâşiau cu ghearele, 
lătrând până răguşeau şi înfigându-i colții în măruntaie. 
Harry rămase întins pe pat, cu ochii închişi, ascultând 
ploaia şi sperând că o să adoarmă, iar somnul o să-l ducă 
departe. 

Nu-l duse. 


Avea în telefon un număr identificat cu două litere. AA. 
Alcoolicii Anonimi. Trygve, un membru AA şi un sponsor la 
care apelase de câteva ori în momente critice. Trei ani. De 
ce să înceapă acum, când era totul în joc şi el trebuia mai 
mult ca oricând să fie treaz? Nebunie. Auzi un țipăt afară. 
Urmat de un hohot de râs. 

La 11:10 se ridică şi plecă. Abia observă picăturile de 
apă care-i cădeau pe ţeastă când traversă strada către uşa 
deschisă. lar de această dată nu auzi paşii din spatele lui, 
căci vocea lui Kurt Cobain îi umplea urechile, muzica parcă 
îmbrăţişându-l. Intră, se aşeză pe scaunul înalt de bar şi îi 
strigă barmanului. 

— Whis... key. Jim... Beam. 

Barmanul, care ştergea tejgheaua, se opri, lăsă cârpa 
lângă tirbuşon şi luă sticla de pe raftul din faţa oglinzii. 
Turnă. Puse paharul pe bar. Harry îşi aşeză braţele de o 
parte şi de cealaltă a paharului şi se uită lung la lichidul 
auriu-maroniu. lar în clipa aceea nu mai exista nimic 
altceva. 

Nici Nirvana, nici Oleg, nici Rakel, nici Gusto, nici Dubai. 
Nici chipul lui Tord Schultz. Nici silueta care blocă 
zgomotul străzii când intră. Nici mişcarea din spatele lui. 
Nici tonul muzical al arcurilor când lama ţâşni în afară. Nici 
respiraţia grea a lui Serghei Ivanov, aflat la un metru de el, 
cu picioarele unul lângă altul şi mâinile coborâte. 


Serghei se uită la ceafa bărbatului care stătea cu 
ambele braţe sprijinite de bar. Nu se putea o ocazie mai 
bună. Sosise clipa. Inima îi bătea cu putere. Pompa cu 
forţă sânge proaspăt, aşa cum o făcuse prima dată când 
adusese pachetele cu heroină din carlinga avionului. Frica 
dispăruse. Deoarece acum ştia că era viu. Era viu şi pe 
punctul de a-l ucide pe bărbatul din faţa lui. De a-i lua 
viaţa şi de a o face parte din viaţa lui. Ideea în sine îl făcea 
să se înalțe; ca şi cum ar fi consumat deja inima 


duşmanului. Acum. Mişcările. Serghei inspiră adânc, făcu 
un pas şi îşi puse mâna stângă pe capul lui Harry. Ca şi 
cum l-ar fi binecuvântat. Ca şi cum urma să-l boteze. 

Serghei Ivanov nu-l putea prinde. Pur şi simplu nu 
putea. Ploaia aia nenorocită îi udase ţeasta şi părul, iar 
firele scurte îi alunecau printre degete, împiedicându-l să 
tragă de cap în spate. Mâna stângă a lui Serghei ţâşni din 
nou în faţă, îl prinse de frunte şi trase în spate, în vreme 
ce cu dreapta îi puse cuțitul la gât. Trupul bărbatului 
tresări violent. Serghei tăie cu cuțitul, simţi contactul cu 
pielea şi lama care tăia pielea. Gata! Şuvoiul de sânge 
fierbinte pe degetul lui arătător. Nu tăiase pe cât de adânc 
sperase el, dar încă trei bătăi de inimă şi totul avea să se 
sfârşească. Işi ridică privirea spre oglindă ca să vadă jetul 
de sânge. Văzu un şir de dinţi şi, sub ei, o rană căscată, 
din care sângele se scurgea pe partea din faţă a cămăşii. 
Şi ochii bărbatului. Privirea lui - o uitătură rece, furioasă, 
de prădător - îl făcu să-şi dea seama că încă nu terminase 
treaba. 


Când simţi mâna pe cap, Harry îşi dădu seama 
instinctiv. Işi dădu seama că nu era un client beat sau vreo 
cunoştinţă veche; erau ei. Mâna alunecă, oferindu-i lui 
Harry zecimea de secundă necesară pentru a se uita în 
oglindă şi pentru a zări lucirea oţelului. Ştia deja încotro se 
îndrepta. După aceea, mâna ajunse pe frunte şi îl smuci în 


spate. Era prea târziu să mai ducă mâna între gât şi lamă, 
aşa că se ridică pe bara scaunului şi se împinse în sus, 
apăsându-şi în acelaşi timp bărbia în piept. Nu simţi 
durerea când cuțitul îi spintecă pielea, ci doar atunci când 
arma începu să pătrundă spre bărbie şi străpunse 
membrana sensibilă din jurul osului. 

Apoi zări privirea celuilalt în oglindă. Îi trăsese capul în 
spate, ceea ce îi făcea să semene cu doi prieteni care fac o 
fotografie. Harry simţi lama apăsată pe bărbie şi piept, 
încercând să găsească o cale spre una dintre cele două 
artere ale gâtului. Işi dădu seama că în câteva secunde 
mişcarea avea să fie încununată de succes. 


Serghei îşi puse tot braţul peste fruntea bărbatului şi 
smuci spre el cu toată forţa. Capul victimei se lăsă pe 
spate, iar el văzu în oglindă lama găsind, în sfârşit, spaţiul 
dintre bărbie şi piept şi strecurându-se înăuntru. Oţelul 
muşcă din gât şi se mişcă în dreapta, către artera gâtului, 
carotida. Scrâşti! Bărbatul reuşise să-şi ridice mâna 
dreaptă şi să strecoare un deget între cuţit şi arteră. Insă 
Serghei ştia prea bine că lama ascuţită avea să taie 
degetul. Era doar o chestiune de apăsare. Trase. Şi trase 
din nou. 


Harry simţea apăsarea cuţitului, însă ştia că acesta nu 
mai putea înainta. Metalul cu cel mai bun raport 
rezistenţă-greutate. Nimic nu trecea prin titan, indiferent 
dacă era produs în Hong Kong sau altundeva. Numai că 
bărbatul era puternic şi avea să-şi dea seama repede că 
lama nu înainta. 

Întinse mâna orbeşte în faţă, răsturnând paharul, şi găsi 
ceva. 

Un tirbuşon clasic. Cel mai simplu model, cu spirală 
scurtă. Prinse bine mânerul, scoțând vârful tirbuşonului 
printre degete. Simţi un fior de panică în clipa când auzi 


lama cuţitului alunecând de-a lungul protezei. Îşi smuci 
capul cu putere, ca să poată vedea în oglindă. Să vadă 
unde să înfigă vârful. Îşi ridică mâna într-o parte şi izbi în 
spate, la nivelul capului. 

Observă că trupul agresorului se crispează când 
tirbuşonul trecu prin pielea gâtului. Însă era o rană 
superficială, inofensivă, şi nu-l opri. Începea să mişte 
cuțitul spre stânga. Harry se concentră. Pentru tirbuşon, îţi 
trebuia o mână fermă, cu experienţă. Totuşi, nu era nevoie 
decât de câteva răsuciri ca să intre adânc în dop. Harry 
roti de două ori. Simţi tirbuşonul intrând în carne. Îl simţi 
adâncindu-se. Simţi o rezistenţă slabă. Esofagul. Atunci îl 
trase înapoi. 

Ca şi cum scosese cepul unui butoi plin cu vin roşu. 


Serghei Ivanov era pe deplin conştient şi văzu întregul 
proces în oglindă când prima bătaie de inimă trimise un jet 
de sânge spre dreapta. Creierul lui înregistră informaţia, o 
analiză şi ajunse la o concluzie: bărbatul căruia încerca să-i 
taie gâtul găsise o arteră principală cu un tirbuşon, îi 
agăţase vasul de sânge de la gât şi acum sângera. Serghei 
mai avu trei gânduri înainte de a doua bătaie a inimii, când 
rămase inconştient. 

Işi dezamăgise unchiul. 

N-avea să mai revadă niciodată mult-iubita lui Siberie. 

Avea să fie îngropat cu un tatuaj mincinos. 

La a treia bătaie a inimii, se prăbuşi. Şi, până să se 
încheie cântecul, Serghei Ivanov era mort. 


x k x 


Harry se ridică de pe scaunul de bar. Văzu în oglindă 
tăietura de pe bărbie. Însă nu asta era cea mai gravă; mai 
erau şi tăieturi adânci pe gât, din care se prelingea sânge 
pe gulerul deja pătat. 


Ceilalţi trei clienţi ai barului se făcuseră nevăzuţi. Îşi 
cobori privirea spre bărbatul întins pe podea. Din rana de 
la gât se scurgea încă sânge, dar nu mai ieşea în jeturi. 
Ceea ce însemna că nu-i mai bate inima şi n-avea niciun 
rost să încerce să-l resusciteze. Şi, chiar dacă mai 
rămăsese un pic de viaţă în el, Harry ştia că n-ar fi 
dezvăluit niciodată cine îl trimisese. Pentru că văzuse 
tatuajele care se iveau deasupra cămăşii. Nu cunoştea 
niciunul dintre simboluri, dar ştia că erau ruseşti. Svart 
Sâkorn, poate. Erau diferite de tatuajele tipic occidentale 
ale barmanului, care se lipise de rafturi şi se holba cu 
pupilele atât de dilatate din cauza şocului, că păreau să 
acopere albul ochilor. Nirvana tăcuse şi era linişte deplină. 
Harry se uită la paharul de whiskey răsturnat. 

— Scuze pentru mizerie, zise el. 

După care luă cârpa de pe tejghea, şterse mai întâi locul 
unde îşi ţinuse mâinile, apoi paharul şi apoi mânerul 
tirbuşonului, pe care îl puse la loc. Verifică să nu rămână 
nicio picătură din sângele lui pe bar sau pe podea. Apoi se 
aplecă deasupra mortului şi îi şterse mâna însângerată, 
apoi mânerul lung de fildeş al cuţitului şi lama. Arma - 
pentru că era o armă şi era inutil pentru orice altceva - era 
mai grea decât orice alt cuţit pe care-l ţinuse vreodată în 
mână. Muchia era ascuţită ca un cuţit japonez de sushi. 
Harry ezită. Apoi băgă lama în teacă, auzi un pocnet slab, 
puse siguranţa şi strecură cuțitul în buzunarul hainei. 

— E-n regulă dacă plătesc cu dolari? întrebă Harry, 
folosind cârpa ca să culeagă o bancnotă de douăzeci de 
dolari din portofel. Spune pe ei că sunt legali în Statele 
Unite. 

Barmanul scoase nişte scâncete slabe, de parcă ar fi 
vrut să spună ceva, dar n-avea putere să vorbească. 

Harry dădu să plece, însă se opri. Se întoarse ca să se 
uite la sticla de pe raft. Işi umezi iarăşi buzele. Rămase 


nemişcat o secundă. Apoi corpul păru să-i tresară 
involuntar şi Harry plecă. 


Traversă strada prin ploaia torențială. Ştiau unde stă. 
Sigur că ar fi putut să se ţină după el, dar putea să-l fi 
trădat şi băiatul de la recepţie. Sau „arzătorul” care-i 
aflase numele din înregistrările de rutină ale oaspeţilor 
hotelurilor. Dacă intra prin curtea din spate, ar fi putut 
ajunge neobservat în camera lui. 

Poarta dinspre stradă era încuiată. Harry înjură. 

Când ajunse la recepţie, văzu că nu era nimeni acolo. 

Pe scări şi pe coridor lăsă în urmă pe linoleumul bleu o 
dâră de puncte roşii, ca un cod Morse. 

Ajuns în cameră, luă trusa de cusut de pe noptieră şi se 
duse în baie, unde se dezbrăcă şi se aplecă deasupra 
chiuvetei, care, în scurt timp, se înroşi din pricina sângelui. 
Inmuie bine un prosop de mâini şi îşi şterse cu el bărbia şi 
gâtul, însă, curând, tăieturile de la gât se umplură cu 
sânge proaspăt. In lumina rece şi albă din încăpere, reuşi 
să bage aţă în ac şi să străpungă cu acul pielea albă de pe 
gât, întâi dedesubtul, apoi deasupra rănii. Apoi începu să 
coasă, oprindu-se din când în când ca să şteargă sângele, 
apoi mergând mai departe. Aţa se rupse când aproape 
terminase. Injură, trase capetele şi începu să coasă din 
nou, cu aţa în două. După aceea îşi cusu rana din bărbie, 
care merse mai uşor. Se spălă de sângele de pe piept şi îşi 
scoase o cămaşă curată din valiză. Apoi se aşeză pe pat. 
Ameţise. Insă se grăbea, căci se îndoia că urmăritorii erau 
departe, aşa că trebuia să acţioneze înainte să-şi dea ei 
seama că era în viaţă. Sună la Hans Christian Simonsen, 
iar după al patrulea apel, auzi o voce somnoroasă: 

— Hans Christian. 

— Harry. Unde e înmormântat Gusto? 
— Cimitirul Vestre. 

— Ţi-ai pregătit echipamentul? 


— Da. 
— Facem treaba în noaptea asta. Ne întâlnim peste o oră 
pe aleea dinspre est. 
— Acum? 
— Da. Şi adu nişte plasturi. 
— Plasturi? _ 
— Un bărbier neîndemânatic, atâta tot. In şaizeci de 
minute din clipa asta, bine? 

O pauză scurtă. Un oftat. Apoi: 
— Bine. 

Când era pe punctul să închidă, Harry crezu că aude o 
voce somnoroasă, vocea altcuiva. Însă până să se 
îmbrace, se convinsese singur deja că n-auzise bine. 

Harry stătea sub un felinar singuratic. Aştepta deja de 
douăzeci de minute, când pe alee apăru Hans Christian, 
îmbrăcat cu un trening negru. 

— Am parcat la Monolittveien, zise el, aproape fără 
suflare. Costumul de in este echipament-standard pentru 
profanarea de morminte? 

Harry ridică privirea şi Hans Christian făcu ochii mari. 

— Doamne, cum arăţi... Bărbierul ăla... 

— Nu ţi-l recomand, răspunse Harry. Haide, să ne tragem 
de la lumină. 

Odată ajunşi la adăpostul întunericului, Harry se opri. 

— Bandajele? 

— Aici. 


Hans Christian cercetă cu privirea casele neluminate de 
pe dealul din spatele lor, în vreme ce Harry îşi lipi cu grijă 
plasturi peste cusăturile de la gât şi din bărbie. 

— Calmează-te, nu ne poate vedea nimeni, zise Harry, 
luând una dintre cazmale şi pornind la drum. 

Hans Christian se grăbi după el, scoase o lanternă mare 
şi o aprinse. 

— Acum ne pot vedea, rosti Harry. 

Hans Christian stinse lanterna. 

Trecură prin luminişul memorialului de război, pe lângă 
mormintele marinarilor britanici şi merseră mai departe pe 
aleile cu pietriş. Harry îşi zise că moartea nu era cine ştie 
ce egalizator; pietrele funerare din cimitirul din vestul 
oraşului erau mai mari şi mai frumoase decât cele din 
estul oraşului. Pietrişul scrâşnea când puneau piciorul jos, 
iar ei mergeau tot mai repede, aşa că, până la urmă, 
zgomotul ajunse să pară continuu. 

Se opriră la mormântul ţiganului. 

— E al doilea din stânga, şopti Hans Christian, încercând 
să încline harta pe care o tipărise ca să vadă ceva la 
lumina lunii. 

Harry se uită lung în bezna din spatele lor. 

— S-a întâmplat ceva? şopti Hans Christian. 
— Am crezut că aud paşi. S-a oprit când ne-am oprit noi. 

Harry îşi întinse gâtul, ca şi cum ar fi adulmecat aerul. 

— Ecoul, zise el. Hai mai departe. 

După două minute, stăteau lângă o piatră funerară 
neagră, modestă. Harry apropie lanterna de piatră înainte 
s-o aprindă. Literele erau gravate şi vopsite în auriu. 


Gusto Hanssen 
14.03.1992 - 12.07.2011 
Odihnească-se în pace 


— Bingo, şopti Harry, fără niciun fel de ceremonie. 


— Cum o să... începu Hans Christian, dar fu întrerupt de 
zgomotul cazmalei lui Harry, care intra deja în pământul 
moale. 

Îşi luă şi el cazmaua şi se apucă de treabă. 

Era trecut de 3 şi jumătate şi luna era ascunsă după un 
nor, când cazmaua lui Harry izbi ceva solid. 

După 15 minute, apăru coşciugul alb. 

Luară câte o şurubelniţă, îngenuncheară pe sicriu şi 
începură să desfacă cele şase şuruburi din capac. 

— N-o să deschidem capacul dacă stăm amândoi pe el, 
zise Harry. Unul dintre noi trebuie să urce, iar celălalt să-l 
deschidă. Voluntari? 

Hans Christian se târâse deja pe jumătate afară. 

Harry puse un picior lângă sicriu, iar cu celălalt se 
sprijini de peretele de pământ al gropii şi îşi strecură 
degetele sub capac. Apoi împinse cu putere, începând să 
respire pe gură din obişnuinţă. Ştia că procesul de 
descompunere genera energie, însă zgomotul fu cel care-i 
ridică părul pe ceafă. ` 

Forfota larvelor în carnea putrezită. Impinse capacul 
sicriului într-o parte. 

— Luminează aici, zise el. 

Viermii albi şerpuitori sclipeau forfotind pe lângă şi prin 
gura şi nasul cadavrului. Pleoapele erau lăsate, globii 
oculari fiind primii consumaţi. 

Harry ignoră zgomotul făcut de Hans Christian, care 
vărsa, şi-şi activă capacitatea analitică: faţă pătată, 
înnegrită, imposibil de determinat dacă era a lui Gusto 
Hanssen, însă culoarea părului şi forma feţei sugerau că 
despre el era vorba. 

Însă ceva îi atrase atenţia lui Harry şi-i tăie răsuflarea. 

Gusto sângera. 

Pe giulgiul alb se vedeau trandafiri roşii, trandafiri de 
sânge care se tot întindeau. 


Trecură două secunde până ce îşi dădu seama că era 
sângele lui. 

Îşi duse mâna la gât şi simţi sângele îngroşat. Se 
rupseseră cusăturile. 

— Tricoul tău, zise Harry. 
— Ce? 
— Îmi trebuie un pansament rapid. 

Harry auzi un fermoar şi după câteva clipe apăru plutind 
în lumină un tricou. Harry îl prinse şi văzu logoul de pe el. 
Jussbuss. lisuse, un idealist. Harry îşi răsuci tricoul în jurul 
gâtului, fără să ştie prea bine cum avea să-l ajute, dar nici 
nu putea face mai mult deocamdată. Apoi se aplecă 
deasupra lui Gusto, apucă giulgiul cu ambele mâini şi îl 
rupse. Trupul era întunecat la culoare, uşor umflat, iar din 
rănile de glonţ din piept ieşeau larve. 

Harry văzu imediat că rănile corespundeau celor 
descrise în raport. 

— Dă-mi foarfeca. 

— Foarfeca. 

— Foarfeca de unghii. 

— La dracu’, tuşi Hans Christian. Am uitat de ea. Poate că 
am ceva în maşină. Să mă duc... 

— Nu-i nevoie, răspunse Harry, scoțând briceagul din 
buzunarul hainei. 

Desfăcu siguranţa şi apăsă pe butonul de eliberare a 
lamei. Aceasta ţâşni afară cu putere, făcând mânerul să 
vibreze, iar Harry îi simţi echilibrul perfect. 

— Aud ceva, zise Hans Christian. 

— Este o melodie Slipknot, răspunse Harry, fredonând 
încet. „Pulse of the Maggots”. 

— Nu, la dracu'. Vine cineva! 

— Aşază lanterna ca să văd ce fac şi fugi de aici, zise 
Harry, ridicând mâinile lui Gusto şi cercetând unghiile de la 
mâna dreaptă. 


— Dartu... 

— Fugi. Acum. 

Harry auzi paşii lui Hans Christian stingându-se în 
depărtare. Unghia de la degetul mijlociu al lui Gusto era 
tăiată mai scurt. Examină primul şi al treilea deget, apoi 
spuse calm: 

— Sunt de la casa de pompe funebre. Facem ore 
suplimentare. 

După care ridică privirea către paznicul foarte tânăr, 
îmbrăcat în uniformă, care stătea la marginea 
mormântului şi se uita în jos la el. 

— Familia nu a fost prea mulţumită de manichiură. 

— leşi de-acolo! ordonă paznicul, cu un uşor tremur în 
voce. 

— De ce? se miră Harry, scoțând o punguţă de plastic din 
buzunarul hainei şi ţinând-o sub degetul mijlociu în timp ce 
tăia sârguincios unghia. 

Lama trecu prin unghie ca prin unt. Un instrument cu 
adevărat fantastic. 

— Din nefericire pentru tine, instrucţiunile primite îţi cer 
să nu abordezi direct intruşii. 

Harry folosi vârful lamei pentru a scoate resturile uscate 
de sânge de sub unghia scurtă. 

— Dacă o faci, o să fii dat afară, colegiul de poliţie te va 
respinge şi n-o să fii autorizat să porţi o armă serioasă şi 
să împuşti pe cineva în legitimă apărare. 

Harry îşi îndreptă atenţia către primul deget. 

— Fă ce-ţi cer instrucţiunile şi sună un adult din poliţie. 
Dacă ai noroc, o să ajungă aici în jumătate de oră. Dar 
dacă e să fim realişti, probabil va trebui să aşteptăm să 
înceapă programul mâine. Gata! 

Harry închise punguţele, le băgă în buzunarul hainei, 
puse la loc capacul sicriului şi se căţără afară din groapă. 


Îşi scutură pământul de pe costum şi se aplecă să ia 
cazmaua şi lanterna. 

Zări farurile unei maşini care vira către capelă. 

— De fapt, au zis că vin imediat, rosti tânărul paznic, 
retrăgându-se la o distanţă sigură. Le-am spus că e vorba 
de mormântul tipului care a fost împuşcat, înţelegi? Cine 
eşti? 

Harry stinse lanterna şi se lăsă întunericul. 

— Sunt cel pe care ar trebui să-l ajuţi. 

După care o luă la fugă. Se îndreptă spre est, departe 
de capelă, pe traseul pe care veniseră. 

Se orientă după o lumină puternică, presupunând că era 
un felinar din parcul Frogner. Ştia că, dacă reuşeşte să 
ajungă în parcul pe care îl cunoştea, cu forma fizică în care 
se afla, avea să-i întreacă pe cei mai mulţi urmăritori. 
Spera doar să nu aibă câini. Ura câinii. Cel mai bine era să 
rămână pe aleile cu pietriş, ca să nu se împiedice de pietre 
funerare şi ghivece cu flori, însă din cauza zgomotului 
făcut de pietriş îi era mai greu să-i audă pe eventualii 
urmăritori. La monumentul dedicat războiului, Harry intră 
pe iarbă. Nu auzea pe nimeni în urma lui. Însă în acea clipă 
văzu. Un fascicul tremurător de lumină pe coroanele 
copacilor. Cineva îl urmărea cu o lanternă. 

Harry ieşi pe alee şi se îndreptă spre parc. Incercă să nu 
se gândească la durerea de la gât şi alergă relaxat şi 
eficient, concentrându-se pe tehnică şi respiraţie. Işi spuse 
că se îndepărta. Alergă spre Monolit, ştiind că o să-l vadă 
în lumina felinarelor de pe aleea care mergea peste deal şi 
o să pară că se îndreaptă spre poarta principală a parcului, 
aflată spre est. 

Aşteptă până ajunse pe culmea dealului şi nu mai putea 
fi văzut şi abia apoi se îndreptă spre sud-vest, către 
Madserud allé. Adrenalina îl ţinea în mişcare, însă îşi 
simţea muşchii tot mai rigizi. Preţ de o clipă, văzu negru şi 


crezu că şi-a pierdut cunoştinţa. Dar apoi îşi reveni şi-l 
cuprinse o senzaţie de greață, urmată de o stare de 
slăbiciune copleşitoare. Se uită în jos. De sub mâneca 
hainei se scurgea sânge, care-i picura printre degete, ca 
gemul de căpşuni pe o felie de pâine acasă la bunică-su. 
N-avea să reziste mult. 

Îşi întinse gâtul. Zări o siluetă trecând prin lumina 
felinarului de pe coama dealului. Un bărbat masiv, care 
însă alerga lejer. Haine negre strânse pe corp. Nu era 
uniformă de poliţie. Să fi fost din trupele Delta? În toiul 
nopţii, atât de repede? Pentru că săpa cineva într-un 
cimitir? 

Harry se clătină, dar reuşi să-şi recapete echilibrul. N- 
avea nicio speranţă să depăşească pe cineva în starea 
asta. Trebuia să-şi găsească un ascunziş. 

Se îndreptă spre una dintre casele de pe Madserud allé. 
leşi de pe cărare, cobori în fugă o pantă cu iarbă, fu nevoit 
să-şi întindă braţele ca să nu cadă, merse mai departe pe 
un drum asfaltat, sări un gard scund, trecu printre nişte 
meri şi ocoli casa, ajungând în spate. Unde se aruncă în 
iarba înaltă şi umedă. inspiră adânc, simţi cum i se strânge 
stomacul şi se pregăti să vomite. Se concentră să respire 
în vreme ce asculta cu urechile ciulite. 

Nimic. 

Era doar o chestiune de timp până aveau să ajungă aici. 
lar Harry avea nevoie de un bandaj decent pentru gât. Se 
ridică şi se îndreptă spre terasa casei. Trase cu ochiul prin 
geamul uşii. Un living întunecat. 

Sparse geamul şi îşi strecură mâna înăuntru. Bunii şi 
naivii norvegieni de modă veche. Cheia era în uşă. Se 
strecură în beznă. 

Işi ţinu respiraţia. Probabil că dormitoarele erau la etaj. 

Aprinse o veioză. 


Scaune cu pluş. Televizor în dulap. Enciclopedii. O masă 
plină cu fotografii de familie. Ustensile de tricotat. Aşadar, 
locatari vârstnici. lar vârstnicii dorm adânc. Sau dorm 
prost? 

Harry găsi bucătăria şi aprinse lumina. Căută prin 
sertare. Tacâmuri, cârpe. Încercă să-şi amintească unde 
ţineau ei genul acela de lucruri când era mic. Deschise al 
doilea sertar de jos. Şi acolo le găsi. Bandă adezivă, bandă 
izolatoare, scotch. Scoase rola de bandă izolatoare şi mai 
deschise două uşi până să găsească baia. Işi scoase haina 
şi cămaşa, îşi lăsă capul deasupra căzii şi lăsă apa de la 
duş să-i curgă pe gât. Văzu cum emailul alb capătă într-o 
clipă o nuanţă roşiatică. După aceea, se şterse cu tricoul şi 
prinse marginile rănii între degete, în timp ce înfăşura 
bandă argintie de mai multe ori în jurul gâtului. Verifică să 
nu fie prea strânsă. Până la urmă, avea nevoie de ceva 
sânge şi în creier. Îşi puse cămaşa pe el. Încă un moment 
de ameţeală. Se aşeză pe marginea căzii. 

Observă o mişcare şi ridică privirea. 

Din uşă îl privea, cu ochii măriţi şi înfricoşaţi, o femeie în 
vârstă, cu chipul alb de spaimă. Peste cămaşa de noapte, 
avea un halat roşu matlasat, care lucea ciudat şi producea 
electricitate statică la fiecare mişcare. Harry presupuse că 
era făcut din vreun material sintetic care nu mai exista, 
era interzis, carcinogen, cu azbest sau aşa ceva. 

— Sunt poliţist, zise Harry şi tuşi. Fost ofiţer de poliţie. Și 
am nişte probleme în momentul ăsta. 

Femeia nu zise nimic şi rămase nemişcată. 

— Bineînţeles că o să vă plătesc geamul spart. 

Harry ridică haina de pe podea, scoase portofelul şi 
puse câteva bancnote pe chiuvetă. 

— Dolari Hong Kong. Sunt... mai valoroşi decât par. 

Schiţă un zâmbet şi văzu o lacrimă curgând pe obrajii 
ridaţi ai femeii. 


— O, Doamne, zise Harry, intrând în panică şi având 
senzaţia că pierdea controlul asupra situaţiei. Să nu vă fie 
frică. Nu vă fac nimic. Plec chiar acum, bine? 

Işi băgă cu greu braţul pe mâneca hainei şi se îndreptă 
spre femeie. Aceasta se dădu înapoi cu paşi mici, târşâiţi, 
însă fără a-şi lua privirea de la el. Harry ridică palmele şi o 
luă încet către terasă. 

— Mulţumesc, zise el. Şi scuze. 

Deschise uşa şi ieşi. 

Forţa exploziei indica o armă de calibru mare. Apoi se 
auzi sunetul împuşcăturii, explozia capsei, care îi confirmă 
bănuiala. Căzu în genunchi când următorul glonţ făcu 
ţăndări spătarul scaunului de grădină de lângă el. 

Armă de calibru foarte mare. 

Harry bâjbâi înapoi în living. 

— La podea! strigă el în timp ce fereastra livingului se 
făcea fărâme. 

Cioburile zăngăniră pe parchet, pe televizor şi pe masa 
plină de fotografii de familie. 

Indoit de mijloc, Harry străbătu în fugă livingul şi holul 
de la intrare, îndreptându-se către uşă. O deschise. Văzu 
scânteia armei din portiera deschisă a unei limuzine aflate 
sub un felinar; simţi o durere înţepătoare pe faţă şi auzi un 
sunet metalic, ascuţit şi pătrunzător. Se întoarse instinctiv 
şi văzu că soneria montată pe zid fusese sfărâmată. Din 
uşă ieşeau aşchii mari, albe de lemn. 

Harry se retrase şi se întinse la podea. 

O armă de calibru mai mare decât orice armă din 
dotarea poliţiei. Harry se gândi la silueta masivă pe care o 
văzuse alergând pe coama dealului. Nu era poliţist. 

— Aveţi ceva pe obraz... 

Era femeia; era nevoită să strige ca să acopere sunetul 
insistent al soneriei care rămăsese blocată. Stătea în 
spatele lui, în capătul holului. Harry îşi pipăi obrazul. O 


aşchie de lemn. O scoase. Avu timp să-şi spună că era 
norocos că aşchia ajunsese pe partea cu cicatricea: n-o să- 
i reducă prea tare valoarea de piaţă. Apoi se auzi încă o 
bubuitură. De data asta era fereastra de la bucătărie. 
Harry risca să rămână fără dolari Hong Kong. 

Peste ţârâitul soneriei auzea sirene undeva în depărtare. 
Ridică privirea. Prin hol şi living, văzu că se aprinsese 
lumina în mai multe dintre casele învecinate. Strada era ca 
un pom de Crăciun. Indiferent pe unde ar fi luat-o, ar fi 
devenit o ţintă în mişcare bine luminată. Opțiunile erau să 
fie împuşcat sau arestat. Nu, nici măcar atât. Şi ei auzeau 
sirenele şi ştiau că nu mai au timp. lar el nu ripostase cu 
focuri de armă, deci probabil bănuiau că nu e înarmat. 
Aveau să-l urmărească. Trebuia să scape. lşi scoase 
telefonul mobil. La naiba, de ce nu se deranjase oare să 
treacă numărul la litera T? Doar lista de contacte nu era 
chiar aşa de lungă. 

— Care e numărul de la informaţii? strigă Harry. 
— Numărul... de la informaţii? 

— Da. 

— Păi... 

Femeia îşi băgă gânditoare un deget în gură şi îşi 
strânse halatul din azbest roşu sub ea când se aşeză pe un 
scaun din lemn. 

— Ar fi 1880. Dar cred că sunt mai amabili la 1881. Nu 
sunt aşa de repeziţi sau stresaţi. Nu se grăbesc şi discută 
cu tine dacă ai... 

— Informaţii, 1880, rosti o voce nazală în urechea lui 
Harry. 

— Asbjørn Treschow, ceru el. Cu c şi A. 

— Avem un Asbjørn Berthold Treschow în Oppsal, Oslo, şi 
un Asbjø... 

— El e! Îmi puteţi da numărul de mobil? 


După trei secunde, care i se părură o veşnicie, răspunse 

o voce ţâfnoasă familiară. 
— Nu vreau nimic. 
— Tresko? 

Pauză prelungită fără niciun răspuns. Harry văzu cu 

ochii minţii chipul uluit al amicului său grăsan. 
— Harry? A trecut ceva... 

— Eşti la muncă? 

— Da. 

A-ul prelungit indica suspiciune. Nimeni nu-l căuta pe 
Tresko fără un motiv. 

— Am nevoie repede de o favoare. 
— Da, aşa mă gândeam şi eu. Păi, ce zici de suta de 
coroane pe care ai împrumutat-o? Ai zis că... 
— Vreau să opreşti curentul electric în parcul Frogner şi 
Madserud allé. 
— Ce vrei? 
— Probleme urgente de poliţie. E un tip care a luat-o 

razna şi are armă. Avem nevoie de adăpostul întunericului. 
Mai lucrezi la substaţia din Montebello? 

Încă o pauză. 

— Deocamdată, dar tu mai eşti poliţist? 
— Bineînţeles. Tresko, e destul de urgent. 
— Nu-mi pasă. N-am autorizaţie să fac aşa ceva. Va trebui 
să vorbeşti cu Henmo, iar el... 
— Doarme şi n-avem timp! ţipă Harry. 

În acel moment se auzi un alt foc de armă, iar glonţul 
ajunse într-unul dintre bufetele din bucătărie, de unde 
căzură nişte vase care se sparseră pe podea. 

— Ce mama naibii a fost asta? întrebă Tresko. 

— Tu ce crezi? Poţi alege între responsabilitatea pentru o 
pană de curent de patruzeci de secunde şi 
responsabilitatea pentru un morman de cadavre. 


Câteva clipe de tăcere la celălalt capăt al liniei. După 
care se auzi, lent: 

— Ce zici de asta, Harry? Acum eu stau aici şi controlez 
situaţia. N-ai fi zis, nu? 

Harry inspiră adânc. Zări o umbră străbătând terasa. 

— Nu, Tresko. N-aş fi crezut. Poţi să... 

— Tu şi Øystein n-aţi crezut niciodată că fac multe parale, 
nu? 

— Nu, am dat-o în bară. 

— Ce-ar fi să mă rogi fru... 

— Opreşte naibii curentul ăla! urlă Harry în telefon. 

Auzi imediat tonul. Se ridică în picioare, o cuprinse cu 
braţul pe femeie şi aproape că o târî până în baie. 

— Staţi aici, şopti el, închizând uşa în urma lui şi pornind 
în goană către uşa deschisă de la intrare. 

leşi în lumină, pregătit să încaseze o ploaie de gloanţe. 

Şi atunci totul se întunecă. 

Era aşa de întuneric, încât ateriză pe dale şi se rostogoli 
în faţă, crezând, într-o clipă de confuzie, că era mort. 
Înainte să-şi dea seama că Asbjarn „Tresko” Treschow 
apăsase pe comutator, pe tastă sau pe ce aveau ei acolo. 
Şi că avea patruzeci de secunde la dispoziţie. 

O luă la goană orbeşte prin beznă. Se împiedică de 
gardul jos al terasei, apoi simţi asfaltul sub tălpi şi alergă 
mai departe. Auzi strigăte şi sirene care se apropiau. Dar 
şi vuietul unui motor puternic de maşină care pornea. 
Harry se ţinu pe partea dreaptă, văzând suficient cât să 
rămână pe drum. Se afla la sud de parcul Frogner. Avea 
şanse să reuşească. Trecu pe lângă case întunecate, de 
sine stătătoare, pe lângă copaci, pe lângă pădure. 
Cartierul era tot cufundat în beznă. Motorul se auzea tot 
mai aproape. O luă brusc la stânga, prin parcarea de lângă 
terenurile de tenis. O baltă în pietrişul de pe jos aproape 
că-i fu fatală, dar reuşi să se redreseze împleticindu-se. 


Singurele obiecte care reflectau suficientă lumină ca să fie 
văzute erau liniile albe de cretă de pe terenurile de tenis 
de dincolo de gardul de sârmă. Văzu şi silueta clădirii 
clubului. Sprintă către zidul din faţa uşii vestiarelor şi se 
aruncă la pământ chiar când locul era măturat de lumina 
unor faruri. Ateriză şi se rostogoli în lateral pe beton. 
Fusese o aterizare uşoară, dar tot era ametit. 

Stătu acolo ca un şoarece, aşteptând. 

Nu auzi nimic. 

Privi în bezna din jur. 

După care, fără avertisment, fu orbit de lumină. 

Lampa exterioară de sub acoperiş. Revenise curentul 
electric. 

Harry rămase întins două minute, ascultând sirenele. Pe 
şoseaua de lângă club treceau maşini. Echipajele de 
căutare. Probabil că zona era deja înconjurată. Curând 
aveau să aducă şi câinii. 

Nu putea pleca, aşa că era nevoit să pătrundă în clădire 
prin efracţie. 

Se ridică şi se uită peste marginea zidului. 

Văzu cutia cu lumină roşie şi tastatura de lângă uşă. 

Anul în care se născuse regele. Dumnezeu ştia când. 

Vizualiză o poză dintr-o revistă de scandal şi încercă 
1941. Se auzi un beep şi Harry încercă mânerul uşii. 
Incuiată. Stai aşa, nu cumva regele tocmai se născuse 
când familia lui plecase la Londra în 1940? 1939? Poate că 
era mai bătrân. Harry se temea să nu încerce de trei ori şi 
să blocheze uşa. 1938. Apucă de clanţă. La naiba. 1937? 
Lumină verde. Uşa se deschise. 

Harry se strecură înăuntru şi auzi uşa închizându-se în 
urma lui. 

Tăcere. Siguranţă. 

Aprinse lumina. 

Vestiarul. Bănci înguste din lemn. Dulapuri din fier. 


Abia acum îşi dădu seama cât era de epuizat. Putea sta 
acolo până în zori, până ce înceta vânătoarea. Inspectă 
vestiarul. O chiuvetă cu oglindă. Patru duşuri. O toaletă. 
Deschise o uşă grea din lemn din capătul încăperii. 

O saună. 

Intră şi lăsă uşa să se închidă în urma lui. Miros de lemn. 
Se întinse pe una dintre banchetele late de lângă soba 
rece. Închise ochii. 

Erau trei. Alergau pe un coridor, ţinându-se de mâini, iar 
Harry le striga să se prindă bine unul de celălalt când 
ajungea avalanşa peste ei, ca să nu fie separați. Auzea 
zăpada venind în urma lor, mai întâi ca un tunet, apoi ca 
un muget fioros. După care îi ajunse. intunericul alb, 
haosul negru. Se ţinu de ei cât de tare putu, însă le simţi 
palmele alunecând din mână. 

Harry se trezi brusc. Se uită la ceas şi văzu că dormise 
trei ore. Expiră prelung, ca şi cum şi-ar fi ţinut răsuflarea 
până atunci. Îşi simţea trupul dureros şi plin de vânătăi. Îl 
durea gâtul. Avea o durere cumplită de cap. Şi era 
transpirat. Era atât de scăldat în sudoare, încât pe costum 
se vedeau pete întunecate. Nu era nevoie să se uite ca să 
ştie ce se întâmplase. Soba. Cineva pornise sauna. 

Se ridică şi se duse împleticit în vestiar. Pe bănci erau 
lăsate haine şi de-afară se auzeau mingi de tenis lovite de 
rachete. Oamenii doreau o saună după tenis. 

Harry se îndreptă spre chiuvetă şi se privi în oglindă. 
Ochii roşii, faţa plină de pete roşii. Colierul ridicol de bandă 


izolatoare argintie, ale cărui margini îi intraseră în pielea 
moale. Îşi dădu cu apă pe faţă şi ieşi în soarele dimineţii. 

Trei bărbaţi, toţi bronzaţi ca pensionarii şi având 
picioare subţiri de pensionari, opriră jocul şi rămaseră cu 
ochii la el. Unul dintre ei îşi aşeză mai bine ochelarii pe 
nas. 
— Tinere, ne lipseşte un om pentru o partidă de dublu. N- 
ai vrea...? 

Harry privi în faţă şi se concentră pentru a vorbi calm. 
— Îmi pare rău, băieţi. Cot scrântit. 

Le simţi privirile în spate când porni către Skøyen. 
Trebuia să existe vreo staţie de autobuz pe acolo pe 
undeva. 


Truls Berntsen ciocăni la uşa şefului de departament. 
— Intră! 

Bellman stătea în picioare, cu telefonul la ureche. Părea 
calm, dar Truls îl cunoştea prea bine pe Mikael. Mâna care 
tot trecea prin părul îngrijit, felul uşor precipitat de a vorbi, 
sprâncenele încruntate. 

Bellman trânti receptorul. 

— O dimineaţă stresantă? întrebă Truls, întinzându-i lui 
Bellman o ceaşcă de cafea aburindă. 

Şeful departamentului se uită surprins la ceaşcă, dar o 
luă. 

— Şeful poliţiei, zise Bellman, dând din cap înspre telefon. 
E presat de ziarişti în legătură cu bătrâna din Madserud 
allé. Are casa pe jumătate făcută praf de focuri de armă, 
iar el vrea să-i explic ce s-a întâmplat. 

— Ce i-ai răspuns? 

— Dispeceratul a trimis o maşină de patrulă după ce 
paznicul de la cimitirul Vestre ne-a anunţat că îl 
exhumează cineva pe Gusto Hanssen. Făptaşii fugiseră 
până să ajungă maşina, însă după aia s-au auzit focuri de 
armă pe Madserud alle. Cineva trăgea în altcineva, care 


intrase prin efracţie în casă. Cucoana care locuia acolo e în 
stare de şoc şi spune doar că spărgătorul era un tânăr 
politicos, înalt de doi metri şi jumătate, cu o cicatrice pe 
faţă. 
— Crezi că împuşcăturile au legătură cu profanarea 
mormântului? 

Bellman încuviinţă. 
— Pe podeaua din livingul femeii erau pete de noroi, care 
sigur provenea din cimitir. Aşa că acum şeful poliţiei se 
întreabă dacă e ceva legat de droguri, dacă n-o fi vreo 
răfuială între bande. Dacă am situaţia sub control, chestii 
dintr-astea. 

Bellman se duse la fereastră şi se scărpină pe creasta 
nasului său îngust cu degetul arătător. 
— De-asta mi-ai cerut să vin? întrebă Truls, sorbind cu 
atenţie din cafea. 
— Nu, răspunse Bellman, cu spatele la Truls. Mă gândeam 
la seara aia în care am primit pontul anonim că toată 
banda Los Lobos va fi la McDonald's. Tu n-ai participat la 
arestări, nu? 
— Nu, zise Berntsen, tuşind. N-am reuşit să ajung. Mi-a 
fost rău toată noaptea. 
— Aceeaşi boală ca în ultima vreme? întrebă Bellman fără 
să se întoarcă. 
— Cum? 
— Unii dintre poliţişti au fost surprinşi că n-au găsit 
încuiată uşa de la clubul motocicliştilor. Şi s-au întrebat 
cum a reuşit să scape acest Tutu, care, zice Odin, trebuia 
să stea de pază. N-avea cum să ştie nimeni că venim, nu? 
— Din câte ştiu eu, nu mai avea idee nimeni. 

Bellman continuă să privească pe fereastră şi să se 
legene pe călcâie. Cu mâinile la spate. Se legănă înapoi. 
După care se legănă înainte. 


Truls îşi şterse buza de sus. Spera să nu i se vadă 
sudoarea. 
— Altceva? 

Bellman se legăna mai departe. Înapoi şi înainte. Ca un 
puşti care încerca să vadă peste un obstacol, dar era prea 
scund. 

— Asta a fost tot, Truls. Şi mersi... pentru cafea. 

Când ajunse înapoi în birou, Truls se duse la fereastră. 
Văzu ce observase, probabil, Bellman. Posterul roşu atârna 
în copac. 


Era ora 12 şi pe trotuarul din faţă de la Schrader înse- 
taţii obişnuiţi o aşteptau pe Rita să deschidă. 
— Oooo, făcu ea când îl zări pe Harry. 
— Stai liniştită, nu vreau bere, ci doar micul-dejun, îi zise 
Harry. Şi o favoare. 
— Mă refer la gât, replică Rita, ţinându-i uşa deschisă. E 
vânăt tot. Şi ce e chestia aia...? 
— Bandă izolatoare, răspunse Harry. 

Rita dădu din cap şi plecă să ia comenzi. La Schrader, 
politica era să-şi vadă fiecare de treaba lui. 

Harry luă loc la masa lui obişnuită din colţul de lângă 
fereastră şi o sună pe Beate Lønn. 

Intră mesageria vocală, iar el aşteptă semnalul sonor. 
— Sunt Harry. M-am ciocnit cu o cucoană în vârstă căreia 
i-am făcut probabil o impresie ieşită din comun, aşa că nu 
cred că ar trebui să mă apropii de secţiile de poliţie o 
vreme. Las două punguţe cu probe aici, la Schrader. Vino 
să le iei personal şi întreabă de Rita. Te mai rog să-mi faci 
un serviciu. Bellman a început să strângă nişte adrese din 
Blindern. Aş vrea să încerci, cât mai discret, să obţii copii 
după listele făcute de echipaje, înainte să fie trimise la 
Orgkrim. 

Harry închise. Apoi o sună pe Rakel. Din nou, mesageria 
vocală. 


— Bună, sunt Harry. Am nevoie de nişte haine curate care 
să-mi vină, iar la tine a rămas câte ceva de... de atunci. O 
să fac o îmbunătăţire minoră şi o să mă cazez la Plaza, aşa 
că, dacă ai putea trimite acolo nişte haine cu un taxi când 
ajungi acasă, ar fi... 

Se trezi căutând automat un cuvânt care s-o facă, 
poate, să zâmbească. Cum ar fi fost „magnific” sau 
„Supertare” sau  „bestial”. Nu reuşi şi rămase la 
convenţionalul „minunat”. 

Rita veni cu cafea şi un ou prăjit când Harry îl suna pe 
Hans Christian şi-i aruncă o privire plină de reproş. La 
Schrader era în vigoare, mai mult sau mai puţin explicit, 
regula că nu erau permise computere, jocuri de societate 
şi telefoane. Era un loc unde se bea, de preferinţă bere, 
unde se mânca, se sporovăia sau se tăcea şi, în cel mai 
rău caz, se citeau ziare. Cititul intra, probabil, într-o zonă 
gri de toleranţă. 

Harry îi făcu semn că durează doar câteva secunde, iar 
Rita încuviinţă grațios din cap. 

Hans Christian păru uşurat şi îngrozit în acelaşi timp. 

— Harry? Doamne, Dumnezeule. E totul în regulă? 

— Pe o scară de la unu la zece... 

— Da? 

— Ai auzit de focurile de armă de pe Madserud alle? 

— O, Doamne! Tu erai? 

— Ai armă, Hans Christian? 

Harry avu impresia că îl aude înghițind în sec. 

— Am nevoie, Harry? 

— Nu tu. Eu am. 

— Harry... 

— Doar pentru autoapărare. Pentru orice eventualitate. 

Pauză. 

— Am o puşcă veche de vânătoare pe care mi-a lăsat-o 
tata. Pentru vânătoare de reni. 


— Sună bine. Poţi să o iei, să o împachetezi şi să mi-o 
aduci la Schrader în maximum trei sferturi de oră? 

— Pot încerca. Ce-ce ai de gând să faci? 

— O să iau micul-dejun, răspunse Harry, zărind privirea 
mustrătoare pe care i-o arunca Rita de la tejghea. 


Pe drum către cimitirul Gamlebyen, Truls Berntsen văzu 
o limuzină neagră parcată în faţa porţii pe unde intra de 
obicei. Când se apropie, se deschise portiera pasagerului 
şi din maşină cobori un bărbat. Era îmbrăcat cu costum 
negru şi probabil avea peste doi metri înălţime. Maxilar 
puternic, breton drept şi un aer asiatic greu de definit pe 
care Truls îl asocia întotdeauna cu ruşii, finlandezii şi 
eschimogşii. Probabil că haina fusese croită pe măsură, însă 
tot era prea îngustă în umeri. 

Bărbatul se trase într-o parte şi îi făcu semn lui Truls să 
urce pe locul pasagerului, de unde coborâse el. 

Truls se opri. Dacă erau oamenii lui Dubai, era o 
încălcare  neaşteptată a regulilor privind contactele 
directe. Privi în jurul lui. Nu se vedea nimeni. 

Ezită. 

Dacă ar fi hotărât să se descotorosească de „arzător”, 
exact aşa ar fi procedat. 

Se uită la uriaş. Era imposibil să-şi dea seama de orice 
din expresia lui, iar Truls nu se putea hotărî dacă era de 
bine sau de rău că îşi bătuse capul să-şi pună ochelari de 
soare. 

Bineînţeles, putea să se întoarcă şi să fugă. Însă ce ar fi 
urmat? 

— Q5, mormăi Truls printre dinţi. 

Portiera se închise imediat în urma lui. Înăuntru era 
ciudat de întuneric, probabil din cauza geamurilor fumurii. 
lar aerul condiţionat părea neobişnuit de eficient, pentru 
că avea senzaţia că înăuntru sunt sub O grade. Pe locul 


şoferului şedea un bărbat cu o faţă de lup. Îmbrăcat tot în 
costum negru. Breton drept. Probabil rus. 
— Mă bucur că ai venit, rosti o voce din spatele lui Truls. 
Nu avea nevoie să se întoarcă. Accentul. El era. Dubai. 
Omul pe care nu îl ştia nimeni. Pe care nu îl ştia nimeni 
altcineva. Dar la ce îi folosea lui Truls să ştie un nume şi să 
recunoască un chip? Mai mult, nimeni nu muşcă mâna 
care îl hrăneşte. 
— Vreau să pui mâna pe cineva pentru noi. 
— Să pun mâna? 
— Să-l prinzi. Şi să ni-l expediezi nouă. Nu trebuie să-ţi 
baţi capul cu restul. 
— V-am spus că nu ştiu unde e Oleg Fauke. 
— Nu-i vorba de Oleg Fauke, Berntsen. E vorba de Harry 
Hole. 
Lui Truls Berntsen nu-i venea să-şi creadă urechilor. 
— Harry Hole? 
— Nu ştii cine e? 
— Evident că ştiu. A lucrat la Omucideri. Un nebun de 
legat. Un beţiv. A rezolvat câteva cazuri. E în oraş? 
— Stă la hotelul Leon. Camera 301. Pune laba pe el acolo 
la 12 fix în noaptea asta. 
— Şi cum să pun laba pe el? 
— Arestează-l. Pocneşte-l. Spune-i că vrei să-i arăţi barca 
ta nouă-nouţă. Fă cum vrei, dar adu-l în portul de vase 
comerciale Kongen. De acolo preluăm noi. Cincizeci de mii. 
Restul. Individul vorbea despre uciderea lui Harry Hole. 
Vorbea despre omor. Uciderea unui polițist. 
Truls deschise gura ca să refuze, dar vocea din spate i-o 
luă înainte. 
— Euro. 
Truls Berntsen căscă gura, „nu”-ul rămânând eşuat 
undeva între creier şi corzile vocale. Repetă cuvintele pe 
care credea că le-a auzit, dar nu-i venea să le creadă. 


— Cincizeci de mii de euro? 
— Ei bine? 
Truls se uită la ceas. Mai avea la dispoziţie ceva mai 
mult de 11 ore. Tuşi. 
— De unde ştiţi că o să fie în cameră la miezul nopţii? 
— Pentru că ştie că venim. 
— Cum? Nu cumva vreţi să spuneţi că nu ştie că veniţi? 
Vocea din spatele lui râse. Suna ca un motor de barcă 
din lemn. Hârr-hârr. 

Era ora 4 şi Harry stătea sub duş la etajul 18 al hotelului 
Radisson Plaza. Spera ca banda izolatoare să reziste în apa 
fierbinte - măcar atenua durerea pentru o vreme. | se 
dăduse camera 1937 şi, când primise cheia, îi trecuse 
ceva prin minte. Anul naşterii regelui, Koestler, 
sincronicitate şi chestii de genul ăsta. Harry nu credea în 
aşa ceva. Credea însă în abilitatea minţii umane de a 
descoperi tipare. Chiar şi unde nu existau în realitate. De 
aceea, ca detectiv, pusese întotdeauna totul la îndoială. Se 
îndoise şi cercetase, se îndoise şi cercetase. Observase 
tipare, dar pusese vinovăţiile la îndoială. Sau invers. 

Harry auzi telefonul ţârâind. Era sesizabil, dar discret şi 
plăcut. Sunetul unui hotel scump. Opri duşul şi se duse la 
pat. Ridică receptorul. _ 
— E o doamnă aici, zise recepţionerul. Rakel Fauske... Imi 
cer scuze. Fauke, zice. Spune că are să vă dea ceva. 

— Daţi-i un card de acces în lift şi trimiteţi-o sus, 
răspunse Harry. 


Se uită la costumul care atârna în şifonier. Arăta ca şi 
cum trecuse prin două războaie mondiale. Deschise uşa şi 
înfăşură câţiva metri de prosop în jurul mijlocului. Se aşeză 
pe pat şi ascultă. Auzi liftul oprindu-se, apoi paşii ei. Încă îi 
mai recunoştea. Destul de fermi, dar scurţi şi deşi, ca şi 
cum ar fi purtat tot timpul fustă strâmtă. Închise ochii o 
secundă, iar când îi redeschise, Rakel era în faţa lui. 

— Bună, dezbrăcatule, zise ea zâmbind, după care lăsă 
sacoşele pe podea şi se aşeză pe pat lângă el. Ce-i cu 
asta? 

Atinse banda izolatoare cu degetele. 

— Doar un bandaj improvizat, răspunse el. Nu era nevoie 
să vii personal aici. 

— Ştiu, zise ea. Dar nu ţi-am găsit hainele. Probabil că au 
dispărut când ne-am mutat la Amsterdam. 

„Adică le-ai aruncat”, îşi zise Harry. „De înţeles.” 

— Insă după aia am vorbit cu Hans Christian şi el are un 
dulap plin cu haine pe care nu le poartă. Nu sunt chiar 
stilul tău, dar nu sunt departe ca măsură. 

Rakel desfăcu sacoşele şi Harry privi îngrozit cum 
scoate de acolo o cămaşă Lacoste, patru perechi de boxeri 
călcaţi, o pereche de blugi Armani cu dungă, un pulover cu 
guler în V, o haină Timberland, două tricouri cu jucători de 
polo şi chiar o pereche de pantofi din piele maro, moale. 

Rakel începu să le atârne pe umeraşe în şifonier, şi 
atunci se ridică şi el şi preluă sarcina. Ea îl privi dintr-o 
parte şi zâmbi, petrecându-şi o şuviţă de păr pe după 
ureche. 

— Nu ţi-ai fi cumpărat haine noi până nu cădea de-a 
binelea costumul ăla de pe tine. Nu-i aşa? 
— Păi... zise Harry, mutând umeraşele. 

Hainele erau necunoscute, însă emanau un parfum 

discret, familiar. 


— Trebuie să admit că mă gândeam să-mi iau o cămaşă 
nouă şi, poate, o pereche de boxeri. 
— Nu ai lenjerie curată? 
Harry se uită la ea. 
— Defineşte curată. 
— Harry! 

Îl plesni peste umăr râzând, iar Harry zâmbi. Mâna lui 
Rakel rămase pe umărul lui. 

— Eşti fierbinte, zise ea. Ai febră. Eşti sigur că nu s-a 
infectat ce ai sub aşa-zisul bandaj? 

Harry clătină din cap. Ştiind prea bine, după zvâcnetele 
şi durerea surdă pe care le simţea, că rana se infectase. 
Însă anii de experienţă în poliţie îi spuneau şi altceva. Că 
poliţiştii îi interogaseră deja pe barmanul şi pe clienţii 
barului cu Nirvana şi ştiau că bărbatul care îl omorâse pe 
cuţitar plecase cu tăieturi profunde în bărbie şi pe gât. Şi 
că alertaseră deja toţi doctorii din oraş şi supravegheau 
camerele de gardă ale spitalelor. Şi nu era un moment 
potrivit să fie reţinut. 

Rakel îi mângâie umărul, până spre gât şi înapoi. Peste 
piept. lar Harry crezu că avea să-i audă inima bătând şi că 
semăna cu un televizor Pioneer a cărui producţie fusese 
oprită deoarece produsul era prea bun, şi îţi dădeai seama 
că e bun pentru că negrul din imagini era atât de negru. 

Harry reuşise să întredeschidă o fereastră; hotelul nu 
voia să aibă de-a face cu sinucigaşi. Chiar şi de la etajul 
optsprezece auzeau zgomotele traficului la ora de vârf, 
câte un claxon şi, de undeva, probabil din altă cameră, un 
cântec nepotrivit, întârziat, de vară. 

— Eşti sigură că vrei? rosti el fără să încerce să-şi 
ascundă răguşeala prin tuse. 

Rămaseră acolo; ea cu o mână pe umărul lui şi privindu- 
| direct în ochi, ca o parteneră de tangou concentrată. 

Rakel încuviinţă. 


Negrul intens şi cosmic te absorbea. Harry nici măcar 
nu-şi dădu seama când Rakel ridică piciorul şi închise uşa. 
O auzi doar închizându-se, cu blândeţe, cu un sunet de 
hotel scump, ca un sărut. 

În vreme ce făceau dragoste, se gândi doar la negru şi 
parfum. Negrul părului, sprâncenelor şi ochilor ei. Mirosul 
parfumului despre care n-o întrebase niciodată, dar care 
era doar al ei, era în hainele şi şifonierul ei, care se 
aşternuse şi pe hainele lui atunci, când stăteau alături de 
hainele ei. Şi care acum era şi în şifonierul de-aici. 
Deoarece şi hainele celuilalt bărbat atârnaseră în şifonierul 
ei. Acolo le găsise ea, nu acasă la el, poate că nici măcar 
nu fusese ideea lui, poate că Rakel le luase direct din 
şifonier şi i le adusese. Insă Harry nu spuse nimic. 
Deoarece ştia că o avea cu împrumut, atâta tot. O avea 
acum, şi fie profita de asta, fie nu se întâmpla nimic. Aşa 
că îşi ţinu gura. Făcu dragoste cu ea aşa cum făcuse 
mereu, cu intensitate şi în ritmul lui. Fără să-şi îngăduie să 
fie influenţat de nerăbdarea sau de lăcomia ei, ci cu o 
asemenea pasiune lentă, încât ea alternă între blesteme şi 
gemete. Nu pentru că aşa credea el că vrea ea, ci pentru 
că aşa dorea el. Deoarece o avea doar cu împrumut. Avea 
la dispoziţie doar acele câteva ore. 

lar când ea ajunse la orgasm, se încordă şi se uită la el 
cu acea expresie contradictorie, nedreptăţită, iar el îşi 
aminti toate nopţile petrecute împreună şi aproape că-i 
dădură lacrimile. 

După aceea, fumară împreună o ţigară. 

— De ce nu îmi spui că sunteţi cuplaţi? zise Harry, 
trăgând în piept şi dându-i ţigara. 

— Pentru că nu suntem. Este o... chestie de umplere a 
golului. 

Rakel clătină din cap. 


— Nu ştiu. Nu mai ştiu nimic. Ar trebui să stau departe de 
toate şi de toţi. 

— E un om bun. 

— Asta e ideea. Am nevoie de un om bun, aşa că de ce nu 
vreau un om bun? De ce suntem aşa de iraţionali când 
ştim, de fapt, ce e mai bine pentru noi? 

— Oamenii sunt o specie coruptă şi distrusă, zise Harry. Și 
nu există tratament, ci doar paliative. 

Rakel se cuibări lângă el. 

— Asta îmi place la tine, optimismul neabătut. 

— Consider că e de datoria mea să răspândesc optimism, 
dragostea mea. 

— Harry? 

— Hmm. 

— Există vreo cale de întoarcere? Pentru noi? 

Harry închise ochii. Ascultă bătăile inimilor. A lui şi a ei. 

— De întoarcere, nu, răspunse, şi se întoarse spre ea. Dar 
dacă tu crezi că mai există un viitor în tine... 

— Vorbeşti serios? 

— Acum facem doar conversaţie după sex, nu? 

— Tâmpit mai eşti! 

Îl sărută pe obraz, îi dădu ţigara şi se ridică. Se îmbrăcă. 
— Poţi sta la mine la etaj, să ştii. 

Harry clătină din cap. 

— Deocamdată aşa e cel mai bine. 

— Să nu uiţi că te iubesc, zise ea. Să nu uiţi asta 
niciodată. Orice s-ar întâmpla. Promiţi? 

Harry încuviinţă şi închise ochii. Uşa se închise şi a doua 
oară la fel de blând. Apoi Harry deschise ochii. Se uită la 
ceas. 

Deocamdată aşa e cel mai bine. 

Ce altceva ar fi putut face? Să se fi întors în 
Holmenkollen cu ea, asigurându-se că Dubai îi ia urma 
până acolo, şi să o atragă pe Rakel în confruntare, aşa 


cum făcuse cu Omul de zăpadă? Pentru că acum îşi dădea 
seama, îşi dădea seama că fuseseră pe urmele lui încă din 
prima zi. Fusese de prisos să-i trimită lui Dubai o invitaţie 
prin intermediul dealerilor lui. Aveau să-l găsească înainte 
să-i găsească el. Şi apoi aveau să-l găsească pe Oleg. 

Deci singurul avantaj pe care îl avea era că putea alege 
locul. Locul crimei. lar el alesese. Nu aici, la Plaza, ăsta era 
doar un loc unde să-şi tragă sufletul, să doarmă câteva ore 
şi să se adune. Locul era hotelul Leon. 

Harry se gândise să ia legătura cu Hagen. Sau cu 
Bellman. Să le explice situaţia. Însă ei n-ar fi avut de ales 
şi ar fi trebuit să-l aresteze. Chiar şi aşa, era doar o 
chestiune de timp până când poliţia avea să pună cap la 
cap cele trei descrieri primite de la barmanul din 
Kvadraturen, paznicul de la cimitirul Vestre şi bătrâna din 
Madserud allé. Bărbat, 1,92, îmbrăcat cu costum din in, cu 
o cicatrice pe un obraz şi bandaj peste bărbie şi gât. In 
scurt timp aveau să-l dea în urmărire pe Harry Hole. Deci 
era urgent. 

Harry se ridică gemând şi deschise şifonierul. 

Îşi puse o pereche de boxeri călcaţi şi un tricou cu un 
jucător de polo. Se gândi la pantalonii Armani. Clătină din 
cap, înjură încet şi-şi puse costumul lui. 

Apoi scoase geanta de tenis de pe raftul pentru pălării. 
Hans Christian îi explicase că era singura lui geantă în care 
încăpea o puşcă. 

Harry îşi puse geanta pe umăr şi plecă. Uşa se închise în 
urma lui cu un sunet de sărut moale. 

Nu ştiu dacă e posibil să spui exact cum anume s-a 
schimbat stăpânirea. Momentul exact când a venit la 
putere violina şi a început să ne stăpânească ea, în loc 
să fie invers. Totul se dusese naibii; afacerea pe care 
încercasem să o închei cu Ibsen, lovitura din Alnabru. lar 
Oleg se învârtea pe-acolo cu mutra aia de rus deprimat, 
plângându-se că viaţa fără Irene n-avea sens. După trei 
săptămâni, băgam în venă mai multe doze decât 
vindeam, lucram drogaţi şi ştiam că totul e pe cale să se 
ducă de râpă. Şi chiar şi aşa, tot avea mai puţină 
importanţă decât doza următoare. Sună ca un clişeu, 
chiar este un clişeu. Cât se poate de simplu şi cu totul 
imposibil. Cred că pot spune cu certitudine că n-am iubit 
niciodată o fiinţă umană, adică să o iubesc cu adevărat. 
Insă eram îndrăgostit cu disperare de violină. Căci, în 
vreme ce Oleg folosea violina ca medicament, ca să-şi 
înăbuşe durerea inimii frânte, eu o foloseam aşa cum ar 
trebui folosită. Ca să fiu fericit. Şi doar atât: al naibii de 
fericit. Era mai bună decât mâncatul, sexul, somnul, şi 
da, era chiar mai bună decât respiraţia. 


Şi tocmai de aceea nu am fost şocat când, într-o 
seară de după confruntare, Andrei m-a luat deoparte şi 
mi-a zis că moşu' era îngrijorat. 


— Sunt bine, i-am răspuns eu. 


Mi-a explicat că, dacă nu îmi reveneam şi nu mă 
duceam la lucru de-atunci încolo cu mintea limpede în 


fiecare zi, moşu' spusese că aveam să fiu trimis pe sus 
la dezintoxicare. 


Am râs. Am zis că nu-mi dădusem seama că slujba 
asta avea beneficii colaterale, cum ar fi asigurările de 
sănătate. Oare eu şi Oleg primeam şi asigurări 
stomatologice şi pensie? 


— Oleg, nu. 


Am văzut în ochii lui, mai mult sau mai puţin, la ce se 
referea. 


N-aveam nicio intenţie să mă las deocamdată. ŞI nici 
Oleg. Aşa că n-am dat doi bani pe avertisment, iar în 
seara următoare eram drogaţi de nu mai ştiam de noi, 
am vândut jumătate din marfă, am luat restul, am furat 
o maşină şi am plecat la Kristiansand. L-am pus pe 
nenorocitu’ de Sinatra la maximum, „l Got Plenty of 
Nothing”, ceea ce era adevărat, căci n-aveam nici 
măcar un nenorocit de permis. In cele din urmă, a 
început şi Oleg să cânte, susţinând că o face doar ca să 
ne reducă la tăcere pe Sinatra şi pe moi. Am râs şi am 
băut bere călduţă; era ca-n vremurile bune de demult. 
Am stat la hotelul Ernst, care nu era atât de sordid cum 
îi suna numele, dar când am întrebat la recepţie pe 
unde se adună dealerii de droguri, am primit doar priviri 
nedumerite ca răspuns. Oleg îmi spusese despre 
festivalul oraşului, care fusese distrus de un idiot atât 
de disperat să fie guru, încât chemase trupe aşa de 
mişto, că nu şi le putea permite. Cu toate astea, creştinii 
din oraş susțineau că jumătate din populaţia între 
optsprezece şi douăzeci şi cinci de ani cumpărase 
droguri din pricina festivalului. Însă noi n-am găsit niciun 
client; am trecut într-o seară întunecoasă în zona 


pietonală unde am văzut un om beat - unul singur! - şi 
paisprezece membri ai unui cor religios, care ne-au 
întrebat dacă vrem să-l cunoaştem pe lisus. 


— Dacă vrea nişte violină, da, am zis eu. 


Însă se pare că lisus nu voia, aşa că ne-am întors în 
camera noastră de hotel şi ne-am injectat o doză de 
noapte bună. Habar n-am de ce, dar ne-am învârtit pe 
acolo fără să facem nimic. Doar ne-am drogat şi am 
cântat Sinatra. Într-o noapte, m-am trezit cu Oleg 
aplecat peste mine, cu o potaie în braţe. A zis că-l 
trezise un scrâşnet de frâne şi când se uitase pe 
fereastră, văzuse câinele zăcând pe stradă. Am aruncat 
o privire. Nu arăta deloc bine. Am fost amândoi de acord 
că avea spinarea ruptă. Plin de râie, cu o grămadă de 
bube. Amărâtul fusese bătut, fie de stăpânul lui, fie de 
alţi câini, cine ştie. Dar era bine, chiar era. Mă privea cu 
ochii lui căprui calmi ca şi cum ar fi crezut că pot să 
repar ce nu era bine. Aşa că am încercat. l-am dat de 
mâncare şi apă, l-am mângâliat pe cap şi am vorbit cu 
el. Oleg a zis că ar trebui să-l ducem la un veterinar, dar 
eu ştiam ce-ar fi făcut cu el, aşa că am ţinut câinele în 
camera de hotel, am atârnat pe uşă cartela cu NU 
DERANJAŢI şi l-am lăsat să stea în pat. L-am păzit cu 
rândul, să verificăm dacă mai respiră. Câinele a zăcut 
acolo şi s-a tot încins, şi pulsul era tot mai slab. A treia 
zi, i-am pus nume. Rufus. De ce nu? E bine să ai un 
nume dacă eşti pe cale să dai colţu'. 


— Suferă, a zis Oleg. Doctorul o să-l adoarmă cu o 
injecție. N-o să-l doară deloc. 


— Nimeni n-o să-l injecteze pe Rufus cu marfă ieftină, 
am replicat eu, şi am smucit seringa. 


— Eşti nebun? mi-a întors-o Oleg. Aia e violină de 2 000 
de coroane. 


Poate că aşa era. În orice caz, Rufus a părăsit lumea 
asta nenorocită la clasa business. 


Mi se pare că-mi amintesc că drumul înapoi spre casă 
a fost noros. In orice caz, nu a mai fost niciun Sinatra şi 
nu a mai cântat nimeni. 


Când ne-am întors în Oslo, Oleg era îngrozit de ceea 
ce avea să se întâmple. Cât despre mine, eram destul 
de calm, oricât ar părea de ciudat. Ca şi cum aş fi ştiut 
că moşu' n-avea să se atingă de noi. Eram doar doi 
prăjiţi inofensivi, buni de dat la fiare vechi. Lefteri, 
şomeri şi după o vreme fără violină. Oleg aflase că 
expresia „bun de dat la fiare vechi” era mai veche de o 
sută de ani, din vremea când primii dependenţi de 
heroină furau fier vechi din portul Philadelphia, pe care 
apoi îl vindeau ca să-şi plătească drogurile. Exact aşa 
am procedat şi noi doi. Am început să ne furişăm pe 
şantierele de construcţii din Bjarvika, de unde furam ce 
puteam. Cuprul şi uneltele erau aur curat. Vindeam 
cuprul unui negustor de fier vechi din Kalbakken, iar 
uneltele, unui cuplu de negustori lituanieni. 


Însă pe măsură ce s-au prins şi alţii de şmecherie, au 
fost înălțate gardurile, au fost angajaţi mai mulţi paznici 
de noapte, au apărut copoii, iar cumpărătorii s-au dat la 
fund. Aşa că am rămas pe uscat, iar nevoia ne biciuia 
neîncetat, ca un supraveghetor de sclavi turbat. Ştiam 
că trebuie să vin cu o idee decentă, un soi de 
Endlösung. Şi am venit. 


Evident că nu i-am spus nimic lui Oleg. 


Am pregătit discursul o zi întreagă. După aia am 
sunat-o. 


lrene tocmai venise acasă de la pregătire. A părut 
aproape fericită să-mi audă vocea. Am vorbit o oră fără 
pauză. Când am terminat, plângea. 


În seara următoare m-am dus la gara centrală şi eram 
pe peron când a sosit trenul de Trondheim. 


Când m-a îmbrăţişat, lacrimile îi şiroiau din ochi. 
Tânără. Preţioasă. Sufletistă. 


Aşa cum am spus deja, n-am iubit pe nimeni cu 
adevărat. Dar în acele momente m-am apropiat probabil 
destul de mult, deoarece aproape m-am trezit şi eu 
plângând. 

Prin fereastra întredeschisă a camerei 301, Harry auzi 
undeva, în beznă, un clopot bătând ora 11. Durerea din 
bărbie şi gât avea şi un avantaj: îl ţinea treaz. Se ridică de 
pe pat şi se aşeză pe scaun, sprijinit cu spătarul de 
peretele de lângă fereastră, astfel încât stătea cu faţa spre 
uşă şi cu puşca în poală. 

Se oprise la recepţie şi ceruse un bec puternic ca să-l 
înlocuiască pe cel care se arsese în camera lui şi un ciocan 
ca să bată mai bine câteva cuie care ieşeau din tocul uşii. 


Spusese că repară el totul. După aceea, schimbase becul 
chior de pe coridor şi folosise ciocanul ca să slăbească şi 
apoi să îndepărteze complet pragul uşii. 

De unde şedea acum, putea vedea umbrele prin spaţiul 
de sub uşă. 

Îşi mai aprinse o ţigară. Îşi verifică arma. Termină 
pachetul de ţigări. Afară, în beznă, clopotul bisericii bătu 
de 12 ori. 

Sună telefonul. Beate, care-i spuse că primise copii 
după patru dintre cele cinci liste făcute de patrulele din 
cartierul Blindern. 

— Ultima maşină de patrulă a dat deja lista către 
Orgkrim, zise ea. 

— Mersi, răspunse Harry. Ai luat pungile de la Rita, de la 
Schrader? 

— Da. Le-am cerut celor de la Patologie să se ocupe de 
ele cu prioritate. Analizează acum sângele. 

Pauză. 

— Şi? întrebă Harry. 

— Şi ce? 

— Cunosc tonul ăsta, Beate. Mai e ceva. 

— Testele ADN nu durează doar câteva ore, Harry. Pot... 
— ... trece şi câteva zile până să avem un rezultat final. 
— Da, aşa că deocamdată analiza e incompletă. 

— Cât de incompletă? 

Harry auzi paşi pe coridor. 

— Păi, există o şansă de cel puţin cinci la sută să nu 
existe nicio potrivire. 

— Ţi s-a dat un profil ADN interimar şi ai găsit o cores- 
pondenţă în baza de date, nu-i aşa? 

— Folosim testele incomplete doar ca să vedem pe cine 
putem e/imina. 

— Şi cu profilul cui corespunde? 

— Nu vreau să spun nimic până... 


— Haide. 

— Nu. Dar pot să-ţi spun că nu e sângele lui Gusto. 

— Şi? 

— Şi nu e nici al lui Oleg. Bine? 

— Foarte bine, zise Harry, dându-şi brusc seama că îşi 
ţinuse respiraţia. 

O umbră pe sub uşă. 

— Harry? 

Harry închise. Îndreptă puşca spre uşă. Aşteptă. Trei 
ciocănituri scurte. Aşteptă. Ascultă. Umbra nu se mişcă din 
loc. Se furişă în vârful picioarelor pe lângă perete către 
uşă, ferindu-se de orice linie de tragere posibilă. Işi lipi 
ochiul de vizorul din centrul uşii. 

Văzu spatele unui bărbat. 

Jacheta atârna drept şi era atât de scurtă, că se vedea 
betelia pantalonilor. Din buzunarul din spate se vedea o 
bucată de țesătură neagră, poate o şapcă. Insă nu purta 
curea. Braţele îi atârnau pe lângă trup. Dacă avea armă, 
era fie într-un toc, fie la piept sau pe interiorul coapsei. 
Niciuna dintre variante nu era foarte obişnuită. 

Bărbatul se întoarse spre uşă şi ciocăni de două ori, mai 
tare de data asta. Harry îşi ţinu respiraţia cât studie faţa 
distorsionată de vizor. Distorsionată, şi totuşi avea ceva 
inconfundabil. O mandibulă ieşită în afară. Şi se scărpina 
sub bărbie cu un card atârnat la gât. Aşa cum purtau 
uneori poliţiştii legitimaţiile când se pregăteau să facă o 
arestare. La dracu'! Poliţia fusese mai rapidă decât Dubai. 

Harry ezită. Dacă avea ordin să-l aresteze, atunci avea 
la el şi formularul albastru cu mandatul de percheziţie, pe 
care i-l arătase deja recepţionerului şi în baza căruia 
primise o cheie universală. Creierul lui Harry făcea calcule. 
Se îndepărtă în vârful picioarelor şi împinse puşca în 
spatele şifonierului. Se întoarse şi deschise uşa. 


— Ce doreşti şi cine eşti? întrebă el, uitându-se în lungul 
coridorului. 

Bărbatul îl privi. 

— In ce hal ai ajuns, Hole! Pot să intru? spuse el, ridicând 
legitimaţia. 

— Truls Berntsen. Lucrai pentru Bellman, nu? 

— Încă lucrez. Îți trimite salutări. 

Harry se dădu într-o parte şi îl lăsă pe Berntsen să intre 

primul. 

— Drăguţ, rosti Berntsen, privind în jurul lui. 

— la loc, îl pofti Harry, arătându-i patul şi aşezându-se pe 
scaunul de la fereastră. 

— Gumă de mestecat? zise Berntsen, întinzându-i un 
pachet. 

— Îmi face carii. Ce doreşti? 

— La fel de amabil ca întotdeauna? 

Berntsen zâmbi, rulă o gumă, şi-o băgă în gura ca un 
sertar şi se aşeză. 

Creierul lui Harry înregistra automat intonaţia, limbajul 

trupului, mişcarea ochilor, mirosul. Berntsen era relaxat, 
dar tot ameninţător. Palme deschise, fără mişcări bruşte, 
însă privirea lui aduna date, citea situaţia, se pregătea 
pentru ceva. Harry regreta deja că-şi dosise arma. Faptul 
că nu deţinea permis pentru ea era cea mai mică dintre 
problemele lui. 
— Chestia e că am găsit sânge pe cămaşa lui Gusto, în 
timpul cercetărilor legate de profanarea unui mormânt în 
cimitirul Vestre aseară. lar testul ADN arată că e sângele 
tău. 

Harry se uită cum Berntsen împătureşte frumos 
ambalajul argintiu al gumei de mestecat. Acum şi-l 
amintea mai bine. | se spunea Beavis. Băiatul bun la toate 
al lui Bellman. Tâmpit şi isteţ. Şi periculos. Forrest Gump 
devenit bandit. 


— Habar n-am la ce te referi, zise Harry. 

— Nu, îmi închipui, replică Berntsen cu un oftat. Poate să 
fie o eroare în registru? Va trebui să te conduc la sediul 
central al poliţiei ca să-ţi mai luăm o mostră de sânge. 

— Eu caut o fată, zise Harry. lrene Hanssen. 

— E în cimitirul Vestre? 

— In orice caz, lipseşte de astă-vară. E sora adoptivă a lui 
Gusto Hanssen. 

— E ceva nou pentru mine. Cu toate astea, va trebui să vii 
cu mine până la... 

— E fata din mijloc, insistă Harry. 

Scoase poza familiei Hanssen din buzunarul hainei şi i-o 
întinse lui Berntsen. 

— Am nevoie de un pic de timp. Nu mult. După aia o să 
înţelegi de ce a trebuit să procedez aşa. Promit să anunţ în 
patruzeci şi opt de ore. 

— 48 Hours, rosti Berntsen, studiind fotografia. Bun film. 
Nolte şi negrul ăla. McMurphy? 

— Murphy. 

— Aşa. A încetat să mai fie amuzant. Nu-i ciudat? Ai ceva 
şi brusc îl pierzi. Cum crezi că te simţi atunci, Hole? 

Harry îl privi pe Truls Berntsen. Nu mai era deloc sigur 
că seamănă cu Forrest Gump. Berntsen duse poza înspre 
lumină şi o privi concentrat, cu ochii mijiţi. 

— O recunoşti? 

— Nu, răspunse Berntsen, dându-i poza înapoi şi 
întorcându-se. 

Era evident că nu stătea comod pe ce avea în buzunarul 
de la spate al pantalonilor, pentru că-l mută rapid în 
buzunarul hainei. 

— Facem un drum la sediul central al poliţiei, unde o să 
discutăm alea patruzeci şi opt de ore ale tale. 

Vorbea pe un ton destins. Prea destins. lar Harry îşi 
făcuse deja calculele. Beate ceruse prioritate pentru 


analizele ei ADN la departamentul de patologie şi încă n- 
avea rezultatele finale. Atunci cum era posibil ca Berntsen 
să aibă deja rezultatul de la mostra de pe giulgiul lui 
Gusto? Şi mai era ceva. Berntsen nu mutase obiectul 
suficient de repede. Nu era o şapcă, ci o cagulă. Cum era 
cea folosită când fusese executat Gusto. 

lar următorul gând veni în forţă imediat. „Arzătorul”. 

Poate că nu poliţia ajunsese prima la locul faptei? Oare 
nu cumva fusese lacheul lui Dubai? 

Harry se gândi la arma din spatele şifonierului. Dar era 
prea târziu să mai fugă. Auzi paşi apropiindu-se pe coridor. 
Doi oameni. Unul dintre ei atât de masiv, că scârţâia 
podeaua sub el. Paşii se opriră în faţa uşii. Prin crăpătura 
de sub uşă se vedeau umbrele aruncate de două perechi 
de picioare. Sigur, putea să spere că erau colegi din poliţie 
de-ai lui Berntsen, că era vorba de o arestare adevărată. 
Insă auzise scârţâitul podelei. Un bărbat masiv, iar el 
bănuia că pe măsura siluetei care fugise după el prin 
parcul Frogner. 

— Haide, zise Berntsen, ridicându-se şi postându-se în 
faţa lui Harry. 

Se scărpină pe piept, pe sub rever, aparent degajat. 

— O plimbare scurtă, doar noi doi. 
— Se pare că nu suntem singuri, zise Harry. Văd că ţi-ai 
adus întăriri. 

Dădu din cap înspre umbra de sub uşă. Apăru încă o 
umbră. Una dreaptă, alungită. Truls îi urmări privirea. lar 
Harry îşi dădu seama. Văzu uimirea nedisimulată de pe 
chipul lui Berntsen. Genul de uimire pe care cei ca Truls 
Berntsen nu o puteau simula. Cei de afară nu erau oamenii 
lui. 

— Pleacă de lângă uşă, şopti Harry. 

Truls se opri din mestecatul gumei şi cobori privirea 

spre el. 

Lui Truls Berntsen îi plăcea să-şi ţină pistolul Steyr într-o 
teacă la umăr, aşezată în aşa fel încât arma stătea lipită 
de piept. Era mai greu de observat când stătea faţă în faţă 
cu cineva. Şi aşa cum ştia că Harry Hole era un detectiv 
experimentat, instruit de FBI în Chicago şi aşa mai 
departe, ştia şi că Hole ar observa automat orice umflătură 
în locurile obişnuite. Nu că Truls ar fi considerat că o să 
aibă nevoie de pistol, însă îşi luase măsuri de prevedere. 
Dacă Harry ar fi opus rezistenţă, l-ar fi escortat cu Steyr-ul 
îndreptat discret spre spatele lui, după ce-şi punea o 
cagulă, astfel încât potenţialii martori să nu poată spune 
cu cine l-au văzut pe Hole înainte să dispară de pe faţa 
pământului. Saabul era parcat pe o stradă lăturalnică; ba 
chiar spărsese şi becul singurului felinar, ca să nu-i vadă 
nimeni numărul de înmatriculare. Cincizeci de mii de euro. 
Trebuia să aibă răbdare, să construiască totul cărămidă cu 
cărămidă. Să îşi facă o casă un pic mai sus în Høyenhall, 
cu vedere de sus. Deasupra ei. 

Harry Hole păruse mai scund decât uriaşul pe care îl 
ţinea el minte. Şi mai urât. Palid, urât, murdar şi epuizat. 
Resemnat, lipsit de concentrare. Treaba urma să fie mai 
uşoară decât anticipase. Aşa că atunci când Hole i-a şoptit 
să se tragă din faţa uşii, prima reacţie a lui Truls Berntsen 
a fost de iritare. Oare încerca să se joace cu el acum, când 
totul părea să decurgă atât de bine? A doua reacţie a fost 
însă să-şi dea seama că şoapta lui Hole era tonul pe care-l 
foloseau ei. Poliţiştii aflaţi în situaţii critice. Fără nuanţe, 
fără dramatism, doar o şoaptă neutră, limpede, cu risc 
minim să fie înţeleasă greşit. Şi care-ţi dădea cele mai 
bune şanse de supravieţuire. 

Aşa că, aproape fără să se gândească, Truls Berntsen 
făcu un pas în lateral. 


În momentul acela, partea de sus a panoului uşii se făcu 
ţăndări spre interior. 

În timp ce se întorcea, ajunse instinctiv la concluzia că 
trebuie să fi fost vorba de o armă cu ţeava retezată ca să 
aibă o acoperire atât de mare de la distanţă aşa de mică. 
Îşi dusese deja mâna în interiorul hainei. Cu teaca de la 
umăr în poziţia clasică şi fără haină pe el, Berntsen ar fi 
reuşit să scoată arma mai repede, deoarece patul 
pistolului ar fi fost oricum afară. 

Truls Berntsen căzu pe spate în pat, cu arma eliberată 
aflată la capătul braţului întins, în vreme ce restul uşii se 
deschise cu o bubuitură. Auzi sunet de sticlă spartă în 
spate, după care totul fu acoperit de o nouă explozie. 

Zgomotul îl copleşi, iar încăperea fu cuprinsă de viscol. 

În cadrul uşii, se vedeau două siluete de bărbaţi într-un 
nămete. Cel mai înalt ridică arma. Aproape că ajungea cu 
capul la pragul de sus; probabil că avea mult peste doi 
metri. Truls trase. Apoi trase din nou. Simţi reculul 
minunat al armei şi senzaţia şi mai minunată că totul se 
petrecea pe bune, aşa că la naiba cu consecinţele. 
Bărbatul înalt tresări şi păru să-şi dea bretonul pe spate, 
apoi se retrase şi dispăru din raza vizuală. Truls schimbă 
poziţia armei şi direcţia privirii. Cel de-al doilea bărbat 
stătea nemişcat, înconjurat de pene albe. Truls îl avea în 
cătarea armei. Însă nu apăsă pe trăgaci. Acum îl vedea 
mai bine. Faţă ca de lup. Genul de fizionomie pe care Truls 
o asociase întotdeauna cu eschimoşii, finlandezii şi ruşii. 

Acum, bărbatul ridică arma calm. Cu degetul pe trăgaci. 
— Uşurel, Berntsen, rosti el în engleză. 

Truls Berntsen scoase un răcnet prelung. 


Harry căzu. 
Işi lăsase capul jos, se ghemuise şi se trăsese în spate 
când primul glonţ îi trecuse pe deasupra capului. Se trase 


unde ştia că e fereastra. Simţi geamul aproape îndoindu- 
se înainte să cedeze. 

Se trezi apoi în cădere liberă. 

Timpul abia se târa, de parcă fi căzut prin apă. Palmele 
şi braţele i se mişcau ca nişte vâsle lente care încercau 
reflex să oprească trupul să înceapă un salt pe spate. 
Gânduri pe jumătate închegate săreau printre sinapse. 

O să aterizeze în cap şi o să-şi frângă gâtul. 

Noroc că n-avusese draperii la geam. 

Femeia goală de la fereastra de vizavi era cu capul în 
jos. 

Apoi fu întâmpinat de ceva moale. Cutii de carton goale, 
ziare vechi, scutece folosite, cutii de lapte şi pâine veche 
de la bucătăria hotelului, filtre de cafea umede. 

Rămase întins pe spate în containerul deschis, într-o 
ploaie de cioburi. La fereastra de deasupra lui se văzură 
străfulgerări de lumină, ca nişte bliţuri. Scânteile din ţeava 
armei. Însă era ciudat de linişte, ca şi cum străfulgerările 
veneau de la un televizor cu sonorul închis. Simţea că 
banda izolatoare de la gât se rupsese şi rana sângera. Şi, 
preţ de o clipă nebunească, se gândi să rămână unde era. 
să închidă ochii, să adoarmă şi să uite de tot. Păru să se 
vadă ridicându-se, sărind peste marginea tomberonului şi 
luând-o la fugă spre poarta din fundul curţii. Deschizând-o 
în timp ce auzea până în stradă un răcnet furios, prelung, 
venind de la fereastră. Alunecând pe un grătar de la o 
scurgere, dar reuşind să rămână în picioare. Văzând o 
femeie de culoare cu blugi strâmţi, ieşită la produs, care îi 
zâmbi instinctiv şi îşi ţuguie buzele spre el, apoi trecu 
rapid în revistă situaţia şi îşi feri privirea. 

Harry o luă din loc. 

Şi hotărî că de data asta o să fugă pur şi simplu. 

Până n-o să mai aibă unde să fugă. 

Până când se termina, până când îl prindeau. 


Spera doar să nu dureze prea mult. 

Intre timp, o să facă ce e programată să facă prada: să 
fugă, să încerce să scape, să încerce să mai 
supravieţuiască măcar câteva ore, câteva minute, câteva 
secunde. 

Inima îi bubuia în piept, protestând, iar el izbucni în râs 
când traversă strada prin faţa unui autobuz de noapte şi-şi 
continuă drumul către gara centrală. 

Harry era încuiat în cameră. Abia se trezise şi 
observase. Pe perete, chiar deasupra lui, atârna un poster 
cu un corp uman jupuit de piele. Lângă el, o figurină de 
lemn atent sculptată care înfăţişa un bărbat pe cruce care 
sângera de moarte. lar lângă aceasta, dulapuri cu 
medicamente, unul lângă altul. i 

Se întoarse pe cealaltă parte pe canapea. Incercă să 
continue de unde rămăsese ieri. Incercă să vadă imaginea 
de ansamblu. Erau o mulţime de puncte, dar nu reuşise 
încă să le lege între ele. Şi chiar şi punctele erau 
deocamdată doar nişte presupuneri. 

Presupunerea unu. Truls Berntsen era „arzătorul”. Ca 
angajat Orgkrim, se afla, probabil, în poziţia perfectă să-i 
facă servicii lui Dubai. 

Presupunerea doi. Berntsen era cel pe care-l identificase 
Beate în baza de date ADN. Era singurul motiv pentru care 
ar fi putut să nu spună nimic până nu era sută la sută 
sigură; analiza sugera că sângele găsit sub unghiile lui 


Gusto aparţinea unuia de-ai lor. Şi dacă aşa era, Gusto Îl 
zgâriase pe Berntsen în ziua în care fusese ucis. 

Şi apoi urma partea problematică. Dacă Berntsen lucra 
într-adevăr pentru Dubai şi primise misiunea să-l elimine 
pe Harry, de ce apăruseră cele două gorile şi încercaseră 
să le zboare capul amândurora? lar dacă erau gorilele lui 
Dubai, cum de erau ei şi „arzătorul” aşa de porniţi unii 
împotriva celorlalţi? Nu erau în aceeaşi tabără sau nu 
fusese decât o operaţiune prost coordonată? Poate că nu 
fusese coordonată pentru că Truls Berntsen acţionase pe 
cont propriu ca să-l împiedice pe Harry să transmită 
dovezile de la mormântul lui Gusto şi astfel să-l expună pe 
el? 

Se auzi zăngănitul unor chei şi apoi se deschise uşa. 

— 'Neaţa, ciripi Martine. Cum te simţi? 
— Mai bine, minţi Harry, privindu-şi ceasul. 

6 dimineaţa. Dădu pătura deoparte şi îşi cobori 
picioarele pe podea. 

— Infirmeria noastră nu e pentru internări de noapte, zise 
Martine. Întinde-te la loc ca să-ţi schimb bandajul de la 
gât. 

— Mersi că m-ai primit azi-noapte, zise Harry. Dar ţi-am 
zis că, dacă-mi oferi o ascunzătoare, există nişte pericole, 
aşa că o să plec. 

— Întinde-te! 

Harry se uită la ea, apoi oftă şi se conformă. Inchise 
ochii şi o ascultă pe Martine deschizând şi închizând 
sertare, zăngănitul foarfecii pe sticlă, zgomotul făcut de 
primii veniţi la micul-dejun în cafeneaua Fyrlyset de 
dedesubt. 

În timp ce Martine desfăcea bandajul pe care îl pusese 
cu o zi în urmă, Harry îşi folosi mâna liberă ca să o sune pe 
Beate şi fu întâmpinat de un mesaj scurt care îi cerea să 
fie concis, urmat de un ţiuit. 


— Ştiu că sângele provine de la un fost detectiv de la 
Kripos, spuse Harry. Chiar dacă se confirmă azi la 
Patologie, ar trebui să aştepţi până să mai spui cuiva. De 
sine stătătoare, dovada nu este suficientă ca să justifice 
un mandat de arestare, iar dacă îl alertăm acum, riscăm 
să ardă toate probele din caz şi să-şi ia zborul. Aşa că ar 
trebui să îl arestăm pentru altceva ca să putem lucra în 
linişte. Spargerea de la sediul motocicliştilor din Alnabru. 
Dacă nu mă înşel prea tare, e complicele lui Oleg. lar Oleg 
va depune mărturie. Aşa că aş vrea să trimiţi prin fax o 
fotografie a lui Truls Berntsen, care acum lucrează la 
Orgkrim, la biroul lui Hans Christian Simonsen şi să-i ceri 
să i-o arate lui Oleg pentru identificare. 

Harry închise, inspiră adânc şi simţi cum se apropie, 
brusc şi cu atâta forţă, că icni. Se întoarse cu spatele şi 
simţi cum conţinutul stomacului începe să-i urce spre gât. 
— Doare? întrebă Martine, trecându-i ghemotocul de 
bumbac îmbibat în alcool de-a lungul gâtului şi bărbiei. 

Harry clătină din cap şi arătă înspre sticluţa deschisă de 
alcool. 

— Corect, zise Martine, punând dopul. N-o să fie niciodată 
mai bine? întrebă ea cu glas scăzut. 
— Ce? rosti Harry cu voce răguşită. 

Ea nu-i răspunse. 

Privirea lui Harry se plimbă de jur împrejurul infirmeriei 
ca să găsească o distragere, ceva care să-i permită să-şi 
abată gândurile, orice. Se opri pe verigheta de aur pe care 
şi-o scosese Martine şi o pusese pe canapea înainte să se 
apuce de treabă. Era căsătorită deja de câţiva ani cu 
Rikard; verigheta avea zgârieturi şi adâncituri şi nu era 
nouă şi strălucitoare ca a lui Torkildsen de la Telenor. 
Harry se înfioră brusc şi simţi cum începe să-l mănânce 
scalpul. Evident, putea fi vorba doar de transpiraţie. 

— Aur veritabil? întrebă el. 


Martine începu să-i înfăşoare bandajul curat. 

— E o verighetă, Harry. 

— Şi? 

— Şi evident că e de aur. Oricât ai fi de sărac sau de 
zgârcit, nu cumperi o verighetă care nu e din aur. 

Harry încuviinţă. Pielea capului îl mânca tot mai rău; 
simţea cum i se ridică părul de pe ceafă. 

— Eu aşa am făcut, zise el. 

Martine râse. 

— În cazul ăsta, eşti singura persoană din lume care a 
făcut aşa ceva, Harry. 

El se uită lung la inel. Aşa spusese şi ea. 

— Pe naiba sunt singura... zise el încet. 

Părul de pe ceafă nu se înşela niciodată. 

— Hei, stai aşa, n-am terminat! 

— E-n regulă, zise Harry, care se ridicase deja în capul 
oaselor. 

— Ar trebui măcar să pui pe tine nişte haine curate. Puţi a 
sudoare, gunoi şi sânge. 

— Mongolii se frecau cu excremente de animale pe tot 
corpul înainte de bătăliile importante, replică Harry, 
încheindu-şi nasturii de la cămaşă. Dacă vrei să-mi dai 
ceva, o ceaşcă de cafea ar prinde bine... 

Martine îi aruncă o privire resemnată. După care ieşi pe 
uşă şi cobori treptele clătinând din cap. 
Harry îşi scoase în grabă mobilul. 

— Da? 

Klaus Torkildsen avea o voce de zombi. Explicaţia erau 
probabil copiii care ţipau în fundal. 

— Sunt Harry H. Dacă faci chestia asta pentru mine, nu te 
mai sâcâi niciodată, Torkildsen. Vreau să verifici câteva 
staţii de bază. Trebuie să aflu toate locurile în care a fost 
în noaptea de 12 iulie Truls Berntsen - stă undeva în 
Manglerud. 


— Nu putem localiza aşa ceva la nivel de metru pătrat 
sau să stabilim... 

— ... mişcările lui minut cu minut. Ştiu toate astea. Tu fă 
tot ce poţi. 

Pauză. 

— Asta e tot? 
— Nu, mai e un nume. 

Harry închise ochii şi îşi scormoni memoria. Vizualiză 
literele de pe plăcuţa de la spitalul Radium. Mormăi ceva 
pentru sine. Apoi rosti numele, tare şi limpede, la telefon. 
— S-a notat. Şi ce înseamnă niciodată? 

— Exact asta. Niciodată. _ 

— Înţeleg, zise Torkildsen. Încă ceva. 

— Da? 

— Poliţia a întrebat de numărul tău ieri. Dar tu nu ai aşa 
ceva. 

— Am un număr chinezesc neînregistrat. 

— Păreau interesaţi să-l urmărească. Ce se petrece? 

— Eşti sigur că vrei să ştii, Torkildsen? 

— Nu, rosti acesta după o nouă pauză. Te sun când am 
ceva. 

Harry încheie convorbirea şi căzu pe gânduri. Era căutat 
de poliţie. Chiar dacă nu-i găseau numele ataşat acelui 
număr, puteau pune lucrurile cap la cap dacă verificau 
apelurile primite de Rakel şi vedeau că apare un număr 
chinezesc. Telefonul îi trăda locaţia, aşa că trebuia să se 
descotorosească de el. 

Când Martine se întoarse cu o ceaşcă de cafea fierbinte, 
Harry îşi permise două guri, după care întrebă direct dacă 
putea să-i dea telefonul ei câteva zile. 

Martine îl cercetă cu privirea ei directă şi curată şi-i 
spuse da, dacă se gândise bine. 

Harry dădu din cap, luă telefonul mic şi roşu, o sărută 
pe Martine pe obraz şi cobori spre cafenea, cu ceaşca de 


cafea în mână. Cinci dintre mese erau deja ocupate, şi alţi 
nevoiaşi erau pe drum. Harry se aşeză la o masă liberă şi 
scrise numerele de telefon din telefonul lui chinezesc. 
Trimise la cele mai importante un text scurt cu noul său 
număr temporar de telefon. 

Dependenţii de droguri sunt la fel de misterioşi ca alţi 
oameni, însă într-o privinţă sunt suficient de predictibili, 
aşa încât când îşi lăsă telefonul chinezesc în mijlocul mesei 
şi se duse la toaletă, era destul de sigur de rezultat. Când 
se întoarse, telefonul dispăruse. Plecase într-o călătorie pe 
care poliţia o putea urmări prin tot oraşul cu ajutorul 
staţiilor de bază. 

Harry ieşi şi o luă pe Tøyengata către Grønland. 

O maşină de poliţie urca dealul înspre el. Harry îşi lăsă 
imediat capul jos, scoase telefonul lui Martine şi se prefăcu 
că vorbeşte, ca pretext pentru a-şi ascunde cea mai mare 
parte a feţei. ` 

Maşina trecu mai departe. In următoarele câteva ore, 
trebuia să rămână ascuns. 

Mai important însă era faptul că ştia ceva. Ştia de unde 
să pornească. 


Truls Berntsen îngheţase sub cele două straturi de 
ramuri de pin. 

Repetase în minte acelaşi film întreaga noapte, la 
nesfârşit. Faţă de lup, care dăduse înapoi cu mare 
prudenţă, repetând „uşurel” ca o rugăciune de armistițiu, 
în timp ce aveau armele îndreptate unul asupra celuilalt. 
Faţă de lup. Şoferul limuzinei de la cimitirul Gamlebyen. 
Omul lui Dubai. Când se aplecase ca să-l tragă pe tipul 
masiv împuşcat de Truls, trebuise să coboare pistolul şi 
Truls îşi dăduse seama că omul era dispus să-şi rişte viaţa 
ca să-şi salveze amicul. Faţă de lup era probabil un fost 
militar sau poliţist, sau cel puţin respecta vreo porcărie de 
cod de onoare. In momentul acela, uriaşul scosese un 


geamăt. Era în viaţă. Truls simţise şi uşurare, şi 
dezamăgire. Însă îl lăsase pe Faţă de lup să-şi vadă de 
treabă, îl lăsase să-l ridice pe uriaş în picioare şi auzise 
cum îi plescăia sângele în pantofi în timp ce se clătinau 
împreună pe coridor, înspre uşa din spate. După ce 
ieşiseră, îşi trăsese cagula pe cap şi o luase la goană, prin 
dreptul recepţiei, către Saab, şi condusese direct până 
aici, neavând curaj să se ducă acasă. Pentru că aici era 
locul sigur, locul secret. Locul unde nu-l putea vedea 
nimeni, locul pe care nu-l ştia decât el şi unde se ducea 
când voia să o vadă pe ea. 

Se afla în Manglerud, într-o zonă populară de drumeţii 
montane, numai că drumeţii urmau potecile şi nu 
ajungeau până pe stânca asta, care, oricum, era 
înconjurată de tufăriş des. 

Casa lui Mikael şi a Ullei Bellman se ridica pe creasta de 
vizavi de stâncă, iar de-aici avea perspectiva perfectă 
asupra ferestrei din sufragerie, unde o văzuse stând în 
multe seri. Şezând pur şi simplu pe canapea, cu chipul ei 
frumos şi cu trupul grațios care se schimbase prea puţin 
de-a lungul anilor; era aceeaşi Ulla - cea mai atrăgătoare 
fată din Manglerud. Uneori era şi Mikael acolo. li văzuse 
sărutându-se şi  mângâindu-se, dar se  duseseră 
întotdeauna în dormitor înainte să se mai petreacă şi 
altceva. Truls nici nu ştia dacă chiar dorea să vadă mai 
multe. Căci îi plăcea cel mai mult să o vadă şezând acolo 
de una singură. Pe canapea, cu o carte în mână şi 
picioarele strânse sub ea. Din când în când, Ulla arunca o 
privire spre fereastră, ca şi cum ar fi simţit că era privită. 
lar în astfel de ocazii, se simţea excitat la gândul că Ulla ar 
putea şti. Că ar putea şti că el era acolo afară, undeva. 

Însă acum fereastra livingului era întunecată. Se 
mutaseră. Ulla se mutase. Şi lângă noua casă nu existau 
puncte sigure de observaţie. Verificase. lar la cum arătau 


acum lucrurile, nu era deloc sigur că mai avea nevoie de 
un astfel de loc. Că mai avea nevoie de ceva. Era o ţintă. 

Îl păcăliseră să se ducă la Hole la hotelul Leon la miezul 
nopţii, după care atacaseră. i 

Încercaseră să scape de el. Încercaseră să-l ardă pe 
„arzător”. Dar de ce? Pentru că ştia prea multe? Doar era 
„arzător”, nu? E de la sine înţeles că „arzătorii” ştiu multe. 
Nu înţelegea. La dracu'! Nu mai conta de ce, trebuia să se 
asigure că rămâne în viaţă. 

Îi era atât de frig şi era atât de obosit, că îl dureau 
oasele, dar nu îndrăznea să se ducă acasă până nu se 
lumina şi până nu verifica dacă are cale liberă. Dacă 
ajungea în apartament, avea destulă artilerie ca să reziste 
unui asediu. Ar fi trebuit să-i împuşte pe amândoi când 
avusese ocazia, dar dacă mai încercau să repete isprava, 
aveau să constate că nu era chiar aşa de simplu să pună 
laba pe Truls Berntsen. 

Se ridică. Îşi scutură acele de brad de pe haine, începu 
să tremure şi se bătu cu mâinile în piept. Se uită din nou la 
casă. Începea să se crape de ziuă. Se gândi la celelalte 
Ulle. Cum era micuța brunetă de la Fyrlyset. Martine. De 
fapt, chiar crezuse că putea pune mâna pe ea. Lucra cu 
oameni periculoşi, iar el o putea proteja. Numai că ea îl 
ignorase şi, ca de obicei, el nu avusese curajul de a o 
aborda ca să înfrunte respingerea şi să termine cu 
povestea asta. Era mai bine să aştepte sperând, să 
tărăgăneze, să se chinuie singur, să vadă încurajare 
posibilă acolo unde oamenii mai puţin disperaţi vedeau 
doar amiciţie. După care, într-o zi, auzise pe cineva 
vorbind cu ea şi îşi dăduse seama că era gravidă. Curva 
naibii. Toate erau nişte curve. Ca fata pe care o folosea 
Gusto Hanssen ca iscoadă. Curvă, curvă, curvă. Le ura pe 
femeile astea. Şi pe bărbaţii care ştiau cum să le facă să-i 
iubească. 


Începu să sară pe loc, plesnindu-se cu braţele peste tot 
corpul, dar ştia că n-o să se încălzească la loc. 


Harry se întorsese în Kvadraturen. Găsi un loc liber 
înăuntru la Postcafe. Era localul care deschidea cel mai 
devreme, cu patru ore înainte de Schrader, şi fu nevoit să 
stea la coadă după clienţi însetaţi de bere înainte să 
ajungă să-şi comande şi el ceva ce putea să treacă drept 
mic-dejun. 

Întâi o sună pe Rakel. O rugă să verifice căsuţa poştală 
din computerul lui Oleg. 

— E ceva de la Bellman, zise ea. Pare o listă cu adrese. 
— Bine, răspunse Harry. Trimite-o la Beate Lønn. 

Îi dădu adresa de e-mail. 

Apoi îi scrise lui Beate şi o anunţă că listele fuseseră 
trimise, după care îşi termină de mâncat micul-dejun. Se 
mută la Gjæstgiveri, în Stortorvet, unde tocmai primise o 
ceaşcă cu cafea bine filtrată, când sună Beate. 

— Am comparat listele pe care le-am copiat direct de la 
maşinile de patrulă cu lista ta. Ce-i cu ea? 

— Este lista pe care a primit-o Bellman şi mi-a trimis-o 
mie. Aş vrea să vezi dacă a primit raportul corect sau a 
fost modificat. 

— Am înţeles. Toate adresele pe care le aveam eu sunt şi 
pe lista pe care aţi primit-o tu şi Bellman. 

— Hmm, făcu Harry. Nu era o maşină de patrulă de la 
care n-ai primit lista? 

— Despre ce e vorba, Harry? 

— Încerc să-l fac pe „arzător” să ne ajute. 

— Să ne ajute cu ce anume? 

— Să ne arate casa unde stă Dubai. 

Pauză. 

— O să văd dacă pot obţine şi ultima listă, zise Beate. 

— Mersi. Vorbim mai târziu. 

— Stai. 


— Da? 
— Nu te interesează restul profilului ADN al sângelui de 
sub unghiile lui Gusto? 

Era vară şi eu eram rege în Oslo. Aveam juma’ de kil 
de violină în schimbul lui lrene şi vândusem jumătate 
din ea pe străzi. Trebuia să fie capitalul iniţial pentru 
ceva mare, o nouă reţea care l-ar fi eliminat fără drept 
de apel pe moşu'. Totuşi, întâi şi întâi, trebuia sărbătorit 
noul început. Am cheltuit o parte minusculă din banii din 
vânzări ca să-mi cumpăr un costum care se potrivea cu 
pantofii pe care mi-i dăduse Isabelle Skøyen. Arătam 
gigea, aşa că nimeni n-a ridicat din sprâncene când am 
intrat în nenorocitul de Grand şi am cerut un 
apartament. Am stat acolo cu toţii. Am petrecut 
nonstop. Exact ce însemna acest „cu toţii” varia într-o 
oarecare măsură, dar era vară, era Oslo, erau femei, 
bărbaţi, era ca pe vremuri, deşi cu o medicaţie ceva mai 
serioasă. Chiar şi Oleg s-a înseninat şi, un timp, a fost 
cel de pe vremuri. S-a dovedit, până la urmă, că aveam 
mai mulţi prieteni decât ţineam eu minte, iar drogurile 
se consumau mai rapid decât puteam crede. Am fost 
daţi afară din Grand şi ne-am dus în Christiania. Apoi la 
Radisson, în Holbergs plass. 


Bineînţeles că nu putea dura la nesfârşit, dar ce 
dracu' durează la nesfârşit? 


O dată sau de două ori am văzut o limuzină neagră 
pe cealaltă parte a străzii când ieşeam din hotel, însă 
sunt multe maşini asemănătoare. Totuşi, asta nu pleca 
de-acolo. 


După care a venit inevitabil ziua când s-au terminat 
banii, iar eu am fost nevoit să mai vând marfă. Îmi 
făcusem o rezervă într-o debara de la etajul de 
dedesubt, printre panourile din tavan, în spatele unui 
snop de cabluri. Numai că fie mi-am dat drumul la gură 
când eram drogat, fie m-a văzut cineva ducându-mă 
acolo. Pentru că rezerva dispăruse. lar eu nu mai aveam 
altele. 


Ne întorseserăm de unde plecaserăm. Numai că nu 
mai exista niciun fel de „ne”. Venise vremea să predau 
camera. Şi să-mi fac prima doză a zilei, care trebuia 
cumpărată de pe stradă. Insă când m-am dus să plătesc 
camera unde stătuserăm mai mult de două săptămâni, 
îmi lipseau 15 000. 


Am făcut singurul lucru de bun-simţ care se putea 
face. 


Am fugit. 


Am luat-o drept prin hol, am ieşit în stradă, am trecut 
prin parc şi m-am îndreptat spre mare. Nu m-a urmărit 
nimeni. 


După aia, m-am dus în Kvadraturen ca să fac 
cumpărături. Nu se vedea niciun tricou Arsenal, ci doar 
toxicomani cu ochii goi aflaţi în căutarea unui dealer. 
Am vorbit cu cineva care voia să-mi vândă 
metamfetamină. Mi-a spus că nu mai exista violină pe 
piaţă de câteva zile şi că stocurile dispăruseră pur şi 


simplu. Însă umblau zvonuri că drogaţii îşi vindeau cu 5 
000 de coroane ultimele sferturi de violină în Plata, ca 
să-şi poată cumpăra apoi o rezervă de heroină pentru o 
săptămână. 


N-aveam cinci mii amărâte de coroane, evident, aşa 
că ştiam că am dat de dracu'. Trei variante: să vând 
ceva, să păcălesc pe cineva sau să fur. 


Mai întâi vânzarea. Dar ce naiba mai aveam eu de 
vândut, după ce îmi vândusem până şi sora adoptivă? 
Mi-am adus aminte. Odessa. Era în sala de repetiţii, iar 
pakistanezii din Kvadraturen ar fi scos sigur 5 000 
pentru o armă cu repetiţie. Aşa că am luat-o la fugă 
spre nord, pe lângă Operă şi gară. Numai că sala fusese 
probabil spartă, pentru că acum era un lacăt nou pe 
uşă, iar amplificatoarele dispăruseră. Rămăseseră doar 
tobele. Am căutat Odessa, dar probabil că o luaseră. 
Hoti nenorociti. 


Urma păcăleala. Am luat un taxi şi i-am zis şoferului 
s-o ia spre vest, către Blindern. M-a întrebat de bani din 
clipa în care am urcat în maşină, deci ştia lecţia. l-am 
spus să oprească unde se termină şoseaua lângă şinele 
de tren, am sărit din maşină şi l-am tras în piept pe 
şofer luând-o la fugă pe pasarelă. Am gonit prin 
Forskningsparken, deşi nu mă urmărea nimeni. Am 
gonit pentru că mă grăbeam. De ce anume, habar n-am. 


Am deschis poarta şi am străbătut rapid aleea de 
pietriş către garaj. Am tras cu ochiul prin crăpătura de 
lângă cortina de fier. Limuzina era acolo. Am bătut în 
uşa de la intrare. 


Mi-a deschis Andrei. Moşu' nu era acasă, mi-a zis el. 
Am făcut semn spre casa de-alături, din spatele 


rezervorului de apă şi am zis că acolo trebuie să fie, 
pentru că limuzina era în garaj. Mi-a repetat că 
atamanul nu era acasă. l-am spus că aveam nevoie de 
bani. A zis că nu mă poate ajuta şi să nu mai vin acolo. 
l-am spus că aveam nevoie de violină, doar de data 
asta. Mi-a răspuns că nu exista violină pentru moment, 
fiindcă lui Ibsen îi lipsea un ingredient, şi că trebuia să 
aştept câteva săptămâni. l-am zis că până atunci o să 
fiu mort. Trebuia să fac rost fie de bani, fie de violină. 


Andrei era cât pe ce să închidă uşa, dar mi-am pus 
piciorul în prag. 


Am zis că, dacă nu fac rost, o să spun unde stă. 
Andrei s-a uitat la mine. 


— i s-a urât cu viaţa? a spus el cu accentul lui comic. 
II mai ţii minte pe Bisken? 


Am întins mâna. Am zis că poliţia ar plăti bine ca să 
afle unde stăteau Dubai şi gorilele lui. Şi încă ceva pe 
deasupra ca să afle ce s-a întâmplat cu Bisken. Şi ar da 
şi mai mult dacă le-aş povesti despre polițistul sub 
acoperire mort din pivniţă. 


Andrei a clătinat încet din cap. 


Atunci i-am zis ticălosului de cazac să paşol vciorte, 


ceea ce cred că înseamnă „du-te dracului” în rusă, şi am 
plecat. 


l-am simţit privirea în spate până la poartă. 


Habar n-aveam de ce mă lăsase moşu' să scap după 
ce furasem marfa împreună cu Oleg, însă ştiam că de 
data asta nu mai scap. Cu toate astea, nu-mi păsa, 


eram la capătul puterilor şi nu mai auzeam decât 
urletele de foame ale vaselor mele de sânge. 


M-am dus până la aleea din spatele bisericii Vestre 
Aker. Am stat acolo uitându-mă la nişte bătrâne care 
veneau şi plecau. Văduve care se duceau la morminte, 
ale soţilor lor şi ale lor, cu poşetele gemând de bani 
gheaţă. Dar nu eram în stare. Eu, Hoţul, am stat 
nemişcat, asudând ca un porc, speriat până în măduva 
oaselor de nişte femei de optzeci de ani, cu oasele 
fragile. Era suficient să-ţi vină să plângi. 


Era sâmbătă, iar eu mă gândeam care dintre prieteni 
ar fi fost dispus să-mi împrumute bani. Nu a durat mult. 
Niciunul. 


Atunci m-am gândit la cine avea să-mi dea bani. Dacă 
ştia ce-i bine pentru el. 


M-am strecurat într-un autobuz, am mers către est, 
pe celălalt mal, şi am coborât în Manglerud. 


De data asta, Truls Berntsen era acasă. 


Stătea în uşa de la etajul cinci al blocului şi m-a auzit 
dându-i mai mult sau mai puţin acelaşi ultimatum pe 
care îl dădusem şi în Blindernveien. Dacă nu scotea 
cinci miare, aveam să dau de ştire că el îl omorâse pe 
Tutu şi îi îngropase cadavrul după aceea. 


Însă Berntsen a rămas calm. M-a invitat în 
apartament. A zis că era convins că puteam ajunge la o 
înţelegere. 


Dar era ceva total în neregulă cu ochii lui. 


Aşa că nu m-am cilintit şi i-am zis că n-avem ce să 
discutăm, că fie marca banul, fie ciripeam pentru bani. 
Mi-a zis că poliţia nu plătea oamenii care turnau poliţişti. 
Însă cinci mii era în regulă, a zis, ne ştim de mult, 
suntem aproape amici. A zis că nu prea are cash în 
casă, aşa că trebuie să mergem cu maşina la un 
bancomat şi că avea maşina în garaj. 


Asta mi-a cam dat de gândit. Auzeam tot felul de 
semnale de alarmă, dar nevoia era un coşmar nenorocit 
şi reducea la tăcere toate gândurile de bun-simţ. Aşa că 
am încuviinţat, deşi ştiam că nu fac bine. 


x kK x 


— Deci ai rezultatul final, nu? rosti Harry, cercetând din 
priviri mulţimea din cafenea. 

Niciun personaj suspect. Sau, mai precis, multe 
personaje suspecte, dar niciunul despre care să aibă 
bănuieli că e polițist. 

— Da, răspunse Beate. 

Harry îşi mişcă mâna pe telefon. 

— Cred că ştiu deja pe cine a zgâriat Gusto. 
— Da? 

În vocea lui Beate se simțea surpriza. 

— Da. Un om inclus în baza de date ADN este de obicei un 
suspect, un infractor condamnat sau un polițist care s-ar 
putea să fi contaminat un loc al faptei. În cazul ăsta, e 
vorba de ultima variantă. Numele lui e Truls Berntsen şi 
este ofiţer la Orgkrim. 

— De unde ştii că el e? 

— Păi, aş putea spune că e rezultatul faptelor. 

— Bine, zise Beate. Nu mă îndoiesc că raţionamentul tău 
e solid. 

— Mulţumesc, zise Harry. 


— Şi totuşi te înşeli. 

— Cum? 

— Sângele de sub unghiile lui Gusto nu provine de la 
cineva pe nume Berntsen. 


Însă cât stăteam în faţa uşii lui Truls Berntsen - el se 
dusese să ia cheile maşinii -, m-am uitat în jos. La 
pantofii mei. Nişte pantofi ai naibii de mişto. După care 
am început să mă gândesc la Isabelle Skayen. 


Nu era la fel de periculoasă ca Berntsen. Şi era 
înnebunită după mine. Nu era aşa? Poate? 


Mai mult decât înnebunită. 


Aşa că, până să se întoarcă Berntsen, am coborât 
câte şapte trepte o dată şi am apăsat butoanele liftului 
la fiecare etaj. 


Am sărit în metroul către gară. Întâi am zis că ar 
trebui s-o sun, dar m-am răzgândit. La telefon m-ar fi 
putut trimite la plimbare, dar în niciun caz dacă mă 
arătam în persoana mea minunată şi arătoasă. Fiind 
sâmbătă, băiatul ei de la grajduri era liber. Ceea ce - 
ţinând cont că nici caii, nici porcii nu-s în stare să-şi ia 
singuri mâncare din frigider - însemna că Isabelle era 
acasă. Aşa că în gară am urcat în vagonul cu 
abonamente de Østfold, pentru că drumul până la 
Rygge costa 144 de coroane, pe care eu tot nu le 
aveam. De la gară până la fermă am luat-o pe jos. Era 
destul de departe. Mai ales când începe să plouă. Şi a 
început să plouă. 


Când am ajuns în curte, i-am văzut maşina, un 4x4 
de-ăla de foloseşte lumea ca să-şi facă loc pe străzile 
din centru. Am bătut la uşa fermei, dar n-a deschis 


nimeni. Am strigat-o şi s-a auzit ecoul din toate zidurile, 
dar n-a răspuns nimeni. Era posibil, evident, să fi plecat 
la o plimbare călare. Bun, ştiam unde îşi ţine banii, iar la 
ţară lumea încă nu-şi încuie întotdeauna uşile. Aşa că 
am apăsat pe clanţă şi, da, era deschisă. 


Tocmai urcam spre dormitor, când s-a ivit. Masivă, cu 
picioarele depărtate pe scară, îmbrăcată cu un halat de 
baie. 


— Ce cauţi aici, Gusto? 


— Am vrut să te văd, am zis eu, dând drumul la 
zâmbetul meu irezistibil. 


Pe care l-am lăţit la maximum. 
— Ai nevoie de dentist, a zis ea cu răceală. 


Ştiam la ce se referă; aveam ceva maroniu pe dinţi. 
Păreau puţin stricaţi, dar era vorba de ceva uşor de 
rezolvat cu o periuţă de dinţi. 


— Ce cauţi aici? a repetat ea. Bani? 


Aşa era cu noi doi; eram la fel, nu era nevoie să ne 
prefacem. 


— Cinci bătrâne? am zis eu. 


— Nu merge, Gusto, am terminat cu chestia asta. Să te 
duc înapoi la gară? 


— Cum? Haide, Isabelle. Ce zici de un futai? 


— Şşşt! 


Mi-a trebuit o clipă ca să mă prind. Pricepeam cam 
greu. Probabil de vină era nenorocita aia de nevoie de 
drog. Stătea acolo, în miezul zilei, îmbrăcată doar cu 
halat de baie, însă complet machiată. 


— Aştepţi pe cineva? am întrebat-o eu. 
Nu mi-a răspuns. 

— Un nou amic de futai? 

— Aşa se întâmplă când dispari, Gusto. 


— Revin cu entuziasm, am zis eu, şi am prins-o de 
încheietură aşa de repede, încât şi-a pierdut echilibrul. 


Am tras-o spre mine. 


— Eşti ud, a zis ea, şi s-a zbătut, însă nu mai tare decât 
atunci când avea chef de un pic de duritate. 


— Plouă, am zis eu, şi am muşcat-o de lobul urechii. 
Care e scuza ta? 


Îmi băgasem deja o mână pe sub halatul ei de baie. 
— Şi puti. Dă-mi drumul! 


I-am mângâiat păsărica rasă şi am ajuns la crăpătură. 
Era umedă. Udă fleaşcă. Imi puteam băga două degete 
împreună. Prea udă. Am simţit ceva lipicios. Mi-am tras 
mâna şi am ridicat-o. Aveam degetele acoperite cu ceva 
alb şi vâscos. M-am uitat surprins la ea. l-am văzut 
rânjetul de triumf când s-a aplecat spre mine şi mi-a 
şoptit: 


— Aşa cum ţi-am spus. Dacă dispari... 


Mi-am pierdut cumpătul şi am ridicat mâna să o 
plesnesc, dar ea m-a prins şi m-a oprit. Puternică 
ticăloasa asta de Skøyen! 


— Du-te, Gusto. 


Am simţit ceva în ochi. Dacă n-aş fi ştiut mai bine, aş 
fi zis că erau lacrimi. 


— Cinci mii, am şoptit eu cu voce groasă. 


— Nu, a răspuns ea. Dacă îţi dau, o să te întorci. Şinue 
cazul. 


— Găoază nenorocită! am tipat eu. Uiţi câteva 
amănunte foarte importante. Sari cu mălaiul sau mă duc 
la ziare cu schema ta. Şi nu mă refer la regulat, ci la 
faptul că toată chestia aia cu curăţenia în Oslo e mâna 
ta şi a moşului. Pseudosocialişti nenorociţi. Bani din 
droguri şi politică în acelaşi pat. Cât crezi că o să 
plătească Verdens Gang pentru aşa ceva? 


Am auzit deschizându-se uşa dormitorului. 
— În locul tău, aş rupe-o la fugă acum, a zis Isabelle. 


Am auzit scârţâitul podelei în întunericul din spatele 
ei. 


Am vrut să fug, chiar am vrut. Şi totuşi, nu m-am 
mişcat din loc. 


Se auzea mai aproape. 


Mi-am închipuit că-i văd în întuneric dungile deschise 
de pe faţă. Partenerul de futai. Tigrişorul. 


Care a tuşit. 
Apoi a ieşit în lumină. 


Era atât de arătos, că până şi eu, oricât de rău îmi 
era, am simţit-o: dorinţa să-mi pun mâna pe pieptul lui. 
Să pipăi cu vârful degetelor pielea încălzită de soare şi 
asudată. Să pipăi muşchii care s-ar încorda automat 
şocaţi de orice libertate mi-aş fi luat. 


— Cine ai zis? întrebă Harry. 
Beate tuşi şi repetă: 
— Mikael Bellman. 
— Bellman? 
— Da. 
— Gusto avea sângele lui Mikael Bellman sub unghii când 
a murit? 
— Aşa se pare. 

Harry se lăsă pe spate. Asta schimba totul. Sau nu? Nu 
însemna neapărat că avea legătură cu omorul. Dar avea 
legătură cu ceva. Ceva despre care Bellman nu voia să 
vorbească. 


— Pleacă, mi-a zis Bellman cu genul ăla de voce care 
nu e ridicată, pentru că n-are nevoie. 


— Deci voi doi sunteţi împreună, da? am replicat eu. 
Credeam că îl angajase pe Truls Berntsen. Ai fost 
deşteaptă să ţinteşti mai sus, Isabelle. Care e 
aranjamentul? Berntsen e prin preajmă doar ca sclavul 
tău, Mikael? 


Aproape i-am mângâiat prenumele când l-am 
pronunţat. În definitiv, aşa ne prezentaserăm unul altuia 
pe terenul lui în ziua aceea - Gusto şi Mikael. Ca doi 
băieţi, ca doi potenţiali parteneri de joacă. Am văzut 
cum asta a părut să-i aducă o sclipire în priviri, o 


flacără. Bellman era aproape despuiat; poate că de-asta 
mi-am închipuit că nu avea să atace. Era prea rapid 
pentru mine. S-a năpustit şi mi-a prins capul ca într-o 
menghină. 


— Dă-mi drumul! 


M-a tras în capul scărilor. Aveam nasul prins între 
pieptul şi subsuoara lui şi le simţeam mirosul. Şi mi-a 
trecut prin cap o idee: dacă voia să ies, de ce mă trăgea 
în sus pe scări? Nu mă puteam elibera lovindu-l, aşa că 
mi-am înfipt unghiile în pieptul lui şi am tras, până am 
simţit că mi se agaţă o unghie în sfârcul lui. A înjurat şi 
a slăbit strânsoarea. Am scăpat din menghină şi am 
sărit. Am aterizat la jumătatea scărilor, dar am reuşit să 
rămân pe picioare. Am străbătut în fugă holul, am 
înşfăcat cheile de la maşina lui Isabelle şi am ieşit în 
goană în curte. Bineînţeles, nici maşina nu era încuiată. 
Roţile au răscolit pietrişul când am dat drumul 
ambreiajului. L-am văzut în oglindă pe Mikael Bellman 
ieşind în fugă pe uşă. Am văzut ceva sclipindu-i în 
mână. Apoi roţile au muşcat din drum, am fost lipit de 
spătarul scaunului şi maşina a ţâşnit pe poartă şi a ieşit 
pe drum. 


— Bellman a fost cel care l-a luat cu el pe Truls Berntsen 
la Orgkrim, zise Harry. Ar fi rezonabil să presupunem că 
Berntsen îndeplineşte misiuni de „arzător” la indicaţiile lui 
Bellman? 
— Eşti conştient în ce ne băgăm aici, Harry? 
— Da, răspunse el. Şi de-acum încolo nu mai ai nimic de-a 
face cu povestea asta, Beate. 
— Încearcă numai să mă opreşti, la naiba! 

Difuzorul telefonului pârâi. Harry nu-şi amintea s-o mai 
fi auzit vreodată pe Beate Lann înjurând. 


— Asta e poliţia mea, Harry. Nu vreau să vină oameni ca 
Berntsen şi s-o tragă în mocirlă. 

— Bine, zise Harry. Dar hai să nu ne grăbim să tragem 
concluzii. Singura dovadă pe care o avem arată că 
Bellman s-a întâlnit cu Gusto. Încă nu avem nimic concret 
în legătură cu Truls Berntsen. 

— Şi atunci ce o să faci? 

— O să încep din altă parte. Şi dacă e ceea ce sper eu, 
piesele o să înceapă să cadă una câte una, ca la domino. 
Problema e să rămân în libertate suficient timp ca să 
declanşez planul. 

— Vrei să spui că ai un plan? 

— Bineînţeles că am un plan. 

— Un plan bun? 

— N-am spus asta. 

— Dar e un plan? 

— Categoric. 

— Minti, nu-i aşa? 

— Nici pe jumătate. 


Goneam înspre Oslo pe E18, când mi-am dat seama 
cât de adânc era rahatul în care mă băgasem. 


Bellman încercase să mă tragă sus. În dormitor. Unde 
avea pistolul cu care mă urmărise. Era dispus să mă 
lichideze ca să-mi închidă gura. Ceea ce nu putea 
însemna decât că era băgat în rahat până la genunchi. 
Şi acum ce urma să facă? Să mă bage la zdup, evident. 
Pentru furt de maşină, trafic de droguri, factura 
neplătită de la hotel, avea de unde alege. Să mă bage 
după gratii înainte să apuc să trăncănesc. Şi, imediat ce 
eram ridicat şi cu gura închisă, nu prea aveam îndoieli 
în legătură cu ce avea să se întâmple: fie o să facă să 
pară că m-am sinucis, fie că mi-a făcut felul vreun alt 
deţinut. Deci cea mai mare tâmpenie pe care o puteam 


face era să mă plimb cu maşina asta, pe care o 
urmăreau deja. Aşa că am apăsat acceleraţia. Locul 
unde mă duceam era la est de Oslo şi puteam evita 
centrul. Am urcat dealul şi m-am îndreptat spre zonele 
rezidenţiale liniştite. Am parcat destul de departe şi am 
plecat pe jos. 


leşise din nou soarele, iar lumea se învârtea de colo- 
colo, împingând cărucioare cu grile mobile în sacii de 
plasă atârnaţi de mânere. Zâmbind la vederea soarelui 
de parcă găsiseră toţi fericirea. 


Am aruncat cheile maşinii într-o grădină şi m-am dus 
mai departe pe jos până la bloc. 


Am găsit numele pe sonerie şi am sunat. 
— Eu sunt, am zis când mi-a răspuns într-un târziu. 
— Sunt cam ocupat, mi-a răspuns vocea din interfon. 
— lar eu sunt dependent de droguri, am zis eu. 


Voisem să fac o glumă, dar cuvintele m-au afectat. 
Lui Oleg i se părea amuzant când ne distram şi-i 
întrebam pe dealeri dacă nu cumva sunt dependenţi şi 
vor violină. 


— Ce vrei? a întrebat vocea. 
— Vreau nişte violină. 
Replica dealerilor devenise replica mea. 


Pauză. 


— N-am nimic. Am rămas fără. Nu mai am bază ca să 
mai fabric. 


— Bază? 
— Bază de Levorfanol. Vrei şi formula? 


Ştiam că ăsta era adevărul, dar trebuia să mai aibă 
ceva. Trebuia. M-am gândit. Nu mă puteam duce la sala 
de repetiţii; probabil că mă aşteptau acolo. Oleg. Bunul 
şi vechiul meu prieten Oleg avea să mă primească. 


— Ai două ore, Ibsen. Dacă nu vii în Hausmanns gate 
cu patru sferturi, mă duc direct la poliţie şi spun totul. 
Nu mai am nimic de pierdut. Înţelegi? Hausmanns gate 
92. Intri direct şi urci la etajul doi. 


Am încercat să-mi imaginez faţa lui. Îngrozită, 
asudată. Bietul pervers. 


— Bine, a zis el. 


Asta era metoda. Pur şi simplu trebuia să-i faci să 
priceapă gravitatea situaţiei. 


Harry dădea pe gât restul cafelei şi privea în stradă. Era 
momentul să meargă mai departe. 

Când traversa Youngstorget către magazinele cu kebap 
din Torggata, primi un apel. 

Era Klaus Torkildsen. 

— Veşti bune, anunţă acesta. 

— Da? 

— În perioada respectivă, telefonul lui Truls Berntsen a 
fost înregistrat de patru staţii de bază din centru, de unde 
rezultă că se afla în zona Hausmanns gate 92. 

— Cât de mare este zona asta despre care vorbeşti? 


— Păi... e cam o zonă hexagonală cu un diametru de 800 
de metri. 

— Bine, zise Harry, înregistrând informaţia în minte. Şi 
celălalt? 

— N-am găsit nimic înregistrat chiar pe numele lui, dar 
avea un telefon de serviciu de la spitalul Radium. 

— ŞI? 

— Şi, cum am spus, veştile sunt bune. Telefonul ăla s-a 
aflat în aceeaşi zonă în acelaşi interval de timp. 

— Hmm. 

Harry intră pe uşă, trecu pe lângă trei mese ocupate şi 
se opri în faţa unei tejghele pe care erau expuse nişte 
kebapuri nefiresc de luminoase. 

— Ai adresa lui? 

Klaus Torkildsen i-o citi cu voce tare, iar Harry o notă 
rapid pe un şerveţel. 

— Ai şi un alt număr pentru adresa asta? 

— Cum adică? 

— Mă gândeam că poate are nevastă sau un partener. 

Harry îl auzi pe Torkildsen tastând ceva. După care veni 
răspunsul: 

— Nu. Nu mai stă nimeni la adresa aia. 

— Mersi. 

— Deci ne-am înţeles? N-o să mai vorbim? 

— Da. Mai am un singur lucru final să-ţi cer. Vreau să-l 
verifici pe Mikael Bellman. Cu cine a vorbit în ultimele luni 
şi unde se găsea la momentul crimei. 

În telefon se auzi un râs zgomotos. 

— Şeful Orgkrim? Las-o moartă! Pot ascunde sau explica 
o căutare pentru un ofiţer de rang inferior, dar dacă fac ce- 
mi ceri tu, o să mă dea afară pe loc. 

Din nou se auzi un râs, ca şi cum ideea era o glumă. 

— Mă aştept să-ţi respecţi partea ta din înţelegere, Hole. 

Convorbirea se întrerupse. 


Când taxiul ajunse la adresa de pe şerveţel, în faţa casei 
se afla un bărbat. 
Harry cobori din maşină şi se duse la el. 
— Ola Kvernberg, administratorul? 
Bărbatul încuviinţă. 
— Inspectorul Hole. Eu te-am sunat. 
ÎI zări pe administrator aruncând o privire la taxiul care 
aştepta. 
— Folosim taxiuri atunci când nu sunt disponibile maşini 
de patrulă. 
Kvernberg examină legitimaţia pe care i-o ţinea ridicată 
bărbatul din faţa lui. 
— N-am văzut niciun semn de spargere, zise el. 
— Dar cineva a anunţat o spargere, aşa că hai să 
verificăm. Ai cheia de rezervă, nu? 
Kvernberg încuviinţă şi descuie uşa principală, în vreme 
ce polițistul cerceta numele de pe sonerii. 
— Martorul susţine că a văzut pe cineva căţărându-se pe 
balcoane şi pătrunzând pe la etajul doi... 
— Cine a anunţat? întrebă administratorul, urcând scara. 
— Confidenţial, Kvernberg. 
— Aveţi ceva pe pantaloni. 
— Sos de kebap. Mă tot gândesc să-i dau la curăţătorie. 
Poţi deschide uşa? 
— La farmacist? 
— O, cu asta se ocupă? 
— Lucrează la spitalul Radium. N-ar trebui să-l sunăm la 
serviciu înainte să intrăm? 
— Aş prefera să văd dacă spărgătorul nu e încă aici, ca 
să-l putem aresta, dacă nu te deranjează. 
Administratorul mormăi o scuză şi descuie uşa. 
Hole intră în apartament. 
Era evident că aici locuia un burlac. Dar un burlac 
ordonat. CD-uri cu muzică clasică aşezate pe raftul lor, în 


ordine alfabetică. Jurnale ştiinţifice de chimie şi farmacie, 
în teancuri înalte, dar ordonate. Pe un raft, o poză 
înrămată, cu doi adulţi şi un băiat. Harry îl recunoscu pe 
băiat. Era puţin aplecat într-o parte şi avea o expresie 
îmbufnată. N-avea mai mult de doisprezece sau 
treisprezece ani. Administratorul rămăsese în uşă, 
urmărind totul cu atenţie, aşa că, de dragul aparenţelor, 
Harry verifică uşa de la balcon înainte să treacă prin 
fiecare cameră. Deschise dulapuri şi sertare. Dar nu era 
nimic compromiţător la vedere. 

Suspect de puţin, ar fi zis unii dintre foştii lui colegi. 

Insă Harry mai văzuse aşa ceva; unii oameni nu au 
secrete. Trebuie spus că nu prea des, dar se întâmpla. Il 
auzi pe administrator mutându-şi greutatea de pe un picior 
pe celălalt în pragul uşii dinspre dormitor. 

— Nu sunt indicii de pătrundere prin efracţie sau de furt, 
zise Harry, trecând pe lângă el şi îndreptându-se spre 
ieşire. Poate a fost o alarmă falsă. 

— Am înţeles, zise administratorul, închizând uşile după 
ei. Ce aţi fi făcut dacă dădeaţi peste un hoţ? L-aţi fi luat cu 
taxiul? 

— Am fi chemat probabil o maşină de patrulă, zise Harry, 
zâmbind şi apucându-se să cerceteze cizmele de lângă uşa 
de la intrare. Spune-mi, te rog, mi se pare mie sau cizmele 
astea două sunt de mărimi foarte diferite? 

Kvernberg îşi frecă bărbia în vreme ce se uita cu atenţie 
la Harry. 

— Da, poate. Are probleme la un picior. Pot să mai văd o 
dată legitimaţia? 

Harry îi dădu actul. 

— Data de expirare... 

— Mă aşteaptă taxiul, zise Harry, smulgând legitimaţia şi 
luând-o la goană în jos pe scări. Mersi de ajutor, 
Kvernberg! 


x k x 


M-am dus în Hausmanns gate şi bineînţeles că nu 
reparase nimeni broaştele, aşa că am intrat direct în 
apartament. Oleg nu era acolo. Şi nici altcineva. leşiseră 
ca să se ameţească. Imi trebuia o doză, îmi trebuia o 
doză. Mai mulţi narcomani care locuiau împreună, iar 
apartamentul arăta în consecinţă. Bineînţeles că nu era 
nimic acolo, în afară de sticle goale, seringi folosite, 
tampoane de vată pătate de sânge şi pachete goale de 
ţigări. Totul era ras. Cât stăteam aşezat pe o saltea 
murdară şi înjuram, am văzut şobolanul. Când vorbesc 
despre şobolani, oamenii spun mereu că sunt imenşi. 
Dar şobolanii nu sunt imenşi. Sunt destul de mici. Doar 
cozile pot fi mai lungi. Bun, dacă se simt ameninţaţi şi 
se ridică în două labe, pot părea mai mari decât sunt. În 
afară de asta, sunt nişte biete creaturi la fel de stresate 
ca noi. Imi trebuia o doză. 


Am auzind bătând un clopot de biserică. Şi mi-am 
spus că Ibsen ar cam trebui să ajungă. 


Trebuie să vină. La naiba, mă simţeam rău de tot. Îi 
văzusem cum stăteau şi aşteptau când mergeam la 
lucru, atât de fericiţi să ne vadă, că ne simţeam mişcaţi. 
Tremurând, cu bancnotele pregătite, reduşi la rolul de 
cerşetori amatori. lar acum mă găseam eu în situaţia 
asta. Tânjind să aud şchiopătatul lui Ibsen pe scări, să-i 
văd moaca de idiot. 


Îmi jucasem cartea ca un dobitoc. Voiam doar o doză, 
nimic altceva, şi nu reuşisem decât să-i stârnesc pe toţi 
împotriva mea. Pe moşu' şi pe cazacii lui. Pe Truls 
Berntsen cu ochii lui de nebun şi sfredelul lui. Pe regina 
Isabelle şi pe partenerul ei de futai mare şef. 


Şobolanul s-a furişat de-a lungul plintei. De disperare, 
m-am apucat să verific pe sub covoare şi saltele. Sub 
una dintre saltele am dat peste o poză şi o bucată de 
sârmă de oţel. Fotografia era o poză boţită şi ştearsă de 
paşaport a lui lrene, aşa că am bănuit că era salteaua 
lui Oleg. Dar nu înţelegeam ce era cu sârma. Până mi- 
am dat treptat seama. Şi am simţit cum mi se umezesc 
palmele şi inima începe să-mi bată mai repede. In 
definitiv, eu îl învăţasem pe Oleg să-şi facă o 
ascunzătoare. 


36 


Hans Christian Simonsen îşi croi drum printre turişti pe 
panta din marmură albă italienească datorită căreia Opera 
pare un aisberg plutitor aflat în capătul fiordului. Când 
ajunse sus, privi în jur şi îl zări pe Harry Hole şezând pe un 
zid. Era singur, deoarece turiştii se duceau în cealaltă 
parte, ca să se bucure de priveliştea asupra fiordului. Însă 
Harry şedea şi se uita înspre partea veche şi urâtă a 
oraşului. 

Hans Christian se aşeză lângă el. 

— HC, zise Harry, fără a-şi ridica privirea din broşura din 
care citea. Ştiai că marmura asta se numeşte Carrara şi că 
Opera l-a costat pe fiecare norvegian peste 2 000 de 
coroane? 

— Da. 

— Ştii ceva despre Don Giovanni? 


— Mozart. Două acte. Un tânăr libertin şi arogant, care 
crede că e darul trimis de Dumnezeu femeilor şi bărbaţilor, 
înşală pe toată lumea şi-i face pe toţi să se deteste. Se 
crede nemuritor, dar, până la urmă, o statuie misterioasă îi 
ia viaţa şi îi înghite pământul pe amândoi. 

— Hmm. Peste câteva zile e premiera unei noi producţii. 
Scrie aici că în scena finală corul cântă: „Asta e sfârşitul 
răufăcătorului: moartea unui păcătos îi reflectă 
întotdeauna viața”. Crezi că e adevărat, HC? 

— Ştiu că nu e. Trist, dar adevărat, moartea nu e mai 
dreaptă decât viaţa. 

— Hmm. Ştiai că un poliţist a fost aruncat la mal aici? 

— Da. 

— E ceva ce nu ştii? 

— Cine l-a omorât pe Gusto Hanssen? 

— A, statuia misterioasă, exclamă Harry, lăsând jos 
broşura. Vrei să ştii cine e? 

— Tu nu vrei? 

— Nu neapărat. Important este să demonstrăm cine nu a 
făcut-o, că nu e vorba de Oleg. 

— De acord, zise Hans Christian, uitându-se la Harry. 
Doar că aşa ceva nu se prea potriveşte cu ce am auzit eu 
despre zelosul Harry Hole. 

— Poate că, până la urmă, oamenii se mai schimbă. 

Harry zâmbi scurt. 

— L-ai mai întrebat pe amicul tău jurist la poliţie cum 
avansează ancheta? 

— Încă n-au făcut public numele tău, dar a fost trimis la 
toate aeroporturile şi punctele de control de la graniţă. Ca 
să zicem aşa, paşaportul tău nu mai valorează mare lucru. 

— Deci s-a dus excursia mea în Mallorca. 

— Ştii bine că eşti căutat şi totuşi îmi dai întâlnire la 
principalul obiectiv turistic din Oslo? 


— E logica testată a peştişorului, Hans Christian. Cel mai 
sigur loc e în bancul de peşte. 
— Credeam că ţi se pare mai sigură singurătatea. 

Harry îşi scoase pachetul cu ţigări, îl scutură şi îl ridică. 
— Rakel ţi-a spus? 

Hans Christian încuviinţă şi luă o ţigară. 
— De când sunteţi împreună? întrebă Harry strâmbându- 
se. 
— De ceva vreme. Te deranjează? 
— Gâtul? Poate că e niţel infectat. 

Harry îi aprinse ţigara lui Hans Christian. 
— O iubeşti, nu-i aşa? 

Felul cum trase în piept îi sugeră lui Harry că abia dacă 
mai fumase de pe vremea petrecerilor din studenţie. 
— Da. 

Harry încuviinţă. 
— Numai că tu erai mereu prezent, rosti Hans Christian, 
trăgând din ţigară. În penumbre, în şifonier, sub pat. 
— Parcă aş fi un monstru, zise Harry. 
— Da, probabil, replică Hans Christian. Am încercat să te 
exorcizez, dar nu am reuşit. 
— Nu e nevoie să fumezi toată ţigara, Hans Christian. 
— Mulţumesc, spuse avocatul, şi o aruncă. De data asta 
ce vrei să fac? 
— O spargere. 


Plecară imediat după lăsarea întunericului. 

Hans Christian îl luă pe Harry de la Bar Boca din 
Grunerlakka. 
— Drăguţă maşină, remarcă Harry. Maşină de familie. 
— Am avut un câine de vânătoare, răspunse Hans 
Christian. Vânătoare. Cabană. Ştii tu. 

Harry dădu din cap. 
— Viaţa bună. 


— A fost călcat în picioare şi omorât de un ren. M-am 
consolat cu gândul că a fost o moarte bună pentru un 
câine de vânătoare. La datorie. 

Harry încuviinţă. O luară spre Ryen şi urcară pe 
serpentine până la cele mai bune belvederi din est asupra 
oraşului. 

— E chiar aici, rosti Harry, arătând o casă neluminată. 
Aşază maşina ca să bată farurile în ferestre. 

— Să...? 

— Nu, replică Harry. Aştepţi aici. Ţine telefonul deschis şi 
sună-mă dacă apare cineva. 

Harry luă ranga cu el şi parcurse aleea cu pietriş către 
casă. Toamnă, aer răcoros de noapte, miros de mere. Avu 
un moment de dâjă-vu. El şi Øystein furişându-se într-o 
grădină, cu Tresko de pază la gard. Apoi, brusc, o siluetă 
cu un turban indian pe cap, care venea spre ei clătinându- 
se şi ţipând ca un porc înjunghiat. 

Apăsă pe butonul soneriei. 

Aşteptă. 

Nu veni nimeni. 

Cu toate astea, Harry avea senzaţia că se afla cineva în 
casă. 

Vâri ranga în crăpătura de lângă broască şi apăsă pe ea 
cu grijă. Uşa era veche, din lemn moale şi umed, cu o 
broască de modă veche. Apoi Harry îşi folosi cealaltă mână 
ca să bage legitimaţia expirată în încuietoarea îndoită. 
Apăsă mai tare. Zăvorul cedă. Harry se strecură înăuntru 
şi închise uşa în urma lui. Rămase în întuneric, ţinându-şi 
respiraţia. Simţi un fir subţire pe mână, probabil resturile 
unei pânze de păianjen. Simţea un iz de umezeală, de loc 
părăsit. Insă şi altceva, ceva înţepător. Boală, spital. 
Scutece şi medicamente. 

Harry aprinse lanterna. Văzu un cuier de haine gol. 
Merse mai departe. 


Sufrageria părea acoperită de praf; din pereţi şi mobilă 
părea să fi fost extrasă culoarea. Fasciculul de lumină se 
plimbă prin încăpere. Lui Harry aproape că-i stătu inima 
când lumina se reflectă într-o pereche de ochi. După care 
îşi reluă bătăile. O bufniţă împăiată. La fel de cenuşie ca şi 
restul încăperii. 

Harry se aventură mai departe şi după aceea putu să 
confirme că era la fel ca apartamentul. Nimic ieşit din 
comun. 

Asta până ajunse la bucătărie şi dădu peste cele două 
paşapoarte şi biletele de avion de pe masă. 

Deşi poza de paşaport avea probabil cel puţin zece ani, 
îl recunoscu pe bărbatul pe care-l văzuse la spitalul 
Radium. Paşaportul ei era nou-nouţ. Era aproape de 
nerecunoscut în poză, palidă, cu şuviţe de păr linse. 
Biletele erau pentru Bangkok, cu plecare în zece zile. 

Harry cobori spre subsol. Se îndreptă spre singura uşă 
pe care nu o verificase. În broască se vedea o cheie. 
Deschise uşa şi îl întâmpină acelaşi miros din hol. Apăsă 
întrerupătorul de lângă uşă şi se aprinse un bec fără 
abajur care lumină treptele către beci. Aceeaşi senzaţie că 
era cineva în casă. Sau acel „a, da, instinctul”, replica vag 
ironică a lui Bellman când Harry îl întrebase dacă a 
verificat dosarul lui Martin Pran. O senzaţie despre care 
Harry ştia acum că îl indusese în eroare. 

Harry dădu să coboare mai departe, dar îl ţinea pe loc 
ceva. Pivniţa. Semăna cu cea din casa unde copilărise. 
Când îl trimitea maică-sa să aducă în casă cartofi, pe care 
îi ţineau în întuneric în doi saci, Harry fugea jos încercând 
să nu gândească. Încercând să-şi închipuie că aleargă 
pentru că e frig. Pentru că se grăbeau cu masa. Pentru că 
îi plăcea să alerge. N-avea nimic de a face cu omul galben 
care aştepta jos; un bărbat gol, zâmbitor, cu o limbă lungă, 
pe care o auzeai cum îi intră şi iese şerpuit din gură. Insă 


nu asta îl oprise pe Harry. Ci altceva. Visul. Avalanşa care 
venea prin uşa subsolului. 

Alungă gândul şi puse piciorul pe prima treaptă. Se auzi 
un scârţâit de avertizare, iar el se sili să păşească încet, 
ţinând încă ranga în mână. La baza scării, porni printre 
boxe. Becul din tavan arunca o lumină chioară şi năştea şi 
mai multe umbre. Harry observă că toate încăperile erau 
încuiate cu lacăte. Cine îşi încuia boxa din propria pivniţă? 

Harry vâri vârful ascuţit al răngii sub o balama. Inspiră 
adânc, îngrozit de zgomot. Apăsă rapid ranga şi se auzi un 
pârâit scurt. Îşi tinu respiraţia şi ascultă. Casa părea să-şi 
ţină şi ea respiraţia. Niciun sunet. 

Apoi deschise încet uşa. Mirosul dinăuntru îi asaltă 
nările. Degetele găsiră un comutator înăuntru, iar în clipa 
următoare, Harry se trezi scăldat în lumină. Tuburi de 
neon. 

Boxa era mult mai mare decât părea pe dinafară. O 
recunoscu. O copie a încăperii pe care o văzuse înainte. 
Laboratorul de la spitalul Radium. Mesele cu flacoane de 
sticlă şi standuri de eprubete. Harry se uită sub capacul 
aflat pe o cutie mare din plastic. Praful alb plin de puncte 
maro. Harry îşi umezi vârful degetului arătător, vâri 
degetul în pudră şi îl frecă pe gingii. Amărui. Violină. 

Tresări. Un zgomot. Îşi ţinu iarăşi respiraţia. După care 
auzi din nou. Cineva care îşi trăgea nasul. 

Harry se grăbi să stingă lumina şi rămase în beznă, 
ţinând ranga pregătită. 

Încă un fornăit. 

Aşteptă câteva secunde. Apoi, cu paşi repezi şi fără să 
facă zgomot, ieşi din încăpere şi se îndreptă spre locul de 
unde se auzea sunetul. O boxă în stânga. Mută ranga în 
mâna dreaptă. Ajunse în vârful picioarelor la uşă, care 
avea un mic vizor acoperit cu plasă de sârmă, exact aşa 


cum avuseseră şi ei acasă. Cu o singură diferenţă: uşa de- 
aici avea o întăritură metalică. 

Harry pregăti lanterna, se lipi de perete lângă uşă, 
numără până la trei, aprinse lumina şi îndreptă raza prin 
gaura vizorului. 

Aşteptă. 

După ce trecură trei secunde şi nimeni nu trase în uşă şi 
nici nu se repezi spre sursa de lumină, Harry îşi lipi ochiul 
de vizor şi se uită înăuntru. Raza lanternei trecu peste 
pereţi din cărămidă, lumină un lanţ, ajunse pe o saltea şi 
apoi găsi ceea ce căuta. Un chip. 

Fata avea ochii închişi şi stătea foarte nemişcată. Ca şi 
cum era obişnuită cu asta. Să fie verificată cu o lanternă. 
— lrene? întrebă Harry şovăitor. 

În clipa aceea, începu să-i vibreze telefonul din buzunar. 

M-am uitat la ceas. Căutasem în tot apartamentul şi 
tot nu găsisem rezerva lui Oleg. lar Ibsen ar fi trebuit să 
ajungă deja de douăzeci de minute. Să-i dea numai prin 
minte să nu apară, perversul naibii! Răpirea şi violul se 
pedepseau cu închisoarea pe viaţă. În ziua în care 
ajunsese în gara centrală, o dusesem pe lrene în sala de 
repetiţii, unde îi spusesem că o aşteaptă Oleg. N-o 
aştepta, evident. Insă Ibsen era acolo. A ţinut-o bine cât 
i-am administrat eu o doză. M-am gândit la Rufus. Cum 
fusese totul spre binele lui. După aia se calmase şi noi 
nu am mai avut altceva de făcut decât să o târâm la 


maşina lui. Avea în portbagaj jumătatea mea de kil. 
Nutream regrete? Da, regretam că nu cerusem un kil! 
Nu, evident că aveam nişte regrete. Nu sunt complet 
lipsit de sentimente. Dar când ajungeam la „Fir-ar al 
naibii, n-ar fi trebuit să fac aşa ceva”, îmi spuneam că 
Ibsen o să aibă grijă de ea. Probabil că o iubea, în felul 
lui pervers. Oricum, era prea târziu, iar acum esenţial 
era să fac rost de medicament şi să mă fac bine. 


Era ceva nou pentru mine, să nu am ce-i trebuia 
corpului meu. Acum îmi dădeam seama că obţinusem 
întotdeauna ce doream. lar dacă lucrurile n-aveau să 
stea aşa şi în viitor, atunci mai bine muream pe loc. Să 
mor tânăr şi frumos, cu dinţii mai mult sau mai puţin 
intacţi. Ibsen nu venea. Acum ştiam. M-am postat la 
fereastra din bucătărie şi m-am uitat pe stradă, dar 
nenorocitul ăla de puţă bleagă nu se vedea nicăieri. Nici 
el, nici Oleg. 


Încercasem toate variantele. Rămăsese una singură. 


O evitasem multă vreme. Îmi era frică. Da, îmi era. 
Dar ştiam că e în oraş. Era aici din ziua când aflase că a 
dispărut lrene. Stein. Fratele meu adoptiv. 


M-am uitat din nou în stradă. 
Nu. Mai bine muream decât să-l sun. 
Secundele treceau. Ibsen nu venea. 


La dracu'! Mai bine muream decât să mă simt aşa de 
rău. 


M-am  ciupit din nou de pleoape, dar simţeam 
insectele ieşind din orbite, furişându-se pe sub pleoape, 
alergând pe toată faţa. 


Moartea ieşise din calcul. 
Mă aştepta marele final. 
Să-l sun sau să mor? 


La naiba, la naiba, la naiba! 


Harry stinse lanterna când simţi vibrația telefonului. 
Văzu numărul lui Hans Christian. 
— Vine cineva, şopti el, cu voce răguşită de nelinişte, în 
urechea lui Harry. A parcat în faţa porţii şi se îndreaptă 
spre casă. 
— Bine, răspunse Harry. la-o încetişor. Trimite-mi mesaj 
dacă vezi ceva. Şi şterge-o de aici dacă... 
— S-o şterg? 
Hans Christian părea sincer indignat. 
— Dacă vezi că lucrurile o iau razna, bine? 
— De ce aş... 
Harry închise telefonul, aprinse din nou lanterna şi o 
îndreptă spre plasă. 
— lrene? 
Fata clipi în lumină cu ochii măriţi. 
— Ascultă-mă. Mă numesc Harry. Sunt poliţist şi am venit 
să te scot de aici. Numai că se apropie cineva. Dacă o să 
coboare aici, comportă-te ca şi cum nu s-ar fi petrecut 
nimic, bine? Te scot în curând de aici, lrene. Promit. 
— Ai...? murmură ea, dar Harry nu înţelese restul. 
— Ce să am? 
— Ai nişte... violină? 
Harry scrâşni din dinţi. 
— Mai rezistă puţin, şopti el. 


Se duse în grabă în capul scării şi stinse lumina. 
Întredeschise uşa de acces şi se uită afară. Putea vedea 
clar intrarea. Auzi un mers târşâit pe alee. Un picior care 
era tras după celălalt. Picior ecvin. Şi apoi se deschise uşa. 

Se aprinse lumina. 

Şi apăru şi el. Masiv, rotund şi pântecos. 

Stig Nybakk. 

Şeful de departament de la spitalul Radium. Cel care şi-l 
amintea pe Harry din şcoală. Care îl cunoştea pe Tresko. 
Care avea o verighetă cu o adâncitură neagră. Care avea 
un apartament de burlac în care era imposibil să descoperi 
ceva ieşit din comun. Dar şi o casă lăsată de părinţi, pe 
care n-o vânduse. 

Îşi atârnă haina în cuier şi porni spre Harry cu mâna 
întinsă în faţă. Se opri brusc. Flutură mâna în faţă. Se 
încruntă brusc. Rămase pe loc ascultând. lar Harry îşi dădu 
seama de ce. Aţa aceea subţire pe care o simţise pe faţă 
când intrase şi crezuse că e o pânză de păianjen fusese, 
probabil, altceva. Un fir invizibil pe care Nybakk îl întinsese 
de-a latul holului ca să ştie dacă avusese vizitatori 
nepoftiţi. 

Nybakk se îndreptă cu viteză şi agilitate surprinzătoare 
către un dulap. Îşi băgă mâna înăuntru. Scoase ceva şi se 
văzu o lucire metalică mată. O carabină. 

La dracu', la dracu', la dracu'. Harry ura carabinele. 

Nybakk scoase o cutie cu cartuşe, deja deschisă. Luă 
două cartuşe mari, roşii, pe care le tinu între arătător şi 
degetul mijlociu. 

Creierul lui Harry lucra cu repeziciune, însă nu reuşi să 
găsească vreo idee bună, aşa că se opri la una proastă. 
Scoase telefonul şi începu să apese pe taste: 

C-l-a-x-o-n S-i a-d-w 

La dracu'! Greşit! 

Auzi clinchetul metalic când Nybakk deschise magazia. 


Şterge. Unde sunteţi? Afară cu „d” şi „w” şi pune în loc 
„S” Şi t”. 

ÎI auzi pe Nybakk introducând cartuşele. 

a-s-t-e-a-p-t-a p-a-n-a e 

Ale dracului taste minuscule! Haide odată! 

Auzi magazia închizându-se. 

i-n d-r-Zz-y-u 

Greşit! Harry auzi pasul şchiopătat al lui Nybakk 
apropiindu-se. Nu mai avea timp. 

Putea doar să spere că Hans Christian avea să-şi 
folosească imaginaţia. 

I-u-m-i-n-i! 

Apăsă pe „trimite”. 

Văzu că Nybakk ridicase arma la umăr. Şi îi trecu prin 
minte că farmacistul observase uşa întredeschisă spre 
subsol. 

In acea clipă, se auzi un claxon de maşină. Tare şi 
insistent. Nybakk tresări. Privi înspre sufrageria care dădea 
spre stradă. Ezită, apoi intră. 

Claxonul se auzi din nou, iar de această dată nu se mai 
opri. 

Harry deschise uşa de la subsol şi se luă după Nybakk. 
Nu era cazul să se furişeze, căci zgomotul claxonului 
acoperea sunetul paşilor. ÎI urmări din uşă pe Nybakk cum 
dă deoparte draperiile. Incăperea se umplu de lumina 
orbitoare a farurilor cu xenon ale maşinii de familie a lui 
Hans Christian. 

Harry făcu patru paşi lungi, iar Stig Nybakk nici nu-l 
văzu, nici nu-l auzi apropiindu-se. Ţinea o mână în faţă ca 
să se apere de lumina puternică. Harry îl prinse cu ambele 
braţe de umeri, puse mâna pe armă şi trase de ţeavă, 
apăsând-o pe gâtul cărnos al lui Nybakk. Îşi înfipse 
genunchii în spatele genunchilor lui şi căzură amândoi, în 
timp ce Nybakk se zvârcolea disperat să respire. 


Probabil că Hans Christian îşi dăduse seama că nu mai 
era nevoie să claxoneze, pentru că se opri, însă Harry 
continuă să apese cu putere. Până ce mişcările lui Nybakk 
deveniră tot mai lente, lipsite de energie, iar el păru să 
rămână fără vlagă. 

Harry ştia că e pe punctul să-şi piardă cunoştinţa. După 
câteva secunde fără oxigen, creierul avea să fie afectat şi, 
după alte câteva, Stig Nybakk, răpitorul şi eminenţa 
cenuşie din spatele violinei, avea să moară. 

Cântări situaţia. Numără până la trei şi îşi luă o mână de 
pe armă. Nybakk alunecă la podea fără să scoată niciun 
sunet. 

Harry se aşeză gâfâind pe un scaun. Treptat, pe măsură 
ce nivelul adrenalinei din sânge scădea, reveni durerea din 
bărbie şi gât. Devenea tot mai puternică de la o oră la alta. 
încercă să o ignore şi îi scrise lui Hans Christian - „O” şi 
„K”. 

Nybakk începu să geamă încetişor şi se încovoie în 
poziţie fetală. 

Harry îl percheziţionă. Puse tot ce găsi în buzunarele lui 
pe măsuţa de cafea. Portofel, telefon mobil şi o cutiuţă cu 
pastile cu prescripţie medicală. Zestril. Harry îşi aminti că 
asta lua şi bunicul lui pentru a preveni un atac de cord. 
Îndesă pastilele în buzunarul hainei, lipi ţeava carabinei de 
fruntea lui Nybakk şi îi ceru acestuia să se ridice. 

Nybakk se uită la el. Dădu să spună ceva, dar se 
răzgândi. Se strădui să se ridice şi se clătină pe picioare. 
— Unde mergem? întrebă când Harry îl înghionti înainte 
înspre hol. 

— Jos. 

Stig Nybakk era tot nesigur pe picioare, aşa că Harry îl 
sprijini cu o mână pe umăr şi cu arma înfiptă în spatele lui 
cât coborâră spre beci. Se opriră la uşa unde o găsise pe 
lrene. 


— De unde ai ştiut că eu eram? 
— Inelul, răspunse Harry. Deschide. 

Nybakk scoase o cheie din buzunar şi o răsuci în lacăt. 

Înăuntru, aprinse o lumină. 

lrene se mişcase din loc. Stătea ghemuită în colţul cel 
mai îndepărtat, tremurând, cu un umăr ridicat, ca şi cum 
s-ar fi temut că urma să fie lovită. În jurul gleznei avea un 
inel aflat pe un lanţ care ajungea până în tavan, unde era 
fixat de o bârnă. 

Harry observă că lanţul era suficient de lung s-o lase să 
se mişte. Suficient de lung ca să ajungă să aprindă lumina. 
— Elibereaz-o, porunci Harry. Şi pune-ţi ţie inelul. 

Nybakk tuşi. Îşi ridică palmele. 

— Ascultă, Harry... 

Harry îl lovi. Îşi pierdu total cumpătul şi îl lovi. Auzi 
bufnitura  neînsufleţită a metalului în carne şi văzu 
crestătura roşie pe care o lăsase ţeava armei pe nasul lui 
Nybakk. 

— Mai spune-mi o dată numele, şopti Harry, simțind cum 
se chinuie să rostească vorbele, şi îți lipesc ţeasta de 
perete cu patul puştii. 

Tremurând, Nybakk desprinse inelul de pe piciorul lui 
Irene, în timp ce ea privea în zare, rigidă şi apatică, de 
parcă nimic din ce se petrecea nu o privea. 

— Irene, zise Harry. Irene! 

Fata păru să se trezească şi se uită la el. 
— leşi de aici, rosti Harry. 

lrene se ciupi de pleoape, ca şi cum avea nevoie de 
toate resursele de concentrare ca să interpreteze 
sunetele, să le traducă în cuvinte cu noimă. Şi în acţiuni. 
Trecu pe lângă el şi ieşi pe coridor cu pas lent, de 
somnambul. 


Nybakk se aşezase pe saltea, îşi ridicase manşeta 
pantalonului şi încerca să prindă inelul îngust peste gamba 
albă şi groasă. 

— Nu... 
— La încheietura mâinii, spuse Harry. 

Nybakk se supuse, iar Harry trase de lanţ ca să verifice 
că era suficient de strâns. 
— Scoate-ţi inelul şi dă-mi-l. 
— De ce? E doar o co... 
— Pentru că nu-i al tău. 

Nybakk scoase inelul şi i-l dădu lui Harry. 
— Nu ştiu nimic, spuse el. 
— In legătură cu ce? întrebă Harry. i 
— In legătură cu ceea ce ştiu că o să mă întrebi. In 
legătură cu Dubai. M-am întâlnit cu el de două ori, însă de 
ambele dăţi am fost dus acolo legat la ochi, aşa că nu ştiu 
unde am fost. Ruşii ăia doi ai lui veneau aici şi luau marfă 
de două ori pe săptămână, dar n-am auzit niciodată vreun 
nume. Ascultă, dacă vrei bani, am... 

— Asta a fost? 
— Ce să fie? 
— Totul. A fost pentru bani? 

Nybakk clipi din ochi de două ori şi ridică din umeri. 
Harry aşteptă. Apoi, pe faţa lui Nybakk trecu un fel de 
zâmbet obosit. 

— Tu ce crezi, Harry? 

Făcu semn spre picior. 

Harry nu-i răspunse. Nu ştia nici dacă vrea să audă. 
Pentru că ar fi putut înţelege. Că, pentru doi oameni care 
cresc împreună în Oppsal, cam în aceleaşi condiţii, 
problema aparent minoră a unui defect congenital poate 
schimba dramatic viaţa pentru unul dintre ei. Câteva oase 
ieşite în afară, care îndoaie laba piciorului spre interior. 
Pes equinovarus. Picior ecvin. Deoarece modul în care 


merge o persoană cu aşa ceva aduce cu felul în care 
păşeşte un cal în vârful copitelor. Un defect care conferă 
un început puțin mai prost în viaţă, pentru care găseşti 
modalităţi de compensare sau nu. lar asta înseamnă că 
trebuie să compensezi mai mult ca să devii popular, cel 
dorit de restul lumii: băiatul care e şeful clasei, tipul mişto 
care are amici mişto şi pe fata de pe rândul de la 
fereastră, cea al cărei zâmbet îţi face inima să explodeze 
în piept, chiar dacă nu ţi-e adresat ţie. Stig Nybakk 
şchiopătase prin viaţă neobservat. Atât de neobservat, 
încât Harry nu-şi aducea aminte de el. Şi lucrurile 
merseseră destul de bine. Avusese parte de educaţie, 
muncise din greu, ajunsese şef de departament, ba chiar 
începuse să fie şeful clasei. Numai că lipsea ingredientul 
esenţial. Fata de pe rândul de la fereastră. Care continua 
să le zâmbească altora. 

Bogat. Trebuia să devină bogat. 

Deoarece banii erau ca produsele cosmetice, mascau 
defectele şi îţi aduceau de toate, inclusiv acele lucruri 
despre care se spune că nu sunt de vânzare: respect, 
admiraţie, dragoste. Era suficient să priveşti în jurul tău; 
frumuseţile se măritau întotdeauna cu banii. Aşa că acum 
era rândul lui, al lui Stig Nybakk, al omului cu piciorul 
deformat. 

El inventase violina şi lumea ar fi trebuit să-i stea la 
picioare. Aşa că de ce tot nu-l voia ea? De ce-i întorsese 
spatele cu un dezgust abia ascuns pe chip, deşi ştia - știa 
- că era deja un om bogat şi devenea tot mai bogat cu 
fiecare săptămână care trecea? Să fi fost din pricină că 
exista altcineva la care se gândea, cel care îi dăduse 
prostia de inel ieftin pe care îl purta pe deget? Nu era 
drept, el trudise din greu, fără odihnă, ca să îndeplinească 
criteriile pentru a fi iubit, iar acum trebuia să-l iubească. 
Aşa că o răpise. O înşfăcase de pe rândul de la fereastră. 


O legase în lanţuri acolo, ca să nu mai dispară. lar ca să 
finalizeze mariajul forţat, îi luase inelul şi şi-l pusese pe 
deget. 

Inelul ieftin pe care Oleg i-l dăduse lui lrene, după ce 
Oleg îl furase de la maică-sa, care îl primise în dar de la 
Harry, cel care îl cumpărase de la un talcioc, unde în 
schimb... ca în cântecelul pentru copii: „la inelul şi lasă-l să 
hălăduiască”. Harry mângâie adâncitura neagră de pe su- 
prafaţa aurită a inelului. Fusese atent, şi totuşi fusese orb. 

Fusese atent de prima dată când îl întâlnise pe Stig 
Nybakk şi spusese: „Verigheta ta. Am avut şi eu una 
identică”. 

Şi fusese orb pentru că nu se gândise la ce era identic. 

Adâncitura din cupru care se înnegrise. 

Abia când văzuse verigheta de pe degetul lui Martine şi 
o auzise spunând că el era singura persoană din lume în 
stare să cumpere o verighetă ieftină făcuse legătura dintre 
Oleg şi Nybakk. 

Harry nu avusese nicio îndoială, deşi nu găsise nimic 
suspect în apartamentul lui Stig Nybakk. Dimpotrivă, era 
atât de lipsit de obiecte compromiţătoare, încât Harry 
presupusese imediat că Nybakk trebuie să-şi ţină lucrurile 
compromiţătoare altundeva. În casa părinţilor, care era 
goală şi pe care nu o putea vinde. Casa roşie de pe deal, 
deasupra casei familiei lui Harry. 

— Tu l-ai ucis pe Gusto? întrebă Harry. 

Stig Nybakk clătină din cap. Avea pleoapele grele. Părea 

somnoros. 

— Ai alibi? 

— Nu. N-am niciunul. 
— Povesteşte-mi. 

— Am fost acolo. 

— Unde? 


— Pe Hausmanns gate. Mă duceam să-l văd. Ameninţase 
că mă dă în vileag. Dar, când am ajuns în Hausmanns 
gate, am văzut maşini de poliţie peste tot. Cineva îl 
omorâse deja pe Gusto. 

— Deja? Deci intenţionai să faci la fel? 

— Nu la fel. Eu nu am pistol. 

— Atunci ce ai? 

Nybakk ridică din umeri. 

— Studii de chimie. Gusto avea simptome de sevraj. Avea 
nevoie de violină. 

Harry văzu zâmbetul obosit al lui Nybakk şi dădu din 
cap. 

— Deci orice chestie albă ai fi avut la tine, ştiai că Gusto 
avea să şi-o injecteze pe loc. 

Lanţul zornăi când Nybakk ridică mâna ca să arate 
înspre uşă. 

— Irene. Pot să-i spun câteva cuvinte înainte să...? 

Harry îl privi pe Stig Nybakk. Zări ceva cunoscut la el. O 
persoană distrusă, un om terminat. Cineva care se 
revoltase împotriva cărţilor pe care i le oferise soarta. Și 
care pierduse. 

— O s-o întreb, zise Harry. 

O găsi pe lrene în sufragerie. Şedea pe un scaun, cu 
picioarele trase sub ea. Harry luă o haină din dulapul de pe 
hol şi i-o puse pe umeri. | se adresă în şoaptă. Ea răspunse 
cu glas scăzut, ca şi cum s-ar fi temut de ecourile pereţilor 
reci. 

Îi spuse că Gusto şi Nybakk, sau Ibsen, cum îi spuneau 
ei, lucraseră împreună ca s-o prindă în capcană. Plata 
constase în jumătate de kilogram de violină, iar ea fusese 
prizonieră patru luni. 

Harry o lăsă să spună ce avea de spus şi aşteptă până 
îşi dădu seama că terminase înainte să-i pună următoarea 
întrebare. 


lrene nu ştia despre moartea lui Gusto decât ce îi 
spusese Ibsen. Nu ştia nici cine era Dubai sau unde stătea. 
Gusto nu-i spusese nimic, iar ea nu dorise să ştie. Tot ce 
auzise despre Dubai erau doar zvonurile că umbla prin 
oraş ca o fantomă şi că nimeni nu ştia cine era sau cum 
arăta, că era ca vântul, imposibil de prins. 

Harry dădu din cap. Auzise asta cam prea des în ultima 
vreme. 

— HC o să te ducă la secţia de poliţie. Este avocat şi o să 
te ajute să povesteşti. După aia o să te ducă la mama lui 
Oleg, unde poţi sta între timp. 

lrene clătină din cap. 

— O să-l sun pe Stein, fratele meu. Pot sta la el. Şi... 

— Da? 

— Chiar trebuie să povestesc ce am păţit? 

Harry se uită la ea - era foarte tânără. Foarte mică. 
Arăta ca un pui de pasăre. Era imposibil să-ţi dai seama 
cât rău fusese făcut. 

— Poate aştepta până mâine, zise Harry. 

Zări lacrimile care începeau să-i umezească ochii. „În 
sfârşit”, îşi zise el. Dădu să-i pună o mână pe umăr, dar se 
răzgândi la timp. Poate că nu de mâna unui străin avea 
nevoie acum. Dar, după o clipă, lacrimile se mistuiseră. 

— Există... există vreo alternativă? întrebă ea. 

— Cum ar fi? 

— Cum ar fi să nu mai fiu nevoită să-l mai văd niciodată. 

Îl privea insistent în ochi. 


— Niciodată. 

Şi atunci simţi. Mâna ei peste mâna lui. 
— Te rog. 

Harry o bătu uşor peste mână, apoi îi mută mâna ei în 
poală. 


— Haide, vino să te duc la HC. 


După ce urmări maşina plecând, Harry reveni în casă şi 
cobori în beci. Nu găsi nicio frânghie, dar sub scară atârna 
un furtun de grădină. Îl duse în boxă şi îl aruncă spre 
Nybakk. Se uită în sus la bârnă. Suficient de sus. 

Scoase cutia de Zestril pe care o găsise în buzunarul lui 
Nybakk şi-i goli conţinutul în palmă. Şase pastile. 

— Ai probleme cu inima? întrebă Harry. 

Nybakk încuviinţă. 

— Câte tablete trebuie să iei pe zi? 
— Două. 

Harry îi puse pastilele în mână şi băgă la loc sticluţa 
goală în buzunarul propriei haine. 

— Mă întorc în două zile. Habar n-am cât înseamnă 
reputaţia pentru tine. Ruşinea ar fi fost cu siguranţă mai 
mare dacă ţi-ar fi trăit părinţii, dar sunt sigur că ai auzit 
cum îi tratează ceilalţi deţinuţi pe violatori. Dacă nu mai 
eşti în viaţă când mă întorc, atunci eşti uitat, numele tău 
nu va mai fi niciodată menţionat. Dacă mai eşti, te duc la 
secţia de poliţie. Ai priceput? 

Urletele lui Stig Nybakk îl urmăriră pe Harry până la uşa 
de la intrare. Urletele cuiva care era complet, absolut 
complet singur cu propria vinovăţie, cu propriile fantome, 
cu propria singurătate, cu propriile decizii. Da, avea ceva 
cunoscut. Harry trânti uşa în urma lui. 


Luă un taxi de pe Vetlandsveien şi îi ceru şoferului să îl 
ducă în Urtegata. 

Gâtul îl durea şi zvâcnea, ca şi cum ar fi avut un puls 
propriu, devenise viu, ca un animal închis făcut din bacterii 
care voiau să iasă. Harry îl întrebă pe şofer dacă are vreun 
analgezic în maşină, dar acesta clătină din cap. 

Când maşina viră înspre Bjarvika, Harry văzu artificii 
explodând pe cer deasupra Operei. Cineva sărbătorea 
ceva. Îi trecu prin minte că ar fi trebuit şi el să 
sărbătorească. Reuşise. O găsise pe Irene. lar Oleg era 


liber. Realizase ceea ce îşi propusese. Atunci de ce n-avea 
dispoziţie de sărbătorit? 

— Cu ce ocazie? întrebă Harry. 

— A, e premiera unei opere. Am dus mai devreme nişte 
unii eleganţi. 

— Don Giovanni. Am fost şi eu invitat. 

— De ce nu v-aţi dus? Ar trebui să fie bun. 

— Tragediile mă întristează. 

Şoferul îi aruncă o privire surprinsă în oglinda 
retrovizoare şi râse. 

— Tragediile mă întristează? 

Lui Harry îi sună telefonul. Klaus Torkildsen. 

— Credeam că nu o să mai vorbim niciodată, zise Harry. 

— Şi eu, replică Torkildsen. Dar... în fine, tot am verificat. 

— Nu mai are importanţă, zise Harry. Din punctul meu de 
vedere, cazul e închis. 

— Perfect, dar poate te interesează să ştii că, exact 
înainte şi după ora crimei, Bellman, sau cel puţin telefonul 
lui, se afla tocmai în Østfold. l-ar fi fost imposibil să ajungă 
la locul crimei şi înapoi. 

— Bine, Klaus, mulţumesc. 

— Bine. Deci nu ne mai auzim niciodată? 

— Niciodată. Te las acum. 

Harry încheie convorbirea. Îşi lăsă capul pe spate şi 
închise ochii. 

Acum ar fi trebuit să fie fericit. 

Pe sub pleoapele închise, vedea scânteile artificiilor. 


Partea a patra 

— Vin şi eu. 

Se terminase. 

Era a lui din nou. 

Harry înaintă împreună cu coada de la check-in pe 
culoarul larg de la Gardermoen. Brusc avea un plan, un 
plan pentru restul vieţii. Un plan, în orice caz. Şi îl încerca 
o senzaţie ameţitoare pe care nu o putea descrie decât ca 
fericire. 

Pe monitorul de deasupra biroului de check-in scria 
„Thai Air, Business Class”. 

Se întâmplase repede. 

Se dusese direct de la Nybakk la Fyrlyset, ca să-i îna- 
poieze telefonul lui Martine, însă aceasta îi spusese că 
poate să îl păstreze, deoarece ea îşi luase unul nou. Se 
lăsase convins să accepte un pardesiu aproape nou, în 
care arăta aproape prezentabil. Plus trei pastile de 
paracetamol pentru durere, însă refuzase să o lase pe 
Martine să-i examineze rănile. Ar fi vrut să i le panseze, şi 
nu era timp de aşa ceva. Sunase la Thai Air şi îşi rezervase 
un bilet. 

Şi atunci se întâmplase. 


O sunase pe Rakel, îi spusese că o găsise pe Irene şi că, 
odată cu eliberarea lui Oleg, misiunea lui era îndeplinită. 
Acum trebuia să plece din ţară înainte de a fi arestat. 

Şi atunci îi spusese ea. 

Harry închise ochii şi derulă din nou în minte vorbele lui 
Rakel: 

— Vin cu tine, Harry. 

Vin cu tine. Vin cu tine. 

Şi: 

— Când? 

Când? 

Cel mai tare ar fi vrut să răspundă „acum”. Fă-ţi valiza 
şi vino acum! 

Insă reuşise să păstreze o urmă de rațiune în el. 

— Ascultă, Rakel, sunt urmărit, iar poliţia probabil te 
supraveghează şi pe tine, sperând că va ajunge la mine 
prin tine, da? Plec singur la noapte. Tu vii după aia, cu 
zborul de mâine-seară. Te aştept în Bangkok. De acolo 
putem merge în Hong Kong. 

— Te poate apăra Hans Christian dacă eşti arestat. 
Sentința nu va fi aşa de... 

— Nu asprimea sentinţei mă îngrijorează, zisese Harry. 
Câtă vreme sunt în Oslo, mă poate găsi Dubai. Eşti sigură 
că Oleg e în siguranţă? 

— Da. Dar vreau să vină şi el cu noi, Harry. Nu pot să 
călătoresc... 

— Bineînţeles că vine şi el. 

— Vorbeşti serios? 

Auzise uşurarea din vocea ei. 

— O să fim împreună, iar Dubai nu se poate atinge de noi 
în Hong Kong. Aşteptăm câteva zile, după care o să trimit 
doi oameni de-ai lui Herman Kluit să vină în Oslo ca să-l 
însoţească. 


— Îi spun lui Hans Christian. După aia o să cumpăr un 
bilet de avion pentru mâine, dragule. 

— O să aştept în Bangkok. 

O mică tăcere. 

— Dar eşti căutat, Harry. Cum o să te urci la bordul 
avionului fără... 

— Următorul. 

Următorul? 

Harry redeschise ochii şi o văzu pe femeia de la ghişeu 
zâmbindu-i. 

Făcu un pas înainte şi îi dădu biletul şi paşaportul. O 
urmări cum tastează numele de pe paşaport. 

— Nu vă găsesc aici, herr Nybakk... 

Harry îi zâmbi liniştitor. 

— De fapt, mi-am rezervat loc spre Bangkok peste zece 
zile, dar am sunat acum o oră şi jumătate şi am rugat să- 
mi schimbe rezervarea pentru seara aceasta. 

Femeia mai apăsă câteva taste. Harry numără 
secundele. Inspiră. Expiră. Inspiră. 

— Gata, am găsit. Rezervările de ultimă oră nu apar 
întotdeauna imediat. Dar aici scrie că zburaţi împreună cu 
cineva pe nume lrene Hanssen. 

— Ea o să vină conform rezervării anterioare, explică 
Harry. 

— Bun. Aveţi bagaj de cală? 

— Nu. 

Alte taste apăsate. 

După care femeia se încruntă. Deschise din nou 
paşaportul. Harry se pregăti sufleteşte. Femeia puse 
tichetul de îmbarcare în paşaport şi îi dădu actul lui Harry. 
— Ar fi bine să vă grăbiţi, herr Nybakk. Ilmbarcarea a 
început deja. Vă urez călătorie plăcută. 

— Mulţumesc, zise Harry cu o sinceritate pe care nu o 
anticipase, după care se grăbi spre controlul de securitate. 


Observă că primise un mesaj abia când trecuse de 
scanerul cu raze X, când era pe punctul de a-şi lua din 
tăviţă cheile şi telefonul mobil al lui Martine. Încercă să-l 
salveze alături de celelalte mesaje primite de Martine, 
când văzu că expeditorul avea un nume scurt. B. Beate. 

O luă la fugă către poarta 54. Bangkok, ultimul apel. 

Citi mesajul. 

„Primit ultima listă. E o adresă care nu era pe lista pe 
care ai primit-o de la Bellman. Blindernveien 74.” 

Harry băgă mobilul în buzunar. La ghişeu nu era coadă. 
Deschise paşaportul, iar funcţionarul îl verifică şi se uită la 
tichetul de îmbarcare. Ridică apoi privirea spre Harry. 

— Cicatricea e mai proaspătă decât fotografia, zise Harry. 

Funcţionarul îl cercetă. 

— Să vă faceţi o fotografie nouă, domnule Nybakk, rosti 
el, şi îi dădu înapoi documentele lui Harry. 

Apoi făcu semn persoanei din spatele lui, ca să-i indice 
că venise rândul ei. 

Harry era liber. Salvat. Avea în faţă o nouă viaţă. 

La poarta de acces către avion erau cinci rătăciţi. 

Harry se uită la tichetul de îmbarcare. Clasa business. 
Nu călătorise decât cu clasa economică, chiar şi când 
zbura pentru Herman Kluit. Stig Nybakk se descurcase 
bine. Dubai se descurcase bine. Se descurcau bine. Se 
descurcă bine. Chiar acum, în seara asta, clienţii stăteau 
cu muşchii feţei zvâcnind şi înfometați, aşteptându-l pe 
tipul cu tricou Arsenal să le spună „Haideţi”. 

Rămăseseră două persoane la coadă. 

Blindernveien 74. 

Vin cu tine. Harry închise ochii ca să audă din nou în 
gând vocea lui Rakel. După care auzi şi altceva: Eşti 
polițist? Asta ai ajuns? Un robot, un sclav în muşuroiul de 
furnici şi de idei avute de alții? 

Aşa era? 


Îi veni rândul. Femeia de la ghişeu ridică din sprâncene. 

Nu, nu era un sclav. 

Îi întinse tichetul de îmbarcare. 

Se îndepărtă. Străbătu tunelul către avion. Vedea 
dincolo de geamuri luminile unui avion care ateriza. Care 
trecea peste casa lui Tord Schultz. 

Blindernveien 74. 

Sângele lui Mikael Bellman sub unghiile lui Gusto. 

Rahat, rahat, rahat! 

Harry urcă în avion, îşi găsi locul şi se afundă în scaunul 
de piele. Doamne, ce moale era! Apăsă pe un buton şi 
scaunul se lăsă pe spate, tot mai mult, până ce ajunse în 
poziţie orizontală. Închise din nou ochii, dorindu-şi să 
adoarmă. Să doarmă. Până ce se trezea într-o bună zi şi ar 
fi fost un om schimbat şi s-ar fi aflat în cu totul alt loc. li 
căută vocea. Dar dădu peste alta, care vorbea în suedeză: 
Am un guler fals de preot; tu ai o insignă falsă de şerif. De 
fapt, cât de nezdruncinată este credința ta în ceea ce 
predici? 

Sângele lui Bellman. „...tocmai în Østfold. l-ar fi fost 
imposibil să...” 

Totul se potrivea. 

Harry simţi o mână pe braţ şi deschise ochii. 

O însoţitoare de zbor Thai Airlines, cu pomeţi înalţi, îi 
zâmbea de sus. 

— Îmi pare rău, domnule, dar trebuie să vă ridicaţi 
scaunul în poziţie verticală înainte de decolare. 

În poziţie verticală. 

Harry inspiră adânc. Îşi scoase mobilul şi se uită la 
ultimul apel. 

— Domnule, va trebui să închideţi... 

Harry îşi ridică mâna şi apăsă pe „Apelare”. 

— Credeam că nu mai vorbim niciodată, răspunse Klaus 
Torkildsen. 


— Unde anume în Østfold? 
— Poftim? 
— Bellman. Unde anume în Østfold era când a fost ucis 
Gusto? 
— Rygge, lângă Moss. 
Harry îşi puse telefonul la loc şi se ridică. 
— Domnule, indicatorul de centură de siguranţă... 
— Scuze, zise Harry. Asta nu e zborul meu. 
— Sunt sigură că e. Am verificat numărul pasagerilor şi... 
Harry porni în grabă spre spatele avionului. Auzi zgomot 
de paşi rapizi în urma lui. 
— Domnule, am închis deja... 
— Atunci deschide-o. 
Lângă ei venise un ofiţer de bord. 
— Domnule, mă tem că regulamentul nu ne permite să 
deschidem... 
— Am rămas fără pastile, zise Harry, scotocindu-se prin 
buzunarul hainei. 
Găsi cutia goală cu eticheta de Zestril şi i-o băgă 
individului sub ochi. 
— Eu sunt domnul Nybakk, vezi? Vrei ca un pasager să 
aibă un atac de inimă când zburăm deasupra... să zicem 
Afganistanului? 


Era trecut de ora 11, iar expresul de la aeroport spre 
Oslo era aproape gol. Harry citea neatent ştirile de pe 
ecranul atârnat de plafon. Avusese un plan, un plan pentru 
o viaţă nouă. Acum avea douăzeci de minute la dispoziţie 
ca să conceapă unul nou. Era o nebunie. S-ar fi putut afla 
într-un avion spre Bangkok. Dar tocmai asta era ideea; s-ar 
fi putut afla în zbor către Bangkok chiar acum. Pur şi 
simplu n-avea abilitatea asta, era o deficiență, o eroare de 
operare; punctul lui vulnerabil era că nu fusese niciodată 
în stare să-şi spună că nu-i pasă, să uite, să lase totul în 
urmă. Da, putea să bea, dar se trezea după aceea. Se 


putea duce în Hong Kong, dar se întorcea. Fără îndoială 
era o fiinţă cu mari probleme. lar efectul pilulelor pe care i 
le dăduse Martine începea să dispară; avea nevoie de 
altele, căci durerea îl ameţea. 

Harry se uită mai bine la ştirile despre evoluţia 
economică şi rezultatele sportive, când îi veni brusc ideea: 
dacă exact asta făcea el acum? Se dădea în lături. 

Nu. Era altfel de data asta. Schimbase data zborului 
pentru seara următoare, acelaşi zbor cu Rakel. Ba chiar îi 
rezervase un loc lângă el la clasa business şi plătise 
diferenţa de preţ. Se întrebase dacă să-i spună ce face, 
dar ştia ce ar fi crezut ea. Nu se schimbase. Era mânat de 
aceeaşi nebunie. Nimic n-avea să se schimbe vreodată. 
Insă şezând acolo, unul lângă celălalt, cu acceleraţia 
lipindu-i pe amândoi de scaune şi apoi simțind urcarea, 
lipsa greutăţii, inexorabilul, Rakel ar fi ştiut, în fine, că 
lăsau trecutul în urmă, dedesubtul lor, că drumul lor 
împreună începuse. 


Harry se dădu jos din expresul de aeroport, traversă 
podul către clădirea Operei şi o luă pe jos pe dalele din 
marmură italienească spre intrarea principală. Prin 
geamuri vedea oameni elegant îmbrăcaţi conversând, în 
timp ce bufetul şi băuturile îi aşteptau în holul scump. 

În faţa intrării stătea un bărbat îmbrăcat în costum şi cu 
o cască în ureche, cu mâinile în faţa pântecului, ca şi cum 
avea de înfruntat o lovitură cu piciorul. Umeri largi, dar 
fără grăsime. Ochi experimentați care îl localizaseră pe 
Harry de multă vreme, iar acum cercetau în jurul lui, în 
căutarea unor elemente care ar fi putut prezenta vreo 
importanţă. Ceea ce nu putea însemna decât că era ofiţer 
din PST, serviciul norvegian de securitate, iar de faţă se 
afla comandantul poliţiei sau cineva din guvern. Bărbatul 
înaintă doi paşi la apropierea lui Harry. 


— Îmi cer scuze, aici e o petrecere privată... începu el, dar 
se opri când văzu legitimaţia lui Harry. 

— N-am nicio treabă cu şeful tău, amice, zise Harry. 
Trebuie doar să schimb două vorbe cu cineva. Treburi 
oficiale. 

Ofiţerul încuviinţă, spuse ceva în microfonul de la 
reverul hainei şi îl lăsă pe Harry să treacă. 

Foaierul era un imens iglu, unde Harry recunoscu multe 
chipuri, în pofida exilului său îndelungat: cei care pozau 
pentru presă, gazde de show-uri de televiziune politice sau 
sportive, plus eminențele culturale, mai mult sau mai puţin 
cenușii. lar Harry îşi dădu seama la ce se referise Isabelle 
Skayen când spusese că era greu să găsească un partener 
suficient de înalt atunci când era pe tocuri. Era lesne s-o 
vezi în mulţime, deasupra oaspeţilor. 

Harry păşi peste şnur şi îşi croi drum rostind „scuze” în 
stânga şi în dreapta, printre pahare pline cu vin alb. 

Isabelle discuta cu un bărbat mai scund cu o jumătate 
de cap decât ea, însă expresia ei linguşitoare şi entuziastă 
îi sugera lui Harry că era cu câteva capete deasupra ei ca 
putere şi rang social. Harry era la trei metri de ei, când în 
faţa lui apăru un bărbat. 

— Sunt polițistul care discuta cu colegul tău de afară, zise 
Harry. Trebuie să schimb o vorbă cu ea. 

— Multă baftă, zise agentul, iar Harry avu impresia că 
tonul lui ascundea o insinuare. 

Harry străbătu ultimii paşi. 

— Bună, Isabelle, zise el, văzându-i surprinderea pe chip. 
Sper că nu-ți întrerup... cariera? 

— Inspectore Hole, replică ea, cu un râset ascuţit, ca şi 
cum ar fi împărtăşit o glumă ştiută doar de ei doi. 

Bărbatul de lângă ea întinse rapid mâna şi îşi rosti 
numele, mai degrabă la modul superficial. Probabil că o 
carieră îndelungată la ultimul etaj al primăriei îl învățase 


că popularitatea în rândul oamenilor obişnuiţi era 
recompensată în ziua alegerilor. 

— V-a plăcut spectacolul, inspectore? 

— Da şi nu, răspunse Harry. M-am bucurat că s-a terminat 
şi tocmai voiam să plec acasă, când mi-am dat seama că 
au rămas câteva lucruri neclarificate. 

— Cum ar fi? 

— Păi, cum Don Giovanni e un hoţ şi un fustangiu, cu 
siguranţă că e drept să fie pedepsit în ultimul act. Cred că 
am înţeles cine e statuia care vine la Don Giovanni şi îl 
duce în iad. Mă întreb însă cine i-a spus statuii că îl 
găseşte pe Don Giovanni în locul acela? Îmi puteţi 
răspunde...? 

Harry se întoarse. 

— Isabelle? 

Zâmbetul femeii era forţat. 

— Dacă ai în minte o teorie a conspirației, atunci e 
interesant să o auzim. Dar poate altă dată. Acum discut 
CU... 

— Trebuie să schimb două vorbe cu ea, zise Harry, 
uitându-se la interlocutorul lui Isabelle. Cu permisiunea 
dumneavoastră, evident. 

Observă că Isabelle dă să protesteze, însă interlocutorul 
ei fu mai rapid. 

— Bineînţeles. 

Omul zâmbi, dădu din cap şi se întoarse spre un cuplu în 
vârstă care aştepta să stea de vorbă cu el. 

Harry o luă pe Isabelle de braţ şi o duse către 
indicatoarele spre toalete. 

— Puţi, şuieră ea când Harry îşi puse palmele pe umerii ei 
şi o lipi de peretele de lângă intrarea la toaleta bărbaţilor. 

— Costumul a fost într-un tomberon de vreo două ori, zise 
Harry, observând că atrăgeau câteva priviri din partea 
celor din jur. Uite ce e, putem rezolva chestia asta civilizat 


sau brutal. Ce stă la baza colaborării tale cu Mikael 
Bellman? 
— Du-te dracului, Hole. 

Harry deschise cu piciorul uşa toaletei şi o trase pe 
Isabelle înăuntru. 

Un bărbat în smoching le aruncă o privire uluită în 
oglindă când Harry o lipi pe Isabelle de uşa unei toalete şi 
îi puse antebraţul pe gât. 

— Bellman era la tine când a fost omorât Gusto, şuieră 
Harry. Gusto avea sângele lui Bellman sub unghii. 
„Arzătorul” lui Dubai este cel mai apropiat colaborator şi 
prieten al lui Bellman. Dacă nu vorbeşti acum, îmi sun 
omul de la Aftenposten şi apare totul în ziarul de mâine. 
După care pun pe biroul procurorului tot ce am. Deci cum 
rămâne? 

— Scuzaţi-mă. 

Era bărbatul în smoching, care se ţinea la o distanţă 
respectuoasă. 

— Aveţi nevoie de ajutor? 
— leşi dracului de aici! 

Omul păru şocat, poate nu atât din pricina cuvintelor, 
cât a faptului că fuseseră rostite de Isabelle. leşi în grabă. 
— Ne-o trăgeam, spuse Isabelle, pe jumătate strangulată. 

Harry îi dădu drumul. Din respiraţia ei îşi dădea seama 
că băuse şampanie. 

— Tu şi Bellman? 

— Ştiu că e însurat, iar noi doi ne-o trăgeam, asta e tot, 
zise ea, frecându-şi gâtul. Gusto a apărut din senin şi l-a 
zgâriat pe Bellman în timp ce-l dădea afară. Dacă vrei să 
povesteşti presei chestia asta, n-ai decât. Presupun că tu 
n-ai regulat niciodată o femeie măritată. Dar poate te 
gândeşti la efectul titlurilor asupra soţiei şi copiilor lui 
Bellman. 


— Cum v-aţi cunoscut? Vrei să-mi spui că triunghiul ăsta 
amoros cu Gusto şi voi doi este o întâmplare? 

— Tu cum crezi că se cunosc oamenii aflaţi la putere, 
Harry? Priveşte în jurul tău. Uită-te cine a venit la 
petrecere. Toată lumea ştie că Bellman e viitorul 
comandant al poliţiei din Oslo. 

— Şi că tu o să obţii un post la primărie? 

— Ne-am cunoscut la o lansare sau ceva de genul ăsta, o 
premieră, o vizionare privată, nu mai ţin minte exact. Aşa 
stau lucrurile. Poţi să-l suni şi să-l întrebi când a fost. Dar 
poate nu în seara asta, căci petrece o seară liniştită cu 
familia. Asta e... în fine, aşa stau lucrurile. 

Aşa stau lucrurile. Harry se uită fix la ea. 

— Şi Truls Berntsen? 

— Cine? 

— E „arzătorul” lor, nu? Cine l-a trimis la hotelul Leon ca 
să mă aranjeze? Tu? Sau Dubai? 

— Ce naiba tot spui? 

Harry îşi dădea seama că femeia n-avea idee cine e 
Truls Berntsen. 

Isabelle Skøyen începu să râdă. 

— Harry, nu mai fi aşa de deprimat. 

Ar fi putut fi într-un avion către Bangkok. Către o altă 
viaţă. 

Porni spre ieşire. 

— Aşteaptă, Harry. 

Se întoarse. Isabelle se sprijinea de uşa cabinei şi îşi 
ridicase fusta. Atât de sus, că îi vedea marginile ciorapilor 
şi jartiera. Pe frunte îi căzuse o şuviţă de păr blond. 

— Acum, că avem toaleta doar pentru noi... 

Harry o privi în ochi. Erau înceţoşaţi. Nu de alcool, nu de 
dorinţă, ci de altceva. Oare plângea? Dura, singuratica, 
dispreţuitoarea de sine Isabelle Skøyen? Şi ce dacă? Nu 
era decât o persoană ranchiunoasă, dispusă să distrugă 


vieţile altora ca să obţină ce credea că e dreptul ei prin 
naştere: să fie iubită. 

Uşa încă se balansa după ce plecase Harry, frecându-se 
de garnitura de cauciuc, tot mai repede, ca o ultimă 
repriză de aplauze, tot mai rapidă. 


x k x 


Harry trecu înapoi podul acoperit spre gara centrală şi 
coborî treptele către Plata. În celălalt capăt al pieței se 
găsea o farmacie nonstop, însă era întotdeauna coadă, iar 
Harry ştia că pastilele fără prescripţie nu erau destul de 
puternice să domolească durerea. Merse mai departe, pe 
lângă  Heroinparken. incepuse să plouă, iar lumina 
felinarelor se reflecta pe şinele ude de tramvai spre 
Prinsens gate. În timp ce mergea, Harry se gândi la ce 
avea de făcut. Carabina lui Nybakk din Oppsal era cea mai 
simplă opţiune. In plus, îi oferea mai mult spaţiu de 
manevră. Ca să recupereze arma din spatele şifonierului 
din camera 301, ar fi trebuit să intre neobservat în hotelul 
Leon, şi nici măcar nu putea fi sigur că nu fusese deja 
descoperită. Însă puşca era mai solidă. 

Incuietoarea de la poarta din spatele hotelului Leon era 
distrusă. Fusese spartă recent, iar Harry presupunea că 
aşa intraseră cele două gorile în noaptea în care veniseră 
în vizită. 

Intră şi descoperi, fără surprindere, că şi broasca de la 
uşa din spate era distrusă. 

Urcă scara îngustă care servea ca ieşire de urgenţă. Nici 
ţipenie de om pe coridorul de la etajul doi. Ciocăni în uşa 
de la 310 ca să-l întrebe pe Cato dacă venise poliţia. Sau 
altcineva. Niciun răspuns. Îşi lipi urechea de uşă. Linişte. 

Nu făcuse nimeni vreo încercare să repare uşa de la 
camera lui, aşa că, din punctul ăsta de vedere, era inutilă 
orice cheie. Impinse uşa şi aceasta se deschise. Harry 


observă imediat sângele care se scursese pe cimentul de 
sub pragul demontat al uşii. 

Nici cu fereastra nu făcuse nimeni nimic. 

Harry nu aprinse lumina, intră direct, scotoci în spatele 
şifonierului şi verifică dacă nu cumva îi găsiseră arma. Sau 
cutia cu cartuşe, care stătea lângă Biblie, în sertarul 
noptierei. Şi îşi dădu seama că poliţia nu venise la hotelul 
Leon; locatarii şi vecinii nu consideraseră necesar să 
implice forţele de ordine pentru câteva rafale amărâte de 
armă, cel puţin câtă vreme nu existau cadavre. Deschise 
şifonierul. Până şi hainele şi valiza erau acolo, ca şi cum nu 
s-ar fi întâmplat nimic. 

O zări pe femeia din camera de vizavi. ` 

Şedea în faţa unei oglinzi, cu spatele la el. Işi pieptăna 
părul, din câte îşi dădea el seama, şi purta o rochie care 
părea ciudat de demodată. Nu veche, doar demodată, ca 
un costum din altă epocă. Fără să înţeleagă de ce, Harry 
strigă prin fereastra spartă. Un țipăt scurt. Femeia nu 
reacţionă. 

Ajuns înapoi în stradă, Harry îşi dădu seama că n-avea 
să reziste. Îşi simţea gâtul cuprins de flăcări şi transpira 
prin toţi porii. Era scăldat în sudoare şi simţea primele 
frisoane. 

Muzica de la bar se schimbase. Pe uşa deschisă se 
auzea melodia „And It Stoned Me” a lui Van Morrison. 

Analgezic. 

Harry cobori de pe trotuar şi auzi o sonerie stridentă 
disperată, iar în clipa următoare prin faţa ochilor îi trecu 
un imens zid albastru cu alb. Rămase nemişcat în mijlocul 
străzii câteva secunde. Apoi tramvaiul se îndepărtă şi văzu 
din nou uşa deschisă a barului. 

Când îşi ridică privirea de pe ziar şi îl zări pe Harry, 
barmanul tresări violent. 

— Jim Beam, îi ceru Harry. 


Barmanul clipi de două ori fără să se mişte. Ziarul 
alunecă la podea. 

Harry scoase câţiva euro din portofel şi îi puse pe 
tejghea. 

— Dă-mi toată sticla. 

Barmanul rămăsese cu gura căscată. Tatuajul cu EAT 

avea un colăcel de grăsime deasupra „T”-ului. 

— Acum, zise Harry. După care plec. 

__ Barmanul se uită la bancnote. Apoi îl privi pe Harry. 
Intinse mâna după sticla de Jim Beam, ţinând privirea 
aţintită asupra lui. 

Văzând că sticla era mai mult de jumătate goală, Harry 
oftă. O strecură în buzunarul pardesiului, privi în jur, 
încercă să găsească nişte cuvinte memorabile de plecare, 
renunţă, dădu din cap şi plecă. 


_ Se opri la colţul dintre Prinsens şi Dronningens gate. 
Intâi sună la informaţii. Apoi desfăcu sticla. Simţi un nod în 
stomac când mirosi bourbonul. Ştia însă că nu va fi în stare 
să facă ce avea de făcut fără un anestezic. Trecuseră trei 
ani de ultima dată. Poate că situaţia se îmbunătăţise. Duse 
sticla la gură. Dădu capul pe spate şi înclină sticla. Trei ani 
de când nu mai băuse. Otrava îi năpădi sistemul ca o 
bombă cu napalm. Situaţia nu se îmbunătăţise; era mai 
proastă decât înainte. 

Harry se aplecă, întinse un braţ şi se sprijini de un zid, 
ca să nu verse pe pantaloni sau pantofi. 

Auzi zgomot de tocuri pe asfaltul din spatele lui. 
— Hei, mister. Eu frumoasă? 
— Sigur, reuşi Harry să îngaime înainte de a simţi voma în 
gât. 

jetul gălbui lovi asfaltul cu forţă şi pe o rază 
impresionantă, iar Harry auzi tocurile îndepărtându-se 
rapid. Se şterse la gură cu dosul mâinii şi încercă din nou. 


Capul pe spate. Whiskey şi bilă coborâră împreună pe gât. 
Şi ieşiră imediat. 

A treia oară, alcoolul rămase înăuntru. Deocamdată. 

A patra oară, ajunse unde trebuia. 

A cincea oară, aduse fericirea. 

Harry opri un taxi şi îi dădu şoferului adresa. 


Truls Berntsen grăbi pasul prin beznă. Străbătu 
parcarea din faţa blocului, luminată de becuri din casele 
frumoase şi sigure din jur, unde oamenii aduceau gustări 
şi ibrice cu cafea, poate chiar şi o bere, şi dădeau drumul 
la televizoare, după ce se terminaseră ştirile şi era mai 
distractiv să se uite. Truls sunase la sediul poliţiei şi 
anunţase că se simţea rău. Nu-l întrebase nimeni ce 
păţise, ci doar dacă avea să lipsească toate cele trei zile la 
care avea dreptul fără concediu medical. Întrebase de 
unde naiba poate să ştie cineva dacă o să fie bolnav fix 
trei zile. Ce ţară de puturoşi nenorociţi, ce politicieni 
nemernici şi ipocriţi care susțineau sus şi tare că oamenii 
chiar voiau să muncească dacă puteau. Norvegienii votau 
Partidul Socialist deoarece membrii acestuia făcuseră din 
chiul un drept al omului şi cine naiba n-ar vota un partid 
care îţi oferea trei zile libere fără concediu medical, îţi 
dădea liber să stai acasă şi să te regulezi, sau să te duci la 
schi, sau să-ţi revii din mahmureală? Partidul Socialist ştia, 
evident, ce pleaşcă era asta, dar tot încerca să pară un 
partid responsabil, se lăuda cu „încrederea în majoritatea 
oamenilor” şi declara dreptul la chiul ca pe un fel de 
reformă socială. Partidul Progresului era şi mai enervant, 
pentru că îşi cumpăra voturi cu reduceri de impozite şi nici 
măcar nu se deranja să se ascundă. 

Truls stătuse şi se gândise toată ziua, în vreme ce îşi 
trecea în revistă armele, încărcându-le şi verificându-le, 
supraveghind uşa încuiată şi cercetând maşinile care 
intrau în parcare, prin sistemul de ochire al Mărklinului, 


arma enormă dintr-un caz de crimă de-acum mulţi ani, 
despre care ofiţerul care răspundea de armele confiscate 
credea probabil că se află tot la sediul central al poliţiei. 
Truls ştiuse că, mai devreme sau mai târziu, trebuia să 
iasă din casă să-şi ia mâncare, dar aşteptase până la 
lăsarea întunericului, când era mai puţină lume prin 
preajmă. Cu puţin înainte de ora 11, când se închidea 
supermarketul Rimi, îşi luase Steyrul, se furişase afară şi 
alergase până la magazin. Străbătuse coridoarele dintre 
rafturi cu un ochi la mâncare şi celălalt la clienţii din 
magazin.  Cumpărase chiftele  Fjordland pentru o 
săptămână. Punguţe transparente cu cartofi decojiţi, 
chiftele, piure de mazăre şi sos de friptură. Puneai 
punguţa câteva minute în apă clocotită, o deschideai şi o 
răsturnai pe o farfurie, iar dacă închideai ochii, aveai 
impresia că ai în faţă mâncare adevărată. 

Truls Berntsen era la intrarea în bloc şi tocmai vâra 
cheia în uşă, când auzi paşi grăbiţi în spate, în întuneric. 
Se răsuci rapid pe călcâie şi duse mâna la pistolul din 
haină, dar se trezi uitându-se la chipul îngrozit al lui Vigdis 
A. 

— V-v-am speriat? îngăimă femeia. 

— Nu, răspunse scurt Truls, intrând în bloc fără să-i ţină 
uşa deschisă, însă o auzi reuşind să-şi strecoare înăuntru 
colacii de grăsime înainte să se închidă. 

Chemă liftul. Speriat? Evident că era al naibii de speriat. 
Avea nişte cazaci siberieni pe urme. Oare exista ceva în 
sensul ăsta care să nu fie de speriat? 

Vigdis A gâfâia în spatele lui. Era supraponderală, aşa 
cum deveniseră cele mai multe. Nu că ar fi zis nu, dar de 
ce nu rostea nimeni adevărul? Femeile norvegiene se 
îngrăşaseră atât de mult, încât nu numai că se alegeau cu 
vreuna dintr-o gamă largă de boli, dar ajungeau şi să iasă 
din cursa pentru reproducere; aveau să depopuleze ţara. 


Pentru că, până la urmă, niciun bărbat nu avea poftă să se 
bălăcească într-un asemenea munte de grăsime. In afară 
de a lor, desigur. 

Sosi liftul, se urcară, şi cablurile ţipară de durere. 

Truls Berntsen citise că şi bărbaţii se îngrăşau la fel de 
mult, dar nu se vedea la fel. Aveau fundul mai mic şi pur şi 
simplu păreau mai mari şi mai puternici. Ca el. Truls arăta 
al naibii de mult mai bine acum decât când avea cu zece 
kile mai puţin. Însă femeile căpătau straturile alea de 
grăsime care tremurau şi-l făceau să-şi dorească să le 
tragă un şut şi să-şi vadă piciorul dispărând în slănina aia. 
Toată lumea ştia că grăsimea aia devenise noul cancer, 
însă toţi se văicăreau în legătură cu isteria slăbitului şi 
preamăreau corpul „adevăratei” femei. Ca şi cum lipsa 
mişcării şi îndopatul cu mâncare erau vreun model de bun- 
simţ. Să te bucuri de corpul pe care-l ai, chestii de genul 
ăsta. Era mult mai bine să moară sute de oameni de boli 
de inimă decât să moară o persoană din cauza unor 
tulburări de nutriţie. Şi acum până şi Martine arăta la fel. 
Sigur, ea era însărcinată, ştia, dar nu-şi putea scoate din 
cap ideea că devenise şi ea la fel. 

— Parcă v-ar fi frig, zise Vigdis A, zâmbind. 

Truls habar n-avea de la ce venea acel A, dar aşa scria 
pe soneria de la uşa ei, Vigdis A. Îi venea să o pocnească, 
un croşeu de dreapta, cu toată forţa lui, căci nu trebuia să- 
şi facă griji pentru încheieturi cu nenorociţii ăia de obraji 
bucălaţi. Sau să o reguleze. Sau amândouă. 

Truls ştia de ce era atât de furios. De vină era telefonul 
mobil. 

Când reuşiseră, în fine, să-i facă pe cei de la Telenor să 
urmărească telefonul lui Hole, constataseră că acesta se 
afla în centrul oraşului, mai exact în jurul gării din Oslo. 
Probabil că nu exista în Oslo un loc mai aglomerat, zi şi 
noapte. După aceea, o duzină de poliţişti începuseră să-l 


caute pe Hole în mulţime. Pierduseră ore în şir. Nada. În 
cele din urmă, un poliţist tinerel venise cu ideea banală să- 
şi sincronizeze ceasurile, să se răspândească în zonă şi 
unul dintre ei să sune din sfert în sfert de oră la numărul 
căutat. Dacă auzeau un telefon sunând în momentul acela 
sau vedeau pe cineva scoţându-şi telefonul, însemna că e 
prin apropiere şi se năpusteau cu toţii. Zis şi făcut. Şi 
găsiseră telefonul. In buzunarul unui narcoman aproape 
adormit pe treptele din Jernbanetorget. Individul le 
spusese că „a primit” telefonul de la un tip de la Fyrlyset. 

Liftul se opri. 

— Noapte bună, mormăi Truls, şi cobori. 

Auzi uşa închizându-se în urma lui şi liftul pornind din 
nou. 

Acum urmau chiftele şi un DVD. Mai întâi, poate, Furios 
şi lute. Un film de rahat, bineînţeles, dar avea una sau 
două scene tari. Sau Transformers, cu Megan Fox şi o 
masturbare bună şi îndelungată. 

li auzi răsuflarea. Probabil coborâse din lift după el. 
Ceva păsărică. Truls Berntsen avea să reguleze în noaptea 
aceea. Zâmbi şi îşi întoarse capul. Se trezi cu ceva în faţă. 
Ceva dur. Şi rece. Truls Berntsen se concentră să vadă mai 
bine. Ţeava unei arme. 

— Mulţumesc foarte mult, rosti o voce cunoscută. Mi-ar 
plăcea să intru. 


Truls Berntsen se aşeză pe fotoliu uitându-se fix la ţeava 
propriului său pistol. 

Il găsise. Şi viceversa. 
— Nu se poate să ne tot întâlnim aşa, zise Harry Hole. 

Işi băgase ţigara în colţul gurii, ca să nu-i intre fum în 
ochi. Truls nu răspunse. 
— Ştii de ce prefer să folosesc arma ta? întrebă Harry, 
bătând uşor puşca de vânătoare pe care şi-o aşezase în 
poală. 


Truls rămase cu gura închisă. 

— Pentru că prefer ca gloanţele pe care o să le găsească 
în tine să provină de la arma ta. 

Truls ridică din umeri. 

Harry Hole se aplecă în faţă. lar Truls îi simţi răsuflarea 
încărcată de alcool. La naiba, individul era beat. Truls 
auzise poveşti despre ce făcea când era treaz, iar acum 
era băut. 

— Eşti un „arzător”, Truls Berntsen. Şi iată dovada. 

Ridică legitimaţia pe care i-o luase odată cu arma. 

— Thomas Lunder? Nu e ăsta tipul care prelua drogurile 
de la Gardermoen? 

— Ce vrei de fapt? rosti Truls, închizând ochii şi aşezându- 
se mai bine pe scaun. 

Chiftele şi un DVD. 

— Vreau să aflu ce legătură e între tine, Dubai, Isabelle 
Skøyen şi Mikael Bellman. 

Truls se trase înapoi pe scaun. Mikael? Ce dracu' avea 
Mikael de-a face cu asta? Şi Isabelle Skøyen? Nu era ea 
politician? 

— Habar n-am... 

Îl văzu pe Harry apăsând uşor pe trăgaciul armei. 

— Ai grijă, Hole! Trăgaciul e mai sensibil decât crezi. E... 

Trăgaciul se lăsă şi mai jos. 

— Stai! Stai, pentru numele lui Dumnezeu! 

Truls Berntsen îşi plimbă limba prin gură, căutând urme 
de salivă. 

— Nu ştiu nimic despre Bellman sau Skayen, dar în 
privinţa lui Dubai... 

— Da? 

— Pot să-ţi spun... 

— Ce-mi poţi spune? 

Truls Berntsen inspiră adânc şi îşi ţinu respiraţia. Apoi 
expiră cu un geamăt. 


— Totul. 

Trei ochi se uitau fix la Truls Berntsen. Doi aveau irisuri 
albastru-deschis şi erau umeziţi de băutură. Al treilea era 
rotund şi negru - ţeava propriului lui Steyr. Bărbatul care 
ţinea arma stătea aproape întins în fotoliu, iar picioarele 
lui lungi ajungeau până departe pe covor. Spuse cu voce 
răguşită: 

— Povesteşte-mi, Berntsen. Povesteşte-mi despre Dubai. 

Truls tuşi de două ori. Al naibii gât uscat. 

— A sunat cineva la uşă într-o seară. Am ridicat 
receptorul interfonului şi o voce a zis că vrea să schimbe 
câteva vorbe cu mine. La început n-am vrut să-i dau 
drumul, dar apoi a pomenit un nume şi... în fine... 

Truls Berntsen îşi prinse falca între degetul mare şi cel 
mijlociu. 

Celălalt bărbat aşteptă. 

— A existat o poveste nefericită despre care credeam că 
nu ştie nimeni. 

— Anume? 

— O persoană reţinută. Trebuia învățată bunele maniere. 
Nu credeam că mai ştie cineva că eu am fost cel care l-a... 
învăţat. 

— Daune? 

— Părinţii au vrut să deschidă proces, dar băiatul nu m-a 
putut identifica din şirul de posibili suspecți. Probabil că i- 
am paradit nervul optic. A fost şi o parte bună până la 
urmă. 


Truls pufni într-un râs nervos, dar tăcu repede. 

— lar acum în faţa uşii mele stătea omul ăsta care ştia. A 
spus că aveam un anumit talent de a trece neobservat şi 
mi-a zis că era dispus să plătească mult pentru cineva ca 
mine. Vorbea norvegiană, dar cu un pic de accent. Suna 
destul de decent. L-am lăsat să intre. 

— Te-ai întâlnit cu Dubai? 

— Da. Era singur. Un bătrân îmbrăcat cu un costum 
elegant, dar demodat. Vestă. Pălărie şi mănuşi. Mi-a spus 
ce voia să fac. Şi cât plăteşte. Era prudent. A zis că n-o să 
ne mai întâlnim niciodată faţă în faţă, n-o să comunicăm la 
telefon, prin e-mailuri sau orice altă formă care poate fi 
urmărită. Şi pentru mine era în regulă. 

— Şi cum ai organizat treaba? 

— Misiunile erau scrise pe o piatră funerară. Mi-a explicat 
unde o găsesc. 

— Unde? 

— În cimitirul Gamlebyen. Tot acolo primeam şi banii. 

— Spune-mi despre Dubai. Cine e? 

Truls Berntsen privi în gol. Încerca să evalueze plusurile 
şi minusurile situaţiei. Consecințele. 

— Ce mai aştepţi, Berntsen? Ai spus că îmi povesteşti 
totul despre Dubai. 

— Eşti conştient ce risc dacă spun... 

— Ultima dată când te-am văzut, doi dintre oamenii lui 
Dubai încercau să te umple cu plumbi. Aşa că şi fără arma 
asta eşti deja în rahat, Berntsen. Scuipă tot. Cine e? 

Ochii lui Harry Hole îl sfredeleau. Truls credea că 
vedeau prin el. lar acum trăgaciul se mişca şi ecuaţia 
balanței se simplifica. 

— Bine, bine, rosti Berntsen, ridicând mâinile. Nu-l 
cheamă Dubai. | se spune aşa deoarece dealerii lui poartă 
tricouri de fotbal cu reclamă la o linie care zboară în ţările 
de pe-acolo. Arabia. 


— Ai zece secunde să-mi spui ceva ce nu mi-am dat deja 
seama. 

— Stai aşa, stai aşa, urmează! Îl cheamă Rudolf Asaiev. E 
rus, părinţii lui au fost intelectuali disidenţi şi refugiaţi 
politic - cel puţin asta a declarat el la proces. A stat în 
multe ţări şi vorbeşte vreo şapte limbi. A venit în Norvegia 
în anii '70 şi s-ar putea spune că a fost unul dintre pionierii 
traficului cu haşiş. A fost discret, dar a fost turnat de unul 
dintre ai lui în 1980. Pe atunci, vânzarea şi importul de 
droguri erau pedepsite ca trădarea. Aşa că a executat o 
pedeapsă lungă. După eliberare, s-a mutat în Suedia şi a 
trecut la heroină. 

— Cam aceeaşi pedeapsă ca la haşiş, dar cu profit mai 
bun. 

— Categoric. Şi-a făcut o reţea în Göteborg, dar, după ce 
a fost ucis un poliţist sub acoperire, a trebuit să se dea la 
fund. S-a întors în Oslo acum vreo doi ani. 

— Şi ţi-a spus el toate astea? 

— Nu, nu, am descoperit pe cont propriu. 

— A, da? Cum? Credeam că omul e o fantomă despre 
care nu ştie nimeni nimic. 

Truls Berntsen îşi privi mâinile. Ridică ochii spre Harry 
Hole. Aproape că zâmbi. Pentru că îşi dorea de mult să 
spună cuiva. Cum reuşise să-l păcălească pe Dubai însuşi. 
Numai că nu avusese cui să povestească. Îşi umezi buzele. 
— Şedea pe scaunul unde stai tu acum, cu braţele 
sprijinite. 

— Şi? 

— | s-a ridicat mâneca de la cămaşă şi s-a văzut o 
porţiune între mănuşă şi manşeta hainei. Avea nişte 
cicatrici albe. Ştii tu, cum se fac când ştergi un tatuaj. Şi 
când le-am văzut pe încheietură, m-am gândit la... 

— Puşcărie. Purta mănuşi ca să nu lase amprente care 
puteau fi verificate după aceea în bazele de date. 


Truls încuviinţă. Trebuia să admită că Hole se prindea 
repede. 
— Exact. Dar după ce am fost de acord cu condiţiile, a 
părut ceva mai relaxat. lar când m-am dus să ne strângem 
mâinile, şi-a scos o mănuşă. După aceea am scos vreo 
două amprente parţiale decente de pe dosul mâinii mele. 
Computerul a găsit o corespondenţă. 
— Rudolf Asaiev. Dubai. Cum a reuşit să-şi păstreze 
identitatea ascunsă atâta vreme? 

Truls Berntsen ridică din umeri. 
— Avem parte de aşa ceva tot timpul la Orgkrim. Există 
ceva care îi diferenţiază pe mahării care scapă de cei care 
sunt prinşi. O organizaţie mică. Foarte puţine legături. 
Foarte puţine ajutoare de încredere. Regii drogurilor care 
consideră că sunt în siguranţă cu o armată în jurul lor sunt 
prinşi întotdeauna. Apare tot timpul câte un servitor 
neloial, cineva care vrea să preia afacerea sau care 
ciripeşte ca să primească o pedeapsă mai mică. 
— Şi tu l-ai văzut o singură dată, aici? 
— A mai fost o dată. La Fyrlyset. Cred că el a fost. M-a 
zărit, s-a întors din uşă şi a plecat. 
— Deci zvonurile că se mişcă prin oraş ca o fantomă sunt 
adevărate? 
— Cine ştie? 
— Ce căutai la Fyrlyset? 
— Eu? 
— Poliţia n-are voie să acţioneze acolo. 
— Cunoşteam o fată care lucra acolo. 
— Hmm. Martine? 
— O ştii? 
— Ai stat acolo şi ai urmărit-o? 

Truls simţi că i se ridică sângele la cap. 
— Am... 


— Relaxează-te, Berntsen. Tocmai te-ai eliminat de pe 
lista suspecţilor. 

— C-cum? 

— Eşti urmăritorul, tipul despre care Martine credea că e 
poliţist sub acoperire. Te aflai în Fyrlyset când a fost 
împuşcat Gusto, nu? 

— Urmăritor? 

— Las-o baltă şi răspunde. 

— lisuse, doar n-ai crezut că aş...? De ce aş fi vrut să-l 
lichidez pe Gusto Hanssen? 

— Ar fi putut fi o misiune de la Asaiev, zise Hole. Numai 
că tu aveai un motiv solid şi personal. Gusto te-a văzut 
omorând un om în Alnabru. Cu o bormaşină. 

Truls Berntsen se gândi la ce spusese Hole. Se gândi 
aşa cum încearcă să distingă bluful de adevăr un poliţist a 
cărui viaţă este o minciună permanentă, zi de zi, oră de 
oră. 

— Crima asta îţi dădea şi un motiv să-l ucizi pe Oleg 
Fauke, care era celălalt martor. Deţinutul care a încercat 
să-l înjunghie pe Oleg... 

— Nu lucra pentru mine! Trebuie să mă crezi, Hole, n-am 
avut nimic de-a face cu chestia aia. Eu doar ardeam 
dovezi. N-am ucis niciodată pe nimeni. Povestea din 
Alnabru a fost doar ghinion curat. 

Hole îşi înclină capul. 

— Şi când ai venit la hotelul Leon, n-ai venit să mă omori 
pe mine? 

Truls înghiţi în sec. Tipul ăsta, Hole, putea să-/ omoare. 
Să-i tragă un glonţ în tâmplă, să şteargă amprentele de pe 
armă şi s-o lase în mâna lui. Niciun indiciu de intrare prin 
efracţie. Vigdis A putea să spună că l-a văzut întorcându- 
se acasă singur, că părea răcit. Singuratic. Işi luase 
concediu medical. Era deprimat. 


— Cine erau ăia doi care au venit la hotel? Oamenii lui 
Rudolf? 
Truls încuviinţă. 
— Au fugit, dar am băgat un plumb într-unul dintre ei. 
— Ce s-a întâmplat? 
Truls ridică din umeri. 
— Presupun că ştiu prea multe. 

încercă să râdă, dar se auzi doar un fel de tuse 
cavernoasă. 

Rămaseră nemişcaţi, uitându-se unul la celălalt. 

— Ce ai de gând să faci? întrebă Truls. 
— Să-l prind, răspunse Hole. 

Să-l prind. De multă vreme Truls nu mai auzise pe 

cineva să folosească expresia asta. 

— Aşadar, o să aibă oameni cu el? 

— Trei sau patru, cel mult, răspunse Truls. Poate doar ăia 
doi. 

— Hmm. Mai ai şi alte echipamente? 

— Echipamente? 

— În afară de alea. 

Hole arătă cu capul înspre măsuţa de cafea, unde se 
aflau, încărcate şi gata de acţiune, două pistoale şi 
mitraliera MP5. 

— Pot să-ţi pun cătuşe şi să caut singur, aşa că mai bine 
îmi arăţi. 

Truls Berntsen îşi cântări opţiunile. După care dădu din 
cap înspre dormitor. 


Hole clătină din cap când Truls deschise uşa şifonierului 
şi aprinse un tub cu neon care aruncă o lumină albăstruie 
peste conţinutul dulapului: şase pistoale, două cuțite mari, 
un baston negru, boxuri, o mască de gaze şi o aşa-numită 
armă neletală, o armă scurtă şi butucănoasă cu un cilindru 
în mijloc, pentru cartuşe mari cu gaz lacrimogen. Cea mai 


mare parte a arsenalului dintr-un depozit unde ajungea o 
cantitate mică de arme uzate. 
— Ţi-ai ieşit din minţi, Berntsen. 
— De ce? 

Hole făcu semn cu mâna. Truls bătuse cuie în zid şi 
desenase conturul armelor. Fiecare îşi avea locul ei. 
— Vestă antiglonţ pe un umeraş de haine? Ţi-era teamă 
să nu se şifoneze? 

Truls Berntsen nu răspunse. 
— Bun, rosti Hole, luând vesta. Dă-mi arma neletală, 
masca de gaze şi muniţie pentru MP5-ul din sufragerie. Şi 
un rucsac. 

Hole se uită cum Truls umple rucsacul. Se întoarseră în 
sufragerie, unde Harry luă pistolul-mitralieră. 

După care rămaseră amândoi în cadrul uşii. 
— Ştiu la ce te gândeşti, zise Harry. Însă înainte să dai 
vreun telefon sau să încerci să mă opreşti altfel, poate că 
ar fi bine să te gândeşti că tot ce ştiu despre tine şi cazul 
ăsta se află în posesia unui avocat. Care a primit 
instrucţiuni ce să facă în caz că mi se întâmplă ceva. Ai 
priceput? 

„Minciuni”, îşi spuse Truls, însă dădu din cap. 

Hole chicoti. 
— Crezi că mint, nu? Dar nu poţi fi sută la sută sigur, nu? 

Truls simţi o ură profundă pentru Hole. Îi ura zâmbetul 
condescendent şi indiferent. 
— Şi ce se întâmplă dacă supravieţuieşti, Hole? 
— Atunci problemele tale iau sfârşit. Eu o să plec, o să 
zbor în cealaltă parte a globului. Şi nu mă mai întorc. Şi 
încă ceva... 

Harry îşi încheie pardesiul peste vesta antiglont. 
— Tu ai fost cel care a şters Blindernveien 74 de pe lista 
pe care am primit-o Bellman şi cu mine, nu? 


Truls Berntsen era cât pe ce să răspundă automat „nu”. 
Însă ceva - o intuiţie, un gând pe jumătate procesat - îl 
opri. Adevărul era că nu aflase niciodată unde locuia 
Rudolf Asaiev. 

— Da, răspunse el, în vreme ce mintea îi lucra cu 
febrilitate, absorbind informaţia primită şi încercând să 
analizeze implicaţiile. A 

Lista pe care am primit-o Bellman şi cu mine. |Incercă să 

tragă o concluzie. Numai că nu putea gândi suficient de 
repede, căci gândirea rapidă nu fusese niciodată unul 
dintre atuurile lui şi întotdeauna avea nevoie de mai mult 
timp. 
— Da, repetă el, sperând să nu i se ghicească în voce 
surpriza. Bineînţeles că eu am fost cel care a şters adresa. 
— Îţi las puşca asta, zise Harry, deschizând magazia şi 
scoțând afară cartuşul rămas pe ţeavă. Dacă nu mă întorc, 
poate fi predată la o firmă de avocaţi, Bach & Simonsen. 

Trânti uşa în urma lui şi Truls îi auzi paşii lungi coborând 
scara. Aşteptă până ce fu sigur că paşii nu se întorceau. 
După care reacţionă. 

Hole nu descoperise Mărklinul sprijinit de zid în spatele 
draperiei de lângă uşa balconului. Truls apucă arma grea 
şi deschise uşa de la balcon. Sprijini ţeava de balustradă. 
Afară era rece şi umed, dar mai important era că nu bătea 
aproape deloc vântul. 

Îl văzu dedesubt pe Hole ieşind din bloc şi îi zări 
pardesiul fluturând când se îndrepta spre taxiul care 
aştepta în parcare. Îl ochi prin vizorul lunetei. Optică şi 
inginerie de mare clasă germane. Imaginea era un pic 
granulată, dar centrată. Îl putea elimina pe Hole de unde 
se afla; glonţul l-ar fi străpuns din cap până în picioare sau 
- mai bine chiar - i-ar fi ieşit chiar prin organele 
reproducătoare. În definitiv, arma fusese iniţial creată 
pentru vânătoarea de elefanţi. Însă lovitura ar fi fost şi mai 


sigură dacă aştepta până când ajungea sub unul dintre 
felinarele din parcare. Şi ar fi fost şi mai practic aşa; la o 
asemenea oră târzie, nu se aflau prea mulţi oameni în 
parcare şi nu i-ar fi fost prea greu să târască trupul 
neînsufleţit până la maşină. 

Lăsase instrucţiuni unui avocat? Pe naiba! Însă evident 
că trebuia să se gândească dacă trebuia să-l elimine şi pe 
acesta, pentru mai multă siguranţă. Hans Christian 
Simonsen. 

Hole se apropia. Gâtul. Sau capul. Vesta antiglonţ era 
genul care ajungea până la gât. Grea ca naiba. Începu să 
apese pe trăgaci. O voce interioară abia audibilă îi spuse 
că n-ar fi trebuit să facă aşa ceva. Era crimă. Truls 
Berntsen nu mai ucisese pe nimeni până atunci. Nu cu 
intenţie. În cazul lui Tord Schultz nu fusese el, ci gorilele 
lui Rudolf Asaiev. Şi Gusto? Da, cine mama naibii îl 
eliminase pe Gusto? In orice caz, nu el. Mikael Bellman. 
Isabelle Skøyen. 

Vocea interioară tăcu şi reticulul părea să se fi lipit pe 
ceafa lui Hole. Bum! Truls aproape că vedea sângele şi 
creierul împroşcate. Apăsă uşor pe trăgaci. În două 
secunde, Hole avea să ajungă în lumina felinarului. Păcat 
că nu putea filma totul. Să copieze pe un DVD. Ar fi fost 
mai tare decât Megan Fox, cu sau fără chiftele Fjordland. 

Truls Berntsen inspiră adânc şi lent. Pulsul i se 
accelerase, dar era sub control. 


Harry Hole ajunsese în lumina felinarului şi umplea 
câmpul vizual al lunetei. 

Mare păcat că nu putea filma... 

Truls Berntsen ezită. 

Gândirea pe cont propriu nu era punctul lui forte. Nu că 
ar fi fost un prost, dar, din când în când, lucrurile mergeau 
mai încet. 

Când erau tineri, chestia asta îi diferenţiase întotdeauna 
pe el şi pe Mikael; Mikael era cel care gândea şi vorbea. 
Ideea era că, până la urmă, Truls o scosese la capăt la fel 
de bine. Ca acum. Ca în cazul poveştii ăsteia cu adresa 
lipsă de pe listă. Şi ca vocea aia interioară ce îi spusese să 
nu-l împuşte pe Harry Hole, nu atunci. Mikael ar fi spus că 
era vorba de matematică de bază. Hole era pe urmele lui 
Rudolf Asaiev şi ale lui Truls - în această ordine, din 
fericire. Aşa că, dacă Hole îl împuşca pe Asaiev, una dintre 
problemele lui Truls ar fi fost eliminată. Şi la fel era şi dacă 
Asaiev îl împuşca pe Hole. Pe de altă parte... 

Harry Hole se afla tot în raza felinarului. 

Degetul lui Truls apăsă mai tare pe trăgaci. Fusese al 
doilea cel mai bun trăgător cu puşca la Kripos şi cel mai 
bun trăgător cu pistolul. 

Scoase aerul din plămâni. Corpul era complet relaxat, 
aşadar nu avea să existe vreo tresărire necontrolată. 
Inspiră profund din nou. 

Şi lăsă puşca în jos. 


Blindernveien se întindea luminată în faţa lui Harry. 
Curgea ca o panglică pe dealuri înconjurate de case vechi, 
grădini mari, clădiri universitare şi peluze. 

Harry aşteptă până ce farurile taxiului se pierdură în 
depărtare, după care porni pe jos. 

Era 1 fără patru minute şi nu se vedea nici ţipenie de 
om în jur. Harry îi ceruse şoferului de taxi să oprească în 
faţa numărului 68. 


Blindernveien 74 se afla în spatele unui zid înalt de trei 
metri, cam la 50 de metri de şosea. Lângă casă se ridica o 
clădire cilindrică din cărămidă, cam de patru metri 
înălţime şi diametru, ca un turn de apă. Harry nu mai 
văzuse astfel de turnuri de apă în Norvegia, dar observă că 
şi casa de-alături avea aşa ceva. Evident, o alee cu pietriş 
ducea către treptele de la intrarea impozantei case din 
lemn. Deasupra uşii din lemn negru şi, probabil, solid 
atârna o singură lampă aprinsă. 

Se vedea lumină la două ferestre de la parter şi lao 
fereastră de la etaj. 

Harry se postă la umbra unui stejar de pe cealaltă parte 
a drumului. Îşi dădu rucsacul jos. Pregăti arma cu cartuşe 
de gaz şi îşi puse masca de gaze pe creştetul capului, 
astfel încât nu trebuia decât s-o tragă pe faţă dacă era 
cazul. 

Spera că ploaia o să-l ajute să se apropie de casă cât 
avea nevoie. Verifică dacă magazia MP5-ului era încărcată 
şi siguranţa ridicată. 

Era momentul. 

Numai că anestezicul îşi pierdea rapid efectul. 

Scoase sticla de Jim Beam şi deşurubă dopul. Mai 
rămăsese pe fund un rest care abia se mai vedea. Se uită 
din nou la casă. Se uită la sticlă. Dacă lucrurile mergeau 
bine, avea nevoie de o duşcă după. Inşurubă dopul la loc şi 
băgă sticla în buzunarul interior al hainei, alături de un 
încărcător suplimentar pentru MP5. Se asigură că respiră 
normal şi că muşchii şi creierul primeau suficient oxigen. 
Se uită la ceas: 1 şi un minut. Avionul decola peste 
douăzeci şi trei de ore. Avionul lui şi al lui Rakel. 

Inspiră iarăşi adânc de două ori. Probabil că poarta era 
dotată cu alarmă, însă el era prea încărcat ca să intre în 
viteză peste zid şi, oricum, n-avea chef să rămână acolo ca 
o ţintă vie, aşa cum fusese pe Madserud allé. 


Doi şi jumătate, numără el în gând. Trei. 

Apoi porni spre poartă, apăsă clanţa şi o deschise. O luă 
la fugă, cu puşca cu gaz într-o mână şi pistolul-mitralieră 
MP5 în cealaltă. Nu pe aleea de pietriş, ci prin iarbă. Se 
îndreptă spre fereastra livingului. Când era poliţist, 
participase la suficiente arestări-fulger ca să ştie ce 
avantaj fantastic reprezenta elementul-surpriză. Nu doar 
avantajul de a trage primul, ci şi efectul şocant al 
zgomotelor şi luminii, care poate paraliza complet un 
adversar. Însă ştia la fel de bine şi cât de puţin dura 
surpriza. Cincisprezece secunde. Considera că atât timp 
are. Dacă nu-i dobora până atunci, adversarii ar fi putut 
să-şi revină, să se regrupeze şi să riposteze. Ei ştiau casa; 
el nu văzuse nici măcar planurile. 

Paisprezece, treisprezece. 

Din clipa în care trase două cartuşe cu gaz în fereastra 
livingului, care explodă şi se transformă într-o avalanşă 
albă, timpul păru că se opreşte şi devine un film mişcat în 
care îşi dădea seama că se deplasează, că trupul făcea ce 
trebuia, dar creierul înregistra doar scurte fragmente. 

Doisprezece. 

Îşi trase pe faţă masca de gaze, aruncă arma neletală 
pe fereastră în living, dădu deoparte cu MP5-ul cioburile 
mari din cadrul ferestrei, îşi puse rucsacul pe pervaz, ridică 
un picior şi sări în fumul alb ce venea în valuri spre el. 
Vesta antiglonţ îi îngreuna mişcările, însă, după ce ajunse 
înăuntru, avu senzaţia că zboară printr-un nor. Auzi focuri 
de armă şi se aruncă la podea. 

Opt. 

Alte focuri de armă. Sunetul sec al parchetului făcut 
fărâme. Adversarii nu fuseseră paralizaţi de surpriză. Harry 
aşteptă. Apoi auzi. Tuse. Genul de tuse pe care n-ai cum s- 
o controlezi când gazul lacrimogen îţi arde ochii, nasul, 
plămânii. 


Cinci. 

Harry ridică pistolul-mitralieră şi trase în direcţia 
sunetelor din ceața cenuşiu-alburie. Auzi nişte paşi scurţi 
şi rapizi. Paşi de om care aleargă pe scară. 

Trei. 

Harry se ridică în picioare şi sprintă. 

Doi. 

La primul etaj nu era fum. Dacă fugarul scăpa, şansele 
lui Harry se reduceau dramatic. 

Unu, zero. 

Harry întrezări conturul unei scări, apoi balustrada şi 
stâlpii de dedesubt. Strecură MP5-ul printre stâlpi şi o 
ridică în lateral. Apăsă pe trăgaci. Arma i se zgudui în 
mână, dar o ţinu bine. Goli magazia. Trase arma înapoi şi 
deschise magazia, iar cu cealaltă mână căută încărcătorul 
de rezervă în buzunarul hainei. Găsi doar sticla. Pierduse 
încărcătorul de rezervă când era la podea! lar celelalte se 
aflau în rucsacul de pe pervazul ferestrei. 

Harry ştiu că e ca şi mort când auzi paşi pe scară. Care 
coborau. Paşii erau înceţi şi şovăitori. Apoi mai rapizi. Apoi 
o luară la fugă în jos. Harry zări o siluetă ivindu-se din 
ceaţă. O fantomă care se împleticea, în cămaşă albă şi 
costum negru. Ajunse la balustradă, se îndoi de mijloc şi 
alunecă fără vlagă la jumătatea scării. Harry zări marginile 
zdrenţuite ale rănilor în partea din spate a costumului, 
unde pătrunseseră gloanţele. Se duse până la cadavru, îl 
prinse de păr şi îi ridică ţeasta. Simti că se asfixiază şi fu 
nevoit să se împotrivească impulsului de a-şi scoate masca 
de gaze. 

Un glonţ smulsese jumătate din nas la ieşire. Cu toate 
astea, Harry tot îl recunoscu. Mititelul din uşa camerei de 
la hotelul Leon. Cel care trăsese în el din maşină pe 
Madserud allé. 


Harry ascultă. Era linişte, cu excepţia şuieratului 
cartuşelor cu gaz lacrimogen, din care încă ieşeau valuri 
de fum alb. Se retrase la fereastra livingului, găsi rucsacul, 
băgă un încărcător nou în armă şi îşi îndesă încă unul sub 
vesta  antiglonţ. Abia atunci îşi dădu seama câtă 
transpiraţie i se scurgea pe spate. 

Unde era găliganul? Şi unde era Dubai? Harry ascultă 
din nou. Şuieratul gazului. Însă nu auzise nişte paşi la etaj? 

Prin vălătucii de fum zări o altă încăpere şi o uşă 
deschisă care ducea spre bucătărie. O singură uşă închisă. 
Se postă lângă ea, o deschise, strecură arma cu gaze 
înăuntru şi trase de două ori. Închise uşa şi aşteptă. 
Numără până la zece. Deschise uşa şi intră. 

Pustiu. Prin vălătucii de gaze identifică rafturi de cărţi, 
un fotoliu din piele neagră şi un şemineu mare. Deasupra 
atârna un tablou cu un bărbat îmbrăcat cu uniformă de 
Gestapo. Să fi fost o fostă casă nazistă? Harry ştia că 
liderul naziştilor norvegieni, Karl Marthinsen, stătea într-o 
casă confiscată în Blindernveien când murise, împroşcat 
cu gloanţe, în faţa Facultăţii de Ştiinţe. 

Harry se întoarse pe propriile urme, intră în bucătărie şi 
pe uşa din fundul încăperii, ajungând într-o cameră tipică 
de servitoare din acea vreme, unde găsi ce căuta - scara 
din spate. 

De obicei, aceste scări funcționau şi ca ieşire de 
urgenţă, însă aici nu duceau spre o ieşire, ci coborau spre 
un beci, iar fosta uşă de serviciu fusese zidită. 

Harry verifică dacă mai are un cartuş cu gaz în magazie 
şi cobori treptele cu paşi mari, fără să facă zgomot. Trase 
ultimul cartuş cu gaz în coridor, numără până la zece şi 
merse mai departe. Deschise uşile, simțind nişte junghiuri 
oribile în gât, însă reuşind să rămână concentrat. In afară 
de prima uşă, încuiată, celelalte dădeau spre încăperi 
pustii. Două dintre încăperi păreau să fi fost folosite ca 


dormitoare. Patul dintr-una din ele nu avea cearşaf pe el şi 
Harry văzu că salteaua era înnegrită, ca şi cum fusese 
plină de sânge. Pe măsuţa de lângă pat din cea de-a doua 
încăpere se găsea o Biblie. Harry o studie. Alfabet chirilic. 
Ortodoxă rusă. Lângă ea, un zjuk gata pregătit. O 
cărămidă roşie cu şase cuie înfipte în ea. La fel de groasă 
ca Biblia. 

Harry se înapoie la uşa încuiată. Sudoarea dinăuntrul 
măştii de gaze aburise viziera. Se sprijini de zidul din faţa 
uşii, ridică piciorul şi izbi broasca. La a patra lovitură, uşa 
se crăpă. Harry se lăsă pe vine şi trase o salvă în încăpere, 
unde auzi un geam făcându-se ţăndări. Aşteptă până ce 
fumul de pe coridor se strecură în încăpere. Intră şi căută 
întrerupătorul. 

Încăperea era mai mare decât celelalte. Patul cu 
baldachin de lângă peretele mai lung era nefăcut. Pe 
noptieră sclipea o piatră prețioasă albastră montată pe un 
inel. 

Harry îşi băgă mâna pe sub pătura de pe pat. Era cald 
încă. 

Privi în jur. Cine stătuse întins adineauri în pat ar fi 
putut, sigur, să iasă din cameră şi să încuie după el. Insă 
cheia era în uşă, pe dinăuntru. Harry verifică fereastra: 
închisă şi zăvorâtă. Cercetă şifonierul masiv de pe latura 
scurtă a camerei. || deschise. 

La prima vedere, era un şifonier obişnuit. Apăsă pe 
peretele din spate, iar acesta se deschise. 

O cale de scăpare. Meticulozitate germană. 

Harry dădu la o parte cămăşile şi hainele şi îşi vâri capul 
prin panoul fals. Simţi un suflu de aer rece. Un puț. Harry 
întinse mâna şi pipăi: în zidul puţului fuseseră bătute 
trepte din fier. Păreau să fie şi altele, mai jos; probabil că 
duceau în beci. Îi trecu prin minte o imagine, un fragment 
desprins dintr-un vis. Alungă imaginea, îşi scoase masca 


de gaze de pe faţă şi îşi făcu loc prin peretele fals. Puse 
piciorul pe treptele de fier, iar când începu să coboare 
precaut şi ajunse cu capul la nivelul podelei, văzu ceva pe 
jos. O bucată îndoită de bumbac apretat. Harry o puse în 
buzunarul hainei şi cobori mai departe prin beznă. Numără 
treptele. Când ajunse la a douăzeci şi doua, atinse cu 
piciorul pământul tare. Insă când dădu să pună jos şi al 
doilea picior, pământul, care nu mai era aşa de ferm, se 
mişcă. Îşi pierdu echilibrul, dar căzu pe ceva moale. 

Suspect de moale. 

Harry rămase nemişcat şi ascultă. Apoi scoase bricheta 
din buzunarul pantalonilor. O aprinse şi o lăsă să ardă 
două secunde. O stinse. Văzuse ce avea nevoie. 

Stătea deasupra unui bărbat. 

Un bărbat neobişnuit de masiv şi neobişnuit de gol. Cu 
pielea rece şi nuanţa albăstruie a trupurilor rămase fără 
viaţă de curând. 

Harry se desprinse de cadavru şi păşi pe podeaua solidă 
din beton către o uşă de buncăr pe care o remarcase. Cu 
bricheta aprinsă era o ţintă; dacă acolo se făcea lumină 
însă, oricine era o ţintă. Ţinu pistolul-mitralieră pregătit să 
tragă şi aprinse lumina cu mâna stângă. 

Se aprinse imediat un şir de becuri. Care se întindeau 
de-a lungul unui tunel jos şi îngust. 

Harry constată că era singur cu bărbatul gol. Se uită la 
el. Era întins pe o carpetă pe jos şi avea un bandaj 
însângerat în jurul abdomenului. Pe piept avea un tatuaj 
cu Fecioara Maria. Care, din câte ştia Harry, simboliza 
faptul că purtătorul tatuajului fusese un criminal încă din 
copilărie. Cum nu se vedeau alte răni, presupuse că 
murise din pricina celei bandajate, cel mai probabil 
provocată de un glonţ provenit din Stevrul lui Truls 
Berntsen. 


Harry apăsă cu degetele uşa buncărului. Încuiată. 
Tunelul se sfârşea în dreptul unei plăci metalice încastrate 
în zid. Cu alte cuvinte, Rudolf Asaiev avusese o singură 
ieşire la dispoziţie. Tunelul. lar Harry ştia de ce încercase 
întâi toate celelalte ieşiri. Visul. 

Se uită cu atenţie în lungul tunelului îngust. 

Claustrofobia este contraproductivă, căci generează 
false semnale de pericol şi trebuie să te lupţi cu ea. Harry 
verifică dacă magazia e bine fixată în MP5. La naiba. 
Fantomele există doar dacă le laşi să existe. 

Porni prin tunel. 

Era chiar mai îngust decât îşi închipuise. Se aplecă, dar 
tot se lovi cu capul şi umerii de tavanul şi zidurile 
acoperite de muşchi verzui. Incercă să-şi menţină creierul 
ocupat, ca să nu lase loc claustrofobiei să se întindă. Işi 
zise că tunelul fusese probabil o cale de scăpare pe care o 
folosiseră nemţii; corespundea cu uşa din spate zidită. 
Forţa obişnuinţei îl ajuta să nu se dezorienteze şi, dacă nu 
greşea, se îndrepta spre casa de-alături, cea care avea un 
turn de apă identic. Tunelul fusese construit cu 
meticulozitate; avea chiar şi câteva scurgeri în podea. Era 
ciudat ca germanii, experţi în autostrăzi, să fi construit un 
tunel aşa de îngust. Când formulă în minte cuvântul 
„îngust”, simți cum îl copleşeşte claustrofobia. Se 
concentră pe număratul paşilor şi încercă să vizualizeze 
unde s-ar fi putut afla în raport cu ceea ce se găsea 
dincolo de deal. Dincolo de deal, afară, unde se putea 
respira liber aer curat. Numără, numără pentru numele 
Domnului! Când ajunse la 110, zări o linie albă pe jos. 
Văzu că şirul de lumini dispărea undeva în faţa lui, iar când 
privi în urmă, îşi dădu seama că linia marca jumătatea 
tunelului. După paşii mici pe care fusese forţat să-i facă, 
aprecie că parcursese între 60 şi 70 de metri. Avea să 
ajungă în curând în capăt. Incercă să iuţească pasul, 


târându-şi picioarele ca un moş. Auzi un clinchet şi privi în 
jos. Venea dintr-una din găurile de scurgere. Barele se 
mişcară până se suprapuseră, ca gurile de aerisire din 
maşini. Şi în momentul acela, auzi un alt zgomot, un vuiet 
profund în spatele lui. Se întoarse. 

Vedea lumina lucind pe metal. Era placa metalică 
încastrată în capul coridorului - acum se mişca. Aluneca pe 
podea; asta făcuse zgomot. Se opri şi ridică arma în poziţie 
de tragere. Era prea întuneric să vadă ce se afla în spatele 
plăcii. Dar apoi se zări o sclipire, ca razele soarelui 
reflectate în fiordul Oslo într-o după-amiază frumoasă de 
toamnă. Omul cu Beretă zăcuse în mijlocul tunelului şi se 
înecase. Turnurile de apă. Muşchiul de pe tavan, care nu 
era muşchi; erau alge. Apoi văzu zidul venind. Verde- 
închis, cu margini albe. Se întoarse să fugă. Şi văzu un 
perete identic venind spre el din celălalt capăt. 

Parcă ar fi stat între două trenuri care veneau spre el. 
Zidul de apă din faţă lovi primul. Îl aruncă înapoi, iar Harry 
îşi simţi capul izbindu-se de pământ. După care fu ridicat şi 
răsucit înainte. Dădu disperat din mâini şi din picioare, 
frecându-se cu degetele şi genunchii de perete şi 
încercând să se prindă de ceva, însă n-avea nicio şansă în 
faţa forţelor din jurul lui. Apoi, la fel de rapid cum 
începuse, încetă. Simti curenţii când cele două cascade de 
apă se neutralizară una pe cealaltă. Văzu ceva stând întins 
pe spate. Două braţe albe cu o nuanţă verzuie îi 
îmbrăţişară de la spate, cu degetele palide întinzându-se 


către faţa lui. Lovi cu picioarele, se răsuci şi văzu cadavrul 
cu abdomenul bandajat rostogolindu-se în apa întunecată 
ca un astronaut gol, aflat în imponderabilitate. Gură 
deschisă, păr şi barbă fluturând. Harry îşi sprijini picioarele 
pe podea şi se întinse către tavan. Apa ajungea până sus. 
Se ghemui, zări pistolul-mitralieră şi dunga albă de pe 
podea şi începu să înoate. Işi pierduse reperele, până ce 
cadavrul îi indicase încotro trebuia să o ia ca să ajungă 
înapoi de unde venise. Harry înotă cu corpul pieziş faţă de 
ziduri, astfel încât să aibă o deschidere maximă a braţelor, 
forțându-se să nu se gândească la ce era mai rău. 
Flotabilitatea nu reprezenta o problemă, ba chiar 
dimpotrivă, căci vesta antiglonţ îl trăgea prea tare în jos. 
Harry se întrebă dacă merita să piardă timp ca să-şi scoată 
de pe el pardesiul; se tot ridica deasupra şi opunea 
rezistenţă. Încercă să se concentreze pe ce avea de făcut, 
să înoate înapoi până la puț, fără să numere secunde şi 
metri. Însă simţea deja presiunea din cap, ca şi cum ar fi 
fost pe punctul de a exploda. După care îşi aduse aminte. 
Vară, piscină exterioară de 50 de metri lungime. 
Dimineaţă devreme, aproape nimeni în jur, soare, Rakel 
într-un costum de baie galben. Oleg şi Harry voiau să 
stabilească cine putea înota mai mult pe sub apă. Oleg era 
în formă după sezonul de patinaj, însă Harry avea o 
tehnică de înot mai bună. Rakel îi încuraja şi râdea cu râsul 
ei minunat în vreme ce ei se încălzeau. Işi doreau amândoi 
atenţia ei - căci ea era regina de la Lido din Frogner, iar 
Oleg şi Harry erau supuşii care îi cerşeau atenţia. După 
care începuse întrecerea. Era o căldură năucitoare. După 
40 de metri, ieşiseră amândoi la suprafaţă, găfâind şi 
fiecare convins că învinsese. Patruzeci de metri. Incă zece 
metri până în capăt. Unde era zidul piscinei în care te 
puteai împinge cu braţele şi fără restricţii de mişcare. Un 
pic mai mult de jumătate din distanţa de acum până la 


puț. Harry n-avea nicio speranţă. Avea să moară aici. ŞI 
avea să moară în curând. Avea senzaţia că-i smulge 
cineva orbitele din cap. Avionul decola la miezul nopţii. 
Costum de baie galben. Zece metri până în capăt. Impinse 
cu braţul în apă. Avea să mai reuşească încă o mişcare. 
Insă după aceea avea să moară. 


x k x 


Era 3 şi jumătate dimineaţa. Truls Berntsen conducea 
pe străzile din Oslo într-o ploaie măruntă care se lovea de 
parbriz. Mergea aşa de două ore. Nu pentru că ar fi căutat 
ceva, ci pentru că îl calma. Il calma suficient ca să 
gândească şi suficient ca să nu mai gândească. 

Cineva ştersese o adresă de pe lista primită de Harry 
Hole. Şi nu fusese el. 

Poate că nu era chiar totul rezolvat definitiv, aşa cum 
crezuse el. 

Reluă în minte încă o dată noaptea crimei. 

Gusto trecuse pe la el, atât de disperat după o doză, că 
tremura, şi ameninţase că-l toarnă la poliţie dacă nu-i 
dădea nişte bani pentru violină. Din cine ştie ce motiv, de 
câteva săptămâni nu mai exista violină pe piaţă, se lăsase 
cu panică în Parcul Acelor, iar un sfert ajunsese să coste 
cel puţin 3 000. Truls spusese că trebuia să meargă 
împreună la un bancomat, doar să-şi ia cheile maşinii. Işi 
luase cu el pistolul Steyr; nu încăpea nicio îndoială ce 
trebuia făcut. Gusto ar fi folosit aceeaşi ameninţare la 
nesfârşit. În privinţa asta, narcomanii erau previzibili. Însă 
când se întorsese la uşă, băiatul o ştersese. Probabil 
deoarece îi mirosise a sânge. De înţeles, îşi spusese Truls. 
Gusto n-ar fi turnat pe nimeni câtă vreme n-avea nimic de 
câştigat şi, la urma urmelor, luase şi el parte la spargere. 
Era o zi de sâmbătă, iar Truls era „ofiţer de rezervă”, ceea 
ce însemna că putea fi chemat în caz de nevoie, aşa că se 


dusese la Fyrlyset, citise puţin, o urmărise pe Martine 
Eckhoff şi băuse cafea. După aceea auzise sirenele şi, 
câteva secunde mai târziu, îi sunase telefonul mobil. Era 
dispeceratul. Cineva sunase şi anunţase că se aud focuri 
de armă pe Hausmanns gate la numărul 92, şi nu era de 
serviciu nimeni de la Criminalistică. Truls gonise până 
acolo, căci adresa se afla la doar câteva sute de metri de 
Fyrlyset. Toate instinctele de poliţist îi erau în alertă şi se 
uitase la oamenii pe lângă care trecea, ştiind prea bine că 
observaţiile lui puteau fi importante. Unul dintre cei pe 
care-i văzuse era un tânăr cu căciulă de lână, care stătea 
sprijinit de zidul unei case. Tânărul era atent la maşina de 
poliţie parcată la poarta unde se afla locul crimei. Truls îl 
remarcase pe băiat pentru că nu-i plăcuse cum îşi ţinea 
mâinile înfundate în buzunarele gecii North Face. Haina 
era prea umflată şi prea groasă pentru vremea de-afară, 
iar buzunarele ar fi putut ascunde tot felul de lucruri. 
Băiatul avea o expresie serioasă pe chip, dar nu arăta a 
traficant de droguri. Când poliţiştii îl escortaseră pe Oleg 
Fauke de la râu la maşina de poliţie, tânărul se întorsese 
cu spatele şi o luase în jos pe Hausmanns gate. 

Probabil că Truls ar fi putut găsi încă zece oameni pe 
care îi observase în preajma locului crimei şi ar fi putut 
formula teorii în legătură cu ei. Motivul pentru care şi-l 
amintea pe băiat era că îl mai văzuse după aceea. In 
fotografia de familie pe care i-o arătase Harry Hole la 
hotelul Leon. 

Hole îl întrebase dacă o recunoaşte pe lrene Hanssen, 
iar el răspunsese - sincer - că nu. Numai că nu-i spusese 
lui Hole pe cine recunoscuse în acea poză. Pe Gusto, 
evident. Însă şi pe altcineva. Pe celălalt băiat. Fratele 
adoptiv al lui Gusto. Cu aceeaşi expresie de seriozitate. El 
era tânărul pe care îl văzuse la locul crimei. 


Truls oprise maşina pe Prinsens gate, ceva mai jos de 
hotelul Leon. 

Avea pornită staţia de poliţie şi, în cele din urmă, veni şi 
mesajul către dispecerat pe care-l aştepta. 

— Zero Unu. Am verificat reclamaţia despre zgomotele 
din Blindernveien. Parc-ar fi fost război acolo. Gaz 
lacrimogen şi multe urme de focuri de armă. Arme 
automate, fără îndoială. Un om împuşcat mortal. Am 
coborât în beci, dar e plin cu apă. Cred că mai bine 
chemăm echipa Delta să verifice primul etaj. 

— Poţi clarifica dacă mai e cineva în viaţă? 

— Vino şi clarifică tu! N-ai auzit ce am spus? Gaze şi o 
armă automată! 

— Bine, bine. Ce ai nevoie? 

— Patru maşini de patrulă care să asigure zona. Echipa 
Delta, grupul SOC şi... poate un instalator. 

Truls Berntsen reduse volumul. Auzi o maşină frânând 
cu scrâşnet şi văzu un bărbat înalt traversând strada în 
faţa maşinii. Şoferul claxonă furios, însă bărbatul nu-l băgă 
în seamă, ci îşi continuă drumul în direcţia hotelului Leon. 

Truls Berntsen miji ochii. 

Oare să fi fost chiar el? Harry Hole? 

Bărbatul îşi ţinea capul jos, în gulerul unui pardesiu 
ponosit. Truls îşi dădu seama că se înşelase abia când 
bărbatul întoarse capul şi felinarul de pe stradă îi lumină 
faţa. Părea cumva cunoscut, dar nu era Hole. 

Truls se lăsă pe spătarul scaunului. Acum ştia. Cine 
învinsese. Işi privi oraşul. Căci era al lui de acum. Ploaia 
bătea darabana pe acoperişul maşinii, anunțând că Harry 
Hole era mort şi plângând din pricina asta cu şuvoaie pe 
parbriz. 


Până la ora 2 noaptea, cei mai mulţi terminau cu 
regulatul şi plecau acasă, iar după aceea, hotelul Leon 
rămânea mai tăcut. Băiatul de la recepţie abia îşi ridică 


privirea când intră pastorul, cu haina şi părul şiroind de 
apă. Înainte, îl întreba pe Cato ce făcuse de ajunsese în 
halul ăsta, în toiul nopţii, după ce lipsise câteva zile. Insă 
răspunsurile pe care le primea erau întotdeauna atât de 
obositor de lungi, intense şi detaliate în privinţa nefericirii 
altora, că încetase să mai întrebe. În noaptea asta însă, 
Cato părea mai obosit decât de obicei. 

— O noapte grea? întrebă tânărul, sperând la un simplu 
„da” sau „nu”. 

— Of, ştii tu, răspunse bătrânul cu un zâmbet vag. 
Omenire. Omenire. Aproape că am fost omorât adineauri. 
— Da? se miră tânărul, regretând imediat că a întrebat. 

În mod cert urma o explicaţie lungă. 

— Aproape că m-a călcat o maşină, zise Cato, urcând mai 
departe scara. 

Recepţionerul răsuflă uşurat şi se concentră din nou 
asupra filmului pe care îl urmărea. 

Bătrânul vâri cheia în broască şi o răsuci. Descoperi 
surprins că uşa era deja descuiată. 

Intră. Apăsă pe întrerupător, dar plafoniera nu se 
aprinse. Văzu însă că veioza de pe noptieră era deja 
aprinsă. Bărbatul care şedea pe pat era înalt, încovoiat şi 
purta şi el un pardesiu lung, de pe care se scurgeau pe 
podea picături de apă. Erau foarte diferiţi, însă bătrânul 
abia acum îşi dădu seama: parcă s-ar fi uitat la propria 
reflexie. 

— Ce faci? şopti el. 

— Am spart uşa, evident, zise celălalt. Ca să văd dacă ai 
ceva de valoare. 

— Şi ai găsit ceva? 

— De valoare? Nu. Dar am găsit asta. _ 

Bătrânul prinse din zbor obiectul aruncat spre el. Il ţinu 
între degete şi dădu încet din cap. Era făcut din bumbac 


apretat şi avea forma literei U. Nu pe cât de alb ar fi 
trebuit să fie. 

— Deci ai găsit asta în camera mea? întrebă bătrânul. 

— Da, în dormitor. În şifonier. Pune-l. 

— De ce? 

— Pentru că vreau să-mi mărturisesc păcatele. Şi pentru 
că arăţi dezbrăcat fără el. 

Cato se uită la omul care şedea încovoiat pe pat. Apa îi 
curgea din păr, de-a lungul cicatricii, pe falcă şi bărbie. De 
acolo, cădea în picături mari pe podea. Pusese în mijlocul 
camerei singurul scaun. Scaunul de confesiune. Pe masă 
se afla un pachet nedesfăcut de ţigări Camel, iar lângă el, 
o brichetă şi o ţigară udă şi ruptă. 

— Cum doreşti, Harry. 

Se aşeză, îşi descheie pardesiul şi împinse gulerul de 
preot în deschizăturile cămăşii preoţeşti. Celălalt tresări 
când îl văzu vârându-şi mâna în buzunarul hainei. 

— Ţigări, zise bătrânul. Pentru amândoi. Ale tale parcă s- 
ar fi înecat. 

Polițistul dădu din cap, iar bătrânul îşi scoase mâna şi 
ridică un pachet desfăcut de ţigări. 

— Vorbeşti bine norvegiana. 

— Un pic mai bine decât vorbesc suedeza. Dar tu, ca 
norvegian, nu îţi dai seama de accent atunci când vorbesc 
în suedeză. 

Harry luă o ţigară neagră şi o cercetă din priviri. 

— Te referi la accentul rusesc? 

— Sobranie Black ruseşti, zise bătrânul. Singurele ţigări 
decente care se găsesc în Rusia. Acum sunt produse în 
Ucraina. De obicei le fur de la Andrei. Că veni vorba de 
Andrei, cum se simte? 

— Rău, răspunse polițistul, lăsându-l pe bătrân să-i 
aprindă ţigara. 


— Îmi pare rău. Că am pomenit de rău, ar fi trebuit să fii 
mort, Harry. Ştiu că erai în tunel când am deschis 
stăvilarele. 

— Eram. 

— Stăvilarele s-au deschis în acelaşi timp şi turnurile de 
apă erau pline. Ar fi trebuit să te îneci la jumătate. 

— Aşa e. 

— Atunci nu pricep. Majoritatea au un şoc şi se îneacă la 
jumătate. 

Polițistul scoase fumul pe colţul gurii. 

— Ca luptătorii din Rezistență care au venit după şeful 
Gestapoului? 

— Habar n-am dacă au testat capcana vreodată într-o 
situaţie reală. 

— Dar tu ai folosit-o. Cu polițistul sub acoperire. 

— Era ca tine, Harry. Oamenii care cred că au o chemare 
sunt periculoşi. Atât pentru ei, cât şi pentru mediu. Ar fi 
trebuit să te îneci ca şi el. 

— Numai că, după cum vezi, sunt încă aici. 

— Tot nu pricep cum a fost posibil. Vrei să spui că după 
ce ai fost lovit de valurile de apă ai mai avut suficient aer 
în plămâni ca să înoţi 80 de metri în apa rece ca gheaţa, 
printr-un tunel îngust, complet îmbrăcat? 

— Nu. 

— Nu? 

Bătrânul zâmbi. Părea realmente curios. 

— Nu, aveam prea puţin aer în plămâni. Dar mi-a ajuns ca 
să înot 40 de metri. 

— Şi după aceea? 

— După aceea am fost salvat. 

— Salvat? De cine? 

— De omul despre care ai spus că e băiat bun în adâncul 
sufletului. 

Harry ridică sticla goală de whiskey. 


— Jim Beam. 

— Ai fost salvat de whiskey? 

— De o sticlă de whiskey. 

— O sticlă de whiskey goală? 
— Dimpotrivă, de o sticlă plină. 

Harry îşi puse ţigara în colţul gurii, deşurubă capacul şi 
duse sticla deasupra capului. 
— Plină cu aer. 

Bătrânul se uită neîncrezător la el. 
— Ai...? 
— După ce mi-am golit plămânii de aer, cea mai mare 
problemă a fost să îmi duc sticla la gură şi să o înclin cu 
gâtul în sus, ca să pot să inhalez. E ca atunci când te 
scufunzi prima dată. Corpul protestează. Pentru că are 
cunoştinţe limitate de fizică şi crede că o să tragă apă şi o 
să se înece. Ştiai că plămânii pot inhala patru litri de aer? 
Ei bine, o sticlă întreagă cu aer şi un pic de hotărâre au 
fost suficiente ca să înot încă 40 de metri. 

Polițistul lăsă sticla jos, îşi scoase ţigara din gură şi se 
uită sceptic la ea. 

— Germanii ar fi trebuit să facă tunelul ceva mai lung. 

Harry se uită la bătrân. Văzu chipul încruntat încreţindu- 
se. Îl auzi râzând. Suna ca hârâitul de motor al unei bărci. 
— Ştiam că eşti diferit, Harry. Mi s-a spus că o să te 
întorci în Oslo când o să auzi de Oleg. Aşa că am făcut 
cercetări. Şi acum ştiu că zvonurile nu erau deloc 
exagerate. 

— În fine, zise Harry, uitându-se cu un ochi la mâinile 
împreunate ale preotului. 

Se aşeză pe marginea patului, cu ambele picioare pe 
podea, pregătit, apăsând pe vârfuri suficient de tare ca să 
simtă coarda subţire de nailon de sub pantof. 

— Dar cu tine cum e, Rudolf? În cazul tău zvonurile 
exagerează? 


— Care dintre ele? 

— Păi, de exemplu, cele care susţin că ai condus o reţea 
de heroină în Göteborg şi ai ucis acolo un poliţist. 

— Se pare că eu sunt cel care trebuie să se spovedească, 
şi nu tu, nu-i aşa? 

— Am zis că ar fi bine să-ţi mărturiseşti păcatele în faţa 
lui lisus înainte de a muri. 

Alte râsete ca nişte hârâieli. 

— Asta-i bună, Harry! Bună! Da, a trebuit să-l eliminăm. 
Era „arzătorul” nostru şi aveam senzaţia că nu e de 
încredere. lar eu nu mă puteam întoarce la puşcărie. E 
acolo o umezeală puturoasă care îţi macină sufletul, aşa 
cum igrasia macină zidurile. În fiecare zi, îţi mai ia o 
bucată. Iti mănâncă omenia, Harry. Aşa ceva îi doresc doar 
celui mai mare duşman al meu. 

Se uită la Harry. 

— Un duşman pe care să-l urăsc mai presus de orice. 

— Ştii de ce m-am întors în Oslo. Motivul tău care a fost? 
Credeam că Suedia e o piaţă la fel de bună ca Norvegia. 

— Ca şi tine, Harry. 

— Ca şi mine? 

Rudolf Asaiev trase din ţigara neagră înainte de a 
răspunde. 

— Las-o baltă. După omor, poliţia era pe urmele mele. Și 
e ciudat cât de departe de Suedia eşti în Norvegia, deşi 
sunt aproape una de alta. 

— lar când te-ai întors, ai devenit misteriosul Dubai. Omul 
pe care nu l-a văzut nimeni. Dar despre care se credea că 
bântuie noaptea prin oraş. Fantoma din Kvadraturen. 

— Trebuia să rămân ascuns. Nu doar din pricina 
afacerilor, ci şi pentru că numele Rudolf Asaiev ar fi adus 
în mintea poliţiştilor nişte amintiri urâte. 


— În anii '70 şi '80, zise Harry, dependenţii de heroină 
mureau ca muştele. Dar poate că i-ai inclus şi pe ei în 
rugile tale, pastore? 

Bătrânul ridică din umeri. 
— Nimeni nu judecă oamenii care fabrică maşini sport, 
paraşute pentru sărituri la punct fix, arme de foc sau alte 
bunuri pe care lumea le cumpără pentru distracţie, dar 
care trimit alţi oameni la moarte. Eu furnizez ceva ce-şi 
doresc oamenii, de calitate şi la un preţ care mă face 
competitiv. Ce fac clienţii cu marfa e treaba lor. Eşti 
conştient, nu-i aşa, că există cetăţeni pe deplin funcționali 
care iau opiacee? 
— Da, am fost şi eu unul dintre ei. Diferenţa dintre tine şi 
un producător de maşini sport e că legea interzice ce faci 
tu. 
— Ar trebui să fii prudent când amesteci legea cu 
moralitatea, Harry. 
— Deci crezi că dumnezeul tău te va exonera, nu? 

Bătrânul îşi sprijini bărbia în palmă. Harry îi simţea 
epuizarea, dar ştia că totul putea fi mimat, aşa că îi 
urmărea cu atenţie mişcările. 
— Am auzit că ai fost un poliţist şi un moralist zelos, 
Harry. Oleg i-a vorbit lui Gusto despre tine. Ştiai asta? Oleg 
te iubea aşa cum îşi doreşte un tată să fie iubit de fiul lui. 
Moraliştii zeloşi şi taţii înfometați de iubire ca noi au un 
dinamism enorm. Slăbiciunea noastră este că suntem 
predictibili. Era doar o problemă de timp până veneai. 
Avem un om de contact la Gardermoen care are acces la 
listele de pasageri. Ştiam că vii chiar dinainte să urci în 
avion în Hong Kong. 
— Hmm. A fost „arzătorul”, Truls Berntsen? 

Bătrânul îi răspunse cu un zâmbet. 
— Şi ce e cu Isabelle Skøyen de la primărie? Ai lucrat şi cu 
ea? 


Bătrânul scoase un oftat din rărunchi. 

— Ştii că o să duc răspunsurile cu mine în mormânt. Sunt 
gata să mor ca un câine, dar nu ca informator. 

— Mă rog, zise Harry. Ce s-a întâmplat după aceea? 

— Andrei te-a urmărit de la aeroport până la hotelul Leon. 
Stau la mai multe hoteluri similare când circul prin oraş 
drept Cato, iar la Leon am stat mult. Aşa că m-am cazata 
doua zi după venirea ta. 

— De ce? 

— Ca să urmăresc ce faci. Am vrut să văd dacă te apropii 
de noi. 

— Aşa cum ai procedat când a stat aici Omul cu Beretă? 

Bătrânul încuviinţă. 

— Ştiam că poţi fi periculos, Harry. Dar îmi plăcea de tine. 
Aşa că am încercat să-ţi transmit nişte avertismente 
prieteneşti. 

Oftă. 

— Însă n-ai ascultat. Bineînţeles că n-ai ascultat. Oamenii 
ca tine şi ca mine nu ascultă, Harry. De-aia şi reuşim. Şi tot 
de-aia eşuăm în cele din urmă. 

— Hmm. Ce te temeai că o să fac? Să-l conving pe Oleg 
să vorbească? 

— Şi asta. Oleg nu mă văzuse niciodată, dar n-aveam de 
unde să ştiu ce îi povestise Gusto. Îmi pare rău să spun, 
dar Gusto nu era de încredere, mai ales după ce a început 
să ia violină. 

Uitându-se în ochii bătrânului, Harry îşi dădu seama, cu 

o tresărire, că era acolo ceva care n-avea legătură cu 
oboseala. Era durere. O durere pură şi profundă. 

— Şi când ai crezut că Oleg o să-mi spună ceva, ai 
încercat să pui să-l omoare. Când ai văzut că n-a mers, te- 
ai oferit să mă ajuţi. Ca să te duc la Oleg. 

Bătrânul dădu încet din cap. 


— Nu e o chestie personală, Harry. Astea sunt regulile 
pieţei. Turnătorii sunt eliminaţi. Dar ştiai, nu? 
— Da, ştiam. Însă asta nu înseamnă că nu o să te ucid 
pentru că ţi-ai respectat regulile. 
— Şi atunci de ce n-ai făcut-o deja? Nu îndrăzneşti? Te 
temi că o să arzi în iad, Harry? 

Harry îşi stinse ţigara pe masă. 
— Pentru că vreau întâi să aflu nişte lucruri. De ce l-ai 
ucis pe Gusto? Te temeai că o să te toarne? 

Bătrânul îşi dădu pe spate părul alb, pe după urechile de 
elefant. 
— Prin venele lui Gusto curgea sânge rău, la fel ca în 
cazul meu. Era informator din fire. M-ar fi turnat mai 
devreme, numai că n-avea nimic de câştigat. Dar apoi a 
devenit disperat. De vină a fost nevoia de violină. E o 
chestie pur chimică. Carnea e mai puternică decât spiritul. 
Devenim cu toţii slabi când apare nevoia. 
— Da, zise Harry. Atunci devenim cu toţii slabi. 
— A... 

Bătrânul tuşi. 
— A trebuit să-i dau drumul. 
— Să-i dai drumul? 
— Da. Să se ducă. Să se dea la fund. Să dispară. Mi-am 
dat seama că nu-l puteam lăsa să preia afacerea. Era 
suficient de isteţ, asta moştenise de la taică-su. Însă îi 
lipsea coloana vertebrală. Moştenise defectul ăsta de la 
maică-sa. Am încercat să-i dau responsabilităţi, dar a picat 
testul. 

Bătrânul îşi tot dădea părul pe spate, tot mai insistent, 
ca şi cum ar fi fost îmbibat cu ceva ce încerca să curețe. 
— N-a trecut testul. Sânge rău. Aşa că am decis că 
trebuia să fie altcineva. La început m-am gândit la Andrei 
şi la Peter. Cazaci siberieni din Omsk. Cazac înseamnă „om 
liber”. Ştiai? Andrei şi Peter erau unitatea mea de luptă, 


stanita mea. Sunt loiali atamanului lor, credincioşi până la 
moarte. Numai că Andrei şi Peter nu erau oameni de 
afaceri, înţelegi? 

Harry observă gesturile bătrânului, care parcă s-ar fi 
cufundat în gânduri. 

— Nu le puteam lăsa lor prăvălia. Aşa că am hotărât să i-o 
las lui Serghei. Era tânăr, avea viitorul în faţă, putea fi 
modelat... 

— Mi-ai spus odată că e posibil să fi avut şi tu un fiu 
cândva. 

— Poate că Serghei nu avea talentul lui Gusto pentru 
cifre, dar era disciplinat. Ambiţios. Dornic să facă ce 
trebuie ca să ajungă ataman. Aşa că i-am dat cuțitul. Mai 
rămăsese un singur test de trecut. Pe vremuri, ca să 
devină ataman, un cazac trebuia să se ducă în taiga şi să 
vină înapoi cu un lup viu, prins şi legat. Serghei era dornic, 
dar trebuia să mă asigur că poate şi să îndeplinească şto 
nujno. 

— Poftim? 

— Ce trebuia făcut. 

— Gusto era fiul acela? 

Bătrânul îşi dădu iar părul pe spate, cu atâta forţă, căi 
se îngustară ochii până ajunseră doar nişte fante. 

— Gusto avea şase luni când am fost trimis la închisoare. 
Maică-sa a căutat alinare pe unde a putut. Cel puţin pentru 
o vreme. Nu era în stare să aibă grijă de el. 

— Heroină? 

— Asistenţa socială i l-a luat pe Gusto şi i-a găsit părinţi 
adoptivi. Au stabilit că eu, deţinutul, nu existam. Ea a 
murit de supradoză în iarna următoare. Ar fi trebuit să facă 
asta înainte. 

— Ai spus că ai venit înapoi în Oslo din acelaşi motiv ca şi 
mine. Fiul tău. 


— Aflasem că plecase de la familia adoptivă şi că o 
apucase pe căi greşite. Eu mă gândeam să plec oricum din 
Suedia, iar concurenţa din Oslo nu era cine ştie ce. Am 
aflat pe unde se învârtea Gusto. La început l-am studiat de 
la distanţă. Arăta foarte bine. Al naibii de bine. Ca maică- 
sa, evident. Eram în stare să stau şi să mă uit la el ore 
întregi. Să mă uit şi să mă tot uit, gândindu-mă că e fiul 
meu, sânge din... 

Vocea bătrânului se stinse. 

Harry cobori privirea spre picioare şi spre coarda de 
nailon pe care o primise în locul barei de la draperii şi o 
apăsă cu talpa pe podea. 

— Şi după aia l-ai luat în afacerea ta. Şi l-ai testat ca să 
vezi dacă poate să o preia. 

Bătrânul încuviinţă. Şopti: 

— Dar n-am spus nimic. Când a murit, nu ştia că eu sunt 
taică-său. 

— De ce graba bruscă? 

— Graba? 

— De ce trebuia să ai pe cineva care să preia afacerea 
atât de rapid? Mai întâi Gusto, apoi Serghei. 

Bătrânul schiţă un zâmbet obosit. Se aplecă în faţă pe 
scaun, în conul de lumină aruncat de lampa de citit de 
deasupra patului. 
— Sunt bolnav. 
— Hmm. M-am gândit eu că aşa ceva trebuie să fie. 
Cancer? 
— Doctorii mi-au dat un an. Acum şase luni. Cuţitul sacru 
folosit de Serghei a stat sub salteaua mea. Simţi vreo 
durere în rană? Suferinta mea ţi-a transmis-o cuțitul, 
Harry. 

Harry dădu încet din cap. Se potrivea. Şi nu se potrivea. 


— Dacă mai ai doar câteva luni de trăit, de ce ţi-e aşa de 
teamă să nu fii turnat, încât să vrei să-ţi ucizi propriul fiu? 
Viaţa lui îndelungată în schimbul vieţii tale scurte? 

Bătrânul tuşi înăbuşit. 

— Urka şi cazacii sunt soldaţii simpli ai oricărui regiment, 
Harry. Jurăm supunere faţă de un cod şi îl respectăm. Nu 
orbeşte, ci cu ochii deschişi. Suntem instruiți să ne 
disciplinăm sentimentele. Asta ne face stăpâni ai propriilor 
vieţi. Avraam a acceptat să-şi sacrifice propriul fiu 
deoarece... 

— ... asta a fost porunca Domnului. Habar n-am la ce fel 
de cod te referi, dar spune cumva că e în regulă să laşi un 
tânăr de 18 ani să meargă la puşcărie pentru crimele tale? 

— Harry, Harry, încă n-ai priceput? Nu eu l-am ucis pe 
Gusto. 

Harry se uită lung la bătrân. 

— Dar n-ai spus că era codul tău? Să-ţi omori propriul fiu 
dacă era nevoie? 

— Ba da, am spus asta, dar am spus şi că m-am născut 
din părinţi răi. Îmi iubeam fiul. Nu l-aş fi putut ucide. Ba 
chiar din contră. Din punctul meu de vedere, la dracu' cu 
Avraam şi cu dumnezeul lui. E 

Râsul bătrânului se transformă imediat în tuse. Işi puse 
mâinile pe piept, se aplecă peste genunchi şi tuşi, şi tot 
tuşi. 

Harry clipi. 

— Atunci cine l-a ucis? _ 

Bătrânul se îndreptă de spate. In mâna dreaptă avea un 
revolver. Era un obiect mare şi urât, care părea mai bătrân 
decât proprietarul lui. 

— Ar fi trebuit să ştii că nu era cazul să vii la mine fără o 
armă, Harry. 

Harry nu răspunse. MP5-ul se afla pe fundul beciului 
inundat, iar puşca era în apartamentul lui Truls Berntsen. 


— Cine l-a ucis pe Gusto? repetă Harry. 
— Putea fi oricine. 

Harry avu impresia că aude un pocnet când degetul 
bătrânului înconjură trăgaciul. 

— Nu e prea greu să ucizi, Harry. Nu eşti de acord? 
— Ba da, răspunse Harry, ridicându-şi piciorul. 

Se auzi un şuierat sub talpa pantofului când coarda 
subţire de nailon ţâşni înspre bara de susţinere a draperiei. 

Harry zări semnele de întrebare din ochii bătrânului şi 
văzu cum creierul prelucrează cu viteza luminii fragmente 
de informaţii pe jumătate asimilate. 

Lumina care nu se aprindea. 

Scaunul care se afla în mijlocul încăperii. 

Harry, care nu-l percheziţionase. 

Harry, care nu se mişcase un centimetru de pe locul 
unde şedea. 

Şi poate că acum vedea în semiîntuneric coarda de 
nailon ţâşnind de sub pantoful lui Harry, trecând peste 
bara draperiei şi ajungând la plafoniera aflată chiar 
deasupra capului său. Acolo unde nu se mai afla o lampă, 
ci singurul obiect pe care îl luase Harry din casa de pe 
Blindernveien odată cu gulerul de preot. Şi care fusese 
singurul lucru la care se gândise cât stătuse întins pe patul 
cu baldachin al lui Rudolf Asaiev, ud leoarcă, gâfâind şi cu 
puncte negre jucându-i în faţa ochilor, convins că o să 
leşine din clipă în clipă, dar se chinuise să rămână 
conştient, să nu se cufunde în beznă. După care se 
ridicase şi luase zjuk-ul aflat lângă Biblie. 

Rudolf Asaiev se aruncă spre stânga, aşa că oţelul 
cuielor prinse în cărămidă nu-i străpunse capul, ci pielea 
dintre claviculă şi muşchii umărului, care continuau către 
un fascicul de fibre nervoase, plexul brahial, rezultatul 
fiind că, după două sutimi de secundă, când apăsă pe 
trăgaci, muşchii braţului erau deja paralizaţi, făcând 


revolverul să cadă şapte centimetri. Pulberea sfârâi şi arse 
o miime de secundă, cât avu nevoie glonţul ca să iasă de 
pe ţeava vechiului pistol Nagant. Trei miimi de secundă 
mai târziu, glonţul se înfipse în cadrul patului, între 
coapsele lui Harry. 

Harry se ridică. Eliberă siguranţa şi apăsă butonul de 
deschidere. Mânerul tremură când ţâşni lama. Roti mâna 
pe jos, pe lângă şold, cu braţul drept, iar lama lungă şi 
subţire a cuţitului intră exact între reverele hainei, în josul 
cămăşii preotului. Simţi cum cedează țesătura şi pielea, 
apoi lama se înfipse până la plăsele, fără să întâmpine 
nicio rezistenţă. Harry dădu drumul cuţitului, ştiind că 
Rudolf Asaiev era pe moarte în momentul în care scaunul 
se înclină, iar rusul căzu la podea cu un geamăt. Impinsese 
scaunul cu piciorul, dar rămăsese pe loc, ghemuit ca o 
viespe rănită, dar încă periculoasă. Harry veni deasupra 
lui, cu picioarele de-o parte şi de alta a trupului căzut, se 
aplecă şi smulse cuțitul. Privi la roşul anormal de închis al 
sângelui. De la ficat, poate. Mâna stângă a bătrânului 
bâjbâi pe podea, în jurul braţului drept paralizat, căutând 
pistolul. Preţ de o clipă nebunească, Harry îşi dori ca mâna 
să găsească arma, ca să-i ofere pretextul de care avea 
nevoie ca să... 

Harry aruncă pistolul cu piciorul şi îl auzi izbindu-se de 
zid. 

— Fierul, şopti bătrânul. Binecuvântează-mă cu fierul 
meu, băiatul meu. Mă arde. De dragul amândurora, 
termină treaba. 

Harry închise ochii o fracțiune de secundă. Simţea că o 
pierduse. Dispăruse. Ura. Minunata ură care fusese 
combustibilul ce îl ţinuse în mişcare. Nu o mai simţea. 

— Nu, mersi, zise Harry. 

Păşi peste trupul bătrânului şi se îndepărtă de el. Îşi 

închise nasturii de la pardesiul ud. 


— Acum o să plec, Rudolf Asaiev. O să-i cer băiatului de la 
recepţie să cheme o ambulanţă. După aia o să-l sun pe 
fostul meu şef ca să-i spun unde te găseşte. 

Bătrânul chicoti şi la colţul gurii îi apărură balonaşe roşii. 

— Cuţitul, Harry. Nu e crimă, sunt mort deja. N-o să ajungi 
în iad, îţi promit. O să le spun la poartă să nu te tragă 
înăuntru. 

— Nu iadul mă sperie. 

Harry băgă la loc în buzunarul pardesiului pachetul ud 
de Camel. 

— Sunt poliţist. Meseria noastră este să-i aducem în faţa 
justiţiei pe răufăcători. 

Balonaşele se sparseră când bătrânul tuşi. 

— Haide, Harry, insigna aia de şerif e din plastic. Sunt 
bolnav. Singurul lucru pe care îl poate face un judecător e 
să îmi ofere adăpost, sărutări, îmbrăţişări şi morfină. lar eu 
am comis o grămadă de crime. Rivali pe care i-am 
spânzurat de poduri. Angajaţi, ca pilotul ăla pe care am 
folosit cărămida. Şi poliţişti. Omul cu Beretă. l-am trimis pe 
Andrei şi pe Peter în camera ta să te împuşte. Pe tine şi pe 
Truls Berntsen. Şi ştii de ce? Ca să pară că v-aţi împuşcat 
unul pe celălalt. Am lăsat arma ca dovadă. Haide, Harry. 

Harry şterse lama cuţitului de cearşaful de pe pat. 

— De ce ai vrut să-l omori pe Berntsen? La urma urmei, 
lucra pentru tine. 

Asaiev se întoarse pe o parte şi păru că respiră mai 
lejer. Rămase aşa câteva secunde înainte de a răspunde: 

— A furat o rezervă de heroină din Alnabru pe la spatele 
meu. Nu era heroina mea, dar când descoperi că 
„arzătorul” tău e aşa de lacom că nu mai poţi avea 
încredere în el şi, în acelaşi timp, ştie suficiente ca să te 
elimine, ştii că suma riscurilor asumate a devenit prea 
mare. lar oamenii de afaceri ca mine elimină riscul, Harry. 


Am văzut ocazia perfectă să împuşc doi iepuri dintr-o 
lovitură. Tu şi Berntsen. 

Chicoti. 

— Aşa cum am încercat să-ţi omor băiatul în Botsen. Simţi 
ura acum, Harry? Aproape că ţi-am ucis băiatul. 

Harry se opri la uşă. 

— Cine l-a omorât pe Gusto? 

— Omenirea trăieşte conform evangheliei urii. Urmăreşte 
ura, Harry. 

— Cine sunt contactele tale din poliţie şi de la primărie? 
— Dacă îţi spun, mă ajuţi să pun capăt poveştii ăsteia? 

Harry se uită la el. Încuviinţă scurt. Spera că minciuna 
nu era prea evidentă. 

— Vino mai aproape, şopti bătrânul. 

Harry se aplecă. Brusc, ca o gheară, mâna bătrânului îl 
apucă de revere şi îl trase mai aproape. Vocea hărâită îi 
şopti încet la ureche: 

— Ştii că am plătit un om să spună că l-a ucis pe Gusto, 
Harry. Dar ai crezut că a fost pentru că nu-l puteam omori 
pe Oleg câtă vreme era ţinut într-o locaţie secretă. Greşit. 
Omul meu din poliţie are acces la programul de protecţie a 
martorilor. Puteam să pun să fie înjunghiat la fel de uşor şi 
unde era. Dar m-am răzgândit. N-am vrut să scape aşa 
de... 

Harry încercă să se smulgă, dar bătrânul îl ţinu strâns. 
— Voiam să atârne cu capul în jos şi cu o pungă de plastic 
peste cap, hărâi vocea. Capul lui într-o pungă de plastic 
transparentă. Cu apa care să-i curgă pe picioare. Apa care 
să-i curgă pe tot trupul şi să se strângă în pungă. Voiam să 
filmez. Cu sunet, ca să poţi să auzi ţipetele. Şi după aia ți- 
aş fi trimis filmul. Şi, dacă-mi dai drumul, tot ăsta-i planul 
meu. Ai fi surprins ce repede o să-mi dea drumul, din lipsă 
de dovezi, Harry. Şi după aia o să-l găsesc, Harry, jur că o 


să-l găsesc, nu trebuie decât să fii atent la corespondenţă, 
să vezi când vine DVD-ul. 

Harry acţionă instinctiv şi îşi roti mâna. Simţi cuțitul cum 
se înfige. Cum pătrunde adânc. Îl răsuci. Îl auzi pe bătrân 
icnind.  Răsuci mai departe. Închise ochii şi simţi 
măruntaiele şi organele  chircindu-se,  explodând, 
întorcându-se pe dos. lar când, în fine, îl auzi pe bătrân 
ţipând, era, de fapt, ţipătul lui. 

Pe Harry îl trezi soarele, care-i cădea pe-o parte a feţei. 
Sau îl trezise un zgomot? 

Deschise prudent un ochi şi privi în jur. 

Văzu o fereastră de living şi cerul albastru. Niciun 
zgomot, cel puţin nu în acea clipă. 

Inspiră mirosul de canapea impregnată cu fum şi ridică 
privirea. Îşi aminti unde se afla. 

Plecase din camera bătrânului în camera lui, îşi 
împachetase calm valiza din pânză, ieşise din hotel pe 
scara din spate şi luase un taxi până în singurul loc unde 
putea fi sigur că nu-l găseşte: casa din Oppsal a părinţilor 
lui Stig Nybakk. Nu părea să fi fost cineva acolo de când 
plecase el, şi primul lucru pe care îl făcuse fusese să 
scotocească sertarele din bucătărie şi baie până ce găsise 
o cutie cu analgezice. Luase patru tablete, îşi spălase 
sângele bătrânului de pe mâini şi coborâse în pivniţă ca să 
vadă dacă Stig Nybakk ajunsese la o decizie. 

Ajunsese. 


Harry se întorsese sus, se dezbrăcase, îşi atârnase 
hainele la uscat în baie, găsise o pătură şi adormise pe 
canapea înainte să înceapă să i se învârtă rotiţele în minte. 

Se ridică şi se duse la bucătărie. Luă două analgezice şi 
le înghiţi cu un pahar cu apă. Deschise frigiderul şi privi 
înăuntru. Erau o grămadă de delicatese; era clar că lrene 
fusese bine hrănită. Greaţa de cu o zi înainte reveni, iar 
Harry îşi dădu seama că nu putea să mănânce. Se întoarse 
în living. Văzuse tot de cu seară şi dulăpiorul cu băuturi. Il 
evitase de la distanţă înainte să găsească un loc de 
dormit. 

Harry deschise uşa. Gol. Răsuflă uşurat. Se scotoci în 
buzunar. Verigheta falsă. În acel moment auzi un sunet. 

Acelaşi pe care crezuse că l-a auzit şi când se trezise. 

Se duse până la uşa deschisă spre pivniţă. Ascultă cu 
atenţie. Joe Zawinul? Cobori şi se îndreptă spre uşa boxei. 
Se uită prin grilajul de sârmă. Stig Nybakk se răsucea 
încet, ca un astronaut în imponderabilitate. Harry se 
întrebă dacă telefonul mobil care vibra în buzunarul 
pantalonilor lui Stig putea funcţiona ca un propulsor. 
Sunetul de apel - cele patru, sau, de fapt, trei note ale 
melodiei „Palladium” cântate de Weather Report - semăna 
cu o chemare din lumea de dincolo. Şi exact la asta se 
gândi Harry în vreme ce scotea telefonul: că suna Nybakk, 
care dorea să vorbească cu el. 

Harry privi numărul de pe ecran. Apăsă pe butonul de 

răspuns. Recunoscu vocea secretarei de la spitalul 
Radium. 
— Stig! Alo! Eşti acolo? Am tot încercat să dăm de tine, 
Stig. Unde eşti? Trebuia să vii la o şedinţă, la mai multe 
şedinţe. Suntem îngrijoraţi. Martin a fost la tine acasă, dar 
nu erai nici acolo. Stig? 


Harry închise şi băgă telefonul în buzunar. Avea nevoie 
de el; telefonul de la Martine fusese distrus în apa din 
subteran. 

Din bucătărie luă un scaun şi se aşeză pe verandă. 
Rămase acolo cu soarele dimineţii pe faţă. Işi scoase 
pachetul de ţigări, îşi băgă una dintre ţigările alea negre 
idioate în gură şi o aprinse. Trebuia să se mulţumească şi 
cu ea. Formă numărul pe care îl cunoştea atât de bine. 

— Rakel. 

— Bună. Eu sunt. 

— Harry? N-am recunoscut numărul. 

— Am un telefon nou. 

— Of, ce mă bucur că te-aud! A mers totul bine? 

— Da, răspunse Harry, zâmbind la auzul fericirii din vocea 
ei. Totul a mers bine. 

— E cald afară? 

— Foarte cald. Soarele străluceşte, iar eu urmează să iau 
micul-dejun. 

— Micul-dejun? Dar nu e ora 4 după-amiază sau ceva pe 
acolo? 

— Diferența de fus orar, zise Harry. N-am putut dormi în 
avion. Am găsit un hotel excelent pentru noi. E în 
Sukhumvit. 

— Habar n-ai cât de mult aştept să te revăd, Harry. 

— Am... 

— Nu, aşteaptă, Harry. Vorbesc serios. Am stat trează 
toată noaptea şi m-am gândit. Este absolut corect. Asta e, 
o să ne dăm seama dacă e. Dar tocmai de-asta e bine. Că 
o să aflăm. Ah, închipuie-ţi că aş fi zis nu, Harry. 

— Rakel... 

— Te iubesc, Harry. Te iubesc. Mă auzi? Auzi cât de plată, 
ciudată şi fantastică este expresia asta? Trebuie să o simți 
ca să-ţi iasă aşa cum trebuie - ca o rochie roşie ca focul. 
Te iubesc. Sună un pic deplasat? 


Rakel râse. Harry închise ochii şi simţi cum cel mai 
minunat soare din lume îi sărută pielea şi cum cel mai 
minunat râset din lume îi sărută urechile. 

— Harry? Eşti acolo? 

— Chiar sunt. 

— E foarte ciudat. Te aud ca şi cum ai fi aproape. 

— Hmm. O să fiu curând foarte aproape de tine, dragă. 
— Spune din nou. 

— Ce anume? 

— Dragă. 

— Dragă. 

— Mmmm. 

Harry simţea că stă pe ceva. Ceva dur în buzunarul de 
la spate. Scoase obiectul. Soarele făcea poleiala de pe inel 
să lucească precum aurul. 

— Rakel, zise el, mângâind crestătura neagră cu buricul 
degetului. Ce zici de căsătorie? 

— Harry, să nu te joci cu aşa ceva. 

— Nu mă joc. Ştiu că nu ţi-ai imaginat niciodată o 
căsătorie cu un recuperator de datorii din Hong Kong. 

— Nu, categoric nu. Dar cu cine ar trebui să-mi imaginez 
că mă căsătoresc? 

— Nu ştiu. Ce zici de un civil, un fost poliţist, care ţine 
cursuri despre anchetele criminalistice la colegiul de 
poliţie? 

— Nu-mi pare o persoană cunoscută. 

— Poate că e cineva pe care vei ajunge să-l cunoşti. 
Cineva care te-ar putea surprinde. S-au întâmplat şi lucruri 
mai ciudate. 

— Tu eşti cel care spune mereu că oamenii nu se 
schimbă. 

— Deci dacă acum sunt cineva care spune că oamenii se 
pot schimba, atunci ai dovada că schimbarea e posibilă. 

— Şmechere! 


— Să spunem, la modul ipotetic, că am dreptate. Oamenii 
se pot schimba. Şi este posibil să laşi trecutul în urma ta. 
— Ca să alungi fantomele care te bântuie? 

— Atunci ce ai spune? 

— La ce anume? 

— La propunerea mea teoretică de căsătorie. 

— Aia voia să fie o propunere? lpotetică? La telefon? 

— Acum tu eşti şmecheră. Eu doar stau la soare şi 
vorbesc cu o femeie încântătoare. 

— lar eu am să închid! 

Rakel închise şi Harry se întinse pe scaunul de bucătărie 
cu ochii închişi şi un zâmbet larg pe faţă. Incălzit de soare 
şi fără dureri. Peste paisprezece ore avea să o vadă. lşi 
imagină expresia lui Rakel când avea să ajungă la poarta 
de îmbarcare de la Gardermoen şi să-l vadă pe el 
aşteptând-o. Chipul ei în vreme ce Oslo dispărea sub ei. 
Capul ei alunecând pe umărul lui în timp ce adormea. 

Rămase aşa până ce temperatura scăzu. Deschise pe 
jumătate un ochi. Un nor care se aşezase în calea soarelui, 
nimic altceva. 

Închise ochiul la loc. 

Urmăreşte ura. 

Când îi zisese aşa bătrânul, se gândise întâi că voia să 
spună că Harry trebuia să-şi urmeze propria ură şi să-l 
ucidă. Dar dacă se referise la altceva? Rostise vorbele 
imediat după ce Harry întrebase cine l-a omorât pe Gusto. 
Oare ăla fusese răspunsul? Voise oare bătrânul să spună 
că, dacă urmărea calea urii, avea să ajungă la ucigaş? In 
acest caz, erau mai mulţi candidaţi potenţiali. Dar cine 
avea cel mai aprig motiv să-l urască pe Gusto? Irene, 
evident, dar ea era prizonieră când fusese ucis Gusto. 

Soarele reveni pe cer şi Harry decise că îşi bătea prea 
mult capul cu vorbele bătrânului. Treaba se terminase, iar 
el ar fi trebuit să se relaxeze, căci în curând avea să aibă 


nevoie de o nouă pastilă. Şi trebuia să-l sune pe Hans 
Christian ca să-l anunţe că Oleg scăpase, în fine, de 
pericol. 

Îi veni altă idee. Truls Berntsen, un ofiţer corupt din 
Orgkrim, n-avea cum să aibă acces la datele din programul 
de protecţie a martorilor. Trebuia să fie altcineva. Cineva 
pe o poziţie superioară. 

„Stai aşa”, îşi zise el. „Stai aşa, pentru numele lui 
Dumnezeu. Să-i ia naiba pe toţi. Gândeşte-te la zbor. 
Zborul de noapte. Stelele deasupra Rusiei.” 

Harry se întoarse în pivniţă, se întrebă dacă era cazul 
să-l dea jos pe Nybakk, renunţă la idee şi găsi ranga pe 
care o căuta. 


Uşa principală de acces de la Hausmanns gate 92 era 
deschisă, însă uşa de la apartament fusese resigilată şi 
încuiată. „Poate din cauza mărturisirii recente”, îşi zise 
Harry, înainte de a băga ranga între uşă şi toc. 

înăuntru, totul părea neatins. Razele soarelui de 
dimineaţă se vedeau pe podeaua sufrageriei ca nişte clape 
de pian. 

Îşi lăsă valiza mică din pânză lângă perete şi se aşeză 
pe o saltea. Verifică dacă avea biletul de avion în 
buzunarul interior. Se uită la ceas. Treisprezece ore până 
la decolare. 

Privi în jurul lui. Închise ochii. Încercă să-şi imagineze 
scena. 

Un bărbat cu cagulă. Care nu scotea nicio vorbă 
deoarece ştia că o să-i fie recunoscută vocea. 

Un bărbat care îl vizitase pe Gusto acolo. Care nu-i luase 
altceva în afară de viaţă. Un bărbat care ura. 

Glonţul fusese Makarov de 9x18 mm, deci cel mai 
probabil asasinul folosise un Makarov. Sau un Fort-12. Cel 
mult un Odessa, dacă devenise echipament standard în 
Oslo. Stătuse acolo. Trăsese. Plecase. 


Harry ascultă, sperând ca încăperea să-i vorbească. 

Secundele trecură şi deveniră minute. 

Se auzi un clopot de biserică. 

Nu mai era nimic de descoperit acolo. 

Harry se ridică şi se pregăti să plece. 

Ajunsese deja la uşă, când auzi un sunet între bătăile de 
clopot. Aşteptă să se încheie suita de bătăi. Auzi din nou 
sunetul, o zgârietură uşoară. Făcu doi paşi înapoi şi privi în 
jur. 

Se afla în pragul uşii, cu spatele la Harry. Un şobolan. 
Maroniu, cu o coadă lucioasă, cu urechi rozalii pe interior, 
cu câte o pată albă ciudată pe blană. 

Harry habar n-avea de ce stătea şobolanul acolo. La 
urma urmei, un şobolan într-un asemenea loc nu era ceva 
neaşteptat. 

Petele albe erau bizare. 

De parcă şobolanul ar fi trecut prin detergent. Sau... 

Harry se uită iarăşi în jurul lui. Scrumiera mare dintre 
saltele. Ştia că avea o singură şansă, aşa că îşi scoase 
pantofii, traversă încăperea în ciorapi în cursul următoarei 
bătăi a clopotului, înşfăcă scrumiera şi rămase perfect 
nemişcat, la un metru şi jumătate de şobolan, care încă 
nu-l simţise. Calculă, aşteptă momentul. Când se auzi din 
nou clopotul, sări în faţă cu braţul întins. Reacţiile 
şobolanului se dovediră prea lente ca să evite să fie prins 
în vasul de ceramică. Harry auzi şuieratul furios şi simţi 
animalul izbindu-se înnebunit de pereţii care îl ţineau 
captiv. Împinse scrumiera pe podea către fereastră, unde 
se vedea un teanc de reviste, pe care le puse deasupra 
vasului. După care începu să caute. 

Nu găsi niciun indiciu nici după ce răscoli prin diversele 
sertare şi dulapuri din apartament. 

Smulse preşul murdar de pe podea şi îl răsuci ca pe o 
funie; fâşia lungă avea să fie suficientă. li făcu o buclă în 


capăt. După aceea, mută revistele şi ridică scrumiera, 
suficient cât să-şi bage mâna pe sub ea. Se pregăti pentru 
ceea ce ştia că avea să urmeze. Când simţi colții 
şobolanului înfigându-se în carnea moale dintre degetul 
mare şi arătător, răsturnă scrumiera şi prinse animalul cu 
cealaltă mână. Acesta şuieră când Harry culese câteva din 
fărâmele albe prinse în blană. Le puse pe limbă şi gustă. 
Amar. Gust de papaya răscoaptă. Violină. Cineva îşi făcuse 
o rezervă pe-aici, pe undeva. 

Harry prinse bucla funiei de coada şobolanului şi o 
strânse bine la bază. Puse animalul pe podea şi îi dădu 
drumul. Şobolanul ţâşni din loc şi trase după el funia 
improvizată printre degetele lui Harry. Porni glonţ spre 
cuib. 

Harry se luă după el până în bucătărie, unde şobolanul o 
tuli în spatele unei sobe slinoase. Harry înclină soba veche 
şi grea pe roţile din spate, o trase şi văzu o gaură cât 
pumnul în zidul prin care dispărea funia improvizată. 

Până ce aceasta se opri. 

Harry îşi vâri mâna deja muşcată prin gaură. Pipăi pe 
dinăuntru. Izolaţie la stânga şi la dreapta. Pipăi deasupra 
găurii. Nimic. Izolaţia fusese roasă. Harry prinse capătul 
funiei sub un picior al sobei, se duse în baie, desprinse 
oglinda pătată cu salivă şi flegme, o sparse de marginea 
chiuvetei şi alese un ciob potrivit de mare. Apoi se duse 
într-unul dintre dormitoare, smulse o lampă de citit de pe 
perete şi se întoarse în bucătărie. Aşeză ciobul în gaură, 
apoi băgă lampa în priza de lângă sobă şi o îndreptă spre 
oglindă. O mişcă spre perete până când ajunse în unghiul 
potrivit şi o văzu. 

Rezerva. 

Era un sac de pânză, atârnat de un cârlig, la jumătate 
de metru deasupra podelei. 


Deschizătura era prea îngustă ca să-şi vâre mâna şi să- 
şi răsucească braţul ca să ajungă la sac. Harry îşi scormoni 
cu febrilitate mintea. Ce unealtă folosea proprietarul 
pungii ca să ajungă la ea? Deschisese mai multe sertare şi 
dulapuri din apartament, aşa că rememoră ce găsise în 
ele. 

Sârma. 

Se întoarse în sufragerie. Acolo o văzuse prima dată, 
când intrase împreună cu Beate. leşind de sub saltea şi 
îndoită la 90 de grade; doar proprietarul sârmei rigide ar fi 
ştiut care e scopul ei. Harry strecură sârma prin gaură şi 
folosi capătul îndoit ca să desprindă sacul. 

Era greu. Pe cât de greu sperase el să fie. Trebuia să-l 
strecoare afară. 

Sacul fusese pus sus, ca să nu ajungă şobolanii, dar ei 
tot reuşiseră să roadă o gaură. Harry scutură sacul, din 
care căzură câteva granule - aşa se explica praful de pe 
blana şobolanului. Apoi Harry deschise sacul, din care 
scoase trei punguţe de violină, probabil sferturi. Nu văzu 
nicio trusă pentru droguri înăuntru, ci doar o lingură cu 
mâner îndoit şi o seringă folosită. 

Pe fundul sacului se mai afla ceva. 

Harry folosi o cârpă de vase ca să nu lase amprente 
când scoase obiectul. 

Era inconfundabil. Ciudat, vulgar, aproape comic. Foo 
Fighters. Era un Odessa. Harry adulmecă arma. Mirosul de 
praf de puşcă poate rămâne sesizabil luni bune după ce a 
fost folosit pistolul, dacă acesta nu este curăţat şi uns între 
timp, iar cu acesta se trăsese nu cu multă vreme în urmă. 
Verifică încărcătorul. Optsprezece cartuşe. Două lipsă. Nu 
mai avu nicio îndoială. 

Aceea era arma crimei. 


Când intră în magazinul de jucării de pe Storgata, mai 
erau 12 ore până la decolare. 


Magazinul avea două tipuri de echipamente pentru 
amprente, iar Harry îl alese pe cel mai scump, cu lupă, 
lumină LED, perie moale, pudră de contrast în trei culori, 
bandă adezivă pentru prelevarea amprentelor şi un album 
pentru depozitarea amprentelor familiei. 

— Pentru fiul meu, explică el la casă. 

Casiera îi aruncă un zâmbet de rutină. 

Harry se întoarse în Hausmanns gate şi se apucă de 
treabă, căutând amprente cu ajutorul lămpiţei ridicol de 
mici şi a pudrei cu sclipici dintr-una dintre cutiuţele 
miniaturale. Peria era aşa de mică, încât se simţea ca un 
uriaş din Călătoriile lui Gulliver. 

Găsi amprente pe patul armei. 

Şi se vedea şi una clară, probabil o amprentă de deget 
mare, pe pistonul seringii, unde erau vizibile şi puncte 
negre care puteau fi orice, însă Harry bănuia că era 
reziduu de praf de puşcă. 

Imediat ce reuşi să transfere toate amprentele pe folie, 
le compară. Aceeaşi persoană ţinuse arma şi seringa. 
Harry verificase pereţii şi podeaua de lângă saltea şi 
găsise destul de multe amprente, însă niciuna nu 
corespundea cu cea de pe pistol. 

Deschise valiza de pânză şi buzunarul interior al 
acesteia, scoase conţinutul şi îl puse pe masa din 
bucătărie. Aprinse lanterna. 

Se uită la ceas. 11 ore până la plecare. Timp berechet. 


Era ora 2 şi Hans Christian Simonsen arăta complet 
deplasat când intră în Schrader. 

Harry stătea în colţ, lângă fereastră, la masa lui favorită, 
unde veni şi Hans Christian. 
— Bună? întrebă el, dând din cap înspre cana cu cafea din 
faţa lui Harry. 

Harry clătină din cap. 
— Mersi că ai venit. 


— Nicio problemă. Sâmbăta e zi liberă. Zi liberă şi nimic 
de făcut. Ce s-a întâmplat? 
— Oleg poate să vină acasă. 
Avocatul se lumină la faţă. 
— Asta înseamnă...? 
— Cei care puteau constitui un pericol pentru Oleg au 
dispărut. 
— Dispărut? 
— Da. Oleg e departe? A 
— Nu, la douăzeci de minute de oraş. In Nittedal. Cum 
adică „au dispărut”? 
Harry ridică de pe masă cana cu cafea. 
— Eşti convins că vrei să ştii, Hans Christian? 
Avocatul se uită la Harry. 
— Asta înseamnă că ai rezolvat şi cazul? 
Harry nu-i răspunse. 
Hans Christian se aplecă în faţă. 
— Ştii cine l-a ucis pe Gusto, nu? 
— Hmm. 
— Cum? 
— Câteva amprente care se potrivesc. 
— Şi cine...? 
— Nu e important. Însă eu plec azi, aşa că ar fi frumos să- 
mi iau rămas-bun de la Oleg. 
Hans Christian zâmbi. Cam chinuit, dar era un zâmbet. 
— Adică înainte să pleci cu Rakel? 
Harry îşi învârti cana cu cafea. 
— Deci ţi-a spus? 
— Am luat prânzul împreună. Am fost de acord să am 
grijă de Oleg câteva zile. Am înţeles că vor veni să-l ia 
nişte oameni de-ai tăi din Hong Kong. Dar probabil că am 
înţeles ceva greşit. Vezi tu, credeam că eşti în Bangkok. 
— Am mai întârziat. Vreau să te rog ceva... 
— A mai spus şi altceva. A zis că ai cerut-o de soţie. 


— Da? 

— Da, în felul tău, bineînţeles. 

— Păi... 

— Şi a zis că s-a gândit. 

Harry ridică o mână. Nu dorea să audă şi restul. 

— Concluzia gândurilor ei a fost nu, Harry. 

Harry expiră. 

— Bine. 

— Aşa că a zis că a încetat să se mai gândească la asta. 
În schimb, a început să simtă. 

— Hans Christian... 

— Răspunsul ei e da, Harry. 

— Ascultă-mă, Hans Christian... 

— Nu m-ai auzit? Vrea să se mărite cu tine, Harry. Ticălos 
norocos ce eşti! 

Faţa lui Hans Christian lucea, ca de fericire, dar Harry 
ştia că era strălucirea disperării. 

— A spus că vrea să fie împreună cu tine până la sfârşitul 
zilelor voastre. 

Mărul lui Adam se mişca în sus şi în jos, iar vocea Îi 
alterna între falset şi răguşeală. 

— A zis că va avea o viaţă groaznică şi de-a dreptul 
catastrofală cu tine. Că va avea o viaţă ciudată cu tine. ŞI 
că va avea o viaţă fantastică cu tine. 

Harry ştia că Hans Christian o cita cuvânt cu cuvânt pe 
Rakel. Şi ştia şi de ce făcea asta. Deoarece fiecare cuvânt 
al ei i se întipărise în inimă. 

— Cât de mult o iubeşti? întrebă Harry. 

— 0... 

— O iubeşti suficient de mult ca să ai grijă de ea şi de 
Oleg pentru tot restul vieţii? 

— Ce? 

— Răspunde-mi. 

— Da, bineînţeles, dar... 


— Jură. 
— Harry. 
— Jură, am spus. 
— Da... da, jur. Dar asta nu schimbă nimic. 

Harry zâmbi amar. 
— Ai dreptate. Nimic nu se schimbă. Nimic nu se poate 
schimba. Niciodată. Râul curge în aceeaşi nenorocită de 
matcă. 
— Chestia asta n-are nicio noimă. Nu pricep. 
— O să pricepi, zise Harry. Şi o să priceapă şi ea. 
— Dar... vă iubiţi. A zis clar. Tu eşti dragostea vieţii ei, 
Harry. 
— Şi ea e dragostea vieţii mele. A fost mereu. Şi va fi 
mereu. 

Hans Christian se uită la Harry cu un amestec de uimire 
şi ceva ce semăna a compasiune. 
— Şi, cu toate astea, nu o doreşti? 
— Nu doresc nimic mai mult pe lumea asta decât pe ea. 
Dar nu e deloc sigur că voi mai fi pe aici multă vreme. lar 
dacă dispar, mi-ai promis ceva. 

Hans Christian pufni. 
— Nu eşti cam melodramatic, Harry? Nici măcar nu ştiu 
dacă mă va accepta. 
— Convinge-o. 

Durerea din gât părea să-i îngreuneze respiraţia. 
— Promiţi? 

Hans Christian dădu din cap şi rosti: 
— O să încerc. 

Harry ezită. Apoi întinse mâna. 

Îşi strânseră mâinile. 
— Eşti un om bun, Hans Christian. Te-am salvat în telefon 
la litera H. 

Harry îşi ridică telefonul. 
— L-ai înlocuit pe Halvorsen. 


— Pe cine? 

— Un fost coleg pe care sper să-l revăd cândva. Acum 
trebuie să plec. 

— Ce-ai de gând să faci? 

— Să mă întâlnesc cu ucigaşul lui Gusto. 

Harry se ridică, se întoarse către tejghea şi o salută din 
cap pe Rita, care îi făcu semn cu mâna. 

Ajuns afară, în timp ce traversa printre maşini, Harry 
simţi o explozie în spatele ochilor şi avu senzaţia că îi 
sfâşie ceva gâtul. lar pe Dovregata îi veni să verse. Se 
îndoi de mijloc lângă gardul din mijlocul străzii liniştite şi 
vomită şunca, ouăle şi cafeaua de la Rita. Apoi se îndreptă 
de spate şi porni mai departe către Hausmanns gate. 


Până la urmă, fusese o decizie simplă, în ciuda tuturor 
evenimentelor. 


Şedeam pe o saltea murdară şi, când am sunat, îmi 
simţeam inima îngrozită bubuind. Speram că o să 
răspundă la telefon, dar speram şi să nu răspundă. 


Când a răspuns, tocmai voiam să închid, dar am auzit 
vocea fără vlagă şi limpede a fratelui meu adoptiv. 


— Stein. 


Uneori mă gândeam cât de potrivit era numele ăsta. 
Piatră. O suprafaţă impenetrabilă, cu un miez dur. 
Impasibil, greu, sumbru. Dar chiar şi pietrele au un 
punct slab, un loc în care o lovitură uşoară cu barosul le 
poate sparge. În cazul lui Stein, era uşor de depistat. 


Mi-am dres glasul. 


— Sunt Gusto. Ştiu unde se află lrene. 


Am auzit o respiraţie uşoară. Respirația lui Stein era 
întotdeauna uşoară. 


— unde? 


— Asta e chestia, am zis eu. Ştiu unde, dar te va costa 
să afli. 


— De ce? 
— Pentru că am nevoie de bani. 


L-am simţit că ia foc. Ba nu, că îngheaţă. Îi simţeam 
ura. L-am auzit înghițind în sec. 


— Câţi ...? 

— Cinci mii. 

— Bine. 

— Adică zece. 

— Ai spus cinci. 
La dracu'. 


— Dar e urgent, am zis eu, deşi ştiam că sărise deja în 
picioare. 


— Bine. Unde eşti? 


— Hausmanns gate 92. Broasca de la uşă e spartă. 
Etajul doi. 


— Am plecat. Nu pleca de-acolo. 


Unde să mă fi dus? Am luat două chiştoace de ţigară 
din scrumiera din sufragerie şi le-am aprins în bucătărie 
în liniştea asurzitoare a după-amiezii. La naiba, tare mai 
era cald! Am auzit ceva foşnind şi am pornit după sunet. 
larăşi şobolanul, care se furişa pe lângă perete. 


Venea din spatele sobei. Avea o ascunzătoare faină 
acolo. 


Am fumat chiştocul numărul doi. 
Apoi am sărit în picioare. 


Soba cântărea o nenorocită de tonă, până ce am 
descoperit că avea două rotiţe în spate. 


Gaura de şobolan era mai mare decât ar fi trebuit să 
fie. 


Oleg, Oleg, dragul meu prieten. Oi fi tu isteţ, dar 
şmecheria asta ai învăţat-o de la mine. 


M-am lăsat în genunchi. Am intrat în fibrilaţie chiar şi 
cât mi-am făcut de lucru cu sârma. Degetele îmi 
tremurau aşa de tare, că îmi venea să le retez cu dinţii. 
Simţeam că am dat lovitura. Trebuia să fie violină. 
Trebuia! 


După aia, în sfârşit, am dat peste ceva, şi era ceva 
mare. Am tras-o afară. Un sac mare şi greu de pânză. 
Am deschis-o. Trebuia să fie, trebuia! 


Un tub de cauciuc, o lingură, o seringă. Şi trei 
punguţe transparente. Praful alb dinăuntru era înspicat 
cu maro. Mi-am simţit inima cântând. Eram reunit cu 
singura mea prietenă şi iubită pe care mă puteam baza 
întotdeauna. 


Am băgat două punguţe în buzunar şi am deschis-o 
pe a treia. Acum aveam destul pentru o săptămână 
dacă eram cumpătat, trebuia doar să o injectez şi să îmi 
revin înainte să apară Stein sau altcineva. Am presărat 
nişte praf pe lingură şi am aprins bricheta. De obicei 
adăugam câteva picături de lămâie, genul pe care le 
cumperi la sticluţă şi le pui în ceai. Sucul de lămâie 
împiedica formarea cocoloaşelor şi puteai trage tot 
praful în seringă. Însă n-aveam nici lămâie şi nici 
răbdarea necesară; acum conta un singur lucru: să-mi 
bag rahatul ăla în sânge. 


Mi-am înfăşurat tubul în jurul braţului, am prins 
capătul cu dinţii şi am tras. Am găsit o venă mare şi 
albastră. Am înclinat seringa ca să am cea mai bună 
ţintă şi să reduc tremuratul. Deoarece tremuram. 
Tremuram ca naiba. 


Am ratat. 


O dată. De două ori. Am inspirat adânc. Nu gândi 
prea mult acum, nu fii prea dornic, nu intra în panică. 


Acul tremura. Am atacat viermele albastru. 
Am ratat din nou. 


M-am luptat cu disperarea. Mi-am zis că poate e mai 
bine să fumez puţină mai întâi, ca să-mi revin. Insă eu 
doream năvala, lovitura pe care o primeai când ajunge 
doza întreagă în sânge, se duce direct la creier, 
orgasmul, căderea liberă de la înălţime! 


Căldura şi lumina soarelui mă năuceau. M-am dus în 
sufragerie şi m-am aşezat în umbra peretelui. La naiba, 
acum nici nu mai vedeam nenorocita de venă! la-o uşor. 


Am aşteptat să mi se dilate pupilele. Din fericire, braţele 
mele erau albe ca zăpada. Vena semăna cu un râu care 
curge pe o hartă a Groenlandei. Acum. 


Am ratat. 


Nu aveam energia necesară. Simţeam că îmi vine să 
plâng. Am auzit un scârţâit de pantof. 


Mă concentrasem atât de tare, că nu-l auzisem 
intrând. 


lar când mi-am ridicat privirea, aveam ochii atât de 
plini de lacrimi, că formele erau distorsionate, ca într-o 
nenorocită de oglindă de bâlci. 


— Salut, Hoţule. 


Nu mai auzisem pe nimeni spunându-mi aşa de 
secole. 


Am clipit ca să alung lacrimile. lar formele au devenit 
cunoscute. Da, acum recunoşteam totul. Chiar şi arma. 
Nu fusese şterpelită din sala de repetiţii de nişte 
spărgători, aşa cum crezusem. 


Chestia ciudată era că nu-mi era frică. Absolut deloc. 
Dintr-odată, eram complet calm. 


M-am uitat iarăşi la venă. 
— N-o face, a rostit vocea. 


Mi-am cercetat mâna. Era fermă ca a unui hoţ de 
buzunare. Acum era şansa mea. 


— Te Împuşc... 


— Nu cred, am zis eu. Deoarece atunci nu vei afla 
niciodată unde e lrene. 


— Gusto! 
— Fac ce trebuie să fac, am zis eu, şi am înfipt acul. 


Am nimerit vena. Mi-am ridicat degetul arătător ca să 
împing pistonul. 


— Aşa că fă şi tu ce ai de făcut. 


Clopotele bisericii au început să bată din nou. 


Harry stătea în umbra peretelui. Lumina felinarului de 
afară cădea pe saltele. Se uită la ceas. Era 9. Trei ore până 
la zborul de Bangkok. Durerea din gât devenise brusc mai 
intensă. Cum simţi căldura soarelui înainte să dispară 
după un nor. Insă în curând soarele avea să dispară de tot; 
în curând n-o să-l mai doară nimic. Harry ştia cum trebuia 
să se sfârşească totul. Era inevitabil, cum fusese şi 
întoarcerea lui în Oslo. Aşa cum ştia că nevoia omenească 
de ordine şi coeziune însemna că o să-şi manipuleze 
propriul creier ca să găsească o logică. Deoarece ideea că 
totul nu e decât haos rece, că nu există niciun sens, e mai 
greu de suportat decât cea mai îngrozitoare tragedie, chiar 
dacă de înţeles. 

Căută în buzunarul hainei un pachet de ţigări şi simţi cu 
degetele mânerul cuţitului. Işi zise că ar fi trebuit să se 
descotorosească de el. Cuţitul era blestemat. El era 
blestemat. Insă, oricum, asta nu avea nicio importanţă; el 
fusese blestemat cu mult timp înainte de apariţia cuţitului. 
lar blestemul era mai rău decât orice cuţit; spunea că 
dragostea lui reprezenta o boală pe care el o purta peste 
tot. Aşa cum Asaiev îi spusese că lama îi transmitea oricui 
era înjunghiat cu el suferinţa şi boala proprietarului, toţi 


cei care se lăsaseră iubiţi de Harry fuseseră obligaţi să 
plătească. Fuseseră distruşi, luaţi de lângă el. Rămăseseră 
doar fantomele. Toate. lar în curând, Rakel şi Oleg aveau 
să ajungă şi ei fantome. 

Harry deschise pachetul şi se uită înăuntru. 

Oare ce îşi imaginase? Că i se va îngădui să scape de 
blestem? Că va putea să zboare către cealaltă parte a 
globului împreună cu ei şi să trăiască fericiţi până la 
adânci bătrâneţi? La asta se gândea când se uită iar la 
ceas, întrebându-se cât de târziu ar putea să plece ca să 
prindă totuşi avionul. Asculta acum de latura egoistă şi 
lacomă a inimii lui. 


Scoase la iveală poza de familie îndoită la colţuri şi o 
privi din nou. Se uită la Irene. Şi la fratele ei, Stein. Cel cu 
privirea sumbră. Când îl întâlnise, Harry îşi adusese aminte 
de două dăţi când îl mai văzuse. Una era din fotografia 
asta. A doua, din noaptea când ajunsese la Oslo. Se 
dusese în Kvadraturen. Felul în care-l cercetase Stein îl 
făcuse să creadă întâi că era poliţist, dar se înşelase. 
Foarte tare. 

Auzi paşi pe trepte. 

Clopotul bisericii bătu, părând singuratic şi fragil. 


Truls Berntsen se opri pe ultima treaptă şi se uită lung 
la uşă. Îşi simţi inima bătând cu putere. Aveau să se 
revadă. Aştepta cu nerăbdare revederea şi, totuşi, îi era 
groază de ea. Trase adânc aer în plămâni. 

Şi apăsă butonul soneriei. 

Îşi îndreptă cravata. Nu se simţea confortabil în costum. 
Însă îşi dăduse seama că n-avea cum să scape când îi 
spusese Mikael cine vine la petrecerea de inaugurare a 
casei. Toţi şefii, de la comandantul în exerciţiu al poliţiei şi 
şefii de divizii până la vechiul lor rival de la divizia de 
infracţiuni, Gunnar Hagen. Aveau să fie acolo şi politicieni. 


Vulpiţa de la consiliu la care se uitase în poze, Isabelle 
Skayen. Şi câteva vedete TV. Truls habar n-avea cum de 
ajunsese Mikael să le cunoască. 

Uşa se deschise. 

Ulla. 

— Arăţi bine, Truls, zise ea. A 

Zâmbet de gazdă. Ochi sclipitori. Insă 
seama că ajunsese prea devreme. 

Dădu doar din cap, incapabil să spună ce ar fi trebuit să 
spună, că şi ea era atrăgătoare. 

Ulla îl îmbrăţişă scurt şi îl pofti să intre. Aveau să 
primească oaspeţii cu pahare cu şampanie, numai că nu le 
umpluse încă. Ulla zâmbi, îşi frânse mâinile şi aruncă 
priviri semipanicate către scara care ducea la primul etaj, 
sperând probabil ca Mikael să coboare mai repede şi să 
preia sarcina. Însă Mikael probabil că se schimba, privindu- 
se în oglindă şi asigurându-se că fiecare fir de păr e la 
locul lui. 

Ulla vorbea puţin prea repede despre oameni din 
copilăria lor din Manglerud. Oare Truls mai ştia ce făceau? 

Truls nu ştia. 

— Nu mai prea păstrez legătura cu ei, răspunse el. 

Chiar dacă era destul de sigur că ştia şi ea că nu mai 
vorbise cu nimeni. Cu niciunul, nici cu Goggen, nici cu 
Jimmy, nici cu Anders sau Krakke. Truls avea un singur 
prieten: pe Mikael. Care se asigurase că-l ţine pe Truls la 
oarecare distanţă în vreme ce urca treptele ierarhiei 
sociale şi profesionale. 

Ajunseră în curând în pană de subiecte de conversaţie. 
Ea rămăsese în pană. El oricum n-avusese nimic de spus 
încă de la început. O pauză. 

— Femei, Truls? Ceva nou? 
— Nimic nou, nu. 


A 


şi dădu imediat 


Truls încercă să rostească vorbele cu acelaşi ton glumet 
ca al ei. Chiar că i-ar fi prins bine băutura aia de bun-venit. 

— Chiar nu e nimeni care să-ţi răpească inima? 

Işi înclinase capul şi îi făcu zâmbăreaţă cu ochiul, însă el 
îşi dădu seama că regreta deja că a întrebat. Poate din 
cauză că îi vedea chipul îmbujorat. Sau poate fiindcă ştia 
deja răspunsul. Anume că doar tu, tu, tu, Ulla, mi-ai putea 
răpi inima. Truls mersese la trei paşi în urma supercuplului 
Mikael şi Ulla în Manglerud, fusese mereu prezent lângă ei, 
mereu la dispoziţia lor, deşi toate acestea erau contrazise 
de expresia îmbufnată, indiferentă, de genul sunt-plictisit- 
dar-nu-mi-s-a-oferit-nimic-mai-bun. Asta în timp ce inima 
lui bătea pentru ea, în timp ce îi observa cu coada ochiului 
fiecare mişcare sau expresie. Ştia că nu o putea avea, era 
imposibil. Cu toate astea, o dorea aşa cum îşi doresc 
oamenii să zboare. 

Mikael cobori, în cele din urmă, treptele, trăgându-şi în 
jos mânecile cămăşii ca să se vadă butonii de sub 
smoching. 

— Truls! 

Suna ca exuberanța exagerată rezervată de obicei 
oamenilor pe care nu-i cunoşti cu adevărat. 

— Ce-i cu faţa asta lungă, prietene? Avem de sărbătorit 
un palat! 

— Credeam că sărbătorim funcţia de şef al poliţiei, replică 
Truls, privind în jur. Am văzut la ştiri azi. 

— O scurgere de informaţii. Încă nu s-a anunţat oficial. 
Dar o să sărbătorim azi şi terasa făcută de tine, nu, Truls? 
Cum merge cu şampania, dragă? 

— O torn imediat, zise Ulla, care scutură un fir invizibil de 
praf de pe umărul soţului ei şi apoi se îndepărtă. 

— O cunoşti pe Isabelle Skøyen? întrebă Truls. 

— Da, răspunse Mikael, zâmbind. Vine şi ea în seara asta. 
De ce? 


— Nimic. 
Truls inspiră adânc. Trebuia să fie acum sau deloc. 
— E ceva care mă preocupă. 
— Da? 
— Cu câteva zile în urmă am fost trimis într-o misiune să 
arestez un tip la Leon, la hotel, îl ştii? 
— Cred că îl ştiu, da. 
— Şi, în toiul arestării, au apărut alţi doi poliţişti pe care 
nu îi ştiam, care au vrut să ne aresteze pe amândoi. 
— Dublă rezervare? râse Mikael. Vorbeşte cu Finn. El 
coordonează partea operaţională. 

Truls clătină încet din cap. 

— Nu cred că a fost vorba de o dublă rezervare. 

— Nu? 

— Cred că m-a trimis cineva intenţionat acolo. 

— Vrei să spui că a fost un banc? 

— Da, un banc, zise Truls, uitându-se în ochii lui Mikael, 
dar nu zări niciun indiciu că înţelegea ce spunea Truls cu 
adevărat. 

Oare se înşelase? Truls înghiţi în sec. 

— Aşa că m-am întrebat dacă ştii ceva despre povestea 
asta, dacă n-ai fost cumva amestecat. 
— Eu? 

Mikael se dădu pe spate şi izbucni în râs. lar când Truls 
se uită la gura lui, îşi aduse aminte cum se întorcea mereu 
Mikael de la dentistul şcolii fără nicio carie în gură. Nici 
măcar Karius şi Bactus nu-l dovediseră. 

— Aş vrea eu! Spune-mi, te-au trântit la podea şi ţi-au pus 
cătuşe? 

Truls se uită lung la Mikael. Îşi dădu seama că se 
înşelase. Aşa că râse şi el. Şi de uşurare, şi de imaginea cu 
el pus la podea de alţi doi poliţişti, dar şi pentru că râsul 
molipsitor al lui Mikael îl făcea mereu să râdă şi el. Nu, îl 
obliga să râdă şi el. Însă acel râs îl şi învăluia, îl încălzea, îl 


făcea să se simtă parte din ceva, un membru al unui grup, 
al unui duo format din el şi Mikael Bellman. Prieteni. Işi 
auzi propriul râs gutural în vreme ce râsul lui Mikael se 
domolea. 

— Chiar ai crezut că am fost amestecat, Truls? întrebă 
Mikael cu o expresie gânditoare. 

Zâmbind în continuare, Truls se uită la el. Se gândi cum 
ajunsese Dubai la el, se gândi la băiatul pe care îl bătuse 
el în arest, băiatul care orbise după aceea. Cine i-ar fi 
putut spune lui Dubai? Se gândi la sângele pe care-l 
descoperiseră  criminaliştii sub unghia lui Gusto în 
Hausmanns gate şi pe care îl contaminase înainte să fie 
făcute analizele ADN. Însă din care îşi păstrase o mostră. 
Astfel de probe se puteau dovedi valoroase pentru zilele 
negre. Şi cum deasupra lui se adunau nori negri, se dusese 
în dimineaţa aceea la Patologie cu mostra. Primise 
rezultatul chiar înainte să vină la petrecere. Testul sugera 
deocamdată că era vorba de acelaşi sânge şi fragmente 
de unghie cu cele primite de la Beate Lønn cu câteva zile 
înainte. Oare poliţiştii ăia nu discutau între ei? Nu 
considerau că erau destule de făcut la Patologie? Truls îşi 
ceruse scuze şi închisese. Sângele de sub unghiile lui 
Gusto Hanssen provenea de la Mikael Bellman. 

Mikael şi Gusto. 

Mikael şi Rudolf Asaiev. 

Truls îşi trecu mâna peste nodul de la cravată. Nu tatăl 
lui fusese cel care îl învățase cum să-şi facă nod, căci el nu 
era în stare să şi-l facă nici pe al lui. II învățase Mikael, 
atunci când s-au dus la petrecerea de la încheierea şcolii. 
El îi arătase lui Truls cum să facă un nod Windsor simplu, 
iar când Truls îl întrebase pe Mikael de ce nodul lui părea 
mai mare, acesta răspunsese că era un nod Windsor 
dublu, care nu i s-ar fi potrivit şi lui. 


Mikael îl privea; încă aştepta un răspuns la întrebare. De 
ce credea Truls că fusese şi el amestecat în povestea aia? 

Că fusese amestecat în decizia de a-i ucide pe el şi pe 
Harry Hole la hotelul Leon. 

Se auzi soneria, dar Mikael nu se mişcă. 

Truls se prefăcu că se scarpină la frunte, dar îşi folosi 
degetele ca să-şi şteargă transpiraţia. 
— Nu, răspunse el, auzindu-şi propriul râs gutural. Era 
doar o idee. Las-o baltă. 


Treptele scârţâiau sub greutatea lui Stein Hanssen. 
Simţea fiecare pas şi putea prezice fiecare scârţâit şi 
pârâit. Se opri în capul scărilor. Bătu la uşă. 

— Intră, auzi dinăuntru. 
Stein Hanssen intră. 
Primul lucru pe care-l văzu era valiza. 
— Ai împachetat şi eşti gata? întrebă el. 
O încuviinţare scurtă din cap. 
— Ai găsit paşaportul? 
— Da. 
— Am comandat un taxi să te ducă la aeroport. 
— Vin acum. 
— Bine. 
__ Stein privi în jur. Aşa cum făcuse şi în celelalte încăperi. 
Işi luă rămas-bun. Spuse că n-avea să se întoarcă. Și 
ascultă ecourile copilăriei. Vocea încurajatoare a tatălui. 
Vocea liniştitoare a mamei. Vocea entuziastă a lui Gusto. 
Vocea veselă a lui lrene. Singura voce pe care n-o auzea 
era a lui. El fusese tăcut. 
— Stein? 

lrene ţinea o fotografie în mână. Stein ştia ce fotografie 
e, pentru că lrene o pusese deasupra patului în seara în 
care o adusese avocatul ăla, Simonsen. Fotografia în care 
apărea alături de Gusto şi Oleg. 

— Da? 


— Ai simţit vreodată dorinţa să-l ucizi pe Gusto? 

Stein nu răspunse. Doar se gândi la seara aceea. 

Telefonul de la Gusto, care îi spusese că ştie unde e 
Irene. Goana către Hausmanns gate. lar la sosire, maşinile 
de poliţie. Vocile din jurul lui care spuneau că băiatul 
dinăuntru era mort, împuşcat. Şi sentimentul de 
entuziasm. Da, aproape de fericire. lar după aceea, şocul. 
Durerea. Da, într-un fel plânsese după Gusto. In acelaşi 
timp nutrind speranţa că lrene avea şanse să scape, în 
sfârşit, de droguri. Bineînţeles, speranţa dispăruse pe 
măsură ce treceau zilele şi îşi dădea seama că moartea lui 
Gusto însemna că ratase şansa de a o găsi. 

lrene era palidă. Simptome de sevraj. Avea să fie greu. 
Însă aveau să se descurce. Aveau să se descurce 
împreună. 
— Să...? 
— Da, zise ea, deschizând sertarul noptierei. 

Se uită la fotografie. Îşi lipi buzele de ea şi o băgă înapoi 
în sertar, cu faţa în jos. 


Harry auzi uşa deschizându-se. 

Şedea  nemişcat în întuneric. Ascultă paşii care 
traversau podeaua sufrageriei şi văzu mişcările de lângă 
saltele. Zări sârma lucind în lumina felinarului de afară. 
Paşii se duseră în bucătărie, unde se aprinse lumina. Harry 
auzi cum mută cineva soba. 

Se ridică şi se duse într-acolo. 

Rămase în cadrul uşii urmărindu-l cum se aşază în 
genunchi în faţa găurii de şobolan şi deschide punga cu 
mâini tremurânde. Cum aşază obiectele unul lângă 
celălalt. Seringa, tubul de cauciuc, lingura, bricheta, arma. 
Pachetele cu violină. 

Pragul scârţâi când Harry îşi mută greutatea de pe un 
picior pe celălalt, însă băiatul nu auzi; îşi văzu mai departe 
de treabă cu febrilitate. 


Harry ştia că de vină era nevoia mistuitoare. Creierul 
era concentrat asupra unui singur lucru. Tuşi. 

Băiatul încremeni. Umerii i se lăsară, dar nu se întoarse. 
Rămase locului, cu capul plecat, uitându-se la marfă. Nu 
se întoarse. 

— Aşa mă gândeam şi eu, zise Harry. Că aici ai să vii mai 
întâi. Ai crezut că de-acum nu te mai deranjează nimeni. 

Băiatul tot nu se mişcă. 

— Hans Christian ţi-a spus că ţi-am găsit-o pe fată, nu? ŞI 
totuşi, trebuia să vii întâi aici. 

Băiatul se ridică. Uimindu-l din nou pe Harry. Cât de 
mult se înălţase! Era aproape bărbat. 

— Ce vrei, Harry? 
— Am venit să te arestez, Oleg. 
Oleg se încruntă. 
— Pentru posesia câtorva punguţe cu violină? 
— Nu pentru drog, Oleg. Pentru uciderea lui Gusto. 


— N-o face! a repetat el. 


Dar eu aveam acul înfipt adânc într-o venă, care 
trepida de nerăbdare. 


— Credeam că o să fie Stein sau Ibsen, am zis eu. Nu 
tu. 


Nu i-am văzut nenorocitul de picior venind. A izbit 
acul, care a ţâşnit prin aer şi a aterizat în spatele 
bucătăriei, lângă chiuveta plină cu vase. 


— Fir-ar mama naibii, Oleg, am zis eu, uitându-mă la el. 


Oleg îl ţintui îndelung cu privirea. 

Era o privire calmă, serioasă, care nu trăda nici cea mai 
mică surpriză. Mai degrabă era o privire care testa terenul, 
încercând să se orienteze. 


Când vorbi, Oleg păru mai degrabă curios decât furios 
sau nedumerit. 

— Dar m-ai crezut, Harry. Când ţi-am spus că a fost 
altcineva, cineva cu o cagulă, m-ai crezut. 

— Da, răspunse Harry. Te-am crezut. Deoarece voiam să 
te cred. 

— Dar, Harry, rosti încet Oleg, aruncând o privire spre 
punga cu marfă pe care o desfăcuse, dacă nu-l crezi pe cel 
mai bun prieten al tău, pe cine să mai crezi? 

— Dovezile, zise Harry, simțind un nod în gât. 

— Ce dovezi? Am găsit explicaţii pentru dovezi, Harry. Noi 
doi, împreună, am găsit explicaţii pentru tot. 

— Celelalte dovezi. Chestiile noi. 

— Care chestii noi? 

Harry arătă spre podea. 

— Arma de acolo e o Odessa. Acelaşi calibru cu arma cu 
care a fost omorât Gusto, Makarov, 9x18 mm. Orice-ar fi, 
raportul balistic va confirma cu certitudine de sută la sută 
că asta de aici este arma crimei, Oleg. Şi are amprentele 
tale pe ea. Doar pe ale tale. Dacă ar fi folosit-o altcineva 
după aceea şi şi-ar fi şters amprentele, le-ar fi şters şi pe 
ale tale. 

Oleg atinse arma, ca pentru a confirma că era cea 
despre care vorbeau. 

— Şi pe urmă, mai e şi seringa, continuă Harry. Sunt 
multe amprente pe ea, probabil de la două persoane. Dar 
pe piston se află în mod clar amprenta degetului tău mare. 
Pistonul pe care trebuie să apeşi când te injectezi. lar pe 
amprentă sunt particule de praf de puşcă, Oleg. 

Oleg îşi trecu un deget în lungul seringii. 

— De ce au apărut dovezi noi contra mea? 

— Pentru că ai spus în declaraţie că erai drogat când ai 
intrat în cameră. Însă particulele de praf de puşcă 
dovedesc că te-ai injectat după, pentru că aveai deja 


reziduurile pe mână. Dovedeşte că mai întâi l-ai împuşcat 
pe Gusto, după care te-ai injectat. Nu erai drogat când s- 
au produs faptele, Oleg. A fost crimă cu premeditare. 

Oleg dădu încet din cap. 

— lar tu ai verificat amprentele mele de pe armă şi de pe 
seringă în baza de date a poliţiei. Aşa că se ştie deja că 
eu... 

— Nu am contactat poliţia. Sunt singurul care ştie. 
Oleg înghiţi în sec, iar Harry văzu mişcările uşoare ale 
gâtului. 

— De unde ştii că sunt amprentele mele dacă nu le-ai 
verificat la poliţie? 

— Am avut alte amprente cu care să le pot compara. 

Harry îşi scoase mâna din buzunarul hainei. Puse un 
Game Boy pe masa din bucătărie. 

Oleg se uită lung la joc. Clipi de mai multe ori, ca şi cum 
i-ar fi intrat ceva în ochi. 

— Ce te-a făcut să mă bănuieşti? întrebă el şoptit. 

— Ura, răspunse Harry. Bătrânul, Rudolf Asaiev, a zis că 
ar trebui să merg pe urma urii. 

— Cine mai e şi ăsta? 

— Cel căruia îi spuneai Dubai. Mi-a luat ceva vreme ca să- 
mi dau seama că se referea la propria lui ură. Ura faţă de 
tine. Ura pentru că i-ai ucis băiatul. 

— Băiatul? 

Oleg îşi înălţă capul şi se uită prostit la Harry. 

— Da. Gusto era băiatul lui. 

Oleg îşi plecă privirea, se lăsă pe vine şi se uită fix la 
podea. 

— Dacă... 

Clătină din cap, apoi o luă de la capăt. 

— Dacă e adevărat că Dubai era tatăl lui Gusto şi dacă 
mă ura aşa de tare, de ce nu s-a asigurat că sunt omorât 
atunci, în puşcărie? 


— Pentru că erai exact unde voia el să fii. Deoarece 

pentru el închisoarea era mai rea decât moartea. 
Inchisoarea îţi distruge sufletul, moartea îl eliberează. 
Inchisoare îşi dorea pentru cel pe care îl ura cel mai tare. 
Adică tu, Oleg. Şi avea control total asupra faptelor tale 
acolo. Ai reprezentat un pericol abia după ce ai început să 
vorbeşti cu mine, aşa că trebuia să se mulţumească să te 
omoare. Dar n-a reuşit. 

Oleg închise ochii. Rămase aşa, nemişcat, sprijinit pe 
coapse. Ca şi cum îl aştepta o cursă importantă, iar acum 
avea nevoie de linişte şi concentrare. 

Oraşul îşi intona afară muzica: maşinile, un semnal de 
ceaţă în depărtare, o sirenă şovăitoare, zgomote care 
însumau activitatea umană, la fel ca freamătul veşnic şi 
neobosit al unui muşuroi de furnici, monoton, adormitor şi 
sigur ca o pilotă caldă. 

Oleg se aplecă încet, fără să-şi ia privirea de la Harry. 

Harry clătină din cap. 

Insă Oleg înşfăcă arma. Cu grijă, ca şi cum s-ar fi temut 
să nu-i explodeze în mâini. 

Truls fugise ca să fie singur pe terasă. 

Stătuse o vreme departe de câteva discuţii, sorbind 
şampanie, ciugulind din gustări şi încercând să pară că 
locul lui e acolo. Câteva persoane bine-crescute 
încercaseră să-l includă şi pe el în discuţii. Îl salutaseră, îl 
întrebaseră cine e şi cu ce se ocupă. Truls le dăduse 
răspunsuri scurte şi nici nu-i trecuse prin minte să-i întrebe 


şi el ceva. Ca şi cum nu era în postura de a face aşa ceva. 
Sau se temea că ar fi trebuit să ştie cine sunt şi ce 
nenorocite de slujbe importante aveau ei. 

Ulla fusese ocupată să-i servească, să le zâmbească şi 
să stea de vorbă cu ei, ca şi cum ar fi fost cunoştinţe 
vechi, iar Truls reuşise s-o privească în ochi doar de câteva 
ori. Şi apoi, cu un zâmbet, mimase ceva ce el bănuise că 
însemna că şi-ar fi dorit să discute cu el, dar o împiedicau 
îndatoririle de gazdă. Se dovedise că niciunul dintre ceilalţi 
băieţi care lucraseră la casă nu putuse să vină şi nici şeful 
poliţiei, nici şefii de departamente nu-l recunoscuseră pe 
Truls. Aproape că-i venea să le spună că el era polițistul 
care-l orbise pe băiat. 

Însă terasa era minunată. Oraşul se întindea licărind ca 
o bijuterie dedesubt. 

Răcoarea serii de toamnă era însoţită de un câmp de 
presiune ridicată, iar la altitudini mai mari erau prognozate 
temperaturi sub zero grade. Auzi sirene în depărtare. O 
ambulanţă. Şi cel puţin o maşină de poliţie. De undeva, din 
centru. Şi-ar fi dorit să plece pe furiş şi să pornească staţia 
de emisie-recepţie. Să audă ce se întâmpla. Să simtă 
pulsul oraşului său. Să aibă sentimentul acela de 
apartenenţă. 

Uşa terasei se deschise şi Truls făcu automat doi paşi în 
spate, trăgându-se în umbră, ca să evite să fie atras într-o 
conversaţie în care ar fi fost nevoit să se facă şi mai mic. 

Era Mikael. Şi femeia de la consiliu. Isabelle Skøyen. 

Ea era în mod clar ameţită; în orice caz, Mikael o 
sprijinea. Femeia era înaltă; era mai înaltă decât Mikael. 
Se opriră lângă balustradă, cu spatele la Truls şi în faţa 
arcadei fără ferestre, ascunşi de privirile oaspeţilor 
dinăuntru. 

Mikael stătea în spatele ei, iar Truls aproape că se 
aştepta să vadă pe cineva scoțând o brichetă Zippo şi 


aprinzând o ţigară, dar nu era cazul. lar când auzi foşnetul 
unei rochii şi râsul grav, de protest, al lui Isabelle Skøyen, 
îşi dădu seama că era prea târziu să-şi facă anunţată 
prezenţa. Zări o străfulgerare de coapsă albă, înainte ca 
tivul să fie tras în jos cu fermitate. Femeia se întoarse spre 
Mikael, iar trupurile şi capetele li se uniră într-o singură 
siluetă pe fundalul oraşului de dedesubt. Truls auzi 
plescăituri umede. Se întoarse cu faţa spre salon şi o văzu 
pe Ulla zâmbind şi alergând printre oaspeţi cu o tavă cu 
noi provizii. Truls nu pricepea. Nu pricepea nici de-al naibii. 
Nu că ar fi fost şocat, pentru că nu era prima dată când 
Mikael avea o aventură cu altă femeie, dar nu putea să 
înţeleagă cum de îi ardea de aşa ceva. Cum de avea suflet 
pentru aşa ceva. Când ai o femeie ca Ulla, când ai parte de 
un asemenea noroc incredibil, când ai dat lovitura, cum să 
fii dispus să rişti totul pentru o partidă de călărie pe furiş? 
Oare să fie pentru că Dumnezeu, sau cine naiba era, te-a 
înzestrat cu chestiile pe care le doresc femeile de la 
bărbaţi - aspect, ambiţie, o limbă pricepută care ştie ce să 
spună - şi ajungi să te simţi obligat să-ţi exersezi 
potenţialul, cum s-ar zice? Aşa cum oamenii care au peste 
2,20 înălţime consideră că trebuie să joace baschet. Nu 
ştia. Tot ce ştia era că Ulla merita ceva mai bun. Pe cineva 
care să o iubească. Să o iubească aşa cum o iubise el 
dintotdeauna. Şi cum avea s-o iubească mereu. Povestea 
cu Martine fusese o aventură frivolă, nimic serios, şi 
oricum n-o să se repete. Se gândise adesea că trebuia să-i 
dea de ştire Ullei, într-un fel sau altul, că, dacă era să-l 
piardă vreodată pe Mikael, el avea să fie mereu alături de 
ea. Numai că nu găsise niciodată vorbele potrivite. Ciuli 
urechile. Acum stăteau de vorbă. 

— Ştiu doar că a dispărut, zise Mikael, iar Truls deduse 
după cum vorbea, un pic împleticit, că nici el nu era 
perfect treaz. Dar au fost găsiţi ceilalţi doi. 


— Cazacii lui? 

— Eu încă mai cred că toată povestea asta cu cazacii e o 
tâmpenie. Oricum, Gunnar Hagen de la divizia de 
infracţiuni m-a contactat şi m-a întrebat dacă pot să-l ajut. 
Au fost folosite gaze lacrimogene şi arme automate, aşa 
că au o teorie că ar fi fost vorba de reglarea unor conturi 
mai vechi. Se întreba dacă Orgkrim are vreun potenţial 
suspect. Mi-a zis că încă bâjbâie. 

— Şi ce i-ai zis? 

— l-am răspuns că habar n-am cine putea fi, ceea ce e 
adevărat. Dacă e vorba de vreo bandă, atunci a reuşit să 
acţioneze cu discreţie până acum. 

— Crezi că e posibil ca moşul să fi fugit? 

— Nu. 

— Nu? 

— Cred că trupul lui putrezeşte pe undeva acolo jos. 

Truls zări o mână profilată pe cerul înstelat. 

— Poate că o să-l găsim în curând, poate că n-o să-l 
găsim niciodată. 
— Dar cadavrele ies întotdeauna la lumină, nu? 

„Nu”, îi răspunse Truls în gând. Stătea cu greutatea 
corpului distribuită egal pe ambele picioare, pe care le 
simţea apăsând pe cimentul terasei. „Nu apar.” 

— În fine, zise Mikael, cineva a făcut-o şi e vorba de 
cineva nou. O să vedem în curând cine e noul rege al 
drogurilor din Oslo. 

— Şi ce crezi că o să însemne pentru noi? 

— Nimic, dragostea mea. 

Truls îl văzu pe Mikael Bellman punându-şi palma pe 
ceafa femeii. De la distanţă, părea că e pe punctul să o 
stranguleze. Isabelle se trase într-o parte. 

— Am ajuns unde am vrut. Ne oprim aici. De fapt, n-ar fi 
putut exista un sfârşit mai bun ca ăsta. Nu mai aveam 


nevoie de moş şi ţinând cont cu ce ne avea ella mână pe 
noi doi în cursul... colaborării noastre, e... 

— E? 

— E... 

— la mâna, Mikael. 

Râs alcoolic, catifelat. 

— Dacă acest nou rege al drogurilor nu ne-ar fi făcut 
treaba, poate că ar fi fost nevoie să o fac chiar eu. 
— Adică să-l pui pe Beavis să o facă, nu? 

Truls tresări la auzul poreclei pe care o ura. Mikael 
fusese primul care o folosise. lar porecla prinsese. Lumea 
făcea legătura cu prognatismul lui şi cu râsul gutural. 
Mikael îl consolase spunându-i că el se gândise mai 
degrabă la „percepția anarhistă a realității” şi la 
„moralitatea nonconformistă” a personajului de desene 
animate de pe MTV. Făcuse să sune ca şi cum îi acordase 
lui Truls un nenorocit de titlu de onoare. 

— Nu, nu l-aş lăsa niciodată pe Truls să afle care a fost 
rolul meu. 

— Eu tot cred că e ciudat că nu ai încredere în el. Nu 
sunteţi voi prieteni vechi? Nu ţi-a făcut el terasa asta? 

— Ba da. De unul singur, în toiul nopţii. Vezi ce vreau să 
spun? E vorba despre un om care nu e sută la sută 
previzibil. E înclinat spre tot felul de idei ciudate şi 
minunate. 

— Cu toate astea, l-ai sfătuit pe moşu' să-l recruteze pe 
Beavis ca „arzător”? 

— Asta pentru că îl ştiu pe Truls din copilărie şi ştiu că e 
corupt până în măduva oaselor şi uşor de cumpărat. 

Isabelle Skayen izbucni într-un hohot puternic de râs, iar 
Mikael o şuşui să tacă. 

Truls nici nu mai respira. Se sufoca, de parcă ar fi avut 
un animal în stomac. Un animăluţ care n-avea linişte şi-şi 


căuta o cale de ieşire. Îl gâdila şi tremura, încercând să 
urce. Îl apăsa pe piept. 

— Apropo, nu mi-ai spus niciodată de ce m-ai ales ca 
partener de afaceri, rosti Mikael. 

— Pentru că ai un mădular aşa de minunat, bineînţeles. 

— Nu, vorbesc serios. Dacă nu aş fi fost de acord să 
lucrez cu tine şi cu moşul, ar fi trebuit să te arestez. 

— Să mă arestezi? 

Femeia pufni. 

— Tot ce am făcut a fost pentru binele oraşului. 
Legalizarea  marijuanei, distribuirea de  metadonă, 
finanţarea unui spaţiu pentru narcomani. Sau să deschid 
calea pentru un drog care provoacă mai puţine decese din 
supradoză. Care-i diferenţa? Politicile legate de droguri 
înseamnă pragmatism, Mikael. 

— Calmează-te, sunt de acord, e de la sine înţeles. Am 
făcut din Oslo un loc mai bun. Skål pentru asta. 

Ea ignoră paharul lui ridicat. 

— Oricum, nu m-ai fi arestat. Pentru că, în cazul ăsta, aş fi 
povestit oricui era dispus să asculte că m-am regulat cu 
tine pe la spatele dulceţii tale de soţie. 

Femeia râse. 

— Chiar pe la spatele ei. Ţii minte prima dată când ne-am 
întâlnit la premiera aia şi ţi-am zis că mă poţi regula? 
Nevastă-ta stătea chiar în spatele tău, aproape că ne 
putea auzi, dar tu nici măcar nu ai clipit. Mi-ai zis doar să 
te las un sfert de oră ca s-o trimiţi acasă. 

— Şşt, eşti beată, zise Mikael, punându-i mâna pe spate. 

— Atunci am ştiut că eşti un bărbat după inima mea. Aşa 
că atunci când moşul a zis că ar trebui să-mi găsesc un 
aliat cu aceleaşi ambiţii ca mine, am ştiut exact pe cine să 
abordez. Skål, Mikael. 

— Că veni vorba, mai avem nevoie de băuturi. Poate că ar 
trebui să intrăm şi... 


— Uită ce am zis după „inima mea”. Nu există bărbaţi 
după inima mea, se uită toţi după... 

Un alt râset, pe ton coborât. Alei. 

— Haide, să mergem. 

— Harry Hole! 

— Şşt... 

— Uite un bărbat după inima mea. Un pic tâmpit, 
bineînţeles, dar... hm. Unde crezi că e acum? 

— După ce am scormonit oraşul căutându-l atâta vreme, 
presupun că a plecat din ţară. A obţinut achitarea lui Oleg, 
aşa că nu se mai întoarce. 

Isabelle se clătină pe picioare, dar Mikael o prinse. 

— Eşti un ticălos, Mikael, iar noi, ticăloşii, ne merităm unul 
pe altul. 

— Poate că da, dar ar trebui să ne întoarcem înăuntru, 
zise Mikael, uitându-se la ceas. 

— Nu mai fi aşa de stresat, băiete. Mă descurc cu 
băutura. Inţelegi? 

— Inţeleg, dar intră tu prima, ca să nu pară totul atât de... 
— Obscen? 

— Ceva de genul ăsta. 

Truls o auzi râzând tare şi-i privi tocurile lovind şi mai 
tare cimentul. 

Isabelle plecase, iar Mikael rămase sprijinit de 
balustradă. 

Truls aşteptă câteva secunde. Apoi făcu un pas înainte. 
— Bună, Mikael. 

Prietenul lui din copilărie se întoarse. Avea ochii sticloşi 
şi faţa un pic buhăită. După timpul de care avu nevoie ca 
să reacționeze cu un zâmbet, Truls presupuse că totul se 
datora băuturii. 

— Aici erai, Truls. Nu te-am auzit când ai ieşit. E ceva 
mişcare înăuntru? 

— La naiba, da. 


Se uitară unul la celălalt. lar Truls se întrebă care era 
momentul precis când uitaseră cum să vorbească unul cu 
altul, ce se întâmplase cu sporovăielile lipsite de griji, cu 
visurile pe care le nutriseră împreună, cu zilele când era în 
regulă să spui orice şi să vorbeşti despre orice. Zilele când 
ei doi erau ca unul. Ca la începuturile carierelor, când se 
dăduseră la tipul care încercase să i-o pună Ullei. Sau ca în 
cazul nemernicului de curist care lucrase la Kripos şi se 
dăduse la Mikael, şi pe care îl duseseră câteva zile mai 
târziu în camera boilerului de la Bryn. Evitaseră faţa, ca să 
nu fie prea evident, dar plângăciosul ăla tâmpit îl înfuriase 
atât de tare, încât îl lovise cu bastonul mai tare decât ar fi 
trebuit şi Mikael abia reuşise să-l potolească. Nu erau ceea 
ce se înţelegea de obicei prin amintiri frumoase, însă erau 
experienţe care-i legau pe oameni. 

— Stăteam aici şi admiram terasa, zise Mikael. 

— Mersi. 

— Mi-a trecut însă ceva prin minte. În noaptea când ai 
turnat cimentul... 

— Da? 

— Cred că ai zis că erai agitat şi nu puteai dormi. Însă mi- 
am adus aminte că aia a fost noaptea când l-am arestat pe 
Odin şi am făcut raidul în Alnabru. lar ăla dispăruse - cum 
îl chema? 

— Tutu. 

— Tutu, da. Ar fi trebuit să fii cu noi în noaptea aia, dar 
erai bolnav, aşa mi-ai zis. lar după aia ai preparat ciment? 

Truls rânji. Se uită la Mikael. Reuşi să-i prindă privirea şi 
rămase privindu-l în ochi. 

— Vrei să auzi adevărul? 

Mikael păru să ezite înainte de a răspunde: 

— Mi-ar plăcea. 

— Chiuleam. 


Pe terasă se lăsă liniştea câteva secunde; nu se mai 
auzea decât vuietul îndepărtat al oraşului. 

— Chiuleai? râse Mikael. 

Un râs sceptic, dar vesel. Lui Truls îi plăcea genul ăsta 
de râs. Toată lumea îl practica, bărbaţi şi femei 
deopotrivă. Un râs care îţi spunea că eşti amuzant şi 
simpatic, probabil şi isteţ, şi meriţi să primeşti un chicotit 
prietenesc. 

— Tu să chiuleşti? Tu, care nu chiuleşti niciodată şi eşti 
înnebunit să arestezi pe cineva? 

— Da, zise Truls. Nu-mi păsa. Am făcut-o. 

Din nou, tăcere. 

Apoi Mikael izbucni într-un râs homeric. Se lăsă pe spate 
şi râse până rămase fără aer. Zero carii în gură. Se aplecă 
din nou în faţă şi îl bătu tare pe Truls pe umăr. Era un râs 
atât de fericit şi de eliberator, încât Truls nu se putu abţine 
şi râse şi el câteva secunde. 

— Regulezi şi construieşti o terasă, rosti gâfâind Mikael 
Bellman. Eşti o figură, Truls. O figură pe cinste. 

Truls simţi că lauda îl face să revină la dimensiunile lui 
normale. Şi, preţ de o clipă, avu senzaţia că era aproape 
ca în vremurile bune. Nu, nu aproape, ci chiar ca în 
vremurile bune. 

— Ştii, rosti el, din când în când trebuie să faci totul pe 
cont propriu. N-ai cum să faci altfel o treabă ca lumea. 

— Adevărat, zise Mikael, punându-şi braţul în jurul 
umerilor lui Truls şi bătând din ambele picioare în cimentul 
terasei. Numai că aici, Truls, e foarte mult ciment pentru 
un singur om. 

„Da”, îşi zise Truls, simțind râsul triumfător cum îi umple 
pieptul „Chiar este mult ciment pentru un singur om.” 


— Ar fi trebuit să păstrez jocul când mi l-ai adus, zise 
Oleg. 


— Ar fi trebuit, replică Harry, sprijinindu-se de cadrul uşii. 
Aşa ţi-ai fi putut perfecționa tehnica la Tetris. 

— lar tu ar fi trebuit să scoţi încărcătorul din arma asta 
înainte de a o lăsa aici. 

— Poate că da. 

Harry încercă să nu privească spre pistolul care era pe 
jumătate aţintit spre podea, pe jumătate spre el. 
Oleg schiţă un zâmbet. 
— Presupun că am făcut amândoi nişte greşeli. Nu? 
Harry încuviinţă. 
Oleg se ridicase în picioare şi stătea lângă sobă. 

— Dar n-am făcut doar greşeli, nu? 

— Categoric nu. Ai făcut şi multe lucruri bune. 

— Cum ar fi? 

Harry ridică din umeri. 

— Cum ar fi să susţii că te-ai aruncat în faţa armei acestui 
ucigaş fictiv. Să zici că purta cagulă şi n-a scos niciun 
cuvânt. A folosit doar gesturi. M-ai lăsat să trag concluziile 
evidente: că asta explica reziduurile de praf de puşcă de 
pe pielea ta şi că ucigaşul n-a vorbit deoarece se temea să 
nu-i recunoşti vocea şi să-ţi dai seama că avea legătură cu 
traficanţii de droguri sau cu poliţia. Bănuiala mea e că ai 
zis de cagulă pentru că ai observat că polițistul cu care ai 
fost în Alnabru avea cagulă. In povestea ta, l-ai localizat în 
biroul învecinat deoarece era gol şi deschis, astfel că 
oricine putea veni şi pleca de acolo către râu. Mi-ai oferit 
indicii ca să-mi construiesc propria explicație 
convingătoare de ce nu l-ai ucis tu pe Gusto. O explicaţie 
cu care ştiai că poate să se împace creierul meu. Căci 
creierul nostru este întotdeauna dispus să lase emoţiile să 
ia decizii. Este întotdeauna dispus să găsească 
răspunsurile liniştitoare de care are nevoie inima. 

Oleg dădu încet din cap. 


— Dar acum tu ai toate celelalte răspunsuri. Pe cele 
corecte. 
— În afară de unul, zise Harry. De ce? 

Oleg nu răspunse. Harry îşi ridică mâna dreaptă, în 
vreme ce stânga şi-o băgă încet în buzunarul de la 
pantaloni şi scoase de acolo un pachet boţit de ţigări şi o 
brichetă. 

— De ce, Oleg? 

— Tu ce crezi? 

— O vreme, am crezut că era vorba de lrene. Gelozie. Sau 
pentru că ştiai că o vânduse cuiva. Dar dacă el era singura 
persoană care ştia unde se afla lrene, nu-l puteai omori 
până nu-ţi spunea şi ţie. Aşa că trebuia să fi fost altceva. 
Ceva la fel de puternic ca iubirea pentru o femeie. 
Deoarece tu nu eşti ucigaş, nu? 

— Tu să-mi spui. 

— Eşti un om care are motivul clasic pentru care mulţi 
oameni, oameni buni, inclusiv eu, au comis fapte 
îngrozitoare. Ancheta a mers în gol. Nu ajungea nicăieri. 
Am ajuns înapoi de unde am pornit. De la povestea de 
dragoste. Cel mai rău tip de motiv. 

— Ce ştii tu despre aşa ceva? 

— Ştiu, pentru că am iubit aceeaşi femeie. Sau pe sora ei. 
E superbă noaptea şi urâtă ca păcatul când te trezeşti 
lângă ea dimineaţa. 

Harry îşi aprinse ţigara neagră cu filtru auriu şi vulturul 
imperial rusesc pe ea. 

— Dar, când vine noaptea, uiţi tot şi eşti din nou 
îndrăgostit. Şi nimic nu poate concura cu acest gen de 
iubire, nici măcar lrene. Greşesc cumva? 

Harry trase un fum şi se uită la Oleg. 

— Ce vrei să spun? Oricum ştii totul. 
— Vreau să te aud pe tine spunând. 
— De ce? 


— Pentru că vreau să te auzi tu singur spunând-o. Ca să 

îţi dai seama cât de lipsit de sens şi cât de bolnăvicios 
este. 

— Cum? E rău să împuşti pe cineva pentru că a încercat 
să-ţi fure doza? Doza pentru care ţi-ai vărsat maţele ca s-o 
obţii? 

— Nu-ţi dai seama ce banalitate spui? 

— Asta crezi tu! 

— Da, cred eu. Am pierdut cea mai bună femeie din lume 
deoarece n-am putut rezista tentaţiei. lar tu ţi-ai ucis cel 
mai bun prieten, Oleg. Spune-i numele. 

— De ce? 

— Spune-i numele. 

— Arma e la mine. 

— Spune-i numele. 

Oleg rânji. 

— Gusto. Ce... 

— Incă o dată. 

Oleg îşi înclină capul şi se uită la Harry. 

— Gusto. 

— Din nou! ţipă Harry. 

— Gusto! ţipă şi Oleg. 

— Incă o... 

— Gusto! 

Oleg inspiră adânc. 
— Gusto! Gusto... 

Vocea începu să-i tremure. 
— Gusto! 

Incepea să cedeze. 
— Gusto. Gus... 

Un oftat 

— ... tO. 

Începură să-i curgă lacrimile şi miji ochii, şoptind: 

— Gusto. Gusto Hanssen... 


Harry făcu un pas în faţă, dar Oleg ridică arma. 

— Eşti tânăr, Oleg. Încă te poţi schimba. 

— Dar tu, Harry? Tu nu te poţi schimba? 

— Mi-aş dori să pot, Oleg. Mi-aş dori să o fi făcut deja, ca 
să fi avut mai multă grijă de voi doi. Dar pentru mine e 
prea târziu. Sunt cine sunt. 

— Adică? Un alcoolic? Un trădător? 

— Un poliţist. 

Oleg râse. 

— Asta eşti? Poliţist? Nu o persoană oarecare? 

— În cea mai mare parte, poliţist. 

— În cea mai mare parte, poliţist, repetă Oleg dând din 
cap. Şi asta nu-i o banalitate? 

— E banal şi sordid, replică Harry, scoţându-şi din gură 
ţigara pe jumătate fumată şi uitându-se cu dezaprobare la 
ea, ca şi cum nu s-ar fi fumat cum trebuia. Deoarece asta 
înseamnă că n-am de ales, Oleg. 

— De ales? 

— Trebuie să mă asigur că îţi primeşti pedeapsa. 

— Nu mai eşti în poliţie, Harry. Eşti neînarmat. Şi nu mai 
ştie nimeni altcineva că ştii sau că eşti aici. Gândeşte-te la 
mama. Gândeşte-te la mine! Măcar de data asta gândeşte- 
te la noi, la toţi trei. 

Avea ochii înlăcrimaţi, iar în voce se simţea un ton 
ascuţit, metalic, de disperare. 

— De ce nu poţi să pleci acum, şi după aia o să uităm 
totul şi o să spunem că nici nu s-a întâmplat? 

— Mi-aş dori să fi putut, zise Harry. Dar m-ai pus la colţ. 
Ştiu ce s-a întâmplat şi trebuie să te opresc. 

— Atunci de ce m-ai lăsat să iau arma? 

Harry ridică din umeri. 

— Eu nu te pot aresta. Trebuie să te predai singur. Asta e 

cursa ta. 


— Să mă predau? De ce aş face-o? Tocmai am fost 
eliberat! 

— Dacă te arestez, vă pierd şi pe tine, şi pe maică-ta. lar 
fără tine, eu nu sunt nimic. Nu pot trăi fără tine. Înţelegi, 
Oleg? Sunt ca un şobolan încuiat pe dinafară, cu o singură 
cale de acces înăuntru. Care trece prin tine. 

— Atunci dă-mi drumul! Hai să uităm toată povestea şi să 
o luăm de la capăt! 

Harry clătină din cap. 

— Crimă premeditată, Oleg. Nu pot. Tu eşti cel cu arma, 
cheia e la tine. Trebuie să te gândeşti la toţi trei. Dacă 
mergem la Hans Christian, poate să aranjeze totul şi 
pedeapsa va fi substanţial redusă. 

— Dar va fi suficient de lungă ca s-o pierd pe Irene. 
Nimeni n-ar aştepta atâta vreme. 

— Poate că da, poate că nu. Poate că ai pierdut-o deja. 

— Minti! Mereu minţi! 

Harry îl privi cum clipeşte ca să alunge lacrimile. 

— Ce-o să faci dacă refuz să mă predau? 

— Atunci trebuie să te arestez acum. 

Un geamăt ieşi de pe buzele lui Oleg, un sunet între un 
icnet şi un râs incredul. 

— Eşti nebun, Harry. 

— Aşa sunt eu făcut, Oleg. Fac ce trebuie să fac. Aşa cum 
şi tu faci ce trebuie să faci. 

— Trebuie? Parcă ar fi un nenorocit de blestem. 

— Poate. 

— Pe dracu'! 

— Atunci rupe blestemul, Oleg. Pentru că, de fapt, nu vrei 
să ucizi din nou, nu? 

— Pleacă! strigă Oleg, iar arma îi tremură în mână. Du-te! 
Nu mai eşti în poliţie! 

— Corect, replică Harry. Dar, aşa cum am spus... 


__ Strânse ţigara neagră între buze şi trase adânc din ea. 
Inchise ochii, iar preţ de două secunde, rămase nemişcat, 
de parcă o savura. Apoi scoase aerul şi fumul din plămâni: 
— ... Sunt poliţist. 

Lăsă ţigara să cadă pe podea. Călcă pe ea când porni 
spre Oleg. Ridică privirea. Oleg era aproape la fel de înalt 
ca el. Harry se uită în ochii băiatului, aflaţi în spatele armei 
ridicate. || văzu cum pune degetul pe trăgaci. Ştia deja 
cum o să se termine. li stătea în cale, nici băiatul n-avea 
de ales; erau două necunoscute într-o ecuaţie fără soluţie, 
două corpuri cereşti pe o traiectorie care le ducea 
inevitabil la coliziune, un joc de Tetris pe care nu-l putea 
câştiga decât unul dintre ei. Doar unul dintre ei voia să 
învingă. Spera că Oleg o să aibă bunul-simţ să se 
descotorosească după aceea de armă, că o să prindă 
avionul spre Bangkok, că n-o să-i sufle niciodată vreo 
vorbă lui Rakel, că n-o să se trezească niciodată în toiul 
nopţii urlând, într-o încăpere plină de fantome din trecut, 
şi că o să reuşească să-şi croiască o viaţă demnă de trăit. 
Pentru că viaţa lui nu era aşa. Nu mai era. Se îmbărbătă 
singur şi merse mai departe, simţindu-şi greutatea trupului 
şi văzând cum creşte ochiul negru al armei. O zi de 
toamnă, Oleg, care avea zece ani, cu părul ciufulit de vânt, 
Rakel, Harry, frunzişul portocaliu, uitându-se toţi la 
aparatul foto şi aşteptând ţăcănitul declanşatorului. 
Dovada că reuşiseră, fuseseră acolo, atinseseră culmea 
fericirii. Degetul arătător al lui Oleg, încordat când se 
îndoia pe trăgaci. Nu mai era cale de întoarcere. Nu 
avusese niciodată suficient timp ca să prindă avionul. Nu 
existase niciodată vreun avion, nici Hong Kong, ci doar 
ideea unei vieţi pe care niciunul dintre ei nu o putuse trăi. 
Harry nu simţea frică. Doar amărăciune. Rafala scurtă păru 
un singur foc, care făcu geamurile de la fereastră să 
vibreze. Simţi presiunea fizică a gloanţelor izbindu-l în 


mijlocul pieptului. Reculul făcu ţeava să sară, iar al treilea 
glonţ îl lovi în cap. Căzu. Sub el, doar beznă. Şi se aruncă 
în ea. Până când îl înghiţi şi-l aruncă într-un nimic rece şi 
lipsit de durere. „In sfârşit”, îşi zise Harry. Şi acesta fu 
ultimul lui gând. Că era, în sfârşit, liber. 


Mama şobolan ascultă. Ţipetele pruncilor ei erau şi mai 
limpezi acum, după ce clopotele bisericii bătuseră de ora 
zece şi se cufundaseră în tăcere, iar sirena de poliţie care 
se apropiase se stingea din nou în depărtare. Rămăseseră 
doar bătăile slabe de inimă. Undeva în memoria ei de 
şobolan, păstrase mirosul de praf de puşcă şi cel al unui 
alt trup omenesc, mai tânăr, care zăcea şi sângera pe 
aceeaşi podea de bucătărie. Insă asta fusese în vară, cu 
mult înainte să se nască pruncii. lar corpul nu-i blocase 
drumul către cuib. 

Descoperise că e mai greu să treacă prin stomacul 
omului decât crezuse, aşa că trebuia să găsească altă 
variantă. Aşa că se întoarse de unde plecase. 

Muşcă o dată din pantoful de piele. 

Linse din nou metalul, metalul sărat care ieşea dintre 
două degete de la mâna dreaptă. 

Se căţără pe haina de la costum, care mirosea a 
sudoare, a sânge şi mâncare, atâtea mirosuri de mâncare 
amestecate, că inul trebuie să fi stat într-un tomberon de 
gunoi. 

Simţi din nou. Molecule cu mirosul neobişnuit de 
puternic de fum care nu dispăruse complet. Şi chiar şi 
câteva molecule îi ardeau ochii, o făceau să lăcrimeze şi 
să-i fie greu să respire. 

Alergă în susul braţului, peste umăr, şi dădu de un 
bandaj pătat de sânge în jurul gâtului, care o distrase 
câteva clipe. Apoi auzi din nou scâncetele puilor şi o 
zbughi peste piept. Din cele două găuri rotunde din haina 
costumului venea în continuare miros puternic. Sulf, praf 


de puşcă. Un glonţ trecuse prin inimă; în orice caz, 
şobolanul simţi vibraţiile abia perceptibile ale acesteia. 
Incă bătea. Urcă mai departe către frunte şi linse sângele 
care curgea într-un singur firicel din părul blond. Cobori 
până la buze, nări, pleoape. Pe obraz era o cicatrice. 
Creierul ei de şobolan funcţiona aşa cum funcţionează 
creierele şobolanilor în experimentele cu labirinturi, cu 
eficienţă şi raționalitate uluitoare. Obrazul. Interiorul gurii. 
Gâtul, direct sub cap. După aia venea spatele. Viaţa de 
şobolan era dură şi simplă. Faci ce trebuie să faci. 


Partea a cincea 


44 


Lumina lunii lucea pe apele râului Akerselva, 
transformând cursul murdar de apă ce traversa oraşul într- 
un brâu auriu. Puţine femei alegeau să meargă pe aleile 
pustii de lângă apă, însă Martine nu se număra printre ele. 
Avusese o zi lungă la Fyrlyset şi era obosită. Dar în sensul 
bun al cuvântului. Fusese o zi lungă şi bună. Un băiat se 
apropie de ea din umbră, îi zări faţa în lumina lanternei, 
mormăi un „bună” pe un ton coborât şi se retrase. 


Rikard o întrebase de câteva ori dacă acum, când era 
gravidă, n-ar fi trebuit să vină pe altundeva, însă ea 
răspunsese că ăsta era cel mai scurt drum către 
Grunerlgakka. Şi refuza să permită cuiva să-i fure oraşul. In 
plus, îi cunoştea pe atât de mulţi dintre cei care trăiau pe 
sub poduri, încât se simţea mai în siguranţă acolo decât în 
cine ştie ce bar la modă din vestul oraşului. Trecuse de 
A&E şi Schous plass şi se îndrepta spre Blă, când auzi paşi 
scurţi şi grei răsunând pe asfalt. Un tânăr înalt se apropia 
în fugă de ea. Aluneca prin beznă, luminând aleea în faţa 
lui. Martine îi zări o clipă faţa înainte să treacă de ea şi îi 
auzi respiraţia gâfâită estompându-se în depărtare în urma 
ei. Era un chip cunoscut, pe care îl mai văzuse în Fyrlyset. 
Numai că erau multe chipuri cunoscute, iar uneori i se 
părea că vede oameni despre care colegii ei îi spuneau a 
doua zi că sunt morţi de luni şi chiar ani buni. Dar chipul 
acela o făcu, nu ştia de ce, să se gândească din nou la 
Harry. Nu vorbise cu nimeni despre el, cu atât mai puţin cu 
Rikard, bineînţeles, însă Harry crease un mic spaţiu 
înăuntrul ei, ca o cămăruţă unde se putea duce din când în 
când să-i facă o vizită. Să fi fost Oleg? De-asta să-şi fi adus 
acum aminte de Harry? Se întoarse şi văzu spatele 
băiatului care alerga. Alerga de parcă ar fi fost urmărit de 
diavol, de parcă încerca să fugă de ceva. Dar nu văzu pe 
nimeni venind în urma lui. Se făcea tot mai mic. Şi curând 
se pierdu în beznă. 


lrene se uită la ceas. Unsprezece şi cinci minute. Se lăsă 
pe spate pe scaun şi se uită la monitorul de deasupra 
biroului. În câteva minute, pasagerilor avea să li se 
permită să se îmbarce. Taică-su îi scrisese că îi aşteaptă în 
aeroportul din Frankfurt. lrene transpira şi o durea tot 
corpul. N-o să fie uşor. Daro să fie bine. 

Stein o strânse de mână. 
— Cum merge, dovlecel? 


lrene zâmbi şi-i strânse şi ea mâna. 
O să fie bine. 
— O cunoaştem? şopti Irene. 
— Pe cine? 
— Pe bruneta care stă acolo de una singură. 

Când ajunseseră ei, femeia stătea pe un scaun de la 
poarta de îmbarcare de vizavi. Citea o carte Lonely Planet 
despre Thailanda. Arăta bine, genul de frumuseţe pe care 
n-o atenuează vârsta. Şi radia ceva, un soi de fericire 
tăcută, ca şi cum ar fi râs în sinea ei, chiar dacă era 
singură. 

— N-o ştiu. Cine e? 

— Nu ştiu. Dar îmi aminteşte de cineva. 
— De cine? 

— Nu ştiu. 

Stein râse. Râsul calm, liniştitor, de frate mai mare. O 
strânse din nou de mână. 

Se auzi un pocnet înfundat şi o voce metalică anunţă că 
începea îmbarcarea în avionul către Frankfurt. Oamenii se 
ridicară şi porniră către ghişeu. Irene îl ţinu pe loc pe Stein 
când dădu să se ridice. 

— Ce e, dovlecel? 
— Hai să aşteptăm până mai scade coada. 
— Dar... 
— Nu mă simt în stare să stau în tunel aşa de aproape 
de... oameni. 
— Bine. A fost o prostie. Cum te simţi? 
— Încă bine. 
— Bun. 
— Pare singură. 
— Singură? 
Stein se uită la femeie. 
— Te contrazic. Pare fericită. 
— Da, dar singură. 


— Fericită şi singură? 

lrene râse. 

— Nu, am greşit. Poate că băiatul cu care seamănă ea e 
singur. 

— lrene? 

— Da? 

— Îţi aminteşti ce am stabilit? Gânduri vesele, bine? 

— Corect. Noi doi nu suntem singuri. 

— Nu, ne avem unul pe altul. Pentru totdeauna, corect? 
— Pentru totdeauna. 

lrene îşi luă fratele de braţ şi îşi lăsă capul pe umărul lui. 
Se gândi la polițistul care o găsise. Care îi spusese că îl 
cheamă Harry. La început, se gândise la Harry despre care 
tot vorbea Oleg. Şi ăla era poliţist. Dar din ce povestea 
Oleg, şi-l imaginase mereu mai înalt, mai tânăr şi poate 
mai arătos decât bărbatul destul de urât care o eliberase. 
Numai că şi el se văzuse cu Stein, aşa că acum ştia că el 
fusese. Harry Hole. Şi ştia că avea să-l ţină minte tot restul 
vieţii. Faţa lui cu cicatrice, rana din bărbie şi bandajul 
mare din jurul gâtului. Şi vocea. Oleg nu-i spusese că avea 
o voce atât de liniştitoare. Dintr-odată, fu convinsă de 
ceva, o certitudine clară, despre care habar n-avea de 
unde răsărise, dar care se i se înfipsese în minte: Totul o 
să fie bine. 

După ce pleca din Oslo, putea lăsa totul în urmă. Nu 
avea să se atingă de nimic, nici de alcool, nici de droguri, 
asta îi explicaseră tatăl ei şi doctorul la care se dusese. 
Violina avea să fie mereu acolo, dar trebuia să se ţină 
departe de ea. Aşa cum fantoma lui Gusto avea să o 
bântuie mereu. Fantoma lui Ibsen. Şi toate sufletele 
amărâte cărora le vânduse moartea din prafuri. O să apară 
când o să apară. lar peste câţiva ani, poate că fantomele o 
să pălească. lar ea o să revină în Oslo. Cel mai important 


era că o să fie în regulă. O să reuşească să-şi croiască o 
viaţă care să merite a fi trăită. 

Se uită la femeia care citea. lar femeia ridică privirea, ca 
şi cum sesizase că e privită. Îi aruncă un zâmbet fugar, 
după care îşi vâri la loc nasul în ghidul de călătorie. 

— Plecăm, zise Stein, 
— Plecăm, repetă Irene. 


x k x 


Truls Berntsen conducea prin Kvadraturen. Coborî 
înspre Tollbugata. Apoi pe Prinsens gate. Pe Rådhusgata. 
Plecase devreme de la petrecere, se urcase în maşină şi o 
luase încotro simţea impulsul de a merge. Era frig şi senin, 
iar Kvadraturen era plin de viaţă în noaptea aceea. 
Prostituatele strigau după el - probabil că adulmecau 
testosteronul. Dealerii de droguri îşi furau clienţii unii 
altora. Dintr-un Corvette parcat, se auzeau bubuind başii. 
Un el şi o ea se sărutau într-o staţie de tramvai. Un bărbat 
alerga în josul străzii râzând în hohote, cu haina de la 
costum larg desfăcută şi fluturând; un alt bărbat, cu un 
costum identic, fugea după el. În colţ pe Dronningens 
gate, un singur tricou Arsenal. Truls nu-l mai văzuse, 
probabil că era nou. Staţia radio pârâi. lar Truls simţi o 
stare ciudată de bine: sângele care-i curgea prin vene, 
başii, ritmul evenimentelor, felul cum stătea şi privea, 
văzând toate rotiţele care nu ştiau nimic una de alta, şi 
totuşi le făceau pe celelalte să se învârtă. El era singurul 
care vedea, vedea ansamblul. Şi exact aşa trebuia să fie. 
Pentru că, acum, acesta era oraşul lui. 


Preotul de la biserica Gamlebyen descuie uşa şi ieşi. 
Ascultă foşnetul copacilor din cimitir. Se uită la lună. Era o 
seară frumoasă. Concertul avusese succes şi publicul 
fusese numeros. Mai numeros decât avea să fie la slujba 


de dimineaţă. Oftă. Predica pe care avea să o ţină în faţa 
stranelor goale se referea la iertarea păcatelor. Cobori 
treptele şi intră în cimitir. Hotărâse să folosească aceeaşi 
predică de la înmormântarea de vineri. Mortul, conform 
rudei sale cele mai apropiate - fosta soţie -, fusese 
implicat în infracţiuni în ultima parte a vieţii şi, înainte de 
asta, dusese o viaţă atât de păcătoasă, încât cei care ar fi 
venit la înmormântare n-ar mai fi văzut nimic altceva în 
biserică. N-aveau de ce să-şi fi făcut griji. Singurii îndoliaţi 
fuseseră fosta soţie şi copiii lor, plus o colegă care îşi 
trăsese nasul zgomotos tot timpul. Fosta soţie îi 
mărturisise că probabil era singura însoţitoare de zbor din 
compania aeriană cu care nu se culcase răposatul. 

Preotul trecu de o piatră funerară şi văzu în lumina lunii 
o pată albă, ca şi cum ar fi fost scris ceva cu cretă şi apoi 
şters. Era piatra funerară de la mormântul lui Askild Cato 
Rud. Cunoscut şi ca  Askild Bregod. Din vremuri 
imemoriale, regula concesionării mormintelor era că după 
o generaţie contractul expira dacă nu era plătită o sumă 
suplimentară - un privilegiu rezervat bogaţilor. Însă, din 
motive necunoscute, mormântul sărăntocului Askild Cato 
Rud rămăsese neatins. lar odată ce mormântul devenea 
cu adevărat vechi, era protejat. Poate că existase speranţa 
optimistă că mormântul va deveni un obiectiv interesant: 
o piatră de mormânt din cel mai sărac cartier din estul 
oraşului, unde rudele nefericite îşi permiseseră doar o 
piatră de mici dimensiuni şi - cum pietrarul era plătit la 
literă - să inscripţioneze doar inițialele înaintea numelui şi 
datelor, fără niciun text dedesubt. O autoritate insistase 
chiar că prenumele corect de pe piatră era Ruud, dar 
rudele mai economisiseră un bănuţ eliminând o literă. Şi 
mai era şi mitul că Askild Bregod încă bântuia. Numai că 
nu avusese niciodată vânt propice din pupa. Aşa că Askild 


GBregod fusese uitat şi lăsat - literalmente - să se 
odihnească în pace. 

Când preotul se duse să încuie poarta cimitirului, din 
umbra zidului răsări o siluetă, iar el se încordă automat. 
— Fie-vă milă, rosti o voce răguşită. 

După care îi apăru în faţă o palmă mare, deschisă. 

Preotul se uită la chipul de sub şapcă. Era un chip de 
bătrân, ridat, cu un nas masiv, urechi mari şi doi ochi 
surprinzător de limpezi, albaştri şi inocenți. Da, inocenți. 
Exact la asta se gândi preotul după ce îi dădu sărmanului 
o monedă de douăzeci de coroane şi plecă mai departe 
spre casă. Ochii albaştri şi inocenți ai unui nou-născut care 
încă nu are nevoie de iertare de păcate. Putea folosi asta 
în predica de a doua zi. 


Am ajuns la final, tată. 


Stau aici, iar Oleg e deasupra mea. Ţine Odessa cu 
ambele mâini, ca şi cum viaţa lui ar depinde de asta, ca 
de o creangă care cade. O ţine strâns şi ţipă. Şi-a ieşit 
complet din minţi. 

— Unde e? Unde-i lrene? Spune-mi, altfel... altfel... 


— Altfel ce, drogatule? Oricum nu eşti în stare să 
foloseşti arma. N-ai sânge în tine, Oleg. Tu eşti un om 
bun. Haide, linişteşte-te şi împărţim doza. Bine? 


— Pe naiba. Nu până nu-mi spui unde e. 
— Atunci îmi rămâne mie toată doza? 
— Jumătate. E ultima mea doză. 


— S-a făcut. Lasă întâi arma jos. 


Idiotul a făcut ce i-am spus. Slabă capacitate de 
învăţare. Uşor de păcălit, ca prima dată, când ieşeam de 
la concertul Judas. S-a aplecat şi a aşezat arma aia 
ciudată pe podea în faţa lui. Am văzut că pârghia 
laterală era pusă pe poziţia C, ceea ce însemna că arma 
trăgea rafale. Cea mai uşoară apăsare pe trăgaci şi... 


— Deci unde e? m-a întrebat când se ridica. 


lar acum, acum, că nu mai aveam ţeava îndreptată 
spre mine, am simţit cum mă apucă. Furia. Mă 
ameninţase. Aşa cum făcuse tatăl meu adoptiv. lar dacă 
nu suport ceva, nu suport să fiu ameninţat. Aşa că, în 
loc să-i ofer versiunea frumoasă - se afla într-un centru 
secret de dezintoxicare din Danemarca, izolată, nu 
trebuia contactată de prieteni, care o puteau readuce 
pe calea drogurilor, bla, bla, bla -, am răsucit cuțitul în 
rană. Trebuia să-l răsucesc. Prin venele mele curge 
sânge rău, tată, aşa că ţine-ţi gura. Adică ce-a mai 
rămas din sânge, pentru că deja cea mai mare parte e 
întinsă pe podeaua bucătăriei. Dar am răsucit cuțitul cât 
am putut, ca un idiot ce sunt. 


— Am vândut-o, i-am zis. Pentru câteva grame de 
violină. 


— Cum?? 


— Am vândut-o unui neamţ în gara centrală. Nu ştiu 
cum îl cheamă sau unde stă. Poate în Munchen. Poate 
că stă în apartamentul lui din Munchen acum, împreună 
cu un amic, şi Irene le-o suge amândurora cu guriţa ei 
mică. Şi e drogată ca naiba şi nu mai ştie cui îi suge 
scula, pentru că nu se poate gândi decât la dragostea ei 
adevărată. Şi dragostea ei poartă numele... 


Oleg rămăsese cu gura căscată şi tot clipea. Părea la 
fel de tâmp ca atunci când îmi dăduse cinci sutare la 
taraba cu kebap. Am desfăcut braţele ca un nenorocit 
de magician. 


— ... violină! 


Oleg tot clipea, aşa de şocat, că n-a reacţionat când 
m-am aruncat spre armă. 


Sau aşa credeam eu. 
Deoarece uitasem ceva. 


Mă urmărise o dată. Ştiuse că n-avea să guste niciun 
pic de metamfetamină. Avea şi el talentele lui. Putea citi 
şi minţile oamenilor. In orice caz, putea citi mintea unui 
hoţ. 


Ar fi trebuit să-mi dau seama. Ar fi trebuit să mă 
mulţumesc cu jumătate de doză. A ajuns la armă 
înaintea mea. Poate că doar a atins trăgaciul. Era fixat 
pe C. l-am zărit chipul şocat înainte să cad la podea. Am 
auzit cum totul devine tăcut. L-am auzit păşind peste 
mine. Am auzit un zumzet scăzut, plângăreţ, ca un 
motor la ralanti, ca şi cum ar fi vrut să plângă, dar nu 
putea. După aia, s-a dus încet spre capătul bucătăriei. 
Un adevărat drogat face lucrurile într-o secvenţă cu 
priorităţi. A aşezat seringa lângă mine. Ba chiar m-a 
întrebat dacă să împărţim doza. Suna bine, dar eu nu 
mai puteam vorbi. Puteam doar asculta. Şi i-am ascultat 
paşii rari şi grei pe scară când a plecat. După care am 
rămas singur. Mai singur decât fusesem vreodată. 


Clopotele bisericii încetaseră să mai bată. 


Cred că am spus povestea. 

Acum nu mă mai doare aşa de tare. 
Eşti acolo, tată? 

Eşti acolo, Rufus? M-ai aşteptat? 


Oricum, îmi amintesc ceva ce a zis moşu'. Moartea 
eliberează sufletul. Eliberează nenorocitul de suflet. 
Oare? Să fiu al naibii dacă ştiu. O să vedem. 

